
1. Pantera neagră 


Pe la amiaza unei foarte călduroase zile de iunie, 
Dogfish, unul din cele mai mari vapoare de călători şi 
transporturi de mărfuri de pe Arkansas, înainta biciuind 
valurile fluviului cu roţile lui mari, prevăzute cu palete. 
Părăsise în dimineaţa aceea Little Rock şi se apropia acum de 
Lewisburg, unde urma să acosteze. 

Zăpuşeala îi alungase pe călătorii mai înstăriți în cabinele 
lor, iar majoritatea pasagerilor de pe punte se culcaseră jos, 
în dosul butoaielor, lăzilor şi altor colete ce le ofereau puţină 
umbră. Căpitanul dăduse ordin să se instaleze pentru aceşti 
călători, sub un umbrar de pânză, o tejghea cu tot felul de 
pahare şi de sticle cu băuturi tari şi pişcătoare, preparate 
pentru gâtlejuri şi limbi nu prea răsfăţate. Îndărătul acestei 
tejghele moţăia cu ochii închişi un chelner toropit de caniculă. 
De câte ori îşi deschidea însă pleoapele, îi scăpa printre buze 
o înjurătură sau un cuvânt mai grosolan. Pricina supărării sale 
era o ceată de vreo douăzeci de bărbaţi aşezaţi în cerc pe 
podea, în faţa tejghelei, care-şi treceau din mână-n mână 
păhărelul cu zaruri. Miza era aşa-numitul drink, adică, la 
sfârşit, cel care pierdea trebuia să plătească fiecărui partener 
câte un rachiu. Prin urmare, chelnerul nu putea să tragă un 
pui de somn, aşa cum ar fi dorit. Oamenii aceştia desigur că 
nu se întâlniseră pentru prima oară aici, pe bord, căci 
purtarea le era foarte familiară şi din vorbele lor reieşea că se 
cunoşteau foarte bine. Spre deosebire de această intimitate, 
manifestau o anumită consideraţie faţă de unul dintre ei, 
căruia îi spuneau „cornelul”, adică, în felul lor de a vorbi, 
„colonelul”2. 


1 Karl May obişnuieşte să dea culoare locală întrebuinţând expresii din 
graiul popoarelor în mijlocul cărora îşi plasează aventurile, păstrând mai 
ales denumirile de grade şi titluri. În cazul cuvântului „cornel”, dă 
indicaţia eronată că ar fi o pronunție stâlcită a cuvântului colonel. 

Acesta era un bărbat înalt şi uscăţiv, cu obrazul bine ras 
şi trăsături dure, unghiulare, încadrate de o barbă olandeză, 
roşie şi aspră. Aceeaşi culoare o avea şi părul tuns scurt, cum 
se putea vedea, căci pălăria de pâslă, veche şi ponosită, şi-o 
lăsase pe ceafă. Purta nişte ghete grele, ţintuite, pantaloni de 
nanchin şi o bluză scurtă din acelaşi material. Vestă nu avea. 
În locul ei se ivea o cămaşă boţită, murdară, cu gulerul larg 
desfăcut, prin care se zărea pieptul lui gol, ars de soare. 
Şoldurile îi erau înfăşurate într-un şal cu ciucuri roşii, lăsând 
să se vadă mânerul unui cuţit şi tocurile a două pistoale. În 
spatele lui zăceau o puşcă destul de nouă şi o traistă de 
pânză cu două benzi ca să poată fi purtată în spinare. 

Ceilalţi bărbaţi erau la fel de neîngrijiţi şi de murdar 
îmbrăcaţi, însă de asemenea foarte bine înarmaţi. Nici unuia 
dintre ei nu i s-ar fi putut acorda de la prima vedere nici cea 
mai mică încredere. Jucau zaruri cu o adevărată pasiune şi-şi 
adresau tot timpul expresii atât de grosolane, încât un om cât 
de cât cumsecade desigur că n-ar fi stat nici un minut în 
preajma lor. Consumaseră în orice caz mai mult de un drink, 
căci obrajii le erau încinşi nu numai de bătaia soarelui, ci şi de 
pe urma rachiului. 

Căpitanul părăsise puntea de comandă şi se dusese pe 
dunetă să dea instrucţiunile necesare şefului de echipaj. 
Acesta întrebă: 

— Ce părere aveţi, „captain”, de indivizii ăia care dau 
acolo cu zarul? Mi se pare că sunt nişte boys: pe care nu-ți 
prea place să-i vezi pe bord. 

— Cred şi eu! încuviinţă cel întrebat. E adevărat că s-au 
dat drept haversters? care merg în vest să se tocmească la 
ferme în timpul recoltei, dar n-aş vrea să fiu eu acela căruia i- 
ar cere de lucru. 

— Well, sir! Cât despre mine, îi socotesc nişte veritabili 


1 Băieți (în limba engleză în text). 
Muncitori agricoli (în limba engleză în text). 

tramps!. Să sperăm că cel puţin pe bord or să fie liniştiţi! 

— Nu i-aş sfătui să ne supere mai mult decât suntem 
obişnuiţi. Avem destui oameni în echipaj ca să-i putem azvârli 
pe toţi în bătrânul, binecuvântatul Arkansas. De altfel, 
pregăteşte-te de acostare. În zece minute se va zări portul 
Lewisburg. 

Căpitanul se întoarse pe punte spre a da comenzile 
necesare acostării. 

Într-adevăr, peste puţin se iviră primele case ale oraşului 
pe care vaporul le salută cu un fluierat prelung de sirenă. De 
pe ponton se semnaliza că vasul urmează să mai primească 
încărcătură şi pasageri. 

Între timp, pasagerii din interiorul vaporului începură să 
urce pe punte ca să se bucure de scurtă întrerupere a acestei 
plictisitoare călătorii. 

Nu li se oferea însă un spectacol prea distractiv. 

Pe atunci, localitatea nu era nici pe departe atât de 
însemnată ca acum. La debarcader aştepta doar puţină lume: 
câţiva cască-gură. Se zăreau numai câteva lăzi şi colete care 
urmau să fie încărcate, iar numărul noilor călători ce urcau pe 
bord nu trecea de trei. 

Unul dintre ei era un alb de statură înaltă, deosebit de 
puternic. Purta o barbă deasă şi neagră, dar atât de stufoasă 
încât nu i se vedeau decât ochii, nasul şi partea superioară a 
obrajilor. Pe cap purta o căciulă de biber veche, năpărlită de 
scurgerea anilor. Ar fi fost cu neputinţă să precizezi ce formă 
avusese iniţial. Pesemne că trecuse prin toate transformările 
posibile. Îmbrăcămintea bărbatului consta dintr-un pantalon 
şi un surtuc din pânză groasă de in cenuşiu. În chimirul lat, de 
piele, erau înfipte două revolvere, un cuţit şi mai multe lucruri 
mărunte, indispensabile unui adevărat westman?. Mai poseda 
în plus o puşcă grea, cu două ţevi, de al cărei pat era agăţată 


1 Vagabonzi (în limba engleză în text). 
2 Om al vestului (în limba engleză în text). 

o secure lungă. 

După ce-şi plăti biletul de drum, aruncă o privire 
cercetătoare în jur. Nu părea să-i pese de pasagerii bine 
îmbrăcaţi. Ochii i se opriră asupra jucătorilor care se 
ridicaseră spre a-i privi pe cei ce se urcau pe bord. Îl zări pe 
„cornel”. Privirea lui trecu peste el ca şi cum nici nu l-ar fi 
observat. Dar, în timp ce se aplecă să-şi ridice deasupra 
coapsei lui masive tureatca cizmei impermeabile, mormăi ca 
pentru sine: Beho/d! Dacă ăsta nu e roşcovanul de Brinkley, 
să fiu afumat şi mâncat cu coajă cu tot! Să sperăm că nu mă 
recunoaşte!” 

Cel la care se referea tresărise de asemenea la vederea 
lui şi se adresă în şoaptă însoţitorilor săi: 

— la uitaţi-vă la individul ăla negricios! ÎI cunoaşte 
careva dintre voi? 

Răspunsul fu negativ. 

— Mi se pare că l-am mai văzut cândva şi anume în nişte 
împrejurări nu prea îmbucurătoare pentru mine. S-ar zice că 
mă încearcă o vagă amintire. 

— Atunci te-ar cunoaşte şi el pe tine! Îşi dădu cu părerea 
unul. Pe noi ne-a măsurat aşa, în treacăt, dar pe tine nici nu 
te-a luat în seamă. 

— Hm! Poate să-mi amintesc mai încolo. Sau şi mai bine, 
îl întreb cum îl cheamă. Dacă aflu, ştiu imediat cum stau. Mă 
duc să ciocnesc un paharcu el. 

— Dacă acceptă. 

— Cum o să mă refuze? Ar fi o jignire, cum ştiţi şi voi. Cel 
căruia i se respinge un drink are aici, în ţară, dreptul să 
răspundă cu pistolul său cuțitul şi, dacă-l răpun pe neobrăzat, 
nici dracului nu-i pasă. 

— Dar nu arată de loc ca unul care se lasă silit să facă ce 
nu-i place. 


1 „Ia te uită!” (în limba engleză în text). 

— Pshaw!2 Pui prinsoare? 

— Da, da, să punem prinsoare! se auzi de jur împrejur. 

— Cine pierde plăteşte un rând pentru toată lumea, câte 
trei pahare de cap. 

— S-a făcut! se învoi „colonelul”. Îmi convine. 

— Şi mie — răspunse celălalt. Dar trebuie să avem şi un 
prilej de revanşă. Facem trei prinsori pe câte trei pahare. 

— Da, dar cu cine să ciocnesc? 

— Ei, mai întâi cu bărbosul pe care zici că l-ai cunoscut, 
dar nu-ţi aminteşti cu ce prilej. Apoi cu gentlemenii care 
cască gura spre chei. Îl luăm pe ăla înaltul, care pare un uriaş 
între pitici. Şi, la urmă, cu indianul acela care a urcat pe bord 
cu băiatul lui. Sau te temi cumva de el? 

Un râs unanim fu răspunsul la această întrebare, în timp 
ce „colonelul” reluă cu dispreţ: 

— Să mă tem de pocitania aia roşie? Pshaw! Mai curând 
de uriaşul împotriva căruia mă aţâţaţi voi! A// devi/s?, puternic 
trebuie să mai fie omul ăsta! Dar tocmai mătăhăloşii sunt de 
obicei lipsiţi de curaj, iar dumnealui e atât de fercheş şi de 
bine îmbrăcat, încât n-are de unde să ştie cum să se poarte 
cu cei de teapa noastră; o fi bun de recepții în saloane. 
Primesc deci prinsoarea. Câte un drink cu fiecare din cei trei. 
Şi acum, la treabă! 

Pronunţase ultimele trei fraze atât de tare, încât trebuie 
să-l fi auzit toţi ceilalţi călători. Fiecare american şi orice om 
din vest cunoaşte sensul cuvântului drink, mai ales când e 
rostit cu un glas atât de puternic şi de ameninţător ca acum, 
de aceea toate privirile se îndreptară asupra „colonelului”. Se 
vedea că atât dânsul cât şi camarazii lui erau cam băuţi, aşa 
că cei din jur se aşteptau la o scenă captivantă. 

„Colonelul” ceru să se umple paharele; îl luă pe-al său, 
se apropie de bărbos şi-i zise: 


? Interjecţie: „Haida-de!” (în limba engleză în text). 
? Pe toţi dracii! (în limba engleză în text). 

— Good day, sir? Aş vrea să vă ofer acest pahar. Cred că 
sunteţi un gentleman, căci nu beau decât cu oameni într- 
adevăr distinşi şi sper că-l veţi goli în sănătatea mea. 

Barba mare a celui interpelat se umflă şi mai mult, apoi 
îşi reveni, de unde se putea deduce că un zâmbet satisfăcut îi 
străbătuse faţa. 

— Well — răspunse dânsul. N-am nimic împotrivă. Dar 
pentru a vă putea fi pe plac, aş dori mai întâi să ştiu cine-mi 
face această neaşteptată onoare. 

— Foarte just, sir! Omul trebuie să ştie cu cine bea. Mă 
numesc Brinkley, colonelul Brinkley, dacă-mi îngăduiţi. Şi 
dumneavoastră? 

— Numele meu e Grosser, Thomas Grosser, dacă n-aveţi 
nimic împotrivă. Aşadar, în sănătatea dumneavoastră, 
colonele! 

Goli paharul o dată cu ceilalţi, după care îl înapoie 
colonelului. Acesta se simţi învingător, îl măsură pe bărbos 
aproape cu dispreţ din cap până-n picioare şi întrebă: 

— Mi se pare că e un nume nemtesc. Sunteţi, deci, un 
păcătos de nemţoi, da? 

— Da, sunt german, sir! replică prietenos celălalt, fără a 
se lăsa provocat de grosolănia lui Brinkley. Pe „păcătosul de 
nemţoi” trebuie să-l plasați în altă parte. La mine nu se 
prinde. Aşadar, mulţumesc pentru drink şi cu asta, pace 
bună! 

Grosser se întoarse brusc pe călcâie şi se depărtă 
repede, spunându-şi: „Prin urmare, e chiar acel Brinkley! Şi 
acum îşi mai zice şi colonel! Individul pune ceva la cale. Să fiu 
cu ochii în patru!” 

E drept că Brinkley câştigase prima parte a pariului, dar 
nu părea de loc bucuros de izbândă. Chipul lui exprima mai 
degrabă ciudă. Nădăjduise că Grosser va şovăi şi se va lăsa 
silit să bea numai prin ameninţări. Dar acesta se dovedise 


3 Bună ziua, domnule (în limba engleză în text). 

mai deştept; întâi băuse şi apoi se arătase pe faţă că e prea 
inteligent ca să se lase atras într-o gâlceavă. Asta îl rodea pe 
„cornel”, aşa că, umplându-şi din nou paharul, se îndreptă 
spre a doua lui victimă, indianul. 

O dată cu Grosser urcaseră pe bord doi indieni, unul mai 
în vârstă, celălalt aproape copil, un băiat de vreo 
cincisprezece ani. Asemănarea dintre ei era atât de izbitoare, 
încât nu încăpea nici o îndoială că sunt tată şi fiu. 
îmbrăcămintea şi armele le erau absolut identice, astfel că 
băiatul arăta ca un portret întinerit al părintelui său. 

Purtau pantaloni de piele strânşi pe corp, tiviţi cu ciucuri, 
după moda indienilor şi mocasini galbeni. Cămaşă sau surtuc 
nu se vedea, trupul fiindu-le înfăşurat de la umeri în jos într- 
un fel de cuvertură pestriță dintr-un material folosit de tribul 
indian Zuni, care costă adeseori peste şaizeci de dolari 
bucata. Părul negru şi lins le era pieptănat peste cap şi cădea 
pe spinare, ceea ce le dădea o înfăţişare aproape femeiască. 
Faţa le era plină şi rotundă, cu o expresie blajină, mărită şi 
mai mult de faptul că pomeţii le erau vopsiți cu cinabru. 
Puştile ce le ţineau în mâini păreau să nu valoreze împreună 
nici o jumătate de dolar. De altfel, amândoi arătau cât se 
poate de neprimejdioşi şi înfăţişarea lor era atât de ieşită din 
comun, încât, după cum am mai spus, stârniseră râsetele 
chefliilor. Aparent temători de oameni, se ţineau sfioşi 
deoparte, sprijinindu-se de o ladă de lemn masiv, înaltă cât 
un stat de om. Păreau să nu se intereseze de nimic şi chiar 
când „colonelul” se apropiase de ei nu-şi ridicaseră privirea 
înainte ca acesta să se fi oprit în faţa lor şi să li se adreseze: 

— Ce căldură! Sau poate aveţi altă părere, voi, ăştia 
roşii? O duşcă face bine. la şi bea, bătrâne, dă-o pe gât! 

Indianul nici nu clipi şi răspunse într-o englezească 
stâlcită: 

— No to drink — la noi nu bem. 

— Cum, nu vrei? se burzului roşcovanul. E un drink, 

înţelegi, un drink! Să te refuze cineva este o jignire 
sângeroasă pentru orice gentleman adevărat cum sunt eu şi 
se răscumpără cu cuțitul. Cum te cheamă? 

— Nintropan-hauey — răspunse indianul calm şi cu 
modestie. 

— Cărui trib aparţii? 

— Tonkawa. 

— Aşadar, eşti din roşii aceia nătăfleţi care se tem şi de-o 
pisică! Înţelegi? De orice pisică, chiar de n-ar fi decât cea mai 
mică pisicuţă. Cu tine n-o să fac prea multe farafastăcuri. 
Deci: bei sau nu? 

— La mine nu bem apa de foc. 

În pofida amenințării proferate de „colonel”, indianul 
rostise aceste cuvinte la fel de liniştit. Roşcovanul ridică 
mâna şi-i trase o palmă răsunătoare. 

— lată-ţi răsplata, laş roşu ce eşti! strigă el. Nu vreau să 
mă răzbun şi în alt chip. O canalie ca tine nu merită mai mult! 

În clipa aceea, băiatul îşi repezi mâna sub cuvertură, să 
apuce vreo armă, dar aruncă în acelaşi timp o privire 
părintelui său, aşteptând să vadă ce va face sau va spune 
acesta. 

Înfăţişarea indianului se schimbase în aşa măsură, încât 
devenise aproape de nerecunoscut. Statura părea să i se fi 
înălţat, ochii îi scăpărară un licăr straniu şi trăsăturile feţei se 
crispară brusc. Dar la fel de repede îşi plecă din nou genele, 
corpul i se chirci şi fizionomia lui recapătă expresia supusă de 
mai înainte. 

— Ei, ce zici de asta? îl întrebă batjocoritor „colonelul”. 

— Nintropan-hauey mulţumeşte. 

— Ţi-a plăcut atât de mult palma încât îmi mai şi 
mulţumeşti? Atunci mai ţine una! 

Când să repeadă din nou mâna, indianul îşi feri iute 
capul, astfel că lovitura nimeri în lemnul lăzii de care stăteau 
rezemaţi indienii. Se auzi o pocnitură surdă, dar puternică. 

Atunci, ca un răspuns dinăuntru, răsună un mârâit scurt, 
ascuţit şi horcăitor, care se umflă repede într-un urlet sălbatic 
şi răguşit, al cărui ecou se răspândi sinistru, ca un bubuit de 
tunet, încât tot vaporul părea să se cutremure. 

Brinkley sări câţiva paşi înapoi, scăpă paharul din mână 
şi strigă speriat: 

— Heavens” Asta ce-a mai fost? Ce bestie o fi închisă 
aici, în lada asta? Cum de e permis aşa ceva? Să mori de frică 
nu alta! 

Spaima îi cuprinsese şi pe ceilalţi călători. Numai patru 
dintre ei nu clipiseră măcar şi anume: bărbosul, aflat acum în 
faţă, la proră, domnul cel uriaş pe care „colonelul” urma să-l 
invite la cel de-al treilea drink — şi cei doi indieni. Probabil că 
aceste patru persoane erau dotate cu o mai mare şi îndelung 
încercată stăpânire de sine. 

Urletul fusese auzit şi în cabine. Mai multe doamne 
urcară ţipând în gura mare. 

— Nu e nimic, doamnelor! exclamă un bărbat foarte 
corect îmbrăcat, ieşind în acel moment din cabina lui. O mică 
panteră, un pui şi atât! O pisicuţă drăgălaşă din specia felis 
pardus, una neagră, domnii mei! 

— Ce? O panteră neagră? răcni un omuleţ de-o şchioapă, 
cu ochelari, care de bună seamă că avusese de-a face cu 
fiarele sălbatice mai mult din cărţile de zoologie decât prin 
contact direct. Păi, pantera neagră e cel mai periculos animal! 
Mai de temut şi mai agil decât leul şi tigrul! Ucide câteodată 
din simplă sete de sânge, nu numai când e flămânadă! Câţi ani 
are? 

— Doar trei anişori, sir! 

— Doar? Asta numeşti dumneata „doar”?! O cogeamite 
panteră! Dumnezeule! Şi o asemenea bestie se află aici pe 
bord! Cine-şi ia răspunderea? 

— Eu, sir, chiar eu —îl asigură străinul cel elegant, 


1 Cerule! (în limba engleză în text). 

înclinându-se în faţa doamnelor şi a domnilor. Îmi permiteţi, 
ladies and gentlemen, să mă prezint: sunt vestitul proprietar 
de menajerii Jonathan Boyler şi mă aflu de câtva timp cu 
trupa mea în Van Buren. Deoarece această panteră neagră a 
sosit pentru mine la New Orleans, m-am deplasat într-acolo 
împreună cu cel mai experimentat îmblânzitor al meu, să iau 
animalul în primire. Căpitanul acestui frumos vapor mi-a 
acordat în schimbul unei taxe respectabile permisiunea de a 
aduce animalul pe bord, cu condiţia ca, pe cât posibil, 
pasagerii să nu afle în ce societate călătoresc. De aceea îmi 
hrăneam pantera numai în timpul nopţii, şi, by god?, i-am dat 
mereu câte un vițel întreg, să se sature, aşa încât să moţăie 
toată ziua şi abia să se poată mişca. Fireşte, dacă dai cu 
pumnii în ladă, se trezeşte şi-şi drege glasul. Sper că 
onoratele doamne şi distinşii domni nu-mi vor lua în nume de 
rău prezenţa micuţei mele pantere, care nu le pricinuieşte 
nici cel mai mic neajuns. 

— Cum? replică cel cu ochelari, ţipând atât de tare încât i 
se frângea vocea. Nu ne pricinuieşte nici un neajuns? Să nu v- 
o luăm în nume de rău? Nu zău, e o pretenţie cum n-am mai 
pomenit! Să călătoresc pe acest vapor în societatea unei 
pantere negre? Să mă spânzurați dacă mă-nvoiesc! Ori 
pleacă ea, ori cobor eu! Aruncaţi bestia în apă! Sau debarcaţi 
lada pe mal! 

— Dar, sir, vă asigur că nu e nici o primejdie — răspunse 
stăpânul menajeriei. Priviţi această ladă solidă şi... 

— Ah, ce mai ladă! îl întrerupse omuleţul. O pot sfărâma 
şi eu, darămite pantera! 

— Vă rog să ţineţi seama că în ladă se mai află o cuşcă 
de fier pe care nici zece lei sau pantere n-o pot sparge. 

— Adevărat? Atunci arată-ne cuşca! Vreau să mă 
conving. 

— Da, da, să ni se arate cuşca! Trebuie să ştim cum 


1 Pe Dumnezeul meu! (în limba engleză în text). 

stăm! strigară zece, douăzeci, treizeci de voci. 

Proprietarul menajeriei era yankeu, aşa că se folosi de 
prilej ca să exploateze în avantajul său această dorinţă 
unanimă. 

— Cu plăcere! Cu plăcere! consimţi el. Dar, /adies and 
gentlemen, veţi recunoaşte şi dumneavoastră că nu vă pot 
arăta cuşca fără să vedeţi şi pantera. Nu-mi pot îngădui acest 
lucru fără o anumită compensație. Pentru a mări atracţia 
acestui rar spectacol, voi dispune să se servească animalului 
hrana. Vom aranja trei şiruri de locuri: rândul întâi cu un dolar 
de cap, al doilea cu jumătate şi al treilea cu douăzeci şi cinci 
de cenți. Dar cum văd că am de-a face numai cu domni şi 
doamne, sunt convins că putem de la început renunţa la 
ultimele două rânduri. Sau poate că doreşte cineva să 
plătească numai o jumătate sau un sfert de dolar? 

Bineînţeles că nu se anunţă nimeni. 

— Perfect! Deci numai primele locuri. Vă rog, /adies and 
gentlemen, câte un dolar de persoană! 

Îşi scoase pălăria şi strânse dolarii, în timp ce dresorul, 
pe care-l chemase în grabă, făcea pregătirile necesare 
începerii reprezentaţiei. 

Călătorii erau şi ei în majoritate yankei şi, ca atare, se 
declarară întru totul de acord cu nouă întorsătură a 
incidentului. Chiar dacă, mai înainte, unii dintre ei se 
arătaseră indignaţi de faptul că comandantul vaporului 
acceptase să transporte o fiară atât de periculoasă, acum se 
bucurau că li se oferea un divertisment binevenit în 
plicticoasa viaţă de pe vapor. Până şi micul savant îşi 
alungase teama şi aştepta cu nerăbdare să vadă spectacolul. 

— Ascultaţi, boys! se adresă Brinkley însoţitorilor săi. O 
prinsoare am câştigat-o, dar pe-a două am pierdut-o fiindcă 
ticălosul acela roşu n-a vrut să bea. Suntem deci chit. Ultimul 
pariu nu-l mai facem pe trei rachiuri, ci pe dolarul acela pe 
care trebuie să-l plătim ca taxă de intrare. Sunteţi de acord? 

Bineînţeles că acceptară cu toţii propunerea, căci uriaşul 
nu prea părea să fie dintre cei ce se lasă intimidaţi. 

— Bine! reluă „colonelul”, pe care consumul exagerat de 
rachiu îl făcea sigur de izbândă. Băgaţi de seamă cu câtă 
plăcere şi grabă o să accepte acest Goliat să ciocnească un 
pahar cu mine! 

Porunci să i se umple paharul, apoi se apropie de cel 
despre care era vorba. Trupul acestui bărbat trăda o putere 
neobişnuită. Era mai înalt şi mai spătos chiar decât Grosser şi 
părea să tot aibă vreo patruzeci de ani. Obrazul, ras cu 
îngrijire, îi era ars de soare. Trăsăturile sale erau de-o 
frumuseţe virilă şi exprimau curaj, iar ochii lui albaştri aveau 
acea privire caracteristică oamenilor ce trăiesc pe întinderi 
vaste şi au un larg câmp vizual, deci marinari, locuitori ai 
stepelor şi preriilor. Purta un costum de voiaj elegant; arme, 
dacă avea, nu se vedeau. Lângă el stătea căpitanul, care 
coborâse de pe puntea de comandă ca să asiste şi el la 
reprezentaţia cu pantera. 

Acum se apropie Brinkley şi se proţăpi în faţa presupusei 
sale victime numărul trei şi zise: 

— Sir, vă propun să închinăm un pahar. Sper că nu vă 
împotriviţi şi că o să-mi spuneţi, dat fiind că sunt un adevărat 
gentleman, cine sunteţi dumneavoastră. 

Cel interpelat îi aruncă o privire surprinsă şi-i întoarse 
spatele, ca să-şi continue convorbirea cu căpitanul, întreruptă 
de impertinentul individ. 

— Hei! făcu Brinkley. Sunteţi surd? Sau vă prefaceţi că 
nu mă auziţi? Nu v-aş sfătui, fiindcă eu nu ştiu de glumă când 
mi se refuză un drink. Vă recomand să luaţi exemplu de la 
indianul acela! 

Plictisit, uriaşul ridică uşor din umeri şi-l întrebă pe 
căpitan: 

— Aţi auzit ce spune tipul ăsta? 

— Yes, sir, fiecare cuvânt — răspunse cel întrebat. 

— Well, atunci sunteţi martor că nu eu l-am poftit 
încoace. 

— Ce? zbieră „colonelul”. M-ai făcut „tip”? Şi-mi refuzi 
drink-ul? Stai c-ai s-o păţeşti, ca indianul pe care... 

Nu putu continua, căci în aceeaşi clipă uriaşul îi dădu o 
palmă atât de zdravănă, încât roşcovanul se prăbuşi, alunecă 
o bună porţiune pe punte, rostogolindu-se apoi de câteva ori. 
Rămase o clipă ca buimăcit, apoi se ridică iute, scoate cuțitul 
şi se repezi la uriaş. 

Acesta ţinea ambele mâini în buzunarele pantalonilor şi 
stătea atât de liniştit, de parcă nu l-ar fi ameninţat nici cea 
mai mică primejdie şi ca şi când Brinkley nici n-ar fi existat. 
Dar acesta urlă: 

— Câine, mie să-mi tragi o palmă? Asta o să te coste 
sânge! 

Căpitanul era gata să intervină, însă uriaşul îi făcu semn, 
dând iute din cap să rămână pe loc şi când Brinkley, care se 
apropia, ajunse la doi paşi de el, ridică piciorul drept şi-l 
întâmpina cu o asemenea lovitură în stomac, încât agresorul 
zbură din nou la pământ, dându-se de-a dura, în timp ce 
uriaşul exclamă ameninţător: 

— Acum, însă, ajunge, că de nu... 

Dar Brinkley sări din nou în picioare, băgă cuțitul în 
cingătoare şi, urlând de furie, scoase unul din pistoale, gata 
să-l îndrepte spre adversar. Între timp, însă, acesta scosese 
mâna dreaptă din buzunar, dar nu goală: ţinea un revolver. 

— Lasă pistolul! porunci el, în timp ce ţintea cu mica 
armă mâna dreaptă a adversarului său. 

Unu — doi — trei —pocnituri scurte, dar ascuţite 
— „colonelul” scoase un țipăt şi scăpă pistolul. 

— Aşa, băiete! rosti uriaşul. N-o să mai tragi atât de 
curând palme celui ce refuză să bea din paharul pe care l-ai 
mânjit cu botul tău grosolan! Şi dacă mai vrei să ştii cine 
sunt, atunci află că... 

— Fi-ţi-ar numele afurisit! spumegă Brinkley. Nu vreau 
să-l aud! Dar te vreau pe tine şi trebuie să-mi cazi în labă! Pe 
el, băieţi! Go on! 

Se dovedi acum că indivizii formau într-adevăr o bandă 
gata să sară cu toţii în ajutorul unuia dintre ei. Îşi smulseră 
cuţitele din cingătoare şi se repeziră la uriaş. Acesta, însă, 
făcu un pas înainte, ridică braţele şi strigă: 

— Apropiaţi-vă, dacă aveţi curajul să-l înfruntaţi pe Old 
Firehand! 

Efectul produs de acest nume fu fulgerător. „Colonelul”, 
care pusese mâna stângă, nerănită, pe cuţit, tresări speriat: 

— Old Firehand? Ei, drăcie, cine să se fi gândit la una ca 
asta? De ce n-aţi spus de la început cine sunteţi? 

— Oare numai numele îl apără pe un gentleman de 
necuviinţele voastre? Acum luaţi-o din loc şi aşezaţi-vă liniştiţi 
într-un colţ. Să nu vă mai văd înaintea ochilor că, de nu, vă 
învăţ eu cum să vă purtaţi! 

— Well, mai vorbim noi! 

Brinkley se întoarse şi, cu mâna dreaptă sângerândă, se 
depărta. Ai săi îl urmară ca nişte câini bătuţi. Se aşezară 
deoparte, bandajară mâna şefului lor, sfătuindu-se agitaţi, dar 
în şoaptă şi aruncând faimosului vânător priviri piezişe, de loc 
prietenoase, care trădau însă teama pe care le-o inspiră. 

Dar nu numai asupra lor făcuse o astfel de impresie 
numele acela atât de răspândit. Printre pasageri nu se afla 
aproape nici unul care să nu fi auzit de acest bărbat 
cutezător, a cărui viaţă era alcătuită din periculoase aventuri 
şi isprăvi vitejeşti. Căpitanul îi întinse mâna şi-i zise, pe acel 
ton binevoitor la care un yankeu se pricepe uneori atât de 
bine: 

— Dar bine, sir, de ce nu mi-aţi spus până acum cine 
sunteţi? V-aş fi cedat cabina mea! Ei, Doamne, e o onoare 
pentru Dogfish că picioarele dumneavoastră i-au călcat 
podelele! De ce v-aţi înscris sub un alt nume? 

— E cel adevărat. Old Firehand îmi spun westman-ii 
deoarece focul armei mele aduce pierzanie oricărui duşman. 

— Am auzit şi că nimeriţi totdeauna fără greş. 

— Pshaw! Orice westman încercat e un trăgător la fel de 
bun. Dar vedeţi care-i avantajul unei porecle cunoscute. Dacă 
ea n-ar fi circulat din gură-n gură, fără îndoială că s-ar fi lăsat 
cu o luptă în toată legea. 

— Şi aţi fi fost covârşit de numărul lor. 

— Credeţi? întrebă Old Firehand, în timp ce un zâmbet îi 
lumina faţa. Câtă vreme am de-a face numai cu asemenea 
zurbagii, nu mă tem. Aş fi rezistat o bucată de vreme 
suficientă, ca apoi oamenii dumitale să-mi sară în ajutor. 

— Pe sprijinul nostru fireşte că puteţi conta. Dar ce să fac 
eu acum cu haimanalele astea? Pe vaporul meu sunt şi 
stăpân şi judecător. Să-i pun în lanţuri? 

— Nu. 

— Sau să-i debarc imediat? 

— Nici asta. Sper că nu aveţi intenţia să faceţi ultima 
dumneavoastră călătorie cu acest vas. 

— Nici nu mă gândesc! Sper să mai plutesc încă mulţi ani 
în susul şi în josul bătrânului Arkansas. 

— Ei, atunci feriţi-vă de răzbunarea acestor oameni. Ar fi 
în stare să vă pândească undeva, pe mal şi să vă joace, la 
primul prilej, un renghi care să vă coste nu numai vaporul, ci 
şi viaţa. 

Abia acum Old Firehand îl remarcă pe bărbos, care se 
apropiase de el şi se oprise locului, îndreptând asupra 
vânătorului o privire modestă de solicitare. 

Acesta îi ieşi înainte şi-l întrebă: 

— Vreţi să-mi vorbiţi, sir? Pot să vă fiu de folos? 

— Da şi încă cum! răspunse germanul. Permiteţi-mi să vă 
strâng mâna, sir. Asta-i tot ce-mi doresc! apoi voi pleca 
împăcat şi n-am să vă mai stingheresc; toată viaţa mă voi 
gândi însă cu bucurie la această clipă. 

După privirea sa deschisă şi după voce se cunoştea că 
aceste cuvinte porneau din inimă. Old Firehand îi întinse 
mâna şi-l întrebă: 

— Până unde călătoriţi cu acest vapor? 

— Numai până la Fort Gibson, după care vreau să-mi 
continui drumul cu barca. Mă tem ca dumneavoastră, cel 
neînfricat, să nu mă socotiți fricos fiindcă am acceptat 
adineauri drink-ul cu aşa-numitul „colone!”. 

— Nicidecum! Nu pot decât să vă laud că aţi procedat 
atât de cuminte. Bineînţeles, atunci când l-a lovit pe indian, 
mi-am pus în gând să-i dau o lecţie straşnică. 

— Să sperăm că i-a venit mintea la cap. De altfel, dacă i- 
aţi zdrelit bine degetele, s-a zis cu cariera lui de westman. 
Dar de indianul ăsta nu ştiu ce să cred. S-a purtat ca un laş, 
iar pe de altă parte, nu s-a speriat câtuşi de puţin de răgetul 
panterei. Mi se pare ciudat! 

— Ei, vă pot lămuri eu cu uşurinţă! Îl cunoaşteţi pe acest 
indian? 

— l-am auzit numele când şi l-a pronunţat. Era un cuvânt 
de care ţi se frânge limba. Mi-a fost cu neputinţă să-l rețin, 
fiindcă e în limba lor. 

— L-a rostit în graiul lui matern, ca să nu afle „colonelul” 
cu cine are de-a face. Indianul se numeşte Nintropan-hauey şi 
fiul său Nintropan-homoş; asta înseamnă Marele şi Micul Urs. 

— Să fie cu putinţă? Fireşte că am auzit de multe ori 
vorbindu-se de ei. Cei din tribul Tonkawa au degenerat. 
Numai aceşti doi „urşi” au moştenit spiritul războinic al 
strămoşilor lor şi hoinăresc prin munţi şi prerii. 

— Da, ăştia doi sunt formidabili! N-aţi văzut că fiul a 
băgat repede mâna sub pătură, să apuce cuțitul său 
tomahawkul? Numai când s-a uitat la chipul împietrit al tatălui 
său, a renunţat să răzbune pe loc fapta roşcovanului. Aflaţi de 
la mine că la aceşti indieni, o singură privire spune mai mult 
decât o întreagă cuvântare la albi. Din clipa în care 

„colonelul” l-a pălmuit pe indian, şi-a semnat singur sentinţa 
de moarte. Amândoi „urşii” se vor lua după el şi nu-i vor 
pierde urma până nu-i vor veni de hac. Dar v-am auzit 
numele şi mi-am dat seama că e un nume german. Suntem, 
aşadar, compatrioți. 

— Cum, sir? Sunteţi şi dumneavoastră german?! întrebă, 
surprins, Grosser. 

— Chiar aşa. Adevăratul meu nume e Winter. Mai am şi 
eu de mers o bună bucată de drum cu acest vapor, aşa că o 
să am prilejul să mai stăm amândoi de vorbă. Sunteţi de 
puţină vreme aici, în vest? 

— De fapt — făcu modest bărbosul — mă aflu mai de 
multişor prin părţile astea. Mă numesc Thomas Grosser. Aici 
se trece peste numele de familie, iar din Thomas devii Tom şi 
fiindcă port o barbă neagră atât de stufoasă, mi se zice Tom- 
cel-Negru. 

— Cum? se miră Old Firehand. Dumneavoastră sunteţi 
Tom-cel-Negru, cunoscutul rafter? 

— Tom îmi zice, „rafter” sunt, dar nu cred să fiu atât de 
cunoscut. Da, sir, „colonelul” să nu-mi audă numele, fiindcă 
m-ar recunoaşte imediat. 

— Va să zică, aţi mai avut de-a face cu el? 

— Oarecum. Vă povestesc eu mai târziu. Dumneavoastră 
nu-l cunoaşteţi? 

— L-am văzut astăzi pentru întâia oară, dar dacă mai 
călătorim mult timp împreună, îl supraveghez eu mai 
îndeaproape. Şi pe dumneavoastră o să trebuiască să vă 
cunosc mai bine. Sunteţi omul potrivit pe care îl caut de mult. 
Dacă nu v-aţi angajat cumva în altă parte, mi-aţi putea fi de 
folos. 

— Păi, de — răspunse Tom, aţintindu-şi gânditor privirile 
în pământ — cinstea de a fi împreună cu dumneavoastră e 
mai prețioasă ca multe alte lucruri. E drept că m-am asociat 


1 Tăietor de copaci şi plutaş (în limba engleză în text). 

cu alţi rafteri; m-au numit chiar şeful lor, dar dacă-mi daţi 
timp să-i înştiinţez, lucrurile se pot aranja uşor. la uitaţi-vă! Mi 
se pare că reprezentaţia începe. 

Între timp, proprietarul menajeriei aranjase din lăzi şi 
colete mai multe şiruri de locuri, iar acum, cu fraze 
bombastice, invita spectatorii să se aşeze. Ceea ce şi făcură. 
Şi echipajul, în măsura în care nu era ocupat în acel moment, 
avea voie să privească. Brinkley şi ai săi nu se apropiară. 
Pierduseră orice chef. 

Cei doi indieni nu fuseseră întrebaţi dacă vor să 
participe. Două piei-roşii alături de nişte /adies and gentlemen 
care plătiseră câte un dolar fiecare? Aşa ceva stăpânul fiarei 
nu admitea să i se reproşeze. Rămaseră deci deoparte şi 
păreau să nu acorde nici o atenţie nici cuştii, nici grupului de 
spectatori, deşi nimic nu scăpa privirilor lor furişe şi ascuţite. 

Publicul şedea acum în faţa lăzii încă închise. Cei mai 
mulţi nu ştiau prea exact ce e o panteră neagră. Dintre 
felinele de pradă ale Lumii Noi, puma sau leul de argint este 
cu mult mai mic şi mai neprimejdios decât leul din Lumea 
Veche şi fuge de oameni chiar dacă-l hărţuie foamea. Cât 
despre jaguar, supranumit şi tigrul american, un „gaucho” îl 
poate prinde cu lasoul şi târî după el. Aşa ceva nu şi-ar putea 
permite cu tigrul bengalez. Astfel că cei mai mulţi dintre 
privitori se aşteptau să vadă o fiară înaltă de o jumătate de 
metru cel mult şi nu chiar atât de înfricoşătoare. Cât de uluiţi 
rămaseră deci când partea din faţă a lăzii fu îndepărtată şi 
zăriră pantera! 

De la New Orleans încoace, fiara stătuse numai în 
întuneric. Lada nu fusese deschisă decât noaptea. Acum 
pantera revedea pentru prima oară lumina zilei, care o orbea. 
Închise deci ochii şi mai rămase o bună bucată de vreme 
întinsă. Apoi începu să clipească şi zări oamenii care stăteau 
în faţa ei. Dintr-un salt, fiara fu în picioare şi scoase un răget 
care avu drept efect ca cei mai mulţi dintre spectatori să sară 

în sus, gata s-o ia la fugă. 

Da, această panteră era un exemplar splendid, în plină 
maturitate, înalt de cel puţin un metru şi lung de vreo doi 
metri, fără să socotim coada. Cuprinse cu labele dinainte 
zăbrelele cuştii de fier şi le zgâlţâi de se cutremură lada. 
Totodată, îşi arătă colții înfricoşători. 

— Ladies and gentlemen! se porni să explice proprietarul 
menajeriei. Varietatea neagră a panterei este originară din 
insulele Sunda. Aceste animale sunt însă mici. Adevărata 
panteră neagră, care însă este foarte rară, se găseşte în 
Africa de nord, la graniţa Saharei. Ea este la fel de puternică, 
dar mult mai primejdioasă decât leul şi poate duce în bot un 
vitel. Ce sunt în stare colții ei veţi vedea acum, când începe 
hrănirea. 

Îmblânzitorul aduse o jumătate de oaie şi o puse jos, în 
faţa cuştii. De cum zărise carnea, pantera începu să se agite 
nebuneşte. Sărea în sus şi-n jos, mârâia şi urla, încât 
spectatorii mai fricoşi se traseră şi mai mult înapoi. 

Un negru care lucra la maşina vaporului nu-şi putu 
înfrâna curiozitatea şi se furişă în apropierea panterei. 
Căpitanul îl zări şi-i porunci să se înapoieze imediat la munca 
lui. Cum însă negrul nu se supuse pe loc, căpitanul apucă un 
capăt de funie şi-i trase câteva lovituri. Pedepsitul se dădu 
înapoi, se opri însă la o anumită distanţă, se strâmbă de furie 
şi ridică pumnul spre căpitan într-un gest de ameninţare. 
Pasagerii îşi concentraseră atenţia asupra panterei, aşa că 
scena trecuse neobservată. Numai „colonelul” o urmări din 
ochi şi zise către ai săi: 

— Negrul ăsta mi se pare mie că nu-l prea înghite pe 
căpitan. Hai să ne ocupăm de el. Cu câţiva dolari, îi dai gata 
pe negri! 

Acum dresorul ciolănos băgă carnea printre gratii, în 
cuşcă, îi măsură pe spectatori cu o privire cercetătoare şi 
şopti apoi ceva patronului său. Acesta îşi clătină capul, 

arătându-se reticent. Celălalt continua să-i vorbească şi părea 
să-i fi risipit temerile, căci proprietarul încuviinţă până la 
urmă dând din cap şi declară cu voce tare: 

— Doamnelor şi domnilor, am plăcerea să vă comunic că 
aveţi parte de un noroc neaşteptat. O panteră neagră 
îmblânzită nu s-a văzut încă, cel puţin aici, în Statele Unite. În 
timpul  popasului de trei săptămâni în New Orleans, 
îmblânzitorul meu a dresat pantera şi se oferă acum să intre 
în cuşcă pentru prima oară în faţa unui public şi să se aşeze 
lângă animal, dacă-i acordaţi o recompensă corespunzătoare. 

Pantera se pusese pe mâncat, zdrobi şi oasele între colti, 
pare-ar fi fost de carton. Părea să fie cu totul absorbită de 
acest prânz şi se putea deci presupune că nu e prea 
primejdios să intri tocmai acum în cuşcă. 

Ciudat că tocmai savantul fricos de adineauri se găsi 
acum să exclame entuziasmat: 

— Ar fi minunat, sir! O performanţă pentru care merită 
să dai bani! Cât cere dumnealui? 

— O sută de dolari, sir. Pericolul la care se expune nu e 
mic, deoarece nu se poate încă bizui pe deplina domesticire a 
fiarei. 

— Nu sunt prea bogat, dar mă declar gata să contribui cu 
cinci dolari. Se mai oferă cineva, gentlemeni? 

Răspunseră atât de mulţi, încât suma putea fi strânsă 
repede. Voiau să guste spectacolul din plin. Până şi căpitanul 
se agită şi propunea pariuri. 

— Sir — îl preveni Old Firehand — fiţi prudent! Vă rog să 
nu îngăduiţi o experienţă atât de primejdioasă! De vreme ce 
omul nu este încă sigur că stăpâneşte fiara, aveţi datoria să 
vă opuneţi. 

— Să mă opun? râse căpitanul. Pshaw!/ Dar ce, sunt 
cumva tatăl sau mama îmblânzitorului? Aici, în această ţară 
binecuvântată, oricine are dreptul să-şi pună după plac 
pielea-n joc. Dacă pantera îl sfâşie, e treaba lui şi a panterei, 

nu însă şi-a mea! Aşadar, gentlemeni, eu susţin că omul n-o 
să iasă din cuşcă la fel de teafăr cum a intrat şi pun rămăşag 
pe o sută de dolari. Cine se prinde cu mine? Zece la sută din 
câştig să aparţină îmblânzitorului. 

Exemplul găsi imitatori. Se încheiaseră pariuri pe sume 
importante şi se făcu socoteala că dresorul, dacă-i reuşeşte 
încercarea, va avea de încasat cam trei sute de dolari. 

Nu se stabilise dacă dresorul trebuia să fie înarmat. 
Acesta îşi adusese între timp unealta ucigătoare: un bici care, 
la capătul codiriştii, conţinea un glonţ exploziv. Dacă animalul 
ar fi atacat, ajungea o singură lovitură pentru a ucide pantera 
pe loc. 

— Nici în biciul ăsta n-am încredere — se adresă Old 
Firehand lui Tom-cel-Negru. Un foc de artificii ar fi fost 
preferabil. Acesta ar fi speriat animalul şi l-ar fi mânat înapoi, 
fără să-l fi omorât. O să laud îndrăzneala dresorului numai 
după ce va reuşi. 

Îmblânzitorul ţinu acum o scurtă cuvântare destinată 
spectatorilor şi se îndreptă apoi spre cuşcă, trase zăvorul 
masiv şi dădu deoparte uşa îngustă, zăbrelită. Ca să poată 
intra, trebuia să se aplece şi să se folosească de ambele 
mâini spre a ţine portita, urmând s-o închidă după ce se va fi 
strecurat în cuşcă. De aceea, luă biciul între dinţi, aşa că 
măcar pentru o singură clipă rămânea fără apărare. E drept 
că intrase de mai multe ori în cuşca panterei, dar în 
împrejurări cu totul deosebite. Atunci animalul nu stătuse zile 
întregi în întuneric, nu se găseau atâţia oameni în preajma lui 
şi nici nu se auzea duduitul maşinii şi vuietul roţilor. Toate 
acestea nu fuseseră luate în seamă nici de patronul 
menajeriei, nici de îmblânzitor şi consecinţele aveau să se 
arate abia acum. 

Când pantera auzi zdrăngănitul portiţei de zăbrele, se 
întoarse. Îmblânzitorul îşi băgă tocmai capul plecat în 
interiorul cuştii — fiara făcu o mişcare iute ca gândul, o 

tresărire fulgerătoare şi înhaţă în botul ei căscat capul care 
scăpă biciul dintre dinţi şi fu prefăcut, dintr-o singură 
muşcătură, în aşchii de os şi o masă informă. 

Ţipetele de spaimă pe care le scoaseră cei de faţă nu se 
pot descrie. Săriseră cu toţii în picioare şi fugeau zbierând 
care încotro. Nu rămaseră locului decât trei persoane: 
proprietarul menajeriei, Old Firehand şi Tom-cel-Negru. Primul 
încercă să împingă la loc portiţa zăbrelită, lucru imposibil, de 
vreme ce cadavrul se afla pe jumătate înăuntru şi pe 
jumătate afară. Apoi vru să apuce mortul de picioare şi să-l 
scoată de acolo. 

— Pentru Dumnezeu, lasă-l! strigă Old Firehand. Pantera 
ar ieşi după el. Mai bine împinge trupul cu totul înăuntru şi 
aşa e mort. Atunci abia o să se poată închide portiţa! 

Pantera şedea în faţa cadavrului decapitat. Cu fărâme de 
oase în botul plin de sânge, îşi aţintea ochii scânteietori 
asupra stăpânului ei. Părea că-i ghicise intenţia, căci urlă 
înfuriată şi se târî peste cadavru, menţinându-l prin greutatea 
trupului ei. Capul fiarei se afla acum la numai câţiva 
centimetri de deschizătura portiţei. 

— La o parte! La o parte! lese afară! strigă Old Firehand. 
Tom, puşca dumitale! Puşca dumitale! Un revolver ar face 
doar mai mult rău! 

Nu trecuseră nici zece secunde din clipa în care 
îmblânzitorul intrase în cuşcă. Întreaga punte de jos a 
vaporului era o imensă învălmăşeală de oameni care voiau să 
fugă, cuprinşi de panică şi care scoteau strigăte de spaimă. 
Se ghemuiau după butoaie şi lăzi, ca să sară apoi din nou în 
picioare, nesimţindu-se nici acolo în siguranţă deplină. 

Căpitanul alergase spre puntea de comandă, sărind câte 
trei-patru trepte deodată. Old Firehand îl urmă. Proprietarul 
menajeriei se refugiase în spatele cuştii. Tom-cel-Negru se 
duse în grabă să-şi caute puşca, dar pe drum îşi aminti că-şi 
legase securea de ea, aşa că, pentru moment, nu se putea 

servi de armă. Smulse deci puşca din mâna indianului. 

— Eu trage, zise acesta, întinzând mâna după armă. 

— Lasă-mă pe mine! îl repezi bărbosul. Trag în orice caz 
mai bine decât tine! 

Se întoarse spre cuşcă. Pantera tocmai o părăsise şi 
răgea cu capul ridicat. Tom duse puşca la ochi, trase, dar nu 
nimeri. Apucă în grabă arma tânărului indian şi o descarcă şi 
pe asta asupra animalului — din păcate cu acelaşi insucces. 

— Tragem prost. Nu cunoaştem puşca — rosti Ursul-cel- 
Mare liniştit, de parcă s-ar fi aflat în siguranţă, în wigwam-ul 
lui, la o friptură. 

Germanul nu luă în seamă aceste cuvinte. Aruncă arma 
şi se repezi spre proră, unde se aflau puştile oamenilor lui 
Brinkley. Aceşti gent/emeni nu avuseseră nici un chef să se 
măsoare cu fiara şi se pitiseră cam pe unde apucaseră. 

Deodată, se auzi un țipăt înspăimântător, în apropierea 
scării. O doamnă voia s-o urce să se pună la adăpost. Pantera 
o zări. Se ghemui, apoi se repezi în salturi lungi spre ea. 
Femeia nu apucase să se urce, iar Old Firehand stătea între 
treapta a cincea şi a şasea. Într-o clipă, o apucă de talie, o 
săltă spre el şi o ridică în braţele sale, trecând-o apoi 
căpitanului. Totul se petrecuse într-o fracțiune de secundă şi 
acum pantera se afla în faţa scării. Proptindu-şi labele 
dinainte de prima treaptă, îşi ghemuia tocmai trupul 
pregătindu-se să sară asupra lui Old Firehand. Acesta îi dădu 
cu piciorul o lovitură puternică în bot şi-i descarcă în cap cele 
trei gloanţe ce-i mai rămăseseră în revolver. 

Era, de fapt, o apărare ridicolă. Cu o lovitură de picior şi 
cu câteva gloanţe de revolver nu respingi o panteră neagră. 
Dar Old Firehand nu avea alt mijloc de apărare mai eficace la 
îndemână. Era convins că fiară îl va înhăţa acum, dar aceasta 
totuşi nu se întâmpla, căci pantera, rămânând tot în poziţia 
de dinainte, pregătită de salt, îşi întoarse încet capul într-o 
parte, de parc-ar fi stat pe gânduri. S-o fi ameţit cumva 

gloanţele trase din apropiere, care, oricum, abia dacă 
putuseră pătrunde un milimetru în ţeasta ei groasă şi tare? 
Sau o duruse tare lovitură de picior trasă în botul ei sensibil? 
Fapt este că nu-şi mai aţintea ochii asupra lui Old Firehand, ci 
se uita înspre prora, unde stătea acum o fetiţă de vreo 
treisprezece ani, nemişcată, ca împietrită de spaimă, cu 
braţele întinse spre scară. Era fiica acelei doamne pe care Old 
Firehand tocmai o salvase. Copilă, căutând ea însăşi să fugă, 
îşi zărise mama în primejdie şi încremenise de groază. Rochia 
ei de culoare deschisă, bătătoare la ochi, atrăsese atenţia 
panterei. Aceasta îşi luă labele de pe treaptă, se întoarse şi se 
aruncă în salturi lungi spre fată. 

— Copilul meu, copilul meu! se agită mama. 

Toţi care urmăreau scena ţipau şi urlau, dar nimeni nu 
putea să sară în ajutor. Nimeni? Era totuşi cineva şi anume 
cel căruia nu i s-ar fi bănuit niciodată atâta îndrăzneală şi 
prezentă de spirit: tânărul indian. 

Stătea lângă tatăl său, la vreo zece paşi de fetiţă. Când 
îşi dădu seama de primejdia îngrozitoare care o ameninţa, 
ochii îi scăpărară. Se uită în dreapta şi-n stânga, parcă în 
căutarea unei scăpări. Apoi îşi lepădă pătura de pe umeri şi-i 
strigă lui taică-său în graiul tribului Torikawa: 

— Ceaual aina, şai şoyana — Rămâi aici! Voi înota! 

În două salturi, ajunse lângă fată, o înşfacă de centură, o 
trase repede spre parapetul vaporului şi, cu ea în braţe, se 
urcă pe balustradă. Acolo rămase o clipă locului şi se uită 
înapoi. Pantera era în spatele lui, încordată pentru un ultim 
salt. Dar labele fiarei nu părăsiseră bine puntea, că tânărul 
indian se aruncă de pe balustradă în fluviu, dar pieziş, pentru 
a nu cădea în apă chiar în dreptul panterei. Valurile îl 
acoperiră împreună cu povara lui. În acelaşi timp, pantera, al 
cărui avânt era atât de puternic încât nu se mai putea opri, 
ţâşni peste balustradă şi căzu în fluviu. 

— Stop! Stop imediat! ordonă căpitanul prin megafon, 


25 


spre sala maşinilor, dând dovadă de prezenţă de spirit. 

Maşinistul dădu contrapresiune, vaporul se opri pe loc, în 
timp ce paletele se roteau doar atâta cât era necesar ca să 
împiedice vasul să fie dus la vale de curent. 

Acum, că pericolul trecuse peste pasageri, ieşiră cu toţii 
din ascunzătorile lor şi se repeziră la balustradă. Mama fetiţei 
leşinase, în timp ce tatăl striga din răsputeri: 

— O mie de dolari cui îmi salvează copila, două mii, trei 
mii, cinci mii de dolari! 

Nimeni nu-l asculta. Se plecau cu toţii peste balustradă, 
să vadă ce se întâmpla pe fluviu. Înotătoare iscusită, pantera 
plutea pe apă cu labele întinse, pândindu-şi prada, dar 
zadarnic; nu se vedea nici indianul, nici fata. 

— S-au înecat! Au intrat sub roţi! se văicărea tatăl, 
smulgându-şi părul. 

Dar pe cealaltă parte o punţii se auzi vocea răsunătoare 
a indianului mai vârstnic: 

— Nintropan-homoş fost tare deştept. Înotat sub vapor, 
pantera să nu vadă pe ei. Este aici jos. 

Toată lumea alergă spre tribord şi căpitanul dădu ordin 
să fie coborâte funii. Şi, într-adevăr, acolo jos, chiar lângă 
peretele vasului, îl zăriră pe Ursul-cel-Mic care, pentru a nu fi 
atras de curent, înota încet pe spate, ţinând fetiţa leşinată 
întinsă de-a curmezişul pe pieptul lui. Funii erau destule la 
îndemână şi fură deîndată lăsate în jos. Băiatul legă una sub 
braţele copilei şi, pe o altă funie, se caţără sprinten pe bord. 

Fu salutat cu o bucurie zgomotoasă şi ovaţionat, dar se 
depărta mândru, fără a spune un singur cuvânt. Când trecu 
însă prin faţa „colonelului”, care urmărise şi el scena, se opri 
şi, cu glas tare, ca fiecare să poată auzi, îi spuse: 

— Ei, se teme Tonkawa de pisicuţa aia râioasă? 
„Cornelul” a fugit cu cei douăzeci de viteji ai lui, dar Tonkawa 
a atras monstru mare la el, să salveze fata şi pasagerii. 
„Colonelul” o să mai audă curând de Tonkawa! 

Fetiţa salvată fusese trasă de funie pe bord şi dusă în 
cabina ei. 

Deodată, pilotul întinse mâna spre babord şi strigă: 

— Uitaţi-vă la panteră, uitaţi-vă la plută! 

Acum se repeziră iar cu toţii în cealaltă parte a vaporului, 
unde li se oferea o nouă scenă palpitantă: o plută mică, 
împletită din ramuri şi stuf, care nu fusese observată, pe care 
se aflau două făpturi omeneşti, se îndrepta dinspre malul 
drept al fluviului spre vapor. Cei doi se serveau de nişte vâsle 
rudimentare, improvizate din crengi. Unul dintre ei era un 
băiat, dar cealaltă persoană părea să fie o femeie ciudat 
îmbrăcată. Se zărea o pălărie, ceva ce semăna cu o scufie de 
postav şi, sub ea, se ivea un obraz plin, îmbujorat şi doi ochi 
mici. Restul trupului se pierdea într-un sac larg, de o tăietură 
şi formă nedefinite, care nu se puteaţi distinge acum, căci 
persoana şedea jos. Tom-cel-Negru stătea lângă Old Firehand 
şi-l întrebă: 

— Sir, o cunoşti pe femeia aceea? 

— Nu. E oare atât de renumită încât ar trebui s-o cunosc? 

— Bineînţeles! În realitate, nu-i femeie, ci bărbat, vânător 
de prerie şi puitor de capcane. Uite că vine şi pantera! O să 
vezi acum dumneata de ce e în stare o femeie care-i bărbat. 

Se plecă peste balustradă şi, cu mâinile pâlnie la gură, 
strigă: 

— Hei, mătuşă Dro!/h, bagă de seamă! Fiara aia vrea să 
te mănânce. 

Pluta se afla la vreo cincizeci de paşi de vapor. Pantera, 
mereu în căutarea prăzii ei, înotase tot timpul încoace şi- 
ncolo, pe lângă vas. Acum zări pluta şi se îndreptă spre ea. 

„Femeia” se uită spre punte, îl recunoscu pe cel ce-o 
strigase şi îi răspunse cu un glas falset: 

— Good luck! Dumneata erai, Tom? Mă bucur să te 


1 În limba germană, drollig înseamnă poznaş. 
2 „Noroc bun!” (în limba engleză în text). 

întâlnesc, dacă nu-i cu supărare. Despre ce fiară e vorba? 

— O panteră neagră care a sărit peste bord. Hai, ia-o din 
loc! Repede! Repede! 

— Oho! Mătuşa Droll n-o rupe la fugă în faţa nimănui, nici 
chiar a unei pantere, fie ea neagră, albastră sau verde. Am 
voie să trag în lighioană? 

— Bineînţeles! Dar nu cred că reuşeşti. Aparține unei 
menajerii şi e cea mai sălbatică fiară din lume. Fugi de 
cealaltă parte a vaporului! 

Caraghioasa făptură părea să se distreze jucându-se de- 
a prinselea cu pantera. Mânuia fragila văslă cu o adevărată 
măiestrie şi se pricepea să ochească fiara cu o îndemânare 
de necrezut. 

— Lasă, Tom, bătrâne prieten, c-o scot eu la capăt! strigă 
„ea”, cu voce subţirică. Ca să fie omorâtă, unde trebuie ţintită 
o asemenea creatură, dacă nu-i cu supărare? 

— În ochi — răspunse Old Firehand. 

— Bine, să-l lăsăm pe acest şobolan de apă să se mai 
apropie! 

Strânse vâsla în barcă şi puse mâna pe puşca de lângă 
el. Pluta şi pantera se apropiau acum rapid una de alta. Fiara 
îşi fixă duşmanul cu ochii mari deschişi, în timp ce acesta 
ridică arma, tinti fără zăbavă şi apăsă de două ori la rând pe 
trăgaci. Să lase arma jos, să pună mâna pe vâslă şi să dea 
pluta înapoi, toate astea se făcură într-o singură clipită. 
Pantera dispăruse. Un vârtej de apă marca locul unde i se 
petrecuse agonia. Apoi reapăru la suprafaţă, nemişcată şi 
fără viaţă. Mai pluti câteva secunde, după care fu din nou 
trasă în adânc. 

— Magistrală împuşcătură! exclamă Tom voios de pe 
punte şi pasagerii entuziasmați îi dădură dreptate, afară de 
proprietarul menajeriei, care deplângea pierderea preţiosului 
animal şi a îmblânzitorului său. 

— Au fost două împuşcături — răspunse bizara arătare, 

de jos, de pe plută — câte o împuşcătură în fiecare ochi. 
Încotro merge vaporul ăsta, dacă nu-i cu supărare? 

— Până unde are apă destulă — răspunse căpitanul. 

— Vrem să ne urcăm pe bord, de aceea ne-am construit 
colo, pe mal, pluta asta. Ne luaţi şi pe noi? 

— Vă puteţi plăti călătoria, Madam sau sír? Zău că nu 
ştiu cum să vă înregistrez pe vas; ca bărbat sau ca femeie? 

— Ca mătuşă, sir. Vedeţi că eu sunt mătuşa Droll, dacă 
nu-i cu supărare. Cât despre biletul de drum, obişnuiesc să-l 
achit cu bani peşin sau chiar cu nugget. 

— Atunci, poftim pe bord! E cazul să părăsim cât mai 
curând locul acesta fatal. 

Scara de frânghie fu coborâtă. Întâi urcă băiatul, înarmat 
şi el cu o puşcă, apoi Droll îşi aruncă arma pe umăr, se ridică, 
apucă scara, dădu cu piciorul în pluta improvizată şi sări 
sprinten ca o veveriţă pe bord, unde fu întâmpinat de privirile 
nespus de mirate ale călătorilor. 


1 Granule de aur (în limba engleză în text). 

2. Vagabonzii 


Statele Unite ale Americii de Nord sunt, în pofida 
instituţiilor lor democratice, focarul unor flagele sociale cu 
totul caracteristice, de neconceput într-un stat european. 

Orice cunoscător al stărilor de lucruri de acolo va conveni 
că această afirmaţie, aparţinând unui geograf mai actual, 
este pe deplin îndreptăţită. Plăgile despre care vorbeşte 
acesta pot fi împărţite în cronice şi acute. Să ne gândim doar 
la acei cârcotaşi /oafers şi rowdies? şi la aşa-zişii runners? 
care-şi aruncă de preferinţă ochii asupra imigranţilor. Această 
speţă de bandiți îşi are sediul în America şi, pe cât se pare, va 
supravieţui încă multe decenii. Altfel se prezintă a doua 
plagă, care se dezvoltă mai repede şi este de durată mai 
scurtă. Acesta este vestul sălbatic, cu condiţiile sale de viaţă 
în afara legii, în urma cărora s-au constituit bande de tâlhari 
şi asasini, pe care master Lynch: le-a putut nimici numai prin 
metode necruțătoare. Mai trebuie menţionaţi şi kuK/uxii, care 
au bântuit în timpul războiului civil şi chiar mai târziu. Aici se 
desfăşoară în voie isprăvile acelor tramps, oameni fără 
căpătâi şi bandiți de un soi deosebit de mârşav şi brutal. 

Prin anii '60 când în răsăritul Statelor Unite comerţul şi 
toată viaţa economică treceau printr-o mare criză, mii de 
fabrici şi-au închis porţile şi zeci de mii de muncitori au rămas 
fără de lucru; şomerii au pornit la drum, îndreptându-se mai 
ales spre vest. Statele de dincolo de Mississippi au fost 
literalmente invadate de dânşii. lar aici s-a produs curând o 
diferenţiere precisă între ei, întrucât cei cinstiţi au acceptat să 


1 Vagabonzi şi scandalagii porniţi pe hartă (în limba engleză în text). 
 Trepăduşi, lepădături (în limba engleză în text). 

3 Aluzie la Lynch, despre care se zice că ar fi fost un judecător din statele 
din sud, şi că ar fi judecat ordonând execuţii sumare; de aici se trage 
verbul a linşa. 

se angajeze la orice treabă, oriunde găseau de lucru, chiar 
dacă munca era obositoare şi prost plătită. Se tocmeau mai 
cu seamă la ferme, să ajute la strânsul recoltei şi de aceea 
erau numiţi în mod curent harvesters, secerători. 

Cei trândavi, însă, se uneau în bande şi trăiau din jaf, 
omor şi pârjol. Decădeau astfel rapid până la treapta cea mai 
de jos a degradării morale şi conducătorii lor erau indivizi 
certaţi cu justiţia, urmăriţi de organele ei. 

Aceşti tramps apăreau de obicei în cete mai mari, 
numărând uneori până la trei sute de inşi şi chiar mai mult. 
Atacau nu numai ferme izolate, ci şi orăşele mai mici şi le 
prădau. Puneau câteodată stăpânire şi pe căi ferate, 
brutalizau impiegaţii şi se foloseau apoi de trenuri ca să 
ajungă mai repede în alte regiuni unde să-şi repete 
fărădelegile. Asemenea isprăvi deveniseră atât de frecvenţe, 
încât, în unele state, guvernatorii se vedeau nevoiţi să ceară 
ajutorul armatei şi se încingeau adevărate bătălii împotriva 
răufăcătorilor. 

Drept astfel de tramps îi considerau căpitanul şi şeful 
echipajului vaporului Dogfish pe „colonelul” Brinkley şi pe 
oamenii săi. Ceata se compunea din vreo douăzeci de indivizi 
numai, era deci prea slabă ca să se lege de ceilalţi pasageri 
sau de mateloţi. Totuşi, prevederea şi atenţia nu erau 
nicidecum de prisos. 

Brinkley, la fel cu ceilalţi călători, nu slăbise din ochi 
făptura ciudată care se apropiase de vapor pe o plută atât de 
şubredă şi răpusese cu atâta nepăsare puternica fiară. 
Izbucnise în râs când Tom pronunţase ciudatul nume de 
„mătuşa Droll”. Dar acum când îl văzu pe străin urcând pe 
puntea vasului, îşi încruntă sprâncenele şi se adresă în şoaptă 
oamenilor lui: 

— Tipul ăsta nu-i chiar atât de caraghios cum vrea să 
pară. Ascultaţi ce vă spun: trebuie să ne păzim de dânsul! 

— Atunci, la ce toată mascarada asta? întrebă unul. 

— Nu-i nici o mascaradă. Omul e într-adevăr un original, 
dar e şi unul dintre cei mai primejdioşi spioni ai poliţiei. 

— AŞ! Mătuşa Droll şi agent de poliţie! Poate fi el tot ce 
pofteşti, sunt gata s-o cred, dar agent secret nu e! 

— Şi totuşi este. Am mai auzit eu de mătuşa Droll, se 
zice că ar fi un vânător pe jumătate nebun care, fiind aşa 
hazliu, se are bine cu toate triburile de indieni. Acum însă, 
când îl văd în faţa mea, îmi dau seama mai bine. Grăsunul 
ăsta e un detectiv cum scrie la carte. L-am întâlnit prin 
regiunea Dakota, la fortul Sully de pe Missouri, unde a ridicat 
din mijlocul nostru pe un camarad şi l-a predat pentru 
ştreang, el singur, iar noi eram peste patruzeci! 

— Cu neputinţă! Puteaţi să-i găuriţi pielea cu cel puţin 
patruzeci de gloanţe! 

— Nu, nu puteam. Droll lucrează mai mult cu vicleşugul 
decât cu forţa. Uitaţi-vă numai la ochişorii ăia şireţi de cârtiţă. 
Nu le scapă nici măcar o furnică ce trece prin iarbă. Se 
apropie irezistibil de prietenos de prada sa şi închide capcana 
înainte să bănuieşti ceva. 

— Te cunoaşte cumva? 

— Nu-mi vine să cred. Atunci nici nu m-a luat în seamă. 
Unde mai pui că a trecut o bună bucată de vreme, răstimp în 
care eu m-am schimbat foarte mult. Sunt totuşi de părere că 
e bine să nu-i atragem atenţia. Sper că o să putem da pe-aici 
o lovitură bună şi n-aş vrea să ne stea în cale. 

Bineînţeles că Droll nu arăta de loc atât de primejdios 
cum îl descrisese „colonelul”; ba dimpotrivă, cei de faţă 
trebuiau să-şi dea toată osteneala ca să nu izbutească într-un 
râs jignitor la apariţia sa. Ce purta el în cap nu era nici 
pălărie, nici căciulă şi nici scufie şi totuşi aducea cu fiecare 
din ele. Tichia consta din cinci bucăţi de piele de forme 
diferite. Cea din mijloc, de pe creştet, semăna cu un blid 
răsturnat. Bucata din spate îi umbrea ceafa, iar cea din faţă 
fruntea, ca un fel de cozoroc sau ca un bor de pălărie. 

Celelalte două serveau de clape pentru urechi. 

Surtucul era foarte lung şi neobişnuit de larg, combinat 
numai din petice şi flecuri de piele, cusute de-a valma, unele 
peste altele. Nici una din ele nu avea aceeaşi vechime. Se 
vedea cât de colo că fuseseră aplicate la diferite intervale de 
timp. În faţă, marginile surtucului erau prevăzute cu mici 
curele care, legate împreună, ţineau loc de nasturi. Cum 
lungimea şi lărgimea neobişnuite ale acestei piese 
vestimentare îngreuiau mersul, omul o tăiase în spate de la 
tivul de jos până la brâu şi-şi înfăşurase picioarele cu cele 
două jumătăţi, în aşa fel încât formau un fel de pantaloni 
bufanţi, ceea ce dădea umbletului şi mişcărilor tuşei Droll o 
înfăţişare nespus de comică. Aceşti îndoielnici nădragi îi 
ajungeau până la glezne. O pereche de ghete de piele îi 
completau îmbrăcămintea. Mânecile surtucului erau şi ele 
neobişnuit de lungi şi de largi. Tuşa Droll le cususe la capete 
şi tăiase ceva mai sus două găuri prin care-şi trecea mâinile. 
În felul acesta, capetele mânecilor formau două pungi de 
piele ce atârnau de ele şi puteau adăposti tot felul de lucruri. 

Datorită acestei îmbrăcăminţi, statura bărbatului apărea 
de-a dreptul diformă, pe lângă această mai provoca un râs 
irezistibil şi faţa lui plină, rumenă şi nespus de prietenoasă, 
cu ochişorii în necontenită mişcare, ca nimic să nu le scape. 

Asemenea apariţii nu sunt rare în vest. Cine trăieşte ani 
de-a rândul în sălbăticie, nu are nici timp, nici prilej şi nici 
bani spre a-şi înnoi hainele uzate decât cârpindu-le cu ce-i 
cade în cursul drumeţiei. Poţi întâlni aici adeseori bărbaţi 
vestiți, ale căror veşminte sunt atât de ciudate încât, în alte 
locuri, copiii s-ar ţine după dânşii prăpădindu-se de râs. 

Omul ţinea în mână o puşcă cu două ţevi, de o vârstă 
foarte venerabilă. Dacă mai avea şi alte arme, asta se putea 
doar presupune, căci de văzut nu se vedeau, de vreme ce 
surtucul îi învelea toată făptura, ca un sac legat cu grijă, dar 
care putea ascunde multe obiecte. 

Băiatul care-l însoțea pe acest original să tot fi avut 
şaisprezece ani. Era blond, ciolănos şi avea o privire matură, 
chiar dârză, ca a unuia care ştie de pe-acum să-şi croiască 
singur drumul. Îmbrăcămintea i se compunea din pălărie, 
cămaşă de vânătoare, pantaloni, ciorapi şi ghete, toate 
confecţionate din piele. În afară de puşcă, mai era înarmat cu 
un cuţit şi un revolver. 

De cum urcase pe punte, tuşa Droll se îndreptă spre 
Tom-cel-Negru, îi întinse mâna şi, cu vocea lui subţirică, în 
falset, exclamă: 

— Welcome, bătrâne Tom! Ce surpriză! E o veşnicie de 
când nu ne-am mai văzut! De unde vii şi încotro ţi-e drumul? 

Îşi strânseră mâinile cu efuziune, în timp ce Tom 
răspunse: 

— Dinspre Mississippi încoace. Vreau să ajung în Kansas, 
unde îmi am tăietorii de lemne prin păduri. 

— Well, atunci totul e în regulă. Şi eu mă duc într-acolo şi 
chiar mai departe. Aşa că rămânem câtva timp împreună; dar 
să achit întâi biletul, sir! Cât avem de plătit, eu şi cu acest 
omuleţ, dacă nu-i cu supărare? 

Această întrebare era adresată căpitanului. 

— Depinde până unde vreţi să mergeţi şi ce locuri doriţi 
— răspunse acesta. 

— Locuri? Mătuşa Droll nu călătoreşte decât cu clasa 
întâi. Deci cabină, sir. Şi până unde? Să zicem deocamdată 
până la Fort Gibson. Putem oricând să mai lungim lasoul. 
Primiţi nuggeţi? 

— Da, cu plăcere. 

— Dar cu cântarul aurului cum staţi? Sunteţi cinstiţi? 

Întrebarea ieşi atât de hazlie, în timp ce ochişorii lui 
clipeau atât de nostim, încât nu i se putea lua în nume de rău. 
Totuşi, căpitanul se sili să pară jignit şi mormăi: 

— Nu mai puneţi astfel de întrebări, că pe loc vă azvâri 
peste bord! 

— Oho! Credeţi, cumva, că mătuşa Droll poate fi atât de 
uşor aruncată în apă? N-aveţi decât să încercaţi! 

— Ei — se apără căpitanul — cu doamnele trebuie să fii 
politicos şi, de vreme ce sunteţi o mătuşă, aparţineţi sexului 
frumos. Aşa că sunt dispus să trec peste întrebarea 
dumneavoastră. De altfel, cu plata nu-i nici o grabă. 

— Nu, nu-mi place să rămân dator nici un minut. E unul 
din principiile mele, dacă nu-i cu supărare. 

— Well! Atunci poftiţi în birou. 

Cei doi se depărtară, iar ceilalţi rămaseră să-şi 
împărtăşească părerile despre acest om bizar. 

Căpitanul se întoarse mai curând decât Droll. Părea uluit 
şi se adresă celor din jur: 

— Să fi văzut, domnilor, nuggeţii aceia! A băgat mâna în 
buzunar şi când şi-a scos-o, avea în palmă o mulţime de 
grăunţe de aur cât bobul de mazăre, cât aluna şi chiar mai 
mari. Omul ăsta se vede că a descoperit o bonanza şi a golit- 
o de aur. 

Între timp, Droll achitase la birou costul călătoriei şi, 
reîntors pe punte, începu să scruteze lumea. Îi zări mai întâi 
pe oamenii lui Brinkley. O luă agale spre proră, uitându-se 
atent la ei. Privirea i se opri câteva clipe asupra „colonelului”, 
după care întrebă: 

— Scuzaţi-mă, sir, nu ne-am mai întâlnit noi undeva? 

— Habar n-am! răspunse cel întrebat. 

— lar mie mi se pare că ne-am mai văzut. Poate aţi fost 
cândva pe Missouri în sus? 

— Nu. 

— Şi nici la Fort Sully? 

— N-am fost în viaţa mea pe-acolo. 

— Hm! N-aţi vrea să-mi spuneţi cum vă numiţi? 

— Pentru ce? La ce? 

— Fiindcă îmi plăceţi, sir! Şi, de îndată ce un om mă 
atrage, nu mai am linişte până nu aflu cum îl cheamă. 

— Cât despre asta şi dumneavoastră îmi plăceţi mie 
— replică tăios „colonelul”. Totuşi, nu m-aş încumeta să fiu 
atât de nepoliticos şi să vă întreb cum vă numiţi. 

— De ce nu? Nu mi s-ar părea o necuviinţă şi v-aş 
răspunde imediat. N-am nici un motiv să-mi ţin numele 
secret. Numai cine are conştiinţa încărcată evită să şi-l spună. 

— Vreţi cumva să mă jigniţi, sír? 

— Nicidecum! Nu jignesc niciodată o fiinţă omenească, 
dacă nu-i cu supărare. Rămâneţi cu bine, sir şi păstraţi-vă 
numele pentru dumneavoastră! N-am nevoie de el. 

Droll îi întoarse spatele şi se depărta. 

— Mie să-mi spună una ca asta! scrâşni roşcovanul. Şi eu 
să trebuiască s-o înghit! 

— De ce te-ai lăsat? râse unul dintre oamenii săi. Acestui 
sac de piele eu i-aş fi răspuns cu pumnul. 

— Şi-ai fi păţit-o! 

— Pshaw! Broscoiul ăsta nu prea aduce cu un atlet. 

— O fi! Dar un om care aşteaptă până ce o panteră 
neagră se apropie la doi paşi de el şi apoi trage în ea cu atâta 
sânge rece de parc-ar avea în faţă un biet cocoş de prerie nu- 
i chiar de disprețuit. De altfel, nu e vorba numai de el! Ar fi 
stârnit şi pe alţii care ar fi fost numaidecât împotriva mea şi 
trebuie să evităm să atragem atenţia. 

Droll se îndreptase acum din nou spre trepte şi, în drum, 
dădu cu ochii de cei doi indieni care şedeau pe un balot de 
tutun. Când îl zăriră, se ridicară. Droll se opri din mers, apoi 
zori spre ei şi exclamă: 

— Mira, el oso grande y el oso chico! 

Adică, în limba spaniolă: „la te uită, Ursul-cel-Mare şi 
Ursul-cel Mic!” 

Droll ştia deci că cele două piei-roşii nu vorbeau bine 
englezeşte, în schimb înțelegeau şi vorbeau mai bine 
spaniola. 

— Que sorpresa, la Tia Droll! Ce surpriză, mătuşa Droll! 

răspunse indianul mai vârstnic. 

— Ce căutaţi aici, în est şi pe vaporul ăsta? întrebă Droll 
strângându-le mâna. 

— Am fost la New Orleans şi suntem în drum spre casă. 
S-au perindat multe luni pe cer de când nu am mai zărit pe 
tuşa Droll. 

— Da. Ursul-cel-Mic a crescut între timp şi s-a făcut de 
două ori mai mare decât era pe-atunci. Oare fraţii mei roşii 
trăiesc în bună înţelegere cu vecinii lor? 

— Şi-au îngropat securile de război şi nu doresc să fie 
siliţi să le dezgroape. 

— Când o s-ajungeţi la ai voştri? 

— Nu ştim încă. Ursul-cel-Mare nu se poate întoarce 
acasă înainte de a-şi fi muiat cuțitul în sângele celui care l-a 
jignit. 

— Cine-i acela? 

— Câinele alb de colo, cel cu părul roşu. L-a lovit pe 
Ursul-cel-Mare cu palma în obraz. 

— Ei, nu mai spune! Oare individul era în toate minţile? 
Doar trebuie să ştie ce înseamnă să loveşti un indian şi încă 
pe Ursul-cel-Mare! 

— Nu ştie cine sunt. Mi-am spus numele în graiul 
poporului nostru şi-l rog pe fratele meu alb să tacă. 

— Fii fără grijă! Dar acum trebuie să mă duc la ceilalţi, 
care vor să stea de vorbă cu mine; o să mai trec eu pe la voi. 

Îşi continuă drumul întrerupt. Urcă pe puntea superioară, 
unde tocmai ieşea din cabina sa tatăl fetiţei salvate, ca să 
dea de veste că fiica lui şi-a revenit din leşin, că se simte 
destul de bine şi că nu are nevoie decât de odihnă, ca să se 
întremeze pe deplin. Apoi zori spre indieni, să mulţumească 
viteazului băiat pentru cutezătoarea lui faptă. Droll îi auzise 
cuvintele şi se interesă de cele întâmplate. Tom îl lămuri: 

— Da — observă mătuşa Droll — îl cred pe băiat capabil 
de aşa ceva. Nu mai e copil, ci bărbat în lege. 

— Îi cunoşti pe aceşti indieni? Am văzut că ai stat de 
vorbă cu ei. 

— l-am întâlnit de câteva ori. 

— l-ai întâlnit? Păi spuneau că-s din tribul Tonkawa şi, 
după câte ştiu, spita e pe cale de dispariţie; nu pornesc 
niciodată la drum şi locuiesc într-o rezervaţie mizerabilă în 
valea lui Rio Grande. 

— Ursul-cel-Mare nu s-a statornicit într-un loc, ci a rămas 
credincios obiceiurilor strămoşilor săi. Hoinăreşte de colo- 
colo, aidoma căpeteniei apaşilor, Winnetou. Are, desigur, un 
adăpost stabil, dar îl ţine secret. Vorbeşte uneori de „ai săi”, 
dar cine, ce şi unde sunt aceştia m-am aflat niciodată. Avea şi 
acum intenţia să se ducă acolo, dar îl ţine pe loc datoria de a 
se răzbuna pe „colonel!”. 

— Ţi-a vorbit de asta? 

— Da. Nu se va lăsa până nu o va îndeplini. În ochii mei, 
acest „colonel” e un om pierdut. 

— Asta am spus şi eu — interveni Old Firehand. Aşa cum 
îi cunosc eu pe indieni, Ursul-cel-Mare nu din laşitate s-a 
abținut să reacționeze când a fost lovit. 

— Aşa? întrebă Droll, măsurându-l din ochi pe uriaş. Va 
să zică, i-aţi cunoscut şi dumneavoastră pe indieni, dacă nu-i 
cu supărare? Nu se prea vede, cu toate că-mi păreţi un 
adevărat gigant. Aş zice chiar că v-ar sta mai bine într-un 
salon decât în prerie. 

— Vai, tuşă Droll! râse Tom. De astă dată ai scrântit-o 
rău. la ghici cine-i dumnealui? 

— Nici nu mă gândesc! Poate eşti dumneata atât de bun 
să mi-o spui numaidecât. 

— Nu. Nu vreau să-ţi fac viaţa chiar atât de uşoară. 
Tuşico dragă, acest gentleman este unul dintre cei mai vestiți 
bărbaţi din vest. 

— Aşa? Deci nu dintre cei vestiți, ci dintre cei mai vestiți? 

— Exact. 

— Din categoria asta nu fac parte, după părerea mea, 
decât doi. 

Droll făcu o pauză, închise un ochi, cu celălalt îl scrută pe 
Old Firehand, chicoti lăsând să se audă un „hi-hi-hi-hi” 
asemănător unui sunet de clarinet şi urmă: 

— lar aceşti doi sunt: Old Shatterhand şi Old Firehand. 
Cum pe primul îl cunosc, dacă nu-i cu supărare, dumnealui nu 
poate fi decât Old Firehand. Am ghicit? 

— Da, chiar eu sunt — încuviinţă acesta. 

— Nu, zău! făcu Droll, dându-se doi paşi înapoi şi 
măsurându-l încă o dată pe uriaş dintr-un singur ochi. Chiar 
dumneavoastră sunteţi? Înfăţişarea e, nu-i vorbă, aşa cum a 
fost descrisă, dar zău, nu cumva glumiţi? 

— Ei şi asta tot glumă e? răspunse Old Firehand, în timp 
ce-l apucă de gulerul surtucului, îl ridică în sus cu o singură 
mână, îl învârti de trei ori în aer şi-l aşeză apoi pe o ladă din 
apropiere. 

Obrazul lui Droll devenise purpuriu. Îşi trase cu greu 
răsuflarea şi exclamă în fraze scurte, întretăiate: 

— Zounds — fir-ar să fie — sir, mă luaţi drept o pendulă 
sau o giruetă? Pentru asta am fost făcut, ca să dansez în cerc 
prin aer în jurul dumneavoastră? Noroc că s/eeping-gown-ul e 
din piele solidă, altminteri se rupea şi aş fi fost proiectat în 
fluviu! Dar demonstraţia a fost bună, sir. Acuma văd că 
sunteţi cu adevărat Old Firehand. O cred, sunt convins, căci 
altfel aţi fi în stare să mai demonstraţi o dată acestor 
gentlemeni, prin persoana mea, rotația lunii în jurul 
pământului. M-am gândit adesea, când era vorba de 
dumneavoastră, cât de mult m-aş bucura să vă cunosc. lată 
mâna mea şi dacă nu vreţi să mă necăjiţi, să n-o respingeţi. 

— S-o resping? Dau mâna cu dragă inimă oricărui bărbat 
de treabă, cu atât mai mult unuia care s-a introdus la noi într- 
un mod atât de straşnic. 


1 Halat de noapte (în limba engleză în text). 

— Introdus? Cum aşa? 

— Prin faptul că aţi împuşcat pantera. 

— A, da! Asta nu era o treabă cu care merită să-ţi pierzi 
vremea. Animalul nu prea se simţea în apele lui, aşa că l-am 
ajutat. 

— Ai procedat ca un înţelept. Pantera nu se teme de apă, 
căci înoată admirabil şi ar fi putut ajunge la mal fără nici o 
greutate. Ar fi fost o mare nenorocire dacă ar fi reuşit. Aţi 
salvat astfel viaţa multor oameni. Vă strâng mâna şi doresc 
să ne cunoaştem mai îndeaproape. 

— Aceasta este şi dorinţa mea, sir. Şi acum propun să 
bem ceva în cinstea cunoştinţei noastre. N-am venit pe acest 
steamer! ca să mor de sete. Să mergem, aşadar, în sala de 
mâncare! 

Tot grupul dădu urmare invitaţiei. De cum dispărură, se 
ivi negrul care nu avusese voie să asiste la scena cu pantera. 
leşea din încăperea maşinilor, unde venise rândul unui alt 
fochist, şi-şi căuta un locşor tihnit, ca să-şi facă somnul de 
prânz. Călca rar şi posomorât şi se cunoştea că nu-i în toane 
bune. Brinkley observă acest lucru; îl strigă, şi-i făcu semn să 
se apropie. 

— Ce doriţi, sir? întrebă negrul, când se apropie. Dacă 
aveţi ceva de cerut, adresaţi-vă steward-ului! Eu nu mă ocup 
de pasageri. 

— Îmi închipui şi eu — răspunse „colonelul”? Am vrut 
doar să te întreb dacă ţi-ar plăcea să bei cu noi un pahar de 
rachiu. 

— Păi, dacă-i aşa, sunt omul dumneavoastră. La cazan ţi 
se usucă gâtlejul şi ficatul. Dar nu văd nici o băutură pe-aici. 

— Ţine aici un dolar. la-ţi ce vrei acolo, la tejghea şi 
aşează-te lângă noi. 

Expresia de supărare dispăru imediat de pe chipul 
negrului. Aduse în grabă două sticle pline şi câteva pahare şi 


1 Vapor (în limba engleză în text). 

le depuse apoi în faţa lui Brinkley, care-i făcu loc cu 
bunăvoință. Roşcovanul umplu un pahar şi-l întinse negrului. 
Acesta îl goli dintr-o dată, mai dădu încă unul pe gât cu 
aceeaşi lăcomie şi apoi zise: 

— Asta-i o plăcere, sir, pe care alde noi nu ne-o putem 
îngădui prea des. Dar ia spuneţi, cum de v-a dat în gând să 
mă invitaţi? Voi, albii, nu prea vă purtaţi de obicei aşa. 

— Pentru mine şi prietenii mei un negru e şi el om. Am 
băgat de seamă că lucrezi la cazane. E o muncă grea şi face 
sete şi, cum îmi închipui că nu sunteţi plătiţi cu sute de dolari, 
mi-am zis că o duşcă bună ţi-ar prinde bine. 

— Aţi avut o idee minunată. Căpitanul, bineînţeles că 
plăteşte prost. Nu ajungi să ai parte de o băutură ca lumea, 
mai ales că nu dă avans, cel puţin mie nu, abia la sfârşitul 
călătoriei desface baierele pungii, damn?! 

— Va să zică, nu prea te ai bine cu el? 

— Nu. Cică sunt prea setos. Pe ceilalţi îi plăteşte zilnic, 
dar pe mine nu. Şi atunci mai e de mirare că mi-e tot mai 
sete? 

— Ei, astăzi o să depindă numai de dumneata dacă o 
potoleşti sau nu. Sunt gata să-ţi mai dau câţiva dolari dacă-mi 
faci un serviciu în schimb. 

— Câţiva dolari? Ura! Ar ajunge pentru câteva sticle 
pline! Spuneţi-mi repede ce doriţi, sir! Când e vorba de 
câştigat un rachiu, oricând sunt tocmai omul potrivit. 

— Se poate. Dar trebuie s-o faci cu dibăcie. Să tragi doar 
niţel cu urechea, să asculţi ce se vorbeşte. 

— Unde? La cine? 

— În salon. 

— Aşa! Hm! făcu îngândurat negrul. Şi pentru ce, sir? 

— Pentru că... ei bine, am să-ţi vorbesc deschis. 

Îi mai întinse negrului un pahar plin şi continuă, pe un 
ton confidenţial: 


1 Fir-ar blestemat să fie! (în limba engleză în text). 

— E acolo un bărbat înalt, un colos, căruia îi zice Old 
Firehand, apoi un tip cu o barbă neagră, pe nume Tom şi apoi 
unul costumat ca de carnaval, cu o fustă lungă de piele, 
răspunzând la numele de mătuşa Droll. Acest Old Firehand e 
un fermier bogat, iar ceilalţi doi sunt invitaţii săi care-l 
însoțesc. Se nimereşte că şi noi vrem să ne ducem la ferma 
aia, ca să ne tocmim pentru muncă. Aşa că am vrea să aflăm 
ce fel de oameni sunt cei cu care o să avem de-a face. Vezi 
dar că nu-i nimic necinstit sau oprit în ce-ţi cerem dumitale. 

— E drept, sir. Nimeni pe lume nu mi-a interzis să ascult 
ce spun alţii. Am şase ore libere. Sunt în pauză şi pot să fac 
ce vreau. 

— Dar cum ai să te descurci? Ai voie să intri în sală? 

— Nu, nu este chiar interzis, numai că n-am ce căuta 
acolo. Pot să intru ca să aduc sau să iau ceva. Dar asta se 
face numaidecât şi atunci nu-mi pot atinge scopul. 

— Nu există şi vreo treabă de făcut acolo, cu care să te 
poţi ocupa mai multă vreme? 

— Nu... adică, totuşi? Îmi vine ceva în minte. Ferestrele 
sunt cam murdare. Aş putea să mă duc să şterg geamurile. 

— N-o să bată la ochi? 

— Nu. Cum salonul e mereu ocupat, treaba asta nu se 
poate face decât în prezenţa pasagerilor. De fapt, asta e 
sarcina steward-ului. Îi fac cel mai mare serviciu dacă i-o 
preiau. 

— Dar te-ar putea bănui. 

— Nu. Ştie că nu prea am bani şi că-mi place un păhărel. 
Îi spun că mi-e cam sete şi că, în schimbul unui rachiu, sunt 
gata să spăl geamurile în locul lui. Nu vă faceţi nici o grijă, sir; 
o s-o scot eu la capăt, sunt sigur. Deci, câţi dolari îmi 
făgăduiţi? 

— Plătesc după valoarea informaţiilor pe care mi le- 
aduci, dar îţi dau cel puţin trei dolari. 

— All right! S-a făcut! Mai turnaţi-mi un pahar şi-o şterg! 

După ce negrul se depărtă, oamenii îl întrebară pe 
Brinkley ce urmăreşte cu asta. 

— Suntem nişte băieţi pârliţi — zise el — şi trebuie să 
încercăm mereu să ne descurcăm. Am plătit biletele de drum 
şi vreau să încerc într-un fel sau altul să ne recăpătăm cel 
puţin banii. Pentru drumul lung pe care vrem să-l străbatem, 
e nevoie de pregătiri şi ştiţi bine că pungile ne sunt cam 
goale. 

— Păi, e vorba să le umplem din casa gării. 

— Sunteţi atât de siguri că ne reuşeşte lovitura? Dacă 
putem da de bani încă de pe-acum, ar fi cea mai mare prostie 
să lăsăm să ne scape ocazia. 

— Prin urmare, ca să vorbim pe şleau, furt aici, pe bord? 
Asta e primejdios. Dacă respectivul descoperă pagubă, iese 
un tărăboi îngrozitor, urmat de percheziţionarea tuturor 
persoanelor şi a fiecărui colţişor de pe vas. lar noi am fi primii 
pe care ar cădea bănuielile. 

— Eşti cel mai copilăros individ din câţi am întâlnit 
vreodată! O treabă ca asta e periculoasă sau nu, depinde de 
cum e apuci. Şi nu-s eu omul s-o apuc de unde nu trebuie. 
Dacă ascultați de mine întru totul, trebuie să izbutim şi acum 
şi pe urmă, când dăm lovitura cea mare şi ultima. 

— Acolo-n munţi, la Lacul de Argint? Hm! Numai să nu ţi 
se fi spus gogoşi? 

— Pshaw! Ştiu eu ce ştiu. Nici prin gând nu-mi trece să 
vă spun de pe-acum totul în amănunt. Când ajungem la faţa 
locului, vă informez eu. Până atunci, trebuie să aveţi 
încredere în mine şi să mă credeţi când vă spun că zac nişte 
bogății acolo de o să ne ajungă tuturor pe toată viaţa. Dar 
acum să lăsăm orice pălăvrăgeală inutilă şi să aşteptăm mai 
bine liniştiţi ce veşti aduce prostănacul ăla de negru. 

Brinkley se sprijini cu spatele de balustradă şi închise 
ochii, ca semn că nu mai vrea să audă nici o vorbă şi să nu 
mai spună nimic. Se întinseră şi ceilalţi, fiecare cât mai 

comod. Unii căutau să adoarmă fără să reuşească, alţii 
şuşoteau între ei, comentând planul cel mare pentru 
realizarea căruia se asociaseră pe viaţă şi pe moarte. 

„Prostănacul de negru” părea să fie totuşi la înălţimea 
misiunii sale. Dac-ar fi dat peste un obstacol de netrecut, cu 
siguranţă că s-ar fi întors să dea de veste. Pe când aşa, se 
duse mai întâi în cabina de serviciu, probabil ca să vorbească 
cu steward-ul, se întoarse, apoi dispăru prin uşa salonului. 
Trecu mai mult de o oră până să reapară pe bord. Avea în 
mână mai mult cârpe de şters, le puse la locul lor, se apropie 
de vagabonzii redeveniţi deodată vioi şi se aşeză lângă ei, 
fără să ia seama că două perechi de ochi nu-i slăbeau nici pe 
el, nici pe oamenii lui Brinkley. Erau ochii celor doi indieni. 

— Ei? întrebă cu interes „colonelul”. Cum te-ai achitat de 
misiune? 

— Mi-am dat toată osteneala — răspunse morocănos 
negrul — dar nu cred că cele auzite să merite mai mult de cei 
trei dolari. Vedeţi că v-aţi înşelat, sir. 

— Întrucât? 

— Pe uriaş îl cheamă într-adevăr Old Firehand, dar nu e 
fermier, aşa că n-avea cum să-i invite pe acel Tom şi pe 
mătuşa Droll la ferma lui. 

— Aşa să fie? sări Brinkley prefăcându-se că e 
dezamăgit. 

— Da, aşa este — stărui negrul. Uriaşul e un vânător 
vestit şi vrea să urce în munţi. 

— Unde anume? 

— Asta n-a spus-o. Am auzit totul şi nu mi-a scăpat un 
singur cuvânt din ce-au vorbit. Stăteau tustrei, izolaţi de 
ceilalţi, la o masă cu tatăl fetiţei pe care a vrut s-o mănânce 
pantera. Pe tatăl fetei îl cheamă Butler şi e inginer. Vrea şi el 
să-i însoţească. 

— Un inginer? Dar ce caută oamenii ăştia în munţi? 

— Poate că au dat de-o mină şi vor să-l pună pe Butler s- 

o cerceteze. 

— Nu, fiindcă la asta Old Firehand se pricepe mai bine 
decât cel mai deştept inginer. 

— Vor să treacă mai întâi pe la cumnatul lui Butler, care 
e proprietarul unei ferme grozave din Kansas. Cumnatul ăsta 
trebuie să fie un om foarte bogat. A expediat vite şi cereale la 
New Orleans, iar inginerul îi aduce acuma banii din vânzare. 

Ochii „colonelului” licăriră. Dar atât, el cât şi oamenii lui 
se feriră să trădeze printr-o singură silabă cât de importantă 
era pentru ei această informaţie. 

— Da, în Kansas sunt mulţi fermieri putrezi de bogaţi 
— observă conducătorul bandei pe un ton indiferent. Dar 
inginerul ăsta e un om foarte neprevăzător. Sumă e mare? 

— A spus în şoaptă că ar fi nouă mii de dolari în hârtii. 
Dar l-am auzit totuşi. 

— Atâţia bani nu-i cari aşa cu tine. La ce mai există 
atunci bănci pe lume? Dacă pică în mâinile tramp-ilor, s-a zis 
cu bănişorii lui! 

— Nu, că nu i-ar găsi. 

— Ei, tramp-ii sunt daţi dracului! 

— Dar acolo unde-i ţine, n-o să le dea în gând să-i caute. 

— Deci ştii unde e ascunzătoarea? 

— Ştiu. A arătat-o celorlalţi. E drept că a făcut-o pe 
ascuns, că eram şi eu de faţă. Dar am văzut-o. Eram cu 
spatele la dânşii, însă n-au băgat de seamă oglinda prin care-i 
urmăream. 

— Hm! Oglinda e înşelătoare. Se ştie doar că cine se uită 
în oglindă vede dreapta în stânga şi stânga în dreapta. 

— La asta nu m-am gândit şi nu mă pricep.. Dar ce-am 
văzut am văzut. Inginerul are un cuţit vechi de vânătoare, cu 
mânerul scobit, în care ţine bancnotele. 

— Aşa! Ei, asta fireşte că nu ne interesează. Noi nu 
suntem vagabonzi, ci muncitori agricoli cinstiţi. Îmi pare 
numai rău că m-am înşelat cu privire la uriaş. Asemănarea cu 

cel pe care-l credeam eu e foarte mare şi poartă şi acelaşi 
nume. 

— O fi vreun frate de-al lui. De altfel, nu numai inginerul 
are atâţia bani la el. Acela cu barbă neagră vorbea şi el de o 
sumă însemnată, pe care o primise şi pe care urmează s-o 
împartă între oamenii lui, nişte pădurari. 

— Unde-s ăia? 

— Doboară acum copaci la Black Bear-River, la râul 
Ursului Negru, unde-i asta, nu ştiu. 

— Dar ştiu eu. Se varsă în Arkansas, mai la vale de 
Tuley. Sunt mulţi tăietori de lemne? 

— Ca la vreo douăzeci, dar nişte băieţi unu şi unu, zicea 
el. Şi ăla hazliul, în halatul de piele, are la el o grămadă de 
nuggeţi. Dânsul tot spre vest vrea să meargă. Mă întreb la ce 
duce cu sine atâta bănet. Cu aşa ceva nu te cari prin locuri 
neumblate. 

— Adică de ce nu? Şi în vest are omul fel de fel de nevoi. 
Există şi acolo forturi, magazine de sezon şi negustori 
ambulanți care vând marfă pe nuggeţi. Dar, cum am mai 
spus, de oamenii ăştia nu-mi pasă de loc. Numai un lucru nu 
înţeleg: ce caută inginerul ăsta în Munţii Stâncoşi şi mai cară 
şi o fetiţă cu el? 

— N-o are decât pe ea. Copila ţine mult la tatăl ei şi nu 
vrea să se despartă de dânsul. Are de gând să rămână mai 
multă vreme în munţi şi cum e nevoie să se clădească nişte 
case din bârne, s-a hotărât să ia şi fetiţa şi soţia cu el. 

— Case? A spus el asta? 

— Da. 

— Păi, pentru dânsul şi fiica lui ar ajunge şi o singură 
cabană. E deci de presupus că n-or să fie singuri. Tare aş vrea 
să ştiu ce scop urmăresc! 

— Asta ar fi vrut să ştie şi bărbosul, dar Old Firehand i-a 
spus c-o să afle mai încolo. 

— Deci, vrea să păstreze secretul. Se vede treaba că tot 

e vorba de vreo bonanza, de-o vină bogată de metal pe care 
vor s-o cerceteze în taină şi s-o exploateze, dacă e cazul. 
Tare-aş vrea să cunosc locul cu pricina! 

— Din păcate, nu s-a spus unde e. După câte am înţeles, 
vor să-i ia şi pe bărbos şi pe mătuşa Droll. S-au plăcut şi şi-au 
luat chiar cabine alăturate pe punte, deasupra noastră. La 
numărul unu doarme inginerul, la doi Old Firehand, la trei 
Tom, la patru Droll şi la cinci micul Fred. 

— Dar ăsta cine mai e? 

— Băiatul care-l însoţeşte pe Droll. 

— E fiul mătuşii Droll? 

— Nu, după câte am ghicit. 

— Care îi e numele de familie şi pentru ce călătoreşte cu 
Droll? 

— Despre asta nu s-a suflat o vorbă. 

— Cabinele astea de la numărul unu până la cinci se află 
în dreapta, sau în stânga? 

— La tribord, deci, dacă te uiţi de-aici, la stânga. Fiica 
inginerului doarme bineînţeles cu mama ei, într-o cabină 
rezervată doamnelor. 

— De vreme ce m-am înşelat cu privire la oamenii ăştia, 
mi-e perfect egal unde dorm. De altfel, nu-i invidiez de loc 
pentru cabinele lor strimte, unde se sufocă, în timp ce noi, 
aici jos, avem aer cât ne pofteşte inima. 

— Well, dar şi cei din cabine au aer destul, fiindcă 
geamurile se scot şi în locul lor se pun pătrate de tifon. Cel 
mai prost o ducem, bineînţeles noi. Când nu lucrăm noaptea, 
trebuie să dormim în magazia de cărbuni şi, dacă maşinistul 
ne dă voie, ni se face un hatâr îngăduindu-ni-se să ne culcăm 
aici, pe punte, lângă pasageri. Prin geamlăcul îngust nu 
pătrunde aerul, iar de jos vine miros de putregai. Când e 
zăpuşeală, te sufoci de-a binelea. 

— Dormitorul vostru e legat de cala vaporului? 

— Da. O scară duce până jos. 


47 


— Şi cala poate fi încuiată? 

— Nu, ar fi prea anevoie. 

— Sunteţi, fără îndoială, de plâns. Dar hai să lăsăm 
poveştile astea! Mai avem ceva rachiu în sticlă. 

— Că bine ziceţi, sir! Şi de atâta vorbă ţi se usucă 
gâtlejul. Încă o duşcă şi mă duc şi eu într-un colţ, să-i trag un 
pui de somn. După ce trec cele şase ore libere, trebuie să mă 
întorc la cazan. Dar cu dolarii mei cum rămâne? 

— Mă ţin de cuvânt, deşi dau banii pe degeaba. Dar 
pentru că greşeala e a mea, nu vreau să fii tu păgubit. Uite 
cei trei dolari. Mai mult nu-mi poţi cere, fiindcă serviciul ce ni 
l-ai făcut nu ne e de nici un folos. 

— Sunt mulţumit şi aşa, sir. Cu ăştia trei dolari cumpăr 
atâta rachiu cât să mă satur. Sunteţi un gentleman. Dacă mai 
aveţi vreo dorinţă, chemaţi-mă tot pe mine, nu cumva pe 
altul. Vă puteţi bizui pe mine. 

Negrul mai goli un pahar plin şi se duse apoi să se culce 
la umbra unui balot mare. 

Bandiţii se uitau curioşi la şeful lor. În esenţă, ştiau cam 
ce urmăreşte, dar nu vedeau prea bine ce legătură avea asta 
cu unele din întrebările pe care le pusese negrului şi cu 
informaţiile cerute. 

— Vă uitaţi la mine să vă lămuresc — începu Brinkley, în 
timp ce pe chipul lui se ivi un zâmbet de satisfacţie şi de 
superioritate. Nouă mii de dolari în bancnote, deci bani peşin 
şi nu cecuri sau scrisori de credit cu care rişti să fii prins! E o 
sumă binevenită pentru noi. 

— Când o s-o avem! sări acela care obişnuia să 
vorbească şi în numele celorlalţi. 

— O s-o avem! 

— Dar cum punem mâna pe ea? Cum facem ca să luăm 
cuțitul acela? 

— ÎI scot eu din cabină. 

— Tu, personal? 

— Fireşte. O treabă atât de serioasă ca asta n-o las pe 
seama altuia. 

— Şi dacă te prinde? 

— Cu neputinţă! Mi-am făcut planul şi trebuie să 
izbutească. 

— De-o fi aşa, o să-mi pară bine. Dar când s-o trezi 
inginerul, o să vadă că-i lipseşte cuțitul şi atunci o să fie mare 
tărăboi. 

— Da, bineînţeles, o să fie mare tărăboi, dar atunci noi 
vom fi şters-o de mult. 

— Încotro? 

— Ce întrebare! La mal, fireşte! 

— Să înotăm cumva până la mal? 

— Nu. Nu pretind că suntem în stare de aşa ceva, nici eu 
şi nici voi. E drept că nu sunt un prost înotător, dar nu m-aş 
încumeta să mă măsor cu fluviul ăsta mare, noaptea, când 
nici nu se vede malul. 

— Te gândeşti deci să luăm una din cele două barei? 

— Nici asta. 

— Atunci nu prea văd cum ajungem pe uscat înainte că 
furtul să se descopere. 

— Ceea ce dovedeşte că ai un creier de copil. De ce crezi 
oare că m-am informat atât de amănunţit despre cala 
vaporului? 

— N-am cum să ştiu. 

— De ştiut, desigur că nu, dar de ghicit ai putea să 
ghiceşti. Uită-te în jur! Ce vezi acolo, lângă odgonul ancorei? 

— Pare să fie o ladă cu unelte. 

— Ai ghicit! Am văzut ce conţine: ciocane, pile, cleşti şi 
mai multe sfredele, printre care unul cu un diametru de patru 
centimetri. 

— Acum fă legătura între cală şi sfredel! 

— Thunder-storm!! Nu cumva vrei să găureşti vaporul? 


1 Mii de tunete! (în limba engleză în text). 

sări celălalt. 

— Chiar asta vreau. Când vaporul ia apă, înseamnă că s- 
a ivit o spărtură şi, pentru a se evita primejdia scufundării, se 
trage la mal, că vaporul să poată fi cercetat în tihnă. 

— Dar dacă spărtura se observă prea târziu? 

— Nu mai fi atât de fricos! Când vaporul dă să se 
scufunde şi asta se întâmplă foarte încet, nivelul apei urcă. 
Asta nu poate scăpa ofițerului de bord sau timonierului, dacă 
nu sunt orbi. O să se dezlănţuie atunci o zarvă şi o panică, că 
inginerul n-o să se mai gândească la cuțitul lui. lar când o să 
descopere paguba, noi o să fim de mult plecaţi departe! 

— Dar dacă totuşi se gândeşte careva la cuţit şi, în clipa 
acostării, nu se permite nimănui să coboare? Trebuie să ne 
gândim la orice eventualitate. 

— Tot n-o să găsească nimic. Legăm cuțitul de o sfoară, 
îl lăsăm să atârne în apă şi legăm un capăt al sforii de vapor, 
în exterior. Când ar da de el acolo, ar trebui să fie de-a 
dreptul atotştiutor. 

— Ideea nu e rea. Dar ce facem după ce părăsim 
vaporul? 

— Cred c-o să dăm curând de-o fermă sau de o tabără de 
indieni, unde ne puteam procura cai fără să-i plătim. 

— Aşa da! Şi apoi încotro o luăm? 

— Mai întâi, spre râul Black Bear, la pădurarii de care 
vorbea negrul. O să ne vină uşor să dăm de urma taberei lor. 
Bineînţeles că nu ne arătăm, ci-l pândim pe bărbos, ca să-i 
luăm şi lui banii. Odată treabă făcută, o să avem destul bănet 
ca să ne echipăm pentru expediţia noastră cea mare. 

— Renunţăm deci la casa de bani a gării? 

— Nicidecum! O fi conţinând o mulţime de miare care or 
să ne prindă bine. Dar am fi nişte nerozi dacă n-am lua şi ce 
ni se iveşte în cale mai înainte. Ei, acum ştiţi cum stăm. 
Deseară avem de lucru, iar de dormit nici nu poate fi vorba. 
Aşa că trageţi-i acuma un pui de somn! 

Ascultară cu toţii de acest îndemn. De altfel, din pricina 
căldurii insuportabile, pe vapor domnea o linişte neobişnuită. 
Peisajele din stânga şi dreapta fluviului nu ofereau nimic care 
să atragă atenţia pasagerilor, aşa că-şi petreceau timpul 
dormind sau picotind obosiţi, o stare care nu aduce adevărată 
odihnă nici trupului, nici sufletului. 

Abia către seară, când soarele se apropie de asfinţit, 
puntea se mai animă. Căldura cedase şi se stârnise o adiere 
ceva mai răcoroasă. Pasagerii ieşiră din cabinele lor, să se 
bucure de aerul proaspăt. Inginerul se afla şi el printre dânşii, 
cu soţia şi cu fiica sa. Aceasta îşi revenise pe deplin după 
spaima prin care trecuse şi după involuntara baie în apele 
fluviului. Toţi trei porniră în căutarea indienilor, căci doamna 
şi fetiţa nu le mulţumiseră încă. 

Ursul-cel-Mare şi cel-Mic petrecuseră toată după-amiaza 
într-o linişte şi nemişcare tipic indiene, şezând pe aceeaşi 
ladă unde fuseseră salutaţi de mătuşa Droll. 

— H&-elbakh şoi-bakh Ko-ta neşenkh omeon — acum o 
să ne dea bani! rosti tatăl în graiul Tonkawa către fiul său, în 
clipa când îl zări pe inginer apropiindu-se împreună cu soţia şi 
fiica lui. 

Se întunecă la chip, deoarece acest fel de a-şi arăta 
recunoştinţa constituie o jignire pentru un indian. Fiul îşi 
ridică mâna dreaptă cu podul palmei în sus şi o cobori brusc, 
ca semn că e de altă părere. Privirea lui se opri cu plăcere 
asupra fetei pe care o salvase. Ea se îndreptă cu paşi grăbiţi 
spre tânărul indian, îi strânse mâna cu căldură şi-i zise: 

— Eşti un băiat bun şi curajos. Păcat că nu locuim 
aproape de voi; mi-ai fi devenit foarte drag. 

Adolescentul, uitându-se cu seriozitate la fetiţa cu obrajii 
trandafirii, îi răspunse: 

— Viaţa mea ar fi a ta. Marele Spirit aude aceste vorbe; 
el ştie că adevărate. 

— Atunci vreau să-ţi dau măcar o amintire, ca să nu mă 

uiţi. Îmi dai voie? 

El încuviinţă. Atunci ea scoase din deget un inel subţire 
de aur şi-l trecu pe degetul mic al mâinii lui stângi, unde 
tocmai se potrivea. 

El se uită la inel, apoi la fată, pe urmă băgă mâna sub 
pătura Zuni, deznodă ceva de la gât şi-i întinse feţei o 
bucăţică de piele tare, pătrată, argăsită alb şi netezită cu 
grijă. Pe faţa albă erau imprimate câteva semne. 

— Şi eu dau ţie amintire — zise el. Este totemul lui 
Nintropan-homoş, piele numai, nu aur. Dar dacă tu în 
primejdie la indieni şi arătam asta, primejdie gata. Toţi 
indienii ştim Nintropan-homoş şi respectăm totem al lui. 

Fata nu ştia ce e un totem şi nu bănuia ce importanţă 
mare poate avea în anumite împrejurări. Ştia doar că, în 
schimbul inelului, primise şi ea un dar de la el, o bucăţică de 
piele, dar nu se arătă dezamăgită. Era prea blândă şi bună, 
aşa că n-ar fi avut inima să-l jignească, refuzându-i darul, în 
aparenţă atât de sărăcăcios. Îşi atârnă deci totemul de gât, în 
timp ce ochii tânărului indian scânteiau de bucurie şi 
răspunse: 

— Îți mulţumesc! Acum am un dar de la tine şi tu unul de 
la mine. Asta ne bucură pe amândoi, deşi nu ne-am uita nici 
fără aceste daruri. 

Acum îi mulţumi şi mama fetei, printr-o strângere simplă 
de mână. 

Apoi interveni şi inginerul: 

— Cum aş putea răsplăti fapta vitejească a Micului-Urs? 
Nu sunt sărac, dar tot ce posed ar fi prea puţin faţă de ceea 
ce a făcut el pentru noi. Nu-mi rămâne decât să fiu datornicul 
său pe veci. Pot să-i dau numai o amintire cu care să se poată 
apăra de duşmani, aşa cum a apărat-o pe fata mea de 
panteră. Va primi el oare aceste arme? Îl rog din suflet! 

Scoase din buzunar două revolvere nou-nouţe, bine 
lucrate, cu plăci de sidef pe mânere şi i le întinse. Tânărul 

indian nu cumpăni nici o singură clipă. Făcu un pas înapoi şi, 
stând drept, cu capul sus, zise: 

— Bărbat alb dă mie arme. Asta mare onoare, numai 
bărbaţi capătă arme. Primesc şi folosesc doar atunci când 
apărăm oameni buni şi împuşcăm la oameni răi. Howgh:! 

Apoi vâri revolverele în cingătoare, sub pătură. Dar acum 
nici tatăl său nu se mai putu reţine. Se vedea pe chipul lui că 
lupta cu emoția. Îi spuse lui Butler: 

— Şi eu mulţumim la bărbat alb, că nu dat bani ca la 
sclavi sau oameni fără onoare. Aşa că mare răsplată, 
niciodată nu uităm. Noi totdeauna prieten cu om alb, cu 
squaw? alb. Ea păstra bine totem de la Ursul-Mic; este şi al 
meu. Marele Spirit dea la voi numai soare şi bucurie!... 

Vizita de mulţumire se terminase. Îşi strânseră încă o 
dată mâinile şi se despărţiră. Cei doi indieni se aşezară din 
nou pe ladă lor. 

— Tua encokh — buni oameni! rosti tatăl. 

— Tua-tua encokh — foarte buni oameni! întări fiul. 

Erau singurele efuziuni sentimentale ce le îngăduia 
rezerva lor indiană. 

Faptul că  mulţumirile inginerului fuseseră, după 
concepţia indiană, delicate, nu se datora numai lui. Era prea 
puţin iniţiat în vederile şi obiceiurile pieilor-roşii ca să fi ştiut 
cum trebuie să se poarte, de aceea ceruse sfatul lui Old 
Firehand, care-l învățase ce are de făcut. Acum se întoarse la 
acesta, la Tom şi la Droll, sus, pe puntea principală şi le relată 
felul în care îi fuseseră primite darurile. Când pomeni de 
totem, se simţea după tonul lui, că nu-i preţuia îndeajuns 
însemnătatea. Aşa că Old Firehand îl întrebă: 

— Ştiţi ce e un totem, sir? 

— Da. E emblema unui indian; cum ar fi la noi pecetea 
sau parafa şi se poate compune din cele mai felurite obiecte 


1 Exclamaţie prin care pieile-roşii îşi întăresc spusele: „Am zis!” 
2 Femeie, soţie. 

sau materiale. 

— Definiţia e justă, dar nu completă. Nu orice indian 
poate poseda un totem, ci numai căpeteniile. Faptul că 
băiatul are de pe acum unul dovedeşte că numără la activul 
său isprăvi socotite extraordinare chiar de către pieile-roşii. 
Afară de asta, totemurile variază după destinaţia lor. O 
anumită categorie se face, ce-i drept, numai ca să servească 
de adeverinţă sau acreditare, deci ca la noi sigiliul sau parafa. 
Dar totemurile de cea mai mare importanţă pentru noi, 
feţele-palide, au valoarea unei recomandaţii a celui care a 
primit unul. Recomandaţia variază şi ea după gradul ei de 
căldură. Arătaţi-mi bucata de piele! 

Fata i-o dădu şi Old Firehand o examină cu atenţie. 

— Puteţi oare să ne descifraţi aceste semne, sir? întrebă 
Butler. 

— Da — dădu din cap Old Firehand. Am fost de atâtea ori 
şi atât de multă vreme pe la diferitele triburi, încât ştiu nu 
numai să le vorbesc dialectele, dar le înţeleg şi scrierile. Acest 
totem este atât de preţios, cum numai rar am văzut dăruindu- 
se câte unul. E scris în limba Tonkawa şi inscripţia sună aşa: 
„Sake-i Kanvan ehlatan henson-$akin henson-şakin şake-i 
Kanvan-ehlatan ne-el ni-ya.” în traducere exactă, înseamnă: 
„Umbra lui e umbra mea şi sângele lui e sângele meu; e 
fratele meu mai mare”. Şi dedesubt, e semnătura Ursului-Mic. 
Denumirea de „fratele mai mare” e un titlu de onoare mai 
mult încă decât numai „fratele“. Totemul conţine o 
recomandare cum nu se poate mai călduroasă. Cine face 
vreun rău posesorului acestui totem, trebuie să se aştepte la 
răzbunarea cruntă a Ursului-Mare, a Ursului-Mic şi a tuturor 
prietenilor lui. Păstraţi totemul şi înveliţi-l bine, să nu se 
şteargă culoarea roşie a inscripţiei. Nu se ştie de ce folos vă 
poate fi, cu atât mai mult cu cât pornim spre regiunea unde 
locuiesc aliaţii tribului Tonkawa. De acest mic petic de piele 
poate depinde viaţa multor oameni. 

Vaporul trecuse în timpul după-amiezii de Ozark, Fort 
Smith şi Van Buren şi ajunse acum în cotitura unde cursul lui 
Arkansas face o întorsătură netă spre nord. Căpitanul 
anunţase că aproximativ cu două ore după miezul-nopţii 
vasul, va ajunge la Fort Gibson. Ca să fie odihniţi la sosire, cei 
mai mulţi dintre pasageri se duseră devreme la culcare, căci 
era de aşteptat ca la Fort Gibson să rămână treji până 
dimineaţa. Călătorii cu locuri în cabine părăsiseră punţile şi 
chiar în salon rămăseseră doar câteva persoane care jucau 
şah sau cărţi. În fumoarul alăturat se aflau numai trei 
persoane şi anume Old Firehand, Tom şi Droll, care îşi 
povesteau din aventurile trăite de fiecare. Uriaşul vânător nu 
reuşise până atunci să afle mare lucru despre condiţiile de 
viaţă şi intenţiile mătuşii Droll. Acum îl întrebă cum de 
ajunsese să capete ciudata poreclă de mătuşă. 

— Cunoaşteţi bine obiceiul westman-ilor — răspunse 
Droll — de a da fiecăruia câte o poreclă sau un nume de 
campanie. În halatul ăsta al meu semăn a femeie şi acest 
aspect se potriveşte şi cu vocea mea subţirică. Înainte vreme 
aveam o voce de bas, dar o răceală cumplită mi-a răpit 
sunetele joase. Cum, afară de asta, obişnuiesc să mă port cu 
fiecare băiat de treabă ca o adevărată mătuşă, mi-au spus 
„tuşa Droll”. 

— Droll e numele dumitale de familie? 

— Da, dar nu numai numele meu, ci şi eu sunt tare vesel, 
poate chiar puţin caraghios. De aceea numele mi se 
potriveşte bine. 

— Pare un nume german. Nu cumva sunteţi de obârşie 
germană, ca Tom şi ca mine? 

— Ba da! 

— Şi v-aţi născut în Statele Unite? 

Aici Droll (aşa îi vom spune de-acum înainte) făcu mutra 
lui şireată şi hazlie şi răspunse în germană: 

— Da' de unde! Aşa ceva nici nu mi-a trecut prin cap pe 

atunci: mi-am căutat nişte părinţi nemți sadea. 

— Cum? Aşadar, un german băştinaş, un compatriot! 
exclamă Old Firehand. Cine-ar fi crezut aşa ceva! 

— N-aţi fi crezut! Şi eu care-mi închipuiam că se vede 
imediat că m-am născut ca un strănepot al vechilor germani! 
Puteţi cumva ghici unde mi-am încălţat şi tocit primii mei 
pantofiori? 

— Fireşte! Dialectul dumitale mi-o spune. 

— Nu zău, tot se mai cunoaşte? Asta mă bucură al naibii, 
fiindcă mi-a plăcut la nebunie de când mă ştiu, cu toate că 
mai târziu mi-a stricat, din păcate, întreaga carieră. Ei, să 
vedem, ştiţi să-mi spuneţi unde m-am născut? 

— În frumosul ducat Altenburg, unde se fabrică cea mai 
bună brânză frământată. 

— Exact, prin Altenburg. Aţi ghicit-o numaidecât. Şi 
chestia cu brânză e foarte adevărată. Se fac rotocoale zise 
„brânzari” şi nu găseşti în toată Germania alţii mai buni. Ştiţi, 
am vrut să vă fac o surpriză şi de-aia nu v-am spus de la 
început că vă sunt compatriot. Acum însă, că stăm atât de 
tinhniţi la sfat, m-a luat aşa gura pe dinainte; şi acu', hai să 
vorbim de frumoasa noastră patrie, la care mă tot gândesc cu 
dor, deşi mă aflu de atâta vreme aici. 

Pesemne urma să se desfăşoare o conversaţie 
însufleţită, dar, din păcate, nu se întâmpla aşa, căci câţiva 
domni, care se saturaseră de joc, veniră să fumeze aici o 
ţigară şi intrară în vorbă cu cei prezenţi, încât cei trei fură 
siliţi să renunţe la taifasul lor. 

Mai târziu, când se despărţiră ca să se culce, Droll îi ură 
lui Old Firehand noapte-bună, spunându-i: 

— Mare păcat că n-am mai putut sta de vorbă! Dar e şi 
mâine o zi şi o putem lua de la capăt. Somn uşor, domnule 
compatriot! Somn uşor şi să căutăm să adormim cât mai 
repede, că după miezul-nopţii trebuie să ne sculăm iar. 

Acum toate cabinele erau ocupate şi în fiecare încăpere 

se stinseseră luminile. Pe bord nu mai ardeau decât cele două 
lanterne regulamentare — una la proră, alta la pupa. Cea din 
faţă lumina fluviul atât de bine şi la o asemenea distanţă, 
încât marinarul de serviciu putea zări orice obstacol ce s-ar fi 
ivit pe apă şi putea da de veste din timp. Acest marinar, 
cârmaciul şi şeful de echipaj care se plimba pe punte în sus 
şi-n jos, păreau să fie singurii oameni treji, afară de cei de la 
maşini. 

Şi bandiții se prefăceau că dorm. Şiretul de „colone!” îi 
aşezase în jurul bocaportului prin care se cobora în josul 
vasului, aşa că nimeni nu putea intra fără să fie observat de 
ei. 

— Urâtă treabă! şopti el omului de lângă dânsul. Nu m- 
am gândit că noaptea stă un om de veghe la proră şi 
scrutează apa. Tipul ne stă în cale. 

— Nu chiar aşa cum crezi. În întunecimea asta nu poate 
vedea până aici, la bocaport. E beznă. Nici o singură stea pe 
cer. Afară de asta, trebuie să stea tot timpul cu ochii aţintiţi 
spre cercul de lumină al lanternei şi e orbit când se întoarce 
spre noi. Când îi dăm drumul? 

— Imediat. Nu avem timp de pierdut, trebuie să fim gata 
înainte de-a ajunge la Fort Gibson. Burghiul e la mine. Acum 
cobor. Dacă se întâmplă ceva, tuşeşte tare. Cu siguranţă că 
am să te aud. 

Favorizat de întuneric, Brinkley se strecură spre 
tambuchiul încăperii de lest şi-şi puse picioarele pe treapta 
îngustă. Cobori apoi repede cele zece trepte. Examină 
podeaua, pipăind-o. Găsi bocaportul, care ducea în cală şi 
cobori o a doua scară, care avea mai multe trepte decât cea 
de sus. Ajuns jos, scapără un chibrit şi se uită în jur. 
încăperea în care se afla era mai înaltă de un stat de om şi se 
întindea aproape până la mijlocul vaporului. Nefiind 
fragmentată de nici un perete despărțitor, avea în faţă 
aceeaşi lărgime ca întregul vas dintr-o parte până în cealaltă. 

Câteva colete mărunte zăceau pe ici, pe colo. 

Colonelul se apropie acum de peretele dinspre babord şi 
înfipse vârful sfredelului, potrivindu-l bineînţeles, sub linia de 
plutire. Apăsă cu putere şi unealta se înfipse în lemn, 
pătrunzând tot mai adânc. Simţi apoi o rezistenţă tare 
— tabla ce ocrotea partea vaporului aflată în apă. Trebuia 
neapărat s-o străpungă. Dar pentru ca apa să poată năvăli cât 
mai repede, era nevoie de cel puţin două găuri. Brinkley 
sfredeli deci mai întâi, cât se putea mai spre pupa, o a doua 
gaură, până dădu şi aici de tablă. Apoi ridică o piatră din 
grămada de lest şi lovi cu ea în mânerul burghiului până ce 
vârful străpunse tabla. Un fir de apă ţâşni înăuntru şi-i udă 
mâna. Dar când scoase burghiul, nu fără un oarecare efort, îl 
izbi un şuvoi de apă atât de puternic, încât trebui să se dea 
iute la o parte. Zgomotul maşinilor înăbugşise ciocănitul cu 
piatra. Acum străpunse şi tabla primei găuri, care era mai 
aproape de scară şi se reîntoarse pe punte. Mai ţinea încă 
sfredelul în mână şi-l azvâărli de-abia când se afla pe scara de 
sus. De ce să-l mai fi luat cu el? 

Îndată ce ajunse la ai săi, îl întrebară cu voce înceată 
dacă izbutise. Le răspunse afirmativ şi le spuse că vrea să se 
furişeze imediat în cabina numărul unu. 

Salonul şi fumoarul alăturat se aflau pe dunetă, iar 
cabinele alături, de ambele părţi. Fiecare cabină avea o uşă 
ce ducea spre salon. Pereţii exteriori, din placaj subţire erau 
prevăzuţi cu ferestre destul de mari, închise acum numai cu 
plase subţiri. Între pereţii exteriori ai cabinelor şi marginea 
vaporului exista, de o parte şi de alta un culoar îngust. Pe 
acest culoar şi anume pe partea stângă, aşadar la tribord, 
trebuia acum să înainteze „colonelul”. 

Cabina numărul unu era prima, deci în colţ. 

Se culcă pe podea şi se târi încet înainte, lipit de 
balustradă, deci la marginea vasului, spre a nu fi observat de 
şeful de echipaj care se plimba încoace şi încolo. Ajunse cu 

bine la ţel. Prin vălul de la fereastră se cernea puţină lumină. 
În cabină ardea o lampă. Oare Butler mai era treaz? Poate că 
citea? 

Dar Brinkley se convinse că şi în celelalte cabine ardea 
lumina, ceea ce îl linişti. Era posibil ca tocmai această lumină 
să-i uşureze executarea planului. Îşi scoase cuțitul şi tăie fără 
zgomot vălul transparent, de sus până jos. O perdea îl 
împiedica să se uite prin fereastră în cabină. O dădu binişor la 
o parte — şi-i veni să chiuie de bucurie văzând cum se 
prezentau lucrurile. 

De peretele din stânga, deasupra patului, atârna o 
lămpiţă aprinsă învelită în partea de jos, ca lumina să nu-l 
supere pe cel ce dormea. Culcat în pat, inginerul aţipise cu 
faţa la perete. Îmbrăcămintea şi-o aşezase pe un scaun, iar 
pe peretele din dreapta, pe o măsuţă pliantă, se aflau ceasul, 
portmoneul şi cuțitul cu pricina, uşor de apucat de afară. 
Brinkley întinse mâna şi luă cuțitul, fără să se atingă însă de 
ceas şi de portofel. Îl scoase din teacă şi examină mânerul. 
Acesta se deschidea ca o cutiuţă de ace sau de peniţe. Atâta 
era de ajuns. 

— Ei, drace, ce uşor a mers! suflă hoţul. Altfel, ar fi 
trebuit să intru şi, la nevoie, să-l sugrum! 

Nimeni nu văzuse cele petrecute, fereastra dădea spre 
tribord şi spre apă. „Colonelul” vâri cuțitul în cingătoare, se 
culcă şi se întoarse târâş la oamenii lui. Reuşi să se ferească 
de şeful de echipaj. Câţiva metri mai încolo, se uită în stânga. 
| se păru că zăreşte două puncte fosforescente licărind uşor şi 
dispărând îndată. Erau o pereche de ochi, ştia bine. Cu o 
mişcare bruscă, dar neauzită, se aruncă înainte şi se rostogoli 
tot atât de repede într-o parte. Într-adevăr, din locul unde 
zărise ochii, se auzi un zgomot, ca şi cum cineva dă să se 
repeadă asupra altuia. Şeful de echipaj îl auzise şi el şi se 
duse să vadă ce se întâmpla. 

— Cine e? întrebă el. 

— Eu, Nintropan-hauey — sună răspunsul. 

— Aha, indianul! De ce nu dormi? 

— Un om furişat. Ceva rău făcut. Eu văzut pe el, darel 
repede fugit. 

— Încotro? 

— În faţă, unde stă „colonel!”. Poate fost chiar dânsul. 

— Pshaw! La ce să se furişeze pe-aici el sau altul? Du-te 
şi te culcă şi nu-i mai tulbura şi pe ceilalţi! 

— Eu doarme, dar atunci nu vinovat dacă ceva rău se 
întâmplă. 

Şeful de echipaj mai trase totuşi cu urechea spre proră 
şi, cum nu se auzea nimic, se linişti. Era convins că indianul 
se înşelase. 

Trecu un răstimp mai îndelungat. Deodată, omul de pază 
de la prora îl strigă: 

— Sir, nu ştiu de ce, dar apa urcă repede. Vaporul se 
scufundă! 

— Prostii! râse şeful de echipaj. 

— Veniţi să vedeţi! 

Şeful de echipaj se uită în jos, nu zise nimic şi se duse în 
grabă la cabina căpitanului. Peste două minute se întoarseră 
împreună. Aduseseră o lanternă cu care luminară şi peste 
bord. Apoi mai aduseră o lanternă. Şeful de echipaj cobori 
prin bocaportul din spate, căpitanul prin cel din faţă, ca să 
cerceteze santina. Tramp-ii se depărtaseră între timp. Peste 
puţin, căpitanul se ivi din nou pe punte şi se îndreptă cu paşi 
grăbiţi spre timonier. 

— Nu vor să alarmeze lumea — şopti Brinkley oamenilor 
săi. Dar, fiţi atenţi, vaporul o să tragă la mal! 

Avea dreptate. Matrozii şi lucrătorii fură treziţi în taină şi 
vasul îşi schimbă cursul. Totuşi, lucrul nu se putea face fără 
oarecare agitaţie. Pasagerii se treziră şi câţiva ieşiră din 
cabinele lor. 

— Nu e nimic, domnilor, nu e nici o primejdie! le strigă 

căpitanul. A pătruns puţină apă în santină şi trebuie s-o 
scoatem cu pompa. De aceea acostăm şi cui îi e frică poate 
cobori şi să stea până una-alta la mal. 

Voia să-i calmeze, dar efectul obţinut era exact 
contrariul. Se auzeau ţipete, unii cereau colaci de salvare, 
cabinele se goliră şi se iscă o învălmăşeală. Deodată, razele 
lanternei din faţă căzură asupra malului înalt. Vaporul coti, 
aşezându-se paralel cu ţărmul şi se aruncă ancora. Ambele 
pasarele de debarcare se dovediră îndeajuns de lungi şi 
fricoşii se repeziră pe mal. Cei dintâi fugiră răufăcătorii şi 
dispărură numaidecât în bezna nopţii. 

Pe bord rămaseră, în afară de echipaj, Old Firehand, 
Tom, Droll şi Ursul-Mare. Vânătorul coborâse în cală, ca să 
examineze nivelul apei. Se întoarse pe punte cu lanterna în 
mâna dreaptă şi cu burghiul în cea stângă, şi-l întrebă pe 
căpitan, în timp ce acesta supraveghea instalarea pompelor: 

— Sir, unde îşi are locul sfredelul acesta? 

— În lada de unelte — răspunse un marinar. Azi după- 
masă se mai afla acolo. 

— L-am găsit lângă scară. Vârful e îndoit. Pariez că 
vaporul a fost găurit! 

Impresia provocată de aceste cuvinte fu întărită de încă 
o descoperire. Inginerul îşi dusese mai întâi soţia şi fiica pe 
mal. Apoi se înapoiase pe vapor, ca să se îmbrace complet. 
Acum ieşea din cabina lui, strigând atât de tare, încât toată 
lumea îl auzi: 

— M-au furat! Nouă mii de dolari! Vălul de la fereastră a 
fost tăiat şi banii mi-au fost luaţi de pe măsuţă. 

Îndată după aceea se auzi glasul şi mai puternic al 
Ursului-cel-Mare: 

— Eu ştie. Cornel furat şi găurit vapor. Nintropan-hauey a 
văzut. Dar şef de echipaj nu crezut. Întrebaţi fochist negru! El 
băut cu „cornel”. El dus la salon şi spălat ferestre, apoi întors 
şi iar băut. El trebuie spune tot. 

Într-o clipă, căpitanul, şeful de echipaj, pilotul şi cei trei 
germani îi înconjurară pe indian şi pe inginer, ca să afle 
amănunte. Deodată, se auzi un strigăt de jos, de pe mal, din 
dreptul vaporului. 

— Asta Ursul-Mic — îi lămuri indianul. Nintropan-hauey 
trimis pe el după „colonel” care repede fugit la țărm. El spune 
unde acum „cornel”. 

Şi iată că Ursul-cel-Mic venea în fuga mare peste puntea 
de debarcare şi striga arătând spre fluviul luminat între timp, 
până departe, de lanternele vaporului: 

— Acolo vâsleşte. „Corne!” tăiat jos barca mare şi plecat 
la altul mal. 

Se zărea barca depărtându-se. Bandiţii jubilau şi strigau 
spre cei de pe vapor cuvinte de batjocură. Echipajul şi o parte 
din pasageri le răspundeau furioşi. În agitația generală, 
nimeni nu-i mai lua în seamă pe indieni, care dispăruseră 
brusc. În sfârşit, vocea puternică a lui Old Firehand reuşi să 
restabilească liniştea şi, deodată, se auzi de pe apă o altă 
voce. 

— Ursul-Mare împrumutat barcă mică. El merge după 
„corne!l” pentru răzbunare. Lăsăm barcă mică la mal şi legăm. 
Căpitanul o găsim. Căpetenia Tonkawa nu lăsăm scape 
„cornel”. Ursul-Mare şi Ursul-Mic trebuie căpătăm sângele lui. 
Howgh! 

Căpitanul înjura şi blestema de mama-focului. În timp ce 
oamenii echipajului începură să pompeze apă şi să astupe 
găurile, se procedă la interogarea fochistului negru. Old 
Firehand îl descusu în aşa fel, încât, strâns cu uşa, mărturisi 
tot, repetând fiecare vorbă schimbată cu vagabonzii. Acum 
era limpede. Hoţul fusese Brinkley; sfredelise peretele vasului 
ca să poată fugi, coborând cu oamenii lui la mal înainte că 
furtul să fie descoperit. Trădarea negrului nu putea rămâne 
nepedepsită. Legal, însă, nu-i putea fi dovedită vinovăția. 

Se vădi curând că pomparea apei se putea face uşor şi 

nu numai că vasul nu se afla în primejdie, dar că îşi va putea 
relua peste puţin cursa. Aşa că pasagerii se putură reîntoarce 
de pe malul neospitalier în cabinele lor de pa bord, unde se 
instalară în tihnă. Nu le păsa de pierderea de timp, ba unii se 
bucurau chiar de această palpitantă întrerupere a plicticoasei 
călătorii. 

Bineînţeles că inginerul nu putea resimţi nici o bucurie, 
dat fiind că incidentul îi pricinuise pierderea unei sume atât 
de importante, pe care trebuia s-o restituie. Old Firehand îl 
consolă spunându-i: 

— Încă nu-i pierdută speranţa să recăpătaţi banii. 
Continuaţi-vă liniştit călătoria împreună cu soţia şi fiica. O să 
vă regăsesc la fratele dumneavoastră. 

— Cum? Plecaţi? 

— Da, vreau să-l urmăresc pe acest „colonel” şi să-i 
răpesc prada. 

— Dar e un lucru periculos! 

— Pshaw! Old Firehand nu e omul care să se teamă de 
asemenea haimanale. 

— Totuşi, eu vă rog să renunţaţi. Mai bine pierd banii. 

— Sir, nu e vorba numai de cei nouă mii de dolari ai 
dumneavoastră, ci de mult mai mult. Bandiţii au aflat de la 
negru că şi Tom are bani la el şi că e aşteptat de oamenii lui 
la râul Black-Bear. Desigur că nu mă-nşel gândindu-mă că se 
vor îndrepta într-acolo ca să pună la cale o nouă lovitură, care 
ar putea costa vieţi omeneşti. Cei doi Tonkawa sunt ca nişte 
copoi pe urmele lor şi, o dată cu revărsatul zorilor, ne luăm 
după dânşii şi noi, adică Tom, Droll, tânărul Fred şi cu mine. 
Nu-i aşa, domnilor? 

— Da! confirmă simplu şi serios Tom. 

— Da, da! încuviinţă şi Droll. Trebuie să-l prindem pe 
roşcovan şi de dragul altor oameni. Când o încăpea pe mâna 
noastră, o să fie vai şi amar de dânsul, dacă nu-i cu supărare. 

3. Lupte nocturne 


Pe malul înalt al lui Black-Bear-River ardea un foc mare. 
E drept că luna strălucea pe cer, dar lumina ei nu putea 
pătrunde prin coroana deasă a copacilor. Fără acest foc, ar fi 
domnit bezna cea mai adâncă. Flacăra ilumina un fel de 
cabană alcătuită nu din grinzi puse orizontal unele peste 
altele, ci cu totul altfel. Pe patru trunchiuri de copaci care 
formau un pătrat şi cărora li se tăiaseră vârfurile cu 
ferăstrăul, fuseseră aşezate bârne care susțineau acoperişul. 
Acesta, precum şi cei patru pereţi, constau din aşa-numitele 
clap-boards, nişte scânduri desprinse în stare brută din 
trunchiuri de chiparoşi sau goruni. Peretele din faţă avea trei 
deschizături, una ceva mai mare drept uşă şi celelalte două, 
mai mici, drept ferestre de o parte şi de alta. În faţa acestei 
case ardea focul de care am vorbit, iar în jurul lui şedeau vreo 
douăzeci de făpturi cu o înfăţişare de sălbatici; se vedea că 
nu mai veniseră de multă vreme în contact cu civilizaţia. 
Veşmintele le erau zdrenţuite şi feţele arse de soare, muncite 
de vânt şi intemperii. Afară de cuțite, nu aveau nici un fel de 
arme la ei: probabil că le ţineau în interiorul cabanei. 

Deasupra focului, prins de o cracă groasă, atârna un 
cazan în care fierbeau bucăţi mari de carne. În apropiere, se 
aflau doi dovleci uriaşi, goliţi de miez, conţinând miere lichidă 
dospită, deci hidromel. Cine poftea îşi turna din această 
băutură sau îşi umplea o ceaşcă cu fiertura din cazan. 

Toţi luau parte la conversaţie, care era foarte animată. 
Societatea părea să se simtă în absolută siguranţă, căci nici 
unul nu-şi dădea osteneală să vorbească mai încet. Dac-ar fi 
bănuit apropierea vreunui duşman, ar fi întreţinut focul în 
felul indienilor, adică în aşa chip încât să ardă cu flacăra mică, 
invizibilă de departe. De peretele cabanei erau sprijinite 
topoare, securi, ferăstraie mari şi alte unelte, din care se 

putea ghici că grupul era format din rafters, adică tăietori de 
lemne şi plutaşi. 

Aceşti rafters sunt o specie aparte de colonişti din 
pădurile seculare. Situaţia lor e la mijloc de drum, între cea 
de fermier şi cea de trapper. Pe când fermierul e în mai 
strânsă legătură cu civilizaţia şi aparţine populaţiei stabile, 
trapper-ul sau puitorul de capcane duce aproape o viaţă de 
sălbatic, asemănătoare cu modul de existenţă al indienilor. 
Nici rafter-ul nu este legat de un singur loc, ci duce o viaţă 
liberă, aproape independentă. El hoinăreşte dintr-un sat într- 
altul şi dintr-o regiune într-alta. Nu se apropie de bună voie 
de oameni şi de aşezări omeneşti, meseria lor fiind de fapt 
ilicită. Pădurea de unde taie lemne nu e proprietatea lui. Nici 
nu i-ar trece prin minte să întrebe a cui e. Dacă dă de codri 
potriviţi şi, în apropiere de o apă pe care buştenii să poată fi 
transportaţi uşor, prin plutire, se pune pe lucru fără să-i pese 
dacă locul pe care-l exploatează este pe teritoriul Statelor 
Unite sau aparţine unui proprietar particular. Îşi alege cei mai 
buni copaci, doboară, taie şi prelucrează trunchiurile, îi leagă 
în plute şi-i mâna în josul apei ca să vândă apoi undeva 
lemnul sustras. 

De aceea un rafter nu-i un oaspete bine văzut. E 
adevărat că multor colonişti nou veniţi pădurile dese pe care 
le găsesc le dau bătaie de cap şi că s-ar bucura deci că 
pământul să le fie despădurit. Dar rafter-ul nu lăzuieşte, el îşi 
alege, aşa cum am mai spus, numai trunchiurile cele mai 
bune, doboară copacii, le taie coroanele şi le lasă acolo. 
Printre aceste ramuri şi din butucii cu rădăcinile rămase răsar 
apoi noi mlădiţe care, împreună cu viţa sălbatică şi alte 
plante agăţătoare, formează un desiş încâlcit şi de nepătruns, 
cu care securea şi uneori nici chiar focul nu se pot măsura. 

Totuşi rafter-ul este de cele mai multe ori lăsat în pace, 
fiind de obicei un flăcău voinic şi cutezător de care nu prea 


1 Vânător din stepele Americii de Nord, care întinde capcane. 

îndrăzneşte să se lege oricine în această pustietate, departe 
de orice ajutor. Fireşte că nu poate lucra singur; se asociază 
mai mulţi, de obicei patru, opt sau zece oameni. Se întâmplă 
câteodată ca societatea lor să se compună din şi mai mulţi 
inşi. Atunci rafter-ul se simte şi mai în siguranţă, căci nici un 
fermier nu s-ar încumeta să intre în conflict cu o asemenea 
ceată, gata să-şi pună viaţa-n joc pentru posesiunea unui 
singur copac. 

E drept că aceşti oameni duc o viaţă foarte aspră, 
istovitoare şi plină de privaţiuni, dar, până la urmă, truda lor 
nu e prost răsplătită. Dimpotrivă, dat fiind că lemnul nu-l 
costă nimic, rafter-ul se alege cu o sumă frumuşică, în timp 
ce ceilalţi lucrează, unul sau doi dintre ei şi chiar mai mulţi, 
după cât sunt de numeroşi, se ocupă cu aprovizionarea. 
Aceştia sunt vânătorii; ei hoinăresc peste zi şi adeseori şi în 
timpul nopţii, pentru „a face rost de carne”, lucru uşor în 
regiuni bogate în vânat. Dar dacă vânatul e rar, vânătoarea e 
anevoioasă. Cum nu prea le mai rămâne timp să caute miere 
şi alte bunătăţi, rafterii sunt nevoiţi să mănânce şi bucăţile 
de carne pe care coloniştii din pădurile seculare le 
dispreţuiesc în general, ba chiar şi măruntaiele. 

Societatea instalată aici, la râul Black-Bear, nu părea 
— aşa cum o dovedea cazanul plin — să ducă lipsă de hrană. 
De aceea erau toţi în toane bune şi, după o zi de trudă grea, 
se ţineau de glume. Îşi povesteau întâmplări hazlii sau 
captivante. 

— Ei, să fi cunoscut voi unul pe care l-am întâlnit eu mai 
de mult, tocmai pe la Fort Niobrara! începu unul mai bătrân, 
cu barbă căruntă. Era bărbat şi totuşi i se zicea „mătuşă”. 

— Nu cumva vorbeşti de mătuşa Droll? întrebă un altul. 

— Da, chiar de el. L-ai întâlnit oare şi tu? 

— Da, o singură dată. Asta s-a petrecut la Desmoines, la 
han, unde apariţia lui a făcut mare senzaţie şi toţi l-au luat în 
băşcălie. Era mai ales unul care nu-i dădea pace, până ce 

Droll l-a apucat de turul pantalonilor şi l-a azvârlit pe 
fereastră. Omul n-a mai intrat pe uşă. 

— Nu mă miră deloc din partea mătuşii Droll. Îi place 
gluma şi n-are nimic împotrivă ca lumea să râdă de el. Dar nu 
trebuie să depăşeşti o anumită limită, altminteri îşi arată 
colții; de altfel şi eu aş fi în stare să dobor un individ care s-ar 
încumeta să-l jignească serios. 

— Tu, Blenter?! Şi de ce? 

— Fiindcă-i datorez viaţa. Eram amândoi prizonieri la 
sioucşi şi pot să vă spun că, fără ajutorul lui, pieile-roşii m-ar 
fi expediat pe „plaiurile veşnice ale vânătoarei”, cum spun ei. 
Nu sunt eu omul care să se teamă de câţiva indieni. Nici nu 
obişnuiesc să mă văicăresc dacă treburile mi-au ieşit 
vreodată pe dos. Atunci însă nu mai era nici o nădejde şi zău 
că nu ştiam pe unde să scot cămaşa. Dar acest Droll e un 
şmecher şi jumătate. Le-a aruncat roşilor atâta praf în ochi, 
că i-a orbit de tot. Şi am scăpat. 

— Ei, cum aşa? Hai, spune cum s-a petrecut! Povesteşte! 
Povesteşte! 

— Dacă n-aveţi nimic împotrivă, o să-mi ţin mai bine 
gura. Nu e o plăcere să istoriseşti o întâmplare dacă n-ai jucat 
un rol cu care să te poţi făli. E destul să vă spun că dacă mai 
pot savura astăzi carnea asta de cerb, e numai mulţumită 
mătuşii Droll. 

— Atunci se vede că intraseşi la apă până-n gât. Bătrânul 
Blenter de pe Missouri e doar un westman încercat şi găseşte 
el o portiţă de scăpare, dacă se află una pe undeva. 

— Dar atunci n-am găsit-o. Era cât pe-aci să fiu legat la 
stâlpul de tortură. 

— Ei, da, urâta treabă! O născocire drăcească stâlpul 
ăsta al torturii. Când mă gândesc numai la expresia asta, ura 
mea pentru pieile-roşii e de două ori mai mare. 

— Habar n-ai ce faci şi spui! Cine-i urăşte pe indieni îi 
judecă greşit şi uită câte au avut ei de îndurat. Dac-ar veni 

acum cineva să ne izgonească de-aici, ce-ai face? 

— M-aş apăra, chiar cu preţul vieţii, a lui sau a mea. 

— Şi oare locul ăsta e al tău? 

— N-am idee al cui o fi. În orice caz, e sigur că nu l-am 
plătit. 

— Ei bine, tot ţinutul de jur împrejur aparţinea pieilor- 
roşii. Le-a fost răpit de noi şi, când se împotrivesc, deşi sunt 
mai îndreptăţiţi ca tine, tu-i judeci şi-i găseşti vinovaţi? 

— Hm! E drept ce spui tu. Dar roşul trebuie să cedeze, e 
sortit pieirii, fără putinţă de scăpare. 

— Da, piere fiindcă îl ucidem. Cică nu-i capabil de cultură 
şi de aceea trebuie să dispară. Dar cultură nu ţâşneşte ca un 
glonţ din ţeava puştii. Pentru asta e nevoie de timp, de mult 
timp. Nu prea mă pricep eu în de-alde astea, dar socotesc că 
o cultură are nevoie chiar de veacuri întregi. Li se lasă cumva 
acest răgaz? Trimiţi oare un băieţaş de şase ani la şcoală şi-i 
dai în cap dacă n-a ajuns încă profesor după un sfert de ceas? 
Cam în felul ăsta se procedează cu indienii. Nu încerc să-i 
apăr, că n-am nici un interes. Dar am întâlnit la ei cel puţin 
tot atâţia oameni buni ca printre albi, ba chiar mai mulţi. Şi 
de la cine mi se trage mie că nu mai am căminul meu frumos 
şi familia mea şi că trebuie să rătăcesc, eu, om bătrân şi 
cărunt, de colo-colo, prin vestul sălbatic? De la roşii sau de la 
albi? 

— De unde vrei să ştiu? Despre asta n-ai vorbit niciodată. 

— Fiindcă un bărbat adevărat preferă să îngroape în 
sufletul lui asemenea lucruri decât să vorbească despre ele. 
Mai îmi trebuie doar încă unul, ultimul care mi-a scăpat şi a 
supravieţuit bandei, şeful ei, cel mai afurisit dintre toţi! 

Bătrânul rostise aceste vorbe încet, cu dinţii strânşi, de 
parc-ar fi vrut să dea greutate fiecărui cuvânt. Trezi astfel şi 
mai mult interesul celorlalţi. Se strânseră mai aproape de el, 
îndemnându-l din ochi, însă fără a mai pune întrebări. El îşi 
aţinti un răstimp privirea la flăcări, dădu cu piciorul în jeratic 

şi urmă, ca şi când ar fi vorbit cu sine însuşi: 

— Nu i-am împuşcat şi nici nu i-am înjunghiat, ci i-am 
biciuit pe rând până la moarte. Trebuie să-i prind de vii, ca să 
moară în chinuri, aşa cum mi-a murit familia, soţia şi cei doi fii 
ai mei. Erau şase. Pe cinci din ei i-am lichidat curând după 
aceea. Al şaselea a scăpat.. L-am urmărit prin toate statele 
până ce a izbutit să mă facă să-i pierd urma. De-atunci n-am 
mai dat de el. Dar mai trăieşte, că era mai tânăr, mult mai 
tânăr decât mine şi aşa, mă gândesc că le va mai fi dat 
ochilor mei bătrâni să-l mai vadă încă o dată, până nu-i închid 
pe veci. 

Se lăsă o tăcere adâncă. Simţeau cu toţii că e vorba de 
ceva cu totul neobişnuit. Abia după o pauză îndelungată se 
încumetă unul să întrebe: 

— la spune, Blenter, cine era omul? 

Bătrânul tresări din gândurile în care se cufundase: 

— Cine era? Nu un indian, ci un alb, un ticălos cum nu se 
găseşte printre roşii. Da, oameni buni, vreau chiar să vă spun 
că era exact ce sunteţi şi voi şi ce sunt şi eu acum şi anume 
un rafter. 

— Cum? Nişte rafter-i ţi-au ucis familia?! 

— Da, nişte rafter-i! Nu aveţi nici un motiv să fiţi mândri 
de meseria voastră şi să vă socotiți mai buni decât roşii. Aşa 
cum ne vedeţi, şezând aici, laolaltă, suntem cu toţii nişte hoţi 
şi nişte netrebnici! 

Bineînţeles că această afirmaţie stârni o furtună de 
proteste. Dar Blenter continuă netulburat: 

— Râul lângă care ne aflăm, pădurea din care tăiem 
copacii şi-i vindem nu sunt proprietatea noastră. Ne însuşim 
ceea ce nu ne aparţine nouă, ci statului sau unor persoane 
particulare. Dac-ar veni cineva să ne gonească de-aici, chiar 
de-ar fi el proprietarul legal, l-am dobori cu un glonţ. Asta nu 
se cheamă jaf? 

Bătrânul îşi roti privirea peste cei din jur şi, neprimind 

imediat răspuns, reluă: 

— Ei, cu astfel de tâlhari am avut de-a face atunci. 
Venisem încoace de pe Missouri, cu act de cumpărare în 
regulă. Soţia şi fiii mei erau cu mine. Aveam vite, câţiva cai, 
porci şi o căruţă mare, plină cu ce-ţi trebuie într-o casă, 
fiindcă eram destul de înstărit, pot să vă spun. Nu se afla prin 
apropiere nici un colonist, dar nici nu aveam nevoie de 
nimeni, doar număram opt braţe vânjoase şi vrednice. Casa 
noastră de bârne a fost curând gata. Aleseserăm din pădure 
şi desţeleniserăm o bucată de pământ arabil şi ne-am pus pe 
semănat. Într-o bună zi mi-a dispărut o vacă şi m-am dus în 
pădure s-o caut. Am auzit deodată lovituri de secure şi m-am 
dus într-acolo. Am dat peste şase rafter-i care doborau din 
copacii mei. Vaca zăcea la ei. O împuşcaseră ca s-o mănânce. 
Ei, domnilor, ce-aţi fi făcut în locul meu? 

— l-aş fi împuşcat pe loc! exclamă unul. 

— Şi pe drept cuvânt. După legea vestului, furtul de cai 
sau de vite se pedepseşte cu moartea. 

— E adevărat. Totuşi, n-am făcut-o. Le-am vorbit calm şi 
le-am cerut doar să plece de pe pământul meu şi să-mi 
plătească vaca. Au râs de mine. lar în ziua următoare mi-a 
dispărut şi a doua vacă. Tot ei mi-au luat-o. Când m-am dus 
din nou la ei, vita fusese tăiată în bucăţi atârnate la uscat, ca 
să facă din ele pemmikan!. l-am ameninţat că voi face uz de 
dreptul meu şi le-am cerut despăgubiri. Cel care vorbea în 
numele lor, şeful, şi-a îndreptat arma spre mine. l-am 
sfărâmat-o cu un glonţ. N-am vrut să-l rănesc pe dânsul şi am 
ţintit în puşcă. Am dat apoi fuga acasă, să-mi aduc feciorii. Nu 
ne temeam noi trei de cei şase. Dar când am ajuns la faţa 
locului, indivizii dispăruseră. Acum se impunea să fim 
prudenţi şi, timp de câteva zile, nu ne-am îndepărtat prea 
mult, ci am rămas în vecinătatea casei noastre. În dimineaţa 
a patra proviziile noastre se isprăviseră, aşa că m-am dus cu 


1 Carne uscată, pisată şi amestecată, ca o pastă, cu grăsime. 

băiatul meu cel mare să facem rost de ceva carne. Fireşte că 
am umblat cu băgare de seamă, dar nu se mai zărea nici 
urmă de rafter-i. Dar pe când ne furişam tiptil prin pădure, l- 
am zărit deodată, la nici douăzeci de paşi depărtare, pe şeful 
lor, tupilat după un copac. El nu mă văzuse, îl zărise numai pe 
fiul meu, John şi ridică puşca, ţintind în direcţia lui. N-a fost 
niciodată felul meu să ucid un om fără să fie nevoie, aşa că 
am sărit asupra lui, i-am smuls arma din mână, cuțitul şi 
pistolul de la cingătoare şi i-am dat un pumn în obraz, încât s- 
a prăbuşit la pământ. Dar nu şi-a pierdut nici o clipă prezenţa 
de spirit, ba a fost chiar mai rapid decât mine. Într-o clipită a 
sărit în picioare şi a dispărut înainte să pot întinde măcar 
braţul după el. 

— Ei, drace! Prostia asta a trebuit s-o ispăşeşti pe urmă! 
strigă unul. E clar că omul s-a răzbunat mai târziu pentru 
pumnul acesta. 

— Da, s-a răzbunat — încuviinţă bătrânul, ridicându-se 
de jos şi făcând câţiva paşi încoace şi încolo. 

Amintirea îl răscolea. După un răstimp, se aşeză la loc şi 
urmă: 

— Am avut noroc şi ne-am întors cu mult vânat. Ajunşi 
acasă, m-am dus în spatele cabanei să depun vânatul acolo. 
Mi s-a părut că aud un strigăt speriat al lui John, dar, din 
păcate, nu i-am dat atenţie. Intrând în locuinţă, i-am găsit pe- 
ai mei legaţi şi cu căluş în gură, zăcând lângă vatră şi, în 
aceeaşi clipă, m-am pomenit apucat pe la spate şi doborât la 
pământ. Rafter-ii veniseră în absenţa noastră la fermă, se 
năpustiseră asupra soţiei şi a fiului meu cel mic şi aşteptaseră 
sosirea noastră. Cum John intrase înaintea mea, puseseră 
mâna pe el atât de repede, că nu-i mai rămăsese timp decât 
să scoată acel strigăt scurt. În ce mă priveşte, nu mi-a mers 
nici mai bine nici mai rău decât celorlalţi. Totul s-a întâmplat 
atât de neaşteptat şi s-a desfăşurat cu atâta repeziciune, 
încât m-am pomenit legat înainte de a mă gândi măcar să mă 

apăr. Apoi mi-au vârât şi mie o cârpă în gură, ca să nu pot 
striga. Ce-a urmat nu se poate descrie în cuvinte. Au format 
un tribunal. Faptul că am tras a fost considerat ca o crimă 
pasibilă de pedeapsa cu moartea. De altfel, ticăloşii beau de 
zor din rachiul meu şi erau beţi în aşa hal, încât nu mai aveau 
nimic omenesc în ei. Au hotărât să ne omoare. Ca pedeapsă 
suplimentară pentru pumnul ce-l dădusem conducătorului lor, 
acesta a cerut să fim bătuţi la rândul nostru, adică să fim 
biciuiţi până la moarte. Doi au fost de acord, trei împotrivă. 
Dar şeful izbuti să-şi impună voinţa. Am fost scoşi în curte 
lângă gard. Mai întâi i-a venit rândul soţiei mele. Au legat-o 
strâns şi au tăbărât cu reteveiele asupra ei. Unul dintre ei a 
simţit parcă un pic de milă şi i-a tras un glonţ în cap. Băieţilor 
le-a mers mai rău decât ei. Au fost pur şi simplu ucişi în bătăi. 
Eram de faţă şi silit să asist la toate astea, căci rândul meu 
venea la urmă. Vă spun, oameni buni, fiecare sfert de oră mi 
se părea o veşnicie. Eram ca scos din minţi şi nu mă puteam 
nici mişca, nici împotrivi. În sfârşit, a venit şi rândul meu. Am 
fost ridicat în picioare şi legat de un stâlp. Loviturile pe care 
le-am primit nu le-am simţit. Sufletul meu se afla într-o stare 
care mă făcea nesimţitor faţă de durerile trupeşti. Ştiu doar 
atât că pe neaşteptate, s-a auzit un strigăt dinspre câmpul de 
porumb şi cum nu fusese imediat luat în seamă de tâlhari, a 
urmat o împuşcătură. Eu am leşinat. 

— Au venit oameni care te-au salvat? 

— Oameni? Nu, numai unul singur. Din felul cum îmi 
tineam capul, şi-a dat seama încă de departe că viaţa mea nu 
mai valora o para chioară dacă nu intervenea pe loc. De aci 
strigătul şi focul de armă. Fusese doar un avertisment, 
trăsese în aer, neştiind că are de-a face cu nişte ucigaşi. Dar 
în timp ce se apropia în grabă, unul dintre indivizi l-a 
recunoscut şi i-a strigat speriat numele. Ştiuseră să ucidă în 
chip laş, dar n-aveau toţi şase la un loc curajul să se măsoare 
cu acest om singur. Au luat-o deci la fugă adăpostindu-se în 

dosul casei şi au dispărut în pădure. 

— Atunci străinul trebuie să fi fost un westman renumit şi 
temut? 

— Westman? Phsaw! Era un indian. Da, oameni buni, 
aflaţi că o piele-roşie m-a salvat! 

— O piele-roşie?! Atât de temută încât şase inşi s-o ia la 
goană?! Cu neputinţă! 

— Era Winnetou. 

— Winnetou, apaşul? Good luck! Ei da, atunci e de 
crezut. Dar era încă de pe-atunci atât de cunoscut? 

— E drept că era de-abia pe la începutul faimei sale. Dar 
banditul care-i rostise numele şi fugise îl cunoscuse, de bună 
seamă, într-o împrejurare de aşa natură, încât să nu mai 
dorească o a doua întâlnire cu el. În plus, cine l-a văzut pe 
Winnetou o singură dată ştie ce impresie face chiar şi simpla 
lui apariţie. 

— Şi i-a lăsat pe indivizi să-i scape? 

— Pentru moment, da. Sau poate că tu ai fi făcut altfel? 
Din dispariţia lor grabnică putea deduce, nu-i vorbă, că au 
ceva pe conştiinţă, dar nu ştia bine ce se întâmplase. Abia 
după aceea a descoperit cadavrele zăcând în țarină şi şi-a dat 
seama de crimele comise. Dar nu mai putea să se ia după 
fugari, fiindcă înainte de toate trebuia să se ocupe de mine. 
Când m-am trezit din leşin, stătea în genunchi în faţa mea. 
Mă dezlegase şi-mi scosese căluşul. Sincer vă spun, nu 
simţeam nici o durere şi vroiam să pornesc numaidecât ca să 
mă răzbun. El însă nu m-a lăsat. A dus morţii în casă, apoi şi 
pe mine la fel, că de-acolo puteam să mă apăr uşor în cazul 
că le-ar fi trecut tâlharilor prin minte să se-ntoarcă; apoi a 
plecat călare până la cel mai apropiat vecin, ca să-mi aducă 
pe cineva să mă îngrijească şi să mă ajute. Aflaţi că acest 
vecin locuia la peste treizeci de mile depărtare şi că Winnetou 
nu mai fusese niciodată în regiunea aceea. L-a găsit totuşi, 
deşi a ajuns abia către seară şi, în dimineaţa următoare, s-a 

întors împreună cu vecinul şi cu un servitor al lui. După aceea 
m-a părăsit, ca s-o ia pe urmele ucigaşilor. A lipsit mai bine 
de o săptămână. Între timp, mi-am îngropat morţii şi l-am 
rugat pe vecin să se ocupe de vânzarea proprietăţii mele. 
Mădularele zdrobite nu mi se vindecaseră încă şi zăceam 
bolnav, aşteptând reîntoarcerea apaşului. Îi urmărise pe 
rafter-i, îi pândise pe întuneric şi aflase că vor să meargă la 
Fort Smoky-Hill. Bineînţeles că nu li se arătase şi nici nu le-a 
făcut nimic, lăsând răzbunarea în seama mea. După ce şi-a 
luat rămas bun, mi-am luat şi eu puşca, am încălecat şi am 
pornit. Restul îl ştiţi sau vi-l puteţi închipui. 

— Nu ştim nimic! Povesteşte mai departe! 

— Înţelegeţi şi voi că nu-mi face nici o plăcere. Cinci 
dintre ei s-au curăţat, unul după altul. Al şaselea şi cel mai 
rău dintre ei, mi-a scăpat. Cum v-am mai spus, era rafter şi 
probabil că mai e şi acum. De aceea m-am făcut şi eu rafter, 
gândindu-mă că în felul acesta o să mai dau o dată de el. Şi 
acum, behold! Cine sunt ăştia? 

Sări în picioare şi ceilalţi îi urmară exemplul, căci din 
întunericul pădurii două făpturi înfăşurate în pături pestriţe 
păşiseră în cercul de lumină al focului. Erau indieni, unul mai 
în vârstă şi celălalt abia un adolescent. Primul ridică liniştitor 
mâna şi zise: 

— Fără teamă, noi nu duşmani! Sunt aici rafters care 
cunoaşte Tom-cel-Negru? 

— Da, îl cunoaştem — confirmă bătrânul Blenter. 

— E plecat, aduce bani la voi? 

— Da, urma să-i încaseze şi s-ar putea să se întoarcă 
peste o săptămână. 

— Tom mai devreme vine. Atunci voi rafters care noi 
căutăm. Foc facem mai mic, altfel văzut departe. Şi vorbim 
încet, nu trebuie auzit departe. 

Indianul lepădă pătura, îndepărtă vreascurile aprinse, le 
stinse şi lăsă numai câteva, să mocnească. Indianul cel tânăr 


74 


îl ajută, după care primul aruncă o privire spre cazan, se 
aşeză şi zise: 

— Daţi la noi bucată carne, noi mult călărit şi nimic nu 
mâncat. 

Purtarea lui autoritară îi uimi, fireşte, pe rafteri. Omul de 
pe Missouri întrebă indignat: 

— Dar bine, omule, ce-ţi trece prin minte? Te instalezi 
aici de parc-ai fi la tine acasă! 

— Noi nu îndrăzneşte — sună răspunsul. Omul roşu, de 
ce om rău? Omul roşu om bun. Faţa palidă va afla că aşa e. 

— Dar cine eşti tu? Nu pari să aparţii unui trib de pe 
lângă fluviu sau din prerie. După înfăţişare, bănuiesc mai 
degrabă că vii din New Mexico şi că eşti un pueblo. 

— Din New Mexico venim, dar nu pueblo suntem, ci 
căpetenie Tonkawa, Ursul-cel-Mare nume al meu şi aici fiul 
meu. 

— Cum, Ursul-cel-Mare? exclamară surprinşi mai mulţi 
rafteri. 

Şi missourianul adăugă: 

— Atunci băiatul ăsta e Ursul-cel-Mic? 

— Aşa adevărat! încuviinţă indianul. 

— Ei, atunci se schimbă povestea. Cei doi urşi Tonkawa 
sunt pretutindeni bineveniţi. Luaţi carne şi hidromel după 
pofta inimii şi rămâneţi la noi cât vă place. Dar ce vă aduce 
prin aceste locuri? 

— Noi venit spunem la rafters băgăm bine seama. 

— De ce? Ne ameninţă vreo primejdie? 

— Primejdie mare! 

— Cum aşa? Spune-ne! 

— Tonkawa întâi mâncăm, aducem cai, apoi vorbim. 
Ursul-cel-Mare făcu un semn fiului său, la care acesta se 
depărta, iar dânsul îşi luă o bucată de carne din cazan şi 
începu să o mănânce cu atâta linişte, de parcă s-ar fi aflat 
acasă la el în wigwam-ul lui sigur şi tihnit. 

— Aţi venit călare? întrebă bătrânul Blenter. Noaptea, 
prin pădurea întunecoasă? Şi aţi umblat să ne căutaţi pe noi 
şi ne-aţi şi găsit? Asta zic şi eu ispravă! 

— Tonkawa are ochi şi urechi. El ştie, rafters la apă stă 
mereu. Voi vorbit tare şi făcut foc mare, aşa noi vedem de 
departe şi mirosim şi mai de departe. Rafters nu prudent, 
pentru duşman uşor de găsit. 

— Aici nu există duşmani. Suntem absolut singuri în tot 
ţinutul şi ne simţim oricum destul de tari ca să ne putem 
apăra împotriva oricui. 

— Missouri-Blenter se înşală. 

— Cum? Îmi ştii şi numele? 

— Tonkawa stat mult după copac şi auzit ce vorbit feţe 
palide. Auzit şi numele tău. Dacă duşman nu este acum, vine 
pe urmă. Şi dacă rafters nu bagă seama, atunci şi puţini 
duşmani învinge pe ei. 

Se auzea acum un tropăit de copite pe pământul moale. 
Venea Ursul-cel-Mic cu cei doi cai. Îi legă de trunchiul unui 
arbore, luă şi el o bucată de carne din ceaun şi se aşeză să 
mănânce lângă tatăl său. Acesta terminase de cinat, vârî 
cuțitul la loc în teacă şi reluă: 

— Acum Tonkawa vorbeşte, apoi rafters fumat desigur cu 
el pipa păcii. Tom-Negru are bani mulţi. Tramps vine, vor să 
pândească la el şi ia banii. 

— Tramp-i? Aici, la râul Black-Bear? Fără îndoială că te 
înşeli! 

— Tonkawa nu greşeşte, ştie sigur şi povesteşte vouă. În 
englezeasca lui stâlcită, indianul relată întâmplarea de pe 
vapor, fiind totuşi prea mândru ca să pomenească de faptă 
eroică a fiului său. Îl ascultau, bineînţeles, cu încordare. Le 
povesti, de asemenea, ce se întâmplase după fuga bandiţilor. 
Puțin timp de la dispariţia lor, el şi fiul lui ajunseseră cu 
luntrea cea mică la malul fluviului Arkansas, poposiseră acolo 
până la revărsatul zorilor, noaptea neputându-li-se descoperi 

urmele. Dar la lumina zilei ele erau perfect vizibile şi duceau, 
ocolind fortul Gibson spre vest trecând printre Red Fork şi 
North Fork, afluenții Canadianului, pentru a coti din nou spre 
nord. Într-una din nopţile următoare, vagabonzii atacaseră un 
sat de indieni din tribul Creek, ca să-şi procure caii. Către 
amiaza zilei a doua, cei doi Tonkawa dăduseră de nişte 
războinici indieni din spiţa Cioctaw, de la care cumpărară doi 
cai. Dar din pricina formalităţilor uzuale la un astfel de târg 
pierdură atâta vreme, încât tâlharii câştigară un avans de o zi 
întreagă. Trecură apoi prin vadul lui Red Fork şi mai departe, 
călare, prin preria deschisă, înspre râul Black-Bear. Acum 
poposeau într-un luminiş la malul apei, dar hotărâseră să-i 
caute mai întâi pe rafter-i ca să-i prevină de primejdia ce-i 
pândeşte. 

Efectul celor povestite de Ursul-cel-Mare nu întârzie să se 
arate. Nu mai vorbeau decât în şoaptă şi lăsară focul să se 
stingă. 

— Cât de departe de aici e tabăra acestor bandiți? 
întrebă bătrânul missourian. 

— Cam cât numesc feţele-palide jumătate ceas. 

— La naiba! E drept că de-acolo n-au putut vedea focul 
nostru, dar trebuie să fi simţit mirosul fumului, prea ne-am 
crezut în siguranţă! Şi de când se află acolo? 

— De un ceas până nu făcut seara. 

— Atunci fără îndoială că ne-au căutat. Nu ştii nimic 
despre asta? 

— Tonkawa nu permis iscodit tramps când lumină. Plecat 
îndată, prevenit rafters, fiindcă... 

Se întrerupse şi trase cu urechea. Apoi, după un răstimp, 
continuă, şoptind şi mai încet: 

— Ursul-cel-Mare văzut ceva, mişcare în colţ de la casă. 
Stăm tăcut şi nu vorbim! Tonkawa pleacă târâş şi cercetat. 

Se şi întinsese la pământ şi, lăsând puşca jos, începu să 
se târască în direcţia cabanei. Rafterii ciuliră urechile. Să tot 

fi trecut vreo zece minute, când răsună un țipăt scurt, 
strident, un țipăt pe care orice westman îl cunoaşte 
— strigătul de moarte al unui om. După puţin, căpetenia se 
înapoie. 

— Iscoadă de la tramps — îi lămuri indianul. Tonkawa 
băgat cuţit în el. Dar poate mai este altul. Acela sigur fugit şi 
spus la tramps. De aceea facem repede, dacă oameni albi 
vrem pândit tramps. 

— E adevărat — se învoi pe şoptite missourianul. Merg cu 
ţine şi ai să mă călăuzeşti, de vreme ce ştii locul unde 
poposesc ei. Deocamdată n-au habar că am aflat de prezenţa 
lor. Se simt deci în siguranţă şi vor vorbi despre planurile lor. 
Dacă o pornim imediat, poate că aflăm ce au de gând. 

— Da, dar uşor şi pe furiş; dacă altă iscoadă aici, să nu 
vadă că plecăm. Şi puşcă nu luăm, numai cuţit. Puşcă 
împiedică la noi. 

Sfatul fu urmat. Rafterii se duseră în cabană, unde nu 
puteau fi zăriţi. Missourianul însă se depărta pe furiş, 
împreună cu indianul. 

Râul Black-Bear poate fi socotit drept graniţa acelui 
teritoriu deluros, atât de caracteristic, căruia i s-a dat numele 
de Rolling Prairie, preria cu valuri rostogolite. Aici se-înalţă 
colină lângă colină, toate aproape la fel de înalte şi de late, 
despărțite prin văi tot atât de asemănătoare între ele. Aceste 
coline străbat întregul est al Kansasului. „Preria vălurită” e 
bogată în ape şi păduri. Văzute de sus, dealurile şi văile ce se 
înşiră la nesfârşit pot fi asemuite cu talazurile agitate ale unei 
mări verzi. De aci şi denumirea din care se vede că prin prerie 
nu se înţelege totdeauna un şes neted, acoperit de iarbă şi de 
pajişti. În acest ţinut deluros, cu pământ moale, bogat în 
humus, apele râului Black-Bear s-au infiltrat adânc, astfel că 
malurile lui, până la locul unde se termină „Preria vălurită”, 
sunt mai mult abrupte şi totodată acoperite cu păduri chiar 
până la cursul apei. Această regiune este, sau mai degrabă a 

fost foarte bogată în vânat, căci, în vremurile noastre: Rolling 
Prairie este relativ bine populată, iar mulţimea vânătorilor 
amatori i-a cam pustiit fauna ei de sălbăticiuni. 

Acolo unde rafterii îşi aveau locul de muncă, nu departe 
de cabană, malul înalt era şi abrupt, lucru deosebit de 
avantajos, deoarece făcea posibilă amplasarea aşa-numitelor 
rampe. Acestea sunt nişte lunecuşuri cu ajutorul cărora 
trunchiurile copacilor pot fi coborâte pe apă fără prea mari 
eforturi. Apoi malul mai era şi golaş, fără tufişuri. Cu toate 
acestea, nu era uşor să te orientezi pe întuneric. Missourianul 
era un westman încercat. Nu se putea totuşi mira îndeajuns 
de felul în care căpetenia Tonkawa, care-l luase de mână, se 
strecura fără zgomot printre copaci şi se pricepea să-i 
ocolească de parc-ar fi fost ziua-n amiaza mare. De jos, 
răzbătea vâjiitul râului, acoperind uşorul zgomot făcut de cei 
doi. 

După ce merseseră cam un sfert de oră, coborâră într-o 
vale aşezată de-a curmezişul faţă de cursul apei. Şi această 
vale era plină de arbori deşi şi udată de un pârâiaş cu 
murmur lin. În apropierea locului unde acesta se vărsa în râu, 
se afla un luminiş în care creşteau doar câteva tufişuri. Acolo 
poposiseră tramp-ii şi aprinseseră un foc, zărit de cei doi încă 
de sub acoperişul de frunze al pădurii. 

— Tramps tot aşa imprudenţi cum rafters — şopti 
căpetenia Tonkawa însoţitorului său. Ard mult foc, parcă vrea 
frige bizon întreg. Noi foarte uşor ajungem acolo fără ei să 
vadă. 

— Da, de ajuns ajungem noi — replică bătrânul. Dar 
putem oare să ne apropiem atât încât să auzim ce vorbesc? 
Asta rămâne de văzut. 

— Noi foarte aproape, noi auzim. Dar ne dăm ajutor unul 
la altul dacă tramps descoperă pe noi. Dacă atacă şi e nevoie 
băgăm cuţit şi repede fugim în pădure. 


1 Ale autorului. 

Se duseră până la ultimii copaci şi vedeau acum mai bine 
focul şi pe cei strânşi în jurul lui. Aici erau mai mulţi țânțari, 
această calamitate a cursurilor de ape din aceste ţinuturi, 
decât sus, în tabăra rafterilor. Probabil că din acest motiv 
făcuseră focul aşa ca să scoată un fum cât mai gros. Caii 
stăteau deoparte. Nu se vedeau, dar li se auzea tropăitul. Îi 
chinuiau şi pe ei ţânţarii şi se agitau mereu, încercând să-i 
alunge. Missourianul îi auzi dând din copite. 

Se culcară acum la pământ şi se apropiară de foc, 
târându-se şi adăpostindu-se pe după tufele din marginea 
luminişului. Bandiţii şedeau aproape de pârâul al cărui mal 
era năpădit de stuf, un desiş care se întindea până la tabăra 
lor şi oferea celor doi un excelent paravan. Indianul, care se 
târa înaintea albului, desfăşură cu acest prilej o adevărată 
măiestrie. Trebuia să te strecori printre tuleiele înalte şi 
uscate, fără să faci cel mai mic zgomot. Nici măcar vârfurile 
stufului nu trebuiau să se mişte, fiindcă asta ar fi putut duce 
la descoperirea lor. Ursul-cel-Mare ocolea această primejdie 
croindu-şi pur şi simplu drum cu cuțitul. Reteza stuful din faţa 
sa şi mai era şi atent la Blenter, având grijă să-i uşureze 
înaintarea. Tăiatul tulpinilor tari ale stufului se petrecea într-o 
linişte desăvârşită, aşa că nici chiar bătrânul missourian nu 
auzea cum cădeau tijele la pământ. 

Se apropiară astfel de foc şi se opriră abia când ajunseră 
într-un loc de unde se putea desluşi ce vorbeau între ei 
tramp-ii. Blenter îi măsură pe rând, apoi îl întrebă pe indian: 

— Care dintre ei e „colonelul” de care vorbeai? 

— Cornel nu este, el plecat — răspunse în şoaptă 
indianul. 

— Probabil ca să ne caute. 

— Ursul-cel-Mare aşa crede. 

— N-o fi cumva cel pe care l-ai înjunghiat? 

— Nu, nu el acela. 

— Dar nu aveai cum să-l vezi! 

— Faţa-palidă numai cu ochi vede, dar indian şi cu mâini 
vede. Cu degetele sigur recunoşteam dacă era cornel. 

— Atunci era însoţit de un altul şi pe acela l-ai doborât 
tu. 

— Asta adevărat. Acum aici aşteptăm până vine cornel 
înapoi. 

Tramp-ii se întreţineau cu multă vioiciune. Sporovăiau 
despre tot felul de lucruri, numai nu despre ce i-ar fi putut 
interesa pe cei doi la pândă, până când unul dintre ei spuse 
totuşi: 

— Aş vrea să ştiu dacă bănuiala colonelului se 
adevereşte. Ar fi supărător că rafter-ii să nu se mai afle aici. 

— Ba sunt încă aici şi chiar aproape de tot — răspunde 
un altul. Aşchiile de lemne aduse de apă sunt încă proaspete. 
Sunt de ieri, cel mult de alaltăieri. 

— Dacă-i aşa, trebuie să ne mai retragem, fiindcă aici 
suntem atât de aproape de indivizii ăştia, încât ne-ar putea 
zări şi doar nu vrem să fim văzuţi. De fapt, cu ei n-avem 
nimic. Nu vrem decât să punem mâna pe Tom-cel-Negru şi 
să-i luăm banii. 

— Dar n-o să reuşim — interveni un al treilea. Credeţi 
cumva că rafterii n-or să ne remarce dacă ne retragem 
puţin? Lăsăm doar urme ce nu pot fi şterse. Şi dacă ne 
trădăm prezenţa, s-a zis cu planul nostru! 

— Ba deloc! îi împuşcăm până la unul! 

— Ei nu, c-or să se aşeze unul lângă altul şi or să se lase 
împuşcaţi! l-am dat colonelului sfatul cel mai bun cu putinţă, 
dar n-a vrut să mă asculte. În est, în mările oraşe, păgubaşul 
se duce la poliţie şi-i lasă ei sarcina să-l descopere pe hoţ. 
Aici, în vest, însă, fiecare îşi face singur dreptate. Sunt 
convins că am fost urmăriţi măcar o bucată de drum. Şi cine 
credeţi că s-o fi luat după noi? În orice caz, numai acei dintre 
pasagerii vaporului care se pricep la aşa ceva, adică Old 
Firehand, Tom-cel-Negru şi poate cel mult această ciudată 

mătuşă Droll. Trebuia să-i aşteptăm şi nu ne-ar fi venit greu 
să luăm banii lui Tom. Dar în, loc să fi făcut aşa, am tot călărit 
nebuneşte şi acuma stăm aici, la Râul Black-Bear, fără să 
ştim dacă punem mâna pe bani. Şi că acum colonelul umblă 
în toiul nopţii prin pădure în căutarea rafterilor, e pur şi 
simplu stupid. Putea aştepta până mâine şi... 

Se întrerupse brusc, căci omul de care vorbea ieşea în 
clipa aceea dintre copaci şi păşea spre focul de tabără. Văzu 
că se uită toţi plini de curiozitate la el, îşi scoase pălăria, dădu 
cu ea de pământ şi zise: 

— Nu aduc veşti bune, camarazi. Am avut ghinion. 

— Ghinion? Cum aşa? se auzi în jur. Unde-i Bruns? El de 
ce n-a venit? 

— Bruns? răspunse „colonelul” aşezându-se pe jos. Nu 
mai vine deloc. A murit. 

— A murit? Aiurezi? A fost accidentat? 

— Da, a fost accidentat, nenorocitul, dar printr-un cuţit 
înfipt în inimă. 

Această ştire provocă o agitaţie de nedescris. Fiecare 
voia să ştie cum şi unde şi, copleşit de întrebări „colonelul” 
nu mai ajungea la cuvânt. Ceru deci să se facă linişte, după 
care urmă: 

— Bruns şi cu mine bănuiam că rafterii sunt în susul 
apei şi ne-am dus în direcţia aceea. Era nevoie de multă 
precauţie, altminteri puteam fi văzuţi. De aceea înaintam 
foarte încet şi ne-a prins noaptea. Eu ziceam să ne întoarcem, 
dar Bruns s-a împotrivit. Descoperisem mai multe urme din 
care mi-am dat seama că ne aflăm la locul de pornire al 
plutelor. Dânsul susţinea că o să-i mirosim pe rafteri, fiindcă 
şi ei trebuie să fi aprins un foc, de n-ar fi decât ca să se apere 
de țânțari. Lucrul s-a şi adeverit, am simţit după puţin timp un 
miros de fum şi pe malul înalt al râului se zărea o uşoară 
lumină, ca de la un foc a cărui strălucire răzbate printre tufe 
şi copaci. Am urcat malul şi ne-am pomenit cu focul în faţa 


82 


noastră. Ardea înaintea unei cabane şi, în jurul, flăcărilor, 
şedeau rafter-ii, douăzeci la număr, exact cât noi. Ne-am 
furişat mai aproape. Eu am rămas culcat sub un copac, iar 
Bruns s-a târât până-n spatele cabanei. Nici n-am mai apucat 
să auzim ce vorbeau, când au sosit doi străini, nu rafteri, ci 
străini. Şi pe toţi dracii, erau cei doi indieni de pe Dogfish! 

Cei din bandă se arătară uluiţi de această veste. Dar fură 
de-a dreptul consternaţi când aflară ce le povestise căpetenia 
Tonkawa oamenilor din pădure. După care, Brinkley continuă: 

— L-am văzut pe indian stingând focul, apoi au vorbit 
atât de încet, că n-am mai putut pricepe nimic. Atunci am 
vrut s-o iau din loc, dar trebuia, bineînţeles, să-l aştept pe 
Bruns. Deodată, am auzit un țipăt atât de groaznic şi de 
înfiorător, că m-a străpuns până-n măduva oaselor. Venea 
dinspre partea cabanei, după care se ascunsese Bruns. M-a 
apucat frica pentru el şi m-am furişat deci în jurul taberei, 
până la cabană. Era o beznă că nu puteam înainta decât pe 
pipăite. Pe neaşteptate, mâna mea a dat de un trup omenesc 
zăcând într-un lac de sânge. După îmbrăcăminte, mi-am dat 
seama că era Bruns şi m-am speriat groaznic. Fusese 
înjunghiat în spate şi cuțitul trebuie să-i fi pătruns până-n 
inimă. Ce puteam să fac? l-am golit buzunarele, i-am luat 
cuțitul şi revolverul, iar pe el l-am lăsat să zacă acolo. Când 
am ieşit iar de după casă, am vazut că rafterii se retrăseseră 
înăuntru, aşa că am şters-o în grabă. Şi acum nu mai avem 
timp de pierdut, trebuie s-o luăm din loc numaidecât! 

— De ce? fu întrebat. 

— Cum de ce? N-aţi auzit că roşii ăştia ştiu unde ne e 
tabăra? Fără îndoială că vor să ne atace. Cum însă trebuie să- 
Şi zică şi ei că vom remarca absenţa celui mort şi că deci vom 
intra la bănuială, e posibil să vină foarte curând. Dacă ne 
lăsăm surprinşi, suntem pierduţi. Aşa că trebuie să pornim 
deîndată şi să renunţăm la banii rafterilor. Este cel mai 
cuminte lucru şi... 

Se întrerupse şi făcu un gest de surpriză. 

— Ce ai? îl întrebă unul. Hai, continuă! 

„Colonelul” se ridică fără să răspundă. Şezuse aproape 
de locul unde erau ascunşi cei doi. Când privirea 
missourianului se oprise asupra „colonelului”, o agitaţie 
neobişnuită pusese stăpânire pe el şi luase şi mai mari 
proporţii la auzul vocii sale. Nu mai putu sta liniştit locului şi 
înainta tot mai mult prin stuf. Ochii îi scânteiau şi stăteau 
parcă să-i iasă din orbite. În surescitarea lui, uită de orice 
precauţie şi nici nu băgă de seamă că-şi scosese capul 
aproape cu totul din stufăriş. 

— Nu te arăta! îi şopti căpetenia şi-l trase înapoi. Dar era 
prea târziu, căci „colonelul” zărise capul. De aceea îşi 
întrerupse vorba şi se ridică repede, să-l facă inofensiv pe cel 
ce pândea. Procedă însă cu multă şiretenie, spunând: 

— Mi-am adus tocmai aminte că acolo, la cai mai a... hai, 
veniţi cu mine, voi doi! 

Făcu semn celor doi bărbaţi din dreapta şi din stânga lui. 
Când se ridicară în picioare, dânsul le şopti: 

— Mă prefac numai, fiindcă aici, în spatele nostru, e pitit 
cineva, un rafter, de bună seamă, care ne pândeşte din stuf. 
Dacă observă că l-am zărit, fuge. De cum mă arunc asupra 
lui, puneţi şi voi imediat mâna pe el! În felul ăsta îl prindem 
înainte să se poată apăra sau să dea în mine. Aşadar, înainte! 

Se întoarse cu iuţeala fulgerului şi făcu un salt în direcţia 
capului pe care-l zărise. 

Căpetenia Tonkawa era însă un bărbat prevăzător, 
încercat şi ager. Îl văzuse pe „colonel” ridicându-se şi 
discutând în şoaptă cu ceilalţi doi şi observase că unul dintre 
ei făcuse fără să vrea o mişcare îndărăt. Oricât de 
neînsemnat şi de stăpânit fusese gestul, pentru Ursul-cel- 
Mare era suficient. Îl atinse cu mâna pe bătrânul rafter şi-i 
şopti: 

— Repede plecăm! Cornel văzut pe tine şi vrea prinde. 

Hai! 

În aceeaşi clipă se întoarse şi, fără să se ridice de la 
pământ, se repezi după tufă alăturată. Totul se petrecuse în 
cel mult două secunde. Dar atunci auzi în spatele său acel 
„Înainte!” al lui Brinkley şi, când se uită îndărăt, îl văzu cum 
se aruncă asupra missourianului, pildă ce fu urmată imediat 
de cei doi tramp-i. 

Bătrânul Blenter, cu toată vestita lui prezenţă de spirit, 
fusese totuşi luat prin surprindere. Cei trei, trântiţi deasupra 
lui sau cu genunchii pe el, îi imobilizau braţele şi picioarele, 
iar ceilalţi părăsiră focul şi se apropiară în grabă. Indianul îşi 
scosese cuțitul şi se pregătea să sară în ajutorul bătrânului, 
dar îşi dădu seama că nu le-ar putea ţine piept, dată fiind 
covârşitoarea lor superioritate numerică. Se văzu deci silit să 
se mulţumească doar să observe ce se întâmpla cu 
missourianul şi apoi să-i înştiinţeze pe rafteri. Dar, ca să nu 
fie descoperit el însuşi, părăsi poteca croită prin stuf, se dădu 
tot târându-se mult mai la o parte şi se ascunse după un tufiş. 

Când îl zăriră pe cel prins, trampiii începură să 
vocifereze, dar „colonelul” le porunci să tacă: 

— Linişte! Nu putem şti dacă nu mai sunt şi alţii prin 
apropiere. Ţineţi-l bine! Mă duc să văd. 

Făcu ocolul taberei şi, spre liniştirea lui, nu zări pe 
nimeni. În timp ce patru oameni îl ţineau strâns pe bătrân, 
Brinkley se plecă asupra lui, sa-i vadă faţa. O cercetă 
îndelung, cu privirea ascuţită şi îngândurată. Apoi zise: 

— Măi, parcă te-aş cunoaşte! Unde naiba te-am mai 
văzut? 

Bătrânul se feri să i-o spună. Ura clocotea în pieptul lui, 
dar se silea să pară cât mai indiferent. 

— Da, cred că te-am mai văzut — repetă „colonelul”. 
Cine eşti? Faci parte dintre rafter-ii care lucrează acolo sus? 

— Da, — răspunse prizonierul. 

— Ce tot pândeai pe-aici? De ce ne spionezi? 

— Ciudată întrebare! Nu cumva e oprit aici, în vest, să te 
uiţi la oamenii de care dai? Mai degrabă cred că e o poruncă 
a necesităţii s-o faci. Sunt pe-aici destui oameni de care 
trebuie să te fereşti. 

— Ai auzit ce-am vorbit între noi, aşa că ai aflat cine şi ce 
suntem. 

— N-am auzit nimic. Eram jos, la râu şi voiam să mă 
întorc în tabără. Atunci am zărit focul vostru şi bineînţeles că 
m-am apropiat să văd cine poposeşte aici. Nici n-am mai avut 
vreme să aud ce se vorbea, căci am fost neprevăzător şi m- 
aţi prins. 

Spera ca Brinkley să nu-l fi observat sus, la cabană. Dar 
se înşela, căci roşcovanul îi răspunse batjocoritor: 

— Astea-s fleacuri! Te-am văzut adineauri nu numai 
stând cu rafter-ii laolaltă, dar te-am şi auzit vorbind, aşa că te 
ştiu acum. Recunoşti că eşti cu ei? 

— Nici prin gând nu-mi trece! Am spus adevărul! 

— Ai fost deci singur aici? 

— Da. 

— Şi susţii că n-ai auzit nimic din ce vorbeam noi? 

— Nici un cuvânt! 

— Cum te cheamă? 

— Adams — minţi missourianul, gândindu-se că are toate 
motivele să-şi ascundă adevăratul nume. 

— Adams — repetă îngândurat „colonelul”. Adams! N-am 
cunoscut nici un Adams cu o mutră ca a ta. ŞI, totuşi, parcă 
ne-am mai întâlnit noi undeva. 

— Nu — stărui bătrânul. Şi acum daţi-mi drumul! Nu v- 
am făcut nimic şi nădăjduiesc că sunteţi nişte westmeni 
cinstiţi şi că lăsaţi în pace pe alţi oameni cinstiţi. 

— Da, suntem într-adevăr cinstiţi, nişte bărbaţi care nu 
calcă legile — râse roşcatul. Dar mai adineauri aţi înjunghiat 
pe unul de-ai noştri şi după legile vestului, asta cere 
răzbunare, sânge pentru sânge, viaţă pentru viaţă. Şi fii tu 

cine-i fi, dar s-a zis cu tine! 

— Cum? Vreţi să mă ucideţi? 

— Exact, aşa cum l-aţi ucis şi voi pe camaradul nostru. 
Mai rămâne de discutat dacă mori de cuţit, ca şi dânsul, sau 
dacă te înecăm în râu. Multe mofturi n-o să facem cu tine. N- 
avem timp de pierdut! Să punem repede la vot! Astupaţi-i 
gura. Să nu poată striga. Cine e pentru aruncatul în apă să 
ridice mâna! 

Acest îndemn fusese adresat bandiţilor şi majoritatea 
votă pe loc pentru. 

— Aşadar, îl înecăm! hotărî „colonelul”. Legaţi-i bine 
braţele şi picioarele, să nu poată înota! apoi repede în apă cu 
el, pe urmă, plecarea, până nu vin oamenii lui! 

În timpul acestei „proceduri”, bătrânul missourian fusese 
ţinut strâns de câţiva tramp-i. Acum urma să i se lege mai 
întâi gura. Ştia că indianul nu avusese timp să ajungă până la 
rafter-i, deci nu se putea aştepta la ajutor. De aceea făcu 
ceea ce oricare altul ar fi făcut în locul lui. Se zbătea din 
răsputeri şi începu să strige după ajutor. Chemarea străbătu 
liniştea nopţii până-n depărtări. 

— All lighnings! blestemă roşcatul mânios. Nu-l lăsaţi să 
strige! Dacă nu sunteţi în stare să-l stăpâniţi, îl fac eu să tacă! 
Fiţi atenţi! 

Puse mâna pe armă şi o ridică, să dea cu patul puştii în 
capul bătrânului. În clipa aceasta, însă, se desprinse din desiş 
o umbră uriaşă. O izbitură puternică îl nimeri din plin pe 
Brinkley şi-l întinse pe spate, la pământ... 

Puțin înainte de a se fi înserat, patru călăreţi veneau pe 
urmele tramp-ilor şi anume: Old Firehand, Tom-cel-Negru, 
mătuşa Droll şi tânărul Fred. Urmele îi duceau printre copaci. 
Ele se desluşeau cu destulă uşurinţă, dar nu li se putea stabili 
vechimea. Abia când dădură de un luminiş acoperit de iarbă, 
Old Firehand descălecă şi le examină, fiindcă firele de iarbă 
erau mai grăitoare decât muşchiul mărunt din pădure. După 

ce privise cu atenţie amprentele, zise: 

— Haimanalele se află cam la o milă şi ceva înaintea 
noastră, fiindcă urma a fost lăsată abia acum o jumătate de 
oră. Trebuie deci să dăm pinteni cailor. 

— Pentru ce? întrebă Tom. 

— Ca să ajungem în apropierea bandiţilor până nu s-a 
înnoptat încă şi să aflăm unde-şi aşează tabăra. 

— Dar asta nu-i primejdios pentru noi? O să poposească 
desigur înainte de a se lăsa întunericul şi putem să ne 
aşteptăm să le cădem în braţe. 

— De asta nu mă tem, chiar dacă presupunerea dumitale 
ar fi îndreptăţită, fiindcă nu-i putem ajunge din urmă înaintea 
apusului soarelui. Din anumite semne trag concluzia că nu 
sunt departe de rafterii pe care vrem să-i avertizăm. E deci 
preferabil să ştim întâi unde poposesc tramp-ii. Şi de aceea e 
necesar să ne grăbim. Altminteri ne apucă noaptea, iar până 
dimineaţa câte nu se pot întâmpla! Dumneata, Droll, ce 
părere ai? 

Discuţia se desfăşurase pe nemţeşte, aşa că Droll 
răspunse în dialectul său: 

— Ai exprimat în totul părerea mea. Dacă înaintăm 
repede, îi prindem mai degrabă. Dacă înaintăm mai încet, îi 
prindem mai târziu. Deci, domnii mei, hai la trap să se 
zguduie copacii? 

Cum pădurea nu era prea deasă, putură da frâu liber 
cailor. Dar şi vagabonzii se folosiseră de lumina zilei şi se 
opriseră abia când îi silise întunericul. Dacă Old Firehand nu 
s-ar fi luat după urmele lor şi s-ar fi ţinut de cursul râului, ar fi 
dat de semnele trecerii celor doi indieni Tonkawa care aveau 
un avans însemnat faţă de ei. 

Când se întunecase de-a binelea şi urmele de copite 
aproape că nu se mai vedeau, Old Firehand descălecă din 
nou, ca să le cerceteze. Rezultatul fu: 

— Am scos o jumătate de milă. Dar, din păcate şi tâlharii 

au  călărit repede. Să încercăm totuşi să-i ajungem. 
Descălecaţi! Trebuie să ne urmăm drumul pe jos şi să ne 
ducem caii de dârlogi. 

Întunericul se lăsa însă foarte repede şi urmele nu se mai 
vedeau deloc. Cei patru se opriră. 

— Şi acum? întrebă Tom. Suntem nevoiţi să rămânem 
aici. 

— Ba deloc! se împotrivi Droll. Dăm frumuşel tot înainte, 
până-i nimerim! 

— Dar o să ne audă venind. 

— Nu, că mergem uşurel. Pe mine nu m-aud şi nici nu mă 
prind ei. Nu eşti de aceeaşi părere, domnule Firehand? 

— Pe de-a-ntregul — confirmă vânătorul. Prudenţa însă 
ne opreşte să mergem în direcţia urmelor. S-o luăm mai spre 
dreapta, depărtându-ne de râu. Atunci îi avem pe indivizi 
între noi şi apă şi le zărim focul înainte ca ei să ne observe. 

— Dar dacă n-au aprins nici un foc? Se interesă Tom. 

— Atunci simţim mirosul cailor lor — răspunse Droll. În 
pădure îi adulmecăm mai uşor decât pe-afară, în câmp 
deschis. Pe mine nasul nu mă-nşeală niciodată. Hai, deci, s-o 
luăm la picior mai departe şi mai spre dreapta. 

Old Firehand porni înainte cu calul după el şi ceilalţi îl 
urmară unul după altul. Râul făcea în acel loc o cotitură destul 
de largă spre stânga. Prin urmare, se depărtară prea mult de 
mal, lucru de care Old Firehand îşi dădu imediat seama, 
pământul fiind aici mai puţin umed, aşa că se îndreptă din 
nou mai spre stânga. Deodată, simţi miros de fum şi se opri. 
În spatele lui, Droll adulmecă şi el, trăgând pe nas şi apoi 
zise: 

— Ăsta-i fum. Vine de acolo-încoace. Deci trebuie s-o 
luăm dincoace-ncolo. Dar să băgăm de seamă! Mi se pare că 
e un loc mai luminos în faţa noastră. Asta nu poate proveni 
decât de la foc. 

Dădu să pornească, dar se opri, căci auzul său ascuţit 

prinse nişte paşi apropiindu-se. Îi auzise şi Old Firehand odată 
cu răsuflarea precipitată a celui ce venea. Dădu drumul 
dârlogilor şi înainta niţel. Auzul îi spunea că omul trebuia să 
treacă prin faţa lui. În bezna nopţii şi a pădurii, abia vizibil 
chiar şi pentru ochii experimentați ai vânătorului, se ivi o 
siluetă care voia să se furişeze mai departe. 

— Stai! porunci el cu voce înăbuşită. Cine eşti? 

— Şai nek-enoch, şai kopeia — nu ştiu nici eu, nimeni! 
răspunse cel întrebat, încercând să scape din strânsoare. 

Până şi cel mai neînfricat bărbat se sperie dacă se 
pomeneşte, noaptea în pădure, apucat pe neaşteptate de 
două mâini puternice. În asemenea clipe de spaimă, oricine 
se foloseşte fără să vrea de limba lui maternă. Aşa şi cel pe 
care Old Firehand îl ţinea strâns. Vânătorul înţelese însă 
cuvintele şi spuse uimit: 

— Păi ăsta e Tonkawa! Ursul-cel-Mare şi fiul său sunt 
înaintea noastră. Nu cumva... ei, spune, cine eşti? 

Acum omul renunţă să se împotrivească. Recunoscuse 
vocea marelui vânător şi, în englezeasca lui stâlcită, răspunse 
precipitat: 

— Eu Nintropan-hauey, tu Old Firehand. Asta foarte bine! 
Mulţi oameni cu tine? 

— Aşadar, totuşi Ursul-cel-Mare! Fericită întâlnire! Da, 
sunt Old Firehand. Mai am trei inşi cu mine şi ne-am adus şi 
caii. Ce tot faci pe-aici? Bandiţii sunt pe-aproape. Bagă de 
seamă! 

— Văzut pe ei. Tramps prins bătrân Missouri-Blenter. 
Vrea ucide pe el. Eu fuge la rafters, aduce ajutor. Atunci Old 
Firehand prins pe mine. 

— Vor să ucidă un rafter? Atunci trebuie să-i oprim. Dar 
unde sunt? 

— Acolo, în spate al meu, unde lumină prin copaci. 

— E şi roşcovanul de „cornel” cu ei? 

— Da, acolo este. 

— Unde-şi ţin caii? 

— Dacă Old Firehand spre ei, atunci caii stau la dreapta, 
înainte de ajungem la foc. 

— Dar rafter-ii unde se găsesc? 

— Sus, pe deal. Ursul-cel-Mare fost la ei şi vorbit cu 
dânşii. 

Indianul le povesti în fugă cele întâmplate, la care Old 
Firehand observă: 

— Dacă a fost ucis un tramps, fără îndoială că o să vrea 
să-l ucidă în schimb pe missourian. Noi patru o să legăm caii 
aici şi o să ne grăbim să zădărnicim omorul. Tu, însă, dă fuga 
la rafter-i şi adu-i repede încoace! 

Indianul se depărta în goană. Cei patru îşi legară caii de 
copaci şi porniră pe cât puteau de repede spre tabăra 
bandiţilor. Peste puţin, se făcu mai lumină printre arbori şi 
apoi zăriră para focului. La dreapta, într-o rarişte văzură caii 
tramp-ilor. Acum cei patru se întinseră la pământ şi se 
apropiară târâş de foc. Old Firehand se întorsese tocmai spre 
băiatul Fred, să-i spună să se ducă la cai şi să tragă în fiecare 
bandit care ar încerca să încalece şi să dispară. Dar nu rostise 
încă primele cuvinte, că răsună un țipăt puternic, pătrunzător. 
Era ţipătul mai sus-amintit al bătrânului missourian. 

— ÎI omoară! strigă Old Firehand. Pe ei! Nici o milă 
pentru cine se opune! 

Se ridică şi se avânta spre foc. Azvârli în lături doi-trei 
bandiți ce-i stăteau în cale şi se repezi la roşcovan, care 
tocmai se pregătea să lovească. Sosise exact la timp şi-l 
dobori pe „cornel” cu patul puştii. Alţi doi-trei tramp-i, ocupați 
să-l lege pe missourian şi să-i pună câluş, căzură sub 
următoarele lui lovituri. Apoi, zvârlind puşca încă încărcată, 
scoase revolverul şi trase asupra celorlalţi duşmani. Între 
timp, uriaşul nu pronunţase un singur cuvânt şi nu scosese 
nici un sunet. 

Cu atât mai multă gălăgie făceau ceilalţi trei. Tom-cel- 

Negru se repezi ca o furtună în rândurile tramp-ilor şi începu 
să-i lovească cu patul puştii, ocărându-i, batjocorindu-i şi 
ameninţându-i de  mama-focului. Fred, adolescentul de 
şaisprezece ani, îşi descărcase mai întâi puşca în ei, o aruncă 
apoi şi scoase revolverul. Trăgea glonţ după glonţ, în timp ce 
tipa din răsputeri, spre a mări spaima celor atacați. 

Dar cel mai tare se auzea glasul strident şi piţigăiat al 
mătuşii Droll. Fenomenalul vânător tuna şi fulgera cât o 
duzină de oameni dezlănţuiţi. Mişcările îi erau atât de repezi, 
încât nici un duşman nu l-ar fi putut ţinti cu precizie. E drept 
că nici nu încerca vreunul. Tramp-ii erau aşa de uluiţi de 
acest atac neaşteptat, că nici nu se gândiseră la început să 
opună rezistenţă, şi, când îşi reveniră, cei scăpaţi neatinşi, 
văzând atâţia morţi, răniţi sau zăcând leşinaţi pe jos, socotiră 
că cel mai cuminte lucru era să dea bir cu fugiţii. O luară la 
goană fără să-şi dea seama că ei sunt în număr mai mare 
decât atacanţii, derutaţi fiind de ţipetele mătuşii Droll. Din 
clipa în care Old Firehand dăduse prima lovitură şi până la 
fuga răufăcătorilor care scăpaseră teferi, nu trecuse nici 
măcar un minut. 

— După ei! strigă Old Firehand. Eu rămân pe loc. Nu-i 
lăsaţi să ajungă la cai! 

Tom, Droll şi Fred, scoțând mereu urlete sălbatice, 
porniră în fuga mare înspre locul unde văzuseră caii. Bandiţii 
care fugiseră cu gândul să încalece nu apucaseră să ajungă 
până acolo, aşa că se năpustiră în adâncul pădurii. 

În răstimpul acesta, rafter-ii aşteptau sus, în cabana lor, 
reîntoarcerea missourianului şi a căpeteniei Tonkawa. Când 
auziră împuşcăturile jos, în valea râului, se gândiră că cei doi 
sunt în primejdie. Puseră mâna pe arme, părăsiră cabană şi, 
în măsura în care întunericul o permitea, alergară înspre 
partea de unde porniseră împuşcăturile, strigând cât îi ţinea 
gura, ca să-i sperie pe tâlhari. În fruntea rafterilor alerga 
Ursul-cel-Mic, a cărui voce răsunătoare se auzea din când în 

când, îndrumându-i astfel pe ceilalţi, să nu piardă direcţia. Nu 
parcurseseră nici jumătatea drumului, când se auzi în faţa lor 
o altă voce şi anume cea a Ursului-cel-Mare. 

— Repede veniţi! strigă el. Old Firehand aici şi trage în 
tramps. Numai trei oameni la dânsul. Ajutăm pe el! 


93 


4. Scăpat de pedeapsă 


Când rafter-ii apărură jos, la râu, Old Firehand, Tom, 
Droll, Blenter şi Fred şedeau liniştiţi la focul tramp-ilor, de 
parc-ar fi fost aprins special pentru dânşii şi nu s-ar fi 
întâmplat absolut nimic neobişnuit. De o parte zăceau morţii, 
iar de o alta tâlharii răniţi sau prinşi, printre ei şi roşcovanul 
„colone!l”. 

— Ei, drăcie! exclamă primul dintre noii sosiți, 
adresându-se bătrânului missourian. Te credeam în primejdie 
şi tu şezi aici sănătos şi vesel! 

— Da — răspunse bătrânul zâmbind. Urma, fireşte, să fiu 
expediat pe lumea cealaltă. „Colonelul” era gata să mă 
miruie în cap cu patul puştii, când au venit aceşti patru 
gentlemeni şi m-au scos din încurcătură. Treabă făcută la 
repezeală şi bine! Aţi putea învăţa ceva de la ei, boys! 

— Şi... Old Firehand e într-adevăr de faţă? 

— Da, uite-l aici! Priviţi-l şi strângeţi-i mâna! O merită. 
Închipuiţi-vă, trei bărbaţi şi un băiat se aruncă asupra a alţi 
douăzeci şi, fără să se aleagă nici măcar cu o zgârietură, ucid 
nouă dintre ei şi prind şase! 

La aceste cuvinte, Blenter se ridicase de la foc. Ceilalţi 
făcură la fel. Rafterii rămaseră respectuoşi la o oarecare 
distanţă privind spre statura uriaşă a lui Old Firehand. Acesta 
îi îndemnă să se apropie şi le întinse mâna pe rând. Pe cei doi 
Tonwaka îi întâmpină cu deosebită atenţie, spunându-le: 

— Fraţii mei roşii au dovedit mare iscusinţă în urmărirea 
tramp-ilor, ceea ce mi-a uşurat mult sarcina. 

— Lauda fratelui meu alb mai multă cinste decât merită 
noi — răspunse cu modestie Ursul-cel-Mare. Tramps lăsat 
urmă cât cireada bizoni. Cine nu vede orb este. Dar „cornel” 
unde? Şi la el mort? 

— Nu, trăieşte. Lovitura puştii mele l-a buimăcit doar. 
Apoi şi-a revenit şi l-am legat. Uite-l acolo. 

Arătă cu mâna înspre locul unde zăcea Brinkley. Indianul 
se duse într-acolo, scoase cuțitul şi zise: 

— Dacă faţa-palidă nu murit de la lovitură, moare acum 
de cuţit! El lovit mine, luăm tot sânge de la el! 

— Stai! strigă bătrânul missourian, apucând braţul ridicat 
al căpeteniei. Omul ăsta e al meu! 

Ursul-cel-Mare se întoarse, îl privi grav şi-l întrebă: 

— Şi tu vrei răzbunare pe el? 

— Da şi încă ce răzbunare! 

— Sânge? 

— Sânge şi viaţa! 

— De când? 

— De mulţi, mulţi ani. Mi-a biciuit nevasta şi ambii mei 
feciori până i-a omorât. 

— Tu nu înşeli pe mine? întrebă indianul, căruia îi venea 
greu să renunţe la răzbunarea impusă de legile preriei, care-i 
impuneau însă şi renunţarea în favoarea celui ce avea 
întâietate. 

— Nu, e cu neputinţă să mă-nşel! L-am recunoscut 
imediat! O mutră ca a lui nu se uită atât de uşor. 

— Deci tu omori pe el? 

— Da, fără milă şi fără îndurare. 

— Atunci Nintropan-hauey retrage, dar nu de tot. Cornel 
dat la el sânge şi la tine viaţa. Tonkawa nu are voie lăsăm 
nepedepsit. El ia aşadar urechile. Tu de acord? 

— Hm! Dar dacă nu accept? 

— Atunci Tonkawa omoară imediat pe el. 

— Bine, atunci i-ai urechile. N-o fi creştinesc să admit 
asta, dar durerile pe care mi le-a pricinuit te fac să aplici 
legea preriei, nu a milei, care cruţă şi un asemenea 
răufăcător. 

— Deci, urechi mie şi iau la mine imediat. 

Căpetenia îngenunche lângă „colonel”, spre a-şi îndeplini 
intenţia. Când criminalul văzu că-i lucru serios începu să ţipe. 

— Ce vă trece prin cap, domnii mei! Asta-i treabă de 
creştin? Ce v-am făcut ca să îngăduiţi acestui păgân cu piele 
roşie să-mi mutileze capul? 

— Despre ce mi-ai făcut mie vorbim noi pe urmă — îi 
răspunse rece şi grav missourianul. 

— lar ceea ce avem noi, ceilalţi, să-ţi reproşăm, o să-ţi 
arăt chiar acum — adăugă Old Firehand. Nu ţi-am cercetat 
încă buzunarele. la să vedem ce se găseşte acolo! 

Făcu un semn lui Droll şi acesta goli buzunarele 
prizonierului. Printre alte multe obiecte, dădu de portvizitul 
tramp-ului. Când îl deschise, se constată că mai conţinea încă 
întreaga sumă, în bancnote, furată inginerului. 

— Aha, încă n-ai împărţit banii cu oamenii tăi! zâmbi Old 
Firehand. Asta-i o dovadă că ei aveau mai multă încredere în 
tine decât am avut noi. Eşti un hoţ şi poate chiar mai mult. Nu 
meriţi îndurare. Ursul-cel-Mare să facă cu tine ce doreşte. 

Brinkley scoase un țipăt de groază. Dar căpetenia nu se 
sinchisi de asta, îl apucă de păr şi din două tăieturi repezi şi 
sigure, îi reteză ambele urechi şi le aruncă în râu. 

— Aşa! făcu indianul. Acum Tonkawa răzbunat, poate 
pleca mai departe pe cal. 

— Acum? întrebă Old Firehand. Nu vrei să mai mergi cu 
mine, sau să rămâi măcar peste noapte la noi? 

— Tonkawa nepăsător dacă zi sau noapte. Ochii lui buni, 
dar timpul său scurt. El pierdut multe zile urmăreşte cornel. 
Acum el călăreşte zi şi noapte, spre wigwam al său. El prieten 
bărbaţi albi. El mare prieten şi frate cu Old Firehand. Marele 
Spirit dea mereu mult praf de puşcă şi multă carne la fețe- 
palide care fost prietenos cu Tonkawa. Howgh! 

Îşi atârnă puşca de umăr şi se depărtă. Fiul lui făcu la fel, 
şi-l urmă. Amândoi se topiră în beznă. 

— Dar unde-şi au caii? se interesă Old Firehand. 

— Sus, la cabana noastră — răspunse missourianul. Se 
duc bineînţeles să-i ia. Dar mă întreb dacă vor nimeri prin 
pădurea seculară, acum, noaptea... 

— Fii fără grijă! interveni vânătorul. Cunosc ei drumul, 
altfel ar fi rămas. Să-i lăsăm deci să plece şi să ne vedem de 
treburile noastre... 

— Ce facem cu morţii şi cu prizonierii? 

— Pe morţi îi aruncăm în apă, iar pe ceilalţi îi judecăm 
după vechea datină a vestului. Dar mai întâi să ne convingem 
că nu ne ameninţă nici o primejdie din partea celor fugiţi. 

— O, sunt atât de puţini, că n-avem a ne teme de ei! 
Probabil c-au fugit cât de departe au putut. De altfel, putem 
face de gardă. 

„Colonelul” zăcea lângă camarazii săi prinşi şi se văita de 
durere. Dar deocamdată nimeni nu se ocupa de el. Dinspre 
râu nu ameninţa nici o primejdie, iar în partea cealaltă 
postară, spre mai multă siguranţă, câteva străji. Old Firehand 
trimise după caii rămaşi în urmă, apoi se putea institui 
tribunalul preriei. 

Deliberară mai întâi cu privire la complicii „colonelului”. 
Nu exista nici un indiciu că ar fi făcut un rău vreunuia dintre 
cei de faţă. Pentru ceea ce puseseră la cale, rănile primite şi 
pierderea cailor şi armelor puteau fi considerate ca suficientă 
pedeapsă. Urma să fie păziţi cu străşnicie peste noapte şi 
dimineaţa să li se dea drumul. Li se dădu voie să-şi 
îngrijească reciproc rănile. 

Apoi veni rândul făptaşului principal, „colonelul”. Zăcuse 
până atunci în întuneric şi acum fu adus în apropierea focului. 
Nu-l luminase încă bine raza flăcării, că băiatul Fred scoase 
un țipăt ascuţit, sări şi se repezi înspre Brinkley şi, aplecându- 
se asupra lui, îl scrută de parc-ar fi vrut să-l fulgere din ochi şi 
apoi strigă, întorcându-şi capul spre mătuşa Droll: 

— El e! Ucigaşul! Îl recunosc! Am pus mâna pe el! 

Droll se apropie şi el repede şi întrebă: 

— Nu cumva te-nşeli? Nu poate să fie el! Mi se pare cu 
neputinţă! 

— El e, absolut sigur! stărui băiatul. Uite ce ochi face! Nu 
citeşti în ei groaza de moarte? Se vede descoperit şi presimte 
ce-l aşteaptă. 

— Păi, dac-ar fi el, l-ai fi recunoscut încă pe vapor. 

— Acolo nici nu l-am zărit. Pe tramp-i i-am văzut, dar pe 
el nu. Se vede că şedea aşa încât să-l ascundă ceilalţi. 

— Probabil că aşa a fost. Dar mai e ceva: mi l-ai descris 
pe făptaş cu plete negre, iar ăsta are părul roşu, scurt şi 
aspru. 

Băiatul nu răspunse pe loc. Duse mâna la frunte, clătină 
din cap, se dădu cu un pas înapoi şi, în cele din urmă, reluă 
mai puţin sigur: 

— Ce-i drept, aşa e! La faţă e neschimbat, dar părul îi e 
cu totul altfel. 

— Trebuie să fie o confuzie, Fred. Oamenii se aseamănă 
între ei. Dar un păr negru nu se poate preface în roşu. 

— Asta, bineînțeles că nu — interveni bătrânul 
missourian. Dar părul negru îl poţi râde şi purta în locul lui o 
perucă roşie. 

— Oare să fie o perucă? întrebă ezitând Droll. 

— Bineînţeles! Eu nu m-am lăsat păcălit de părul roşu. 
Omul pe care-l caut de atâta amar de vreme, ucigaşul soţiei 
şi copiilor mei, avea şi el o chică neagră şi cârlionţată. 
Individul ăsta de aici are părul roşu şi totuşi susţin sus şi tare 
că el e cel căutat. Poartă o perucă. 

— Cu neputinţă! rosti Droll. N-aţi văzut cum l-a apucat 
adineauri indianul de păr când i-a tăiat urechile? Dacă 
individul ar purta păr fals, i l-ar fi scos de pe cap! 

— Pshaw! E o perucă bine lucrată şi perfect prinsă. O să 
vă dovedesc imediat. 

„Colonelul” zăcea la pământ, cu braţele şi picioarele 
strâns legate. Din urechile lui ciuntite mai curgea încă sânge. 

Trebuie să-l fi durut tare de tot, dar el n-o lua în seamă. Toată 
atenţia îi era îndreptată asupra spuselor celor doi. Dacă 
chipul lui exprimase până atunci deznădejde, acum se înfăţişa 
cu totul altfel. Panica făcuse loc speranţei, frica se 
transformase în batjocură, descurajarea se risipi în faţa 
certitudinii izbânzii. 

Bătrânul missourian era ferm convins că banditul poartă 
o perucă, îl aşeză deci în capul oaselor, îl apucă de păr şi 
trase cu putere, să-i smulgă presupusa perucă. Spre 
surprinderea sa, nu izbuti. Părul se ţinea bine; era un păr 
natural. 

— All devils! Ticălosul are păr adevărat pe chelie! 
exclamă el mirat, făcând o mină atât de consternată, încât 
ceilalţi ar fi izbucnit în râs dacă împrejurarea n-ar fi fost atât 
de dramatică. 

Chipul  „colonelului” se  strâmba într-un  rânjet 
batjocoritor. 

— Ei — făcu el plin de ură — mincinos şi defăimător ce 
eşti, unde e peruca? E uşor să învinuieşti un om numai pe 
temeiul unei asemănări cu un altul! Dovedeşte că eu sunt 
acela drept care vrei să mă iei! 

Bătrânul missourian se uita când la el, când la Old 
Firehand şi, în cele din urmă, îl rugă pe acesta, descumpănit: 

— Spuneţi-mi, sir, ce să mai cred? Cel la care mă refer 
era într-adevăr brun şi cârlionţat, iar ăsta e roşcovan şi are 
părul ţepos! Şi totuşi aş putea jura de o mie de ori că ele 
ucigaşul acela. E cu neputinţă ca ochii să mă-nşele! 

— Şi totuşi poţi greşi — răspunse vânătorul. După cum s- 
ar părea, este o asemănare la mijloc care te înşeală. 

— Atunci nu mă mai pot încrede în bătrânii mei ochi! 

— Deschide-i mai bine! îl luă în râs „colonelul”. Să mă ia 
dracu' dacă ştiu ceva despre o mamă cu doi feciori de care 
susţii că au fost biciuiţi până la moarte! 

— Dar tu mă cunoşti! Ai spus-o chiar tu adineauri! 

— Ei şi dacă te-am văzut undeva, trebuie neapărat să fiu 
cel de care vorbeşti? Şi băiatul se înşeală. În orice caz, omul 
de care spune el e unul şi acelaşi cu al tău. Dar eu nici nu-l 
cunosc pe băiat, şi... 

Se opri brusc, ca şi cum s-ar fi speriat sau mirat de ceva, 
îşi reveni însă în clipa următoare şi continuă pe acelaşi ton: 

— „şi nici nu l-am întâlnit vreodată. Din partea mea, n- 
aveţi decât să mă învinuiți, dar aduceţi dovezi. Dacă vreţi să 
mă osândiţi pe temeiul unei asemănări întâmplătoare şi să 
mă linşaţi, sunteţi nişte criminali de rând, lucru ce nu-l pot 
crede despre vestitul Old Firehand, sub ocrotirea căruia mă 
pun. 

Faptul că se întrerupsese în mijlocul frazei nu fusese 
lipsit de motiv. Şedea acum cu spatele la cadavre, dar la 
început zăcuse chiar cu capul sprijinit de un trup neînsufleţit. 
Când missourianul îl ridicase, punându-l să şadă, corpul rigid 
al celui mort se rostogolise uşor, mişcare neluată în seamă de 
nimeni, căci părea provocată de faptul că-şi pierduse punctul 
de sprijin în clipa când roşcovanul îşi ridicase capul. Acum, 
trupul se afla în spatele lui, în afara bătăii focului. Dar omul 
acela nu era mort şi nici măcar rănit. Făcea parte dintre cei 
pe care Old Firehand îi doborâse cu patul puştii. Sângele 
camarazilor săi morţi îl stropise şi pe dânsul, făcându-l să 
pară rănit. Când îşi revenise din buimăceală, se pomenise 
între morţii cărora li se goliseră buzunarele şi li se luaseră 
tocmai armele. Ar fi vrut să sară în picioare şi să fugă, căci nu 
vedea decât patru duşmani, dar înspre râu nu se putea 
îndrepta, iar din partea cealaltă se auzeau strigătele rafter 
ilor care se apropiau. Se hotărâse deci să aştepte un moment 
mai prielnic. Îşi scosese pe ascuns cuțitul şi-l vârâse în 
mânecă. Missourianul se apropiase apoi de el, îl întorsese pe 
o parte şi pe alta, îl luase drept mort, îi luase tot ce avea în 
buzunare şi la cingătoare, şi-l trăsese alături de celelalte 
cadavre. 

De aci încolo tramp-ul observase cu ochii întredeschişi 
tot ce se petrecuse. Fiind crezut mort, nu fusese legat, putea 
deci în orice clipă să sară în picioare şi s-o ia la fugă. Apoi, 
când „colonelul” fusese aşezat peste trupul lui, îi venise pe 
loc ideea să-şi elibereze şeful. După ce roşcovanul fusese 
ridicat în capul oaselor, presupusul mort se rostogolise după 
el, astfel că zăcea acum în spatele lui Brinkley, care avea 
mâinile legate la spate. În timp ce „colonelul” vorbea şi 
atenţia tuturor era îndreptată asupra lui, tramp-ul îşi scosese 
cuțitul din mânecă şi, cu o mişcare prudenţă, îi tăiase 
legăturile, după care îi strecură mânerul cuţitului în mâna 
dreaptă, ca să-şi poată tăia repede şi frânghiile de la picioare, 
spre a se ridica şi a fugi pe neaşteptate. Roşcovanul simţise 
tainica salvare, precum şi mânerul cuţitului, îl apucase 
repede, fiind însă atât de uluit, încât pierduse pentru o clipă 
stăpânirea de sine şi se oprise în mijlocul frazei. Dar numai 
pentru o tracţiune de secundă. Apoi îşi continuă spusele şi 
nimeni nu observă ce se petrecuse în spatele acuzatului. 

Deoarece invocase lealitatea lui Old Firehand, acesta îi 
răspunse: 

— În măsura în care am un cuvânt de spus, nu va avea 
loc o crimă, te poţi bizui pe asta. Dar tot atât de sigur este că 
nu mă las indus în eroare de roşeaţa părului tău. Poate că e 
vopsit! 

— Oho! Părul de pe cap se poate vopsi? 

— Fără îndoială — confirmă cu seriozitate vânătorul. 

— Nu cumva cu ruddle:? întrebă „colonelul” cu un râs 
forţat. Ce s-ar mai spălăci! 

— Râzi tu cât vrei! N-o să-ţi mai baţi tu multă vreme joc! 
răspunse liniştit Old Firehand. Pe alţii îi poţi duce, dar pe mine 
nu! 

Se duse apoi spre locul unde zăceau armele şi obiectele 
celelalte luate de la morţi şi de la cei prinşi, se plecă, ridică 


1 Cretă roşie (n.a.) 

punga de piele care fusese agăţată de cingătoarea 
„colonelului”, şi, în timp ce o deschidea, zise: 

— Am mai cercetat eu şi adineauri punga asta şi am 
găsit în ea câteva lucruri al căror rost şi întrebuințare nu-mi 
erau prea limpezi. Acum însă parcă bănuiesc ceva. 

Vânătorul scoase la iveală un flaconaş astupat, o pilă 
mică şi o aşchie de lemn lungă de un deget, de care mai era 
prinsă coaja, puse toate trei obiectele sub nasul roşcovanului 
şi-l întrebă: 

— La ce duci lucrurile astea cu tine? 

Obrazul celui prins păli, totuşi replică pe loc cu aceeaşi 
siguranţă: 

— E cam ciudat că marele Old Firehand se ocupă de 
asemenea mărunţişuri! Cine-ar fi crezut aşa ceva! Sticluţa 
conţine un medicament, pila este o unealtă indispensabilă 
oricărui westman, iar bucăţica de lemn a ajuns din întâmplare 
în pungă. Sunteţi mulţumit acum, sir? 

Şi se uită în ochii vânătorului cu o privire ironică şi totuşi 
temătoare. Old Firehand răspunse în felul său serios şi precis: 

— Da, sunt mulţumit, fireşte, nu de vorbele tale, ci de 
concluziile mele. Un tramp nu are nevoie de pile, cel puţin nu 
de una atât de mică. Una mare i-ar fi de mult mai mult folos. 
Sticluţa conţine pilitură păstrată în spirt, iar bucăţica asta de 
lemn, cum se vede după scoarţa ei, este o frântură de 
creangă a arborelui numit în botanică Celtis occidentalis. Apoi 
mai ştiu perfect că pilitura din acest lemn, conservată în 
alcool, poate vopsi în roşu cel mai întunecat păr. Aşa că... ce 
mai zici acum? 

— Că nu-nţeleg nici un cuvânt din această savantă 
cuvântare — replică mânios „colonelul”. Tare-aş vrea să văd 
şi eu pe omul căruia îi poate trece prin minte să-şi vopsească 
frumosul păr în roşu ca la o vulpe. Individul ar avea un gust 
cu totul aparte! 

— Gustul n-are ce căuta aici. Scopul contează. Un ins 

urmărit pentru crime grave îşi vopseşte bucuros părul în roşu 
dacă prin asta îşi poate salva viaţa. Sunt convins că tu eşti cel 
căutat şi mâine dimineaţă, după ce se luminează, o să-ţi 
cercetez mai îndeaproape capul şi părul. 

— Nu-i nevoie să aşteptăm atâta — întrerupse Fred. 
Există un semn după care-l putem recunoaşte. Când m-a 
doborât ucigaşul şi m-a călcat în picioare, i-am înfipt cuțitul în 
pulpa dreaptă, adânc, încât a intrat într-o parte şi a ieşit 
vârful pe cealaltă, de a rămas cuțitul înfipt. Să-şi dezvelească 
pulpa dreaptă. Dacă e acelaşi individ, trebuie să se mai 
cunoască cele două cicatrice. 

Nimic nu-i putea fi mai binevenit roşcovanului decât 
această propunere. Dacă o acceptă, nu mai trebuia să-şi taie 
singur frânghiile ce-i încătuşau picioarele. De aceea se grăbi 
să primească: 

— Well, tinere deştept! În cazul ăsta o să vă convingeţi 
cu toţii că vă înşelaţi. Dar pentru că vădeşti atâta inteligenţă, 
dă-mi voie să mă mir că ceri unui om legat fedeleş să-şi 
scoată pantalonii. 

Zelul îl făcu pe Fred să se apropie în grabă de prizonier, 
îngenunche lângă el şi se apucă să umble la cureaua 
petrecută în jurul picioarelor „colonelului”, la înălţimea 
pulpelor. După ce desfăcuse nodul, voia să suflece cracul 
drept al pantalonului de nanchin. Dar roşcovanul îl izbi cu 
picioarele cu atâta putere, încât zbură cât colo. În clipa 
următoare, Brinkley sări în picioare. 

— Good bye, domnilor! Ne mai vedem noi şi altă dată! 
strigă  croindu-şi drum la iuţeală, cu cuțitul ridicat 
ameninţător, printre doi dintre rafteri şi alergând peste 
luminiş, înspre copaci. 

Fuga prizonierului pe care-l crezuseră legat bine fu atât 
de neaşteptată, pentru cei de faţă, încât toţi rămaseră 
împietriţi. Numai Old Firehand şi mătuşa Droll aveau o 
prezenţă de spirit care nu-i părăsea nici în situaţiile cele mai 

neobişnuite. 

În clipa în care omul cu păr roşu se ridică în picioare şi 
scoase cuțitul, Old Firehand îşi luase avânt ca să se repeadă 
asupra lui şi să-l prindă. Dar dădu peste o piedică 
neprevăzută. Tramp-ul pe care-l crezuseră mort găsise că 
venise momentul să intervină. Cum atenţia tuturor era 
îndreptată asupra colonelului, se gândea că ar putea fugi uşor 
acum. Sări deci şi el în picioare şi trecând pe lângă foc, se 
repezi să străpungă cercul format de rafteri. În aceeaşi clipă, 
Old Firehand, care sărise peste foc, venea în zbor şi se ciocni 
cu vagabondul. Nu-i trebuiră nici două secunde ca să-l prindă, 
să-l ridice în aer şi să-l trântească cu toată puterea de 
pământ. 

— Legaţi-l pe individul ăsta, care s-a prefăcut că-i mort! 
strigă şi se întoarse spre „colonel”, care, datorită 
carambolului, avusese timp să iasă din cercul taberei. Old 
Firehand îşi ridică arma, ochi, gata să-l doboare cu un glonţ, 
dar îşi dădu seama că era imposibil să execute acest proiect, 
căci Droll alerga în urma evadatului şi-l proteja cu corpul său 
Într-un mod atât de perfect, încât glonţul l-ar fi nimerit pe 
Droll. 

Roşcatul alerga ca să-şi salveze viaţa. Droll fugea după 
el cât putea de repede. L-ar fi ajuns cu siguranţă din urmă 
dacă n-ar fi purtat faimoasa „cămaşă de noapte” de piele. 
Această îmbrăcăminte era mult prea grea şi incomodă pentru 
o asemenea urmărire. Aşa că Old Firehand lăsă arma din 
mâini şi se repezi cu adevărate salturi de panteră în urma 
celor doi. 

— Opreşte-te, Droll! îi strigă în acelaşi timp primului 
urmăritor. 

Droll însă nu-i luă în seamă apelul şi continuă să alerge. 
Acum „colonelul” trecuse marginea cercului de lumină şi 
dispăru în bezna dintre copaci. 

— Opreşte-te, Droll! mai strigă o dată Old Firehand, 

furios. Se afla acum doar cu trei sau patru paşi în urma 
acestuia. 

— Trebuie să-l prind, trebuie să-l prind! strigă mătuşa 
Droll agitat, cu vocea-i de falset şi se repezi de asemenea 
printre copaci. 

Atunci Old Firehand se opri din plină fugă, ca un cal de 
curse bine dresat care ascultă de frâu în plin galop, se 
întoarse şi se înapoie încet, ca şi cum nu s-ar fi întâmplat 
nimic. În jurul focului, ceilalţi stăteau laolaltă în grupuri şi 
priveau agitaţi înspre pădure, ca să vadă cum iese urmărirea. 

— Ei, văd că vă întoarceţi singur — îl întâmpină de la 
distanţă bătrânul din Missouri pe Old Firehand. 

— După cum vedeţi — răspunse acesta dând din umeri, 
cu calm. 

— N-a fost chip să-l prindeţi? 

— Ba, ar fi fost chiar uşor, dacă tramp-ul ăsta afurisit nu 
s-ar fi amestecat şi nu s-ar fi ciocnit cu mine. 

— Ce poveste stupidă că ne-a scăpat tocmai banditul 
principal! 

— Dumneata, dragă Blenter, ai mai puţine motive decât 
oricine să te plângi! 

— De ce tocmai eu? 

— Pentru că numai dumneata eşti de vină. 

— Eu? făcu bătrânul, mirat. Nu pricep. Cu tot respectul 
pentru dumneavoastră, sir, dar vă rog să-mi explicaţi cum 
vine asta. 

— E foarte simplu. Cine l-a examinat pe mortul care a 
înviat aşa de subit? 

— Fireşte, eu. 

— Şi l-ai luat drept mort. Cum i se poate întâmpla aşa 
ceva unui rafter şi vânător cu atâta experienţă? Şi cine i-a 
golit buzunarele şi i-a luat armele? 

— Tot eu. 

— Dar cuțitul i l-ai lăsat! 

— N-avea cuţit. 

— ÎI ascunsese doar. După aceea a stat culcat în spatele 
„colonelului” şi nu numai că a tăiat curelele cu care era legat, 
dar i-a şi dat cuțitul. 

— Să fie într-adevăr aşa, sir? Întrebă, jenat, bătrânul. 

— Întreabă-l chiar dumneata. Că doar e aici! 

Blenter îi dădu un picior banditului legat şi-l sili cu 
ameninţări, să răspundă. Află că totul se petrecuse aşa cum 
presupusese Old Firehand. Atunci se luă cu mâinile de cap, îşi 
răvăşi supărat părul lung şi cărunt şi zise furios: 

— Îmi vine să-mi trag palme! O asemenea prostie nu s-a 
mai făcut în toată America! Eu sunt de vină, numai eu! Şi mi- 
aş pune capul rămăşag că tipul e cel drept care l-am luat. 

— Bineînţeles că el era, altfel ar fi aşteptat liniştit să-i 
examinăm piciorul. Dacă n-avea cele două cicatrice, nu i se 
putea întâmpla nimic, fiindcă noi nu-l puteam pedepsi pentru 
furtul banilor, căci, după legile preriei, păgubaşul trebuia să 
fie de faţă. 

Acum se întoarse şi Droll, trecând ruşinat şi cu paşi 
şovăitori prin poiană. Urmărise fugarul, după părerea sa, o 
bună bucată de drum prin pădure, se lovise de copaci, apoi se 
oprise să asculte şi neputând desluşi nici o urmă de zgomot, 
se hotărâse să se întoarcă. 

Old Firehand îl îndrăgise pe acest om năstruşnic şi nu 
voia să-l facă de ruşine de faţă cu rafterii. De aceea îl întrebă 
în limba germană: 

— Dar bine, Droll, dumneata n-ai auzit ce ţi-am strigăt de 
câteva ori? 

— Ba am auzit eu ce mi-ai strigat! răspunse grăsunul. 

— Atunci de ce n-ai făcut aşa cum ţi-am spus? 

— Pentru că voiam să-l prind pe individ. 

— Pentru asta alergi în urma lui prin pădure? 

— Păi cum era să fac altfel? Să fi alergat poate dânsul 
după mine? 

— Fireşte că nu! râse Old Firehand. Dar ca să prinzi un 
om în pădure trebuie să-l vezi, sau cel puţin să-l auzi. Dacă 
alergi şi dumneata, nu mai poţi auzi zgomotul făcut de paşii 
lui, mă-nţelegi? 

— Asta, ce-i drept, nu e prea greu de priceput. Deci, 
trebuia să mă opresc? 

— Da. 

— Sfinte Sisoie! Cine să vă mai priceapă? Dacă mă 
opresc, el fuge, iar eu pot să stau în acelaşi loc până-n ziua 
de apoi! Sau credeţi poate că s-ar fi întors de bunăvoie ca să 
se arunce în braţele mele? 

— Nu chiar aşa şi totuşi cam aşa. Pariez că a fost destul 
de deştept ca să nu se îndepărteze prea mult. S-a înfundat 
doar puţin în pădure şi s-a ascuns după un capac ca să te lase 
să treci în goană prin dreptul lui. 

— Ce? Cum? Să trec prin dreptul lui? Dacă e aşa, apoi n- 
aş putea păţi ruşine mai mare! 

— Cu siguranţă s-a petrecut aşa. De aceea ţi-am strigat 
să te opreşti. Îndată ce ne aflam în întuneric prin pădure, ne- 
am fi culcat pe jos să ascultăm. Cu urechile lipite de pământ, 
i-am fi auzit paşii şi ne-am fi dat seama în ce direcţie merge. 
Dacă s-ar fi oprit, am fi putut să ne apropiem tiptil. În privinţa 
târâtului fără zgomot, ştiu că faci o treabă bună. 

— Cred şi eu — răspunse Droll, măgulit de aceste cuvinte 
de laudă. Dacă stau şi mă gândesc, parcă-mi vine să cred că 
ai perfectă dreptate. Am fost prost, niţeluş cam tare prost. 
Dar poate că o dregem totuşi. Trebuie să aşteptăm până 
mâine dimineaţă şi să-i căutăm urmele. Dacă o luăm apoi pe 
dâra lăsată, probabil că-l ajungem din urmă. 

Părerea asta le-o împărtăşi rafter-ilor, după care bătrânul 
din Missouri declară: 

— Sir, merg şi eu cu dumneavoastră. Cai am capturat 
destui, aşa că puteţi să-mi daţi şi mie unul. Acest „colonel” 
roşcovan e omul pe care-l caut de atâţia ani de zile. Acum iau 

parte la urmărirea lui, iar tovarăşii mei n-or să mi-o ia în 
nume de rău că-i părăsesc. Şi nici nu suferă vreo pierdere 
fiindcă ne-am apucat de treabă doar de curând. 

— Îmi pare bine — zise Old Firehand. De altfel, vreau să 
vă fac tuturor o propunere. 

— Ce anume? 

— Să lăsăm asta pentru mai târziu. Acum avem ceva mai 
urgent de făcut. Trebuie să urcăm până la cabana 
dumneavoastră. 

— De ce să nu stăm aici până dimineaţă, sir? 

— Pentru că bunurile dumneavoastră sunt în pericol. De 
la „colonel” ne putem aştepta la orice. Se prea poate să-i vină 
ideea să dea pe la cabană. 

— Drace! Asta mai lipseşte! Acolo ne ţinem uneltele şi 
armele de rezervă, apoi praful de puşcă şi cartuşele. Trebuie 
să ne grăbim! 

— Foarte bine! la-o înainte, Blenter, cu încă doi. Noi 
ceilalţi, vă urmăm cu caii şi prizonierii. O să ne luminăm calea 
cu făclii pe care le luăm de aici, din focul ăsta. 

Vânătorul cel ager la minte îl judecase prea bine pe 
„colonel”. Acesta se pitise, într-adevăr, pe după un copac de 
îndată ce ajunsese în adâncul pădurii. Îl auzise pe Droll 
trecând în fugă pe lângă el şi-l văzuse şi pe Old Firehand 
întorcându-se la focul de tabără. Cum Droll pleca în altă 
direcţie decât înspre cabană, îi dădu, fireşte, în gând să se 
îndepărteze tiptil de direcţia ei. Bâjbâind în întuneric, cu 
mâinile întinse înainte spre a nu se lovi de copaci, o luă pe 
pantă în sus. 

Pe drum se gândi ce avantaje îi oferea casa de bârne. 
Mai fusese pe acolo, aşa că nu se putea să n-o nimerească. 
Desigur că tot avutul rafterilor se afla în casă; se putea 
răzbuna pe ei. De aceea grăbi pasul, în măsura în care i-o 
permitea întunericul. 

Ajuns sus, se opri să asculte. Se prea putea ca unul 

dintre rafter-i să fi rămas acolo. Cum nu se auzea nimic, se 
apropie de casă, mai trase cu urechea şi nimeri uşa bâjbâind. 
Începuse tocmai să examineze în ce fel era încuiată uşa, când 
se simţi apucat de beregată şi trântit la pământ. Mai mulţi 
bărbaţi îl ţineau pe jos, cu genunchii pe el. 

— Bine că am prins barem unul, ăsta o să ne-o 
plătească! zise careva. 

Omul roşcovan recunoscu vocea cu mirare şi bucurie. 
Făcu o sforţare ca să-şi slobozească beregata şi reuşi să 
scoată cuvintele: 

— Woodward, ai înnebunit? Dă-mi drumul! 

Woodward era subşeful tramp-ilor. Şi el recunoscu vocea 
„colonelului”, îi dădu drumul, îndepărtându-i şi pe ceilalţi şi 
strigă: 

— Colonelul! De unde ai răsărit! Te credeam prizonier! 

— Am fost — răspunse acesta gâfâind şi ridicându-se de 
pe jos — dar am evadat. Nu puteaţi să fiţi mai prudenţi? Era 
cât pe-aci să mă omorâţi cu pumnii voştri! Dar ce faceţi pe- 
aici? 

— Ne-am întâlnit din întâmplare, colo, prin vale, dar 
numai trei dintre noi; nu ştim unde sunt ceilalţi. Am văzut că 
rafter-ii rămân pe lângă focul de tabără şi atunci ne-am 
gândit să venim aici, ca să le jucăm o festă. 

— Bravo! Acelaşi gând m-a adus şi pe mine încoace. Aş 
vrea să pun foc la toată casa asta a lor. 

— Aşa ne-am gândit şi noi, dar nu fără să vedem întâi ce 
conţine. Poate că găsim câte ceva folositor. 

— Pentru asta avem nevoie de lumină. Afurisiţii, mi-au 
golit buzunarele, iar în casă putem să căutăm mult şi bine 
până găsim o brichetă. 

— Uiţi că noi le avem pe-ale noastre, că pe noi nu ne-au 
jecmănit! 

— Adevărat. Dar v-aţi convins că nu ne-au întins vreo 
cursă? 

— Nu-i nici ţipenie de om pe-aici; zăvorul se poate 
desface uşor, eram tocmai pe cale să intrăm, când ai sosit. 

— Ei, atunci hai să ne apucăm repede de treabă, până nu 
le dă în gând să se urce până aici! 

Woodward trase zăvorul şi intrară. După ce închise uşa, 
făcu lumină şi cercetară încăperea. Deasupra paturilor se 
aflau rafturi prinse în perete şi pe ele erau luminări de seu de 
cerb din acelea pe care westman-ii au obiceiul să le toarne 
singuri. Fiecare dintre cei patru bărbaţi aprinse câte o 
lumânare, apoi se apucară să caute în grabă prin toate 
colţurile obiecte ce le-ar putea fi de folos. 

Se aflau acolo câteva puşti, cornuri pentru praf de puşcă 
umplute, securi, topoare, ferăstraie, cuțite, rezerve de praf de 
puşcă, cutii cu cartuşe, carne şi alte provizii. Fiecare tramp îşi 
luă ce-i era trebuincios şi ce-i plăcea, apoi băgară luminările 
aprinse în frunzele de papură din aşternuturi. Acestea luară 
foc îndată, iar incendiatorii se grăbiră să iasă. Lăsară uşa 
deschisă, ca să fie curent suficient şi rămaseră afară, ca să 
tragă cu urechea. Nu se auzea nimic afară de pârâitul paielor 
şi lemnelor ce ardeau şi de foşnetul copacilor. 

— Nu vin încă — zise Woodward. Ce facem acum? 

— Plecăm, bineînţeles — răspunse „colonelul”. 

— Dar încotro? Nu cunoaştem regiunea. 

— Mâine or să ne caute urmele şi or să se ia după noi. 
Deci nu trebuie să lăsăm urme. 

— Imposibil, decât numai prin apă. 

— Atunci plecăm pe apă. 

— Cu ce, sau în ce? 

— Cu barca, fireşte. Nu ştii că orice asociaţie de rafteri 
îşi face o barcă sau mai multe, de care au neapărată nevoie 
pentru treburile lor? Pun pariu că le găsim, jos, în locul din 
care pornesc plutele. 

— Nu cunoaştem locul. 

— O să-l găsim. la uitaţi-vă, pe-aici coboară pârtia pe 

care alunecă lemnele la vale. Să vedem dacă putem cobori 
pe ea. 

Acum flăcările pătrunseră prin acoperiş, luminând totul 
de jur împrejur. La marginea pădurii, înspre râu, se vedea un 
loc gol printre copaci. Bandiţii se îndreptară spre el. Găsiră o 
pârtie îngustă, dreaptă şi abruptă, care ducea până acolo, iar 
alături era întinsă o frânghie de care te puteai ţine. Cei patru 
se lăsară în jos. 

Sosiţi pe malul râului, auziră din depărtare strigăte şi 
zgomot de voci care se apropiau de cabană. 

— Vin! zise colonelul. Hai repede, să găsim o barcă! 

Nu fu nevoie să caute mult, căci tocmai acolo unde 
ajunseseră se aflau trei canoe legate de țărm. Erau construite 
în maniera indiană, din coajă de copac şi etanşate cu răşină, 
fiecare putând transporta patru persoane. 

— Agăţaţi-le pe celelalte două de prima — comandă 
„colonelul”. Trebuie să le luăm cu noi şi să le distrugem mai 
încolo, ca să nu ne poată urmări. 

Ordinul fu executat. Apoi cei patru se urcară în prima 
barcă, puseră mâna pe vâsle şi se îndepărtară de mal. 
Colonelul şedea la pupa şi cârmea. Unul dintre oamenii săi 
dădu din vâsle în aşa fel încât se vedea că vrea s-o ia în susul 
apei. 

— Greşit! zise conducătorul. O luăm la vale. 

— Bine, dar voiam să ajungem în inima statului Kansas, 
la marele miting al tramp-ilor! obiectă omul. 

— E adevărat. Dar asta o să afle probabil şi Old Firehand, 
o să-i silească pe prizonieri să i-o spună. Deci, o să ne caute 
mâine în susul apei, aşa că trebuie s-o luăm la vale, ca să-l 
inducem în eroare. 

— Ce ocol uriaş! 

— Deloc. Mergem până la preria următoare, la care 
ajungem dimineaţa. Acolo scufundăm bărcile şi furăm nişte 
căi de la pieile-roşii de prin acele părţi. Apoi ne îndreptăm în 

grabă spre nord şi recuperăm această mică întârziere într-o 
singură zi, în timp ce rafterii sunt nevoiţi să ne caute urmele 
încet, cu osteneală şi în zadar. 

Văsliră în aşa fel încât bărcile să rămână în umbra 
malului, ca să nu fie în bătaia luminii incendiului de sus, Apoi, 
când ajunseră la marginea cercului de lumină, „colonelul” 
cârmi spre mijlocul fluviului, tocmai în momentul în care 
rafter-ii ajunseră cu caii şi prizonierii în faţa casei incendiate. 

Aceştia se apucară să se lamenteze cu voce tare, când 
îşi văzură avutul pe cale de a fi consumat de flăcări. Izbucniră 
în sute de înjurături şi blesteme la adresa incendiatorilor. Old 
Firehand însă îi linişti, spunând: 

— Mi-am închipuit eu că „colonelul” o să pună la cale aşa 
ceva. Din păcate, am ajuns prea târziu. Dar nu vă necăjiţi 
prea tare. Dacă primiţi propunerea pe care vreau să v-o fac, o 
să obţineţi în curând mai mult decât deplină despăgubire 
pentru ce aţi pierdut. Acum trebuie să ne convingem înainte 
de toate că nu se mai află nici unul dintre bandiți în 
apropiere. 

Cercetară împrejurimile cu cea mai mare atenţie, dar nu 
descoperiră nimic suspect. Apoi se strânseră lângă Old 
Firehand, în jurul focului. Prizonierii fuseseră duşi mai la o 
parte, ca să nu poată auzi ce se vorbea. 

— În primul rând, domnilor — începu vânătorul — daţi-mi 
cuvântul dumneavoastră de onoare că nu veţi divulga cele ce 
vă voi spune, chiar dacă nu-mi acceptaţi propunerea! Ştiu că 
sunteţi cu toţii nişte gentlemeni pe al căror cuvânt mă pot 
bizui. 

| se dădu promisiunea cerută şi continuă: 

— E cineva printre voi care cunoaşte apa mare din 
mijlocul stâncilor, în inima muntelui, aceea care se numeşte 
Lacul de Argint? 

— Eu — răspunse unul singur şi anume mătuşa Droll. 
Fiecare dintre noi cunoaşte acest nume, dar afară de mine 

cred că nici unul n-a umblat prin acele părţi, după cât pot să- 
mi dau seama din tăcerea acestor gentlemeni. 

— Well! Ştiu că există pe acolo mine bogate, foarte 
bogate, mine vechi, filoane şi zăcăminte de pe vremea 
înaintaşilor pieilor-roşii, care nici nu exploatau bogăţiile 
subsolului. Cunosc mai multe dintre aceste vine şi zăcăminte 
şi am de gând să mă urc acolo cu un bun inginer de mine, ca 
să vedem cum stau lucrurile, dacă se poate face o exploatare 
în stil mare şi dacă apa lacului ne poate furniza forţa 
necesară. Întreprinderea nu e, fireşte, lipsită de pericol, de 
aceea am nevoie de un grup de westmeni cu experienţă, care 
să ne însoţească. Lăsaţi-vă deci deocamdată munca de aici şi 
veniţi cu mine la Lacul de Argint, domnilor! Am să vă plătesc 
bine! 

— Asta zic şi eu propunere, o frumoasă propunere! strigă 
bătrânul din Missouri entuziasmat. Din partea mea, aş 
accepta numaidecât, dar nu pot, n-am dreptul, pentru că 
trebuie să-l prind pe acest „colonel”. 

— Şi eu la fel şi eu la fel! încuviinţă Droll. Ce mult mi-ar 
plăcea să iau parte la expediţie, ce mult mi-ar plăcea, nu de 
dragul răsplăţii, de dragul aventurilor şi pentru că consider ca 
o mare onoare să pornesc călare în tovărăşia lui sir Firehand. 
Dar nu se poate, fiindcă nici eu nu pot să abandonez urma 
„colonelului” roşcovan! 

Un zâmbet uşor trecu peste faţa lui Old Firehand, în timp 
ce răspundea: 

— Amândoi aveţi o dorinţă care vi se va împlini poate 
tocmai cu mai multă certitudine dacă rămâneţi cu mine. Când 
am părăsit focul de tabără de jos ca să ne urcăm aici, a 
trebuit să conducem, fireşte, pe vagabonzii legaţi. Am luat şi 
eu pe unul, pe cel mai tânăr, în seama mea. Acesta a 
îndrăznit să intre în vorbă cu mine şi am aflat că, de fapt, nu 
se potriveşte cu societatea lor, că regretă întovărăşirea asta, 
în care a intrat doar de dragul fratelui său, care acum e 

printre cei căzuţi. Mi-a promis să-mi divulge intenţiile 
„colonelului” şi n-aş vrea să-l resping, în parte din omenie, în 
parte din cuminţenie. Sunteţi de acord să-l aduc încoace? 

Ceilalţi fură cu toţii de acord şi Old Firehand se ridică să 
aducă prizonierul. Era un tânăr de vreo douăzeci şi ceva de 
ani, cu o figură inteligentă şi o statură puternică. Old Firehand 
îl dezlegase şi-l invită să şadă lângă el. 

— Ei — i se adresă apoi — după cum vezi, sunt dispus să- 
ţi îndeplinesc dorinţa. Ai fost împins pe un drum greşit de 
către fratele tău. Dacă promiţi solemn că de acum înainte ai 
să fii un om cumsecade, poţi să devii, în compania mea, un 
bun westman. Cum te cheamă? 

— Mă cheamă Nolley, sir — răspunse prizonierul, 
strângându-i mâna cu lacrimi în ochi. Am să vă fiu 
recunoscător toată viaţa dacă-mi îndepliniţi două dorinţe! 

— Ce dorinţe? 

— Să mă iertaţi cu adevărat, nu numai aparent, pentru 
că m-aţi găsit într-o societate atât de proastă şi îngăduiţi-mi 
să-l îngrop mâine dimineaţă pe fratele meu mort. Să nu 
putrezească în apă şi să nu fie sfâşiat de peşti. 

— Aceste dorinţe îmi dovedesc că nu m-am înşelat în 
privinţa ta; sunt ca şi împlinite. De acum înainte eşti de-ai 
noştri şi n-ai să te arăţi foştilor tăi tovarăşi, căci nu trebuie să 
ştie că ţii cu noi. Ai vorbit de intenţiile „colonelului”. Le 
cunoşti? 

— Da. Întâi le-a tăinuit multă vreme, dar ieri ni le-a spus. 
Vrea să se ducă întâi la marele miting al tramp-ilor, care va 
avea loc în curând. 

— High-day! strigă atunci Droll. Va să zică n-am fost fals 
informat când am auzit că aceşti vagabonzi vor să se adune 
cu sutele pe undeva, dincolo de Harper, ca să pună la cale o 
serie de lovituri! Ştii unde e locul întâlnirii? 

— Da — răspunse Nolley. E într-adevăr situat dincolo de 
Harper, dacă privim de aici şi se cheamă Osaga-nook. 

— N-am auzit niciodată de acest Nook. Curios! Aveam 
intenţia să mă duc la acest miting, cu speranţa că-l voi găsi 
poate acolo pe omul pe care-l caut şi habar n-aveam că am 
călătorit cu el pe acelaşi vapor. Puteam să-l prind acolo, pe 
bord. Va să zică, „colonelul” se îndreaptă spre Osaga-nook; 
ei, atunci ne luăm şi noi după el, nu-i aşa, nene Blenter? 

— Da — făcu bătrânul, dând din cap. Bineînţeles că 
atunci trebuie să renunţăm la societatea lui Old Firehand. 

— Ba deloc — răspunse vânătorul. Primul ţel al călătoriei 
mele e prin apropiere şi anume ferma lui Butler, unde mă 
aşteaptă acel inginer care e frate cu proprietarul fermei. 
Rămânem deci împreună cel puţin până acolo. „Colonelul” 
mai are şi alte intenţii? 

— Desigur — răspunse vagabondul pocăit. După miting, 
vrea să se ducă la Eagle-tail, ca să atace pe funcţionarii şi 
muncitorii căilor ferate şi să le ia banii. 

— Bine că am aflat! Deci, dacă nu-l prindem la miting, îl 
găsim cu atât mai sigur la Eagle-tail. 

— Şi dacă vă scapă şi acolo — continuă Nolley — atunci îl 
puteţi prinde mai târziu la Lacul de Argint. 

Aceste cuvinte stârniră mirarea tuturor; chiar şi pe Old 
Firehand îl impresionară într-atât, încât întrebă în grabă: 

— La Lacul de Argint? Ce ştie „colonelul” despre acel loc 
şi ce vrea să facă acolo? 

— Vrea să dea de o comoară. 

— De o comoară? 

— Da, se pare că s-au îngropat sau scufundat acolo 
comori extraordinare, care aparţineau popoarelor străvechi, 
de odinioară. Are un plan exact al locului unde trebuie căutat. 

— Ai văzut planul? 

— Nu. Nu-l arată nimănui. 

— Bine, dar noi l-am percheziţionat şi i-am luat toi ce 
avea, fără să găsim planul! 

— Se vede că l-a ascuns bine. Cred chiar că nu-l are 

asupra sa. Din spusele lui se putea înţelege că l-a îngropat 
undeva. 

Atenţia ascultătorilor era îndreptată asupra vorbitorului, 
aşa că nimeni nu se uită la Droll şi la Fred, pe care cele auzite 
îi aduseră într-o stare de agitaţie extraordinară. Droll îşi holbă 
ochii la Nolley, iar Fred strigă îndată ce acesta tăcu: 

— El e, „colonelul”, el este! Planul acela i-a aparţinut 
tatălui meu! 

Acum privirea tuturor se aţinti asupra tânărului. Urmă un 
noian de întrebări, dar Droll interveni energic, spunând: 

— Să lăsăm asta acum, domnilor! O să aflaţi mai încolo 
cum stau lucrurile. Principalul e că acum pot să vă declar că 
eu şi cu Fred stăm în orice caz la dispoziţia lui Old Firehand. 

— Şi eu! strigă bătrânul din Missouri, pe un ton voios. Am 
dat peste o mulţime de secrete, aşa că mă întreb cum o să le 
descurcăm. Mergeţi cu toţii cu noi, nu-i aşa, tovarăşi? 

— Da, fireşte, da, da! strigară toţi rafterii din jur. 

— Well! zise Old Firehand. Deci pornim mâine dimineaţă. 
Nici nu mai trebuie să ne sinchisim de urma „colonelului”, de 
vreme ce ştim în ce loc poate fi găsit. Îl urmărim acum prin 
păduri şi peste prerii, peste dealuri şi văi, şi, la nevoie, chiar 
şi până-n creierul munţilor, la Lacul de Argint. Ne aşteaptă o 
viaţă plină de peripeții! Să fim buni camarazi, domnilor! 

5. O magistrală ispravă de indian 


Soarele de amiază strălucea peste Preria Vălurită. Cu 
mulţimea ei de coline acoperite de iarbă deasă, ce unduia în 
boarea blândă, semăna cu un lac de smarald ale cărui valuri 
ar fi încremenit deodată. Fiecare din aceste valuri era aidoma 
celuilalt ca lungime, formă şi înălţime, aşa că, ajungând dintr- 
o vale într-alta, puteai să le confunzi, crezând că eşti în 
aceeaşi vale. De jur împrejur, cât vedeai cu ochii, numai 
coline vălurite, până la orizont. Cine nu se orienta aici după 
compas sau după soare, trebuia să se rătăcească, aşa cum se 
rătăceşte în largul mării un novice într-o barcă. 

În această pustietate verde nu părea să existe vreo 
vieţuitoare; numai sus, în văzduh, se roteau doi ulii negri, fără 
să mişte aparent din aripi. Să fi fost într-adevăr singurele 
vietăţi de pe aici? Nu, căci se auzi fornăitul puternic al unui 
cal, apoi, pe după o colină se ivi un călăreț şi anume un 
călăreț echipat într-un fel tare ciudat. 

Bărbatul avea o statură obişnuită, nici prea mare, nici 
prea mică, nu era nici prea gras, nici prea slab, dar părea 
puternic. Purta pantaloni lungi, o vestă şi un veston scurt, 
îmbrăcăminte confecționată dintr-un material cauciucat, 
impermeabil. Pe cap avea o pălărie de plută cu o bucată de 
pânză la ceafă, cum poartă de obicei ofiţerii englezi din India 
şi în alte ţări calde. În picioare avea mocasini, ca pieile-roşii. 

Acest bărbat avea ţinuta unui călăreț exersat; faţa îi 
era... ei, da, faţa era de fapt cât se poate de neobişnuită. 
Avea o expresie de-a dreptul prostănacă şi asta nu numai din 
pricina nasului, care era făcut din două părţi total diferite. În 
partea stângă era alb şi avea forma uşor coroiată a unui nas 
acvilin obişnuit; în partea dreaptă era gros, ca umflat şi de o 
culoare care nu se putea numi nici roşie, nici vânătă. În jurul 
obrajilor avea o barbă olandeză, ale cărei fire lungi şi subţiri 

erau îndreptate înainte în dreptul gâtului, până în faţa bărbiei. 
Această barbă se sprijinea pe un guler tare şi înalt, cu cele 
două vârfuri răsfrânte, iar luciul albăstriu al acestui guler 
trăda că omul purta rufărie de cauciuc. 

De curelele scărilor de şa era legată, în dreapta şi în 
stânga, câte o puşcă, iar patul puştilor prins de piciorul 
călăreţului, se proptea de scara de şa în formă de pantof. De- 
a curmezişul, în faţa şeii, se afla un sul lung de tinichea sau o 
capsulă, despre care era greu de ghicit la ce servea. În spate, 
omul purta un rucsac de piele de mărime mijlocie, iar pe 
acesta câteva vase de tinichea şi sârme de o formă ciudată. 
Cingătoarea era lată, de asemenea din piele şi aducea a 
chimir. De aceea erau prinse mai multe săculeţe; în faţă, 
ieşeau din chimir plăselele unui cuţit şi a mai multor 
revolvere, iar în spate erau fixate de el două pungi care, în 
mod normal, trebuia să le iei drept cartuşiere. 

Calul era o mârţoagă obişnuită, nici prea bun, dar nici 
prea prost pentru ostenelile din vestul îndepărtat. Nu se 
putea remarca la el nimic deosebit, afară de faptul că avea pe 
spate, drept cioltar, o pătură care trebuie să fi costat desigur 
multe parale. 

Călărețul părea să presupună că mârţoaga lui posedă 
mai multă inteligenţă a preriei decât el; în orice caz, nu se 
vedea că l-ar fi condus într-o anumită direcţie; îl lăsa să 
meargă aşa cum şi încotro voia. Calul păşi prin câteva văi, se 
urcă pe o colină, cobori încetişor panta cealaltă, o dată o 
porni de la sine în trap, apoi merse iar la pas, într-un cuvânt, 
omul cu coiful de plută şi cu mutra prostănacă nu părea să 
aibă vreun ţel precis, în schimb, mult timp şi răgaz. 

Deodată, calul se opri, ciuli urechile, iar călăreţul tresări, 
căci în faţa lui răsună o voce ascuţită, poruncitoare: 

— Stop! Nici un pas mai departe, sau trag! Cine sunteţi, 
master? 


1 Întrebuinţat în loc de „domnule”, „master” e un fel de a se adresa 

Călărețul ridică ochii, apoi se uită în jos, în urmă, la 
dreapta, la stânga; nu zări nici o fiinţă omenească. Dar fără a 
clipi măcar, scoase capacul de pe capsulă lungă de tinichea în 
formă de sul, aşezată de-a curmezişul, în faţa şeii, o scutură 
până ieşi o lunetă, trase segmentele ei aşa încât se făcu 
lungă de vreo cinci picioare, închise ochiul stâng încreţind 
pleoapele, aşeză luneta în faţa ochiului drept şi o îndreptă 
spre cer, examinându-l câtva timp cu toată seriozitatea şi 
atenţia, până ce aceeaşi voce se făcu auzită din nou, de astă 
dată râzând: 

— la mai strângeţi-vă luneta astronomică la loc! Nu şed 
în lună, ci aici, jos, pe bătrâna noastră mamă țarină! Şi acum, 
spuneţi-mi, de unde veniţi? 

Ascultând comanda, călăreţul strânse lunetă, o băgă în 
capsulă, pe care o închise cu grijă şi încetineală, ca şi cum n- 
ar fi avut nici o grabă, apoi arătă cu mâna în urma lui şi 
răspunse: 

— De acolo. 

— Asta văd şi eu, amice! Şi încotro vreţi să vă duceţi? 

— Încolo! zice cel întrebat, arătând cu mâna înainte. 

— Sunteţi un băiat delicios, pe onoarea mea! râse cel ce 
întreba, tot invizibil. De vreme ce vă aflaţi însă pe această 
binecuvântată prerie, presupun că-i cunoaşteţi obiceiurile. Se 
învârtesc pe aici atâtea scursori suspecte, încât un om 
cumsecade se vede silit să fie precaut la orice întâlnire. 
Înapoi puteţi s-o luaţi; duceţi-vă cu Domnul, dacă doriţi; dar 
dacă vreţi să mergeţi înainte, aşa cum pare, atunci trebuie să 
ne daţi socoteală, spunându-ne adevărul. Deci, daţi-i drumul! 
De unde veniţi? 

— De la Castelul Castlepool — răspunse cel întrebat, pe 
tonul unui şcolar care se teme de învățătorul său sever. 

— Nu cunosc aşa ceva. Unde se află acest loc? 

— Pe harta Scoției — declară călăreţul, în timp ce mutră 


familiar şi ar putea fi redat prin: meştere, jupâne, nene. 

lui luă o expresie şi mai prostească decât înainte. 

— Dumnezeu să vă binecuvânteze mintea, sir! Ce mă 
priveşte pe mine Scoţia? Şi unde vă duceţi? 

— La Calcutta. 

— Nu cunosc nici asta. Şi unde se află acest loc frumos? 

— În India de est. 

— Lack-a day! Va să zică în această după-amiază 
însorită vreţi să călăriţi din Scoţia, peste Statele Unite, până-n 
India de est? 

— Nu fac tot voiajul chiar astăzi. 

— Aşa! Nici n-ar fi prea uşor! Sunteţi, prin urmare, 
englez? 

— Yes. 

— Ce profesiune aveţi? 

— Lord. 

— Ei, drăcie! Un lord englez cu o cutie rotundă de pălării 
în cap! Trebuie să vă privesc mai de aproape. Hai, unchiule, 
până la el, că doar n-o să ne muşte! Parcă-mi vine să-i dau 
crezare. Ori e sărit, ori e într-adevăr un lord englez cu cinci 
hectolitri de spleen! 2 

Acum se iviră în vârful colinei din faţă două personaje 
care stătuseră culcate în iarbă; unul lung şi altul foarte 
mărunt. Amândoi erau îmbrăcaţi la fel, în haine făcute numai 
din piele, ca nişte adevăraţi westmeni;; chiar şi pălăriile lor cu 
boruri largi erau din piele. Cel lung stătea drept ca un par în 
vârful colinei; cel mic era cocoşat şi avea un nas coroiat şi 
îngust ca o muchie de cuţit. Puştile lor erau nişte carabine 
vechi, foarte lungi. Cel mic şi cocoşat şi-o puse pe jos, cu 
patul puştii pe pământ şi totuşi gura ţevii îi depăşea pălăria 
cu câţiva țoli. Părea să fie el cel care vorbea mereu în numele 
ambilor, căci în timp ce lunganul nu scosese încă o vorbă, 
continuă: 


1 Exclamaţie de mirare (Ia te uită!). 
2 Plictis, urât; prin expresie, ţicneală. 

— Mai staţi puţin aşa, master, că de nu, tragem! Încă n- 
am isprăvit cu dumneavoastră. 

— Vreţi să punem pariu? întrebă englezul din vale. 

— Cât? 

— Zece dolari, sau cincizeci, sau o sută de dolari, cât 
doriţi! 

— Pe ce? 

— Că vă împuşc eu pe voi mai repede decât voi pe mine. 

— Aţi pierde pariul! 

— Credeţi? Well, hai să punem rămăşag o sută de dolari. 

Duse mâna la spate, trase una din cartuşiere în faţă. O 
deschise şi scoase din ea câteva bancnote. Cei doi din deal 
schimbau priviri mirate. 

— Master — strigă cel mic — am impresia că duci cu 
dumneata, prin prerie, o pungă plină de bancnote! 

— Cum aş putea paria dacă n-aş avea bani la mine? 
Deci, o sută de dolari aţi spus? Sau vreţi să puneţi mai mult? 

— Noi n-avem bani. 

— Nu-i nimic. Vi-i avansez eu, deocamdată, până mi-i 
puteţi restitui. 

Spuse acestea cu atâta seriozitate, încât lunganul inspiră 
adânc de mirare, iar cocoşatul strigă uimit: 

— Să ne Împrumutați bani până putem plăti?! Sunteţi 
deci sigur că veţi câştiga? 

— Absolut! 

— Bine, master, dar ca să câştigi, ar trebui să ne împuşti 
mai repede decât noi pe dumneata; fiind însă morţi, nu te-am 
putea plăti! 

— Nu face nimic! Barem aş fi câştigat pariul şi am atâţia 
bani, că n-am nevoie de-ai voştri! 

— Unchiule — zise mititelul către lungan, dând din cap a 
nedumerire — n-am văzut de când sunt un tip de felul ăsta şi 
nici n-am mai auzit de unul la fel! Trebuie să coborâm până la 
el, să-l vedem mai de aproape. 

Cobori panta, cu paşi repezi, iar lunganul îl urmă ţeapăn 
şi drept ca o lumânare, de parc-ar fi înghiţit un arac. Ajunşi în 
vale, cocoşatul zise: 

— Băgaţi banii la loc în pungă; pariul nu poate avea loc. 
Şi primiţi un sfat de la mine: nu mai lăsaţi pe nimeni să vadă 
punga asta cu bancnote; s-ar putea s-o regretaţi, sau s-o 
plătiţi cu viaţa. Nu ştiu, zău, ce să cred despre 
dumneavoastră şi cum să vă pricep! Mi se pare că nu sunteţi 
chiar zdravăn la cap! Hai să vă descoasem niţel. Veniţi deci 
cu noi, numai câţiva paşi! 

întinse mâna ca să apuce calul de căpăstru; în clipa 
aceea, două revolvere sclipiră în mâinile englezului, care 
strigă scurt şi poruncitor: 

— la mâna ori trag! 

Mititelul sări înapoi speriat şi voi să ridice puşca. 

— Las-o jos! Nici o mişcare, că trag! 

Figura şi toată ţinuta englezului se schimbaseră deodată 
cu totul. Nu mai avea trăsăturile de prostănac de adineauri şi 
din ochi îi scapără o inteligenţă şi o energie care-i lăsă muţi 
pe cei doi. 

— Credeţi, într-adevăr, că sunt nebun? continuă 
englezul. Şi mă luaţi, într-adevăr, drept un om faţă de care vă 
puteţi purta ca şi cum preria ar fi a voastră? Ei bine, vă 
înşelaţi! Până acum m-aţi tot întrebat, iar eu v-am răspuns. 
Acum însă vreau şi eu să ştiu cu cine am de-a face. Cum vă 
cheamă şi ce sunteţi? 

Aceste întrebări erau adresate celui mic; acesta se uită 
în ochii scrutători ai străinului, care îl impresionau într-un fel 
cu totul deosebit şi răspunse, pe jumătate furios, pe jumătate 
încurcat: 

— Dumneata eşti străin pe-aici, de aceea nu ştii. Dar 
suntem cunoscuţi de la Mississippi până la Frisco (San 
Francisco) ca nişte vânători cinstiţi şi maeştri în pusul 
curselor. Acum suntem în drum spre munţi, unde vrem să 

căutăm un grup de vânători de castori cu care să ne putem 
asocia. 

— Well! Şi numele dumneavoastră? 

— Numele noastre adevărate nu vă pot fi de nici un 
folos. Mie îmi zice Humply-Bill: fiindcă, din păcate, sunt 
cocoşat, fără să mor însă de supărare din pricina asta, iar 
tovarăşul meu e cunoscut numai sub denumirea de Gunstick- 
Uncle?, pentru că umblă prin lume mereu aşa de ţeapăn, de 
parc-ar fi înghiţit o vergea de puşcă. Aşa, acum ne cunoaşteţi 
şi o să ne spuneţi şi nouă adevărul despre dumneavoastră, 
fără să faceţi glume proaste! 

Englezul îi privi cu ochi pătrunzători, ca şi cum ar fi vrut 
să-i scruteze până-n rărunchi, apoi trăsăturile-i luară o 
expresie prietenoasă; scoase o hârtie din geanta cu 
bancnote, o desfăşură şi le-o întinse, spunând: 

— N-am glumit! Dat fiind că vă consider nişte oameni 
cumsecade şi de treabă, puteţi să vă uitaţi la acest paşaport. 

Cei doi îl luară şi-l citiră. Schimbară priviri, apoi lunganul 
căscă ochii şi gură cât putu de tare, iar cel mic vorbi, de astă 
dată pe un ton foarte politicos: 

— Într-adevăr, un lord, lord Castlepool! Bine, my lord, dar 
ce căutaţi dumneavoastră în prerie? Viaţa vă oferă... 

— Pshaw! îl întrerupse lordul. Ce caut aici? Vreau să 
cunosc preria şi Munţii Stâncoşi, apoi vreau să mă duc la 
Frisco. Am umblat peste tot prin lume, numai în Statele Unite 
n-am fost încă. Dar hai să mergem la caii dumneavoastră! 
Fiindcă, presupun că aveţi cai, deşi nu i-am văzut încă. 

— Bineînţeles că avem; au rămas acolo, pe după colină, 
unde ne-am oprit ca să ne odihnim. 

— Atunci urmaţi-mă! 

judecând după tonul său, el era acum cel care avea să le 
dicteze ce să facă. Descălecă şi o luă înainte, prin vale; pe 


1 Bill-Cocoşatul. 
? Nenea Vergea-de-puşcă. 

după colină, păşteau doi căi de felul celor cărora, în mod 
vulgar, li se spune gloabe sau mârţoage. Între timp, calul 
lordului îl urmă ca un căţel. Cei doi încercară să se apropie de 
el; dar calul necheză furios şi dădu din copite spre ei, ca să-i 
alunge. 

— Ce viperă! zise Humply-Bill. Pare să fie nesociabil. 

— Ba nu — răspunse lordul. Dar ştie că nu sunt încă în 
relaţii de rudenie cu voi, aşa că nu vrea să se împrietenească 
deocamdată nici el cu caii voştri. 

— Să fie, într-adevăr, atât de deştept? Ce-i drept, nu se 
prea cunoaşte. Pare să fi fost un cal de plug. 

— Ho-ho! E un veritabil Husahn: din Kurdistan, dacă-mi 
daţi voie! 

— Aşa! Şi unde se află ţara asta? 

— Între Persia şi Turcia. Am cumpărat animalul eu însumi 
acolo şi l-am dus acasă. 

Spuse acesta cu atâta indiferenţă, de parc-ar fi la fel de 
uşor să duci un cal din Kurdistan în Anglia şi de acolo, peste 
ocean, în Statele Unite, ca şi să iei un canar din munţii Harz şi 
să-l duci în pădurea din Turingia. Cei doi vânători schimbară 
din nou priviri, pe furiş. Englezul însă se aşeză comod în 
iarbă, pe locul unde stătuseră ei adineauri. Acolo se afla o 
pulpă de căprioară, începută, friptă cu o zi înainte. Scoase 
cuțitul, îşi tăie o bucată zdravănă şi începu să mănânce, ca şi 
cum carnea n-ar fi fost a lor, ci a lui. 

— Aşa e bine! observă cocoşatul. În prerie nu se fac 
fasoane. 

— Nici nu fac — răspunse englezul. Dacă ieri aţi vânat 
voi pentru voi şi pentru mine, azi sau mâine vânez eu pentru 
toţi. 

— Zău? Sunteţi deci de părere, my /ord, că mâine vom 
mai fi împreună? 

— Mâine şi încă multă vreme. Pariem? Pun zece dolari şi 

chiar mai mult, dacă vreţi. 

Puse mâna pe pungă cu bani. 

— Lăsaţi bancnotele la locul lor — răspunse Humply. Noi 
nu pariem. 

— Atunci staţi jos, aici, lângă mine! Am să vă explic. Se 
aşezară pe jos în faţa lui. Englezul îi mai examina o dată cu 
privirea sa scrutătoare, apoi zise: 

— Am venit pe apă, pe Arkansas în sus şi m-am dat jos la 
Mulvane. Acolo aveam de gând să angajez un ghid sau doi, 
dar nu am găsit nici unul care să-mi placă. Nu erau decât 
nişte haimanale, nenorociţii! Am luat-o deci călare singur, 
spunându-mi că adevărații oameni de prerie se găsesc, 
probabil, numai în prerie. Acum v-am întâlnit pe voi şi-mi 
place de voi. Vreţi să mergeţi până la Frisco? 

— Ne-o spuneţi cu atâta calm, de parc-ar fi vorba de o 
cale de ozi! 

— E o cale de făcut călare. Că ţine o zi sau un an, e 
indiferent. 

— Ei, da! Dar aveţi o vagă idee despre ce ni se poate 
întâmpla pe drum? 

— Sper s-o aflu. 

— Nu vă doriţi prea multe! De altfel, nu putem veni. Noi 
nu suntem aşa de bogaţi cum păreţi să fiţi dumneavoastră; 
trăim din vânătoare şi nu putem, prin urmare, să 
întreprindem o escapadă de luni de zile până la Frisco. 

— Vă plătesc. 

— Aşa? Ei, atunci s-ar putea discuta. 

— Ştiţi să trageţi cu puşca? 

Cocoşatul îi aruncă lordului o privire aproape 
compătimitoare, spunând: 

— Un vânător din prerie să nu ştie să tragă! E mai rău 
decât să întrebaţi dacă un urs ştie să devoreze. Ambele se 
înţeleg de la sine şi sunt la fel de fireşti ca şi cocoaşa mea. 

— Totuşi, aş vrea să facem o încercare. Puteţi să-i 

doborâţi pe ulii de colo, sus? 

Humply măsură din ochi înălţimea în care se legănau 
cele două păsări şi răspunse: 

— De ce nu! Cu puştile astea de duminică, ale 
dumneavoastră, sigur că n-aţi putea s-o faceţi ca noi. Arătă 
spre calul lordului. Cele două puşti erau atârnate şi acum de 
curelele scărilor; erau lustruite, aşa încât păreau noi, lucru 
nesuferit pentru un westman. 

Acesta se sculă, ridică puşca, ochi scurt şi trase. Se văzu 
că unul din ulii primise o lovitură, bătu din aripi, încercând să 
se menţină sus, dar în zadar; fu nevoit să coboare, întâi încet, 
apoi mai repede; în cele din urmă, strânse aripile şi căzu la 
pământ vertical, ca un bulgăre greu. 

— Ei, my lord, ce mai ziceţi? întrebă ţintaşul. 

— Nu e rău — fu răspunsul, destul de rece. 

— Cum? Nu e rău? Atât? Gândiţi-vă la ce înălţime era şi 
că glonţul a nimerit pasărea din plin, căci a murit încă în aer! 
Orice cunoscător ar fi zis că e o lovitură de maestru. 

— Well, acum al doilea! zise lordul, dând din cap spre 
vânătorul înalt, fără să ia în seamă reproşul celui mic. 

Gunstick-Uncle se ridică de pe jos ţeapăn, se sprijini cu 
stânga pe puşca sa lungă, ridică mâna ca cineva care recită o 
poezie, îndreptă privirea spre cer şi uitându-se la celălalt uliu, 
declamă pe un ton patetic: 

— Când acvila rotind străbate văzduhul / spre văi şi spre 
râpe adânci, cu gând după hoituri parfumate privind / eu trag 
un glont şi ea îşi dă duhul. 

Recitind aceste versuri, stătea drept şi ţeapăn ca un 
ţăndărică. Până acum nu scosese o vorbă, cu atât mai 
puternică impresie urma să facă acest poem sublim; cel puţin 
aşa credea el, de aceea lăsă braţul jos şi întorcându-se spre 
lord, se uită la el plin de mândrie şi aşteptare. Englezul îşi 
reluase de mult mutra de prostănac; acum trăsăturile i se 
schimonosiră, de parcă râsul ar fi avut de luptat cu plânsul. 

— Aţi auzit, my lord? întrebă cocoşatul. Ei da, Gunstick- 
Uncle e un tip remarcabil. A fost cândva actor şi mai e şi 
acum poet. E scump la vorbă, dar când deschide gură o dată, 
vorbeşte ca îngerii, adică în versuri. 

— Well! făcu englezul, dând din cap. Că vorbeşte în 
versuri sau în salată de castraveți, nu e treaba mea, ci a lui; 
dar oare ştie să tragă? 

Poetul lungan se strâmba trăgând colţul gurii până 
aproape de urechea dreaptă, şi-şi zvârli mâna departe, în aer, 
ceea ce voia să fie un semn de dispreţ. Apoi îşi ridică armă ca 
să ochească, dar o lăsă iar jos. Scăpase momentul potrivit, 
căci în timpul efuziunii sale poetice, uliul-femelă, speriată de 
moartea bărbătuşului, se hotărâse s-o şteargă. Pasărea se 
depărtase mult. 

— E imposibil de nimerit! zise Humply. Nu crezi şi tu, 
Uncle? 

Cel întrebat ridică ambele mâini spre cer, înspre punctul 
unde se zărea uliul şi răspunse pe un ton de parc-ar fi vrut să 
trezească morţii din groapă: 

— Îl poartă aripile / peste munti şi văi, / îşi savurează 
clipele că a scăpat de călăi! Şi cine vrea să-l prindă / în zbor 
după el s-o întindă! 

— Prostii! strigă lordul. Credeţi, într-adevăr, că nu mai 
poate fi nimerit? 

— Da, sir — răspunse Humply. Nici un westman n-ar mai 
fi în stare să-l dea jos acum. 

— Aşa! 

În timp ce scoase această vorbă, pe faţa lordului se ivi o 
tresărire ca o străfulgerare. Se duse repede la calul său, 
desfăcu una din puşti din cureaua scării de şa, scoase 
piedica, duse arma la ochi, apăsă trăgaciul, totul într-o clipită, 
lăsă arma jos, se aşeză la loc, puse mâna pe pulpă de 
căprioară ca să-şi mai taie o bucată şi zise: 

— Ei, s-a putut nimeri, sau ba? 

Feţele celor doi vânători exprimau cea mai adâncă 
mirare şi chiar admiraţie. Pasărea fusese nimerită şi chiar din 
plin, căci se prăbuşea cu o viteză crescândă, într-o spirală ce 
se tot îngusta pe măsură ce se apropia de pământ. 

— Wonderful! strigă Humply, absolut entuziasmat. My 
lord, dacă asta n-a fost pură întâmplare... 

Se întrerupse. Se întoarse spre englez şi văzu că acesta 
şedea pe jos, mestecând, cu spatele în direcţia spre care 
trăsese atât de magistral. Era de necrezut! 

— Bine, my lord — continuă apoi — dar întoarceţi-vă! Nu 
numai că aţi nimerit uliul, dar chiar l-aţi lovit în plin! 

— Ştiu — replică englezul, băgând în gură o bucată de 
carne, fără să se întoarcă. 

— Dar nici n-aţi stat să vedeţi! 

— Nu era nevoie; tot ştiam. Glonţul meu nu dă greş 
niciodată. 

— Dar atunci sunteţi un om care, cel puţin în ce priveşte 
trasul cu puşca, poate să se măsoare cu westmenii noştri cei 
mai renumiţi, cu un Winnetou, cu un Old Firehand sau cu Old 
Shatterhand! Nu-i aşa, Uncle? 

Faimosul Nenea Vergea-de-puşcă se aşeză din nou în 
postură de recitant şi răspunse, gesticulând cu amândouă 
mâinile: 

— Uliul se prăvale, / țintaşul colosal e! / Gloria toată i-o 
cedez. 

— Şi să mai fabric versuri încetez! îl întrerupse englezul. 
La ce aceste rime şi toată zarvă? Am vrut să ştiu ce fel de 
trăgători sunteţi. Acum aşezaţi-vă la loc şi hai să ne 
continuăm tratativele. Va să zică, veniţi cu mine, iar eu vă 
plătesc călătoria. De acord? 

Cei doi se uitară unul la altul, dădură din cap şi 
acceptară cu hotărâre. 

— Well! Şi cât cereţi? 

— Păi, my lord, cu întrebarea asta ne-aţi încurcat. N-am 
fost niciodată în serviciul cuiva şi în cazul unor scouts? ce 
urmează să fim, nu se prea poate vorbi de o aşa-zisă plată. 

— All right! Nu sunteţi lipsiţi de mândrie şi asta-mi place. 
Nu poate fi vorba aici decât de un onorariu, la care aş 
adăuga, dacă sunt mulţumit de serviciile voastre, o 
gratificaţie. Am venit aici ca să trăiesc aventuri, ca să văd 
vânători vestiți, prin urmare vă fac următoarea ofertă: vă 
plătesc cincizeci de dolari pentru fiecare aventură pe care o 
trăim împreună. 

— Sir — zise Humply râzând — atunci o să ne îmbogăţim, 
fiindcă nu ducem lipsă de aventuri pe-aici; de trăit, le trăieşte 
fiecare, dar dacă le supravieţuieşte, asta-i întrebarea. În 
privinţa asta, n-o să vă deziluzionăm; dar pentru un străin e 
mai nimerit să se ferească de aventuri în loc să le caute. 

— Dar eu le vreau! Aţi înţeles? Şi vreau să întâlnesc 
vânători celebri. Aţi pomenit adineauri trei nume pe care le- 
am auzit de multe ori. Pentru fiecare dintre aceşti trei 
vânători vă plătesc, dacă-i întâlnim, o sută de dolari. 

— Mii de draci! Aveţi chiar atâta bănet în buzunar, my 
lord? 

— Am cât îmi trebuie la drum. Banii îi primiţi abia la 
Frisco, la bancherul meu. Vă convine aşa? 

— Da, cu plăcere! Poftim, batem palma! 

Amândoi strânseră mâna englezului. Apoi acesta trase în 
faţa să o a doua pungă, pe care o avea la spate, o deschise şi 
scoase din ea un fel de carte. 

— Am aici un caiet de însemnări în care notez tot — le 
explică. Acum am să deschid un cont pentru fiecare dintre voi 
şi am să pun deasupra capului şi numele lui. 

— Capul? întrebă cocoşatul, uimit. 

— Da, capul! la staţi puţin nemişcaţi, aşa cum şedeţi 
acum! 


2 Ghizi, cercetaşi (în limba engleză în text). 

Deschise caietul legat şi luă un creion. Văzură că ba se 
uită la ei, ba se uită în jos, la hârtie, mişcând între timp 
creionul. După câteva minute le arătă ce desenase; se 
recunoscură în schiţele reuşite şi-şi văzură numele puse 
dedesubt. 

— Pe foile astea se va nota încetul cu încetul cât vă voi 
datora — le explică. Dacă mă prăpădesc, luaţi însemnările cu 
voi la Frisco şi le arătaţi bancherului, al cărui nume îl scriu 
aici; el o să vă înmâneze imediat şi fără dificultăţi suma 
respectivă. 

— Asta-i un aranjament minunat, my lord! zise Humply. 
Dar nu dorim deloc ca behold” Uncle, ia uită-te la caii noştri! 
Dau din urechi şi-şi umflă nările. Trebuie să fie ceva străin 
prin apropiere. Preria vălurită e periculoasă. Dacă te urci pe 
coline, poţi fi văzut, iar dacă rămâi în vale, nu poţi să observi 
venirea vreunui duşman. Am să mă urc să văd. 

— Vin şi eu — declară lordul. 

— Rămâneţi mai bine aici, sir! Aţi putea să-mi încurcaţi 
socotelile. 

— Pshaw! N-am să încurc nimic! 

Cei doi se urcară din vale în vârful colinei. Când ajunseră 
aproape de culme, se culcară şi continuară urcuşul în patru 
labe, cu prudenţă, până sus. larba le ascundea trupurile, iar 
capul îl ţineau ridicat numai cât era strict necesar ca să se 
poată uita în jur. 

— Hm, pentru un începător, sir, nu vă apucaţi prea post 
de treabă! zise Humply. Zău că nici eu n-aş prea putea s-o fac 
mai bine! Dar îl vedeţi pe omul acela, pe a doua colină, drept 
înainte? 

— Yes! Pare să fie un indian, nu? 

— Da, e o piele-roşie. De-aş avea... ah, sir, duceţi-vă 
până jos să aduceţi lunetă, ca să disting trăsăturile acestui 
om! 


1 Atenţie! (în limba engleză în text). 

Lordul făcu ce i se ceruse. 

Indianul zăcea în iarbă, pe colina în chestiune şi se uita 
cu atenţie spre răsărit, unde nu se vedea însă nimic. 

Din când în când, îşi îndrepta bustul, înălțându-se, ca să- 
şi lărgească orizontul, lăsându-l să recadă de fiecare dată, în 
grabă. Dacă aştepta pe cineva, acesta nu putea fi decât o 
fiinţă duşmănoasă. 

Acum sosi lordul cu lunetă, o potrivi şi o dădu 
cocoşatului. Tocmai în clipa în care acesta puse luneta la ochi 
şi prinse imaginea în lentilă, indianul privi o clipă înapoi, în 
aşa fel încât i se putea vedea faţa. Humply puse îndată luneta 
la o parte, sări în picioare aşa încât să i se poată vedea toată 
statura din punctul unde era indianul, făcu mâinile pâlnie în 
faţa gurii şi strigă cât putu: 

— Menaka-şeha, Menaka-şeha! Fratele meu să vină la 
prietenul său alb! 

Indianul se întoarse brusc, îl recunoscu pe cocoşatul 
care-l strigase şi se dădu jos îndată din vârful colinei, 
dispărând în vale. 

— Acum, my lord, o să aveţi în curând de plătit primii 
cincizeci de dolari — zise Humply către englez, lăsându-se iar 
pe vine. 

— O să avem o aventură? 

— Foarte probabil, fiindcă nu e nici o îndoială că şeful de 
trib pândea nişte duşmani. 

— E o căpetenie? 

— Da, e un tip straşnic, acest şef Osaga. Uncle şi cu mine 
am fumat cu el pipa păcii şi a frăţiei şi suntem deci obligaţi 
să-l ajutăm. 

— Well! Atunci doresc să se aştepte la sosirea nu numai 
a unui, ci a mai multor adversari! 

— Nu vorbiţi de dracu', că ne pomenim cu el! Asemenea 
dorinţe sunt primejdioase, fiind din acelea care se împlinesc 
prea uşor. Hai să coborâm! Uncle o să fie bucuros, dar şi 

mirat că această căpetenie se află prin regiunea asta. 

— Cum ziceai că-l cheamă? 

— În limba osagă, Menaka-şeha; asta înseamnă Soare- 
bun sau Soare-mare. E un războinic foarte viteaz şi încercat şi 
în fond nu e un duşman al albilor, deşi osagii fac parte dintre 
triburile siouxilor încă neîmblânziţi. 

Ajunşi la vale, îl găsiră pe Uncle într-o poză ţeapănă, 
teatrală. Auzise totul şi luase această poză pentru a-l saluta 
pe prietenul său roşu cu cât mai multă demnitate. După câtva 
timp, caii începură să fornăie şi îndată după aceea îl văzură 
venind pe indian. Era în plină maturitate şi purta 
îmbrăcămintea obişnuită, de piele, a indienilor, ruptă însă pe 
alocurea şi pe ici, pe colo, mânjită cu sânge proaspăt. N-avea 
arme. Pe fiecare obraz avea un tatuaj care reprezenta un 
soare. La încheieturile mâinilor, pielea era julită; se vedea că 
fusese legat şi că rupsese curelele. Era limpede că evadase şi 
că era urmărit. 

În pofida primejdiei care-l păştea şi care putea fi foarte 
aproape indianul se apropie încet, dădu mâna cu cei doi 
vânători fără a-l lua în seamă, pentru moment, pe englez şi 
exprimându-se într-o engleză cursivă, vorbi pe tonul cel mai 
calm: 

— Am recunoscut îndată vocea şi silueta prietenului şi 
fratelui meu şi mă bucur să vă pot saluta. 

— Şi noi ne bucurăm la fel; cred că eşti convins 
— răspunse Humply. 

Lunganul de Uncle întinse amândouă mâinile peste capul 
indianului, ca şi cum ar fi vrut să-l binecuvânteze şi strigă: 

— Bun venit şi bună cale / îti urăm în astă vale, / mare 
şef şi om stimat! / printre prieteni şezi la sfat / şi consumă făr' 
de zăbavă / acest rest de căprioară. 

Arătă spre locul din iarbă unde zăcea ce mai lăsase 
lordul din pulpa de vânat şi anume osul cu câteva fibre de 
carne care nu se putuseră îndepărta cu cuțitul. 

— Taci, Uncle — îi porunci Humply — acum chiar că nu e 
momentul să faci poezii! Nu vezi în ce stare se află 
căpetenia? 

— Legat, dar evadat, / spre fidelii săi şi-a luat / el zborul 
neînfricat — răspunse fostul actor, declamând în continuare. 

Cocoşatul îi întoarse spatele şi, făcând un gest spre lord, 
îi spuse indianului: 

— Această faţă-palidă e un maestru al tirului şi un nou 
prieten al nostru. ŢIi-l recomand ţie şi tribului tău. 

Atunci indianul dădu mâna şi cu englezul, răspunzând: 

— Sunt prietenul oricărui alb bun şi cinstit. Dar hoţii 
ucigaşii şi profanatorii de morminte să fie mâncaţi de 
tomahawk! 

— Ai întâlnit oameni atât de răi? se interesă Humply. 

— Da. Rog pe fraţii mei să-şi țină puştile pregătite pentru 
cei care mă urmăresc şi care ar putea sosi dintr-o clipă într- 
alta, deşi nu i-am zărit. Ei vor fi călare, iar eu trebuie să 
umblu pe jos; dar picioarele Bunului-Soare sunt iuți şi 
neobosite ca ale cerbului pe care nici un cal nu-l ajunge din 
urmă. Am ocolit mult şi am umblat şi în cerc, de multe ori am 
mers de-a-ndăratelea. Mi-au pus gând rău. 

— Sunt mulţi la număr? 

— Sunt mulţi de tot; mai multe sute de oameni răi, din 
aceia pe care feţele-palide le numesc „tramps”. 

— Tramps? Cum au ajuns aici şi ce caută în aceste 
ţinuturi îndepărtate? Şi unde se află? 

— Într-un colţ de pădure care se cheamă Osaga-nook, 
dar căruia noi îi zicem „colţul crimei”, pentru că cel mai vestit 
şef al nostru a fost omorât acolo cu războinicii săi cei mai 
viteji, prin vicleşug. În fiecare an, când luna e plină a 
treisprezecea oară, câţiva trimişi ai tribului nostru vizitează 
acest loc, pentru a executa în jurul mormintelor eroilor noştri 
căzuţi dansul morţii. Aşa am părăsit şi eu anul acesta, 
împreună cu doisprezece războinici, păşunile noastre, ca să 

ne ducem la Osaga-nook. Am sosit acolo alaltăieri şi ne-am 
aşezat tabăra în apropierea mormintelor. Azi am ţinut 
festivitatea. Pusesem doi paznici, cu toate acestea câţiva 
oameni albi au reuşit să se apropie de noi neobservaţi. 
Pesemne că au văzut urmele lăsate de paşii noştri şi ai cailor 
şi în timpul dansului au tăbărât atât de brusc asupra noastră, 
încât nu ne-am putut opune decât câteva clipe. Erau câteva 
sute la număr; noi am ucis pe câţiva dintre ei; ei au împuşcat 
opt dintre-ai noştri; eu şi ceilalţi patru am fost prinşi şi legaţi. 
Am aflat că în seara asta urma să fim schingiuiţi la focul de 
tabără şi apoi arşi. S-au aşezat pe lângă morminte şi m-au 
izolat de războinicii mei, ca să nu pot vorbi cu ei. M-au legat 
de un copac şi au pus pe un alb să mă păzească; dar cureaua 
cu care eram legat era prea slabă; am rupt-o. E drept că mi- 
am tăiat carnea adânc, dar am scăpat şi am profitat de o 
clipă în care paznicul s-a îndepărtat puţin, ca să mă strecor 
nevăzut. 

— Şi cei patru tovarăşi ai tăi? 

— Sunt încă acolo. Sau crezi că ar fi trebuit să-i caut? Nu 
aş fi putut să-i salvez, ci aş fi pierit o dată cu ei. Am hotărât 
să mă duc în grabă la ferma lui Butler, proprietarul ei fiind 
prieten cu mine, ca să aduc ajutor de acolo. 

— Aproape exclus — fu de părere Humply-Bill, clătinând 
din cap. De la Osaga-nook până la ferma lui Butler sunt vreo 
şase ore de drum călare; cu un cal prost faci chiar mult mai 
mult. Cum poţi atunci să te şi înapoiezi până seara, când 
tovarăşii tăi urmează să moară? 

— Picioarele Bunului-Soare sunt la fel de iuți ca ale unui 
cal — răspunse căpetenia, sigur de sine. Evadarea mea o să 
aibă ca urmare amânarea execuţiei şi sper că vor face tot 
posibilul ca să fiu prins din nou. Aşa că ajutorul ar sosi 
probabil totuşi la timp. 

— Concluziile pe care le tragi pot fi juste sau nu. Bine că 
ne-ai întâlnit, aşa nu mai e nevoie să alergi până la ferma lui 

Butler; o să mergem cu tine ca să-i eliberăm pe tovarăşii tăi. 

— Fratele meu alb e într-adevăr gata să facă acest lucru? 
întrebă indianul, cu vocea vibrând de bucurie. 

— Fireşte! Ce altă am putea face? Osagii sunt doar 
prietenii noştri, pe când vagabonzii sunt duşmanii oricărui om 
cumsecade! 

— Dar sunt foarte mulţi, sunt atâţia, iar noi n-avem cu 
toţii, laolaltă, decât opt braţe! 

— Pshaw! Patru capete şirete pot să îndrăznească să se 
apropie tiptil de o hoardă întreabă de vagabonzi, ca să scoată 
din ghearele lor câţiva prizonieri. Tu ce zici de asta, Uncle? 

Tot ţeapăn de parc-ar fi înghiţit un par, acesta întinse 
braţele în lături, închise ochii şi strigă: 

— Plec cu plăcere şi muniții / acolo unde stau bandiții / şi 
fără frică şi ezitare / le scot pe-ai noştri frați din gheare. 

— Bun! Dar dumneavoastră, my lord? 

Englezul îşi scoase carnetul mare pentru a notă numele 
căpeteniei; îl puse acum la loc, în buzunar şi zise: 

— Fireşte că vin şi eu! Doar e o aventură! 

— Dar una foarte periculoasă, sir! 

— Cu atât mai bine! Atunci dau zece dolari în plus, va să 
zică şaizeci. Dar dacă vrem să pornim călare, trebuie să 
procurăm un cal pentru Bunul-Soare. 

— Aşa e — zise cocoşatul, privindu-l scrutător. Şi de 
unde, mă rog, aţi scoate unul? 

— Fireşte că de la urmăritorii lui, care, ţinându-se strâns 
după el, sunt probabil destul de aproape. 

— Foarte just, foarte just! Nu sunteţi un tip de lepădat, 
sir şi mă gândesc că o să ne învăţăm unul cu altul destul de 
uşor. Ar mai fi de dorit ca prietenul nostru roşu să aibă şi o 
armă. 

— Îi cedez eu una din puştile mele. lat-o, poftim! Am să-i 
explic cum funcţionează. Şi acum, nu mai avem vreme de 
pierdut, trebuie să ne aşezăm în aşa fel încât urmăritorii, o 

dată sosiți aici, să fie încercuiți din toate părţile. 

Expresia de uimire de pe faţa mititelului deveni tot mai 
pronunţată. Îl măsură pe englez cu o privire întrebătoare şi 
zise: 

— Vorbiţi exact ca un vânător vechi şi plin de experienţă, 
sir! Şi cum vă gândiţi să ne apucăm de treaba asta? 

— Foarte simplu. Unul dintre noi rămâne aici, pe dealul 
pe care am fost noi doi adineauri. Acesta îi primeşte pe tipi 
exact aşa cum m-aţi primit voi doi pe mine. Ceilalţi trei se 
duc, formând un arc şi se urcă pe cele trei coline învecinate. 
Când tipii sosesc, ei se vor afla între cele patru coline ocupate 
şi noi îi avem în mână, putem să-i curăţăm, căci sus suntem 
adăpostiţi, pe când ei nu văd din noi decât fumul 
împuşcăturilor noastre. 

— Vorbiţi într-adevăr că din carte, my lord! Spuneţi 
drept, vă aflaţi într-adevăr pentru prima oară în prerie? 

— E chiar aşa. Dar am mai fost şi eu în alte locuri, unde 
nu e necesară tot atâta precauţie. Doar am mai vorbit despre 
asta! 

— Well! Văd că n-o să ne prea daţi de furcă, ceea ce mă 
bucură. Mărturisesc că aveam de gând să fac exact aceeaşi 
propunere. Eşti de acord, bătrâne Uncle? 

Ţeapănul făcu un gest teatral şi răspunse: 

— Da, da, vor fi încercuiți / Şi toți laolaltă omorâți. 

— Bun, ei, atunci eu stau pe-aici, ca să le adresez 
cuvântul de îndată ce se vor ivi. My /ord se duce spre 
dreapta; tu te duci spre stânga, iar căpetenia se postează pe 
colina cea mai din faţă. În felul acesta o să-i avem în mijlocul 
nostru, iar dacă-i omorâm sau nu, asta va depinde întru totul 
de felul în care se vor comporta. O să vorbesc cu ei destul de 
tare ca să puteţi auzi cu toţii fiecare cuvânt; în felul acesta 
veţi şti ce avem de făcut. Dacă împuşc pe vreunul din ei, 
acesta să fie semnul sigur că aveţi de tras asupra celorlalţi. 
Nu trebuie să ne scape nici unul. Gândiţi-vă că au omorât opt 

osagi, fără să fi fost trataţi de ei cu duşmănie înainte! Dar 
cruţaţi caii; avem nevoie de ei. Şi acum, înainte, domnilor! 
Cred că nu trebuie să mai zăbovim! 

Se urcă pe dealul cel mai apropiat şi se culcă în iarbă, 
acolo unde fusese înainte cu englezul şi-l observase pe 
indian. Ceilalţi trei dispăruseră într-o parte şi-ntr-alta, prin văi. 
Caii rămaseră ascunşi unde fuseseră. Lordul luase luneta cu 
el. 

Trecu poate un sfert de oră fără să se poată observa că 
s-ar apropia vreo fiinţă omenească. Apoi se auzi de pe colina 
ocupată de englez un strigăt puternic: 

— Atenţie, vin! 

— Linişte! răspunse cocoşatul mai încet. 

— Pshaw! Nu ne pot auzi, sunt cam la o milă depărtare. 

— Unde? 

— Drept spre răsărit. Am văzut prin lunetă doi tipi stând 
pe o colină şi privind încoace, ca să încerce să-l zărească pe 
şeful de trib. Se vede că au lăsat caii în vale. 

lar mai trecu o bucată de vreme; apoi se auziră copitele 
cailor care se apropiau. În valea din faţa cocoşatului se zăriră 
doi călăreţi; erau foarte bine înarmaţi, aveau cai buni şi 
ţineau ochii aplecaţi spre urmele căpeteniei. După ei se mai 
iviră alţi doi şi apoi încă unul; erau deci cinci urmăritori. Când 
ajunseră în mijlocul văii, aflându-se deci între cei patru 
oameni ascunşi, Bill strigă înspre ei: 

— Stop, domnilor! Nici un pas înainte, sau o să-mi auziţi 
puşca vorbind! 

Se opriră surprinşi şi se uitară în sus, fără însă a zări pe 
cineva, deoarece cocoşatul stătea culcat în iarba înaltă. Dar 
ascultară de comandă, iar cel care era mai în faţă răspunse: 

— Ce dracu'! Ce fel de tâlhari de drumul mare se află pe- 
aici? Arătaţi-vă, să vă vedem şi spuneţi-ne ce drept aveţi să 
ne opriţi? 

— Dreptul oricărui vânător care se întâlneşte cu străini 

— Şi noi suntem vânători! Dacă eşti un tip cinstit, arată- 
te! 

Cei cinci tramp-i luaseră armele în mână; nu aveau deloc 
aerul paşnic; totuşi, mărunţelul răspunse: 

— Sunt un om cinstit şi pot să mă arăt! lată-mă! 

Sări în picioare, aşa încât i se văzu toată statura, ţinând 
însă ochii îndreptaţi cu atenţie şi vigilenţă asupra lor. 

— Zounds! făcu unul dintre ei. Dacă nu mă-nşel, e 
Humply-Bill! 

— Aşa mi se spune, e adevărat. 

— Atunci e şi Gunstick-Uncle prin apropiere; ăştia doi 
sunt nedespărţiţi. 

— Va să zică, ne cunoaşteţi? 

— Cred şi eu! Am o vorbuliţă cu dumneata din vremuri 
mai vechi. 

— Dar eu nu te cunosc! 

— Se poate, fiindcă nu m-ai văzut decât de la distanţă. 
Băieți, tipul ăsta ne stă în cale; ba, îmi vine să cred că s-a 
aliat cu indianul. la să-l doborâm de-acolo! 

Îl ochi pe cocoşat şi trase. Bill căzu iute ca fulgerul în 
iarbă, ca şi cum ar fi fost lovit de glonţ. 

— High-day, straşnic am ţintit! strigă omul. Acum mai 
avem de isprăvit cu Gunstick... 

Nu apucă să-şi termine fraza. Bill se aruncase pe jos-de 
bună voie, ca să nu-l nimerească; acum ieşiră două fulgere, 
unul după altul, din cele două ţevi ale puştii sale şi câteva 
clipe mai târziu răsunară şi împuşcăturile celorlalţi trei. Cei 
cinci vagabonzi căzură de pe caii lor, iar cei patru învingători 
coborâră de pe coline în vale, pentru a împiedica pe cei cinci 
căi s-o ia la goană. Îi examinară pe banditi. 

— E o treabă făcută cum trebuie. Nici un glonţ nu a 
nimerit alături! Moartea a fost instantanee! 

Căpetenia osagilor îi cercetă pe cei doi bărbaţi pe care-i 
împuşcase el, ţintindu-le fruntea. Văzu găurile pe unde 

pătrunseseră gloanţele, aproape de rădăcina nasului şi se 
adresă lordului: 

— Puşca fratelui meu e de calibru foarte mic, dar e un 
gun excelent, pe care te poţi bizui. 

— Te cred — răspunse englezul, dând din cap. Am 
comandat ambele puşti special pentru prerie. 

— Fratele meu, dacă vrea, să mi-o vândă pe asta! Îi dau 
o sută de blăni de castor pentru ea. 

— Nu e de vânzare. 

— Atunci îi dau o sută cincizeci. 

— Nici atunci. 

— Nici pentru două sute? 

— Nu, nici chiar dacă blănurile de castor ar fi cât o piele 
de elefant, fiecare. 

— Atunci îi ofer preţul cel mai mare din câte există; îi dau 
în schimb cel mai bun cal de călărie al osagilor! 

Se putea vedea, după expresia, feţei sale, că e 
încredinţat de a fi făcut o ofertă nemaipomenită, dar lordul 
clătină din cap, în semn că nu vrea şi zise: 

— Lord Castlepool nu face schimb şi nu vinde niciodată. 
Ce să fac cu calul acela, de vreme ce al meu e cel puţin la fel 
de grozav ca şi cel despre care vorbeaţi? 

— Nici un cal al preriei nu-l întrece pe al meu. Dar cum 
nu-l pot sili pe fratele meu alb să-mi vândă puşca sa, i-o 
înapoiez. Aceşti morţi au mai multe arme decât am eu 
nevoie. 

Restitui arma, făcând însă o mină care exprima cel mai 
intens regret. Toate lucrurile folositoare din posesia morţilor 
fură luate. În timp ce le scotoceau prin buzunare, în căutarea 
unor asemenea obiecte, Bill remarcă: 

— Tipul ăsta mă cunoştea. Eu, însă, nu-mi amintesc că |- 
aş fi văzut vreodată. O fi cum zice el. Cine ştie câte mârşavii 
am împiedicat prin faptul că i-am omorât! Acum şi căpetenia 
poate umbla călare şi mai rămân patru cai fără călăreţi, 

tocmai cât ne trebuie pentru cei patru osagi pe care vrem să-i 
eliberăm. 

— Acum o pornim călare înspre tramp-i? întrebă 
englezul. 

— Bineînţeles! Cunosc regiunea asta şi ştiu că nu putem 
ajunge la Osaga-nook înainte de înserat, de vreme ce nu 
putem s-o luăm direct într-acolo, ci trebuie să facem un 
înconjur, ca să ne apropiem de ei dinspre pădure. 

— Dar cadavrele astea? 

— Le lăsăm pur şi simplu să zacă. Sau poate aveţi chef 
să construiți pentru nemernicii ăştia un monument funerar, 
poate un mausoleu? Las' să le fie mormântul în stomacul 
vulturilor şi al coioţilor; mai mult nu li se cuvine! 

Cuvintele acestea erau poate dure şi necreştineşti, dar 
vestul sălbatic îşi are felul său propriu de a fi sensibil; într-o 
regiune unde moartea şi pieirea te pândesc din toate părţile, 
omul e adesea silit să aibă consideraţie întâi şi întâi faţă de 
sine însuşi, evitând tot ce i-ar putea periclita siguranţa 
personală. 

Legară caii liberi unii de alţii, urcară în şa şi o porniră 
întâi drept spre nord, pentru a coti mai încolo, spre est. 
Căpetenia îi conducea. Toată după-amiaza trecură mereu prin 
Preria Vălurită, deschisă. Când soarele era spre scăpătat, 
zăriră în depărtare o geană întunecată de pădure şi osagul 
explică: 

— Acolo e fundul pădurii. Partea din faţă e scobită şi 
formează un unghi sau un colţ, acela pe care-l numim colţul 
crimei şi unde se află mormintele războinicilor noştri răpuşi. 
După ce intrăm în pădure, mai avem de mers vreun sfert de 
oră ca să ajungem la tabăra tramp-ilor. 

Auzind acestea, Bill îşi opri calul, descăleca şi se aşeză în 
iarbă, fără a scoate un cuvânt. Uncle şi cu indianul îi urmară 
exemplul, ca şi cum ar fi fost vorba de un luciu de la sine 
înţeles. Atunci, englezul descăleca şi el, dar ceru lămuriri. 

— Mă gândesc că nu e bine să pierdem din timp. Cum 
putem să-i scăpăm pe osagi, dacă ne aşezăm aici şi stăm cu 
mâinile în sân? 

— E o întrebare cu totul greşit pusă, sir! răspunse 
cocoşatul. Credeţi că bandiții stau liniştiţi în tabăra lor? 

— Nu prea. 

— Ba chiar sigur că nu! Trebuie să mănânce şi ei, deci 
trebuie să umble după vânat. Se răzleţesc prin pădure. Acolo, 
pe unde intrăm noi, pădurea nu e mai lată decât cale de un 
sfert de oră şi e de presupus că tocmai acolo se află oameni 
de-ai lor, care ar putea să ne vadă venind. Prin urmare, 
suntem nevoiţi să aşteptăm aici până se-ntunecă; atunci 
indivizii se vor fi retras în tabăra lor, iar noi putem ajunge în 
pădure neobservaţi. Vă daţi seama că-i aşa? 

— Well! făcu lordul aşezându-se acum şi el. N-aş fi crezut 
că pot fi atât de prost! 

— De, eraţi în stare să mergeţi înainte, drept în ghearele 
drăguţilor de ei, iar noi, Uncle şi cu mine, puteam să vă 
ducem jurnalul de călătorie la Frisco fără să căpătăm măcar 
un dolar. 

— Fără să căpătaţi nimic?! Dar de ce? 

— Pentru că aventura noastră nu e încă trăită complet. 

— Ba am trăit-o! A şi avut loc şi e înregistrată, întâlnirea 
cu căpetenia osagilor şi împuşcarea celor cinci bandiți a fost o 
aventură completă care face cincizeci de dolari. Figurează de 
pe acum în caiet. Eliberarea osagilor e o altă aventură. 

— Tot pentru cincizeci de dolari? 

— Yes. 

— Ei, atunci notaţi, sir, notaţi mereu! zise Bill râzând. 
Dacă descompuneţi fiecare păţanie în atâtea şi atâtea 
subaventuri, o să aveţi să ne daţi la Frisco atâta bănet că n-o 
să ştiţi de unde să-i luaţi! 

— O să ajungă cât am — zise lordul zâmbind. Pot să vă 
plătesc fără să fiu nevoit să vând castelul Castlepool. 

Soarele dispăru, iar umbrele amurgului se furişară peste 
văile unduioase, urcând tot mai sus pe flancul colinelor, 
inundându-le şi pe acestea şi învăluind în cele din urmă tot 
pământul cu o mantie sumbră. Şi cerul era întunecos, fără 
stele. 

Acum porniră; dar nu înaintară călare chiar până în 
pădure. Prudenţa cerea să lase caii pe câmp. Orice westman 
are asupra lui ţăruşi cu ajutorul cărora poate ţine pe loc caii, 
legându-i cu frâul de ţăruşul înfipt în pământ. 

Legară deci caii în felul acesta, apoi se îndreptară în şir 
indian spre pădure. 

Indianul umbla în frunte. Picioarele sale abia atingeau 
pământul, aşa încât nici o ureche nu-i putea auzi paşii. Lordul, 
care venea după el, îşi dădea silinţa să umble la fel de uşor. 
Nu se auzea în jur nimic, decât foşnetul vârfurilor de copac, 
mişcate de o boare. Deodată, osagul îl apucă pe englez de 
mâna dreaptă şi-i şopti: 

— Fratele meu alb să dea mâna cealaltă următorului, ca 
feţele-palide să alcătuiască un lanţ pe care să-l conduc. 

În timp ce el mergea pipăind cu o mână întinsă înainte, îi 
trăgea cu cealaltă pe cei trei albi după el. Lordului i se păru 
lung timpul scurs, căci în asemenea situaţii minutele se 
lungesc de păr ceasuri. În cele din urmă, căpetenia se opri şi 
zise în şoaptă: 

— Fraţii mei albi să asculte. Am auzit vocile tramp-ilor. 

Traseră cu urechea. Se auzeau voci la depărtare mare, 
aşa că nu se putea înţelege ce se vorbea. După câţiva paşi, 
zăriră o vagă lumină, încât ochii lor putură distingă 
trunchiurile copacilor. 

— Fraţii mei albi să aştepte aici până mă întorc — zise 
căpetenia osagilor şi în clipa următoare dispăru. 

Trecuse cam o jumătate de oră până când se întoarse. 
Nu-l văzuseră şi nici nu-l auziseră venind. Deodată se ivi în 
faţa lor, ca ieşit din pământ. 

— Ei? întrebă Bill. Ce ai de raportat? 

— Că au mai venit mulţi tramp-i, încă mult mai mulţi. 

— Drace! Oare bandiții ăştia au de gând să ţină un 
miting aici? Atunci vai de fermierii care stau în apropiere! Ai 
auzit ce vorbeau? 

— Au aprins mai multe focuri şi toată poiana era 
luminată. Bandiţii formaseră un cerc în jurul unei feţe-palide 
cu părul roşu, care ţinea o cuvântare lungă, cu voce foarte 
tare. Atenţia mea era încordată să descopăr locul unde stau 
fraţii mei roşii, aşa că n-am reţinut decât foarte puţin din câte 
spunea. 

— Totuşi, ce-a spus? 

— Zicea că bogăţia e rezultatul jafului şi că, deci, trebuie 
să se ia bogaţilor tot ce au. Susţinea că statul n-are dreptul să 
ia impozite de la cetăţeni, deci trebuie să i se ia toţi banii pe 
care-i are în casierii. Mai spunea că toţi tramp-ii sunt fraţi şi 
că pot deveni bogaţi foarte repede, dacă acceptă propunerile 
lui. 

— Mai departe? Ce mai spunea? 

— N-am mai dat atenţie vorbelor sale. A mai vorbit de 
casa mare de bani a căilor ferate, care trebuie golită. După 
aceea, n-am mai ascultat ce spunea, căci am văzut locul în 
care se află fraţii mei roşii. 

— Unde e acel loc? 

— În apropierea unui foc de tabără mic, în jurul căruia nu 
şedea nimeni. Stăteau acolo, legaţi de copaci şi în faţa 
fiecăruia şedea un tramp şi-i păzea. 

— Aşa că nu ne putem apropia tiptil? 

— Ba se poate. Aş fi putut să tai chiar eu curelele cu care 
sunt legaţi, dar am vrut întâi să-i chem pe fraţii mei albi. M- 
am apropiat totuşi târâş de unul dintre războinicii mei şi i-am 
spus în şoaptă că o să-i salvăm. 

— Tramp-ii ăştia nu sunt westmeni. E o prostie 
nemaipomenită să pui prizonierii la mijloc. Condu-ne la locul 

unde se află! 

Cei patru se strecurară, cu căpetenia în frunte, printre 
copaci, dându-şi osteneala să rămână mereu în umbra 
trunchiurilor. În felul acesta se apropiară iute de tabără, unde 
văzură acum arzând opt focuri. Cel mai mic ardea în partea 
dinspre pădure a luminişului, foarte aproape de copaci şi într- 
acolo îşi îndreptă căpetenia paşii. O dată se opri pentru 
câteva clipe şi le şopti celor trei albi: 

— Acum stau mai multe feţe-palide la acest foc. 
Adineauri nu era nici unul. Omul cu părul roşu e şi el acolo. 
Aceştia par să fie conducătorii. Îi vedeţi pe osagii mei, la 
câţiva paşi de dânşii, în dreptul câte unui copac? 

— Da — răspunse cocoşatul. Cuvântarea ţinută de omul 
cu păr roşu s-a isprăvit şi acum tipii stau izolaţi de ceilalţi, 
probabil ca să se sfătuiască. Ar putea fi foarte important să 
aflăm ce au de gând. Aşa de mulţi tramp-i nu s-au adunat aici 
de florile mărului. Noroc că sunt câteva tufişuri pe la 
rădăcinile copacilor. Mă târăsc până acolo să aud despre ce 
vorbesc. 

— Fratele meu să nu facă aşa, nu e bine! îl preveni 
căpetenia. 

— De ce? Crezi că o să mă las prins? 

— Nu. Ştiu că fratele meu se pricepe la târâtul în 
recunoaştere; dar ar putea fi totuşi văzut. 

— Văzut, poate, dar nu prins. 

— Bine, fratele meu are picioare iuți şi ar fugi la iuţeală, 
dar atunci nu ne-ar mai fi posibil să-i eliberăm pe războinicii 
osagi. 

— Ba da. Am da gata paznicii în câteva clipe şi le-am tăia 
legăturile; după aceea ne-am face nevăzuţi prin pădure şi am 
alerga până la cai. Aş vrea să-l văd pe tramp-ul care să ne 
împiedice! Deci, mă furişez până la ei. Dacă mă observă, 
săriţi să dezlegaţi prizonierii. Nu ni se poate întâmpla nimic. 
Ţine-mi puşca, Uncle! 

Îşi dădu arma tovarăşului său, se culcă la pământ şi 
începu să se târască spre foc. Misiunea lui se arătă mai uşor 
de îndeplinit decât crezuse. Bandiţii vorbeau atât de tare, 
încât înţelese fiecare cuvânt. 

Căpetenia osagilor nu se înşelase crezând că cei patru, 
bandiți aşezaţi la acest foc erau conducătorii bandei. Unul 
dintre ei, cel cu părul roşu, era „colonelul” Brinkley, care 
sosise aici în seara aceasta, împreună cu cei câţiva tovarăşi ai 
săi, scăpaţi din mâinile rafterilor. Vorbea tocmai, aşa că 
Humply-Bill îl auzi spunând: 

— Pot să vă promit, prin urmare, un mare succes, căci 
acolo se află casa de bani principală. Sunteţi deci de acord? 

— Da, da, da! răspunseră ceilalţi trei. 

— Şi cum stau lucrurile cu ferma lui Butler? Vreţi s-o 
luăm împreună? Sau să fac eu asta pe cont propriu, angajând 
vreo treizeci de băieţi de-ai voştri? 

— Luăm şi noi parte, fireşte — declară unul. Nu văd de ce 
să lăsăm să-ţi umpli numai tu buzunarele! Întrebarea e numai 
dacă banii au şi sosit. 

— Încă nu. Rafter-ii n-au avut cai imediat, pe când eu am 
găsit chiar a doua zi de dimineaţă un cal bun. Deci, nu se 
poate să fi sosit de pe acum la fermă. Dar Butler e destul de 
bogat şi aşa. Atacăm fermă, o prădăm, apoi aşteptăm liniştiţi 
sosirea rafter-ilor şi a nemernicilor care-i comandă. 

— Dar ştii precis că or să vină? 

— Absolut precis. Acest Old Firehand trebuie să se ducă 
acolo din pricina unui inginer care se află probabil de pe 
acum la fermă. 

— Ce fel de inginer? Ce-i cu el? 

— Nimic. E o poveste care nu prezintă nici un interes 
pentru voi. Poate v-o spun altă dată. Poate vă mai angajez 
pentru o altă lovitură la care se pot câştiga bani cu grămada. 

— Vorbeşti în enigme. Ca să fiu sincer, aş prefera să nu 
am de-a face cu acest Old Firehand. 

— Prostii! Ce crezi că ne poate face? Gândeşte-te că am 
adunat patru sute de indivizi care s-ar măsura şi cu dracu'! 

— Hm, asta aşa e. Şi când pornim? 

— Mâine după-masă, aşa ca să ajungem la fermă seara. 
E mare şi o să ardă splendid, va fi un foc la care vom putea 
frige multă carne! 

Humply-Bill auzise destul; se întoarse târâş la tovarăşii 
săi şi-i invită să treacă acum la eliberarea osagilor. Planul lui 
era ca fiecare să se posteze în spatele câte unui prizonier, dar 
căpetenia îl întrerupse: 

— Ce trebuie să se întâmple de acum înainte nu mai e 
treaba oamenilor albi, ci a celor roşii. Mă duc singur, iar fraţii 
mei să-mi sară în ajutor numai dacă se va observa ce voi 
face. 

Plecă târându-se ca un şarpe pe jos. 

— Ce are de gând? întrebă englezul în şoaptă. 

— O ispravă de maestru — răspunse Bill. Uitaţi-vă bine 
într-acolo, spre prizonieri. Dacă iese prost, trebuie să ne 
grăbim să-i sărim în ajutor. N-avem decât să le tăiem 
legăturile şi apoi să alergăm la cai. 

Lordul făcu ce i se spusese. Focul la care şedeau 
conducătorii bandiţilor era la o depărtare de vreo zece paşi la 
marginea pădurii. Acolo se aflau copacii de care erau legaţi 
prizonierii, ei stând în poziţie verticală. Lângă fiecare prizonier 
şedea sau stătea culcat câte un paznic înarmat. Englezul îşi 
forţă ochii ca să vadă căpetenia, dar în zadar. Văzu doar că 
unul din paznici, care şezuse, se culcă acum atât de brusc, de 
parc-ar fi căzut. Şi ceilalţi trei paznici se mişcară unul după 
altul şi anume în mod ciudat, în aşa fel încât capetele lor 
ajunseră în umbra copacului respectiv. Între timp nu se auzise 
nici un sunet, nici cel mai mic zgomot. 

Mai trecu o bucată de vreme şi lordul îl zări deodată pe 
osag pe jos, între el şi Bill. 

— Ei, gata? întrebă acesta din urmă. 

— Da — răspunse indianul. 

— Dar osagii tăi mai sunt legaţi! îi şuşoti lordul. 

— Nu, dar au rămas aşa pe loc, până vorbesc cu voi. 
Cuţitul meu i-a nimerit pe paznici drept în inimă, apoi le-am 
luat scalpul. Acum mă târăsc iar până acolo ca să-i conduc pe 
fraţii mei roşii la cai, printre care se mai găsesc şi ai noştri. 
De vreme ce totul a mers aşa de bine, n-o să plecăm fără să 
ne luăm caii. 

— De ce să vă mai expuneţi acestei primejdii? Îl preveni 
Bill. 

— Fratele meu alb se înşeală. Acum nu mai e nici o 
primejdie. Îndată ce îi vedeţi pe osagi dispărând din faţa 
copacilor lor, puteţi să vă îndepărtați şi voi. În curând veţi 
auzi tropot de cai şi ţipetele tramp-ilor care îi păzesc. Apoi 
vom sosi la locul unde am descălecat mai înainte. Howgh! 

Prin această exclamaţie de întărire a celor spuse voia să 
semnifice că orice obiecţiune ar fi inutilă; apoi dispăru brusc. 
Lordul îi observă pe prizonieri; se rezemau drepţi şi ţepeni de 
copacii lor, şi-apoi dintr-o dată se făcură nevăzuţi, de parc-ar 
fi intrat în pământ. 

— Wonderful! şuşoti lordul entuziasmat către Humply. 
Absolut ca în romane! 

— Hm! făcu mititelul. O să mai trăiţi cu noi nişte aventuri 
de roman. Dar fireşte că cititul e mai uşor decât trăitul. 

— Plecăm acum? 

— Încă nu. Aş vrea, să văd mutrele tipilor când se 
declanşează zarvă. Mai aşteptăm câteva minute. 

Nu trecu mult şi din partea opusă a taberei răsună un 
strigăt puternic de groază; îi răspunse un al doilea; apoi 
urmară câteva ţipete stridente, despre care se putea spune 
cu certitudine că sunt scoase de beregăţi de indieni şi apoi un 
fornăit şi un tropăit, un nechezat şi un bubuit, de parc-ar fi 
fost un cutremur de pământ. 

Tramp-ii săriseră în picioare. Fiecare ţipa, striga şi 

întreba ce se întâmplase. Atunci se auzi vocea „colonelului” 
roşcat: 

— Osagii au dispărut! Mii de draci, cine i-a... 

Se întrerupse în mijlocul frazei, îngrozit. În timp ce 
vorbea, se repezise spre paznici şi-l apucase pe unul ca să-l 
scuture şi să-l ridice de pe jos. Atunci văzu ochii sticloşi şi 
ţeasta fără păr, însângerată. Îl trase pe al doilea, pe al treilea, 
apoi pe al patrulea în cercul de lumină a focului şi strigă 
înspăimântat: 

— Sunt morţi! Au fost scalpaţi toţi patru! lar pieile-roşii 
au dispărut! Unde? 

— Indienii! Indienii! se auzi acum din partea unde 
fuseseră caii. 

— La arme! La cai! urlă „colonelul”. Am fost atacați! Vor 
să ne fure caii! 

Fu o scenă de cea mai cumplită învălmăşeală. Toţi 
alergau în dezordine de colo până colo, dar nici un duşman nu 
se arăta şi abia când se mai liniştiră întrucâtva, se constată 
că nu lipseau decât caii luaţi pradă de la osagi. Acum se 
apucară să cerceteze împrejurimile taberei, dar fără nici un 
rezultat. Traseră concluzia că mai sunt şi alţi osagi prin 
pădure care s-au apropiat tiptil ca să-şi elibereze tovarăşii. 
Aşa se face că i-au înjunghiat pe paznici pe la spate, i-au 
scalpat şi apoi au pus mâna pe caii indienilor. Nu puteau însă 
pricepe cum de omorârea paznicilor decursese în cea mai 
perfectă linişte. Ce s-ar mai fi mirat însă dac-ar fi ştiut că un 
singur om săvârşise această lovitură magistrală de indian. 

Când conducătorii se aşezară din nou în jurul focului, 
„colonelul” zise: 

— Această întâmplare nu e o mare nenorocire pentru noi, 
ce-i drept, dar ne sileşte să ne modificăm planurile de mâine. 
Trebuie să plecăm de-aici foarte devreme. 

— De ce? întrebară ceilalţi. 

— Pentru că osagii au auzit tot ce am vorbit. E un 

adevărat noroc că nu au aflat nimic despre intenţiile pe care 
le avem la Eagle-tail, căci despre asta n-am vorbit aici, ci 
dincolo, la focul celălalt. Dar ce avem de gând să facem cu 
ferma lui Butler au aflat. 

— Şi crezi că or să ne trădeze? 

— Bineînţeles! 

— Crezi că nemernicii ăştia de indieni sunt prieteni cu 
Butler? 

— Prieteni sau nu, or să-l prevină ca să se răzbune 
asupra noastră, pregătindu-ne o primire călduroasă. 

— E drept că e foarte verosimil şi atunci e într-adevăr 
nevoie să ne grăbim cât putem. Aş vrea numai să ştiu unde 
întârzie cei cinci care au pornit în urmărirea căpeteniei. 

— Nici eu nu pricep. Dacă s-ar fi adăpostit în pădure, nu 
putea fi găsit decât cu multă greutate sau deloc; dar urmele 
lui duceau spre preria deschisă şi n-avea cal. Aşa că trebuie 
să-l fi prins totuşi. 

— Desigur. Dar probabil că la înapoiere i-a surprins 
noapte pe drum şi s-au rătăcit. Sau au preferat să rămână 
peste noapte într-un loc, ca să nu se rătăcească şi se întorc la 
noi mâine dimineaţă. În orice caz, o să le întâlnim urmele, 
fiindcă au luat-o exact în direcţia în care trebuie s-o luăm şi 
noi. 

Bineînţeles că vorbitorul se înşela în această privinţă. 
Cerul, sau mai bine zis norii avură grijă să şteargă urmele 
făcute, căci se porni, ceva mai târziu, o ploaie care continuă 
să cadă câteva ore în şir, ştergând toate amprentele de 
copite şi de paşi. 

6. O cavalcadă în întuneric 


Bill, Uncle şi englezul se grăbiră, pe cât le permitea 
întunericul, să ajungă prin pădure până unde-şi lăsaseră caii. 
Faptul că îi nimeriră se datoră flerului celor doi vânători. 
Lordul probabil că s-ar fi rătăcit, pentru că noaptea colinele şi 
văile Preriei Vălurite semănau între ele încă şi mai mult decât 
ziua. Dezlegară caii, încălecară şi-i luară pe cei liberi de frâie. 

Abia isprăviseră cu aceste pregătiri, că îi auziră venind 
pe cei cinci indieni. 

— Tramp-ii ăştia sunt orbi şi surzi — zise Marele-Soare. 
Mulţi dintre ei or să călătorească spre veşnicele plaiuri ale 
vânătoarei ca să slujească acolo duhurile osagilor. 

— Vrei să te răzbuni? întrebă Bill. 

— N-au căzut azi în luptă opt osagi a căror moarte 
trebuie răzbunată? Şi nu urma ca noi, cei rămaşi, să fim 
schingiuiţi şi omorâţi? Vom pleca spre wigwam-urile osagilor 
ca să aducem mulţi războinici. Apoi o vom lua pe urmele 
feţelor-palide şi vom ucide atâţia dintre ei citi o să vrea 
Marele Manitu să dea pe mâna noastră. 

— În ce parte pasc acum turmele osagilor? 

— Spre apus. 

— Atunci trebuie să treceţi pe la ferma lui Butler? 

— Da. 

— Şi de acolo, cât mai faci călare ca să ajungi la al tăi? 

— De primele turme poţi da după o cale de jumătate de 
zi, dacă ai un cal bun şi te grăbeşti. 

— Asta-i foarte bine. Va trebui să ne grăbim, ca să 
salvăm ferma lui Butler. 

— Ce zice fratele meu? Butler e prietenul şi apărătorul 
osagilor. Îl ameninţă vreo nenorocire? 

— Da, dar să nu vorbim despre asta aici şi acum. Întâi de 
toate, trebuie să plecăm, ca să ne depărtăm de bandiți. Ei vor 

să atace mâine fermă, aşa că trebuie să ne grăbim să-l 
prevenim pe Butler. 

— Uf! Fraţii mei roşii să conducă caii liberi, pentru ca 
fraţii albi să mă poată urma mai uşor. 

Oamenii lui îl ascultară, luară caii capturați de frâu, apoi 
porniră toţi în galop printre colinele joase şi anume pe urmele 
lăsate de căpetenie şi de urmăritorii lui în după-amiaza 
aceleiaşi zile. Aceste urme duceau în linie dreaptă spre 
regiunea unde se afla ferma lui Butler, spre care voia să se 
îndrepte căpetenia osagilor. 

În galop! Şi pe o asemenea beznă! Chiar şi ziua în 
amiaza mare numai un cunoscător se putea orienta fără greş 
în Preria Vălurită; dar să nu te rătăceşti noaptea, asta părea 
aproape un miracol! Când englezul făcu o remarcă în acest 
sens către micul Bill, alături de care călărea, acesta îi 
răspunse: 

— Da, sir; am avut eu prilejul să observ că nu sunteţi 
tocmai tare de cap, dar aici o să mai vedeţi, o să mai auziţi şi 
o să mai păţiţi şi singur multe lucruri pe care înainte nu le-aţi 
fi crezut posibile. 

— Va să zică, dumneata nici singur nu te-ai rătăci pe- 
aici? 

— Eu! Ei, ca să spun drept, trebuie să vă mărturisesc că 
nici nu m-aş gândi să trec aşa, valvârtej, printre valurile astea 
de coline. Eu aş călări încetişor şi aş examina cu atenţie 
cotitura fiecărei văi prin care urmează s-o iau. Cu toate 
acestea, nu m-aş afla a doua zi dimineaţă în locul în care am 
vrut să ajung. 

— Atunci şi căpeteniei i se poate întâmpla acelaşi lucru. 

— Nu. O piele-roşie din asta adulmecă de-a dreptul 
direcţia şi drumul pe care trebuie să le ia. Şi mai ales că şi-a 
regăsit acum propriul său cal. Animalul ăsta nu se 
îndepărtează nici cu un pas de urma lăsată chiar azi de 
stăpânul lui. Cerul e întunecat ca un sac plin de funingine, iar 

din pământ nu văd nici cât negru sub unghie, totuşi galopăm 
ca în plină zi şi ca pe drum drept şi pun rămăşag că în mai 
puţin de şase ore caii noştri se vor opri drept în poarta fermei 
lui Butler. 

— Cum? Ce? strigă englezul plin de bucurie. Vrei să pui 
rămăşag? E splendid! Dumneata susţii deci că va fi aşa? 
Atunci eu susţin contrariul şi pariez cinci dolari, sau chiar 
zece, sau vrei să pariem mai mult? 

— Mulţumesc, my lord! Cu rămăşagul a fost doar un fel 
de a vorbi. Repet că nu pariez niciodată. Păstraţi-vă banii! O 
să mai aveţi nevoie. Gândiţi-vă numai cât aveţi să ne daţi, 
mie şi lui Uncle, doar pentru ziua de azi! 

— O sută de dolari. Cincizeci pentru cei patru bandiți 
împuşcaţi şi cincizeci pentru osagii eliberaţi. lar atacul asupra 
fermei, pe care-l vom respinge, e o altă aventură care o să 
coste cincizeci de dolari. 

— Nu e chiar atât de sigur, cum credeţi, că o să reuşim 
să respingem atacul asupra fermei. Dar cum a fost de fapt 
chestiunea aceea cu Old Shatterhand, Old Firehand şi 
Winnetou? Cât vreţi să daţi dacă ne întâlnim cu unul dintre 
aceşti trei bărbaţi? 

— O sută de dolari! 

— E probabil că-l vom întâlni mâine sau poimâine pe Old 
Firehand; se ştie că şi el are intenţia să se ducă la ferma lui 
Butler. 

Căpetenia, care călărea în frunte, auzise aceste cuvinte, 
întoarse capul, fără a încetini fuga calului său şi întrebă: 

— Old Firehand, această faţă-palidă faimoasă, are de 
gând să vină acolo? 

— Da. Aşa a spus „colonelul” roşcat. 

— Omul acela cu părul roşu care a ţinut cuvântarea? Dar 
de unde ştie? L-a văzut pe marele vânător alb, sau poate a şi 
vorbit cu el? 

Bill îi povesti în plină goană a calului tot ce auzise. 


152 


— Uff! strigă căpetenia. Atunci ferma e salvată, căci 
mintea acestui alb face mai mult decât armele a o mie de 
bandiți! Ce mult mă bucur că am să-l văd! 

— L-ai mai văzut? 

— Am fumat cu el pipa păcii. Simţi că s-a pornit ploaia? 
Asta-i bine, fiindcă ploaia îi dă ierbii călcate în picioare 
puterea de a se ridica din nou. Deci vagabonzii nu vor mai 
distinge mâine dimineaţă urmele noastre. 

Terenul în sine nu oferea dificultăţi; nici o piatră, nici o 
groapă sau altă piedică nu stăvileau paşii cailor, iar văile erau 
destul de largi pentru ca mai mulţi cai să poată merge mereu 
comod alături. Solul era făcut exclusiv din pământ moale, 
acoperit cu iarbă. Numai întunericul punea stavile. Uneori 
călăreţii îşi ţineau caii la pas, pentru a nu-i obosi prea tare; 
majoritatea timpului însă înaintau în trap sau în galop. După 
ce trecuseră câteva ore, încrederea, adineauri nestrămutată, 
a lui Bill, părea să cedeze, căci îl întrebă pe Marele-Soare: 

— Fratele meu roşu e convins că ne aflăm în direcţia cea 
bună? 

— Fratele meu alb să nu-şi facă griji — răspunse acesta. 
Am venit în mare grabă şi vom ajunge foarte curând la locul 
în care te-am întâlnit azi, împreună cu Uncle. 

Oare experienţa sau instinctul îl făcea pe indianul acesta 
să-şi exprime cu atâta siguranţă convingerea? Lui Bill nici nu-i 
venea să creadă că parcurseseră într-adevăr o distanţă atât 
de importantă. Dar o dată cu ploaia se pornise un vânt vioi, 
care venea din spatele călăreţilor şi le uşura simţitor 
înaintarea. 

Puțin timp după aceea, calul căpeteniei trecu din galop în 
pas măsurat, apoi se opri chiar, fără să-l fi înfrânat călăreţul şi 
scoase un fornăit uşor. 

— Uff! făcu indianul cu voce scăzută. Se vede că sunt 
oameni în faţa noastră. Fraţii mei să asculte, să nu se mişte şi 
să tragă puternic aerul prin nări. 

Mica ceată se opri şi se auzi cum examina căpetenia 
mirosul aerului, trăgându-l prin nas. 

— E un foc! şuşoti. 

— Nu se vede nici o urmă de lumină — răspunse Bill. 

— Dar simt mirosul fumului; pare să vină de după colina 
următoare. Fratele meu să descalece şi să urce cu mine pe 
vârful dealului! 

Cei doi îşi părăsiră caii şi se strecurară cot la cot spre 
colină. Dar nu făcuseră nici zece paşi, când două mâini îl 
apucară pe indian de gât, strângându-l puternic şi culcându-l 
la pământ, aşa încât în zadar se zbătu dând din mâini şi din 
picioare şi încercă să scoată un sunet, în acelaşi timp, alte 
două mâini îl apucară de beregată pe cocoşat şi-l doborâră la 
pământ în acelaşi fel. 

— L-ai prins? întrebă cel care-l prinsese pe indian, 
vorbind încet de tot şi anume în limba germană. 

— Da, l-am apucat aşa de bine, că nu poate vorbi — se 
auzi răspunsul dat la fel de încet. 

— Atunci s-o ştergem repede pe după colină! Trebuie să 
ştim cu cine avem de-a face. Sau ţi-e prea greu? 

— Nici pomeneală! Tipul e mai uşor decât o muscă care 
n-a mai mâncat şi nici n-a mai băut nimic de trei săptămâni. 
la te uită, pare să aibă o cocoaşă în spinare, ceva ce se 
cheamă o coloană vertebrală strâmba! Nu cumva o fi... 

— Ce să fie? 

— Nu cumva o fi bunul meu prieten, Humply-Bill? 

— O să ne dăm seama la lumina focului. Pentru moment, 
suntem siguri că nu ne va urmări nimeni. Ceilalţi nu se vor 
mişca din loc, pentru că aşteaptă până se întorc ăştia doi. 

Toate acestea se petrecuseră repede ca fulgerul şi fără 
nici un zgomot, aşa încât însoțitorii celor doi capturați habar 
nu aveau de cele întâmplate, deşi erau atât de aproape. Old 
Firehand — căci el era — îşi luă prizonierul în braţe, iar Droll îl 
târi pe al său după el, prin iarbă. Dincolo de colină se 

odihneau nişte cai obosiţi; ardea un foc mic, la lumina căruia 
se puteau distinge peste douăzeci de figuri, cu puştile în 
mâini, gata să primească un eventual duşman cu tot atâtea 
focuri de armă. 

— Ce surpriză! zise Old Firehand, când îşi dusese 
prizonierul în cercul de lumină al focului. lată-l pe Menaka- 
şeha, căpetenia osagilor! Din partea lui nu poate fi nici o 
primejdie! 

— Ei, drăcie! exclamă apoi şi Droll. E într-adevăr Bill, 
Humply-Bill! Bine, mă prietene, omuleţule iubit, n-ai putut să- 
mi spui şi mie cine eşti când te-am strâns de beregată? Şi 
acum zaci aici şi nu poţi nici să respiri, nici să vorbeşti! 
Scoală-te, frăţioare şi îmbrăţişează-mă! A, stai, păi ăsta nici 
măcar nu ştie nemţeşte! Vai, nu cumva se apucă şi-mi 
moare! Hai, sări în picioare odată, scumpule! Zău că n-am 
vrut să te sugrum! 

Omul strâns de gât zăcea cu ochii închişi şi inspiră din 
răsputeri, înghițind aerul cu lăcomie. În cele din urmă 
deschise ochii, aruncă o privire, din ce în ce mai conştientă, 
asupra lui Droll, care stătea aplecat peste el şi întrebă cu 
voce răguşită: 

— E posibil? Mătuşa Droll! 

— Eu sunt, fireşte! strigă acesta, acum în limba engleză, 
chiuind de bucurie. 

— Am fost luat aşa de repede, încât... Doamne, Old 
Firehand! 

Îl recunoscu pe vânătorul care stătea în picioare lângă el 
şi această nouă surpriză îl făcu să-şi recapete putinţa de a se 
mişca. Strânsoarea mâinilor lui Old Firehand fusese însă mult 
mai puternică decât a lui Droll, aşa că indianul mai zăcea şi 
acum nemişcat, cu ochii închişi. 

— A murit? întrebă Bill. 

— Nu — răspunse gigantul, dând mâna cu mititelul. E 
doar ameţit şi o să-şi revină în curând. Bine-ai venit, Bill! Cine 

mai e cu voi? Probabil că indieni din tribul căpeteniei? 

— Da, patru oameni. 

— Atât? Atunci mai aveţi cai fără călăreţi? 

— Aşa e. Afară de asta mai sunt cu noi Gunstick-Uncle şi 
un lord englez. 

— Un lord? Ce societate distinsă! Aduceţi-i încoace! 

Bill plecă fuga; dar nu se duse decât până la jumătatea 
drumului, strigând de acolo cu bucurie: 

— Uncle, hai, porniţi drept înainte! Am ajuns la nişte 
prieteni! Old Firehand şi cu mătuşa Droll sunt pe-aici! 

Cel strigat făcu ce i se spusese. Rafterii întinşi în iarbă, 
gata de atac, se ridicară ca să spună bun venit noilor sosiți. 
Ce surprinşi fură aceştia văzându-l pe indianul lor zăcând în 
nesimţire şi aflând ce se întâmplase. Osagii se ţineau la 
distanţă, o dată ce descălecaseră, examinându-l pe vânătorul 
renumit cu priviri pline de respect. Lordul căscă ochii şi se 
apropie agale; totodată, făcu o mutră atât de prostească, 
încât oricui i-ar fi venit să râdă de el cât şi de nasul lui umflat 
într-o parte. Old Firehand îi întinse mâna, spunând: 

— Bine aţi venit, my lord! Aţi fost prin Turcia, prin India, 
poate şi în Africa? 

— De unde ştiţi, sir? replică englezul. 

— Presupuneam, fiindcă mai purtaţi şi acum pe nas 
resturile abcesului zis „buboi de Alep”. Cine a făcut asemenea 
călătorii ştie să se orienteze şi să se adapteze desigur şi pe 
aici, deşi... 

Se  întrerupse şi examina zâmbind echipamentul 
englezului, mai ales lampa de gătit, cu grătar, legată de 
rucsacul lui. În această clipă căpetenia osagilor îşi reveni. 
Deschise ochii, inspiră adânc şi în aceeaşi clipă sări în sus şi 
puse mâna pe cuţit. Atunci privirea i se opri asupra 
vânătorului; lăsă jos mâna cu cuțitul şi strigă: 

— Old Firehand! Tu ai fost cel care m-a atacat? 

— Da! Era prea întuneric ca să recunosc pe fratele meu 

roşu. 

— Atunci îmi pare bine. Să fii învins de Old Firehand nu e 
o ruşine. Fratele meu alb vrea să meargă la ferma lui Butler? 

— Da. Dar de unde ştii? 

— Nişte feţe-palide spuneau aşa. 

— De fapt, la fermă vreau să mă duc mai târziu. Primul 
punct pe care vreau să-l ating e Osaga-nook. 

— Pe cine caută vestitul meu frate acolo? 

— Pe un alb care a luat numele de colonel Brinkley şi pe 
tovarăşii săi, nişte tramp-i. 

— Atunci fratele meu poate să vină fără grijă cu noi la, 
fermă, fiindcă omul cu păr roşu vine şi el acolo mâine, ca s-o 
atace. 

— De unde ştii? 

— A spus-o el însuşi; l-a auzit Bill. Tramp-ii ne-au atacat 
azi pe noi, pe osagii mei şi pe mine, au ucis opt, iar pe mine şi 
pe ceilalţi ne-au făcut prizonieri. Eu am reuşit să scap şi l-am 
adus pe Bill şi pe Uncle, care, împreună cu englezul acesta, 
m-au ajutat să-i eliberez pe fraţii mei roşii. 

— Ai fost urmărit de cinci vagabonzi până în acest loc? 

— Da. 

— Bill şi cu Uncle au poposit aici? 

— Exact. 

— lar englezul se întâlnise cu puţin înainte cu cei doi? 

— Întocmai; dar de unde le ştii pe toate astea? 

— Veneam călare în susul apei, de-a lungul râului Black- 
Bear şi am părăsit malul azi-dimineaţă, ca să cotim spre 
Osaga-nook; am găsit aici cadavrele celor cinci tramp-i şi... 

— Sir — îl întrerupse Humply-Bill — de unde ştiţi că 
aceşti oameni erau tramp-i? 

— Mi-a spus-o această bucată de hârtie — răspunse Old 
Firehand. l-aţi cercetat pe cei împuşcaţi, dar aţi lăsat-o în 
buzunarul unuia dintre ei. 

Scoase un petic de ziar, îl ţinu în dreptul focului şi citi: 

„O omisiune sau o eroare despre care s-ar crede că nu e 
posibilă a fost semnalată de comisarul Oficiului teritorial al 
Statelor Unite. Acest funcționar a atras atenția guvernului 
asupra faptului uimitor că există în interiorul Statelor Unite o 
regiune mai mare decât unele dintre state şi care se bucură 
de privilegiul de a nu fi administrată şi guvernată în nici un 
fel. Această curioasă bucată de pământ e un patrulater 
imens, lat de 40 de mile, lung de 150 de mile, având aproape 
4 milioane de acri. E situată între teritoriul indian şi New 
Mexico, la nord de Texas şi la sud de Kansas şi Colorado. Cum 
s-a constatat acum, acest teritoriu a fost trecut cu vederea pe 
vremea măsurătorilor cadastrale şi-şi datorează regimul 
privilegiat unei greşeli în determinarea hotarelor regiunilor 
învecinate. În consecinţă, el nu ţine de nici unul dintre state şi 
de nici un teritoriu şi nu e supus nici unei autorități sub nici o 
formă şi nici unei jurisdicții. Legea, dreptul şi impozitele sunt 
nişte noţiuni necunoscute acolo. În raportul comisarului, 
această bucată de pământ e descrisă ca una din cele mai 
frumoase şi mai mănoase regiuni ale întregului vest, potrivită 
mai ales pentru agricultură şi creşterea vitelor. Cele câteva 
mii de „americani liberi” care o locuiesc nu sunt însă 
agricultori sau crescători de vite paşnici, ci formează, 
împreună cu adunături venite de peste tot, cu vagabonzii, 
hoţii de cai, „desperados”, criminalii evadați şi scursorile din 
toate direcţiile rozei vânturilor, nişte bande care sunt spaima 
teritoriilor învecinate. Acolo, în special, crescătorii de vite au 
de suferit de pe urma jafurilor acestor delincvenți. Vecinii ce 
suferă din pricina lor cer să se pună de urgență capăt acestui 
stat liber al pungaşilor prin introducerea suveranității 
guvernamentale”. 


Indienii care auziseră acest text rămaseră indiferenți, în 
schimb albii se uitau miraţi unii la alţii. 

— Să fie adevărat? E cu putinţă? întrebă lordul. 

— Eu cred că e adevărat — răspunse Old Firehand. De 
altfel, nouă acum ne e indiferent dacă acest raport e veridic 
sau nu. Principalul este că numai un tramp poate căra cu el 
atâta vreme şi atât de departe o foaie ca asta. Hârtia asta m- 
a făcut de altfel să-i consider pe aceşti cinci oameni drept 
tramp-i. Sosind aici şi văzând nişte cadavre, am ştiut fireşte 
că a avut loc o luptă. Am examinat cadavrele şi toate urmele 
rămase şi am reconstituit, ca rezultat al cercetării, 
următoarele fapte: Aici au poposit doi albi, unul lung, altul 
mic. Apoi a sosit un al treilea alb, care li s-a alăturat şi a 
mâncat restul proviziilor lor. S-a procedat la un tir de probă, 
cu prilejul căruia am fost împuşcaţi doi ulii. Al treilea alb a 
dovedit că e un bun trăgător şi a fost acceptat în societatea 
celorlalţi doi. Apoi se apropie de ei în grabă un indian, venind 
pe jos. Acesta se refugia dinspre Osaga-nook şi era urmărit 
de cinci bandiți. Albii l-au ajutat, au împuşcat pe cei cinci 
urmăritori şi au pornit călare, împreună cu indianul, ca să se 
apropie nevăzuţi de Osaga-nook, pe un drum ocolit, probabil 
ca să-i atace pe tramp-i. Eu m-am hotărât să le vin în ajutor. 
Dar cum între timp se făcuse noapte, trebuia să aştept până- 
n zori, neputând vedea urmele lor în timpul nopţii. 

— De ce ne-a atacat fratele meu alb prin surprindere? 
întrebă căpetenia. 

— Pentru că în mod logic trebuia să cred că sunteţi 
tramp-i. Ştiam că sunt mulţi la Osaga-nook. Cinci dintre ei 
porniseră să urmărească un indian şi au fost împuşcaţi, deci 
nu s-au întors. Faptul trebuia să-i neliniştească pe ceilalţi şi 
era cu totul verosimil că au trimis ajutoare după ei. De aceea 
am pus pe unii dintre ai noştri să stea de pază şi aceştia mi- 
au raportat adineauri că se apropie o ceată de călăreţi. Cum 
vântul bătea dinspre Osaga-nook, am putut să observăm din 
vreme venirea voastră. l-am pus pe oamenii mei să stea gata 
de atac, iar eu cu Droll ne-am apropiat tiptil. Doi dintre voi au 

descălecat ca să se furişeze până la noi. Restul îl ştiţi. 

— Şi ce are de gând fratele meu acum? Tramp-ii aceştia 
sunt duşmanii lui personali? 

— Da. Eu îl urmăresc pe omul cu păr roşu, ca să-l prind. 
Dar nu ştiu ce voi face acum, până nu aflu cum stau lucrurile 
la Osaga-nook şi ce s-a întâmplat acolo. Vrei să-mi povesteşti, 
Bill? 

Humply-Bill îi făcu o dare de seamă amănunţită, pe care 
o încheie cu următoarele cuvinte: 

— Vedeţi deci, sir, că trebuie să acţionăm rapid. 
Presupun că veniţi numaidecât cu noi spre fermă? 

— Nici nu mă gândesc! Rămân aici, deşi ştiu că primejdia 
e încă mult mai mare decât credeţi. Sunteţi de părere că tipii 
or să pornească abia după-masă? 

— Da. 

— lar eu vă spun că vor porni încă din zori! 

— Bine, dar aşa a spus „colonelul”! 

— Între timp s-a răzgândit, însă, Bill. Unde se aflau osagii 
prizonieri? 

— În apropierea focului la care stătea şi omul cu păr 
roşu. 

— Aşa că au auzit şi ei de planul de a ataca ferma lui 
Butler? 

— Da. 

— Şi apoi au scăpat. Nu e firesc ca şeful de bandă să se 
gândească şi el că osagii se vor grăbi spre Butler, să-l 
înştiinţeze? 

— Drace, aşa e! Se înţelege de la sine! 

— Întocmai. Spre a reduce inconvenientele ce decurg de 
aici pentru ei, vor porni la drum cât mai devreme. Pun pariu 
că s-au decis încă de pe acum să pornească de cu zori. 

— Pariu? strigă lordul. Well, sunteţi omul meu, sir! Puneţi 
pariu că pornesc devreme? Bun, atunci, eu susţin că nu vor 
pleca decât mâine seară de la Osaga-nook. Pun zece dolari, 

chiar douăzeci sau treizeci. Sau preferaţi să fie cincizeci? 

Trase pungă în faţă şi o deschise pentru a scoate bani. 
Un mic gest al lui Humply-Bill, neobservat de englez, fu 
suficient pentru a indica lui Old Firehand că are de-a face cu 
un fel de maniac, de aceea răspunse: 

— Puteţi să închideţi punga liniştit, nici nu mă gândesc 
să iau în serios vorba despre pariu, care mi-a scăpat aşa! 

— Bine, dar mie-mi place mult de tot să pariez! zise 
lordul. 

— Mie, însă, nu! 

— Ce păcat! Mare păcat! Am auzit atâtea lucruri bune şi 
frumoase despre dumneavoastră! Un adevărat gentleman 
cum sunteţi ar trebui neapărat să parieze! 

— Sunt în joc proprietatea şi viaţa multor oameni şi 
datoria noastră e să împiedicăm această nenorocire. Asta nu 
se face prin pariuri. 

— E foarte adevărat, sír. De altfel şi eu pariez doar aşa, 
printre altele. Când va fi vorba de fapte, o să mă vedeţi la 
postul meu, poate la fel de ferm şi de liniştit cum o să staţi 
dumneavoastră la postul dumneavoastră. Forţa fizică nu e 
totul. 

Se mâniase şi măsură cu o privire aproape ofensantă 
statura herculeană a vânătorului. Acesta părea să ezite un 
moment, neştiind ce să creadă despre englez; faţa i se 
întunecă, dar apoi se lumină repede din nou, în timp ce 
răspunse: 

— Domol, domol, sir! Până nu ne-am cunoscut cum 
trebuie, să nu ne adresăm vorbe neplăcute. Sunteţi nou venit 
şi fără experienţă în această ţară. 

Cuvintele acestea nu-şi arătară efectul dorit, căci lordul 
strigă şi mai mânios decât adineauri: 

— Cine v-a spus asta? Poate că aşa arăt? Sunt cel puţin 
pe atât de echipat pe cât e necesar în prerie: dumneavoastră, 
însă, aveţi aerul de a fi ieşit abia acum dintr-un club sau dintr- 

o societate de cucoane. 

Ei, aici era secretul! Fiindcă, într-adevăr, Old Firehand 
purta şi acum acelaşi costum de voiaj elegant ne care-l 
avusese pe vapor. Nu şi-l putuse schimba, echipamentul său 
de vânător aflându-se la ferma lui Butler. Costumul suferise 
întrucâtva de pe urma drumului parcurs călare până la rafter-i 
şi apoi până aici, dar la lumina focului scăzut, aproape stins 
de ploaie, părea încă nou. Vestitul bărbat nu avea în ochii 
englezului un prestigiu corespunzător cu renumele său. Dar el 
încuviinţă din cap zâmbind şi zise: 

— Nu pot să nu fiu oarecum de acord, sir! Dar poate că 
mai reuşesc să mă adaptez şi eu vestului; în orice caz, hai să 
rămânem prieteni! 

— Dacă presupuneţi asta cu toată seriozitatea, să nu mai 
spuneţi nimic rău despre pariuri, căci adevăratul, veritabilul 
gentleman se cunoaşte după miză. Pe de altă parte, nu pricep 
de ce vreţi să rămâneţi aici, în loc să plecăm numaidecât spre 
fermă. Acesta e primul lucru care mi-a inspirat îndoieli în 
legătură cu persoana dumneavoastră. 

— Am eu motivele mele. 

— Oare fratele meu alb e dispus să-mi spună mie care e 
motivul? întrebă osagul. 

— Da. Ajunge dacă pleci tu la fermă că să-l înştiinţezi pe 
Butler. El nu e omul care să nu ştie ce pregătiri să facă. lar eu 
cu rafter-ii mei rămânem aici şi-i hărţuim pe bandiți în aşa fel 
încât să nu poată înainta decât încet şi să nu ajungă la fermă 
înainte ca cei de acolo să fie gata de a-i primi aşa cum 
trebuie. 

— Fratele meu are întotdeauna gândurile cele mai 
potrivite. Dar Butler nu se află în wigwam-ul lui. 

— Nu? întrebă Old Firehand mirat. 

— Nu. În drumul spre Osaga-nook, am trecut pe la ferma 
lui şi am intrat ca să fumez un calumet cu fratele meu alb. 
Dar nu l-am găsit acasă. Veniseră la el în vizită fratele său 

care stă departe şi cu fiica acestuia, apoi Butler, plecase cu ei 
la Fort Dodge ca să cumpere îmbrăcăminte pentru fata albă. 

— Va să zică, fratele lui a şi sosit! Ştii cât timp are de 
gând Butler să stea la Fort Dodge? 

— Numai câteva zile. 

— Şi când ai fost pe la fermă? 

— Alaltăieri dimineaţa. 

— În cazul acesta trebuie să vin şi eu neapărat! strigă 
Old Firehand sărind în picioare. Cât timp e necesar ca să poţi 
aduce războinici osagi de-ai tăi într-ajutor? 

— Dacă plecăm îndată, putem sosi la fermă mâine la 
miezul nopţii. 

— E mult prea târziu! Osagii sunt acum în relaţii bune cu 
şeienii şi cu arapahoeşii? 

— Da. Am îngropat în pământ securile războiului. 

— Aceste două triburi locuiesc pe malul celălalt al 
fluviului şi pot fi atinse de aici în patru ore. Fratele meu roşu e 
dispus să plece îndată că să le ducă un mesaj din partea 
mea? 

Căpetenia se îndreptă fără a scoate o vorbă spre calul 
său şi încalecă. 

— Du-te la ei — continuă Old Firehand — şi roagă cele 
două căpetenii din partea mea să vină cât mai repede, cu 
câte o sută de oameni, la ferma lui Butler. 

Indianul plesni din limbă, îşi înfipse călcâiele în flancurile 
calului şi dispăru în clipa următoare în bezna nopţii. Lordul 
privi scena cu mirare. Era cu putinţă ca un asemenea 
războinic să asculte astfel, necondiţionat şi fără să mai 
întrebe ceva, de omul îmbrăcat într-un costum de salon? Dar 
şi acesta se afla de acum în şa! 

— Domnilor, să nu pierdem nici o clipă! zise. Caii noştri 
sunt obosiţi, ce-i drept, dar trebuie să reziste până la fermă. 
Înainte! 

Se formă îndată un convoi. Focul fu stins şi călăreţii se 

puseră în mişcare. 

Întâi înaintară încet, apoi la trap şi, când ochii lor se 
obişnuiseră cu întunericul, pe măsură ce se îndepărtaseră de 
focul de tabără, în galop. Lordul se apropie de Bill şi întrebă: 

— N-o să se rătăcească cumva Old Firehand? 

— Tot atât de puţin ca şi căpetenia osagilor. Se pretinde 
chiar că vede noaptea ca pisicile. 

— Şi poartă un costum de societate! Ciudat individ! 

— Staţi puţin, să-l vedeţi în costumul lui din piele de 
bivol! Atunci pare să aibă o cu totul altă statură. 

— Mă rog, că statură ajunge şi atât. Dar cine e oare 
femeia care v-a atacat? 

— Ce femeie? Această doamnă e un domn. 

— Dar i se spune mătuşă! 

— Numai în glumă, pentru că are o voce atât de subţire 
şi se îmbracă aşa de ciudat. Îi zice Droll şi e un vânător 
straşnic, se bucură chiar de un mare renume. Dar hai, să nu 
mai stăm de vorbă! Aşa cum galopăm acum, e nevoie să ne 
concentrăm puţintica minte ce-o avem. 

Avea dreptate. Old Firehand călărea în frunte ca un drac, 
iar ceilalţi goneau cum puteau în urma lui. Lordul era un 
călăreț pasionat de goană nebună, şi-şi riscase de multe ori 
capul, dar nu mai văzuse asemenea galopadă. Era întuneric 
beznă, întocmai ca într-un tunel neluminat; caii se mişcau 
parcă înăuntrul unei galerii întunecate şi nesfârşite şi totuşi 
nici unul nu se poticni şi nu se împiedică. Alergau în şir, unul 
după celălalt şi totul depindea numai de Old Firehand. Calul 
său nu mai fusese niciodată în această regiune şi era, în plus, 
o mârţoagă ordinară, pe care fusese nevoit s-o ia, negăsind 
alt cal mai bun. Lordul începu din nou să simtă mare stimă 
pentru acest om. 

Merseră aşa o jumătate de oră, apoi o oră întreagă şi 
încă una, cu scurte întreruperi ca să răsufle caii. Tot mai 
ploua, dar era o ploaie subţire şi uşoară, aşa încât nu putea 

incomoda nişte oameni atât de căliţi. Apoi îl auziră pe Old 
Firehand strigând: 

— Atenţie, domnilor! Aici drumul coboară şi trecem prin 
văd. Dar apa nu ajunge decât până la burta cailor. 

Înaintară mai încet. Se auzi vuietul apei şi, în pofida 
obscurităţii, zăriră suprafaţa apei cu lumina ei fosforescentă. 
Picioarele călăreţilor pluteau în valuri; apoi ajunseră pe 
ţărmul celălalt. Mai urmă o cavalcadă scurtă de un minut, pe 
urmă se opriră şi lordul auzi sunetul strident al unui clopoțel. 
Dar în faţa ochilor săi era aceeaşi beznă ca până atunci. 

— Ce-i asta? Cine sună şi unde suntem? îl întrebă pe 
Humply-Bill. 

— La poarta fermei lui Butler — răspunse acesta. Mai 
faceţi câţiva paşi călare şi o să daţi de zid. 

Câinii începură să latre. Vocile lor groase şi aspre lăsau 
să se ghicească ce mari erau. Apoi cineva dinăuntru întrebă: 

— Cine sună? Cine vrea să intre? 

— Master Butler s-a întors? întrebă Old Firehand. 

— Nu. 

— Atunci cereţi doamnei cheia şi spuneţi-i că a venit Old 
Firehand. 

— Old Firehand? Well, sir, numaidecât. Cucoana nu 
doarme şi nimeni n-a închis ochii. Căpetenia osagilor a trecut 
pe aici şi ne-a anunţat că veniţi. 

„Ce oameni straşnici trăiesc pe-aici! îşi zise lordul. 
Indianul a călărit deci încă mult mai repede decât noi.” 

După câtva timp se auziră porunci care goniră câinii, 
apoi cheia scrâşni în broască, zăvorul de lemn scârţii, la fel şi 
ţâţânile porţii şi, în sfârşit, lordul zări mai multe lanterne a 
căror lumină nu reuşi însă să risipească întunericul din ograda 
ce părea imensă, făcându-l dimpotrivă şi mai impenetrabil. 
Argaţii adunaţi în grabă luară în primire caii, apoi oaspeţii fură 
conduşi în casa înaltă, ce părea întunecată. O slujnică îi 
propuse lui Old Firehand să-l conducă la etaj, la stăpâna 

casei. Pentru ceilalţi, se descuie la parter o odaie mare, 
înnegrită de fum, unde atârna din tavan o lampă mare cu 
petrol. Găsiră mai multe mese lungi cu bănci şi scaune şi se 
aşezară. Pe mese se aflau tot felul de mâncăruri, sticle şi 
pahare, ca urmare a faptului că sosirea lor fusese anunţată 
de căpetenia osagilor. 

Rafter-ii şi indienii se aşezară în jurul a două mese lungi 
şi nu aşteptară să fie mult îmbiaţi ca să se servească. 
Westman-ului nu-i place să pronunţe fără necesitate formule 
de politeţe şi nici să le audă adresate lui. Şi lordul luase loc, 
făcând semn lui Humply-Bill şi lui Gunstick-Uncle să se aşeze 
lângă el; apoi veniră alături de dânşii mătuşa Droll cu Fred 
Engel şi Tom-cel-Negru şi în cele. Din urmă se apropie şi 
Blenter, bătrânul din Missouri. Acum se apucară să 
benchetuiască de-a binelea. Lordul părea să împărtăşească 
opinia că dacă te afli printre lupi, trebuie să urli cu ei, căci 
renunţase la orice demnitate de clasă privilegiată şi se 
comporta nici mai bine nici mai prost decât vecinii lui de 
masă. 

După câtva timp, intră şi Old Firehand împreună cu 
stăpâna casei, care-şi salută oaspeţii urându-le bun-venit în 
modul cel mai amabil. Apoi Old Firehand îşi îndemnă tovarăşii 
să se odihnească bine până dimineaţa, pentru a fi proaspeţi a 
doua zi; deocamdată, fiind destule slugi şi văcari, ajutorul 
acestora îi ajungea ca să poată face pregătirile necesare. 

Lordul nu-şi putea lua ochii de la el, căci vânătorul vestit 
îşi îmbrăcase între timp costumul de vânătoare. Purta 
legginşi! cu franjuri la cusături, împodobiţi într-o parte şi alta 
cu broderii bogate, scurţi numai până la genunchi, unde 
intrau în tureatca cizmelor înalte; o vestă albă din piele de 
căprioară, scurtă şi moale, iar peste ea un veston tot din 
piele, dar mai groasă, din pântece de bivol. În jurul taliei de 
om vânjos, era încins cu o cingătoare de piele lată în care 


1 Pantaloni strâmţi de piele cum poartă pieile-roşii. 

băgase armele scurte, iar pe cap avea o pălărie de castor cu 
boruri foarte late şi cu coada de castor atârnând la spate. De 
gât îi atârna un colier lung, făcut din dinţi de urs cenuşiu şi de 
acest colier era fixată pipa păcii din lut sfânt, decorată cu 
crestături făcute de o mână de maestru. Toate cusăturile 
vestonului erau împodobite cu gheare de grizzly şi cum un 
om ca Old Firehand desigur că nu se împodobea cu prăzi 
făcute de altul, din aceste ornamente şi din lanţul purtat de 
gât se putea trage concluzia că multe din aceste fiare 
înfricoşătoare deveniseră victimele gloanţelor sale sigure şi 
pumnilor săi puternici. După ce se depărtase împreună cu 
doamna Butler, englezul zise către ceilalţi: 

— Acum Îmi vine şi mie să cred tot ce se povesteşte 
despre el. Omul ăsta e un adevărat gigant! 

— Pshaw! răspunse Droll. Nu trebuie să judeci un 
westman numai după statură. Mintea are valoare şi mai 
mare. E destul de rar ca asemenea uriaşi să fie şi curajoşi. La 
el există, fireşte, ambele calităţi. Dar Old Shatterhand nu e 
atât de mare şi de lat în spate, iar Winnetou, apaşul, e mult 
mai subţire încă; şi totuşi amândoi sunt egalii lui în toate 
privinţele. 

— Şi în privinţa forţei muşchilor? 

— Da. Muşchii westman-ului devin cu timpul ca de fier şi 
tendoanele ca de oţel, chiar dacă nu are statura unui uriaş. 

— Atunci probabil că şi dumneata eşti din fier şi oţel, 
master Droll? 

Tonul lui avea ceva ironic, dar westman-ul mărunt îi 
răspunse zâmbind prietenos. 

— Vreţi s-o constataţi, mi se pare? 

— Yes, mi-ar face multă plăcere. 

— Mi se pare că vă cam îndoiţi? 

— Aşa e. O mătuşă cu muşchi şi tendoane de oţel! Să 
punem rămăşag? 

— Pe ce şi cum? 

— Cine e mai puternic, dumneata sau eu? 

— De ce nu? 

În sfârşit, englezul găsise pe cineva care să nu-l refuze. 
Sări în picioare de bucurie şi strigă: 

— Bine, dar, mătuşă Droll, eu am doborât pe unii care ar 
fi trebuit să se aplece numai ca să vă zărească! Vreţi într- 
adevăr să facem încercarea? 

— Se înţelege! 

— Punem pariu pe cinci dolari? 

— Well! 

— Vi-i împrumut eu! 

— Mulţumesc! Droll nu se împrumută niciodată. 

— Aveţi deci bani? 

— Pentru cât o să câştigaţi, o să ajungă cu siguranţă, sir! 

— Şi zece dolari? 

— Şi zece. 

— Sau douăzeci. 

— De ce nul! 

— Poate chiar cincizeci? strigă lordul în culmea bucuriei. 

— De acord. Dar mai mult nu, fiindcă nu vreau să vă iau 
toţi banii! 

— Cum? Ce? Să iei toţi banii lordului Castlepool! Eşti 
nebun, mătuşă? Scoate banii! Poftim cincizeci de dolari! 

Trase în faţă una din pungile agăţate de centură, scoase 
din ea cincizeci de dolari şi-i puse pe masă. Droll scotoci prin 
mânecă halatului ce-i atârna peste mâna şi scoase din ea o 
pungă. Când o deschise, se văzu că e plină de nuggeţi mari 
ca alunele. Puse cinci pe masă, vâri punga la loc în mâneca şi 
zise: 

— Aveţi bani-hârtie, my lord? Fie! Mătuşa Droll nu umblă 
decât cu aur adevărat! Aceşti nuggeţi fac mai mult de 
cincizeci de dolari. Ei, acum putem începe, dar cum? 

— Fă ceva şi eu am să urmez pildă; apoi e rândul meu. 

— Nu! Eu sunt doar o „mătuşă”. Dumneavoastră, însă, 

sunteţi un lord. Deci, aveţi, întâietate. 

— Bun! Ţineţi-vă bine atunci şi apăraţi-vă! Am să vă ridic 
şi am să vă pun pe masa asta! 

— Încercaţi! 

Droll se postă cu picioarele depărtate, iar lordul îl apucă 
de talie ca să-l ridice; dar picioarele mătuşii Droll nu părăsiră 
podeaua nici măcar cu un ţol, ca şi cum Droll ar fi fost de 
plumb. Englezul se opinti în zadar şi fu nevoit să recunoască, 
în cele din urmă, că nu e în stare să-şi pună planul în aplicare, 
dar se consolă cu cuvintele: 

— Dacă eu n-am putut să vă ridic, apoi nici 
dumneavoastră n-o să mă puteţi ridica! 

— Vom vedea — zise Droll râzând şi ridicând privirea 
spre tavan, deasupra mesei, unde se afla un cârlig de fier, 
servind, la nevoie, pentru o a doua lampă. Ceilalţi, văzând 
această privire şi cunoscându-l pe poznaşul de Droll, precum 
şi neobişnuita sa putere fizică, îşi dădură coate pe ascuns. 

— Ei, hai! îl îndemnă lordul. 

— Va să zică numai pe masă? întrebă Droll. 

— Vreţi, poate, să mă ridicaţi şi mai sus? 

— Cât de sus e cu putinţă pe-aici. Atenţie, sir! 

În pofida hainelor sale incomode, Droll se urcă cu un salt 
pe masă şi-l apucă pe lord de umeri. Acesta zbură în sus la 
iuţeală, mult mai sus decât masa şi în clipa următoare era 
agăţat de cârlig, cu ajutorul curelei de piele ce-i servea de 
cingătoare. Droll însă sări de pe masă şi întrebă râzând: 

— Ei, sir, sunteţi sus? 

Englezul dădu din mâini şi din picioare strigând: 

— Dumnezeule, unde mă aflu! Woe to mæ, agăţat de 
tavan! Daţi-mă jos! Daţi-mă jos! Dacă cedează cârligul, îmi 
frâng gâtul! 

— Spuneţi întâi cine a câştigat? 

— Dumneata, fireşte, dumneata! 


1 Vai mie! (în limba engleză în text). 

— Şi a doua parte a pariului, în care urmează să am eu 
iniţiativa? 

— Renunţ la ea! Dar scoate-mă de-aici! Repede! Repede! 

Droll se urcă din nou pe masă, îl apucă pe englez cu 
amândouă mâinile de şolduri, îl ridică mai sus ca să scoată 
cureaua din cârlig, apoi îl aşeză întâi lângă el, pe masă şi pe 
urmă jos, pe podea. După ce sări jos şi el, îi puse mâna pe 
umăr şi-l întrebă: 

— Ei, sir, cum vă place mătuşa? 

— Much, how much, too much — mult, ce mult, prea 
mult! răspunse englezul abătut. 

— Atunci să băgăm hârtiile astea în buzunar! Vâri 
bancnotele împreună cu nuggeţii în pungă şi continuă, 
zâmbind: Şi vă rog, my lord, dacă aveţi din nou poftă să 
pariaţi, adresaţi-vă mie, vă stau la dispoziţie bucuros, 
oricând! 

Lordul se aşeză pe locul lui, îşi pipăi braţele, picioarele şi 
şoldurile, de nu cumva s-a slăbit vreun şurub pe undeva şi 
după ce se convinse că totul e în ordine, dădu mâna cu 
mătuşa şi zise, zâmbind cu voie bună: 

— Splendid pariu! Nu-i aşa? Sunt nişte tipi grozavi 
westmen-ii ăştia! Numai să ştii cum să umbli cu ei! 

— Mă rog, eu sunt de părere că am ştiut să umblu cu 
dumneavoastră! 

— Şi asta-i drept! Sunteţi un tip straşnic, mătuşă! Mă 
interesaţi. Am auzit că sunteţi german. Ce-a fost tatăl 
dumneavoastră şi de ce aţi venit în Statele Unite? 

— Tatăl meu n-a fost un lord, dar a fost infinit mai mult. 

— Pshaw! Nu e cu putinţă! 

— Ba da! Dumneavoastră sunteţi doar un lord, probabil 
că nimic afară de asta. Tatăl meu însă era multe. 

— Ei şi ce anume? insistă lordul. 

— Era vornicel la nunţi, botezuri şi înmormântări, era 
clopotar, paracliser, chelner, gropar, tocilar de coase, paznic 


170 


de livezi şi în acelaşi timp plutonier de gardă civilă. Nu e 
destul? 

— Da, mai mult decât destul! 

— Foarte adevărat, căci dacă vreau să mă exprim mai 
concis, era un om cumsecade. 

— A murit? 

— De mult. Nu mai am rude. 

— Şi atunci aţi plecat de supărare peste ocean? 

— Nu de supărare. Din poftă de a călători, sir! Da, pofta 
de a călători! Dar de multe ori mi-e dor de brava, bătrâna 
Germanie. 

Acum se înapoie Old Firehand ca să-i avertizeze că ar fi 
indicat să se culce cu toţii, de vreme ce urmează să se scoale 
foarte devreme. Ascultară de îndemnul său cu o docilitate 
lăudabilă şi se retraseră într-o încăpere în care se aflau nişte 
piei întinse pe rame de lemn, putând servi la fel de bine drept 
hamace, ca şi drept culcuşuri. Comoditatea o asigurau nişte 
pături moi, întinse dedesubt, în aceste culcuşuri, cu adevărat 
din vest, toţi dormiră excelent. 

7. Lupta pentru ferma lui Butler 


Apărătorii fermei, fură treziţi la o oră foarte matinală. 
Părea să se facă o zi caldă, chiar fierbinte şi însorită, iar 
clădirea care arătase atât de sumbră ieri era cu totul 
schimbată în lumina prietenoasă a dimineţii. Era concepută 
pentru mulţi locuitori, construită din cărămizi foarte lungi şi 
cu fundament adânc şi se compunea dintr-un parter şi un etaj 
cu acoperiş plat. Ferestrele erau foarte înalte, dar atât de 
înguste, încât un om nu s-ar fi putut strecura prin ele. Aceasta 
era o măsură de precauţie foarte indicată într-o regiune 
bântuita adesea de bande de indieni porniţi pe jaf. Pe acolo 
se întâmpla des, sau cel puţin se întâmpla des, ca o fermă 
izolată să trebuiască să fie apărată zile de-a rândul împotriva 
unor asemenea scursori. 

Cu tot atâta prudenţă fusese construită ograda largă, 
înconjurată de ziduri înalte, prevăzute cu creneluri. În dreptul 
crenelurilor se aflau bănci late de zidărie, unde te puteai urca 
când trebuia să tragi peste ziduri. 

Nu departe de casă trecea vuind pârâul peste al cărui 
văd veniseră cu o seară înainte călăreţii. De pe zid se putea 
trage comod până-n vadul situat în bătaia puştilor şi 
baricadat în timpul nopţii trecute, în urma dispoziţiilor lui Old 
Firehand, cu pari, ca să nu se poată trece. Ca o a doua 
măsură de precauţie foarte necesară, tot Old Firehand 
ordonase că turmele lui Butler să fie mânate pe păşunile 
vecinului celui mai apropiat, încă de cu noapte. 

Apoi mai fusese trimis un sol în regiunea fortului Dodge 
spre a-i preveni pe fraţii Butler de prezenţa vagabonzilor, 
pentru cazul că cei doi fraţi s-ar fi aflat deja pe drumul 
întoarcerii. 

Old Firehand îşi conduse tovarăşii pe acoperişul casei de 
unde se oferea o privelişte foarte largă, spre est şi nord, 

asupra Preriei Vălurite, acoperită cu iarbă, iar spre sud şi vest 
asupra unor vaste holde îngrijite bine, semănate cu porumb şi 
alte cereale. 

— Când or să sosească indienii pe care-i aşteptăm? 
întrebă Droll. 

— După socotelile făcute ieri de căpetenie, ar putea sosi 
în curând — răspunse Firehand. 

— N-aş conta pe asta. Aceşti indieni urmează să fie 
adunaţi întâi, poate din depărtări şi ei nu se apucă niciodată 
de vreo campanie fără să-şi practice mai întâi vechile 
obiceiuri. Putem să ne felicităm dacă sosesc înspre prânz. 
Atunci însă şi tramp-ii s-ar putea afla în apropiere. Nu prea 
mă bizui eu pe aceşti seieni şi arapahoeşi. 

— Nici eu — încuviinţă Bill. Amândouă triburile sunt 
foarte mici şi n-au mai dezgropat de foarte multă vreme 
securea războiului. Nu ne putem bizui pe ei. Nici vecini 
puternici nu există pe aici, aşa că trebuie să ne aşteptăm la 
un asediu de lungă durată. 

— Asta nu are de ce să ne sperie, fiindcă pivnițele sunt 
pline de provizii — îi informă Old Firehand. 

— Dar apa, care este lucrul principal? obiectă Droll. Dacă 
tramp-ii ne asediază, nu putem cobori la râu după apă! 

— Nici nu e nevoie! În pivniţă există un ochi de fântâna, 
iar pentru animale s-a prevăzut un canal. 

— Există într-adevăr un canal? 

— Da. Aici totul a fost construit şi amenajat în 
eventualitatea unui caz de război. În spatele casei veţi 
observa un chepeng de lemn. Dacă-l deschizi, dai de nişte 
trepte care duc spre canalul acoperit cu o boltă şi alimentat 
din râu. 

— E adânc? 

— De un stat de om. Apa îţi ajunge cam până la piept. 

— Dar deschiderea canalului înspre râu e descoperită? 

— Ba nu. Duşmanul nu trebuie s-o remarce. De aceea 

locul din jurul gurii de canal de pe malul râului a fost plantat 
cu tufişuri dese şi cu plante agăţătoare. 

Nu era, de fapt, o intenţie precisă care-l îndemna pe 
Droll să se intereseze atât de exact de canal, dar aceste 
cunoştinţe aveau să-i fie de mare folos mai târziu. 

Mesele, băncile şi scaunele care serviseră seara ca să ia 
masa fură transportate în curte, pentru ca micul dejun să 
poată fi luat în aer liber. Apoi se aduseră toate armele şi 
muniţiile ce se găseau în casă. 

Ceva mai târziu, Old Firehand şedea cu doamna Butler şi 
cumnata ei pe acoperişul plat al casei, privind spre sud, în 
direcţia din care urmau să sosească indienii aşteptaţi. 
Trecuse de amiază, când, în sfârşit, se apropie un lung şir de 
oameni roşii, umblând unul după altul; erau cei aşteptaţi, iar 
Marele-Soare venea călare în fruntea lor. 

În timp ce intrau pe poartă, Old Firehand îi numără: erau 
peste două sute de războinici. Din păcate, numai puţini dintre 
ei erau într-adevăr bine înarmaţi. Cei mai mulţi nu posedau 
nici măcar cai, iar cei care aveau refuzaseră să-i aducă: 
preferau să fie răniţi sau chiar împuşcaţi, mai degrabă ei 
decât caii. 

Old Firehand îi împărţi pe aceşti indieni, odinioară atât de 
mândri şi acum atât de decăzuţi, în două grupe: cea mai mică 
avea să rămână la fermă, iar ceilalţi, sub conducerea 
căpeteniei osagilor, aveau să se posteze pe hotarul dinspre 
pământul vecin, pe păşunile căruia fuseseră duse turmele. 
Această trupă avea misiunea să zădărnicească o eventuală 
încercare a tramp-ilor de a năvăli în proprietatea vecinului. 
Pentru a-i îndemna spre vigilenţă şi vitejie, li se fixă o primă 
pentru fiecare tramp ucis, apoi căpetenia plecă cu trupă sa. 

În interiorul zidurilor fermei se aflau acum peste cincizeci 
de indieni, douăzeci de rafter-i şi cei patru westmeni. Faţă de 
numărul mare al bandiţilor nu erau, desigur, mulţi; dar un 
singur vânător sau rafter făcea fără îndoială mai mult decât 

un număr de tramp-i, iar adăpostul pe care-l ofereau zidurile 
şi casa nu era de desconsiderat. Mare noroc era că doamna 
Butler întâmpina primejdia cu destul calm. Nici nu se gândea 
să-şi zăpăcească slugile prin lamentări; dimpotrivă, îi chemă 
la ea şi le promise o recompensă corespunzătoare 
comportării unor oameni fideli şi viteji. Erau vreo douăzeci de 
argaţi care ştiau să-şi mânuiască armele şi pe care Old 
Firehand putea conta cu siguranţă. 

Când toate pregătirile erau gata, westman-ul îşi reluă 
locul de pe platformă împreună cu doamnele şi cu englezul. 
Se folosea de luneta uriaşă a acestuia, scrutând de zor acea 
parte a orizontului în care urmau să apară tramp-ii. După o 
lungă atenţie zadarnică, descoperi în cele din urmă trei inşi 
care se mişcau în direcţia fermei, dar nu călare, ci pe jos. 

— Poate că sunt iscoade trimise înainte, ca să ceară să 
fie primite — zise Old Firehand. 

— Ar fi o îndrăzneală de care nu-i cred capabili pe 
oamenii ăştia — observă lordul. 

— De ce nu? Se trimit trei indivizi pe care aici nu-i 
cunoaşte nimeni; vin şi intră sub un pretext oarecare; cine ar 
putea obiecta ceva? Hai să coborâm la etaj, ca să nu ne 
zărească aici, pe acoperiş. Dar putem să-i observăm cu luneta 
din fereastră. 

Caii aduşi se aflau în spatele casei, aşa că nu puteau fi 
văzuţi. Apărătorii urmau să se ascundă şi ei cu toţii, în cazul 
că intrau în curte, cei trei tramp-i trebuiau să aibă impresia că 
ferma nu e suficient păzită. 

Trecuseră cu multă osteneală şi vizibil miraţi prin vadul 
stricat de baricade, iar acum se apropiau încet şi Old Firehand 
văzu că unul dintre ei îl ridică pe celălalt ca să poată privi 
printr-un crenel în curte. Vânătorul cobori repede şi când 
ajunse în curte, răsună clopoţelul; se duse la poartă şi întrebă 
ce doresc. 

— Fermierul e acasă? întrebă o voce. 

— Nu, e plecat — răspunse Old Firehand. 

— Am vrea să ne angajăm ca lucrători. Nu e nevoie de 
un văcar sau argat? 

— Nu. 

— Atunci am vrea să cerem barem o îmbucătură. Venim 
de departe şi ne e foame. Vă rog, lăsaţi-ne să intrăm! 

Aceste cuvinte fură spuse pe un ton foarte jalnic. Nu 
există în tot vestul vreun fermier care ar refuza să primească 
un om flămând. La toate popoarele primitive şi în toate 
regiunile unde nu există hoteluri şi restaurante frumosul 
obicei al ospitalităţii e în vigoare; aşa şi în vestul îndepărtat. 
Oamenii fură deci primiţi şi, când poarta se zăvori din nou, 
fură poftiţi să ia loc la mesele aşezate într-o parte a casei. Dar 
acest lucru nu părea să le fie pe plac. E drept că se sileau să- 
şi dea aere nepăsătoare, dar nu scăpă nimănui că examinau 
casa şi împrejurimile ei cu priviri scrutătoare, uitându-se apoi 
unul la altul în mod semnificativ. Unul dintre ei zise: 

— Suntem oameni săraci şi umili, care nu vor să vă 
stingherească. Îngăduiţi-ne să rămânem aici, pe lângă poartă, 
unde suntem de altfel mai la umbră decât în partea aceea. Ne 
luăm noi o masă de acolo. 

Li se împlini dorinţa, deşi era, fireşte, cu tâlc: voiau să 
stea în apropierea porţii ca s-o deschidă la sosirea tovarăşilor 
lor. Îşi luară o masă şi scaune, apoi o slujnică le aduse o 
gustare îmbelşugată. Acum nu se mai afla nimeni în acea 
parte a curţii, căci şi slujnica se îndepărtase. Pretinşii lucrători 
erau foarte încântați de această împrejurare, lucru pe care 
Old Firehand cu ochiul lui ager îl citi din expresia lor şi din 
gesturile ce însoțeau conversaţia dusă cu voce scăzută. După 
câtva timp, unul dintre ei se sculă şi se duse, cu aerul de ao 
face fără nici un rost precis, la cea mai apropiată ferestruie în 
zid, pentru a privi afară. Asta repetându-se în răstimpuri de 
mai multe ori, era un semn sigur că vagabonzii aşteptau 
venirea tovarăşilor lor pe curând. 

Old Firehand se postase din nou la fereastra de la etaj şi 
observa prin lunetă regiunea din care urmau să sosească. 
Într-adevăr, se ivi în depărtare o ceată foarte mare de călăreţi 
care se apropiau de fermă în galop. Se vedea că erau printre 
ei oameni care cunoşteau împrejurimile, căci se îndreptau 
spre văd în linie dreaptă. Ajunşi acolo şi găsindu-l camuflat, 
se opriră să examineze locul. Acum sosise momentul acţiunii 
pentru Old Firehand. Cobori până la poartă. Unul dintre cei 
trei bandiți stătea tocmai în faţa crenelului şi căuta să-şi vadă 
tovarăşii. Când se trezi observat, se sperie vizibil şi se dădu 
repede înapoi. 

— Ce faci aici? Ce cauţi la ferestruie? îl întrebă Old 
Firehand aspru. 

— Voiam să... voiam să văd încotro o luăm de aici încolo 
— răspunse omul încurcat, uitându-se de jos în sus la 
bărbatul uriaş. 

— Nu minţii! Vă cunoaşteţi drumul prea bine! Duce jos, la 
râu, spre oamenii care se află acolo. 

— Despre ce oameni vorbiţi, sir? întrebă omul cu 
prefăcută mirare.. 

— Nu-ţi da osteneala să te prefaci, că e în zadar! Faceţi 
parte dintre tramp-ii de la Osaga-nook care vor să ne atace şi 
aţi fost trimişi înainte ca să deschideţi poarta dinăuntru când 
vor veni ceilalţi. Din cauza asta v-aţi aşezat aici, aşa de 
aproape de poartă. 

— Sir! strigă omul furios, ducând mâna la buzunar. Dar 
Old Firehand scosese revolverul mai repede şi-i ameninţă: 

— Lăsaţi-vă armele ascunse acolo unde sunt! Cum văd 
una, trag! A fost o mare îndrăzneală din partea voastră că aţi 
venit, fiindcă aş putea să vă fac prizonieri şi să vă trag la 
răspundere; dar îmi păreţi prea puţin periculoși, aşa că am să 
vă dau drumul. Duceţi-vă la ceilalţi din această pleavă şi 
spuneţi-le că tragem în fiecare îndată ce trece prin văd. Am 
terminat cu voi, hai, căraţi-vă! 

Deschise poarta. Bandiţii tăceau, văzând revolverul 
îndreptat asupra lor. Dar când se văzură afară şi zăvorul 
fusese pus din nou, râseră batjocoritor. 

— Prostule! strigă unul. De ce ne dai drumul dacă 
suntem tramp-i? Apucă-te şi numără câţi suntem! O să 
isprăvim repede cu cei câţiva oameni ai tăi! Peste un sfert de 
oră o să fiţi cu toţii spânzurați! 

Acum Old Firehand dădu semnalul convenit, la care 
apărătorii din spatele casei, până acum invizibili, ieşiră în 
faţă, pentru a-şi ocupa posturile la ferestrui şi creneluri şi a 
observa ca şi Old Firehand, mişcările duşmanului. 

Iscoadele trimise ajunseră la malul râului, de unde 
strigau peste apă, către cei de pe malul celălalt, cuvinte ce 
nu se puteau înţelege dincoace de ziduri. După aceea, tramp- 
ii mai înaintară călare o bucată de drum de-a lungul apei, 
pentru a o traversa înot mai încolo. Îşi mânară caii în apă. 

— Luaţi pe seama voastră iscoadele, ca să nu scape de 
pedeapsă — zise Old Firehand către Tom-cel-Negru, Blenter şi 
Humply-Bill care stăteau lângă el — eu îi ochesc pe primii doi 
care ajung la mal. După mine trag Uncle, Droll, lordul şi 
ceilalţi, în ordinea în care stau la rând. În felul acesta fiecare 
are o ţintă precisă, nu se va întâmpla ca doi dintre noi să 
tragă asupra aceluiaşi tramp şi evităm să prăpădim muniţia. 

— E foarte bine aşa! răspunse Humply-Bill. Pe-al meu îl 
am de pe-acum în dreptul cătării. 

lar prietenul său intim, Gunstick-Uncle, încuviinţă: 

— Îndată ce pe mal sosesc, / ale noastre gloanțe-i 
nimeresc. / Rând pe rând vor fi vizati / şi în iad expediați. 

Acum primul călăreț urca malul de dincoace; al doilea îl 
urmă. Pe locul în care atinseseră ţărmul aşteptau pretinşii 
lucrători. Old Firehand dădu semnalul. Cinci puşti pocniră 
aproape simultan; cei doi călăreţi fură azvărliţi de pe cai, iar 
cele trei iscoade zăceau la pământ. Tramp-ii izbucniră în 
urlete, de furie şi se năpustiră înainte ca să ajungă mai 

repede la mal. Fiecare îl împingea pe cel dinaintea sa spre 
pierzanie, căci îndată ce un cal se urcă pe mal, călăreţul său 
era scos din şa cu un glonţ tras dinspre fermă. Într-un răstimp 
de cel mult două minute, se putură număra între douăzeci şi 
treizeci de cai fără călăreţi, alergând speriaţi de colo până 
colo. 

Tramp-ii nu se aşteptaseră la o asemenea primire. 
Probabil că vorbele strigate peste apă de iscoadele lor 
conţineau informaţia că ferma e rizibil de săracă în apărători. 
Şi acum iată o împuşcătură după alta din creneluri; şi nici un 
glonţ nu nimerea alături! Urletele de furie se transformară în 
strigăte de groază; se auzi răsunând o voce pe un ton de 
comandă, după care toţi călăreţii ce se aflau încă în apă îşi 
întoarseră caii ca să ajungă din nou pe celălalt mal. 

— Atacul a fost respins! zise Blenter din Missouri. Sunt 
curios să văd ce-o să facă acum. 

— Or să traverseze apa înot, într-un loc care nu e în 
bătaia puştilor noastre — răspunse Old Firehand. 

— Şi pe urmă? 

— Pe urmă? Asta-i greu de spus deocamdată. Dacă atacă 
într-un mod inteligent, n-o să ne fie prea uşor. 

— Şi ce consideraţi drept un atac inteligent? 

— Trebuie să se apropie răzleţiţi, nu în masă. Dacă-şi 
lasă caii undeva şi aleargă din toate patru părţile deodată 
până la zid, ca să fie în adăpostul lui, atunci suntem prea 
slabi ca să-i respingem. Am fi siliţi să ne apărăm pe patru 
fronturi. Dacă apoi tramp-ii se adună subit într-un punct, ar 
putea să escaladeze zidul. 

— E adevărat, dar mulţi dintre ei s-ar curăța. Bineînţeles 
că şi noi ne-am afla atunci cam fără acoperiş faţă-n faţă cu ei. 

— Pshaw! Nu mi-e teamă de asta! Să vedem ce au de 
gând! 

Între timp, tramp-ii se sfătuiseră pesemne; toată trupa o 
luă la vale, deci spre nord, până ce ajunse dincolo de bătaia 

puştilor de la fermă. Acolo trecură peste apă şi formară o 
ceată deasă, cu faţa îndreptată spre latura zidului unde era 
poarta. Până acum, apărătorii fuseseră postați pe latura 
dinspre răsărit; de aceea Old Firehand strigă cu voce 
puternică: 

— Hai repede pe latura dinspre nord! Vor să ia poarta cu 
asalt! 

— Tot nu pot s-o dărâme! obiectă Blenter. 

— Nu; dar dacă ajung până la poartă, pot să escaladeze 
poarta şi zidul repede, urcându-se cu picioarele pe şa, aşa că 
ar putea să ne strivească aici, în curte. 

— Până atunci, însă, vor mai cădea mulţi! 

— Dar vor rămâne în viaţă şi mai mulţi! Nu trageţi până 
nu dau comanda, dar atunci cu toţii, deodată, din plin, în 
mijlocul cetei! 

Latura dinspre nord fu repede ocupată. O parte dintre 
apărători se postară în faţa crenelurilor, de unde se putea 
trage peste zid. Cei din urmă stăteau ghemuiţi, pentru a nu fi 
văzuţi prea devreme de asediatori. 

Ceata se puse în mişcare, la galop, drept spre poartă. 
Abia când se aflau doar la vreo optzeci ţie paşi de ea, Old 
Firehand dădu ordinul de a trage; puştile pocniră... 

Toată ceata tramp-ilor fusese parcă oprită în plină goană 
de o funie întinsă de-a curmezişul drumului. Se iscă o 
învălmăşeală cumplită, din care nu se putură descurca destul 
de repede. Astfel, apărătorii fermei avură timp să-şi încarce 
armele şi apoi nu mai traseră în salve, ci fără comenzi, în 
continuu, în mijlocul învălmăşelii Tramp-ii nu erau în stare să 
îndure aşa ceva; se răspândiră, lăsându-şi morţii şi răniții să 
zacă. Caii fără călăreţi alergară din instinct spre fermă, iar cei 
dinăuntru deschiseră poarta ca să-i lase să intre. Ceva mai 
târziu, când bandiții încercară să se ocupe de răniții lor, 
nimeni nu-i împiedică, de vreme ce era un act de omenie. Se 
văzu că-şi duc răniții la umbra unui pâlc de copaci, ca să le 

panseze rănile, de bine de rău, pe cât o permiteau 
împrejurările. 

Între timp, se făcuse amiază şi vajnicii apărători primiră 
alimente şi băutură. Apoi observară că vagabonzii se 
îndepărtează, lăsând pe cei răniţi sub copaci; se îndreptau 
spre apus. 

— Oare pleacă? întrebă Humply-Bill. Au primit o lecţie 
straşnică şi ar fi tare înţelepţi dacă s-ar învăţa minte. 

— Nici nu se gândesc! fu de părere mătuşa Droll. Dac-ar 
renunţa cu adevărat la intenţiile lor, şi-ar lua răniții cu ei. 
Cred că acum au pus gând rău turmelor care ţin de fermă. la 
uitaţi-vă la acoperiş! Îl vedeţi pe Old Firehand cu luneta în 
mână! Îi observă pe tipi şi mă gândesc că în curând vom 
primi ordinul să pornim în ajutorul văcarilor şi indienilor. 

Presupunerea mătuşii Droll se dovedi justă. Deodată 
Firehand strigă către cei din curte: 

— Înşeuaţi caii repede! Indivizii se îndreaptă spre sud şi 
or să dea acum de Marele-Soare şi de oamenii lui! 

În mai puţin de cinci minute caii erau pregătiţi şi toţi 
încălecară, afară de câţiva argaţi, care rămaseră la fermă cu 
misiunea de a deschide repede poarta la nevoie. Cu Old 
Firehand în frunte, ieşiră pe poartă, o luară pe după colţul 
zidului spre a se îndrepta apoi spre sud. În partea asta se 
aflau câteva ogoare, apoi începea preria, o imensă păşune 
verde, pe care se zărea pe alocuri câte un tufiş. 

Nici acum tramp-ii nu erau încă vizibili cu ochiul liber; dar 
Old Firehand luase luneta cu el şi-i observa. Datorită acestui 
fapt, era posibil să se ţină mereu paralel cu cei urmăriţi, fără 
să fie văzut. După un sfert de oră, Old Firehand se opri, căci şi 
bandiții opriseră. Ajunseseră la hotarul vecinului şi zăriră nu 
numai vitele care păşteau acolo, dar şi pe apărătorii lor 
înarmaţi. 

Old Firehand examina diferitele grupe de tufişuri de pe 
păşune, alegând pe acelea care le puteau oferi un ascunziş. 

La adăpostul lor, se apropie cu oamenii lui de locul în care în 
mod previzibil urma să aibă loc ciocnirea. Apoi lăsară caii şi 
înaintară furişându-se aplecaţi, până ajunseră la un grup mai 
mare de tufişuri, după care şi bandiții, după toate 
previziunile, aveau să caute adăpost în timpul luptei. Din 
acest loc se puteau zări cu ochiul liber atât cei care aveau să 
atace, cât şi cei care urmau să fie atacati. 

Tramp-ii păreau surprinşi să găsească un număr atât de 
mare de indieni puşi să păzească vitele. Cum se făcea că 
fuseseră angajaţi nişte piei-roşii şi încă atât de numeroşi? 
Şovăiră. În curând, însă, băgară de seamă că indienii erau 
slab înarmaţi, fără arme de foc şi asta îi linişti. Conducătorii 
ţinură o scurtă consfătuire, după care urmă ordinul de atac. 
După felul în care porniră, se vedea că nu aveau de gând să 
zăbovească mult într-o luptă de la distanţă, ci se gândeau să-i 
doboare pur şi simplu pe indieni trecând în galop peste ei. 
Călăreţii înaintau în goană mare şi în rânduri dese, drept spre 
indieni, scoțând strigăte de ameninţare. 

Acum se arătă că Marele-Soare era la înălţimea misiunii 
sale. Dădu cu voce tare un ordin, în urma căruia oamenii săi, 
care stătuseră laolaltă, se răzleţiră, aşa că nu mai putea fi 
vorba de strivirea lor sub copitele cailor. Şi tramp-ii îşi dădură 
seama de asta; cotiră într-o parte, pentru a-i lua pe indieni 
din flancul drept şi a-i replia spre cel sting. Căpetenia osagilor 
pătrunsese această intenţie; din nou răsună vocea sa 
puternică. Oamenii săi se adunară în grabă, formând pentru 
moment un fel de ghemotoc încurcat şi apoi se răzleţiră din 
nou. Îşi schimbară complet poziţia; până atunci aceasta 
fusese o linie de la vest spre est, acum avea direcţia nord- 
sud. Căpetenia osagilor dăduse această dispoziţie nu fiindcă 
ar fi ştiut de prezenţa aliaţilor săi, ci doar pentru a-şi primi 
duşmanii, ca un bizon atacat, nu în flanc, ci a-i înfrunta cu 
coarnele-i puternice. Manevra, un act de bravură în sine, mai 
avu şi efectul, ce-i drept nebănuit de el, că bandiții se aflau 

acum dintr-o dată între indieni şi albii ascunşi pe după 
tufişuri. Îşi văzură planul zădărnicit şi se opriră, o imprudenţă 
pe care o plătiră îndată. Păreau să se înşele asupra distanţei 
la care băteau armele indienilor, simțindu-se astfel în 
siguranţă. Unul dintre conducătorii lor începu să le vorbească, 
probabil ca să le propună un alt plan de bătaie. De această 
pauză profită căpetenia osagilor. Scoase un strigăt, după care 
oamenii săi se precipitară înainte, se opriră apoi subit, îşi 
repeziră săgețile şi se retraseră la fel de rapid. Proiectilele îşi 
ajunseră ţinta; rezultatul fu câţiva morţi şi mulţi răniţi, nu 
numai printre călăreţi, dar şi printre cai. Aceştia se ridicau în 
două picioare, voiau s-o ia razna şi abia putură fi domoliţi. De 
încurcătura asta trebuia să se folosească Old Firehand. 

— Acum începem! comandă. Dar trageţi numai în 
oameni, nu în cai! 

Oamenii lui se aflau în spatele duşmanului; armele lor 
pocniră şi gloanţele loviră ceața din plin, aşa încât tramp:ii, 
speriaţi, izbucniră în urlete. 

— Fugiţi! strigă o voce. Suntem încercuiți! Spargeţi o 
breşă în linia indienilor! 

Ascultară fără întârziere de acest ordin. Lăsându-şi morţii 
şi pe cei grav răniţi în plata Domnului, tramp-ii o luară la 
goană, drept spre linia indienilor, care se dădură bucuroşi la o 
parte pentru a-i lăsa să treacă şi pentru a izbucni în urma lor 
în urlete de triumf. 

— la te uită cum dau bir cu fugiţii! râse bătrânul Blenter. 
Ăştia nu se mai întorc! Ştiţi cine era cel care i-a îndemnat să 
fugă? 

— Bineînţeles — răspunse Tom-cel-Negru. Cunoaştem 
bine vocea. Era „colonelul” cu părul roşu; se vede că pe ăsta 
îl apără Satana de gloanţele noastre. Nu ne luăm după 
ticăloşi, sir? 

Întrebarea se adresa lui Old Firehand, care răspunse: 

— Nu. Suntem prea slabi ca să ne măsurăm cu ei într-o 

luptă corp la corp. De altfel, poate că au, ghicit că nu ne-am 
aflat aici din întâmplare, ci suntem cei de la fermă şi am venit 
de acolo în ajutorul indienilor. În cazul acesta, e foarte 
probabil că se întorc acolo ca să pătrundă în lipsa noastră. 
Trebuie deci să ne întoarcem în grabă. 

— Şi ce se întâmplă cu tramp-ii răniţi şi cu caii care 
rătăcesc fără stăpân? 

— Trebuie să-i lăsăm în seama indienilor. Dar să nu mai 
pierdem vremea, hai repede la caii noştri! 

Bărbaţii îşi fluturară pălăriile strigând un „ura” răsunător 
spre indieni, la care aceştia răspunseră cu strigăte stridente 
de victorie; apoi se duseră să-şi ia caii şi se întoarseră la 
fermă. Old Firehand se sui numaidecât pe acoperişul plat, ca 
să stea de pază cu luneta. 

Acolo dădu de doamna Butler, care fusese foarte 
îngrijorată şi află cu bucurie că atacul fusese respins în chip 
strălucit. 

— Asta înseamnă că suntem salvaţi? întrebă ea 
respirând uşurată. Dat fiind că tramp-ii au suferit pierderi 
grele, nu se poate oare presupune că le-a pierit curajul de a 
mai continua ostilitățile? 

— Poate — răspunse vânătorul pe gânduri. 

— Numai poate? 

— Din păcate! De turme n-or să mai îndrăznească să se 
atingă, pentru că vor presupune că acestea sunt apărate nu 
numai de indieni, ci şi de un număr însemnat de albi. 
Lucrurile stau însă altfel în privinţa casei. Nemernicii îşi vor fi 
dat seama că ziua nu pot întreprinde mare lucru, dar s-ar 
putea să creadă că e posibil să năvălească în cursul nopţii. În 
orice caz, trebuie să fim pregătiţi pentru un atac nocturn. E 
posibil ca... 

Se întrerupse. Privind mereu prin lunetă, o întorsese spre 
nord. 

— Ce e? întrebă doamna. De ce nu mai continuaţi, sir? 

De ce aveţi deodată o expresie atât de îngrijorată? 

Old Firehand mai privi câtva timp prin lunetă, apoi o lăsă 
jos şi răspunse cu un aer nepăsător: 

— Nu e nimic care ar putea să ne înfricoşeze în mod 
deosebit, my lady. Puteţi să coborâţi fără grijă, ca să daţi 
ordin să se ofere de băut oamenilor. 

Ea ascultă de această invitaţie, calmată de vorbele lui; 
dar îndată ce dispăru, vânătorul spuse către lordul care 
tocmai îşi făcu apariţia pe platformă cu telescopul lui uriaş: 

— Am avut motive bine întemeiate s-o îndepărtez acum 
pe doamna. Luaţi-vă lunetă, my lord şi priviţi spre vest. Pe 
cine zăriţi acolo? 

Englezul făcu ce i se spusese şi răspunse apoi: 

— Pe tramp-i. Îi văd clar. Se întorc. 

— Vin, într-adevăr? 

— Fireşte! Ce altă ar putea face? 

— Atunci se vede că binoclul meu e mai bun decât al 
dumneavoastră. Îi vedeţi în mişcare? 

— Nu, stau pe loc. 

— Cu faţa în ce direcţie? 

— Spre nord. 

— Atunci duceţi luneta mai departe în această direcţie! 
Poate veţi vedea atunci de ce s-au oprit bandiții. 

— Well, sir, am să mă uit!... De acolo se apropie trei 
călăreţi, fără să-i zărească pe tramp-i. 

— Călăreţi? Adevărat? 

— Yes. Ba nu. Pare să fie o lady cu ei. Într-adevăr, este o 
doamnă. Zăresc rochia lungă de călărie şi vălul fâlfâind. 

— Şi ştiţi cine sunt aceşti călăreţi? 

— Nu, de unde să ştiu... heigh ho! Nu cumva sunt... 

— Ba tocmai — zise Old Firehand, îngrijorat. Ei sunt: 
fermierul cu frate-său şi cu fata acestuia. Solul pe care l-am 
trimis înaintea lor ca să-i avertizeze nu i-a întâlnit... 

— Atunci trebuie să încălecăm repede şi să plecăm zise 

lordul, strângându-şi luneta. Altfel or să cadă în mâna tramp- 
ilor: 

Voia să pornească. Vânătorul îl prinse de braţ, spunând: 

— Stati, sir şi nu daţi alarma! Femeile nu trebuie să afle 
nimic deocamdată. Nu putem nici să-i avertizăm, nici să-i 
ajutăm, e prea târziu! Priviţi, priviţi! 

Lordul îşi duse luneta iarăşi la ochi şi văzu că bandiții se 
pun în mişcare, pornind la galop în întâmpinarea celor trei. 

— All devils! strigă. Or să-i omoare! 

— Nici nu se gândesc! Oamenii de teapa asta îşi cunosc 
avantajele şi caută să profite de ele. Ce câştiga dacă omoară 
acestei trei persoane? Nimic. Dacă, în schimb, le lăsă în viaţă, 
ca să se folosească de ele ca de ostatici, pot să ne şantajeze. 
la uitaţi-vă! Acum s-a zis! Cei trei sunt încercuiți. Nu mai 
putem face nimic. 

— Well! Aveţi dreptate, sir! zise lordul. Dar o să ne lăsăm 
într-adevăr şantajaţi? În fond, ar fi o ruşine să intri în tratative 
cu asemenea oameni! 

Old Firehand dădu din umeri într-un fel caracteristic şi un 
zâmbet îi juca pe buze în timp ce răspunse: 

— Lăsaţi-mă pe mine, sír! Nu mi s-a întâmplat încă să fac 
ceva de care să-mi fie ruşine. Dacă vă spun că cele trei 
persoane care acum au devenit prizoniere nu sunt în nici un 
fel de pericol, puteţi să mă credeţi. Totuşi, vă rog să nu 
înştiinţaţi femeile de cele întâmplate. 

— Să nu afle nici ceilalţi? 

— Hai să le spunem celor care ne sunt mai apropiaţi, ca 
să ştie măcar ei cum stăm. Dacă vreţi să vă ocupați de asta, 
duceţi-vă jos acum, dar ei să nu dea ştirea mai departe. Eu 
rămân să-i mai observ pe bandiți ca să pot lua măsuri 
potrivite cu comportarea lor. 

Lordul cobori în curte. Old Firehand îşi concentră atenţia 
din nou asupra tramp-ilor care luaseră pe cei trei prizonieri la 
mijloc şi se duseră călare până la pâlcul de arbori amintit, 

unde se opriră, descălecară şi se aşezară pe jos. Vânătorul 
văzu că duceau o convorbire animată, că se sfătuiau. Era 
convins că-şi dă seama de rezultatul acestei consfătuiri. Fu 
întrerupt în gândurile sale de Droll, care urcă în grabă şi-l 
întrebă în limba germană: 

— E adevărat ce ne-a spus lordul? Cei doi domni Butler 
au fost prinşi şi cu domnişoara pe deasupra? 

— Aşa e — zise Old Firehand dând din cap. 

— Să vezi şi să nu crezi că e posibil aşa ceva! Acum 
bandiții or să creadă că l-au prins pe Dumnezeu de un picior; 
or să vină cu mari pretenţii! lar noi? Ce-o să le răspundem? 

— Păi dumneata ce mă sfătuieşti? întrebă Old Firehand, 
aruncând o privire  înveselită şi  scrutătoare asupra 
mărunţelului. 

— Mai întrebi! răspunse acesta. Nimic, absolut nimic nu 
acceptăm! Nemernicii ăştia nu pot să ne facă nimic. Sau aveţi 
cumva de gând să le dăm bani de răscumpărare? 

— Păi nu suntem siliţi? 

— Nu, nu şi iarăşi nu! Ce să facă? Să omoare cumva 
prizonierii? La asta nu se pot gândi, căci atunci ar avea să se 
teamă de răzbunarea noastră. Sigur că o să ne amenințe cu 
asta, dar noi n-o să-i credem şi o să râdem doar de ei. 

— Dar chiar dacă presupunerea dumitale e justă, trebuie 
să luăm în consideraţie situaţia prizonierilor, care e destul de 
neplăcută. Chiar dacă nu se ating de ei şi le cruţă viaţa, or să 
le facă fel de fel de mizerii şi or să-i chinuiască cu 
amenințările. 

— Asta nu le poate face mare rău; şi n-au încotro, trebuie 
să rabde. De ce s-au băgat cu atâta imprudenţă în capcană? 
O să le fie învăţătură de minte pentru altă dată şi de altfel 
mizeria asta n-o să ţină mult. Noi ce păzim? Ar trebui să-şi 
bage dracul coada ca să nu găsim moduri şi mijloace ca să-i 
scoatem din belea. 

— Cum să ne apucăm de treaba asta? Ai cumva un plan? 

— Ei nu, nu încă; şi nici nu-i nevoie. Pentru moment, 
trebuie să aşteptăm, să vedem ce se mai întâmpla; abia după 
aceea putem trece la acţiune. Nu mi-e frică deloc, cel puţin în 
ce mă priveşte, că mă cunosc. La momentul potrivit o să-mi 
vină şi minţile potrivite la cap. Dumneata şi cu mine am mai 
văzut noi altele şi mai şi. N-am căzut în cap nici unul dintre 
noi. Mă gândesc că... stai! se întrerupse singur. la vezi! Uite 
că vin! Doi tipi, drept spre casă! Flutură batistele în mână, ca 
să vedem că sunt parlamentari şi trebuie respectaţi ca atare. 
O să vorbeşti dumneata cu ei? 

— Bineînţeles! Trebuie să aflu ce pretenţii au, de n-ar fi 
decât de dragul prizonierilor! Hai să mergem! 

Amândoi se duseră în curte, unde toată compania stătea 
la creneluri, ca să-i observe pe cei doi soli. Aceştia se opriră în 
afara bătăii puştilor şi făcură semn cu batistele. Old Firehand 
deschise poarta, ieşi şi le făcu semn să se apropie. Când 
ajunseră în faţa lui, îl salutară politicos, dându-şi însă 
osteneala să pară cât mai plini de încredere. 

— Sir, venim ca emisari — zise unul dintre ei —că vă 
comunicăm pretenţiile noastre. 

— Aşa? răspunse vânătorul pe un ton ironic. De când 
îndrăznesc iepurii preriei să se ducă la ursul cenuşiu ca să-i 
dea porunci? 

Comparaţia făcută nu era deloc proastă. Stătea în faţa 
lor, atât de înalt, de lat şi de puternic şi îi străfulgera cu o 
privire atât de amenințătoare, încât cei doi, fără să vrea, se 
dădură înapoi cu un pas. 

— Noi nu suntem iepuri, sir! declară vorbitorul. 

— Nu? Atunci poate nişte lupi de prerie laşi care se 
mulţumesc cu hoituri? Vă pretindeţi emisari. Nu sunteţi decât 
nişte bandiți, hoţi şi ucigaşi, care stau în afara legii şi asupra 
cărora orice om cinstit are dreptul să tragă. 

— Sir! se opuse cu violenţă tramp-ul. Asemenea ofense 
nu pot să... 

— Taci, nemernicule! tună Old Firehand. V-am lăsat să 
vă apropiaţi numai ca să văd şi eu cât de departe pot merge 
cu obrăznicia nişte lepădături ca voi. Acum vorbesc eu, iar voi 
trebuie să mă ascultați fără să crâcniţi. Dacă mai suflaţi o 
vorbă care nu-mi place, vă dobor imediat cu pumnii. Ştiţi cine 
sunt? 

— Nu — răspunse omul, intimidat şi încurcat. 

— Îmi zice Old Firehand. Să spuneţi asta celor care v-au 
trimis; poate că ei or să ştie că nu sunt omul care permite să 
fie tras pe sfoară. De altfel, au simţit-o şi şi-au dat seama încă 
de azi-dimineaţă. Şi acum, pe scurt, cu ce însărcinare aţi 
venit? 

— Aveam să vă aducem la cunoştinţă că fermierul cu 
fratele şi nepoata lui sunt în mâinile noastre. 

— Asta ştim. 

— Aceste trei persoane trebuie să moară... 

— Pshaw! îl întrerupse vânătorul. 

— ... dacă nu acceptaţi condiţiile noastre — continuă 
trimisul — şi nu daţi ferma pe mâna noastră. Dacă nu ne daţi 
ascultare, prizonierii vor fi spânzurați sub ochii voştri, acolo, 
de copacii aceia. 

— N-aveţi decât! Avem şi aici, la fermă, destule frânghii 
pentru voi toţi. 

La asta nu se aşteptase banditul. Ştia bine, desigur, că ei 
înşişi nu vor avea curajul să traducă în faptă ameninţarea. Se 
uită încurcat în pământ, apoi zise: 

— Gândiţi-vă, trei vieţi omeneşti! 

— Mă gândesc foarte bine! Şi acum plecaţi, că de nu, vai 
de voi! 

Scoase revolverul. Cei doi se retraseră repede, unul 
dintre ei îndrăzni totuşi să se oprească la o anumită distanţă 
şi să întrebe: 

— Putem să revenim dacă primim o altă însărcinare? 

— Nu. N-am să stau de vorbă decât cu „colonelul” vostru 

cu păr roşu, dar şi cu el numai un minut! 

— Promiteţi că se va întoarce teafăr la noi? 

— Da, dacă nu mă insultă. 

— O să-i spunem aşa. 

O luară la fugă, atât de repede, încât se văzu cât de 
bucuroşi erau să scape de prezenţa renumitului westman. 
Acesta nu se mai întoarse în curte, ci păşi în direcţia tramp- 
ilor până ce ajunse cam la jumătatea drumului. Acolo se 
aşeză pe o piatră, ca să aştepte venirea lui Brinkley, căci era 
convins că acesta va veni. 

În curând se adeveri că nu se înşelase în presupuneri. 
Cercul tramp-ilor se deschise, „colonelul” ieşi la iveală şi se 
apropie agale. Făcu o plecăciune destul de ţeapănă, deşi îşi 
dădea ifose şi zise: 

— Good day, sir! Aţi dorit să vorbiţi cu mine? 

— Nu ştiu de aşa ceva — răspunse westman-ul. Am spus 
doar că nu accept să stau de vorbă cu altul; aş fi preferat să 
nu te arăţi nici dumneata. 

— Master, folosiţi un ton foarte mândru! 

— Am toate motivele. Dar nu te-aş sfătui să adopti 
acelaşi ton. 

Îşi înfipseră privirile unul în ochii celuilalt. „Colonelul” 
lăsă primul ochii în jos şi răspunse, stăpânindu-şi cu greu 
furia: 

— Cred că stăm faţă-n faţă ca egali în drepturi. 

— Un tramp în faţa unui westman cinstit, învinsul în faţa 
învingătorului... asta se cheamă egalitate în drepturi? 

— Nu sunt încă învins. Stă în puterea noastră să 
schimbăm situaţia. 

— Încercaţi! zise Old Firehand, râzând dispreţuitor. 

Asta-l supără pe tramp, încât izbucni vehement: 

— N-avem decât să profităm de imprudenţa dumitale! 

— Zău? Cum aşa? Ce imprudenţă am comis? 

— Aceea că te-ai îndepărtat de fermă până aici. Dacă 

voiam, puteai să cazi în mâinile noastre. Chiar de neînvins, 
aşa cum se spune, nu eşti nici pe departe. Te aflai tocmai la 
mijloc de drum între noi şi fermă. Era destul ca un grup dintr- 
ai noştri să încalece şi să-ţi taie retragerea, atunci erai în 
puterea noastră. 

— Crezi, într-adevăr? 

— Da. Chiar dac-ai fi cel mai bun alergător, un cal e şi 
mai rapid; cred că recunoşti şi dumneata. Deci, erai încercuit 
înainte de a putea ajunge la poartă! 

— Socoteala dumitale se potriveşte până la un punct. Ai 
omis însă faptul că cei care ar fi încercat să mă prindă ar fi 
ajuns în bătaia puştilor oamenilor mei; ar fi fost pur şi simplu 
măturaţi; dar nu despre asta avem de vorbit. 

— Nu, sir, nu despre asta. Am venit ca să vă ofer ocazia 
de a salva viaţa celor trei prizonieri ai noştri. 

— Atunci te-ai deranjat degeaba, căci viaţa acestor 
oameni nu e primejduită. 

— Nu? făcu „colonelul” cu un rânjet răutăcios. Aici te 
înşeli grozav, sir. Dacă nu acceptaţi propunerile noastre, vor fi 
spânzurați. 

— V-am mai trimis vorbă că în cazul acesta şi voi toţi veţi 
fi spânzurați. 

— E ridicol! Aţi numărat câţi suntem? 

— Foarte bine; dar ştiţi cumva de câţi oameni dispun 
împotriva voastră? 

— Foarte exact. 

— Pshaw! N-aţi putut să ne numărați. 

— Nici nu e nevoie. Ştim precis câţi argaţi are Butler de 
obicei la fermă; n-or să fie nici acum mai mulţi. La asta se 
adaugă cel mult rafterii pe care i-aţi adus de pe malul râului 
Black-Bear. 

Se uita pieziş, plin de aşteptare, la Old Firehand, fiindcă, 
într-adevăr, nu era lămurit asupra numărului de oameni pe 
care acesta îi avea la dispoziţie. Old Firehand făcu un gest de 

dispreţ şi zise: 

— Număraţi-vă morţii şi răniții şi vedeţi şi voi dacă cei 
câţiva rafter-i ar fi fost în stare de asta. În plus, i-aţi văzut pe 
indienii mei şi pe ceilalţi albi care v-au atacat pe la spate. 

— Ceilalţi albi? râse banditul. N-au fost alţii decât rafter 
ii. Recunosc că aţi fost mai şireţi decât noi. V-aţi repezit în 
ajutorul indienilor părăsind ferma; la asta nu m-am gândit din 
păcate decât prea târziu. Ar fi trebuit să ne întoarcem 
numaidecât la fermă; atunci puteam să punem mâna pe ea. 
Nu, sir, nu ne poţi speria cu superioritatea numerică. Dacă 
omorâm prizonierii, vă este cu totul imposibil să-i răzbunaţi. 

Privirea pe care „colonelul” o aruncă asupra lui Old 
Firehand era din nou ascunsă, pânditoare. Acesta dădu din 
umeri cu dispreţ şi zise: 

— Hai să nu ne certăm! Chiar dac-am fi aşa de puţini la 
număr cum pari să crezi în mod greşit, tot v-am fi cu mult 
superiori. Tramp-i, doar tramp-i, ce fel de oameni sunt 
aceştia? Lucrători leneşi, vagabonzi, oameni fără căpătâi. 
Acolo însă, pe după ziduri, aşteaptă unii dintre cei mai 
renumiţi vânători şi cercetaşi ai vestului sălbatic. Unul singur 
dintre ei isprăveşte cel puţin cu zece tramp-i. Dacă n-am fi cu 
toţii laolaltă decât douăzeci de westmeni şi aţi îndrăzni să 
ucideţi prizonierii, ne-am ţine după voi săptămâni şi luni de-a 
rândul ca să vă exterminăm până la ultimul om. O ştiţi prea 
bine şi de aceea o să vă feriţi să clintiţi măcar un fir de păr 
celor trei persoane. 

Vorbise atât de ameninţător şi de sigur de el, încât 
„colonelul” lăsă privirea în jos. Ştia că vânătorul e omul care 
ar fi în stare să-şi transforme cuvintele în fapte. Se mai 
întâmplase de multe ori ca un singur bărbat îndrăzneţ să 
urmărească o bandă întreagă pentru ca să se răzbune şi ca 
toţi din bandă să devină pe rând victimele glonţului său fără 
greş. Şi dacă exista un om pe care să-l crezi în stare de o 
asemenea performanţă, apoi Old Firehand era acela. Dar 

tramp-ul se feri să admită acest lucru; ridică privirea, o înfipse 
în ochii vânătorului şi puse batjocoritor: 

— Să vedem ce se mai întâmplă. Dac-ai fi atât de sigur 
că-i aşa, n-ai sta acum aici. Numai îngrijorarea te-a putut 
împinge să vii aici, să stai de vorbă cu mine. 

— Nu mai vorbi prostii! M-am arătat dispus să vorbesc cu 
dumneata, tocmai cu dumneata, dar nu de frică, ci ca să 
imprim memoriei mele încă o dată cu precizie trăsăturile şi 
vocea dumitale. lată motivul. Acum te-am încorporat aducerii 
aminte atât de bine, încât putem să ne despărţim. Am 
terminat! 

— Încă nu, sir! Mai am de făcut o propunere. Şi nume, să 
ştiţi că vrem să renunţăm la asediul fermei. 

— Ah, câtă mărinimie! Şi în afară de asta? 

— Ne daţi înapoi caii pe care i-aţi capturat; în plus ne 
cedaţi un număr de vite necesare ca să ne facem provizii şi, 
în sfârşit, ne plătiţi douăzeci de mii de dolari; o sumă care se 
află desigur la fermă. 

— Numai atât? Încolo nimic? Foarte frumos! Şi ce e oferi 
în schimb? 

— Vă restituim prizonierii şi plecăm, după ce ne-aţi dat 
cuvântul de onoare că vă veţi abţine de acum înainte de la 
orice ostilitate faţă de noi. Acuma ştii ce vreau şi te rog să 
hotărăşti. Am pălăvrăgit îndeajuns şi fără nici un rost! 

Vorbise cu tonul unui om care avea o deplină 
îndreptăţire morală să ridice aceste pretenţii. Old Firehand 
scoase revolverul şi răspunse, nu mânios, ci foarte calm şi cu 
un zâmbet nespus de dispreţuitor: 

— Da, de pălăvrăgit ai pălăvrăgit destul, de aceea cară- 
te imediat de aici, altfel te trezeşti cu un glonţ în cap! 

— Cum? Asta e... 

— Marş! În clipa asta! îl întrerupse vânătorul, ridicând 
vocea şi îndreptând arma spre el. Una... două... 

Banditul preferă să nu aştepte până la „trei”; se întoarse, 

scoțând o înjurătură şi grăbi pasul spre ai săi. Pentru ca să nu 
fie cumva împuşcat pe la spate, vânătorul îl urmări cu privirea 
până ce se asigură că se îndepărtează, apoi se întoarse la 
fermă, de unde întrevederea fusese urmărită cu cea mai 
mare atenţie. Acolo le făcu celorlalţi un scurt raport despre 
ciudata convorbire. 

— Aţi făcut foarte bine, sir! declară lordul. Nu trebuie să 
faci nici un fel de concesii unor asemenea ticăloşi. Le va fi 
frică şi nu se vor atinge de prizonieri. Ce credeţi că or să facă 
acum? 

— Hm! făcu cel întrebat. Soarele apune. Presupun că or 
să aştepte până se face întuneric şi apoi or să mai încerce 
totuşi să escaladeze zidul. Dacă nu reuşesc, atunci tot le mai 
rămâne să încerce noi şantaje cu prizonierii. 

— Să mai îndrăznească oare încă un atac? 

— Probabil. Ei ştiu că au şi acum o mare superioritate 
numerică asupra noastră. Trebuie să ne pregătim de apărare. 
Prudenţa ne comandă să-i observăm bine. Îndată ce se lasă 
întunericul, câţiva dintre noi trebuie să iasă şi să se apropie 
de ei tiptil, ca să mă înştiinţeze de fiecare mişcare a lor. 

Acum soarele ajunsese la orizont şi razele lui, răspândite 
că un aur lichid peste toată întinderea câmpiei imense, 
luminau ceata bandiţilor în aşa fel, încât de la fermă fiecare 
ins se putea distinge cu precizie. Nu făceau nici un fel de 
pregătiri, nici de plecare, nici de aşezare a unei tabere pentru 
înnoptat. Din acest fapt se putea trage concluzia că n-au de 
gând să părăsească regiunea, dar că nici nu au intenţia să 
rămână acolo. 

Old Firehand porunci să se aşeze lemne în cele patru 
colţuri, precum şi cărbuni — care în Kansas se găsesc în masă 
şi sunt deci foarte ieftini — şi în plus câteva butoaie cu petrol. 
După ce se întunecă de-a binelea, mătuşa Droll, Humply-Bill 
şi Gunstick-Uncle fură trimişi în recunoaştere. Ca să nu 
trebuiască să aştepte până li se deschide poarta în cazul în 

care ar fi fost nevoiţi să se întoarcă în grabă, fixară în câteva 
locuri ale zidului lasouri puternice, atârnate afară, de care se 
puteau agăța ca să se urce şi să se salte repede în curte. Apoi 
îmbibară câteva bucăţi de lemne cu petrol, le aprinseră şi le 
aruncară afară, prin creneluri. Peste ele mai aruncară lemne 
şi cărbuni, aşa că în cele patru colţuri ardeau focuri mari care 
luminau atât de bine zidurile şi terenul dinaintea lor, încât 
nimeni nu ar fi putut rămâne neobservat, chiar dacă s-ar fi 
apropiat unul singur. Flăcările erau alimentate neîncetat după 
trebuinţă, prin creneluri, fără ca cineva să se expună astfel 
gloanţelor inamice. 

Apoi trecu mai bine de o oră, dar pe afară nimic nu părea 
să se mişte. lată însă că sosi Gunstick-Uncle, escaladând 
zidul. Îl căută pe Old Firehand şi-i raportă în modul său 
original: 

— De lângă pomi tramp-ii au plecat / şi-n alt loc ei s-au 
aşezat. 

— Mi-am închipuit eu. Dar unde? întrebă vânătorul 
zâmbind de aceste râme. Cel întrebat arătă spre colţul din 
dreapta porţii şi răspunse cu o seriozitate imperturbabilă: 

— Colo pe mal printre tufişuri / sunt de găsit prin 
ascunzişuri. 

— Au îndrăznit să se apropie într-atât! Dar cum de n-am 
auzit tropotul cailor? 

— Caii au fost mânați pe câmp / să pască iarbă între 
timp, / dar nu ştiu bine în ce loc / căci ne lipsea al lămpii foc. 

— Şi unde sunt Bill şi cu Droll? 

— Ei i-au urmat tiptil, pititi, / ca să-i păzească pe bandiți. 

— Bravo! Trebuie să ştiu locul exact în care stau tramp:ii. 
Fii bun, te rog, deci şi du-te după cei doi tovarăşi ai noştri. 
Îndată ce tipii şi-au instalat tabăra, vă rog să mă înştiinţaţi; ei 
cred, probabil, că au procedat în mod înţelept, dar în fond au 
căzut într-o cursă pe care n-avem decât s-o închidem. 

Lunganul plecă, iar lordul, care ascultase convorbirea, îl 

întrebă pe Old Firehand la ce cursă făcuse aluzie. Acesta 
răspunse: 

— Inamicul se află pe malul apei. Are deci râul în spate şi 
zidurile în faţă. Dacă închidem cele două părţi laterale, i-am 
prins în capcană. 

— Foarte just! Dar cum să procedăm ca să închidem 
capcana? 

— lată cum: trimit după indieni, ca să se apropie tiptil din 
sud, iar noi, cei de aici, atacăm din nord. 

— Atunci, vreţi să lăsaţi zidurile fără apărare? 

— Nu; aici rămân argaţii; sunt destui la număr. Ar ieşi 
prost, ce-i drept, dacă tramp-ilor le-ar da prin minte să se 
arunce asupra zidurilor; dar nu-i cred capabili de atâta 
şiretenie încât să presupună că avem îndrăzneala de a lăsa 
fără acoperire tocmai acest punct principal al apărării 
noastre. Apoi am să mai pun iscoade care să afle unde le sunt 
caii. Când o s-o ştim, n-o să fie greu să isprăvim măcar cu cei 
câţiva paznici ai cailor. lar dacă suntem în posesia lor, bandiții 
sunt pierduţi, căci pe cei care ne scapă în seara asta, putem 
să-i urmărim mâine, să-i ajungem din urmă şi să-i nimicim 
până la ultimul. 

Acum fu rândul lui Tom-cel-Negru şi, al bătrânului, 
iscusitului Blenter, să iasă ca să caute caii. Apoi doi argaţi, 
care cunoşteau bine împrejurimile, fură trimişi la căpetenia 
osagilor, ca să-i ducă instrucţiuni amănunțite. Nu se putea 
întreprinde nimic înainte ca aceşti trimişi să se fi întors. 

Trecu multă vreme până să se arate unii dintre ei. Într-un 
târziu se întoarseră întâi argaţii. Îi găsiseră pe indieni şi-i 
aduseseră cu ei; acum indienii stăteau pe malul râului, la 
numai câteva sute de paşi de tramp-i şi erau gata să 
pornească la atac la primul foc de armă pe care aveau să-l 
audă. Apoi se întoarseră şi Bill, Droll şi Gunstick-Uncle. 

— Toţi trei? întrebă Old Firehand pe un ton de mustrare. 
Cel puţin unul ar fi trebuit să rămână afară! 

— Nu văd de ce, dacă nu-i cu supărare — răspunse Droll, 
iarăşi cu ticul lui verbal cunoscut. 

— Ca să continue să-i observe pe banditi, fireşte! 

— Ar fi absolut de prisos! Ştiu exact care e situaţia, m- 
am furişat destul de aproape de ei ca să aud tot. Sunt furioşi 
din pricina focurilor noastre, care fac imposibil asaltul plănuit 
şi vor să aştepte ca să vadă până când ne ajung proviziile de 
lemne şi cărbune. Sunt de părere că peste câteva ore s-a 
isprăvit cu ele, dat fiind că fermierul nu poate fi pregătit să 
întreţină asemenea incendii. În momentul acela vor să 
pornească la atac. 

— Asta-i foarte avantajos pentru noi, fiindcă astfel avem 
răgaz să închidem capcana. 

— Ce fel de capcană? 

Old Firehand îi explică ce avea de gând să facă. 

— E splendid, hi-hi-hi-hi! chicoti Droll, manifestându-şi 
bună dispoziţie fără râsete zgomotoase, cum obişnuia când 
un lucru îl înveselea. O să reuşim, trebuie să reuşim! Mai ales 
că tipii sunt convinşi că noi credem că sunt tot acolo, sub 
copaci. Dar mai e ceva, sir, de care trebuie să ţinem seama, 
ceva de mare importanţă. 

— Ce anume? 

— Situaţia prizonierilor. Mi-e teamă că or să-i omoare în 
clipa în care începem ostilitățile. 

— Crezi că nu m-am gândit şi eu mult la chestiunea asta? 
O să ne târâm până-n imediata apropiere şi trei dintre noi vor 
avea misiunea să vegheze asupra celor doi Butler şi a 
domnişoarei. Sunt legaţi? 

— Da, dar nu prea tare. 

— Atunci trebuie să-i dezlegăm repede şi pe urmă... 

— Şi pe urmă îi băgăm în apă — îl întrerupse Droll 
repede. 

— În apă? făcu Old Firehand mirat. 

— Da, în apă cu ei, hi-hi-hi-hi-hi, e cea mai bună festă pe 

care le-o putem juca. Ce mutre or să facă tramp-ii! Şi ce-o să- 
şi mai bată capul! O să le răpim prizonierii încă înainte de 
atac. 

— Crezi că-i posibil? 

— Nu numai posibil, dar chiar foarte necesar. În timpul 
luptei e greu să avem grijă de siguranţa prizonierilor; trebuie 
deci să-i punem în afara oricărui pericol mai dinainte. Şi nici 
măcar nu e greu! 

— Nu? Ei şi cum îţi imaginezi că o să facem? Ştiu că eşti 
o vulpe şireată. 

— Nu e nevoie de prea multă şiretenie pentru asta. Mă 
mir că nu te-ai gândit şi dumneata cum să procedăm. la 
gândeşte-te la canalul care duce prin curte pe după casă 
până la fluviu! E subteran şi bandiții habar n-au de existenţa 
lui. M-am furişat pe lângă ei până la mal şi am găsit, deşi era 
întuneric, locul în care se varsă în râu, dându-mi seama, după 
pietrele mari aruncate în apă pe acolo, pentru a forma un mic 
dig, datorită căruia apele râului sunt dirijate spre canal. Şi 
imaginaţi-vă, domnilor, tocmai în dreptul gurii canalului şi-au 
aşezat tramp-ii tabăra. Au format un semicerc pe mal şi în 
mijlocul semicercului se află prizonierii. Sunt convinşi că în 
felul acesta s-au asigurat împotriva oricărei tentative de 
evadare, dar tocmai această împrejurare ne dă posibilitatea 
să-i răpim. 

— A, încep să înţeleg — zise Old Firehand. Vrei să cobori 
din curte în canal şi să mergi de-a lungul lui până la fluviu? 

— Exact. Bineînţeles nu eu singur. Mai e nevoie de încă 
doi, aşa încât să fie unul pentru fiecare prizonier. 

— Hm! Ideea e într-adevăr excelentă. Hai să ne 
interesăm dacă se poate trece prin canal. 

Old Firehand vorbi cu câţiva argaţi şi află, spre bucuria 
lui, că în canal nu se adună nămol şi că nu are un aer 
irespirabil, că se poate umbla prin el destul de bine şi că — o 
împrejurare deosebit de fericită — la gura lui se află ascunsă 

o barcă mică în care încăpeau trei oameni. Barca se ţinea 
mereu ascunsă, ca să n-o fure indienii sau alţi străini. 

Se discută apoi în amănunt planul şiretului Droll şi se 
hotărî de comun acord că el însuşi, împreună cu Humply-Bill 
şi Gunstick-Uncle să-l pună în execuţie. Când acestea 
fuseseră stabilite, se  întoarseră şi Blenter cu Tom. 
Cercetaseră o arie destul de întinsă, din păcate însă nu 
găsiseră caii; bandiții fuseseră atât de deştepţi, să-i ducă cât 
mai departe de fermă. 

Droll, Bill şi lunganul îşi scoaseră costumele şi coborâră 
în canal, ducând o lanternă. Constatară că apa le ajunge doar 
până la piept. Îşi luară puştile pe umeri, şi-şi legară cuţitele, 
revolverele şi muniţiile de gât. Lunganul de Gunstick-Uncle 
păşea în frunte, cu lanterna. Îndată ce dispărură în 
deschizătura canalului, porni şi Old Firehand cu oamenii săi. 

Deschiseră poarta fără zgomot şi n-o închiseră complet 
în urma lor, ca să poată intra repede, la nevoie. Dar un argat 
rămase acolo de pază, ca s-o poată închide imediat dacă s-ar 
fi apropiat bandiții. Argaţii ceilalţi, precum şi slujnicele erau 
postați pe după latura dinspre râu a zidului, gata să respingă 
din răsputeri un eventual atac. 

Rafter-ii, sub conducerea lui Old Firehand, plecară 
descriind un arc de cerc spre nord, pentru a nu umbla în 
lumina focurilor; apoi, când ajunseră la râu, se întoarseră spre 
sud, târându-se de-a lungul malului, până ce puteau 
presupune că se aflau cam în dreptul tramp-ilor. Old Firehand 
mai înainta singur, tot târâş, până când ochiul său ager zări, 
în pofida întunericului, semicercul bandiţilor întinşi spre 
odihnă. Acum ştia unde urmau să atace şi se întoarse la 
oamenii săi, în aşteptarea semnalului asupra căruia 
conveniseră cu cei trei liberatori ai prizonierilor. 

Aceştia trecuseră între timp prin canal, unde apa nu era 
atâta de rece încât să-i incomodeze. Nu departe de gura 
canalului, dar încă în interior, dădură peste mica barcă, fixată 

de un cârlig de fier. Găsiră în ea două vâsle. Lunganul stinse 
lanterna şi o agăţă de cârlig; apoi Droll îi puse pe ceilalţi doi 
să-l aştepte, căci voia să plece mai întâi în recunoaştere. 
Trecu mai bine de un sfert de oră până se întoarse. 

— Ei? întrebă Humply-Bill încordat. 

— N-a fost o treabă uşoară — răspunse Droll. Apa nu ne 
stânjeneşte, fiindcă nici pe afară nu-i mai adâncă decât aici; 
dar bezna dintre tufişuri şi copaci mi-a dat de furcă. Nu se 
vedea absolut nimic şi am fost nevoit să înaintez numai 
pipăind cu mâinile. 

— Dar dacă priveşti în direcţia focurilor noastre, nu se 
poate să nu desluşeşti totul destul de bine. 

— Da, dar asta nu poţi decât de pe malul înalt, nu şi de la 
marginea apei care e situată mai adânc. Bandiţii stau deci 
într-un semicerc al cărui diametru îl formează râul şi în 
centrul lor, nu departe de apă, se află prizonierii. Au ca paznic 
pe unul din tramp-i, care stă lângă ei şi-i observă. Pe acesta 
trebuie să-l curăţăm; n-o să fie mare pagubă. 

— Deci, ţi-ai făcut planul? 

— Da, nu-i nevoie că prizonierii să intre în apă. Ducem 
barca acolo. 

— Asta o să se vadă, contururile ei se vor desena pe 
suprafaţa lucie a apei. 

— Ce lucie, da' de unde! Din cauza ploii de ieri apa e atât 
de tulbure, încât nu se deosebeşte de uscat, mai ales în 
umbra copacilor de pe mal. Ducem deci barca până acolo şi o 
legăm de mal; voi rămâneţi în apropierea ei, în apă, iar eu mă 
duc singur la țărm ca să înfig cuțitul în paznic şi să tai 
curelele cu care sunt legaţi prizonierii; pe urmă vi-i aduc aici; 
ei vâslesc până-n interiorul canalului, unde se vor afla în 
siguranţă, iar noi ne aşezăm frumuşel în locul unde au stat 
prizonierii. Pe urmă, când dăm semnalul, ţipătul de vultur, 
reprezentaţia va începe. De acord? 

— Well, mai bine nici că se poate! 


200 


— Şi dumneata, Uncle? 

— Exact aşa cum te-ai gândit / Isprava-o ducem la bun 
sfârşit — răspunse cel întrebat în maniera sa versificată. 

— Bun, deci înainte! 

Dezlegară barca şi o împinseră din canal pe apa râului. 
Droll îi conducea. Ţinându-se mereu în apropierea imediată a 
malului, înaintară încet şi prudent, până ce Droll se opri; 
ceilalţi doi văzură că leagă barca de mal. 

— Am ajuns — le şopti. Acum aşteptaţi până mă întorc. 

Malul nu era prea înalt. Se căţără fără zgomot. Dincolo 
de tufişuri văzu cele două focuri din colţurile zidului, formând 
un fundal luminos pe care se desenau contururile destul de 
vizibile ale lucrurilor situate în faţa lui. La cel mult zece paşi 
de mal şedeau patru persoane; prizonierii şi paznicul lor. Mai 
încolo, Droll îi văzu pe bandiți odihnindu-se în diverse poziţii. 
Înainta târându-se fără a lăsa puşca din mână, până ajunse în 
spatele paznicului. Abia acum puse puşca jos şi scoase 
cuțitul. Banditul trebuia să moară fără a scoate un sunet. 
Droll se ghemui pe vine, apoi se repezi în sus, îl apucă de la 
spate cu mâna stângă de beregată şi-i înfipse cuțitul în 
spinare cu mare precizie, aşa încât îi străpunse inima. 
Lăsându-se apoi iarăşi repede la pământ, îl trase pe tramp 
lângă el, pe jos. Asta se petrecu atât de fulgerător, încât 
prizonierii nu observară nimic. Abia după câtva timp, fata 
spuse: 

— Tăticule, paznicul nostru a plecat! 

— Serios? A, da; asta mă miră; dar stai liniştită, probabil 
că vrea să ne pună la încercare. 

— Încet-încet! le şopti Droll. Să nu audă nimeni nici cel 
mai uşor zgomot. Paznicul zace înjunghiat aici, în iarbă. Am 
venit să vă salvez. 

— Să ne salvezi? Heavens! Imposibil! Sunteţi însuşi 
paznicul! 

— Nu, sir, sunt prietenul dumneavoastră! Mă cunoaşteţi 

din Arkansas. Sunt Droll, căruia i se zice Mătuşa. 

— Doamne! Să fie adevărat? 

— Mai încet, mai încet, sir! Şi Old Firehand e pe-aici, 
împreună cu Tom-cel-Negru şi cu alţii. Tramp-ii voiau să 
prade fermă, noi însă i-am respins. Am văzut cum v-au prins 
şi m-am târât până la voi cu doi băieţi straşnici, ca să vă 
scoatem de-aici, întâi de toate. Şi dacă totuşi n-aveţi încă 
încredere în mine, pentru că nu-mi puteţi vedea faţa, am să 
vă dovedesc că vă spun adevărul, dezlegându-vă. la daţi 
curelele încoace! 

Câteva tăieturi cu cuțitul şi cei trei se văzură din nou cu 
membrele libere. 

— Acum încetişor până jos, la barcă — şopti Droll. Am 
venit prin canal şi am adus barca cu noi. Dumneavoastră cu 
micuța miss vă aşezaţi în barcă şi vă refugiaţi în canalul pe 
care-l cunoaşteţi, unde aşteptaţi până se termină distracţia. 

— Distracţia? Ce distracţie? 

— Care urmează să înceapă numaidecât. Aici, în partea 
asta, e râul, dincolo zidul, între el sunt bandiții, deci sunt între 
două obstacole pe care nu le pot înlătura. La dreapta noastră 
stă Old Firehand cu o ceată de rafter-i şi de vânători, iar la 
stânga, căpetenia osagilor, Marele-Soare, cu o ceată de 
indieni; aşteaptă numai un semn din partea mea ca să treacă 
la atac. 

— Va să zică, aşa stau lucrurile! Şi noi să ne punem la 
adăpost în barcă? Credeţi, într-adevăr, că fratele meu şi cu 
mine suntem asemenea laşi încât să stăm cu braţele 
încrucişate în timp ce dumneavoastră toţi vă puneţi viaţa în 
joc pentru noi? Nu, sir, vă înşelaţi! 

— Hm! Foarte frumos! Îmi pare bine că aud astfel de 
vorbe! Asta face doi oameni în plus de partea noastră. Dar 
micuța miss nu trebuie să stea pe-aici, unde o să zboare 
gloanţele. 

— Asta-i adevărat. Fiţi aşa de bun s-o duceţi cu barca 

până la canal! Dar cum stăm cu armele? Nu cumva puteţi să 
ne cedaţi măcar un revolver, un cuţit? 

— Nu e necesar, sir! Avem şi noi nevoie de arme, dar aici 
zace paznicul, armamentul lui ajunge măcar pentru unul 
dintre dumneavoastră. Pentru celălalt o să fac eu rost de cele 
necesare, apropiindu-mă tiptil de un alt tramp, ca să-l... sst! 
Linişte! Uite că vine unul! Probabil unul dintre conducători, 
care vrea să se asigure că sunteţi bine păziţi. Lăsaţi pe mine! 

Uitându-te în direcţia focului, puteai zări un om care se 
apropia inspectând posturile de pază, ca să vadă dacă totul e 
în ordine. Trecu agale, se opri în faţa prizonierilor şi întrebă: 

— Ei, Collins, s-a întâmplat ceva? 

— Nu — răspunse Droll, ca să fie luat în continuare drept 
paznic. 

— Well! Deschide ochii bine! Plăteşti cu capul dacă nu-i 
păzeşti cum trebuie! Ai înţeles? 

— Yes. Capul meu stă în orice caz mai solid pe umeri 
decât al tău. la seama! 

Se folosi intenţionat de vorbele acestea de ameninţare şi 
le spuse tot intenţionat cu voce neprefăcută; dorea ca omul 
să se aplece spre el. Scopul său fu atins. Tramp-ul se apropie 
cu un pas, se aplecă şi zise: 

— Ce ţi-a venit? Ce vrei să spui? A cui voce e asta? Nu 
eşti tu Collins, pe care l-am pus... 

Nu putu continua, căci mâinile lui Droll i se aşezară ca 
nişte cleşti de fier în jurul gâtului şi-l traseră jos, strângându-i 
beregata. Se auzi cum i se zbat picioarele, apoi se făcu 
linişte. În cele din urmă, Droll spuse încet: 

— Aşa! Şi ăsta şi-a adus armele; foarte gentil din partea 
lui! 

— Va să zică, l-aţi prins? întrebă fermierul. 

— Ce întrebare! S-a zis cu el! Luaţi-i puşca şi tot ce are 
asupra lui, ca arme; între timp, eu o duc pe micuța miss la 
barcă. 


203 


Droll se ridică pe jumătate, o luă pe Ellen Butler de mână 
şi o conduse la malul apei, unde-i informă pe tovarăşii care-l 
aşteptau de cele întâmplate. Bill şi cu Gunstick-Uncle duseră 
fată până la canal, unde legară barca, apoi se întoarseră prin 
apă la Droll şi la cei doi Butler. Aceştia se înarmaseră între 
timp cu ce luaseră de la cei doi bandiți şi mătuşa Droll zise: 

— Acum spectacolul poate începe. Bandiţii or să vină, 
fireşte, imediat încoace, ca să se asigure de prizonieri şi 
atunci am fi în primejdie. Hai să ne târâm, deci, o bucată de 
drum mai încolo, spre dreapta, în susul apei, ca s-o evităm. 

Cei cinci înaintară cu prudenţă de-a lungul malului, până 
ce dădură de un loc potrivit. Acolo se ridicară în picioare şi 
fiecare se ascunse după un copac, care le oferea o pavăză. Se 
aflau în deplin întuneric, pe când bandiții se zăreau destul de 
bine pentru a putea fi ochiţi cu precizie. Atunci Droll duse 
mâna la gură şi scoase un fel de croncănit scurt şi ostenit, ca 
o pasăre de pradă care se trezeşte o clipă din somn. Acest 
sunet atât de frecvent în prerie nu putea să dea de bănuit 
bandiţilor; şi, într-adevăr, nu-l luară în seamă, nici când el se 
mai repetă o dată şi încă o dată. Timp de câteva minute, mai 
domni liniştea, apoi răsună vocea puternică a lui Old 
Firehand, comandând: 

— Atenţie! Foc! 

În dreapta pocniră puştile rafterilor care veniseră tiptil, 
apropiindu-se suficient pentru ca fiecare să poată ţinti cu 
precizie câte un om. Apoi răsună în stânga urletul de război, 
strident şi înspăimântător, al indienilor, care trimiseră întâi o 
ploaie de săgeți asupra tramp-ilor, pentru a trece apoi la atac 
cu tomahawkurile. 

— Acum e rândul nostru! comandă Droll. Întâi gloanţele, 
pe urmă cu patul puştilor! 

Spectacolul ce se desfăşură atunci fu o veritabilă scenă 
din vestul îndepărtat şi sălbatic. Bandiţii se simţiseră în 
deplină siguranţă, aşa că atacul subit îi umplu de o spaimă 

adâncă. Ca nişte iepuri peste care trec în zbor Ghearele 
vulturului, se ghemuiră întâi îngroziţi, fără a opune rezistenţă; 
apoi, când atacanţii se aflau în mijlocul lor muncind din 
răsputeri cu păturile puştilor, tomahawkurile, revolverele şi 
cuţitele de vânătoare, amorţirea momentană cedă şi începură 
să se apere. N-aveau cum să-şi numere duşmanii; în 
întunericul nopţii abia luminat de focuri, numărul acestora le 
apăru dublu şi triplu faţă de numărul lor real. Asta le spori 
teama şi singura cale de scăpare li se păru fuga. 

— Fugiţi, fugiţi spre cai! se auzi o voce strigând sau mai 
degrabă răcnind. 

— Asta e „colonelul”! strigă Droll. Pe el! Nu-l lăsaţi să ne 
scape! 

El însuşi alergă spre locul de unde se auzise vocea şi alţii 
îl urmară, dar în zadar. „Colonelul” roşcat fusese destul de 
şiret să se ascundă numaidecât în crâng. Se strecură ca un 
şarpe de la un tufiş la altul, rămânând mereu în întuneric, aşa 
încât nu putea fi văzut. Învingătorii îşi dădură toată osteneala 
să nu lase să scape decât un număr minim, dar tramp-ii erau 
prea numeroşi ca să nu le reuşească o străpungere, mai ales 
că în sfârşit avură destulă minte să rămână strânşi laolaltă. 
Scăpară din strânsoare fugind spre nord. 

— După ei! comandă Old Firehand. Nu-i lăsaţi să răsufle! 

Avea de gând să sosească o dată cu bandiții la caii lor, 
dar în curând se vădi că nu era posibil. Pe măsură ce se 
îndepărtau de fermă, lumina focurilor devenea tot mai slabă 
şi în cele din urmă se văzură în plină beznă, astfel că nu 
puteai distinge prietenii de duşmani. Se întâmpla chiar ca 
prietenii să se ciocnească unii de alţii, ceea ce întârzia 
urmărirea. Old Firehand se văzu silit să-comande adunarea; 
trecură câteva minute până ce oamenii săi reuşiră să se 
adune, fapt care asigură fugarilor un avans ce nu mai putea fi 
redus. Deşi urmăritorii continuară să înainteze în aceeaşi 
direcţie, auziră în curând strigătele batjocoritoare ale tramp- 

ilor, şi-apoi tropăitul copitelor îi lămuri că orice osteneală în 
plus ar fi zadarnică. 

— Ne întoarcem! comandă Old Firehand. Nu ne mai 
rămâne altceva de făcut decât să-i împiedicăm pe răniţi să ne 
scape, ascunzându-se şi fugind mai târziu. 

Această grijă era de prisos. Indienii nu luaseră parte la 
urmărire. Râvnind la scalpurile albilor, rămăseseră în urmă şi 
cercetaseră cu de-amănuntul câmpul de luptă şi tufişurile din 
apropiere, pentru a ucide orice bandit rămas în viaţă şi a-i lua 
scalpul. 

Când se trecu apoi, în lumina unor focuri, la numărarea 
cadavrelor, se constată că dacă se adăugau şi cei căzuţi în 
timpul zilei, fiecare învingător avea la activul său doi învinşi, o 
cifră îngrozitoare. Cu toate acestea, numărul celor scăpaţi era 
încă destul de mare pentru ca învingătorii să se felicite că au 
fugit. 

Ellen Butler fusese scoasă, fireşte, numaidecât din 
ascunzişul ei. Fata nu se temuse şi chiar din clipa în care 
căzuseră prizonieri, se arătase uimitor de calmă şi de 
rezonabilă. Aflând aceasta, Old Firehand zise către tatăl ei: 

— Până acum eram de părere că e prea riscant s-o 
ducem pe Ellen cu noi la, Lacul de Argint, dar acum nu mai 
am nimic împotrivă, fiind convins că nu ne va da nici o bătaie 
de cap. 

Cum nu putea fi vorba de o eventuală întoarcere a 
tramp-ilor, restul nopţii fu dedicat, cel puţin întrucât îi privea 
pe indieni, bucuriilor victoriei. Aceştia primiră două vite pe 
care le tăiară şi le împărţiră. Şi în curând se simţi dinspre 
focurile lor de tabără un miros îmbietor de friptură. Mai târziu 
se trecu la împărţirea prăzii. Armele celor căzuţi şi tot ce mai 
avuseseră asupra lor fură cedate indienilor, lucru care-i 
încânta nespus. Se ţinură lungi cuvântări, executară dansuri 
războinice şi alte dansuri; zarva se astâmpăra abia când miji 
de ziuă; chiotele de bucurie amuţiră, indienii se înfăşurară în 

păturile lor ca să adoarmă, în sfârşit. 

Nu însă şi rafterii. Din fericire, nici unul dintre ei nu 
căzuse, numai câţiva fuseseră răniţi. Old Firehand avea 
intenţia să pornească de cu ziuă pe urmele bandiţilor, ca să 
afle încotro se îndreptau. De aceea albii se culcaseră 
numaidecât, ca să fie odihniţi şi vioi la timpul stabilit. 
Constatară apoi că urmele duceau înapoi, spre Osaga-nook şi 
se luară după ele până acolo; dar când ajunseră, nu mai era 
nimeni. Old Firehand cercetă locul cu atenţie, între timp, mai 
sosiseră acolo noi cete de tramp:i; fugarii se uniseră cu 
aceştia şi plecaseră fără întârziere spre nord. Nu bănuiau că 
Old Firehand cunoştea exact planul pe care aveau de gând 
să-l urmeze de acum înainte. 

8. O dramă în prerie 


Un om umbla încet şi obosit prin prerie; mergea pe jos, 
fapt rar acolo unde şi cel mai sărac dintre săraci posedă un 
cal. Era greu de ghicit cărui strat social îi aparţinea acest om. 
Purta un costum orăşenesc, dar foarte uzat, ceea ce-i dădea 
un aspect paşnic, cu care nu se prea potrivea însă puşca 
veche şi foarte lungă, agăţată de umăr. Faţa îi era palidă şi 
scofâlcită, pesemne din cauza privaţiunilor suferite, aduse cu 
sine de o lungă drumeţie. 

Din când în când se oprea ca să se odihnească, dar 
speranţa de a întâlni oameni îl mâna de fiecare dată din nou 
înainte şi îl îndemna spre un nou efort al picioarelor sale 
ostenite. Scruta mereu orizontul, dar multă vreme în zadar, 
până ce, în sfârşit, faţa i se lumină de bucurie: zărise departe, 
la orizont, un om, de asemenea pieton, care venea din 
dreapta, aşa încât urmau să se întâlnească. Faptul îi învioră 
membrele cu un nou influx de energie, grăbi şi lungi pasul şi 
în curând îşi dădu seama că şi celălalt îl observase, căci se 
opri să-l aştepte. 

Celălalt avea o îmbrăcăminte foarte ciudată. Purta un 
frac albastru, cu un guler înalt, roşu şi cu nasturi galbeni, 
pantaloni până sub genunchi, din catifea roşie şi cizme înalte 
cu răsfrângători de piele galbenă. Îşi înfăşurase gâtul cu un 
şal de mătase albastră, legat în faţă într-o fundă dublă, care-i 
acoperea tot pieptul. Pe cap purta o pălărie de pai, cu boruri 
late, umbroasă. De o cureluşă petrecută pe după gât îi atârna 
în faţă o lădiţă din lemn lustruit. Bărbatul era lung şi subţire, 
cu faţa osoasă, complet rasă, cu trăsături puternic cizelate. 
Uitându-te la aceste trăsături şi în ochii mici, cu privirea 
şireată, ştiai numaidecât că ai de-a face cu un adevărat 
yankeu, un yankeu din teapa celor unşi cu toate alifiile, 
însuşire devenită de-a dreptul proverbială. 


208 


Când cei doi se apropiaseră atât cât să se poată auzi fără 
efort, cel cu lădiţa ridică puţin pălăria şi salută: 

— Good day, camarade! De unde vii? 

— Dinspre Kinsley, de colo — răspunse cel întrebat, 
arătând cu mâna în urma sa. Dar dumneata? 

— De peste tot. Ultimul loc e ferma care e colo, în urma 
mea. 

— Şi încotro mergi? 

— În toate părţile. Întâi la ferma care e colo, în faţa 
noastră. 

— Există o fermă pe acolo? 

— Da. N-o să avem de mers decât cel mult o jumătate de 
oră. 

— Har Domnului! Mai mult nici n-aş mai fi rezistat! 

Spuse acestea cu un oftat adânc. Ajunsese în faţa 
celuilalt şi se oprise şi acum se vedea că se clatină. 

— N-ai fi rezistat? De ce? 

— De foame. 

— Ei, drăcie! De foame!? E cu putinţă?! Stai, că am cu ce 
te ajuta! la aşează-te aici, pe lădiţa mea. O să-ţi dau îndată 
ceva de înfulecat. 

Aşeză lădiţa pe jos, îl sili pe străin să se aşeze pe ea, 
apoi scoase din buzunarul de la piept al fracului două felii 
uriaşe de pâine cu unt, iar dintr-un buzunar lateral, o bucată 
mare de şuncă, dădu totul flămândului şi continuă: 

— Hai, mănâncă, prietene! Nu sunt nişte delicatese, dar 
când ţi-e foame sunt destul de bune. 

Celălalt nu se lăsă rugat. Îi era atât de foame, încât duse 
pâinea numaidecât la gură; dar se răzgândi şi, rămânând cu 
gestul neterminat, zise: 

— Eşti foarte bun, sir! Dar alimentele astea erau pentru 
dumneata; dacă le mănânc, o să trebuiască să rabzi 
dumneata de foame. 

— Ba nu! Las' că la ferma următoare or să-mi dea de 

toate, câte o să poftesc! 

— Atunci te cunoaşte lumea de acolo? 

— Nu. N-am mai fost niciodată în regiunea asta. Dar nu 
mai vorbi acum şi mănâncă! 

Flămândul ascultă de acest îndemn, iar yankeul se aşeză 
în iarbă, se uită la el şi se bucură văzând ce repede dispar 
îmbucăturile uriaşe pe după dinţii lui sănătoşi, Când nu mai 
rămăsese nimic, nici din pâine, nici din şuncă, îl întrebă: 

— Sătul cred că nu eşti încă, dar măcar mulţumit pentru 
moment? 

— Sunt ca renăscut, sir! Gândeşte-te, umblu de trei zile 
fără să fi luat ceva în gură. 

— De necrezut! De la Kinsley şi până aici n-ai mâncat 
nimic? De ce? Nu puteai să-ţi iei ceva merinde? 

— Nu. Am fost nevoit să plec cât se poate de repede. 

— A, aşa? Dar văd că ai o puşcă, aşa că puteai să faci 
rost de ceva vânat! 

— Vai, sir, nu prea ştiu să trag! Aş nimeri mai degrabă 
luna decât un câine care ar sta în, faţa mea. 

— Atunci la ce-ţi serveşte puşca? 

— Ca să sperie pe vagabonzii roşii sau albi pe care i-aş 
putea întâlni. 

Yankeul îl măsură cu o privire scrutătoare, apoi zise: 

— la ascultă, domnule! Cu dumneata e ceva în neregulă. 
Pesemne ai fugit de undeva, deşi pari a fi un individ cu totul 
inofensiv. În fond, unde vrei să te duci? 

— La Sheridan, la calea ferată! 

— Atât de departe şi fără provizii! Nu mă cunoşti, dar 
când omul e la ananghie, e bine să se încreadă în celălalt. 
Spune-mi, deci, care ţi-e necazul? 

— Nu sunt multe de spus. Mă cheamă Haller; părinţii mei 
erau germani. Au emigrat din bătrâna ţară, ca să se 
procopsească aici, dar n-au izbutit. Nici eu n-am stat pe roze. 
Am lucrat şi am întreprins ba una, ba alta, până ce m-am 

angajat, acum doi ani, conţopist la căile ferate. Ultima dată 
am avut slujbă la Kinsley. Sir, sunt un om care nu e în stare 
să omoare o muscă, dar când te jigneşte cineva prea din cale- 
afară, până la urmă îţi sare muştarul. M-am certat cu 
redactorul de pe acolo, după aceea a urmat un duel. 
Închipuie-ţi dumneata, un duel cu puştile! Şi eu, care nu am 
mai avut de când sunt o asemenea unealtă a crimei în mână! 
Un duel cu puştile, la o distanţă de treizeci de paşi! Mi s-a 
făcut negru înaintea ochilor numai când am auzit de asta. Dar 
să nu lungesc vorba. A sosit ora stabilită şi iată că ne postăm 
la distanţa cuvenită. Sir, poţi să crezi despre mine ce vrei, par 
sunt un om paşnic şi n-aş vrea să ajung un ucigaş. Numai la 
ideea că aş putea să-l omor pe adversar, mă treceau toţi 
fiorii, aveam pielea de gâscă. De aceea am ţintit cu bună 
ştiinţă alături, cu mai mulţi coţi. Am apăsat pe trăgaci, el la 
fel. Împuşcăturile au pocnit şi — închipuie-ţi ce s-a întâmplat! 
— eu n-am avut nimic, glonţul meu însă l-a nimerit drept în 
inimă! Strângând în mână puşca, de altfel nici nu era a mea, 
am luat-o la fugă îngrozit. Eu susţin că ţeava e strâmba; 
glonţul o ia cu trei coţi întregi mai la stânga. Faptul cel mai 
supărător era însă că acest redactor avea un cerc numeros de 
prieteni influenţi, lucru foarte important aici, în vest. Trebuia 
să fug, să fug numaidecât şi am zăbovit doar atât cât a fost 
necesar ca să-mi iau rămas bun de la şeful meu. El mi-a dat 
sfatul să mă duc la Sheridan şi mi-a înmânat o scrisoare de 
recomandaţie deschisă către inginerul de acolo. Poţi s-o 
citeşti, ca să te convingi că spun adevărul. 

Scoase o scrisoare din buzunar, o desfăcu şi o întinse 
yankeului. Acesta citi următoarele: 


„Dragă Charoy, iti trimit prezenta prin domnul Joseph 
Haller care a fost până acum copist la noi. E de origine 
germană şi un om cinstit, fidel şi harnic, dar a avut ghinionul 
să tragă alături de ţintă, doborând tocmai de aceea pe 

adversarul său. Din cauza aceasta trebuie să plece de aici 
pentru câtva timp, şi-mi faci un serviciu dacă-l angajezi în 
biroul tău până ce pe aici se va aşterne uitarea peste această 
afacere. 


Al tău, 
Ben Norton”. 


Yankeul împături scrisoarea la loc, o restitui posesorului 
ei şi zise, în timp ce în jurul buzelor îi flutura un zâmbet pe 
jumătate ironic, pe jumătate compătimitor: 

— Te credeam pe cuvânt, master Haller, chiar dacă nu 
mi-ai fi arătat scrisoarea. Cine te vede şi te aude vorbind îşi 
dă seama că are în faţa sa un om tare cumsecade, care n-ar 
face de bună voie nici cel mai mic rău. Cazul meu e cu totul 
asemănător. Nici eu nu sunt un mare vânător şi trăgător. Nu-i 
un cusur, căci omul nu trăieşte numai prin plumb şi praf de 
puşcă. Dar în locul dumitale, n-aş fi fost totuşi atât de 
înfricoşat. Cred că te-ai cam lăsat păcălit. 

— Ba nu, afacerea era într-adevăr periculoasă. 

— Deci eşti convins că ai fost urmărit? 

— Sigur! De aceea am evitat până acum toate fermele, 
ca să nu se afle încotro am luat-o. 

— Şi eşti convins că vei fi primit bine la Sheridan şi că ţi 
se va da un serviciu? 

— Da, fiindcă domnul Norton şi domnul Charoy, inginerul 
din Sheridan, sunt prieteni intimi. 

— Şi ce leafă crezi că ai să primeşti acolo? 

— Aveam până acum opt dolari pe săptămână şi cred că 
acolo or să-mi dea tot atâta. 

— Aşa? Ei bine, eu cunosc o situaţie cu un salariu dublu, 
deci şaisprezece dolari, unde ai pe deasupra casă şi masă 
gratuite. 

— Cum? Serios? strigă funcţionarul cu bucurie, sărind în 

picioare. Şaisprezece dolari? E destul ca să te-mbogăţeşti! 
Unde se găseşte acest post? 

— La mine. 

— La... dumneata? zise cu un ton dezamăgit. 

— Da, da! Probabil că nu mă crezi în stare de aşa ceva? 

— Hm! Nu te cunosc. 

— Asta se poate remedia. Sunt magistru doctor Jefferson 
Hartley, physician şi farrier de felul meu. 

— Adică medic şi veterinar? 

— Da, medic pentru oameni şi animale — zise Yankeul 
dând din cap. Dacă ai poftă, poţi să devii elevul meu, Şi-ţi 
plătesc salariul amintit. 

— Dar nu mă pricep deloc la meseria asta — zise Haller 
cu modestie. 

— Nici eu! mărturisi magistrul. 

— Nu? făcu celălalt mirat. Dar trebuie să fi studiat 
medicina! 

— AŞ, de unde! 

— Dar dacă eşti „magistru” şi „doctor”...! 

— Sunt, e adevărat! Posed aceste titluri şi demnități. O 
ştiu mai bine decât oricine, fiindcă mi le-am acordat eu 
însumi. 

— Dumneata... însuţi? 

— Sigur că da! Sunt sincer cu dumneata, pentru că mă 
gândesc că ai să accepţi propunerea mea. În fond sunt 
croitor, apoi m-am făcut frizer, după aceea profesor de dans; 
mai târziu, am întemeiat un institut pentru educaţia fetelor 
tinere; când s-a isprăvit şi cu asta, m-am apucat de armonică 
şi am devenit muzicant ambulant. De atunci am mai excelat 
în alte zece sau douăsprezece profesiuni. Am ajuns să cunosc 
viaţa şi oamenii şi această experienţă de viaţă culminează 
într-o concluzie şi anume că nu e permis ca un tip deştept să 
fie un prost. Oamenii ţin să fie păcăliţi, ba le faci chiar cel mai 
mare hatâr dacă-i duci de nas, şi-ţi sunt extrem de 

recunoscători. E recomandabil mai ales să-i măguleşti cu 
privire la cusururile lor intelectuale şi fizice, de aceea m-am 
dedicat acestora din urmă şi m-am făcut medic. la uită-te şi 
dumneata la farmacia mea! 

Deschise lădiţa cu o cheie şi săltă capacul. Interiorul 
avea un aspect extrem de elegant; era împărţit în cincizeci de 
compartimente căptuşite cu catifea, decorate cu dungi şi 
arabescuri aurite. Fiecare despărţitură conţinea câte o 
sticluţă cu un lichid frumos colorat. Erau de toate culorile 
curcubeului şi în toate nuanțele. 

— Vasăzică, asta e farmacia dumitale! zise Haller. Şi de 
unde iei medicamentele? 

— Le fabric singur. 

— Parcă spuneai că nu te pricepi în meserie! 

— O, la atâta lucru mă pricep! E uşor de tot! Tot ce vezi 
aici nu e nimic alta decât puţintel colorant şi niţel cam multă 
apă, zise aqua. Toată latineasca mea constă din acest 
cuvinţel. În plus, mi-am născocit singur denumirile speciale; 
esenţialul e să sune cât mai frumos. Aşa se face că vezi aici 
inscripţii ca: Aqua salamandra, Aqua peloponnesia, Aqua 
chimborassolaria, Aqua invocabulatoria şi altele. Nici n-ai 
crede ce vindecări am săvârşit cu aceste ape, iar eu nu ţi-o 
iau în nume de rău, fiindcă nu cred nici eu în ele. Principalul e 
să nu aştepţi efectul, ci să bagi onorariul în buzunar şi s-o 
ştergi. Statele Unite sunt mari; până să nimeresc iar în acelaşi 
loc, pot să treacă ani mulţi şi între timp voi fi ajuns un om 
bogat, întreţinerea mea nu mă costă nimic, căci peste tot 
unde poposesc mi se oferă mai multă mâncare decât pot 
consuma şi când plec, mi se umplu şi buzunarele cu de toate. 
De indieni n-am de ce mă teme, fiindcă în ochii lor sunt sfânt 
şi intangibil, ca un vraci. Hai, bate palma! Vrei să fii asistentul 
meu? 

— Hm! mormăi Haller, scărpinându-se pe după ureche. 
Afacerea mi se pare îndoielnică. Nu prea e cinstită. 

— Nu vorbi prostii! Totul e credinţa. Bolnavii mei cred în 
eficacitatea remediilor mele şi se vindecă. Găseşti, că-i o 
înşelăciune? Încearcă şi dumneata măcar, până una alta! 
Acum ţi-ai revenit puţin şi cum ferma la care vreau să mă duc 
se află în calea dumitale, nu vei fi păgubit cu nimic. 

— Ei, nu refuz să încerc, dacă n-ar fi decât din 
recunoştinţă; dar n-am îndemânarea necesară să vând 
oamenilor gogoşi. 

— Nici nu e nevoie, asta o fac eu. Rolul dumitale e să taci 
plin de respect, iar munca dumitale va consta în a scoate din 
lădiţă medicamentul pe care ţi-l indic. Bineînţeles, trebuie să 
accepţi că între timp să te tutuiesc. Deci, hai să pornim! 
Înainte! 

Îşi atârnă iarăşi lădiţa de gât, apoi merseră împreună 
înspre fermă. Peste mai puţin de o jumătate de oră, o zăriră 
în depărtare; nu părea prea mare. Acum Haller trebui să care 
lădiţa, dat fiind că asta nu cadra cu demnitatea şefului său, 
magistru şi doctor. 

Clădirea principală a fermei era făcută din lemn; alături, 
se întindea o grădină de zarzavat, iar în spatele casei, o 
livadă, ambele bine îngrijite. Acareturile se aflau la oarecare 
depărtare de casă. În faţa lor stăteau trei cai legaţi, semn 
sigur că veniseră nişte străini. Aceştia şedeau în camera de 
zi, la un pahar de bere făcută în casă, chiar de fermier, şi-i 
văzură venind pe vraci cu învăţăcelul său. 

— Thunderstorm! exclamă unul dintre ei. Oare nu mă 
înşeală ochii? Mi se pare că-l cunosc pe ăsta! Dacă n-am 
chiorât, e Hartley, muzicantul cu armonica! 

— Un cunoscut de-al tău? întrebă altul. Ai avut ceva cu 
el? 

— Te cred! Individul făcuse afaceri bune şi avea 
buzunarele pline de dolari. Bineînţeles că am făcut şi eu. 
Afaceri bune, golindu-i-le în timpul nopţii. 


1 'Tunete şi fulgere! (în limba engleză în text). 

— Oare ştie că tu i-ai luat banii? 

— Probabil. Ce bine că ieri mi-am vopsit iar părul, din 
roşu în negru! Nu cumva să mă strigaţi Brinkley sau 
„colonelule”. Tipul ar putea să ne încurce socotelile. 

Noii veniţi ajunseră acum în curte. Nevasta fermierului 
ieşi din grajd, îi salută prietenos şi-i întrebă ce doresc. Auzind 
că e vorba de un medic şi de asistentul său, se arătă foarte 
bucuroasă şi-i rugă să intre în odaie. 

— Domnilor — strigă ea spre cei din casă — a venit, un 
medic învăţat, cu farmacistul său. Sper că societatea acestor 
domni n-o să vă displacă. 

—Un medic învățat?  murmură  „colonelul”. Ce 
neobrăzare! Mi-ar face plăcere să-i arăt ce cred despre el. 

Cei doi intrară dând bună ziua şi se aşezară fără fasoane 
la masă cu ceilalţi. „Colonelul” observă, spre satisfacția sa, că 
Hartley nu-l recunoaşte. Se dădu drept vânător şi spuse că el 
şi cu cei doi tovarăşi ai săi au intenţia să se ducă în munţi. 
Apoi începu o convorbire în timp ce gospodina se ocupă de 
bucătărie. Când prânzul fu gata, ieşi în faţa casei şi, după 
obiceiul din acea regiune, suflă din corn să-şi cheme familia. 
Se adunară toţi de pe ogoarele din apropiere şi anume 
fermierul, un fiu, o fiică şi un argat. Strânseră mâna oaspeţilor 
în modul cel mai prietenos, cu sinceră amabilitate, mai ales 
faţă de medic, apoi se aşezară să prânzească, făcându-şi 
rugăciunea înainte şi după masă. Erau oameni simpli, sinceri, 
evlavioşi, care, fireşte, nu se puteau măsura în smartness? cu 
un adevărat yankeu. 

În timp ce mânca, fermierul era scump la vorbă; apoi îşi 
aprinse pipa, se sprijini cu coatele pe masă şi spuse către 
Hartley, într-un fel din care se vedea că aşteaptă multe de la 
el: 

— După aceea, doctore, trebuie să ne întoarcem pe ogor; 
dar acum mai avem puţin timp să stăm de vorbă. Poate că o 


1 Vioiciunea minţii, dibăcie (în limba engleză în text). 

să apelez la ştiinţa dumneavoastră. La ce boli vă pricepeţi 
îndeosebi? 

— Ce întrebare! răspunse vraciul. Sunt medic şi 
veterinar, deci vindec toate bolile oamenilor şi animalelor. 

— Well! Atunci sunteţi omul de care am nevoie. Sper că 
nu sunteţi unul din şarlatanii aceia care umblă prin ţară, 
dându-se drept medici şi care au fost de toate şi promit tot, 
dar nu au făcut studii? 

— Arăt cumva că un asemenea netrebnic? strigă Hartley, 
umflându-se în pene. Aş fi putut să-mi trec examenul de 
doctor şi de magistru, dacă nu mi-aş fi făcut studiile? Uitaţi-l 
aici pe asistentul meu. Întrebaţi-l şi o să vă spună că mii şi mii 
de oameni îmi datorează sănătatea şi viaţa, fără să mai 
vorbim de animale. 

— Vă cred, sir, vă cred! Aţi venit tocmai la timpul 
potrivit. Am o vacă în grajd. Cred că ştiţi ce înseamnă asta. Pe 
aici, pe la noi, o vacă stă în grajd numai dacă e grav bolnavă. 
N-a mai mâncat de două zile şi stă cu capul lăsat până-n 
pământ. După mine, s-a zis cu ea! 

— Pshaw! După mine, un bolnav e pierdut numai după ce 
a murit. Să vină argatul cu mine, să mi-o arate. Pe urmă vă 
spun cum stau lucrurile. 

Fu condus la grajd ca să examineze vaca. Când se 
înapoie, avea o mină foarte serioasă şi zise: 

— Era ceasul al doisprezecelea, căci până-n seara asta 
vaca se prăpădea. A mâncat măselariţă. Din fericire, am un 
antidot infailibil; mâine va fi la fel de sănătoasă ca înainte. 
Daţi-mi o găleată de apă, iar tu, asistentule, dă-mi nişte aqua 
sylvestropolia! 

Haller deschise lădiţa şi scoase sticluţa respectivă, din 
care Hartley vărsă câteva picături în găleata cu apă, 
recomandând să i se dea vacii din trei în trei ore câte o 
jumătate de galon:. Apoi veni rândul pacienţilor umani. 


1 Măsură egală cu patru litri şi jumătate. 


217 


Femeia avea o guşă incipientă şi primi aqua sumatralia. 
Fermierul suferea de reumatism şi i se dădu aqua 
sensationia. Fiica era sănătoasă tun, dar nu fu greu s-o 
convingă să ia împotriva pistruilor nişte aqua furonia. Argatul 
şchiopăta niţeluş, de când era copil, dar profită de ocazie să 
scape de acest beteşug prin aqua ministerialia. 

În cele din urmă, Hartley îi întrebă şi pe cei trei străini 
dacă vor să-i primească serviciile. „Colonelul” dădu din cap a 
negare şi răspunse: 

— Mulţumesc, sir! Suntem sănătoşi tun. Şi dacă mi se- 
ntâmplă să nu mă simt bine, mă ajut prin metoda suedeză. 

— Cum aşa? 

— Prin gimnastică medicală şi anume pun pe cineva să- 
mi cânte, din armonică un dans rapid şi joc până năduşesc. 
Metoda asta e încercată. M-aţi înţeles? 

Îşi însoţi vorbele de un semn din cap plin de tâlc. Vraciul 
păru tulburat şi îşi luă privirea de la el, întorcându-se spre 
gazdă, ca să-l întrebe unde se află ferma cea mai apropiată. 
Cea mai apropiată era la opt mile spre vest, alta la vreo 
cincisprezece mile spre nord. Când magistrul declară că are 
intenţia să pornească neîntârziat spre prima, fermierul îl 
întrebă cât îi datorează. Hartley ceru cinci dolari, pe care 
fermierul îi dădu bucuros. Apoi plecară amândoi, asistentul 
din nou cu lădiţa de gât. Când se depărtară îndeajuns ca să 
nu mai poată fi văzut de la fermă, Hartley spuse: 

— Am luat-o spre vest, dar acum cotim spre nord, căci 
nici nu mă gândesc să mă duc la prima fermă; o vizităm pe a 
doua. Vacă era atât de prăpădită, încât probabil că o să 
moară peste cel mult o oră. Dacă atunci fermierului îi dă în 
gând să încalece şi să vină după mine, s-ar putea s-o păţesc. 
Dar un prânz şi cinci dolari pentru zece picături de apă cu 
culori de anilină, nu găseşti că e frumuşel? Sper că-ţi dai 
seama de avantajele situaţiei pe care ţi-o ofer şi intri în 
serviciul meu! 

— Speranţa asta te înşeală, sir — răspunse Haller. Ceea 
ce-mi oferi dumneata e mult bănet, foarte mult bănet; dar ca 
să-l primesc, trebuie să spun şi mai multe minciuni. Nu mi-o 
lua în nume de rău! Sunt un om cinstit şi aşa vreau să şi 
rămân. Conştiinţa îmi interzice să-ţi accept propunerea. 

Spuse acestea cu atâta seriozitate şi hotărâre, încât 
vraciul îşi dădu seama că orice insistenţă în plus ar fi 
zadarnică. De aceea spuse, clătinând din cap cu compătimire: 

— Am vrut să-ţi fac un bine. Păcat că ai o conştiinţă atât 
de gingaşă! 

— Eu îi mulţumesc lui Dumnezeu că nu mi-a dat alta. 
Poftim, reia-ţi lădiţa. Aş vrea să mă arăt recunoscător pentru 
tot ce ai făcut pentru mine, dar nu pot, nu am cum. 

— Well! Fiecare e liber să facă ce vrea, de aceea nu 
vreau să mai insist. Cu toate astea, nu e nevoie să ne 
despărţim numaidecât. Putem rămâne împreună cel puţin 
până la ferma următoare. 

Îşi luă din nouă lădiţa în primire. Tăcerea pe care o 
păstră de acum înainte lăsa să bănuieşti că cinstea 
funcţionarului nu rămăsese fără efect; îl impresionase. 
Merseră astfel alături în continuare, cu ochii îndreptaţi doar 
înainte, până ce auziră în urma lor un tropot de cai. Întorcând 
capul, zăriră pe cei trei bărbaţi cu care se întâlniseră la fermă. 

— Woe to me! exclamă Hartley. Mi se pare că mi-au pus 
gând rău. Ziceau că vor să se ducă la munte. Atunci de ce nu 
călăresc spre vest? N-am încredere în el; par să fie mai 
degrabă vagabonzi decât vânători. 

Spre nefericirea sa, avea să afle în curând că această 
presupunere corespundea adevărului. Călăreţii opriră în 
dreptul celor doi drumeţi şi „colonelul” se adresă vraciului pe 
un ton batjocoritor: 

— Hei, master! De ce v-aţi schimbat direcţia? Acum 
fermierul n-o să vă poată găsi. 

— Să mă găsească pe mine? întrebă yankeul. 

— Da. După ce aţi plecat, i-am spus sincer cum stau 
lucrurile cu faimoasele dumitale titluri şi a pornit repede ca să 
vă ajungă din urmă şi să-şi ia banii înapoi. 

— Prostii, sir! 

— Nu sunt prostii, ci adevărul. S-a dus la fermă pe care 
pretindeaţi că vreţi s-o fericiţi cu prezenţa voastră. Noi însă 
am fost mai deştepţi decât el. Noi ne pricepem să citim 
urmele şi le-am urmărit pe ale voastre, ca să vă facem o 
propunere. 

— Nu văd ce propunere. Nu vă cunosc şi n-am nimic de 
împărţit cu dumneavoastră. 

— Dar cu atât mai mult avem noi cu dumneavoastră. Te 
cunoaştem. Permiţând să-i înşeli pe aceşti bravi fermieri, ne- 
am făcut complicii dumitale, drept care nu e decât cinstit şi 
just să ne dai o parte din onorariu. Sunteţi doi, iar noi suntem 
trei; deci pretindem trei cincimi din sumă. Vedeţi că suntem 
echitabili şi procedăm cinstit. Dacă nu cumva nu sunteţi de 
acord, atunci... ei, n-aveţi decât să vă uitaţi la camarazii mei! 

Arătă spre ceilalţi doi, care-şi îndreptau acum puştile 
spre Hartley. Acesta înţelese că orice obiecţie ar fi de prisos. 
Era absolut convins că are de-a face cu hoţi de drumul mare 
şi în secret se bucura să scape atât de ieftin. De aceea scoase 
trei dolari din buzunar, îi întinse „colonelului”, zicând: 

— Mi se pare că vă înşelaţi în privinţa persoanei mele şi 
că vă găsiţi într-o situaţie care face să aveţi trebuinţă de o 
parte din onorariul meu binemeritat. Aşa că iau pretenţia 
dumneavoastră drept o glumă şi o accept ca atare. Poftim cei 
trei dolari care, după socoteala dumneavoastră, vi se cuvin. 

— Trei dolari? Eşti nebun? râse „colonelul”. Crezi că ne- 
am luat după voi pentru un astfel de fleac? Nu, nu! Nu m-am 
gândit numai la banii de azi, noi ne cerem partea din tot ce-ai 
câştigat în general până acum. Presupun că porţi o sumă 
frumuşică cu dumneata. 

— Sir, nu e deloc cazul! strigă Hartley, speriat. 

— O să vedem! De vreme ce negi, trebuie să te 
examinez. Mă gândesc că o să te laşi cercetat liniştit, fiindcă 
tovarăşii mei nu glumesc cu puştile lor. Viaţa unui biet 
cântăreţ din armonică nu face pentru noi nici cât o ceapă 
degerată. 

Descălecă şi se apropie de yankeu. Acesta se apucă să 
înşire tot felul de argumente ca să evite nenorocirea ce-l 
ameninţa, dar în zadar; gurile ţevilor de puşcă se îndreptau 
spre el amenințătoare, aşa că se resemnă. Dar, în secret, 
spera că banditul nu va găsi nimic, fiind convins că-şi 
ascunsese foarte bine banii. 

Fostul roşcat, acum cu părul vopsit în negru, îi cercetă 
buzunarele, dar nu găsi decât câţiva dolari. Apoi pipăi tot 
costumul, bucăţică cu bucăţică, să vadă dacă nu era poate 
ceva cusut în căptuşeală, dar fără rezultat. Acum Hartley 
credea că a scăpat de primejdie, dar „colonelul” era şiret. ÎI 
puse să deschidă lădiţa şi o privi cu luare-aminte. 

— Hm! făcu el. Această farmacie de catifea e atât de 
adâncă, încât despărţiturile nu ajung până-n fund. la să 
vedem dacă nu se pot scoate. 

Hartley păli, căci pungaşul ghicise bine. Acesta apucă 
pereţii despărțitori cu amândouă mâinile şi trase... Într- 
adevăr, toată farmacia se putea scoate din casetă, iar 
dedesubt se aflau mai multe plicuri alăturate şi unele peste 
altele. Când le deschise, văzu că sunt pline de bancnote de 
valori diferite. 

— Ha-ha! Aici se găseşte ascunsă comoara! zise râzând 
cu poftă. Mi-am închipuit eu! Un phyisician şi farrier câştiga o 
groază de bani. Trebuia să fie deci undeva! 

Puse mâna, ca să bage bancnotele în buzunar. Văzând 
asta, yankeul fu apucat de o furie oarbă. Se aruncă asupra lui 
ca să-i smulgă banii. În clipa aceea se auzi pocnetul unei 
împuşcături. Glonţul l-ar fi nimerit, desigur, în plin, dacă nu s- 
ar fi aflat tocmai într-o mişcare rapidă; aşa îi pătrunse doar în 

braţ, rupând osul. Rănitul scoase un țipăt şi căzu în iarbă. 

— Bine ţi-a făcut, canalie! strigă „colonelul”. Vezi să te 
mai ridici sau să mai spui o vorbă nepotrivită, dacă vrei să te 
nimerească al doilea glonţ mai bine decât primul. Acum, hai 
să-l cercetăm şi pe domnul asistent. 

Băgă plicurile în buzunar şi se apropie de Haller. 

— Nu sunt asistentul lui; l-am întâlnit abia cu puţin 
înainte de a ajunge la fermă — zice acesta înfricoşat. 

— Aşa? Dar cine eşti dumneata şi ce eşti? 

Haller răspunse conform adevărului. Îi arătă chiar 
„colonelului” scrisoarea de recomandare, ca să dovedească 
adevărul spuselor sale. Acesta îi înapoie scrisoarea şi zise 
dispreţuitor: 

— Te cred. Cine te vede pe dumneata îşi dă seama dintr- 
o singură privire că eşti un tip profund onest, dar care n-a 
inventat praful de puşcă. Du-te fugă până la Sheridan; n-am 
nimic cu dumneata. Am vorbit despre partea noastră 
— continuă apoi, adresându-se din nou yankeului — dar 
pentru că ne-ai minţit, nu poţi să te plângi dacă-ţi luăm tot. 
Dă-ţi osteneala să faci şi de acum încolo afaceri bune. Dacă 
te mai întâlnim, o să împărţim mai exact. 

Hartley încercă să le vorbească frumos pentru a-şi 
recăpăta barem o parte din bani, dar rezultatul fu numai că 
râseră de el. Apoi „colonelul” încalecă şi plecă cu tovarăşii săi 
şi cu prada, luând-o spre nord, aducând astfel dovada că nu 
era vânător de piei şi că nici nu avusese intenţia să plece 
înspre vest, în munţi. 

În drum, bandiții discutară între ei despre aventura 
trăită, râzând de ce făcuseră şi se înţeleseră să-şi împartă 
banii, fără să pomenească de ei în faţa celorlalţi tovarăşi. 
După câtva timp, când ajunseră într-un loc potrivit, de unde 
aveau o privelişte asupra întregii regiuni şi deci nu se putea 
apropia nimeni să-i observe sau să-i audă fără ca ei să 
remarce, descălecară ca să numere banii jefuiţi. După ce 

fiecare îşi băgase în buzunar partea, unul dintre cei doi 
tramp-i zise către „colonel”: 

— Ar fi trebuit să-l cercetezi şi pe celălalt. Mă întreb dacă 
a spus adevărul şi e într-adevăr un conţopist. Ce scria în 
scrisoarea pe care ţi-a arătat-o? 

— Era o scrisoare de recomandare către inginerul Charoy 
de la Sheridan. 

— Ce? Zău? strigă individul. Şi tu i-ai dat-o înapoi? 

— Da, de ce nu? La ce ne-ar fi folosit hârtia aia? 

— La multe, la foarte multe! Mă mai întrebi? Doar e 
limpede ca bună ziua că scrisoarea ne-ar fi fost extraordinar 
de folositoare pentru reuşita planului nostru. l-am lăsat pe-ai 
noştri în urmă ca să cercetăm întâi regiunea pe ascuns. 
Trebuie să cunoaştem localitatea şi cum stau lucrurile cu casa 
de bani, lucru cu atât mai greu cu cât nu vrem să fim văzuţi. 
Dar dacă-i luam omului ăstuia scrisoarea, atunci unul dintre 
noi putea să se ducă la Sheridan şi să se dea drept 
funcţionar; i s-ar fi dat desigur un post la birou, ar fi avut 
registrele de contabilitate la îndemână şi ar fi putut să ne dea 
toate informaţiile necesare încă din prima zi sau din a doua. 

— Ei, drace! strigă „colonelul”. Ai dreptate. Cum e posibil 
să nu-mi fi venit şi mie ideea asta! Chiar tu te pricepi la scris 
şi puteai să preiei rolul ăsta. 

— Şi l-aş fi jucat, fără îndoială, bine. Ar fi fost înlăturate 
astfel o seamă de greutăţi. Nu cumva mai e timp să dregem 
ce am greşit? 

— Cum să nu! Fireşte că mai e timp. Doar ştim încotro se 
îndreptau cei doi. Drumul le-a fost indicat de fermier şi trece 
pe aici. N-avem deci decât să aşteptăm până vin. 

— Foarte just. Aşa vom face. Dar nu ajunge să-i luăm 
scrisoarea funcţionarului. S-ar duce la Sheridan şi ne-ar 
încurca socotelile. Prin urmare, trebuie să-l împiedicăm şi pe 
el şi pe vraci să se ducă acolo. 

— Se înţelege de la sine. Tragem fiecăruia un glonţ în 

cap şi-i îngropăm. Tu te duci apoi cu scrisoarea la Sheridan, 
cauţi să afli tot ce e necesar şi ne dai de veste. 

— Dar unde şi cum? 

— Noi doi ne întoarcem la ceilalţi să-i luăm. O să ne 
găseşti pe urmă în regiunea unde calea ferată trece prin 
Eagle-tail. Nu putem să fixăm dinainte locul exact. Am să pun 
avanposturi în direcţia dinspre Sheridan, iar tu ai să dai 
negreşit de ele. 

— Bun. Dar dacă plecarea mea se remarcă şi trezeşte 
bănuieli? 

— Ei, la asta trebuie să ne aşteptăm, n-avem încotro. Dar 
şi asta se poate evita dacă nu te duci singur, ci cu Dugby. 
Pretinzi că l-ai întâlnit în drum, iar el spune că e în căutare de 
muncă la căile ferate. 

— Excelent! încuviinţă al doilea tramp. Muncă o să-mi 
dea imediat, iar dacă nu, cu atât mai bine, fiindcă atunci am 
timp să aduc un mesaj la Eagle-tail. 

Mai discutară câtva timp planul şi se hotărâră să-l pună 
în execuţie. Apoi cei trei aşteptară venirea vraciului şi a 
tovarăşului său. Trecură însă ore şi nu mai veneau. Era de 
presupus că-şi schimbaseră direcţia, că nu cumva să se mai 
întâlnească cu cei trei tramp-i. Aceştia luară deci hotărârea 
de a se întoarce, ca să se ia după noile lor urme. 

lar în ce priveşte pe cei doi bărbaţi ameninţaţi de 
această nouă primejdie, primul lucru fu că yankeul îl puse pe 
funcţionar să-i panseze rana cât de cât. Braţul era lezat grav, 
aşa că era absolut necesar ca rănitul să ajungă într-un loc 
unde putea fi îngrijit măcar primele zile. Un loc potrivit era 
ferma la care avuseseră intenţia să se ducă. Dar cum trampiii 
plecaseră în aceeaşi direcţie, yankeul zise: 

— Să nimerim iar în mâinile lor? E de aşteptat ca ei să 
regrete că nu ne-au lichidat şi, dacă ne mai întâlnim o dată cu 
ei, s-o dreagă, făcând ce-au omis atunci. Banii mi i-au luat; n- 
aş vrea să-mi ia şi viaţa şi cu atât mai puţin să mă duc să le-o 

ofer singur. Să ne căutăm deci o altă fermă! 

— Cine ştie când o să găsim altă! Rezişti să faci un drum 
atât de lung? întrebă Haller. 

— Cred că da. Sunt un om destul de voinic şi mă gândesc 
că vom sosi înainte de a începe frigurile pricinuite de rană. În 
orice caz, sper că n-o să mă părăseşti înainte. 

— Sigur că nu. Dacă cumva vei fi nevoit să te întinzi şi să 
rămâi în drum, o să caut oameni care să te ia şi să te ducă la 
ei. Dar acum, să nu mai pierdem vremea, încotro o luăm? 

— Spre nord, ca mai înainte, dar ceva mai spre dreapta. 
În partea aceea, orizontul e întunecat; pare să fie o pădure pe 
acolo, sau tufişuri şi unde sunt copaci este şi apă, de care am 
neapărată nevoie să-mi răcoresc rana. 

Haller luă lădiţa şi părăsiră împreună locul acela 
nefericit. Presupunerea yankeului se adeveri. După câtva 
timp, ajunseră într-o regiune unde, printre tufişuri verzi 
şerpuia o apă, pe malul căreia Hartley îşi schimbă 
pansamentul. Pe urmă goli toate sticluţele cu picături colorate 
şi le umplu cu apă curată, ca să poată umezi pansamentul 
după trebuinţă, pe drum. Apoi porniră din nou. 

Trecură peste o prerie cu iarba măruntă de tot, în care 
nu se prea cunoşteau urmele paşilor. Numai ochiul unui 
westman foarte experimentat ar fi putut distinge dacă urma a 
fost făcută de un singur om sau de doi. După un răstimp mai 
lung, văzură că linia orizontului din faţa lor era din nou 
întunecată, semn sigur că se apropiau iarăşi de un loc 
împădurit. Întorcând o dată capul din întâmplare, yankeul zări 
în urma lor mai multe puncte care se mişcau. Erau trei 
puncte, deci fu  numaidecât convins că trampiii se 
întorseseră; era, prin urmare, o chestiune de viaţă şi de 
moarte. Altul în locul lui l-ar fi avertizat pe tovarăşul său de 
pericolul în care se aflau; Hartley însă nu făcu aşa; îşi văzu de 
drum umblând însă mult mai repede ca până acum şi când 
Haller se miră de această grabă, pretextă dureri în braţ. 

Călăreţii se văd, fireşte, de la o distanţă mai mare decât 
pietonii. Aceşti călăreţi erau destul de aproape pentru ca 
Hartley să poată presupune că el şi însoţitorul său nu 
fuseseră încă observați de ei. Pe acest fapt îşi întemeia planul 
născocit în vederea salvării sale. Îşi zise că orice împotrivire 
ar fi zadarnică; dacă bandiții îi ajungeau din urmă, ei doi erau 
pierduţi. Exista o posibilitate de a scăpa, cel mult pentru unul 
dintre ei, dar atunci celălalt trebuia sacrificat şi „celălalt” 
avea să fie, fireşte, funcţionarul; de aceea nu trebuia să afle 
în ce pericol se găseşte. Aşa că yankeul şiret tăcu. 

Merseră tot aşa de repede, înaintând mereu, până ce 
ajunseră la păduricea formată din tufişuri dese, deasupra 
cărora se ridicau vârfuri de arbori răzleţi: stejari, hicorii, nuci 
şi ulmi. Păduricea nu era adâncă, dar se întindea până 
departe spre dreapta. După ce o străbătură şi ajunseră la 
marginea cealaltă, yankeul se opri şi zise: 

— Master Haller, m-am gândit ce povară sunt pentru 
dumneata. Vrei să te duci la Sheridan şi din cauza mea ai fost 
nevoit să te abaţi din cale. Cine ştie dacă şi după cât timp 
vom da de o fermă, dacă mergem mereu în direcţia ăsta; aşa 
că s-ar putea să te osteneşti cu mine zile de-a rândul, deşi 
există un mijloc foarte simplu-ca acest sacrificiu să devină de 
prisos. 

— Aşa? Ce mijloc? întrebă Haller nebănuind nimic. 

— Continuă liniştit drumul, iar eu mă-ntorc la ferma la 
care am fost înainte de a te întâlni. 

— Nu pot să admit asta; e mult prea departe! 

— Ba deloc. Am mers întâi spre apus, apoi, după ce ne- 
am întâlnit, spre nord, descriind deci un unghi drept. Dacă-l 
tai, nu am de mers de aici decât mai puţin de trei ore şi atâta 
mai pot să rezist. 

— Crezi? Bine; dar atunci vin şi eu. Am promis să nu te 
părăsesc. 

— lar eu trebuie să te dezleg de această promisiune, 

pentru că nu am dreptul să te expun unei primejdii. lată de 
ce: soţia fermierului e sora şerifului din Kinsley, aşa mi-a 
spus. Dacă cei de acolo te urmăresc, poţi să pariezi o sută 
contra unu că şeriful vizitează această fermă. Ai cădea drept 
în mâinile lui. 

— Atunci, bineînţeles că mă feresc — răspunse Haller 
speriat. Şi într-adevăr vrei să te duci acolo? 

— Da; e lucrul cel mai potrivit pentru mine, dar şi pentru 
dumneata. 

Îi prezentă avantajele acestei hotărâri într-un mod atât, 
de convingător şi de sincer în aparenţă, încât bietul conţopist 
se declară, în cele din urmă, de acord cu despărţirea. Hartley 
îşi reluă lădiţa. Îşi strânseră mâna, îşi exprimară reciproc cele 
mai bune urări şi apoi se despărţiră. Haller îşi continuă 
drumul, ieşind pe preria deschisă. Hartley se uită după el, 
zicându-şi: 

„Bietul om, mi-e milă de dânsul; dar nu se poate altfel. 
Dacă rămâneam împreună tot ar fi fost pierdut, iar ar fi 
trebuit să mor împreună cu el. Dar acum e momentul să 
dispar urgent. Când bandiții or să-l ajungă din urmă şi-or să-l 
întrebe unde sunt, o să le spună încotro m-am dus, adică spre 
dreapta. Deci o iau spre stânga şi caut un loc unde mă pot 
ascunde”. 

Nu era vânător şi nici vânător de blănuri cu capcana; dar 
ştia că trebuie să evite cu orice preţ să lase vreo urmă după 
el şi auzise de mai multe ori cum se procedează ca să ştergi 
urmele. Pătrunzând în tufişuri, căută locuri unde pământul 
era tare. Pe alocuri, când piciorul se înfunda totuşi puţin, 
netezea locul cu mâna. Făcând aşa, fireşte că rana, precum şi 
lădiţa îl stinghereau. De aceea înainta foarte încet, dar în 
curând găsi un loc cu tufişuri dese de nepătruns cu ochiul. Se 
adânci printre ramuri, puse lădiţa jos şi se aşeză pe ea. Abia 
se aşezase, că auzi vocile celor trei călăreţi şi paşii cailor lor. 
Trecură pe lângă el fără să observe că urmele după care se 


227 


luau nu mai erau decât ale unui singur om. 

Yankeul depărta câteva ramuri în direcţia în care 
dispăruseră; vedea astfel până în prerie. Acolo mergea Haller. 
Tramp-ii îl zăriră şi o luară la galop. Acum îi auzi şi el, se 
întoarse şi se opri speriat. În curând îl ajunseră din urmă şi 
intrară în vorbă; el arătă spre răsărit; pesemne le spunea că 
yankeul a luat-o spre ferma la care mai fusese. Apoi se auzi 
pocnetul unui revolver şi Haller se prăbuşi la pământ. 

— S-a sfârşit! murmură Hartley. Staţi, nemernicilor! Dacă 
vă mai întâlnesc o dată, o să-mi plătiţi voi împuşcătura asta! 
Sunt curios să văd ce-or să mai facă acum. 

Văzu că descalecă şi se ocupă de omul împuşcat. Apoi se 
strânseră laolaltă, sfătuindu-se, până ce încălecară din nou, 
„colonelul” luând mortul pe calul său şi culcându-l de-a 
curmezişul, în timp ce tovarăşii săi îşi continuară drumul 
înainte. Când „colonelul” ajunse în pădurice, sili calul să 
pătrundă în desiş şi aruncă mortul pe jos; cadavrul se găsea 
acum destul de aproape de Hartley, în aşa fel încât nu putea 
fi văzut din afara tufişurilor. După aceea călăreţul îşi trase 
calul înapoi şi plecă; Hartley nu văzu încotro, auzi numai 
tropotul de copite depărtându-se, apoi se făcu linişte. 

Yankeul fu cuprins de groază. Regretă acum că nu-l 
avertizase pe funcţionar. Fusese martorul acelei fapte 
îngrozitoare; iar acum cadavrul zăcea în apropierea sa; ar fi 
vrut să fugă de acolo, dar nu îndrăznea, fiindcă se putea 
presupune că bandiții îl vor căuta. Trecu un sfert de oră, apoi 
încă unul; atunci se hotări să părăsească acel loc înfiorător. 
Dar întâi mai aruncă o privire spre prerie; atunci zări ceva ce-l 
determină să mai stea în ascunzişul său. 

Un călăreț, care ducea de frâu un cal liber, venea peste 
prerie, dinspre dreapta. Dădu de urmele celor doi bandiți şi 
opri calul ca să descalece. După ce privise în jur cu atenţie, se 
aplecă să cerceteze urmele. Apoi păşi de-a lungul urmei, în 
sens invers, în timp ce caii îl urmau de bunăvoie, până la locul 

unde se petrecuse crima. Aici se opri din nou ca să 
examineze solul. Abia după un timp mai îndelungat se 
îndreptă din şale şi se apropie. Cu ochii la pământ, venea pe 
urmele „colonelului”. Cam la cincizeci de paşi de desiş se 
opri, scoase un sunet gutural curios, arătând cu braţul întins 
spre tufişuri. Gestul părea să fie făcut pentru calul lui de 
călărie, căci acesta se depărta de el, descriind un mic arc de 
cerc înspre tufişuri şi, mergând tot pe marginea lor, continuă 
să se apropie, trăgând aerul prin nările larg deschise. Cum nu 
dădu nici un semn de nelinişte, stăpânul lui se arătă 
satisfăcut şi se apropie la rândul lui. 

Atunci yankeul văzu că are în faţa sa un indian. Acesta 
purta legginşi cu franjuri şi o tunică de vânătoare, de 
asemenea prevăzută cu franjuri şi broderii la cusături. 
Picioarele sale mici erau încălţate cu mocasini. Părul lung şi 
negru era strâns într-un fel de mot în formă de coif, dar fără 
să fie împodobit cu vreo pană de vultur. De gât îi atârna un 
triplu lanţ din gheare de urs, pipa păcii şi punguţa cu totemul. 
În mână ţinea o puşcă cu două ţevi, patul puştii fiind bătut cu 
o mulţime de ţinte de argint. Faţa sa, de un cafeniu deschis şi 
mat, cu o uşoară nuanţă de bronz, avea trăsături aproape 
romane şi numai pomeţii uşor ieşiţi aminteau de configuraţia 
caracteristică a pieilor-roşii. 

În fond, prezenţa unui om roşu era de natură să-l 
înfricoşeze pe yankeu, care nu se născuse cu calităţi tocmai 
eroice. Dar pe măsură ce privea figura acestui indian, i se 
întări tot mai mult impresia că n-are de ce să se teamă de el. 
Indianul se apropiase până la vreo douăzeci de paşi. Calul, 
trimis înainte, venise şi mai aproape, pe când celălalt se ţinea 
după stăpânul său. Acum — ridicase tocmai una din 
graţioasele sale copite din faţă ca să păşească mai departe 
— se ridică în două picioare şi se dădu înapoi cu un fornăit 
puternic, neobişnuit; simţise o adiere venind dinspre yankeu, 
sau dinspre cadavru. Indianul făcu în aceeaşi clipă un 

adevărat salt de panteră în lături şi dispăru, la fel şi al doilea 
cal. 

Hartley stătu o bună bucată de vreme nemişcat, ţinându- 
şi aproape răsuflarea, până ce urechea îi percepu un sunet 
reţinut. „Uf!” era silaba pe care o auzise şi când întoarse 
capul în direcţia vocii, îl văzu pe indian în genunchi, aplecat 
peste cadavru şi examinându-l cu ochii şi mâinile. Apoi omul 
roşu se retrase, târându-se în patru labe şi rămase vreun sfert 
de oră nevăzut, până ce yankeul tresări speriat, căci în 
imediata sa apropiere răsunară cuvintele: 

— De ce stă faţa-palidă aici, ascunsă? De ce nu iese 
afară ca să se arate războinicului roşu? Nu cumva pentru că 
nu vrea să spună unde au fugit cei trei ucigaşi ai celuilalt alb? 

Întorcând capul brusc, Hartley îl văzu pe indian în 
genunchi lângă el, cu cuțitul de vânătoare în mână. Cuvintele 
lui dovedeau că descifrase bine urmele şi că le judecase cu 
deosebită pătrundere. Nu considera că yankeul e ucigaşul, 
lucru care-l linişti pe acesta, aşa că răspunse: 

— M-am ascuns de ei. Doi au plecat în prerie; al treilea a 
aruncat cadavrul aici, iar eu am stat ascuns pentru că nu ştiu 
dacă a plecat sau nu. 

— A plecat. Urma lui trece prin tufiş şi apoi spre est. 

— Atunci s-a dus spre fermă că să mă urmărească. Dar 
într-adevăr nu mai e pe-aici? 

— Nu! Fratele meu alb şi cu mine suntem singurii oameni 
în viaţă care se află aici. Să vină deci la lumină şi să 
povestească ce s-a întâmplat. 

Omul roşu vorbea foarte bine englezeşte. Ceea ce 
spunea şi felul în care o spunea trezi încrederea yankeului; 
ieşi din desiş şi când depăşi tufişurile, văzu că cei doi cai erau 
legaţi de ţăruşi, la o oarecare distanţă. Indianul îl privi pe alb 
cu ochi care păreau să-l pătrundă în întregime, apoi zise: 

— Dinspre sud au venit doi bărbaţi pe picioarele lor; unul 
s-a ascuns aici acela eşti tu; celălalt şi-a continuat drumul, 

ieşind în prerie. Atunci au venit trei călăreţi care l-au urmărit, 
i-au tras un glonţ de revolver în cap. Doi au plecat călare. Al 
treilea a luat cadavrul pe calul său, a venit în tufiş, a aruncat 
cadavrul şi a plecat apoi în galop înspre est. Aşa este? 

— Da, exact aşa — încuviinţă Hartley dând din cap. 

— Atunci să-mi spui de ce l-au împuşcat pe fratele tău 
alb. Cine eşti şi de ce te afli în această regiune? Tot cei trei 
bărbaţi te-au rănit la braţ? 

Tonul prietenos cu care puse această întrebare îl 
convinse pe yankeu că indianul e binevoitor faţă de el şi nu-l 
bănuieşte cu nimic. Îi răspunse deci la întrebări. Între timp, 
indianul nu se uita la el; pe urmă însă, îl întrebă brusc, 
uitându-se la el, cu o privire pătrunzătoare: 

— Aşadar, tovarăşul tău a trebuit să plătească cu viaţa 
pentru viaţa ta? 

Yankeul plecă ochii şi răspunse cam bolborosit: 

— Nu. L-am rugat să se ascundă o dată cu mine; dar n-a 


vrut. 
— Deci i-ai arătat ucigaşii care veneau după voi? 
— Da. 
— Şi i-ai spus că vrei să te ascunzi? 
— Da. 


— Atunci de ce, când a întrebat ucigaşul de tine, l-a 
trimis spre est, la fermă? 

— Ca să-l înşele. 

— Înseamnă că a vrut să te salveze şi că a fost un brav 
tovarăş. Ai fost demn de el? Numai Marele Manitu ştie tot; 
ochiul meu nu poate pătrunde în sufletul tău. Dac-ar putea, 
poate că ar trebui să te ruşinezi de mine; mai bine tac; 
Dumnezeul tău să-ţi fie judecătorul. Mă cunoşti? 

— Nu — răspunse Hartley abătut. 

— Sunt Winnetou, căpetenia apaşilor. Mâna mea se 
îndreaptă împotriva oamenilor răi şi braţul meu apără pe 
oricine are conştiinţa curată. Am să mă uit la rana ta; dar 

întâi spune-mi de ce s-au întors ucigaşii ca să vă urmărească? 
O ştii? 

Hartley auzise multe despre Winnetou. Răspunse pe un 
ton de mare politeţe: 

— De fapt, ţi-am mai spus-o. Voiau să ne lichideze ca să 
nu putem divulga că m-au jefuit. 

— Nu. Dac-ar fi avut doar motivul ăsta, v-ar fi omorât pe 
loc. Trebuie să fi fost altceva, ce le-a dat în gând abia pe 
urmă. Te-au căutat prin buzunare cu de-amănuntul? 

— Da. 

— Şi ţi-au luat tot? Şi tovarăşului tău la fel? 

— Nu. Eu le-a spus că e un biet fugar şi a dovedit-o 
arătându-le o scrisoare. 

— O scrisoare? Şi au păstrat-o? 

— Nu; i-au dat-o înapoi. 

— Unde a pus-o? 

— În buzunarul de la piept al vestonului. 

— Acolo nu mai e. Am cercetat toate buzunarele mortului 
şi n-am găsit nici o scrisoare. Deci această hârtie e motivul 
care l-a determinat să se întoarcă şi să vă ajungă din urmă. 

— N-aş crede — zise Hartley, clătinând din cap. Indianul 
tăcu. Trase cadavrul din tufiş şi mai cercetă o dată 
buzunarele. Mortul avea o înfăţişare înfiorătoare, nu din 
pricina rănii de la cap, ci fiindcă îi ciopârţiseră faţa cu cuțitul, 
ca să fie de nerecunoscut. Buzunarele erau goale. Fireşte că-i 
luaseră şi puşca. 

Indianul stătu pe gânduri cu privirea pierdută în zare. 
Apoi vorbi ferm şi convins: 

— Tovarăşul, tău voia să se ducă la Sheridan; doi dintre 
ucigaşi au luat-o spre nord, în direcţia acestei localităţi; şi ei 
se îndreaptă spre ea. De ce i-au luat scrisoarea? Pentru că au 
nevoie de ea, pentru că vor s-o folosească. De ce au 
desfigurat faţa mortului? Ca să nu poată fi recunoscut. Ca să 
nu se ştie că Haller a murit: trebuie să se creadă că trăieşte, 

pentru că unul dintre ucigaşi vrea să se dea drept Haller. 

— Dar cu ce scop? 

— Asta nu ştiu, dar o să aflu. 

— Vasăzică, vrei să te duci şi tu acolo, după ei? 

— Da. Voiam să mă duc la râul Smoky-Hill şi Sheridan e 
în apropiere; dacă trec întâi pe acolo, calea mea nu va fi cu 
mult mai lungă. Aceste feţe-palide au fără îndoială intenţii 
rele. Poate că voi fi în stare să le zădărnicesc planurile. 
Fratele meu alb vine cu mine? 

— Voiam să caut o fermă apropiată ca să-mi îngrijesc 
braţul. Bineînţeles că aş prefera să mă duc la Sheridan. Poate 
că acolo reuşesc să-mi recapăt banii furaţi. 

— Atunci ai să vii cu mine. 

— Dar rana mea? 

— Am s-o examinez. La fermă, fratele meu alb ar avea 
parte într-adevăr de îngrijire, dar nu de un medic. Winnetou 
se pricepe la îngrijirea rănilor. Ştie să refacă oase sfărâmate 
şi are un remediu excelent împotriva febrei din răni. Arată-mi 
braţul! 

Mâneca fracului fusese tăiată încă de Haller; nu-i veni 
deci greu lui Hartley să-şi dezvelească braţul. Winnetou 
examină rana şi declară că nu-i chiar aşa de gravă cum pare. 
Dat fiind că se trăsese din imediata apropiere, glonţul nu 
zdrobise osul, ci-l rupsese net. Omul roşu scoase o plantă 
uscată din cobur, o umezi şi o aşeză pe rană; apoi făcu două 
aţele de lemn şi imobiliza cu ajutorul acestora fractură, 
pansând rana după toate regulile artei, aşa cum nici un 
chirurg nu ar fi putut face mai bine cu mijloacele date. Apoi 
spuse: 

— Fratele meu poate veni cu mine călare fără nici o grijă. 
N-o să facă febră deloc, sau abia când se va afla la Sheridan. 

— Dar nu încercăm să aflăm mai întâi ce face al treilea 
ucigaş? întrebă Hartley. 

— Nu. El te caută, dar n-o să-ţi găsească urma şi se va 

duce după ceilalţi doi. Poate mai are şi alţi aliaţi pe care-i va 
căuta ca, să meargă cu ei la Sheridan. Eu vin din ţinuturi 
locuite şi am aflat că la Kansas se adună multe din acele fețe- 
palide cărora le zice tramp-i. S-ar putea ca ucigaşii să facă 
parte dintre aceştia şi că tramp-ii să aibă intenţia de a da o 
lovitură la Sheridan. Nu trebuie să ne pierdem vremea; mai 
bine să ne grăbim ca să-i avertizăm pe albii de acolo. 
Winnetou ştie unde vor să se ducă ucigaşii, deci n-are nevoie 
de urmele lor. O luăm pe altă cale. 

— Şi când vom sosi la Sheridan? 

— Nu ştiu cum călăreşte fratele meu. 

— Păi, nu sunt tocmai un artist în călărie. Am stat prea 
puţin în şa; dar mă ţin pe cal atât cât să nu mă trântească. 

— Atunci nu trebuie să galopăm, în schimb vom câştiga 
timp înaintând încontinuu. Călărim toată noaptea, pornind 
numaidecât şi dimineaţa vom sosi la ţintă. Cei pe care-i 
urmărim vor face o tabără de noapte, aşa că vor sosi mai 
târziu. 

— Şi ce se întâmpla cu cadavrul bietului Haller? 

— ÎI îngropăm, apoi fratele meu să spună o rugăciune. 

Pământul era afânat, aşa că putură să sape o groapă 
destul de adâncă într-un timp destul de scurt, deşi nu aveau 
decât cuţitele la dispoziţie, aşezară mortul în groapă şi-l 
acoperiră cu pământ. Apoi yankeul îşi scoase pălăria şi 
împreună mâinile. Rămâne îndoielnic dacă se ruga într- 
adevăr. Apaşul stătea cu privirea gravă, adâncită în direcţia 
soarelui care apunea. Era ca şi cum ochii săi ar fi căutat 
dincolo de asfinţitul soarelui plaiurile veşnice ale vânătoarei. 
Era un păgân, dar se ruga fără îndoială. Apoi păşiră spre cai. 

— Fratele meu alb să ia calul meu — zise omul roşu. Are 
un pas lin şi egal, ca un canoe pe apă. Am să-l iau eu pe 
celălalt. 

Încălecară şi porniră, întâi câtăva vreme spre vest, apoi 
cotiră spre nord. Caii făcuseră desigur un drum lung, dar 

alergau vioi şi energic, de parcă abia veniseră de la păşune. 
Soarele era la scăpătat; cobora tot mai jos, până ce dispăru 
după orizont; amurgul nu dură mult, după aceea se făcu 
noapte adâncă. Asta-l nelinişti pe yankeu. 

— N-ai să te rătăceşti în bezna asta? îl întrebă pe 
Winnetou. 

— Winnetou nu se rătăceşte niciodată, nici ziua nici 
noaptea. E ca o stea care se găseşte mereu în locul cuvenit şi 
cunoaşte toate regiunile ţării la fel de bine cum cunoaşte 
faţa-palidă odăile din casa lui. 

— Dar există atâtea piedici care nu se văd! 

— Ochii lui Winnetou văd şi pe întuneric. Şi ce nu 
observă el n-o să-i scape calului său. Fratele meu să nu 
călărească alături de mine, ci în urma mea, atunci calul său 
nu va face nici un pas greşit. 

Era într-adevăr aproape miraculos cu câtă siguranţă se 
mişcau calul şi călăreţul. Ba la pas, ba la trap, adesea chiar în 
galop; se înainta astfel ceasuri de-a rândul, evitând orice 
obstacol. Întâlniră locuri mlăştinoase care trebuiau ocolite, 
pâraie care trebuiau traversate; trecură pe lângă ferme; 
Winnetou ştia mereu unde se află, nici o clipă nu părea să 
aibă îndoieli în privinţa locului în care erau. Asta îl linişti 
nespus pe yankeu. Fusese îngrijorat mai cu seamă din pricina 
braţului, dar iarba de leac avea un efect extraordinar. Adesea 
nu simţea durerea deloc şi nu se putea plânge decât de 
incomoditatea acestei cavalcade neobişnuite. De câteva ori 
se opriră ca să adape caii şi ca să umezească pansamentul cu 
apă răcoritoare. După miezul-nopţii, Winnetou scoase din 
proviziile sale o bucată de carne şi îl îndemnă pe Hartley să 
mănânce. Alte întreruperi nu mai avură loc şi când frigul 
crescând anunţă venirea zorilor, Hartley îşi zise că ar mai fi în 
stare să se ţină destul de bine în şa. 

Acum cerul se făcu cenuşiu spre răsărit, dar contururile 
peisajului nu se cunoşteau încă, pentru că se lăsase o ceaţă 

deasă. 

— Astea sunt ceţurile râului  Smoky-Hill — explică 
Winnetou. În curând ajungem acolo. 

Se simţea, după ton, că avusese intenţia să mai spună 
ceva, dar îşi opri calul şi trase cu urechea înspre stânga, de 
unde se apropia tropotul unui cal. După sunet, trebuie să fi 
fost un călăreț care venea în galop. Într-adevăr, îl auziră 
apropiindu-se şi trecând pe lângă ei „ventre à terre” cu 
iuţeala fulgerului, ca o fantomă. Cei doi nu-l văzuseră nici pe 
el, nici calul, nu zăriseră decât pentru o clipă o pălărie de 
culoare închisă, cu boruri late, care ieşea deasupra stratului 
de ceaţă deasă, întinsă în pale peste pământ. Câteva secunde 
mai târziu nu se mai auzea nici tropotul copitelor. 

— Uf! strigă Winnetou surprins. Aşa cum călărea omul 
ăsta nu ştiu să călărească decât foarte puţini albi! Aşa 
călăreşte Old Shatterhand şi Old Firehand; primul nu e pe- 
aici, de vreme ce am întâlnire cu el în munţi, la Lacul de 
Argint: dar Old Firehand se pare că se găseşte acum prin 
Kansas. Să fi fost el? 

— Old Firehand? întrebă yankeul. E un westman foarte 
renumit. 

— El şi cu Old Shatterhand sunt cei mai buni, mai viteji şi 
mai experimentați oameni albi din câţi cunoaşte Winnetou. E 
prieten numai cu ei. 

— Omul părea grăbit. Oare unde se ducea? 

— La Sheridan, căci mergea în aceeaşi direcţie cu noi. La 
stânga noastră se află Eagle-tail şi în faţa noastră e vadul prin 
care trecem. Ajungem acolo numaidecât. lar la Sheridan o să 
aflăm cine a fost călăreţul. 

Ceaţa începea să se risipească; vântul de dimineaţă 
mătura palele şi în curând văzură râul Smoky-Hill în faţa lor. 
Şi aici apaşul îşi dovedi extraordinarul simţ al orientării. 
Ajunseră la malul apei exact în locul unde era vadul. Trecură 


1 În galop întins, mâncând pământul (în limba franceză în text). 

cu uşurinţă şi fără pericol, apa ajungând doar până la burta 
cailor. 

Ajunşi pe malul celălalt, călăreţii avură de străbătut un 
şir de tufişuri ce se întindeau de-a lungul malului, apoi 
călăriră iarăşi pe o întindere deschisă, acoperită de iarbă, 
până ce li se înfăţişă în faţa ochilor localitatea Sheridan, țelul 
călătoriei lor. 

9. Vicleşug şi contravicleşug 


Pe vremea când s-au petrecut cele povestite, Sheridan 
nu era nici oraş, nici sat, ci doar o aşezare temporară a 
muncitorilor de la căile ferate. Se compunea dintr-o seamă de 
căsuțe de piatră, de lut şi de lemn, construcţii cu totul 
primitive, dar care arborau uneori deasupra uşii nişte 
inscripţii din cele mai pretenţioase. Citeai, de pildă, inscripţia 
„Hotel” sau „Saloon” pe clădiri în care, în Germania, nici cel 
mai umil meseriaş n-ar fi dorit să locuiască. Dar mai erau şi 
câteva case foarte drăguţe, construite din lemn, în aşa fel, 
încât se puteau demonta şi reconstrui cu uşurinţă în alt loc. 
Cea mai mare dintre acestea se afla pe o movilă şi purta 
inscripţia vizibilă de departe: „Charles Charoy, inginer”. Într- 
acolo se îndreptară cei doi călăreţi; descălecară la uşă, lângă 
care era legat un cal înşeuat şi cu frâul pus în maniera 
indiană. 

— Uf! exclamă Winnetou, contemplând calul cu ochii 
scânteind de plăcere. Bidiviul ăsta merită să poarte un călăreț 
bun. Aparține, fără îndoială, feţei-palide care a trecut pe 
lângă noi. 

Descălecară şi-şi legară şi ei caii. Nu era nici ţipenie de 
om în apropiere; nici căutând cu ochii în jur nu văzură pe 
nimeni în toată aşezarea, oră fiind încă foarte matinală. Dar 
uşa era larg deschisă şi intrară. Le ieşi înainte un negru tânăr, 
întrebându-i ce doresc. Înainte de a putea răspunde, se 
deschise o uşă laterală şi apăru un alb încă tânăr, care se uită 
la indian cu ochi miraţi şi prietenoşi. Era inginerul. Numele 
său, precum şi tenul mai oacheş şi părul brun cârlionţat te 
făcea să presupui că se trăgea dintr-o familie de origine 
franceză, din statele din sud. 

— Pe cine căutaţi aici atât de devreme, domnilor? 
întrebă, făcând o plecăciune plină de respect în faţa 

indianului. 

— Îl căutăm pe domnul inginer Charoy — răspunse 
acesta, într-o engleză curgătoare, pronunţând şi numele 
franțuzesc corect. 

— Well, eu sunt! Vă rog să poftiţi! 

Se retrase în cameră, ca să-l poată urma cei doi oaspeţi, 
încăperea era mică şi mobilată cu simplitate. Rechizitele de 
scris care se aflau pe mobile arătau că aici era biroul 
inginerului. Acesta trase două scaune, poftindu-i să şadă, apoi 
aşteptă cu un interes vizibil să afle ce aveau să-i spună. 
Yankeul se aşeză numaidecât; indianul mai rămase în 
picioare, politicos, înclină capul său frumos în semn de salut 
şi se prezentă: 

— Sunt Winnetou, căpetenia apaşilor... 

— Ştiu, ştiu! interveni repede inginerul. 

— Ştii? întrebă omul roşu. Adică m-ai văzut şi altă dată? 

— Nu; dar e cineva aici care te cunoaşte şi care v-a văzut 
venind prin fereastră. Sunt extrem de bucuros să fac 
cunoştinţă cu vestitul Winnetou. la loc şi spune-mi ce te 
aduce la mine; apoi am să te rog să fii oaspetele meu. 

Indianul luă loc pe scaun şi începu: 

— Cunoşti o faţă-palidă care locuieşte la Kinsley şi se 
cheamă Ben Norton? 

— Da, foarte bine. Omul acesta e unul dintre cei mai buni 
prieteni ai mei — răspunse inginerul. 

— Şi mai cunoşti şi o faţă-palidă cu numele de Haller, 
care e funcţionarul lui? 

— Nu. De când prietenul meu locuieşte la Kinsley, nu i- 
am făcut încă nici o vizită. 

— Acest conţopist va veni astăzi la tine, cu încă un alb, 
ca să-ţi aducă o scrisoare de recomandare de la Norton. E 
vorba să angajezi pe unul dintre ei în biroul tău şi să-i dai de 
lucru celuilalt. Amândoi sunt nişte ucigaşi! Dacă eşti un om 
înţelept, vom ghici, după ce ai stat de vorbă cu ei, ce scopuri 

urmăresc. 

— Nu cumva să mă omoare? întrebă Charoy zâmbind 
neîncrezător. 

— S-ar putea! zise Winnetou dând din cap cu gravitate. 
Şi nu numai pe tine, ci şi pe alţii. Eu îi consider tramp-i. 

— Tramp-i? întrebă inginerul în grabă. A, asta-i altceva. 
Tocmai adineauri am aflat că o ceată de tramp-i se îndreaptă 
spre Eagle-tail, apoi vor să vină şi încoace, ca să ne jefuiască. 
Indivizii ăştia sunt atraşi de casa noastră de bani. 

— De la cine ai aflat? 

— De la... ei, cred că e mai bine să nu numesc această 
persoană, ci să v-o arăt îndată. 

Faţa-i strălucea de bucurie la gândul că-i face lui 
Winnetou o surpriză plăcută. Deschise uşa spre camera 
alăturată, din care ieşi Old Firehand. Dacă inginerul credea că 
indianul va izbucni în cuvinte care să-i exprime încântarea, nu 
era familiarizat cu moravurile pieilor-roşii. Nici nu războinic 
roşu nu-şi va exterioriza necontrolat bucuria sau durerea în 
prezenţa altora. E drept că ochii apaşului străluceau, încolo, 
însă, rămase liniştit, înainta cu mâna întinsă spre vânător. 
Acesta îl trase la pieptul său lat, îl sărută pe amândoi obrajii şi 
spuse cu vocea vibrând de emoția bucuriei: 

— Prietene, scumpe frate! Ce surprins şi ce încântat am 
fost văzându-te venind şi descălecând aici! De când nu ne-am 
mai văzut! 

— Te-am văzut azi în zori — răspunse indianul — când ai 
trecut în goană pe lângă noi, în marea de ceaţă de peste râu. 

— Şi nu m-ai strigat! 

— Ceaţa te învăluia, aşa că nu te desluşeam bine şi ai 
trecut ca vântul preriei. 

— Trebuia să călăresc repede ca să sosesc înaintea 
tramp-ilor. Şi a trebuit să întreprind eu însumi drumul acesta, 
fiindcă afacerea e prea importantă ca s-o fi încredinţat altuia. 
Sunt peste două sute de tramp-i care se apropie. 


240 


— Atunci nu m-am înşelat. Ucigaşii sunt iscoadele lor 
trimise înainte. 

— Pot să aflu şi eu ce-i cu oamenii ăştia? 

— Căpetenia apaşilor nu e omul vorbei, ci al faptei. Dar 
iată aici o faţă-palidă care vă va povesti totul amănunţit. 

Arătă spre Hartley care se ridicase de pe scaun când 
intrase Old Firehand şi care contempla şi acum, cu mirare, pe 
puternicul bărbat. Ei, da, erau nişte voinici acest Old Firehand 
şi acest Winnetou! Yankeului i se păru că e atât de mic şi de 
nenorocit pe lângă ei! Pesemne şi inginerul simţea vag 
acelaşi lucru, cel puţin aşa arăta expresia feţei sale şi 
atitudinea sa plină de respect. 

După ce toţi luaseră loc din nou, Hartley povesti 
aventurile sale din ziua precedentă. Apoi Old Firehand relată 
cât se poate de concis întâlnirea sa cu „colonelul” cu păr roşu 
pe vapor, la rafteri şi în cele din urmă la ferma lui Butler. 
Apoi ceru să i se descrie şeful celor trei ucigaşi, pe acela care- 
| împuşcase pe funcţionar şi se despărţise apoi de ceilalţi doi. 
Yankeul reuşi să dea o imagine destul de exactă a acestui 
om, aşa că Old Firehand se putu lămuri. 

— Pun rămăşag că era „colonelul” — zise. Şi-a vopsit 
părul în negru. Sper că, în sfârşit, o să-mi cadă în mâini! 

— Atunci o să-i treacă pofta de lovituri! zise inginerul 
mânios. Peste două sute de tramp-i! Ce s-ar mai fi dedat la 
omoruri, incendieri şi jafuri! Domnilor, sunteţi salvatorii noştri, 
nici nu ştiu cum să vă mulţumesc. Acest „colonel” trebuie să 
fi aflat într-un fel oarecare că eu încasez banii pentru o linie 
importantă şi că urmează să-i distribui colegilor mei. Acum, 
că sunt avertizat, n-are decât să vină cu tramp-ii lui; or să ne 
găsească pregătiţi. 

— Să nu vă credeţi prea în siguranţă — îl preveni Old 
Firehand. Două sute de indivizi disperaţi nu sunt de neglijat! 

— Se poate; eu însă pot să adun în câteva ore o mie de 
muncitori de la căile ferate. 

— Care sunt bine înarmaţi? 

— Fiecare are o armă oarecare. În cele din urmă se face 
treabă şi cu cuţitele, târnăcoapele şi sapele. 

— Târnăcoape şi şape împotriva a două sute de puşti? Ar 
ieşi o vărsare de sânge de care n-aş vrea să fiu răspunzător. 

— Ei, atunci, cei de la Fort Wallace or să-mi trimită 
bucuroşi vreo sută de soldaţi. 

— Curajul dumneavoastră e demn de laudă, sir. Dar în 
asemenea situaţii vicleşugul e mai bun decât forţa. Dacă pot 
să-l fac pe duşman inofensiv prin viclenie, atunci de ce să 
sacrific atâtea vieţi omeneşti? 

— La ce vicleşug vă gândiţi, sir? Sunt gata să fac tot ce 
mă sfătuiţi. Sunteţi un om cu mult mai deosebit decât mine şi 
dacă acceptaţi, sunt dispus să vă cedez imediat 
comandamentul pentru acest loc şi peste oamenii mei. 

— Nu aşa de repede, sir! Trebuie să chibzuim. Întâi, 
tramp-ii nu trebuie să bănuiască nici măcar că sunteţi 
avertizat. Deci nu trebuie să ştie că noi ne aflăm aici. Nici caii 
noştri să nu-i vadă! Nu există pe aici vreun ascunziş pentru 
aceste animale? 

— Îi fac eu dispăruţi numaidecât! Noroc că aţi venit atât 
de devreme, aşa că nu v-au văzut muncitorii. Iscoadele ar fi 
putut afla de la ei. Negrul meu, care e credincios şi tăcut, o să 
vă ascundă caii şi o să aibă grijă de ei.. 

— Bine, daţi-i ordin s-o facă! lar dumneavoastră ar trebui 
să vă ocupați de acest domn Hartley. Daţi-i un pat, ca să se 
poată culca. Dar să nu afle nici un suflet de om de prezenţa 
lui, afară de dumneavoastră, negrul şi medicul; fiindcă există 
pe aici un medic, presupun? 

— Sigur. Am să trimit numaidecât să-l cheme. 

Se depărta cu yankeul care-l urmă foarte bucuros, 
simțindu-se tare obosit. După câtva timp, când inginerul se 
întoarse anunţându-i că atât rănitul cât şi caii sunt bine 
îngrijiţi, Old Firehand zise: 

— Voiam să evit ca orice consfătuire a noastră să aibă 
loc în faţa acestui şarlatan, căci nu mă-ncred în el. Există în 
povestirea sa un punct obscur. Sunt convins că l-a trimis la 
moarte intenţionat pe bietul conţopist, ca să-şi salveze pielea. 
Nu-mi place să am de-a face cu asemenea oameni. 

— Prin urmare, vreţi să ne împărtăşiţi un plan al 
dumneavoastră? întrebă inginerul, dornic de a-l afla. 

— Nu. Un plan putem elabora abia atunci când aflăm 
planul tramp-ilor şi asta nu se va întâmpla decât după ce 
iscoadele vor fi sosit aici şi vor fi vorbit cu dumneavoastră. 

— E adevărat. Deci, până una alta, trebuie să avem 
răbdare. 

Atunci Winnetou ridică mâna în semn că vrea să exprime 
o părere diferită şi zise: 

— Orice războinic poate lupta în două feluri: el poate să 
atace sau să se apere. Winnetou, când nu ştie cum să se 
apere, sau dacă poate să se apere, preferă să atace. E mai 
rapid, mai sigur şi e şi mai vitejesc. 

— Deci fratele meu roşu nici nu vrea să afle planul 
tramp-ilor? întrebă Old Firehand. 

— Îl va afla în orice caz; dar de ce să se lase silit 
căpetenia apaşilor să acţioneze după planul lor, când îi este 
uşor să-i silească el pe ei să se orienteze după al lui? 

— Ah, vasăzică ai un plan? 

— Da. Aceşti indivizi nu sunt nişte războinici cu care e o 
onoare să lupţi, ci nişte câini râioşi, care trebuiesc omorâţi cu 
bâta. De ce să aştept până mă muşcă un astfel de câine, 
dacă-l pot omori înainte cu o lovitură, sau dacă-l pot sugruma 
într-o capcană? 

— Ştii o capcană potrivită pentru tramp-i? 

— Cunosc una şi o să le-o pregătim. Aceşti coioţi vin ca 
să jefuiască, ei caută casa de bani. Dacă ea se află aici, vin şi 
ei aici, dacă e în altă parte, se duc acolo, iar dacă se află în 

trăsura de foc:, se vor urca şi ei şi vor călători spre pieire, fără 
să dăuneze cu nimic celor care locuiesc aici. 

— A, încep să înţeleg! strigă Old Firehand. Ce plan 
formidabil! Te gândeşti să-i ademenim în tren? 

— Da. Winnetou nu se pricepe deloc la bidiviul de foc şi 
la felul cum trebuie condus. El a dat ideea, iar fraţii săi albi să 
se gândească la punerea ei în practică. 

— Să-i ademenim într-un tren? întrebă inginerul. Dar la 
ce bun? Putem doar să-i aşteptăm aici şi să-i nimicim, 
întinzându-le o cursă. 

— Metodă prin care mulţi dintre noi ar urma însă să 
moară! replică Old Firehand. Pe când dacă se urcă într-un 
tren, îi putem duce într-un loc în care trebuie să se predea 
fără să ne poată face mult rău. 

— Nici prin gând n-o să le treacă să se urce în tren! 

— Se vor urca, dacă-i ademenim cu casa de bani. 

— Vasăzică, să pun casa în tren? 

Era o întrebare de care nu l-ai fi crezut capabil pe 
inginerul care părea totuşi un om inteligent. Winnetou făcu un 
gest de dispreţ, iar Old Firehand răspunse: 

— Cine vă cere aşa ceva? E suficient că bandiții să fi 
convinşi că banii se găsesc în tren. Îl angajaţi ca funcţionar pe 
cel care vine să iscodească şi vă prefaceţi că-i acordaţi cea 
mai mare încredere. Îi comunicaţi că staţionează un tren aici 
în care se găseşte o sumă mare de bani. Atunci or să vină cu 
siguranţă şi or să se înghesuie toţi în vagoane. O dată ce s-au 
urcat, trenul porneşte. N-aveţi la dispoziţie un tren pentru 
acest scop? 

— O, da, am câte vagoane vreţi! Şi aş lua şi răspunderea 
asupra mea cu plăcere, dac-aş fi cât de cât convins de 
reuşită. Dar mai sunt şi alte probleme. Cine să conducă 
locomotiva? E absolut sigur că maşinistul şi fochistul vor fi 
împuşcaţi de bandiți! 


1 Trenul, în exprimarea plastică a pieilor-roşii. 

— Pshaw! Cred că se va găsi un, maşinist, iar fochist voi 
fi eu. Dar despre amănuntele astea o să mai vorbim noi. 
Presupun că tramp-ii vor sosi azi la Eagle-tail, căci acolo voiau 
să se ducă întâi. Deci putem să fixăm data loviturii pentru 
noaptea de mâine. Apoi trebuie să determinăm locul în care-i 
ducem pe bandiți. Acest loc îl vom căuta încă în cursul 
dimineţii de azi, pentru că iscoadele sosesc probabil după- 
amiază. Aveţi o drezină, sír? 

— Fireşte. 

— Ei, atunci ieşim cu ea noi doi. Winnetou nu poate veni 
cu noi; trebuie să stea ascuns, pentru ca prezenţa lui ne-ar 
trăda intenţiile. Nici pe mine nu trebuie să mă recunoască 
nimeni; am prevăzut asta, de aceea mi-am adus un costum 
vechi de pânză. 

Figura inginerului exprima o nedumerire crescândă. 

— Sir — zise — dumneavoastră vorbiţi despre chestiunea 
asta ca un peşte despre înot. Mie însă nu mi se pare deloc 
aşa de uşoară şi de firească. Cum le dăm de veste bandiţilor? 
Cum îi facem să se comporte cum vrem noi? 

— Ce întrebare! Noul funcţionar vă va trage de limbă şi 
tot ce-l veţi face să creadă, el o va comunica în taină 
tovarăşilor săi, ca fiind adevărul deplin. 

— Bine. Dar dacă le dă în gând să nu se urce în tren? 
Dacă preferă să distrugă şinele într-un loc anumit ca să 
provoace o deraiere? 

— Puteţi evita uşor asta, spunându-i pretinsului conţopist 
că fiecare din aceste trenuri care duc bani e precedat de o 
locomotivă de siguranţă. Atunci or să renunţe la distrugerea 
şinelor. Dacă sunteţi deştept, totul se va petrece fără 
complicaţii. Trebuit să aveţi grijă ca noul funcţionar să fie 
foarte ocupat şi să-l reţineţi şi prin amabilitate în aşa fel, încât 
până la ora culcării să nu iasă din casă şi să nu poată vorbi cu 
nimeni. Apoi îi daţi o cameră la etaj, care are o singură 
fereastră. Acoperişul plat se găseşte doar la un cot deasupra; 

eu mă urc pe acoperiş şi voi auzi fiecare cuvânt din ceea ce 
va vorbi. 

— Credeţi, deci, că va vorbi cu cineva pe fereastră? 

— Sigur că da. Cel care se dă drept Haller urmează să vă 
spioneze, iar celălalt care vine cu el are rolul de a transmite 
mesaje. Altfel nici nu e cu putinţă; o să vă daţi seama în 
curând. Acest al doilea va cere şi el de lucru ca să poată 
rămâne aici, dar nu-şi va începe slujba dintr-un motiv 
oarecare, ca să poată părăsi localitatea oricând. Va încerca să 
vorbească cu funcţionarul ca să afle noutăţi, dar nu se poate 
întâlni cu el înainte de ora culcării. Atunci se va furişa pe 
după casă; aşa-zisul funcţionar va deschide fereastra, iar eu 
voi auzi tot de pe acoperiş. Fireşte că acum totul vi se pare 
încă dificil şi foarte aventuros, pentru că nu sunteţi un 
westman; dar când veţi fi prins exact cum stau lucrurile, veţi 
vedea că totul e de la sine înţeles. 

— Howgh! întări indianul. Fraţii mei albi să caute acum 
un loc potrivit pentru ca să închidem capcana. Când se vor fi 
întors, o să plec eu pe furiş, ca să nu stau pe-aici fără rost. 

— Unde vrea să se ducă fratele meu până una alta? 

— Winnetou e acasă pretutindeni, în pădure şi în prerie. 

— Căpetenia apaşilor poate avea parte de companie, 
dacă vrea. Rafter-ii şi vânătorii mei au primit de la mine 
dispoziţia să vină într-un loc situat la o oră de drum călare, 
mai la vale de Eagle-tail. Au misiunea să-i observe pe bandiți 
de acolo. Mătuşa Droll se află printre ei. 

— Uf! strigă apaşul în timp ce figura sa atât de serioasă 
căpătă o expresie de veselie. Mătuşa Droll e o faţă-palidă 
cumsecade, curajoasă şi deşteaptă. Winnetou se va duce să-l 
vadă. 

— Bun! Fratele meu roşu va mai găsi acolo şi alţi bărbaţi 
de ispravă, pe Tom-cel-Negru, pe Humply-Bill şi pe Gunstick- 
Uncle, numai bărbaţi pe care-i cunoaşte măcar din auzite. 
Deocamdată însă, ar fi bine să vină cu mine în camera mea şi 

să aştepte acolo până ne întoarcem. 

Înainte de sosirea lui Winnetou, inginerul îl instalase pe 
Old Firehand într-o odăiţă; acum acesta se retrase acolo cu 
Winnetou, ca să se schimbe, dezbrăcând costumul de 
vânătoare bătător la ochi şi punând costumul în care putea fi 
luat de către muncitorii de la căile ferate drept un tovarăş 
nou. În curând, drezina fu gata de plecare. Old Firehand şi cu 
inginerul se aşezară pe locurile din faţă şi doi muncitori se 
urcară pe saşiul roţilor alergătoare ca să pună în mişcare 
tijele. Vehiculul trecu prin localitate, acum animată peste tot 
de muncitori cu braţe harnice şi ieşi pe linia ferată de pe 
câmpie, terminată de pe atunci până la Kit Karson. 

Între timp, apaşul se instala comod şi nu scăpă ocazia să 
tragă în sfârşit un pui de somn. Când se întoarseră cei doi, îl 
treziră. Află că Old Firehand găsise un loc foarte potrivit şi 
dădu din cap, satisfăcut: 

— Aşa e bine! Câinii or să urle de groază şi or să tremure 
de spaimă. Winnetou încalecă acum şi se duse la mătuşa 
Droll ca să-i spună lui şi rafterilor să fie pregătiţi. 

leşi din casă furişându-se până-n locul unde erau caii. 

Abia trecuse pauza de prânz a muncitorilor, când apărură 
dinspre râu doi călăreţi ce se apropiau încet. După descrierea 
dată de yankeu era neîndoielnic că sunt cei aşteptaţi. ÎI 
treziră pe Hartley şi acesta-i recunoscu cu toată certitudinea. 
Atunci Old Firehand îşi ocupă postul din camera vecină cu 
biroul pentru ca, prin uşa întredeschisă, să devină martorul 
întrevederii. 

Inginerul se afla în biroul lui când intrară. Cei doi bărbaţi 
salutară politicos, apoi unul dintre ei îi înmâna scrisoarea de 
recomandare, fără să spună deocamdată nimic despre scopul 
venirii lor. Inginerul citi scrisoarea, apoi zise pe un ton 
prietenos: 

— Aţi fost în slujbă la prietenul meu Norton? Ce mai 
face? 

Urmară câteva întrebări şi răspunsuri obişnuite în 
asemenea situaţii, apoi inginerul se interesă de motivul 
plecării funcţionarului de la Kinsley. Cel în cauză povesti o 
istorie jalnică conformă cu conţinutul scrisorii, dar inventată 
de el. Inginerul îl ascultă cu atenţie, apoi zise: 

— E foarte trist şi în orice caz îmi trezeşte compătimirea, 
mai ales că văd din aceste rânduri că v-aţi bucurat de 
bunăvoința şi încrederea lui Norton. De aceea rugămintea lui 
către mine, de a vă da un post, nu va rămâne zadarnică. E 
adevărat că mai am pe cineva pentru lucrări de birou, dar de 
mai multă vreme am nevoie de un om căruia să-i pot 
încredința lucruri confidenţiale şi importante. Credeţi că aş 
putea să încerc cu dumneavoastră? 

— Sir — răspunse pretinsul Haller cu bucurie — puneţi- 
mă la încercare! Sunt convins că veţi fi mulţumit! 

— Well, hai să încercăm! Despre salariu să nu discutăm 
acum; întâi trebuie să vă cunosc mai bine şi asta se poate 
face în câteva zile. Cu cât sunteţi mai priceput, cu atât veţi fi 
mai bine plătit. Acum sunt foarte ocupat. Deocamdată, 
plimbaţi-vă prin localitate şi reveniţi pe la ora cinci. Până 
atunci, aleg câţiva muncitori. O să staţi aici, în casa mea, o să 
mâncaţi la masa mea şi vă veţi conforma deci programului 
casei. Nu doresc să vă amestecați cu muncitorii de rând. La 
ora zece fix se închide uşa. 

— Asta-mi convine, sir, căci şi până acum tot aşa am 
dus-o — îl asigură omul, care simţea o vie satisfacţie în urma 
simplului fapt că fusese angajat. Apoi adăugă: Şi acum, încă o 
rugăminte cu privire la tovarăşul meu de drum. Nu cumva 
aveţi să-i daţi de lucru? 

— Ce fel de lucru? 

— Orice fel — răspunse celălalt cu modestie. Sunt 
bucuros dacă găsesc o ocupaţie. 

— Cum vă cheamă? 

— Dugby. M-am întâlnit cu domnul Haller pe drum şi l-am 

însoţit când am auzit că va lucra aici, la căile ferate. 

— Şi ce-aţi făcut până acum, master Dugby? 

— Am fost mai multă vreme cowboy la o fermă de pe Las 
Animas. Era o viaţă cam aspră, pe care nu mai puteam s-o 
îndur, aşa că am plecat. Colac peste pupăză, m-am certat în 
ultima zi cu un alt văcar, un tip violent, care a scos cuțitul şi 
m-a rănit la mână. Rana nu s-a vindecat încă bine; dar sper 
că peste două-trei zile o să mă pot folosi de ea, dacă vreţi să- 
mi daţi de lucru. 

— Mă rog, de lucru putem să vă dăm oricând. Rămâneţi 
prin urmare aici, până una alta; îngrijiţi-vă mâna şi când vă 
veţi face bine, prezentaţi-vă. Puteţi pleca acum. 

Indivizii părăsiră biroul. Inginerul intră în odaia alăturată 
şi spuse către Old Firehand: 

— Aţi avut perfectă dreptate, sír! Acest Dugby a avut 
grijă să nu fie obligat să muncească, ca să aibă timp să se 
ducă la Eagle-tail. Avea mâna bandajată. 

— Fără îndoială că n-are nimic la mână. De ce l-aţi 
comandat pe funcţionar abia pentru ora cinci? 

— Pentru că era vorba să-l ţin ocupat până la ora culcării. 
Dacă începeam mai devreme, îl oboseam şi pe el şi pe mine 
şi i s-ar fi părut curios că orele de birou durează atâta. 

— Foarte just. Mai rămân în orice caz cinci ore până la 
zece şi n-o să fie prea uşor să-l împiedicăm să ia legătura cu 
ceilalţi. 

Astfel, prima parte a preludiului era încheiată. Nu se 
putea trece la a două decât după ce se ascultă convorbirea 
dintre cele două iscoade. Până atunci mai era timp destul, un 
răgaz pe care Old Firehand îl folosi ca să doarmă. Când se 
trezi, se făcuse aproape întuneric şi negrul intră aducându-i 
cina. Spre ora şase veni inginerul să-l anunţe că noul său 
funcţionar luase de mult masa şi se retrage acum în camera 
lui. 

Old Firehand urcă deci etajul, de unde, printr-un 

chepeng, puteai ajunge pe acoperiş. Acolo se întinse pe burtă 
şi se târî până la streaşină, în locul sub care, după cum se 
informase, se afla fereastra în cauză. 

După ce stătu câtva timp liniştit în aşteptare, auzi 
dedesubt zgomotul unei uşi, nişte paşi se apropiau de 
fereastră, prin care răzbi lumina unei lămpi croind o zonă 
luminată în întunericul de afară. Acoperişul consta dintr-un 
strat subţire de scânduri peste care era fixat în cuie un strat 
de tablă zincată. Aşa cum Old Firehand auzise fiecare mişcare 
de jos, tot aşa şi cel din cameră putea să-l audă, deci trebuia 
să fie foarte prudent. 

Acum, vânătorul se strădui să pătrundă întunericul cu 
ochii şi nu în zadar. În apropierea pătratului de lumină venind 
din fereastră zări o figură. Apoi se auzi fereastra deschizându- 
se. 

— Tâmpitule! murmură o voce reţinută, dar furioasă. 
Stinge lampa! Lumina cade direct pe mine! 

— Tâmpit eşti tu! răspunse funcţionarul. De ce vii de pe 
acum! Lumea din casă e încă trează. Vino peste o oră! 

— Bine! Dar spune-mi, barem, dacă ai vreo veste? 

— Şi încă ce veste! 

— Bună? 

— Extraordinară! E cu mult, mult mai minunată decât 
puteam bănui! Dar du-te acum! Ar putea să te vadă! 

Fereastra se închise şi individul dispăru din apropierea 
casei. lată că Old Firehand se vedea silit să mai stea o oră şi 
mai bine în aşteptate, fără să se mişte. Timpul trecu foarte 
încet. Prin casele şi cocioabele din vale luminile mai ardeau. 
Dar aici sus, în jurul casei inginerului, totul era învăluit în 
beznă. Old Firehand auzi că fereastra se deschide din nou; 
lampa nu mai ardea. Aşazzisul funcţionar îşi aştepta 
complicele. Nu mult după aceea se auzi scrâşnetul uşor al 
pietricelelor călcate de un picior de om. 

— Dugby! şuşoti funcţionarul din fereastră. 


250 


— Da — răspunse cel strigat. 

— Unde eşti? Nu te văd! 

— Lipit de zid, sub fereastra ta. 

— Nu se mai vede lumină în casă? 

— E întuneric peste tot. M-am furişat de două ori de jur 
împrejurul casei. Toată lumea doarme. Ce ai să-mi spui? 

— Că nu facem nici o treabă cu casa de bani de aici. 
Salariile se plătesc cu chenzina şi ieri a fost zi de plată. Ar 
trebui, deci, să aşteptăm două săptămâni întregi, ceea ce e 
imposibil. Nu sunt nici trei sute de dolari în casă; pentru atâta 
nu merită. 

— Despre asta ziceai adineauri că e o veste 
extraordinară, minunată? Prost mai eşti! 

— Taci! Sigur că nu-i nici o afacere cu casa de aici; dar 
mâine noapte va trece pe aici un tren cu patru sute de mii de 
dolari! 

— Aiurea! 

— Ba e adevărat! M-am convins cu ochii mei. Trenul vine 
de la Kansas City şi se duce la Kit Karson, unde banii urmează 
să fie folosiţi pentru construirea liniei noi. Am citit scrisoarea 
şi telegrama. Inginerul ăsta prostănac are încredere în mine 
ca în el însuşi. 

— La ce ne foloseşte asta! Trenul doar trece! 

— Tâmpitule! Se opreşte aici şi stă cinci minute 
încheiate. 

— Ei, drăcie! 

— lar eu şi cu tine o să stăm pe locomotivă. 

— la te uită! Aiurezi! 

— AŞ, de unde! Trenul va fi luat în primire de un 
funcţionar special la Carlyle. Omul acela rămâne pe 
locomotivă până aici, pe urmă însoţeşte trenul chiar până la 
Wallace, ca să predea acolo încărcătura. 

— Şi acel funcţionar special urmează să fii chiar tu? 

— Exact! lar tu ai să vii cu mine. Adică ţi se permite să 

vii. Inginerul mi-a dat voie să-mi aleg un om care să mă 
însoţească şi când l-am întrebat pe cine-mi propune, mi-a 
răspuns că în privinţa asta n-are să-mi prescrie nimic. Atunci 
se înţelege de la sine că te aleg pe tine. 

— Mă, dar o încredere atât de rapidă şi de 
necondiționată nu ţi se pare suspectă? 

— În fond, da. Dar din toate trag concluzia că are nevoie 
de un om de încredere şi că nu l-a avut până acum. Faimoasa 
scrisoare de recomandare şi-a făcut pesemne efectul. Şi afară 
de asta, marea încredere câştigată atât de rapid nu mă prea 
pune pe gânduri, pentru că afacerea e cu cântec: misiunea nu 
e lipsită de primejdie. 

— Ah! Asta mă linişteşte cu totul! O fi pesemne o linie 
prost construită? 

— Nu, deşi, de fapt, e doar o linie provizorie, după câte 
mi-am dat seama din registre şi planuri. Dar poţi să-ţi închipui 
că la o cale ferată atât de importantă şi nouă nu sunt destui 
funcţionari verificaţi. Au mecanici pe care nu-i cunosc încă şi 
ca fochişti se prezintă oameni cu un trecut şi o purtare 
dubioasă. Acum gândeşte-te că e vorba de un tren care duce 
aproape o jumătate milion de dolari şi e condus de un astfel 
de mecanic şi fochist. Dacă cei doi tipi sunt înţeleşi între ei, 
pot să oprească cu uşurinţă trenul undeva, pe linie şi să se 
facă nevăzuţi cu banii. De aceea trebuie să-i însoţească un 
funcţionar şi cum ei sunt doi, urmează să-şi ia şi el un ajutor. 
să ne înţelegem, e vorba de un fel de misiune poliţienească. 
O să avem fiecare un revolver încărcat în buzunar, ca să-i 
putem împuşca pe loc dacă tipii manifestă vreo intenţie 
criminală. 

— Mă, ştii că asta are haz! Noi să păzim banii! O să silim 
tipii să oprească pe parcurs şi o să ne luăm dolarii. 

— Asta nu se poate, fiindcă, afară de mecanic şi de 
fochist, mai e un conducător şi un funcţionar al casieriei de la 
Kansas City, care duce banii într-o valiză. Amândoi sunt bine 


252 


înarmaţi. Chiar dacă am reuşi să-i silim pe primii doi să 
oprească trenul, ceilalţi doi ar intra numaidecât la bănuieli şi 
şi-ar apăra vagonul. Nu, trebuie să procedăm cu totul altfel. 
Trebuie să-i atacăm cu forţe superioare şi anume într-un loc 
unde nu se poate presupune că aşa ceva să se întâmple, deci 
aici. 

— Şi crezi că reuşim? 

— Fireşte! Nu e nici c îndoială în privinţa asta şi nici unul 
dintre noi nu va păţi nimic. Sunt atât de convins, că te trimit 
acum ca să-l înştiinţezi pe „colonel”. 

— Nu se poate călări pe întunericul ăsta, mai ales că nu 
cunosc regiunea. 

— Atunci poţi să aştepţi până dimineaţa; dar va fi ultimul 
moment, fiindcă până după-amiază trebuie să primesc 
răspunsul. Să dai pinteni calului, chiar dacă l-ai forţa până 
crapă. 

— Şi ce să spun? 

— Tot ce ţi-am spus eu acum. Trenul soseşte aici la ora 
trei fix noaptea. Noi doi suntem pe locomotivă şi în clipa în 
care opreşte, avem grijă de mecanic şi de fochist. La nevoie, 
îi împuşcăm. Între timp, „colonelul” trebuie să se fi postat cu 
ai noştri de-a lungul liniei şi să se urce în vagoane imediat. În 
faţa unei asemenea superiorităţi numerice, cei câţiva locuitori 
din Sheridan, treji la ora aceea şi cei trei-patru funcţionari cu 
care vom avea de-a face vor fi atât de uluiţi că nici n-or să-şi 
revină la timp ca să se apere. 

— Hm, planul nu e prost! O sumă fantastică! Dacă 
împărţim în părţi egale, fiecare urmează să ia două mii de 
dolari. Sper că colonelul acceptă propunerea. Cum să-ţi aduc 
răspunsul lui? 

— Asta-i o chestiune delicată. Trebuie să evităm să ne 
întâlnim personal. Şi nu ştiu dacă o să avem timpul şi ocazia 
potrivite. Trebuie să mă înştiinţezi printr-o scrisoare. 

— N-o să fie şi mai bătător la ochi? Dacă-ţi trimit un 

curier... 

— Un curier? Cine a spus aşa ceva? îl întrerupse 
funcţionarul. Ar fi cea mai mare prostie pe care am putea s-o 
facem. Nu pot să-ţi spun încă dacă am să apuc să părăsesc 
casa; deci trebuie să-mi spui totul în scris şi să ascunzi hârtia 
pe undeva, prin apropiere. 

— Dar unde? 

— Hm! Trebuie să stabilim un loc la care pot ajunge fără 
să se observe şi fără să fie nevoie de timp mult. Ştiu de pe 
acum că în cursul dimineţii o să am mult de lucru; sunt de 
completat lungi state de salarii, aşa mi-a spus inginerul. Dar 
în orice caz, o să am o dată răgazul să mă duc până la poarta 
casei. Chiar lângă poartă e un butoi pentru apă de ploaie în 
dosul căruia poţi să ascunzi hârtia. Dacă aşezi o piatră peste 
ea, nici un nechemat n-o s-o găsească. 

— Cum afli însă că hârtia a fost aşezată în locul cuvenit? 
Că doar nu poţi să te duci mereu până la butoi aşa, degeaba! 

— Şi asta se poate rezolva. De fapt, urmează să-ţi spun 
sau să-ţi dau de veste că poţi să te urci cu mine în trenul cu 
bani. Am să întreb de tine puţin după ora prânzului. Atunci vii 
să vezi pentru ce te-am căutat şi cu ocazia asta ascunzi 
hârtia, iar eu voi şti că se află la locul ei. Eşti de acord? 

— Da. 

— Şi grăbeşte-te la dus şi la întors. Şi acum, noapte 
bună! 

Celălalt îi dădu şi el noapte bună şi dispăru fără zgomot. 
Fereastra se închise încetişor. Old Firehand mai rămase 
nemişcat câtăva vreme, apoi se târî cu prudenţă până la 
chepeng ca să coboare. Se furişă pe trepte în jos, până-n 
camera inginerului, care-l aştepta treaz, şi-i povesti ce auzise, 
exprimându-şi convingerea că lucrurile vor decurge în felul 
plănuit. Apoi se despărţiră ca să se ducă la culcare. 

A doua zi, Old Firehand se trezi devreme. Fiind obişnuit 
cu activitatea şi mişcarea, nu-i venea uşor să stea liniştit şi 

ascuns în cameră, dar n-avea încotro. Să fi fost cam 
unsprezece când inginerul intră în camera lui, ca să-i spună 
că funcţionarul se ocupă cu zel de lucrarea ce-i fusese 
încredinţată şi că-şi dă toată osteneala să pară un om 
destoinic. În clipa aceea Old Firehand zări un om mărunt şi 
cocoşat, îmbrăcat într-un veston de vânătoare de piele, 
purtând în bandulieră o puşcă lungă şi urcând colina. 

— Humply-Bill! strigă uimit şi adăugă explicaţia: Face 
parte dintre oamenii mei. Trebuie să se fi întâmplat ceva 
neaşteptat, altfel nu s-ar fi arătat pe-aici. Sper să nu fie ceva 
prea grav. Ştie că mă aflu aici incognito, ca să zic aşa, deci n- 
o să întrebe despre mine pe nimeni în afară de 
dumneavoastră. Vreţi să-l aduceţi aici, sir? 

Inginerul ieşi chiar în clipa în care Bill intră pe poartă. 

— Sir — zise acesta — văd pe tăbliţa de pe uşă că aici 
stă un inginer. Pot să vorbesc cu domnul acela? 

— Eu sunt. Intraţi. 

Îl conduse în camera lui Old Firehand, care-l primi pe 
mărunţel întrebându-l ce-l determinase să vină în pofida celor 
stabilite înainte. 

— Nici o grijă, sir; nu s-a întâmplat nimic rău — răspunse 
Bill. Poate că e chiar ceva bun, în orice caz e ceva ce trebuia 
să aflaţi. De aceea m-au ales pe mine să vă aduc vestea. Am 
călătorit în goană şi am urmat mereu calea ferată, ştiind că 
tramp-ii n-or să se arate în nici un caz în apropierea ei. Deci 
nu m-au observat. Calul l-am ascuns în pădure şi m-am 
apropiat în aşa fel încât nu cred că m-a văzut cineva de pe 
aici. 

— Bun — zise Old Firehand dând din cap. Ce s-a 
întâmplat deci? 

— Aseară, cum ştiţi, desigur, a venit Winnetou pe la noi. 
Asta i-a făcut o plăcere nespusă mătuşii Droll, dar şi ceilalţi 
erau foarte mândri să-l salute în mijlocul lor pe acest bărbat. 
Alesesem pentru tabără un loc pe care nu cred să-l poată găsi 

vreunul dintre bandiții ăştia. Dar ce să scape ochilor unui 
Winnetou! Cu puţin înainte iscodise tabăra tramp-ilor şi când 
se făcu întuneric complet, se duse acolo ca să-i observe şi 
eventual să asculte ce vorbesc. Văzând că nu mai vine până- 
n zori şi nici chiar după câteva ceasuri mai târziu, în toiul 
dimineţii, începuse să ne apuce îngrijorarea; dar era de 
prisos: nu păţise nimic; dimpotrivă, se apropiase în plină zi de 
tramp-i până la o distanţă de la care putea auzi ce vorbesc. 
Conversaţia asta de fapt nu erau vorbe, ci mai degrabă 
ţipete; sosise un trimis de-aici şi-i înnebunise pe toţi cu 
vestea pe care o aducea. 

— Aha, Dugby! 

— Da, Dugby, aşa-l chema pe tip. Povestea ceva despre 
o jumătate de milion de dolari şi că urmează să-i scoată dintr- 
un tren. 

— Aşa e. 

— Da? Şi apaşul ne-a spus aşa. Vasăzică, asta e capcana 
în care vreţi să-i ademeniţi! Dugby le-a spus tramp-ilor numai 
ce-aţi vrut dumneavoastră să le băgaţi în cap. ŞI ştiţi, fără 
îndoială, că s-a dus la ei ca să le raporteze povestea? 

— Da, face parte din planul nostru să se ducă să le 
spună. 

— Dar trebuie să aflaţi şi dumneavoastră ce s-a hotărât 
apoi? 

— Desigur! Am pus noi la cale ceva ca s-o aflăm curând 
după întoarcerea lui Dugby. 

— Ei, nu mai aveţi nevoie de individul ăsta, fiindcă 
Winnetou a tras cu urechea şi a auzit tot. Pungaşii au ţipat 
atât de tare, de fericire, că se putea auzi cale de o poştă. 
Dugby are un cal prost, aşa că va sosi abia înspre prânz, deci 
Winnetou a fost foarte prevăzător trimiţându-mă aici. Fiindcă 
tramp-ii au adoptat numaidecât propunerile funcţionarului, 
urmând totuşi să schimbe un singur punct de program. 

— Pe care? 

— Cu privire la locul unde va avea loc atacul. Dat fiind că 
aici, la Sheridan, locuiesc o seamă de muncitori şi că un 
asemenea tren special trezeşte curiozitatea, bandiții se 
gândesc că mulţi muncitori îşi vor părăsi probabil casele ca să 
se uite la tren. Prin urmare, ar putea opune o rezistenţă 
neaşteptată; indivizii doresc banii, dar nu ţin să-şi dea 
sângele pentru ei. De aceea nu vor ca funcţionarul să 
împiedice plecarea trenului din Sheridan, ci să-i silească pe 
mecanic şi pe fochist să oprească la o oarecare distanţă, pe 
linie deschisă. 

— Au fixat un loc anume? 

— Nu; dar au intenţia să aprindă un foc pe lângă şine, ca 
locomotiva să oprească în dreptul lui. Dacă mecanicul şi 
fochistul n-or să vrea să dea ascultare, au de gând să-i 
împuşte. Poate că nu vă convine schimbarea asta, sir? 

— Ba da, fiindcă astfel evităm în orice caz pericolul de 
care trebuie să ţinem seama şi anume că s-ar putea încinge o 
bătălie între muncitorii de aici şi tramp-i. Apoi e de prisos să 
mai mergem cu cele două iscoade până la Carlyle. Nici nu 
mai e nevoie să ne ferim de ei de acum încolo. V-a spus 
Winnetou unde să vă postați? 

— Da, în faţa tunelului care se deschide dincolo de pod. 

— Exact! Dar să staţi ascunşi până ce trenul a ajuns în 
dreptul vostru. Restul se va vedea pe loc. 

Acum se ştia cel puţin cum stăteau lucrurile şi se puteau 
trece la preparative. Telegraful se puse în funcţiune pentru a 
transmite la Carlyle directiva de a forma trenul şi pentru a 
cere trupe de la Fort Wallace. Până una alta, Humply-Bill 
mâncă şi bău, apoi se înapoie la fel de neobservat cum 
venise. 

Spre prânz sosi vestea de la cele două staţiuni anunţate 
că directivele se vor executa. Vreo două ore mai târziu îl 
văzură venind pe Dugby, chemat printr-un mesager de 
pretinsul Haller. Old Firehand stătea cu inginerul în camera 

sa. Amândoi îl observau pe bandit fără a fi văzuţi; acesta 
umblă o clipă la butoiul cu apa de ploaie. 

— Primiţi-l în birou — zise Old Firehand — şi ţine-ţi-l de 
vorbă până vin şi eu. Mă duc să citesc biletul. 

Inginerul se duse în camera sa de lucru şi îndată ce-l 
primi pe Dugby, Old Firehand ieşi pe poartă. Aruncând o 
privire spre butoi, zări o piatră alături şi, ridicând-o, văzu 
hârtia aşteptată; o despături şi citi rândurile scrise de 
„colonel”. Conţinutul corespundea exact cu raportul făcut de 
Humply-Bill. Old Firehand ascunse hârtia din nou sub piatră, 
apoi intră în birou, unde-l găsi pe Dugby stând într-o atitudine 
respectuoasă în faţa inginerului. Banditul nu-l recunoscu pe 
Old Firehand care purta acum un costum de pânză, aşa că se 
sperie cumplit când acesta îi puse mâna pe umăr şi-l întrebă 
pe un ton ameninţător: 

— Ştii cine sunt, master Dugby? 

— Nu — zise acesta perplex. 

— Înseamnă că n-ai deschis bine ochii la ferma lui Butler. 
Sunt Old Firehand. 

Scoase cuțitul din cingătoarea banditului şi un revolver 
dintr-un buzunar al pantalonului, fără ca acesta, îngrozit, să 
facă vreo mişcare ca să-l împiedice. Apoi zise către inginer: 

— Vă rog, sir, duceţi-vă până sus, la conţopist şi spuneţi-i 
că Dugby a trecut pe aici, dar atât. Apoi întoarceţi-vă. 

Inginerul ieşi. Old Firehand îl apăsă pe bandit de umeri 
aşezându-l pe un scaun, apoi îl legă de spetează cu o sfoară 
groasă pe care o găsi pe birou. 

— Sir — spuse omul, revenindu-şi abia acum puţin din 
sperietură — de ce mă trataţi aşa? De ce m-aţi legat? Nu vă 
cunosc! 

— Taci! îi porunci vânătorul punând mâna pe revolver. 
Dacă scoţi un sunet fără voia mea, îţi trag un glonţ în cap! 

Ameninţat astfel, omul se făcu palid ca un mort şi nu mai 
îndrăzni nici să muşte din buze. Acum intră şi inginerul. Old 

Firehand îi făcu semn să stea lângă uşă; el însuşi se postă la 
fereastră, dar în aşa fel încât să nu poată fi văzut de afară. 
Era convins că în curând curiozitatea îl va mâna pe funcţionar 
încoace. Într-adevăr, abia trecuseră vreo două minute, când 
văzu un braţ întinzându-se înainte, pe după butoi; posesorul 
braţului nu se vedea, fiindcă stătea lipit de pervazul uşii. 
Firehand îi făcu semn inginerului, care deschise uşa brusc, 
tocmai când conţopistul voia să se furişeze la etaj, trecând în 
faţa ei. 

— Master Haller, n-ai vrea să intri puţin? îl invită 
inginerul. 

Cel apostrofat mai avea încă hârtia în mână. O băgă 
repede în buzunar şi ascultă de invitaţie, vizibil încurcat. Dar 
ce se mai schimbă la faţă văzându-l pe tovarăşul său legat de 
scaun! Totuşi, se stăpâni repede şi reuşi într-adevăr să pară 
degajat, firesc. 

— Ce hârtie-i aia, pe care ai băgat-o în buzunar? îl 
întrebă Old Firehand. 

— O pungă veche — răspunse tramp-ul. 

— Aşa? la arată-mi-o! 

Individul îi aruncă o privire mirată şi răspunse: 

— De unde şi până unde aveţi dreptul să-mi daţi un ordin 
atât de absurd? Cine sunteţi, în fond? Nu vă cunosc. 

— Ba îl cunoşti! interveni inginerul. E Old Firehand! 

— Old Fi...! strigă, sau mai bine zis ţipă banditul. De 
speriat ce era, ultima silabă îi rămase în gât. Ochii lui căscaţi 
erau aţintiţi asupra vânătorului. 

— Da, eu sunt — confirmă acesta. N-aţi prea bănuit că o 
să mă găsiţi aici. lar în ce priveşte conţinutul buzunarelor 
dumitale, mi se pare că am mai multe drepturi asupra lui 
decât dumneata însuţi. la să vedem! 

Întâi, fără că banditul să îndrăznească să se opună, Old 
Firehand îi luă cuțitul, apoi îi scoase un revolver încărcat din 
buzunar, pe urmă găsi şi scrisoarea. 

— Sir, cu ce drept faceţi asta? întrebă banditul cu mânie 
reţinută. 

— În primul rând, cu dreptul celui mai tare şi al omului 
cinstit, apoi domnul Charoy, care reprezintă autoritatea 
poliţienească în această localitate, m-a însărcinat să-i ţin eu 
locul în această chestiune. 

— În care chestiune? Ce am asupra mea e proprietatea 
mea. N-am făcut nimic ilegal şi am dreptul să aflu de ce mă 
trataţi ca pe un hoţ. 

— Ca pe un hoţ? Pshaw! Ferice de dumneata dacă ar fi 
doar atât! Nu e vorba numai de un furt, ci în primul rând de 
un omor şi în al doilea rând de ceva încă şi mai grav decât o 
simplă crimă şi anume de atacul asupra unui tren şi de 
jefuirea lui, cu care prilej n-ar muri numai un singur om. 
Dumneata faci parte dintre tramp-ii care i-au atacat pe osagi 
la Osaga-nook, au luat cu asalt ferma lui Butler şi care acum 
vor să scoată o jumătate de milion de dolari din trenul care-i 
transportă. 

Se vedea bine ce spaimă îi cuprinse pe amândoi, dar cel 
care se dădea drept Haller se stăpâni şi răspunse, dându-şi 
aerul unui om perfect nevinovat: 

— Nu ştiu nimic din câte spuneţi. 

— Totuşi, ai venit aici numai cu scopul de a iscodi care ar 
fi cel mai bun prilej şi de a-ţi înştiinţa tovarăşii. 

— Eu? N-am ieşit din casă nici măcar o clipă! 

— Foarte adevărat; dar amicul dumitale a făcut pe 
mesagerul. Şi ce-aţi discutat aseară prin fereastra deschisă? 
Am stat pe acoperiş, deasupra ferestrei şi am auzit fiecare 
cuvânt. Pe hârtia asta scrie răspunsul pe care vi-l trimite 
„colonelul” roşcat. Tramp-ii îşi au tabăra nu departe, la Eagle- 
tail. Vor să vină noaptea pe aici, să se posteze de-a lungul 
liniei ferate dincolo de Sheridan şi să aprindă un foc, care să 
vă arate vouă locul unde urmează să-l siliţi pe mecanic să 
oprească trenul; apoi vor să scoată banii din tren. 

— Sir! bâigui individul, neputând să-şi mai ascundă 
spaima — dacă există într-adevăr oameni care vor să 
întreprindă aşa ceva, e doar un concurs de împrejurări cu 
totul necunoscut de mine, care dă impresia că sunt asociat cu 
aceşti criminali. Sunt un om cinstit şi... 

— la mai taci! porunci Old Firehand. Un om cinstit nu 
ucide! 

— Vreţi să susţineţi cumva că am ucis? 

— Sigur! Amândoi sunteţi ucigaşi. Unde e medicul, unde 
e ajutorul lui, pe care i-aţi urmărit voi împreună cu „colonelul” 
roşcat? Nu l-aţi omorât pe funcţionar pentru că aveaţi nevoie 
de scrisoarea lui de recomandare, ca să te prezinţi aici în 
locul lui, dându-te drept Haller şi ca să-ţi uşurezi astfel 
misiunea de spion? Şi nu i-aţi luat oare şarlatanului toţi banii 
pe care-i avea? 

— Sir, eu... nu ştiu nimic... din toate astea — se bâlbâi 
banditul. 

— Nu? Atunci am să ţi-o dovedesc imediat. Dar ca să nu- 
ţi dea în gând să încerci să ne scapi, am să mă asigur de 
persoana dumitale. Domnule Charoy, fiţi atât de bun şi legaţi 
mâinile acestui individ la spate. Îl ţin eu. 

Auzind aceste cuvinte, banditul se repezi spre uşă ca să 
fugă. Dar Old Firehand era mai rapid. Îl prinse, îl trase înapoi 
şi-l ţinu strâns, deşi omul se zbătea cu putere, aşa încât 
inginerul putu să-l lege fără greutate. Apei îl dezlegară pe 
Dugby de scaun şi-i conduseră pe amândoi în camera în care 
stătea Hartley, rănitul. Acesta se ridică în capul oaselor 
văzându-i şi strigă: 

— la te uită! Indivizii care m-au jefuit şi l-au omorât pe 
bietul Haller! Şi unde-i al treilea? 

— Lipseşte pentru moment, dar o să ne cadă în mâini şi 
el — răspunse Old Firehand. Ei neagă că ar fi comis fapta. 

— Neagă? Îi recunosc cu toată certitudinea şi pot să 
depun o mie de jurăminte că ei au fost! 

— Nici nu e nevoie de mărturia dumitale, master Hartley. 
Avem destule dovezi ca să ştim cu cine avem de-a face. 

— Bun! Dar cum stau lucrurile cu banii mei? 

— O să mai vedem. Pentru moment, le-am luat doar 
armele şi hârtia asta care-i demască. 

Bandiţii nu mai ziceau nimic; îşi dădeau seama că ar fi 
fost ridicol să mai nege. Acum li se goliră complet buzunarele. 
Se găsiră şi bancnotele care reprezentau partea lor din jaf şi 
care fură înapoiate lui Hartley. Mărturisiră acum că restul e în 
posesia „colonelului”. Apoi fură legaţi şi de picioare şi culcaţi 
pe jos. Casa nu avea pivniţă sau altă încăpere sigură unde ar 
fi putut fi închişi. Dar Hartley era atât de înverşunat împotriva 
lor, că nu s-ar fi putut găsi paznic mai vigilent. Primi un 
revolver cu indicaţia să-i împuşte pe loc dacă încearcă cumva 
să desfacă legăturile. 

Acum se putea trece la pregătirile celelalte în vederea 
executării planului. Nu mai era nevoie să-i instaleze pe cei doi 
tramp-i pe locomotivă, prin urmare nici să plece cu ei la 
Carlyle cu drezina, aşa că trimiseră doar o telegramă acolo, 
cu indicaţia ca trenul să pornească la o oră anumită şi să se 
oprească înainte de a intra în Sheridan, într-un loc anumit, 
unde urma să fie preluat de Old Firehand. 

Ceva mai târziu, în cursul după-amiezii, sosi vestea 
telegrafică de la Fort Wallace că îndată ce se va întuneca, va 
porni un grup de soldaţi şi se va afla pe la miezul nopţii la 
locul întâlnirii. 

10. La Eagle-Tail 


Muncitorii de la Sheridan erau în majoritate germani şi 
irlandezi. Deocamdată nu bănuiau nimic din cele petrecute 
până acum; nu fuseseră puşi la curent, fiindcă se presupunea 
că şeful bandiţilor va fi trimis iscoade să-i observe şi că 
aceste iscoade ar putea fi avertizate, observând comportarea 
oamenilor. Dar când se făcu ora încetării lucrului, inginerul 
împărtăşi lui overseer of the workmen (contramaistrului) tot 
ce era necesar şi-i dădu însărcinarea să-i înştiinţeze în mod 
discret pe muncitori de cele întâmplate. 

Contramaistrul era originar din New-Hampshire şi avea în 
urma să o viaţă agitată. Îşi făcuse ucenicia în branşa 
construcţiilor şi lucrase câţiva ani în această meserie, dar nu 
ajunsese să-i creeze o situaţie independentă, de aceea se 
apucase de altă profesiune, lucru de loc ruşinos pentru un 
yankeu. Însă nici în noua meserie nu-l favorizase norocul, aşa 
că-şi luase rămân bun de la ţinuturile răsăritene şi trecuse la 
apus de Mississippi sa să şi-l caute acolo, din păcate cu 
acelaşi insucces. Acum, în sfârşit, găsise la Sheridan un post 
în care-şi putea valorifica cunoştinţele mai demult dobândite; 
nu se simţea însă deloc mulţumit. Cine a respirat o dată aerul 
preriei şi al codrilor seculari nu se adaptează decât cu greu, 
sau chiar deloc, unor condiţii de viaţă bine orânduite. 

Acest om, pe nume Watson, se bucură nespus auzind de 
cele ce urmau să se petreacă. 

— Har Domnului — zise —în sfârşit o schimbare în 
monotonia asta cotidiană! Bătrâna mea carabină a stat destul 
părăsită într-un colţ, aşteptând cu jind să mai glăsuiască o 
dată, spunând o vorbuliţă cu rost. Bănuiesc că astăzi va avea 
prilejul s-o facă. Dar e ceva curios. Numele pe care l-aţi 
pomenit nu mi-e necunoscut, sir. „Colonelul” roşcat? ŞI-I 
cheamă Brinkley? M-am întâlnit o dată cu un Brinkley, care 

avea părul vopsit în roşu, scalpul său natural fiind însă de 
culoare închisă. Era cât p-aci să plătesc întâlnirea asta cu 
viaţa. 

— Unde şi când s-a petrecut întâlnirea? întrebă Old 
Firehand. 

— Acum doi ani şi anume tocmai pe la Grand River. 
Fusesem în munţi, pe la Lacul de Argint, cu un coleg, un 
neamţ cu numele de Engel; voiam să ne ducem la Pueblo şi 
apoi pe şoseaua din Arkansas spre est, ca să ne procurăm 
unelte pentru o treabă care ne-ar fi adus milioane. 

Old Firehand ascultă cu şi mai mare interes. 

— Îl chema Engel? întrebă. O treabă care urma să vă 
aducă milioane? Putem să aflăm mai multe amănunte? 

— De ce nu? Ne-am jurat, ce-i drept, unul altuia tăcerea 
cea mai deplină, dar milioanele s-au dus, fiindcă n-am apucat 
să ne executăm planul; socotesc, prin urmare, că nu mai sunt 
legat prin jurământ. Era vorba de găsirea unei comori uriaşe, 
scufundate în apele Lacului de Argint. 

Inginerul izbucni într-un hohot de râs neîncrezător, de 
aceea contramaistrul continuă, după cum urmează: 

— Pare ceva scos dintr-un roman de aventuri, dar e 
totuşi adevărat. Dumneavoastră, domnule Firehand, sunteţi 
unul dintre cei mai renumiţi westmeni şi aţi păţit şi trăit 
desigur multe lucruri pe care, dacă v-aţi apuca să le povestiţi, 
nimeni nu le-ar crede posibile. Poate că cel puţin 
dumneavoastră nu râdeţi de vorbele mele. 

— Nici nu mă gândesc! răspunse vânătorul cu toată 
seriozitatea. Sunt gata să vă dau crezare şi am motive bine 
întemeiate s-o fac. Şi eu am aflat cu toată certitudinea că ar 
exista o comoară scufundată în adâncul lacului. 

— Într-adevăr? Ei bine, cred că aş putea jura cu 
conştiinţa curată că e adevărată povestea cu comoara. Cel 
care ne-a spus-o nu ne-a minţit, asta-i sigur. 

— Cine era? 

— Un indian bătrân. Nu mai văzusem niciodată un om 
atât de bătrân. Slăbise de tot de se făcuse ca un schelet şi 
ne-a spus el însuşi că a apucat cu mult peste o sută de veri. 
Zicea că-l cheamă Hauey-kolakakho, dar ne-a mărturisit 
confidenţial că în realitate numele lui e Tkhatci-tatii. Ce 
înseamnă aceste nume indiene nu ştiu. 

— Ştiu eu — îl întrerupse Old Firehand. Primul e în limba 
tonkawa, al doilea aparţine limbii aztece, dar ambele au 
acelaşi înţeles şi anume „Marele Părinte”. Continuă, domnule 
Watson! Sunt foarte dornic să aflu în ce fel aţi făcut 
cunoştinţă cu acel indian. 

— Ei bine, de fapt asta nu s-a petrecut într-un fel ieşit din 
comun sau oarecum aventuros. Greşisem socoteala timpului 
şi rămăsesem prea multă vreme în munţi, aşa că am fost 
surprins de primele zăpezi. Eram deci silit să rămân sus şi să 
caut un loc în care să aştept sfârşitul iernii fără să mor de 
foame. Singur-cuc, înzăpezit complet, nu era glumă! Spre 
norocul meu, m-am dus până la Lacul de Argint şi am zărit 
acolo o căsuţă de piatră din care ieşea fum; eram salvat. 
Proprietarul căsuţei era tocmai acel indian bătrân. Avea un 
nepot şi un strănepot care se chemau „Ursul-cel-Mare” şi 
„Ursul-cel-Mic” şi care... 

— Ah! Nintropan-hauey şi Nintropan-homoş? interveni 
Old Firehand din nou. 

— Da, aşa sunau cuvintele indiene. Îi cunoaşteţi cumva 
pe aceştia, sir? 

— Da, dar continuă, continuă! 

— Cei doi „urşi” plecaseră în munţii Wahsatch, unde au 
fost nevoiţi să rămână până-n primăvară. larna venise prea 
de timpuriu şi era cu neputinţă să treci de acolo prin masele 
de zăpadă până la Lacul de Argint. Aşa că am dat numai 
peste bătrân, dar nu era singur, mai primise înainte pe 
altcineva în căsuţa sa şi anume pe acest Engel, neamţul de 
care am pomenit, care se refugiase aici ca şi mine, de când 

cu primul viscol. O să vă povestesc totul pe scurt, aşa că vă 
spun doar că am petrecut toţi trei toată iarna împreună. N-am 
dus lipsă de mâncare: era vânat destul; frigul însă îi dăunase 
bătrânului şi de cum începu să sufle o boare călduţă, a trebuit 
să-l îngropăm. Ne îndrăgise şi ca să se arate recunoscător 
pentru ajutorul nostru, ne-a împărtăşit taina despre comoara 
din Lacul de Argint. Avea o bucată de piele foarte veche, pe 
care era desenat cu precizie locul cu pricina şi ne-a îngăduit 
să facem o copie după acest desen. Din întâmplare, Engel 
avea hârtie asupra lui, fără de care n-am fi putut copia 
desenul, căci bătrânul nu voia să ne dea bucata de piele, 
ţinând s-o păstreze pentru cei doi „urşi”. A îngropat-o în ziua 
morţii sale, dar n-am aflat unde, căci i-am respectat dorinţa şi 
n-am încercat s-o căutăm. După ce i-am făcut mormântul am 
plecat. Engel cususe hârtia cu desenul în căptuşeala 
vestonului tău. 

— N-aţi aşteptat întoarcerea celor doi „urşi”? întrebă Old 
Firehand. 

— Nu. 

— Asta a fost o mare greşeală. 

— Se poate; dar trăisem luni de zile înzăpeziţi şi ne era 
dor de oameni. Am şi ajuns în curând printre oameni, dar ce 
fel de oameni! Am fost atacați de o ceată de indieni din tribul 
Utah, care ne-au jefuit complet. Ne-ar fi omorât, cu siguranţă, 
dar îl cunoscuseră pe bătrânul indian şi când au aflat că ne- 
am ocupat de el şi că după moartea sa l-am înmormântat, ne- 
au lăsat viaţa, ne-au restituit cel puţin hainele şi ne-au dat 
drumul. Au păstrat însă armele noastre, lucru pentru care au 
mai puteam să le fim recunoscători, dat fiind că fără arme 
eram expuşi tuturor primejdiilor, chiar şi celei de a muri de 
foame. Spre norocul, sau mai degrabă spre nenorocul nostru, 
ne-am întâlnit a treia zi cu un vânător de la care am primit 
carne. Când a auzit că vrem să ne ducem la Pueblo, a pretins 
că are aceeaşi ţintă şi ne-a îngăduit să-l întovărăşim. 

— Acesta era roşcatul Brinkley? 

— Da. Îşi zicea altfel pe atunci, dar am aflat mai târziu 
că-l cheamă aşa. Ne-a tras de limbă în fel şi chip, iar noi i-am 
spus tot: numai despre comoară din lac şi despre desenul pe 
care Engel îl avea asupra sa nu i-am spus nimic, fiindcă 
înfăţişarea lui nu inspira încredere. N-am ce face, am avut 
dintotdeauna o antipatie pentru oamenii cu părul roşu, deşi 
socotesc că nici printre ei nu sunt mai mulţi nemernici decât 
printre cei care poartă pe cap un scalp de altă culoare. 
Bineînţeles că tăcerea noastră nu ne-a folosit la mare lucru. 
Cum numai el posedă arme, plecă adesea la vânătoare şi 
atunci noi doi stăteam laolaltă şi vorbeam aproape numai 
despre comoară. Odată s-a întors pe furiş, s-a strecurat în 
spatele nostru şi ne-a ascultat convorbirea. Când a pornit din 
nou după vânat, m-a poftit să mă duc cu el, zicând că patru 
ochi văd mai mult decât doi. După o oră, când ne depărtasem 
îndeajuns de Engel, mi-a spus că a auzit tot şi că, drept 
pedeapsă pentru neîncrederea noastră, o să ne ia desenul. 
Totodată, a şi scos cuțitul şi s-a repezit la mine. M-am apărat 
din răsputeri, dar în zadar; mi-a înfipt cuțitul în piept. Din 
fericire, însă, nu m-a nimerit în inimă, crezând totuşi că m-a 
omorât. Când m-am trezit, m-am văzut în mijlocul unei cete 
de imigranţi care mă găsiseră şi mă pansaseră. Le-am 
povestit ce se întâmplase, dar aceşti oameni simpli nu se 
simțeau în stare să regăsească urma ucigaşului. Eu însumi 
am avut nevoie de vreme îndelungată până m-am refăcut 
suficient ca să mă pot despărţi de cei care-mi salvaseră viaţa. 
Cum nu am găsit nici mormântul, nici cadavrul lui Engel, îmi 
îngăduiam să presupun că scăpase din mâinile ucigaşului. 

— Da, a scăpat — zise Old Firehand. 

— Cum? întrebă contramaistrul. Dumneavoastră ştiţi, sir? 

— Da. Dar am să vă spun mai încolo. Continuă 
povestirea! 

— Înainte de toate, m-am îndreptat spre cea mai 

apropiată aşezare, unde am avut parte de o primire bună şi 
de ajutor. Acolo am stat o jumătate de an făcând tot felul de 
munci ca să câştig îndeajuns pentru a pleca în ţinuturile din 
est. 

— Unde voiai să te duci? 

— La Engel. Ştiam că are un frate la Russelville, în 
Kentucky şi hotărâsem împreună să mergem la el ca să 
facem acolo preparativele pentru expediţia noastră spre Lacul 
de Argint. Când am sosit acolo, am auzit că acest frate se 
mutase în Arkansas; dar unde exact n-a ştiut nimeni să-mi 
spună. Lăsase la un vecin o scrisoare către Engel, pentru 
cazul că acesta ar întreba de el. Într-adevăr, venise şi primise 
scrisoarea în care desigur că era indicată noua adresă; apoi 
plecase iar; cât despre vecin, murise între timp. Dar Engel 
povestise aventura noastră la Russelville şi spusese că pe 
ucigaşul meu îl cheamă Brinkley. Cum şi în ce fel aflase acest 
nume, nu am cum să ştiu. Aşa, domnilor, asta e ce aveam de 
povestit. Dacă numele ăsta de Brinkley corespunde, mă bucur 
grozav că am să-l revăd pe nemernicul ăla şi socot că am să 
mă răfuiesc cu el. 

— Mai sunt şi alţii care au aceeaşi intenţie — observă Old 
Firehand. Acum mi-a mai rămas un singur lucru nelămurit. Ai 
spus adineauri că părul roşu al lui Brinkley nu e natural. De 
unde ştii? 

— E foarte simplu. Pe când trăiam laolaltă, se vede că-şi 
isprăvise colorantul şi atunci culoarea mai închisă începuse să 
se arate la rădăcina părului. 

— Well! Atunci nu mai e nici o îndoială că aţi avut de-a 
face cu „colonelul” roşcat. Toată viaţa şi activitatea acestui 
om pare să se compună numai din crime. Sper că reuşim azi 
să punem capăt şirului lor. 

— Asta doresc şi eu din suflet. Dar nu mi-aţi spus încă ce 
trebuie să facem ca să ne apărăm de atacul aşteptat. 

— Nici nu e nevoie s-o ştii de pe acum. O s-o afli la 

momentul potrivit. Deocamdată, muncitorii trebuie să stea 
liniştiţi; să fie pregătiţi pentru o întreagă noapte de veghe. 
Apoi să-şi pună la punct armele. Încă înainte de miezul nopţii 
se vor urca într-un tren care-i vă duse la locul cu pricina. 

— Well, mă mulţumesc cu aceste informaţii. Toată lumea 
o să se conformeze dispoziţiilor pe care le-aţi dat. 

După plecarea contramaistrului, Old Firehand se informă 
dacă inginerul nu are cumva doi muncitori care să semene la 
statură şi la faţă cu cei doi tramp-i făcuţi prizonieri; ar mai 
trebui să aibă şi curajul necesar pentru a lua locul 
prizonierilor pe locomotivă. Charoy se gândi câtva timp, apoi 
trimise un negru să aducă persoanele pe care le considera 
potrivite. Când veniră, Old Firehand îşi dădu seama că 
alegerea nu fusese proastă: staturile erau aproape la fel, iar 
în privinţa trăsăturilor feţei era de presupus că noaptea, pe 
întuneric, nu se vor remarca deosebirile. Mai urma să se 
asigure că vocile lor nu erau prea diferite. De aceea Old 
Firehand îi duse pe cei doi muncitori în camera lui Hartley, 
unde procedă la un scurt simulacru de interogatoriu, în aşa 
fel ca muncitorii să audă vocile tramp-ilor, pentru a le putea 
imita mai târziu, cât de cât. 

Când toate acestea fură gata, vânătorul ieşi din casă 
spre a mai cerceta o dată împrejurimile aşa cum obişnuiesc 
westman-ii. 

În cazul că veniseră spioni, aceştia se aflau fără îndoială 
într-un loc din care colonia de muncitori putea fi observată în 
timpul nopţii cât se poate de exact, fără a se expune vreunui 
pericol. Exista un astfel de loc şi se afla nu prea departe de 
casa inginerului. Fusese necesar să se sape terenul, aşa că în 
imediata apropiere a şinelor se înălța un taluz în vârful căruia 
creşteau câţiva arbori. De acolo, de sus, avea cea mai bună 
perspectivă, iar arborii ofereau paravanul necesar. Dacă 
prezenţa spionilor era de căutat undeva, acela era locul unde 
se impunea să-i cauţi. 

Old Firehand se strădui să ajungă neobservat înspre 
partea opusă, la baza micii ridicături de pământ, apoi se urcă 
târându-se. Îndată ce ajunse, văzu că socoteala lui fusese 
exactă. Zări sub arbori două persoane care se întreţineau cu 
voce scăzută. Curajosul vânător se apropie tiptil până ce 
capul său atinse trunchiul copacului lângă care şedeau. Ar fi 
putut să-i atingă cu mâinile. Putea să-şi permită să se apropie 
de ei într-atât, fiindcă costumul său cenuşiu nu se distingea 
de sol nici dacă cineva avea ochii extrem de ageri. Din 
păcate, conversaţia lor încetase tocmai şi trecu o bună 
bucată de vreme până ce unul din ei zise: 

— Dar ai aflat ce-o să urmeze mai târziu, după ce am 
isprăvit aici? 

— Nimic sigur — răspunse celălalt. 

— Circulă fel de fel de zvonuri, dar probabil că doar 
câţiva ştiu ceva sigur. 

— Da, „colonelul” e tăcut şi are numai puţini confidenţi. 
Planul lui real îl cunosc fără îndoială numai cei care au fost cu 
el înaintea noastră. 

— Te gândeşti la Woodward, care a scăpat cu el din 
mâinile rafter-ilor? Păi ăsta pare să fie foarte comunicativ 
tocmai faţă de tine. Nu ţi-a spus nimic? 

— Aluzii, nimic mai mult. Din cuvintele lui trag concluzia 
că „colonelul” n-are intenţia să ţină toată ceata noastră 
adunată în jurul lui. Un număr aşa de mare de oameni e doar 
o piedică pentru realizarea planurilor sale ulterioare. Şi nu pot 
decât să-i dau dreptate. Cu cât suntem mai mulţi, cu atât mai 
mic e câştigul ce-i revine fiecăruia. Mă gândesc că o să-i 
aleagă pe cei mai buni şi o să dispară cu ei subit. 

— Ei, drăcie! Atunci ar însemna că ceilalţi să fie traşi pe 
sfoară? 

— Cum, traşi pe sfoară? 

— Ei, dacă, de exemplu, „colonelul” dispare mâine cu cei 
pe care vrea să-i păstreze alături de el? 

— N-ar fi rău deloc. Eu m-aş bucura. Se înţelege de la 
sine că noi doi n-o să fim printre cei înşelaţi, care rămân 
mofluzi! 

— Poţi să mi-o dovedeşti? Dacă nu, o să stau cu ochii în 
patru şi-o să fac scandal. 

— Nu e greu să aduci dovada. Nu te-a trimis încoace cu 
mine? 

— Şi ce dacă? 

— O asemenea misiune nu se dă decât unor oameni 
dibaci şi de încredere. Încredinţându-ne supravegherea 
acestui loc, ne-a dat cel mai bun certificat. Ce reiese din asta? 
Dacă are într-adevăr intenţia să scape de mulţi dintre ai 
noştri, noi n-o să facem parte dintre aceştia. ci, în orice caz, 
dintre cei pe care-i ia cu sine. 

— Hm! E valabil. Raționamentul ăsta e bun şi mă 
linişteşte. Dar dacă crezi că şi eu am să fiu printre cei aleşi, 
de ce te ascunzi de mine şi nu-mi spui ce ţi-a împărtăşit 
Woodward despre planurile „colonelului”? 

— Pentru că nu sunt încă lămurit nici eu. Dar dacă vrei, 
îţi spun ce ştiu. E vorba de o expediţie în munţi. Pe undeva, 
sus, a trăit cândva, în timpuri străvechi, un popor al cărui 
nume îmi scapă acum. Acest popor ori a plecat spre nord, ori 
a fost exterminat, dar, înainte de asta, a scufundat comori 
enorme în lac. 

— Prostii! Cine posedă comori le ia cu el când pleacă. 

— Ţi-am spus doar că e posibil să fi fost exterminați! 

— În ce constă presupusa comoară? În bani de aur? 

— Asta nu ştiu. Nu sunt un învăţat şi prin urmare nu pot 
să-ţi spun dacă aceste popoare vechi au bătut monede. 
Woodward zicea că era un popor păgân şi că avea temple 
uriaşe cu idoli din aur şi argint masiv şi cu nenumărate vase 
de acelaşi fel. Bogăţiile astea zac în Lacul de Argint, de aceea 
se şi numeşte aşa. Colonelul posedă, pare-se, un desen cu 
ajutorul căruia vom fi în stare să dibuim exact şi cu 

certitudine locul cu pricina. 

— Aşa! Şi unde se află acest Lac de Argint? 

— Asta nu ştiu. În nici un caz n-o să vorbească despre 
asta până n-a hotărât pe cine vrea să ia cu el. Se înţelege de 
la sine că nu-şi poate divulga dinainte secretul şi intenţiile. 

— Bineînţeles! Dar afacerea e periculoasă, în orice caz! 

— De ce? 

— Din pricina indienilor. 

— Pshaw! Acolo nu locuiesc decât doi roşii, nepotul şi 
strănepotul indianului de la care are desenul. lar pe ăştia doi 
i-ai curăța cu două împuşcături! 

— Dacă-i aşa, să zic şi eu că e bine. N-am mai fost sus, în 
Munţii Stâncoşi, deci trebuie să mă bizui pe cei care se pricep 
la chestiunea asta. Deocamdată, găsesc că ar trebui să ne 
concentrăm toată atenţia asupra loviturii noastre de azi. Crezi 
că o să reuşească? 

— Cu siguranţă. Uită-te şi tu ce linişte e în toată colonia! 
Nu e om care să bănuiască ceva despre prezenţa noastră sau 
ceva în legătură cu proiectul nostru. lar doi dintre cei mai 
buni şi mai şireţi dintre ai noştri sunt de pe acum acolo, ca să 
pregătească terenul. Cine s-ar putea gândi aşadar la un eşec! 
Trenul soseşte aici, stă cinci minute şi porneşte mai departe. 
La o oră de drum de aici vor da de focul nostru. În dreptul lui, 
cei doi tovarăşi ai noştri care se află pe locomotivă pun 
mecanicului revolverul în piept şi-l silesc să oprească trenul. 
Noi îl înconjurăm, „colonelul” se urcă şi ia... 

— Ho-ho! îl întrerupse celălalt. Cine se urcă? Nu cumva 
„colonelul” singur? Sau numai cu câţiva, cu care apoi pune 
frumuşel în mişcare maşina cu aburi şi salutare? Mai încolo 
opreşte, coboară, ia jumătate de milion şi dispare? lar ceilalţi 
se trezesc mofluzi şi se aleg numai cu propriile lor mutre 
uluite? Nu, aşa nu mă joc! 

— Ce-ţi închipui! făcu celălalt pe un ton supărat. Ţi-am 
mai spus: în cazul în care „colonelul” ar avea într-adevăr 

intenţia asta, noi doi ne-am găsi printre cei care se vor urca în 
tren. Dacă, pe de altă parte, Lacul de Argint ne oferă comori 
atât de uriaşe, nu-i nevoie să procedăm necinstit faţă de 
tovarăşii noştri de aici; fiecare îşi primeşte partea, după 
aceea „colonelul” poate să-şi aleagă pe cine vrea ca să-l 
însoţească în munţi. Gata! Să nu mai vorbim despre asta! 
Acum aş vrea să ştiu numai ce e cu locomotiva aceea de colo; 
focul arde sub cazan, deci e gata de plecare. Încotro? 

— Poate că e locomotiva de probă, care urmează să 
plece înaintea trenului cu bani? 

— Nu. Atunci n-ar aştepta încă de pe acum. Trenul nu 
vine decât după ora trei. Mie, locomotiva asta nu-mi place şi 
tare aş vrea să aflu ce se urmăreşte cu ea. 

Omul exprima o bănuială de care trebuia ţinut într- 
adevăr cont. Old Firehand îşi dădu seama că locomotiva nu 
poate rămâne acolo. Era una mică, obişnuită pentru trenurile 
utilizate în timpul construcţiei, de care se ataşează vagoane 
pentru transportul de pământ. În aceste vagoane urmau să 
fie transportaţi muncitorii. Pentru a risipi bănuielile iscoadei, 
nu se mai putea aştepta acum până la miezul nopţii, ci 
trebuia pornit numaidecât. Old Firehand se retrase deci târâş 
şi se furişă până la casa inginerului, ca să-i comunice ce 
auzise. 

— Well! făcu acesta. Atunci trebuie să-i expediem pe 
oamenii noştri numaidecât. Dar spionii or să-i vadă când se 
urcă în tren! 

— Nu. Le dăm ordin muncitorilor să se furişeze nevăzuţi; 
să meargă cale de vreun sfert de oră de-a lungul liniei şi să 
aştepte acolo până soseşte trenul gol, ca să-i ia; cum 
zgomotele nu se aud la distanţa asta şi cum linia face înainte 
o cotitură, spionii n-or să vadă şi nici n-or să audă că trenul s- 
a oprit acolo. 

— Şi câţi oameni rețin aici? 

— Douăzeci sunt de-ajuns pentru apărarea casei 

dumneavoastră şi pentru paza celor doi prizonieri. Măsurile 
pe care le luaţi pot fi executate în răstimp de o jumătate de 
oră, apoi trenul porneşte. Mă furişez din nou pe la spioni ca să 
aud ce mai spun. 

În curând se afla iar în apropierea celor doi bandiți care 
tăceau acum. Avea aceeaşi perspectivă ca şi ei asupra 
întregului teren şi-şi dădu toată osteneala să remarce vreo 
mişcare a localnicilor, dar în zadar. Oamenii se depărtau pe 
ascuns, cu atâta prudenţă, încât spionii nu aveau habar de ce 
se-ntâmplă. De altfel, lămpile din clădiri şi căsuțe erau prea 
slabe ca să lumineze localitatea în aşa fel încât să poţi 
distinge bine nişte oameni umblând prin ea. Deodată, văzu o 
lanternă cu lumină vie purtată din casa inginerului înspre 
şine. Cel care o ducea strigă tare, ca să se audă până 
departe: 

— Trenul de marfă gol porneşte spre Wallace! Au nevoie 
de vagoane acolo! 

Cel care striga aşa era inginerul. Se înţelesese cu 
mecanicul, aşa că acesta îi răspunse la fel de tare: 

— Well, sir! Bine că pornim în sfârşit şi nu mai ard 
cărbunii degeaba! Aveţi vreun comision de dat pentru cei din 
Wallace? 

— Nimic, doar să-i spui noapte bună inginerului pe care-l 
vei găsi probabil la o partidă de cărţi când o să ajungeţi. Good 
road! 

— Good night, sir! 

Câteva şuierături stridente, apoi trenul se puse în 
mişcare. Când huruitul roţilor se stinse în depărtare, unul 
dintre spioni zise: 

— Ei, acum ştii ce e cu locomotiva asta? 

— Da, m-am liniştit. Duce vagoane goale la Fort Wallace 
unde au nevoie de ele. Bănuiala mea era neîntemeiată. 


1 Drum bun (în limba engleză în text). 
* Noapte bună (în limba engleză în text). 

— Bănuială n-are nici un rost aici. Planul e bine ticluit şi 
trebuie să reuşească fără doar şi poate. În fond, am putea 
pleca acum. 

— Ba nu. „Colonelul” ne-a poruncit să aşteptăm până la 
miezul nopţii şi suntem datori să-i dăm ascultare. 

— Mă rog, dacă vrei! Dar dacă e să rezist până atunci, nu 
văd de ce să-mi obosesc ochii inutil. Mă culc şi dorm. 

— Şi eu; e lucrul cel mai cuminte. Mai târziu n-o să avem 
timp şi probabil nici chef de odihnă. 

Old Firehand se strecură la iuţeală mai încolo, căci cei 
doi bandiți se urniseră de la locurile lor ca să se instaleze cât 
mai comod. Se întoarse la casa inginerului, întâlnindu-se cu 
acesta în uşă. Intrară împreună şi se aşezară la un pahar de 
vin, cu nişte ţigări de foi, ca să aştepte ora plecării. Nu mai 
erau decât douăzeci de muncitori în localitate, un număr mai 
mult decât suficient. Ceilalţi plecaseră pe ascuns, conform 
ordinului primit, în afara localităţii, se aşteptară unii pe alţii şi 
astfel adunaţi, merseră de-a lungul liniei până la distanţa 
stabilită. Rămaseră acolo până ce sosi trenul să-i ia, pentru a- 
i duce până la Eagle-tail unde se opri. Era cu neputinţă ca 
tramp-ii să mai observe ce avea să urmeze, căci fără îndoială 
porniseră şi ei. 

Old Firehand alesese un loc extrem de favorabil. Trenul 
trecea acolo peste râul strâns între maluri înalte. Pe vremea 
aceea exista un pod provizoriu, pe care erau aşezate şinele, 
iar pe malul celălalt intră numaidecât într-un tunel lung de 
vreo şaptezeci de metri. La câţiva paşi înainte de a ajunge pe 
pod, trenul se opri, dar nu era gol, cum crezuseră spionii; 
ultimele două vagoane erau încărcate cu lemne de foc şi 
cărbuni. Îndată ce roţile încetară să se mai învârtească, din 
întunericul nopţii ieşi o fiinţă mică şi bondoacă, arătând ca o 
femeie, se apropie şi-l întrebă pe mecanic cu o voce subţire, 
de falset: 

— Sir, ce căutaţi aici de pe acum? Nu cumva aţi adus 

muncitorii? 

— Ba da — răspunse mecanicul, uitându-se mirat la 
făptura asta ciudată, care stătea tocmai în razele de lumină 
ale focului din locomotivă. Dar dumneavoastră cine sunteţi? 

— Eu? zise grăsunul râzând. Eu sunt mătuşa Droll. Ei, nu 
vă speriaţi chiar aşa de rău! Să nu vă zdruncinaţi cumva 
nervii. Mătuşă nu sunt decât aşa, între altele; o să vi se 
explice mai încolo cum vine asta. Deci, de ce-aţi venit? 

— Aşa ne-a poruncit Old Firehand, fiindcă a ascultat ce 
vorbeau doi spioni trimişi de tramp-i, care ar fi intrat la 
bănuieli dacă porneam mai târziu. Îi găsim aici pe oamenii 
vestitului vânător? 

— Da, dar să n-o rupeţi la fugă de frică; sunt numai 
unchi, eu sunt singura mătuşă din companie. 

— Nici nu mă gândesc să mă tem de dumneavoastră, 
domnişoară sau doamnă. Şi unde sunt tramp-ii? 

— Au plecat; au şters-o acum vreo trei sferturi de oră. 

— Atunci putem începe cu descărcatul lemnelor şi al 
cărbunilor. 

— Da. Dar întâi luaţi-i pe oamenii dumneavoastră din nou 
pe bord, apoi mă urc şi eu, ca să vă dau indicaţiile necesare. 

— Dumneavoastră? Indicaţii? Nu cumva aţi fost numit 
general al acestui corp de armată? 

— Ba tocmai, cu voia dumneavoastră, fireşte. Aşa, 
iacătă-mă! Şi acum, puneţi-vă calul să alerge încetişor peste 
pod şi-l opriţi apoi în momentul când vagoanele cu cărbuni de 
la coadă au ajuns la intrarea tunelului. 

Droll se urcase pe locomotivă. Muncitorii săriseră din 
tren când oprise şi acum trebuiseră să se urce iar în vagoane. 
Contramaistrul se uită din nou la făptura bondoacă 
măsurând-o cu o privire din care ghicea că nu-i vine uşor să 
dea ascultare comenzilor acestei mătuşi dubioase. 

— Ei, ce faci? întrebă Droll. 

— Sunteţi cu adevărat omul de care trebuie să ascult? 

— Da, da! Şi dacă n-o faci imediat, îţi vin numaidecâăt în 
ajutor. N-am nici un chef să stau până-n ziua de apoi pe acest 
pod, de parc-am prins rădăcini! 

După aceste vorbe, scoase cuțitul de vânătoare şi-i 
îndreptă vârful spre stomacul lui Watson. 

— Ei, drăcie — strigă acesta — ce mătuşă înţepătoare şi 
tăioasă! Dar tocmai pentru că aţi scos cuțitul, mă văd silit să 
vă iau mai degrabă drept un tramp decât drept aliat. Puteţi să 
vă legitimaţi? 

— Încetaţi cu prostiile! răspunse grăsunul pe tonul cel 
mai serios, băgând cuțitul la loc în cingătoare. Suntem 
staţionaţi dincolo de tunel. Prin faptul că v-am ieşit înainte 
până peste pod, v-am dovedit doar că ştiu de venirea 
dumneavoastră şi că, deci, nu pot face parte dintre tramp.i. 

— Ei, hai să trecem dincolo! 

Trenul trecu podul, intră apoi în tunel şi opri când 
ultimele, două vagoane ajunseră înaintea intrării. Acum 
muncitorii săriră iarăşi din tren şi goliră unul din vagoanele 
basculante, răsturnând încărcătura pe jos. Apoi trenul îşi 
continuă drumul până dincolo de tunel, oprind în aşa fel ca al 
doilea vagon încărcat să fie în dreptul ieşirii, unde fu 
descărcat la rândul lui. Aceste basculante sunt construite în 
aşa fel, ca saşiul cu roţile să stea pe loc, în timp ce platforma 
de pe ele se înclină într-o parte, se goleşte şi se readuce apoi 
în poziţia dinainte. Muncitorii coborâră ca să aşeze lemnele şi 
cărbunii descărcaţi în faţa tunelului şi dincolo de el, în două 
grămezi care să ardă cu uşurinţă. Contramaistrul mai porni o 
dată pentru a duce trenul ceva mai departe; îl opri acolo şi se 
întoarse pe jos. 

Neîncrederea lui se evaporase. Tot ce vedea cu ochii era 
făcut să-l convingă că se află printre oamenii căutaţi. Tunelul 
fusese practicat într-o stâncă înaltă, pe după care ardea un 
foc ce nu putea fi zărit din valea râului, unde tramp-ii îşi 
avuseseră tabăra. În jurul acestui foc se aşezară rafteriii şi 

toţi ceilalţi care veniseră cu Old Firehand la Eagle-tail. De o 
parte şi de alta a focului bătuseră doi pari în pământ, care se 
bifurcau la vârf; peste aceste furci aşezaseră de-a curmezişul 
o stinghie în care înfipseseră hălci mari de carne de bizon şi 
învârteau această frigare deasupra focului. 

Invitară muncitorii să mănânce „bizon à la prairie” cu ei 
şi curând toţi se ospătară din carnea suculentă. Fireşte că în 
imediata apropiere a focului nu era loc decât pentru câţiva, 
aşa că se formară grupuri diverse, servite de rafterii care se 
considerau amfitrioni. Afară de bizon, aveau şi vânat mai 
mărunt, aşa că era mâncare destulă pentru toţi, deşi 
muncitorii de la căile ferate erau atât de numeroşi. Droll îşi 
luase o bucată mare de muşchi de bizon, tăia din ea 
îmbucături uriaşe, le băga în gură una după alta şi mesteca 
pierdut în gânduri, cu zel şi evlavie; atunci contramaistrul 
intră în vorbă cu el: 

— la ascultați, sír, Old Firehand mi-a recomandat să mă 
adresez dumneavoastră ca să aflu ce a devenit concetăţeanul 
dumneavoastră, Engel. 

— Engel? La care Engel vă referiţi? 

— La acela care era vânător şi puitor de capcane sus, în 
munţi, pe la Lacul de Argint. 

— La el vă referiţi? strigă Droll surprins. Dar unde l-aţi 
cunoscut? 

— Păi, tocmai la Lacul de Argint. Am fost nevoiţi să stăm 
o iarnă întreagă acolo, pentru că am fost înzăpeziţi şi... 

— Atunci vă zice Watson? strigă Droll, întrerupându-l. 

— Da, sir, aşa mă cheamă. 

— Watson, Watson, Heavens! Domnule, te cunosc cum 
îmi cunosc buzunarele, deşi nu te-am văzut niciodată. 

— Vasăzică, vi s-a povestit despre mine? Cine v-a vorbit 
de mine? 

— Fratele prietenului dumitale Engel. la uită-te aici! Pe 
băiatul ăsta îl cheamă Fred Engel; e nepotul tovarăşului 

dumitale de la Lacul de Argint şi a pornit cu mine ca să-l 
căutăm pe ucigaşul tatălui tău. 

— Tatăl lui a fost ucis? întrebă Watson, strângând mâna 
tânărului şi înclinând capul spre el cu tristeţe. 

— Da şi anume din cauza unui desen care... 

— larăşi desenul! întrerupse contramaistrul. Îl cunoaşteţi 
pe ucigaş? Probabil că e „colonelul” roşcat. 

— Da, el e, sir! Dar... se zicea că te-a omorât şi pe 
dumneata. 

— M-a rănit doar, sir, m-a rănit. Din fericire, cuțitul n-a 
pătruns în inimă. lar dumneata, master Droll, ştii să-mi spui, 
vasăzică, ce-a devenit prietenul meu? 

— Da, ştiu — răspunse grăsanul. Un om mort, asta a 
devenit. „Colonelul” l-a rănit, exact ca pe dumneata şi bietul 
om a murit din cauza asta. 

— Povesteşte-mi, domnule, povesteşte-mi! 

— Se poate relata totul la iuţeală. După ce „colonelul” te- 
a ademenit departe de tabără, Engel a intrat la bănuieli. De 
ce individul luase cu el pe acela dintre dumneavoastră care 
nu era înarmat? Trebuia să fi urmărit un ţel anume, fără nici o 
legătură cu vânătoarea. Amândoi aţi fost neîncrezători faţă 
de „colonel” şi acum Engel era îngrijorat de soarta dumitale. 
Grija asta nu i-a dat pace, aşa că a pornit să vă caute, 
mergând pe urmele voastre. Îngrijorarea i-a grăbit paşii, aşa 
că peste vreo oră ajunsese destul de aproape ca să vă vadă 
pe amândoi. leşea tocmai de după tufiş, când te-a zărit; dar 
ce-a văzut l-a făcut să dea înapoi. Împietrit de groază, se uita 
printre ramuri. Roşcatul îşi înfipsese cuțitul în dumneata şi 
acum stătea în genunchi peste corpul dumitale ca să se 
convingă dacă rana e mortală. Apoi s-a ridicat şi a rămas aşa 
câtva timp, stând parcă pe gânduri. Ce era să facă Engel? Să-l 
atace pe ucigaşul bine înarmat ca să te răzbune, el care n- 
avea arme? Ar fi fost o nebunie. A întors deci spatele şi a 
fugit, făcând întâi calea întoarsă pe urmele lăsate şi apoi, 

când a dat de un teren favorabil. A cotit spre est. Dar în 
curând avea să afle că ucigaşul îl urmăreşte de aproape. 
Engel urcase un deal şi privind în urmă, l-a zărit pe „colonel” 
venind, încă în vale, dar la o distanţă de cel mult zece minute. 
Dincolo de deal era o prerie întinsă. Engel a coborât panta în 
fugă şi a alergat mai departe, cât a putut de repede. Goana a 
durat peste o oră, până ce Engel a văzut în faţa sa nişte 
tufişuri; se credea salvat; dar tufişurile erau depărtate unele 
de altele şi între ele creştea iarbă deasă, care păstra bine 
urmele paşilor. Privaţiunile de peste iarnă îl slăbiseră pe 
fugar; urmăritorul se tot apropia. Mai uitându-se o dată în 
urmă, l-a văzut la cel mult o sută de paşi. Asta i-a sporit 
forţele pentru un ultim efort. A dat de o apă. Era Orfork, un 
afluent al lui Great River. A alergat într-acolo, dar n-a apucat 
să se arunce în apă, când a auzit un foc de armă. A simţit că 
o lovitură de pumn în partea dreaptă a corpului, dar a sărit 
totuşi în apă ca să treacă înot pe malul celălalt. Atunci a zărit 
în stânga sa o gârlă care se vărsa în râu. S-a îndreptat spre 
gura acestei gârle şi a mai înotat puţin în susul apei până a 
dat peste arbuşti cu ramuri dese ce atârnau până-n apă, 
formând o perdea de nepătruns privirilor datorită firelor de 
iarbă aduse de apă şi agăţate de ramuri. Se vâri sub ele şi 
rămase locului, tremurând de agitaţie, de efort şi de frică. Dar 
cel puţin dăduse cu picioarele de fundul apei. „Colonelul” 
roşcat ajunsese şi el la malul râului; nevăzându-l pe Engel şi 
dat fiind că râul era îngust, credea că-l trecuse înot şi a intrat 
şi el în apă. Dar nu putea trece decât cu mare prudenţă, 
pentru că nu voia să-şi ude armele de foc şi muniţiile. A trecut 
o bună bucată de vreme până ce, înaintând pe spate şi ţinând 
aceste obiecte deasupra apei, a ajuns pe malul celălalt şi a 
dispărut în tufiş. 

— Dar s-a întors, desigur — fu de părere Humply-Bill. 
Cum nu putea găsi nici o urmă dincolo, trebuia să presupună 
că fugarul se mai afla pe malul de dincoace. 

— Fireşte — încuviinţă Droll — întâi a cercetat solul de-a 
lungul malului, pe urmă s-a întors ca să caute şi dincoace; dar 
nici aici nu era vreo urmă; asta l-a indus în eroare. De două 
ori a trecut pe lângă ascunziş fără să-l remarce pe cel ascuns 
acolo. Acesta a mai tras cu urechea multă vreme, dar fără să- 
| mai audă pe ucigaş şi fără să-l revadă. Totuşi, a mai rămas 
în apă până s-a făcut întuneric; apoi a trecut înot pe malul 
celălalt şi a alergat spre vest, umblând toată noaptea, ca să 
se îndepărteze cât mai mult. 

— Nu era rănit? 

— Ba da, avea o rană superficială lateral, sub braţ. De 
emoție şi din cauza apei reci, abia o remarcase sau n-o luase 
în seamă; dar în drum rana a început să-l usture. A astupat-o 
cât a putut de bine, până ce a găsit dimineaţa nişte frunze 
răcoritoare pe care le-a pus pe rană, schimbându-le din când 
în când. Era obosit de moarte şi-i era o foame chinuitoare pe 
care încerca să şi-o astâmpere cu rădăcini. În halul ăsta s-a 
forţat, a mers abia târându-se mai departe, până spre seară, 
când a dat de o aşezare omenească solitară, ai cărei locuitori 
l-au primit cu ospitalitate. Era aşa de slăbit, că nu era în stare 
nici măcar să le povestească prin ce trecuse; s-a prăbuşit într- 
un leşin. Când s-a trezit, era culcat într-un pat vechi, fără să 
ştie cum a ajuns acolo. Apoi a aflat că zăcuse aproape două 
săptămâni fără cunoştinţă, în friguri, aiurind tot timpul despre 
crimă, sânge, fugă şi apă. Abia acum şi-a povestit aventura şi 
a aflat că gazda, un cowboy, a întâlnit între timp un om cu 
părul roşu care s-a interesat dacă nu cumva primiseră un 
străin în aşezarea lor. Cowboy-ul îl mai întâlnise cândva pe 
acest om la Colorado Springs şi ştia că-l cheamă Brinkley; nu-l 
considera demn de încredere şi răspunsese negativ. Aşa a 
aflat Engel numele ucigaşului; bineînţeles că n-aş pune 
rămăşag că tipul se numeşte într-adevăr aşa. Rana s-a 
vindecat şi pe urmă, cu un prilej oarecare, gazdele l-au luat 
cu ei la Las Animas. 

— Deci nu s-a dus la Pueblo — zise contramaistrul. Altfel 
aş fi dat de urma lui mai târziu, când am trecut pe-acolo. Ce a 
făcut după aceea? 

— S-a angajat căruţaş la o caravană de comerţ care 
umbla că pe vremuri, pe drumul din Arkansas spre Kansas 
City. Acolo, primindu-şi salariul, s-a văzut în posesia 
mijloacelor de a se duce la fratele său. Sosit la Russelville, a 
auzit că acesta plecase, dar a primit de la un vecin o 
scrisoare lăsată pentru el, în care-i scria că-l va găsi la 
Benton, în Arkansas. 

— A, deci acolo! Şi tocmai Benton e una din puţinele 
localităţi unde n-am fost! zise Watson. Şi cum a rămas cu 
desenul pe care-l avea asupra lui? 

— Se cam ştersese în apa râului Orfork şi Engel a trebuit 
să-l copieze. Fireşte că i-a povestit fratelui său totul şi acesta 
era dispus să plece cu el călare ca să întreprindă expediţia. 
Din păcate, s-a constatat în curând că păţania aceea nu a 
rămas fără urmări, aşa cum crezuse la început. Engel a 
început să tuşească şi slăbea văzând cu ochii. Medicul i-a 
spus că are tuberculoză galopantă şi, la două luni după ce-şi 
regăsise fratele, a murit. Statul prelungit în apa rece de 
primăvară făcuse din el un candidat la moarte. 

— Prin urmare, tot „colonelul” ăsta îl are pe conştiinţă! 

— De l-ar avea numai pe el pe conştiinţă! Aici, printre 
noi, se află mai mulţi care au o răfuială cu acest multiplu 
ucigaş. Dar ascultă ce s-a mai întâmplat pe urmă! Engel, 
fratele, era un om avut, care-şi cultiva pământul şi mai făcea 
pe de lături şi ceva negoţ, realizând venituri frumuşele. Avea 
doi copii, un băiat şi o fată. Familia consta din părinţi, aceşti 
doi copii şi un băiat la toate, care, la nevoie, făcea şi treaba 
unei fete în casă. Într-o zi, iată că vine un străin la Engel şi-i 
propune o afacere atât de rentabilă, încât Engel e încântat. 
Străinul s-a dat drept proprietarul unei întreprinderi de vase 
fluviale, spunând că făcuse avere datorită norocului pe care-l 

avusese când fusese căutător de aur. Cu această ocazie, 
aduse vorba despre faptul că pe vremea aceea cunoscuse un 
vânător numit Engel şi el un german. Se referea, fireşte, la 
fratele mort şi au avut să-şi povestească atâtea, încât a 
trecut după-amiaza şi seara fără că străinul să se gândească 
la plecare. Bineînţeles, l-au invitat să rămână peste noapte şi 
a primit, după oarecari insistenţe. În cele din urmă Engel a 
povestit moartea fratelui său şi cauza acestei morţi, apoi a 
scos desenul dintr-un dulăpior pe care-l avea în perete. Mai 
târziu, s-au dus toţi la culcare. Ai casei dormeau la etaj, 
familia într-o odăiţă situată spre spatele casei, iar feciorul tot 
sus, dar la o parte, într-o cămăruţă. Oaspetelui i-au pregătit 
camera cea mai bună, spre faţadă. La parter închiseseră uşile 
şi Engel luase cheile cu el, cum făcea de obicei. Nu de mult 
băiatul Fred îşi serbase aniversarea şi primise în dar un mânz. 
de doi ani. Îşi aduse aminte că în seara asta, din pricina 
multelor aventuri interesante care s-au povestit, uitase să 
dea de mâncare căluţului. Se sculă deci şi părăsi odaia tiptil, 
ca să nu trezească pe nimeni. La parter, trase zăvorul uşii din 
dos şi trecu prin curte la grajd. Nu găsise de trebuinţă să ia o 
lanternă; de altfel, bucătăria unde se găsea lanterna era 
încuiată. Fu deci nevoit să dea de mâncare calului pe 
întuneric, aşa că-i trebui mai mult timp ca de obicei. Încă nu 
isprăvise, când i se păru că aude un țipăt. leşi din grajd şi 
văzu din curte că în dormitor e lumină. Ea dispăru, spre a 
apărea îndată în camera argatului. Acolo se iscă o gălăgie 
mare. Argatul ţipa, mobilele trosneau; Fred auzi îngrozit că 
acolo sus are loc o luptă disperată. Apoi răsună două 
împuşcături. Fred ţipă înspăimântat. În aceeaşi clipă, străinul 
apăru la fereastră; azvârli pistolul fumegând încă şi sări în 
curte ca să se arunce asupra băiatului şi să-l calce în picioare, 
îi scăpă însă cuțitul din mâna ridicată ca să-l înfigă în Fred. În 
culmea primejdiei, Fred reuşi să pună mâna pe cuţit şi, cu 
puterea desperării, îl împlânta în pulpa adversarului. Acesta 

scoase un urlet de furie şi durere şi sări în lături. Ca fulgerul, 
Fred se avânta şi fugi. Rana îl împiedica pe ucigaş să se ia 
după el. Mânat de groază morţii, băiatul alergă până la 
vecinul cel mai apropiat. Locuinţa acestuia era situată, 
întocmai ca şi casa lui Engel, mai în afara localităţii. Oamenii 
auziră strigătele de ajutor ale lui Fred, se treziră numaidecât 
şi ieşiră. Auzind ce se întâmplase, îşi luară armele şi se 
întoarseră cu băiatul la casa lui. Încă de departe văzură că 
arde la etaj. Străinul îi dăduse foc şi apoi se făcuse nevăzut. 
Flăcările se întinseseră atât de repede, încât nu se mai 
puteau urca; salvară cam tot ce se afla în încăperile de la 
parter; dar dulăpiorul din perete era larg deschis şi gol. 
Cadavrele, neputând fi scoase, au ars. 

— Groaznic, fioros!  exclamară cei din jur când 
povestitorul făcu o pauză. Fred Engel stătea şi el printre cei 
din jurul focului, cu faţa îngropată în palme şi plângea 
încetişor. 

— Da, îngrozitor! făcu Droll dând din cap. Cazul a stârnit 
destulă vâlvă. S-au făcut cercetări în toate direcţiile, dar în 
zadar. Fraţii Engel aveau o soră la Sf. Louis, soţia unui 
armator fluvial bogat. A oferit zece mii de dolari primă pentru 
prinderea ucigaşului şi incendiatorului; dar nici asta n-a folosit 
la nimic. Atunci i-a venit ideea să se adreseze biroului de 
detectivi particulari Harris şi Blother şi asta a avut efect. 

— Efect? întrebă Watson. Văd că ucigaşul mai e în 
libertate! Presupun, fireşte, că e „colonelul”. 

— Da, mai e în libertate — răspunse Droll — dar e ca şi 
lichidat. M-am dus la Benton ca să încerc să deschid ochii mai 
bine decât au făcut-o alţii înainte... 

— Dumneata? De ce dumneata? 

— Ca să-mi câştig cei cinci mii de dolari. 

— Era vorba de zece mii? 

— Onorariul se împarte — explică Droll. Jumătate iau 
Haris şi Blother, jumătatea cealaltă detectivul. 

— Păi atunci dumneata, sir, eşti poliţist? 

— Hm! Cred că am de-a face aici numai cu oameni 
cumsecade, printre care nu se află nici unul pe urmele căruia 
să fiu trimis vreodată, aşa că pot să vă spun ce am tăinuit 
până acum: sunt detectiv particular şi anume pentru anumite 
districte din vestul îndepărtat. Am dat pe mâna călăului o 
seamă de răufăcători care se credeau în perfectă siguranţă şi 
am de gând să mai exercit treaba asta în continuare. Aşa. 
Acuma ştiţi şi cunoaşteţi şi motivul pentru care nu obişnuiesc 
să vorbesc despre mine. Bătrânul Droll. de care au râs sute 
de oameni, nu e tocmai un tip atât de ridicol, dacă-l cunoşti 
mai bine. Dar asta nu-şi are locul aici; aveam să vă vorbesc 
despre crimă. 

Acum toţi se uitau la Droll cu alţi ochi. Mărturisirea lui că 
era detectiv arunca o cu totul altă lumină asupra întregii sale 
personalităţi, asupra tuturor curiozităţilor pe care le afişa. Îşi 
folosea felul de a fi comic drept paravan, pentru a-şi putea 
întinde gheara cu atât mai sigur după cei pe care voia să-i 
prindă. 

— Vasăzică — urmă — l-au căutat în primul rând pe Fred 
şi l-au descusut. Am aflat ce se povestise şi ce se vorbise. 
Dulăpiorul din perete îl deschisese ucigaşul. Nu-l spărsese, 
pentru că zgomotul i-ar fi alarmat pe-ai casei. Aşa că Îi 
omorâse ca să ia desenul. Prin urmare, avea intenţia să se 
ducă la Lacul de Argint. Trebuia să-l urmăresc şi să-l iau pe 
Fred cu mine, fiindcă el îl văzuse şi avea să-l recunoască. Încă 
de pe vapor l-am bănuit pe individul acela; în tabăra rafter 
ilor, Fred l-a recunoscut; iar azi sper să ajungă pe mâna mea. 

— A dumitale? întrebă bătrânul Blenter. Oho! Ce ai de 
gând să-i faci? 

— O să vedem. Nu e de loc necesar să-l car cu mine la 
Benton. Dacă aduc dovada morţii sale şi a faptului că am 
contribuit la ea, atunci premiul mi-e asigurat ca acest 
sleeping-gown. Pentru moment am vorbit destul şi am să 

dorm niţel. Treziţi-mă când o fi timpul. 

Se ridică să-şi caute un locşor mai izolat şi mai întunecat. 
Ceilalţi însă nu se gândeau la somn. Cele auzite îi preocupară 
încă multă vreme, apoi ciocnirea aşteptată cu _ trampii 
alcătuia şi ea o temă care nu putea fi discutată îndeajuns de 
amănunţit. 

Winnetou nu luă parte la aceste conversații. Se 
rezemase de stâncă şi stătea cu ochii închişi; dar nu dormea, 
căci din când în când ridică pleoapele şi de fiecare dată 
ţâşnea de sub ele o privire vie, scrutătoare, ca un fulger. 

Era aproape de miezul nopţii, când Old Firehand se duse 
la inginer şi-i spuse că are de gând s-o pornească acum, ca să 
meargă în întâmpinarea trenului. Chemă pe cei doi muncitori 
care urmau să ocupe locurile iscoadelor pe locomotivă şi se 
duse cu ei pe linie, furişându-se, ca să nu fie văzuţi de 
eventuali spioni. 

Era întuneric beznă. Ajunseră neobservaţi la locul asupra 
căruia se înţeleseseră telegrafic şi se aşezară în iarbă ca să 
aştepte sosirea trenului. Nu era încă ora trei când acesta sosi 
şi se opri în dreptul lor. Consta dintr-o locomotivă şi şase 
vagoane de călători. Old Firehand se urcă şi trecu prin 
vagoane. Erau goale. În primul găsi un cufăr mare, încuiat, 
plin de pietre. Lângă el găsi pe mecanic; acesta ceruse să 
conducă trenul, pe când fochistul urma să coboare la 
Sheridan, de vreme ce Old Firehand avea să preia locul 
fochistului. Îl salută prietenos pe mecanic, apoi se urcă în 
locomotivă, împreună cu doi muncitori, şi-şi înnegri faţa cu 
funingine. Acum arăta exact ca un fochist, în costumul lui de 
pânză. Trenul se puse în mişcare. 

Vagoanele erau construite după sistemul american. 
Trebuia să te urci la coadă, în ultimul, ca să ajungi la 
celelalte; erau, fireşte, luminate. În faţă era o aşa-numită 
locomotivă-tender, cu pereţii înalţi şi solizi, din tablă de fier 
rezistentă, spre apărare împotriva intemperiilor. Această 


286 


împrejurare era foarte favorabilă, căci pereţii ascundeau 
aproape complet pe cei de la locomotivă şi rezistau la gloanţe 
de puşcă şi de revolver. 

În curând ajunseră la Sheridan, unde fochistul se dădu 
jos fără zgomot. Nu se afla acolo decât inginerul; schimbă cu 
mecanicul formulele obişnuite, apoi dădu semnalul de 
plecare. 

Între timp, cei doi spioni, a căror convorbire fusese 
ascultară pe Old Firehand pe taluz, ajunseră la locul unde-şi 
întinseseră tabăra „colonelul” şi tramp-ii. Raportară că la 
Sheridan nimeni nu bănuieşte nimic din ce se pregăteşte, aşa 
că bucuria tramp-ilor fu mare. Apoi însă îl traseră pe colonel 
de o parte şi-i îmbrăţişară temerile pe care şi le mărturisiră 
reciproc. Acesta îi ascultă liniştit şi spuse apoi: 

— Într-adevăr, nu mă gândesc să ţin pe lângă mine pe 
toţi tipii ăştia dintre care majoritatea sunt nişte ticăloşi inutili 
şi sunt la fel de puţin dispus să dau măcar un singur dolar 
celor de care n-am nevoie! N-or să primească nimic. 

— Atunci o să-şi ia singuri. 

— Stati şi aşteptaţi! Am eu planul meu! 

— Dar or să se urce în tren! 

— N-au decât! Ştiu că toţi or să se înghesuie. Eu rămân 
jos şi aştept până ce scoate casa de bani. După ce pleacă 
trenul, vom vedea ce se întâmpla. 

— Şi cum stau lucrurile cu noi doi? 

— Voi rămâneţi cu mine. Prin faptul că v-am trimis la 
Sheridan am dovedit că am încredere în voi. Duceţi-vă acum 
la Woodward. El îmi cunoaşte planul şi o să vă spună numele 
celor care vor rămâne cu mine. 

Făcură cum le spusese şi se întinseră lângă Woodward, 
care deținea oarecum rangul unui locotenent sub 
comandamentul  „colonelului”. Deocamdată stăteau în 
întuneric; mai târziu, când se apropie ora stabilită, aprinseră 
un foc pe lângă linie. 

Era trei şi un sfert când bandiții în aşteptare auziră 
huruitul îndepărtat al trenului şi curând după aceea văzură 
luminile puternice ale locomotivei. Old Firehand închise uşiţa 
focarului, pentru ca el şi ceilalţi trei să nu poată fi văzuţi prea 
bine. La mai puţin de vreo sută de paşi înainte de a ajunge în 
dreptul focului, mecanicul dădu contrapresiune, ca şi cum ar 
fi ascultat subit de un ordin. Urmă o şuierătură, roţile 
scrâşniră, trenul se opri. Tramp-ii scoaseră chiote de bucurie 
şi se înghesuiră la ultimul vagon. Fiecare voia să fie primul. 
Dar „colonelul” ştia bine ce e esenţial. Se apropie de 
locomotivă, aruncă o privire de după muchia unuia din pereţii 
laterali şi întrebă: 

— Totul în regulă, băieţi? 

— Well! făcu unul din muncitori, cel care ţinea revolverul 
în pieptul mecanicului. N-au avut încotro, s-au executat. Vezi 
şi tu „colonele”: la cea mai mică mişcare apăsam pe trăgaci. 

Old Firehand stătea lipit parcă de frică de rezervorul de 
apă; al doilea muncitor îl ameninţa pe el cu revolverul. 
„Colonelul” fu complet indus în eroare. 

— Bun — zise — v-aţi îndeplinit misiunea bine, o să 
primiţi o recompensă specială. Mai staţi acolo până am 
terminat, pe urmă, când dau semnalul, coborâţi, ca să nu 
moară de frică aceşti bravi cetăţeni şi să poată pleca mai 
departe. 

Se retrase de lângă locomotivă în întuneric. Îndată ce 
dispăru, Old Firehand se aplecă înainte ca să arunce o privire 
în jur. Nu văzu pe nimeni, în schimb vagoanele erau ticsite de 
banditi. Îi auzi certându-se pentru cufăr. 

— Dă-i drumul,  dă-i drumul! ordonă vânătorul 
mecanicului. Şi nu încet, ia-o repede dintr-o dată! Mi se pare 
că a urcat acum şi „colonelul”. Să nu zăbovim. 

Trenul se puse în mişcare fără ca mecanicul să fi acţionat 
şuierătoarea. 

— Stati, staţi! strigă o voce. Împuşcaţi-i pe câini. Trageţi, 

trageţi! 

Bandiţii din vagoane erau cuprinşi de spaimă, văzând că 
vagoanele pleacă cu ei. Voiau să coboare, să sară din tren, 
dar nu se putea, dat fiind că mecanicul intrase numaidecât în 
viteză mare. Old Firehand scormoni şi înteţi focul. Flăcările 
aruncau o lumină vie asupra lui şi a tovarăşilor săi. Uşa din 
faţă a primului vagon se deschise brusc şi apăru Woodward. 
Văzu bine interiorul locomotivei, faţa lui Old Firehand în plină 
lumină şi pe pretinşii bandiți stând paşnici lângă el. 

— Old Firehand! urlă el atât de tare, încât se auzi cu tot 
gâfâitul locomotivei şi huruitul roţilor. Bestia asta! La dracu cu 
tine! 

Smulse pistolul din cingătoare şi trase. Firehand se 
aruncă pe jos şi scăpă neatins. În clipa următoare, însă, 
fulgeră revolverul lui, iar Woodward, lovit în inimă, recăzu în 
vagon. Apărură alţii în uşă, dar gloanţele lui îi atinseră 
instantaneu. Apoi cei doi muncitori izbutiră să mute unul din 
pereţii laterali în spate, separând astfel locomotiva de 
vagoane. Acum tramp-ii n-aveau decât să tragă... 

Între timp, trenul gonea prin noapte. Mecanicul stătea cu 
ochii aţintiţi asupra liniei luminate de faruri. Trecu un sfert de 
oră şi spre răsărit se anunţa mijitul zorilor. Atunci acţiona 
fluierul, nu în şuierături scurte, ci o dată, prelung, ca un țipăt 
nesfârşit. Se apropia de pod şi voia să anunţe oamenilor care- 
| aşteptau acolo sosirea trenului. 

Aceştia stăteau de mult la posturile lor. Cu puţin înainte 
de miezul-nopţii, sosiseră dragonii de la Fort Wallace; soldaţii 
luaseră poziţie sub pod, pe ambele maluri, pentru a-i face 
prizonieri pe toţi tramp-ii care reuşeau să le scape celor de 
sus. La capul podului stătea Winnetou cu rafterii şi vânătorii, 
iar la ieşirea din tunel aşteptau muncitorii înarmaţi. Printre 
aceştia se afla şi contramaistrul, care luase asupra lui 
misiunea primejdioasă de a desface locomotiva de vagoane 
încă în interiorul tunelului. Când auzi şuieratul, comandă: 


289 


„Aprindeţi focul!” Muncitorii aprinseră numaidecât grămada 
de lemne şi cărbuni de la gura tunelului, în timp ce el însuşi 
intră în tunel şi, lipit de perete, aşteptă trenul. 

Acesta trecu cu viteză redusă peste pod şi se apropia 
acum de tunel. Old Firehand îi zări pe cei postați acolo şi le 
strigă: 

— Aprindeţi focul în urma noastră! 

În clipa următoare trenul se opri. Locomotiva era exact în 
locul unde o aştepta contramaistrul. Aşa că se vâri repede 
între locomotivă şi primul vagon, desfăcu cupla şi fugi repede 
din tunel. Locomotiva îl urmă numaidecât; vagoanele 
rămaseră pe loc, iar focurile aprinse fură mutate de muncitori 
pe mijlocul liniei, după ce acoperiseră în grabă şinele cu 
pietre, pentru a le feri. 

Toate acestea s-au petrecut mai repede decât se poate 
povesti şi mult prea repede pentru ca tramp-ii să-şi fi dat 
seama exact de situaţia în care se aflau. Încă din timpul 
călătoriei în plină viteză nu se simţiseră prea bine în pielea 
lor. Aflaseră că Old Firehand se afla pe locomotivă şi ştiau 
deci că planul lor fusese zădărnicit. Dar erau convinşi că acolo 
unde trenul va opri, îşi vor recăpăta libertatea, chiar dacă 
acel loc urma să fie o staţie mai animată. Erau bine înarmaţi 
şi mulţi la număr, aşadar îşi închipuiau că nimeni nu va 
îndrăzni să-i reţină. 

Acum trenul era oprit; la asta se aşteptaseră. Dar privind 
prin ferestrele vagoanelor, nu văzură decât întuneric beznă, 
ca sub pământ. Cei ce se împinseseră ca să ajungă la uşa 
ultimului vagon aveau impresia că privesc printr-o ţeavă 
îngustă şi întunecoasă drept în para unui foc mare ce fumegă. 
lar cei din primele vagoane văzură că locomotiva dispăruse şi 
că în locul ei apăruse o grămadă de cărbuni aprinşi. Atunci 
unul dintre ei îşi dădu seama unde se află: 

— Un tunel! Un tunel! strigă speriat. 

lar alţii repetau după el, ţipâna: 

— Un tunel! Un tunel! 

— Ce să facem? Trebuie să ieşim de-aici! 

Se înghesuiră şi se împinseră, aşa că cei din dreptul uşii 
— căci acum se putea cobori şi prin uşa primului vagon — nu 
apucară să se dea jos, ci fură de-a dreptul azvâriliţi afară. 
Următorul cădea peste cel de dinainte, al treilea peste al 
doilea şi aşa mai departe. Se făcu o învălmăşeală de trupuri, 
de braţe şi picioare, un haos de strigăte, ţipete şi înjurături şi 
toate astea nu se puteau petrece fără o serie de accidente. 
Unii puseră chiar mâna pe arme ca să se apere de cei care se 
agăţau de ei sau zăceau peste ei. 

La întunericul abia pătruns de lămpile din vagoane şi de 
lumina flăcărilor de la cele două capete ale tunelului se 
adăugau acum palele groase de fum de cărbune mânate spre 
interiorul tunelului de vântul stârnit în zori. 

— Dumnezeii lor! Vor să ne sufoce! strigă o voce 
stridentă. Afară! Afară! 

Zece, douăzeci, cincizeci, o sută reluară strigătul şi toţi 
se împingeau, se înghesuiau, se înghionteau spre cele două 
ieşiri, cuprinşi de spaima morţii. Dar acolo trosneau focurile, 
cu flăcări înalte şi întinse, fără cel mai mic spaţiu prin care să 
treci. Cine ar fi încercat să iasă ar fi fost nevoit să alerge 
printre flăcări şi hainele i-ar fi luat foc fără doar şi poate. Cei 
din faţă îşi dădură seama de asta; se întoarseră şi începură să 
se împingă înapoi. Cei din urmă lor nu voiau să se dea în 
lături, se împingeau înainte, aşa că se iscă în apropierea 
focurilor o luptă fioroasă, corp la corp, între oameni care cu 
puţin înainte fuseseră prieteni şi aliaţi întru rele. Tunelul 
repercuta tipetele şi urletele cu o intensitate înzecită, în aşa 
fel încât de afară se auzea un vuiet de parc-ar fi fost slobozite 
toate fiarele pământului. 

Old Firehand ocolise stânca pentru a ajunge la focul din 
faţa tunelului. 

— Nu trebuie să mai facem nimic — îl întâmpină acolo 

unul dintre rafter-i. Bestiile se distrug unele pe altele. Auziţi, 
sir! 

— Da, s-au încăierat rău de tot — răspunse westman-ul. 
Dar sunt totuşi oameni, trebuie să-i cruţăm. Destupaţi 
intrarea! 

— Nu cumva vreţi să intraţi? 

— Ba da. 

— Pentru Dumnezeu, să nu faceţi asta! S-ar arunca 
asupra dumneavoastră şi v-ar sugruma, sir! 

— Ba or să se bucure dacă le arăt calea spre salvare. 

Dădu şi el o mână de ajutor la împinsul lemnelor şi 
cărbunilor mai departe, aşa că între foc şi peretele tunelului 
se deschise o trecere îngustă prin care puteai sări. Ar fi fost 
cu neputinţă să intri încet. Făcu un salt şi se află acum în 
tunel, el singur în faţa mulţimii de oameni dezlănţuiţi. Poate 
niciodată în viaţă nu-şi arătase îndrăzneala în aceeaşi măsură 
ca acum; dar nici siguranţa şi conştiinţa de sine nu-i mai 
fuseseră atât de mari ca în această clipă. Făcuse de mai 
multe ori experienţa că îndrăzneala unui singur bărbat are o 
putere de-a dreptul fascinantă şi paralizantă asupra unei 
mulţimi întregi. 

— Hello, silence” tună vocea sa puternică, făcându-se 
auzită peste strigătele a sute de guri şi toţi tăcură. Ascultaţi 
ce am de spus! 

— Old Firehand! se auzi exclamându-se cu mirarea 
produsă de curajul său neasemuit. 

— Da, eu sunt — răspunse. Şi aţi simţit-o pe pielea 
voastră: unde sunt eu nu încape nici o rezistenţă. Dacă nu 
vreţi să vă sufocaţi, lăsaţi-vă armele aici ieşiţi, dar unul câte 
unul. O să stau la intrare, lângă foc şi am să comand. Cine 
iese fără a fi aşteptat ordinul meu va fi împuşcat pe loc. Şi 
cine păstrează vreo armă va fi de asemenea împuşcat. 
Suntem mulţi muncitori, vânători, rafter-i şi soldaţi, destui ca 


1 Linişte! (în limba engleză în text). 

să punem în practică ameninţarea mea. Gândiţi-vă bine! 
Aruncaţi-ne o pălărie sau o şapcă prin ieşire; ăsta să fie 
semnul că vreţi să vă supuneţi. Dacă n-o faceţi, o sută de ţevi 
de puşcă se vor îndrepta spre ieşire, ca să nu poată trece nici 
unul. 

Din cauza fumului nu mai putuse rosti ultimele cuvinte 
decât cu efort, şi, ca să nu devină ţintă bună pentru vreun 
glonţ, sări repede prin deschizătură. Prudenţa asta era 
recomandabilă, dar în fond inutilă. Apariţia lui făcuse o 
asemenea impresie asupra tramp-ilor, încât nici unul n-ar fi 
îndrăznit să ridice arma împotriva lui. 

Se putea desluşi că se sfătuiau. Vorbeau mulţi de-a 
valma. Împrejurările nu permiteau să piardă mult timp cu 
consfătuirea căci fumul gros care umplea tunelul devenea tot 
mai dens şi îngreuna respiraţia tot mai mult. În faţa unui om 
ca Old Firehand, îşi pierduseră curajul; ştiau cu nu ameninţa 
în vânt; nu vedeau altă cale de scăpare decât să se predea. O 
pălărie zbură în curând din tunel trecând pe lângă foc şi în 
clipa următoare Old Firehand strigă, spunându-le că primul 
poate să iasă. Cum sări afară, îl siliră să treacă numaidecât 
podul, fiind luat în primire, la capul celălalt al podului, de 
rafter-i şi vânători. Aceştia erau prevăzuţi cu funii, frânghii şi 
curele şi individul fu legat de mâini şi de picioare îndată ce 
ajunse. Tot aşa păţiră şi camarazii săi care îi urmară. Li se 
dădea drumul din tunel la anumite intervale, ca să aibă 
rafter-ii timp să lege pe unul până sosea următorul. Totuşi, 
treaba se făcu repede, aşa că după un sfert de oră toţi tramp- 
ii erau prizonierii învingătorilor. Acum, însă, se constată, spre 
uimirea şi furia acestora din urmă, că lipseşte „colonelul” 
roşcat. Prizonierii interogaţi spuseră că el şi cu încă vreo 
douăzeci nu se urcaseră în tren. Se apucară să cerceteze 
temeinic tunelul şi vagoanele, dar nu-l găsiră; trebuiau să 
admită, prin urmare, că oamenii spuseseră adevărul. 

să le scape tocmai conducătorul, cel pe care-l urmăreau 

cu atâta înverşunare? Nu! Lăsară prizonierii în paza soldaţilor 
şi a muncitorilor, apoi Old Firehand şi Winnetou, cu rafteriii şi 
vânătorii, se întoarseră călare până la locul unde oprise 
trenul, ca să caute urmele celui dispărut. Old Firehand trimise 
patru rafter-i mai departe, la Sheridan, ca să-i aducă 
costumul de vânătoare şi pe cei doi tramp-i rămaşi acolo. El 
nu voia să se mai întoarcă la Sheridan, ci să plece cu tovarășii 
săi la Fort Wallace, unde urmau să fie predaţi prizonierii, fiind 
mai bine păziţi acolo decât oriunde, de către militari. 

Găsiră locul în care se întinseseră bandiții ca să aştepte 
trenul. După un examen mai îndelung şi o interpretare 
temeinică a numeroaselor urme de picioare şi copite, 
ajunseră la concluzia că într-adevăr scăpaseră vreo douăzeci 
de persoane. Acestea luaseră toţi caii şi, bineînţeles, îi 
aleseseră pe cei mai buni; pe ceilalţi îi goniseră în toate 
direcţiile. 

— „Colonelul” a procedat cu multă şiretenie — zise Old 
Firehand. Dac-ar fi luat toţi caii, aceştia ar fi fost o povară 
pentru mica lui ceată şi urmele lăsate ar fi atât de evidente, 
că şi un copil s-ar putea lua după ele. Gonind caii care 
încotro, ne-a îngreunat cercetarea şi a câştigat mult timp. 

— Fratele meu alb se înşeală poate — răspunse 
Winnetou. Această faţă-palidă n-a părăsit fără îndoială 
regiunea, fără să fi căutat să afle ce s-a întâmplat cu tovarăşii 
lui. Dacă ne luăm acum după urmele lui, sunt sigur că ne 
conduc spre Eagle-tail. 

— Sunt convins că presupunerea fratelui meu roşu e 
justă. „Colonelul” a plecat de aici călare ca să se apropie de 
noi pe furiş şi să asculte ce vorbim. Aşa că va fi ştiind acum 
ce s-a întâmplat şi se va grăbi să fugă. 

— Dacă ne întoarcem repede, s-ar putea să-l mai 
ajungem din urmă. 

— Nu. Fratele meu trebuie să ia în consideraţie că nu 
putem porni imediat după el. Trebuie să mergem şi noi la Fort 

Wallace, ca să depunem mărturie. Asta o să ne ia toată ziua 
de azi, aşa că abia mâine vom putea porni în urmărirea celor 
douăzeci de tramp-i. 

— Atunci vor avea un avans de peste o zi! 

— Da, dar ştim încotro se îndreaptă, aşa că nu-i nevoie 
să mergem pe urmele lor. Ne ducem direct la Lacul de Argint. 

— Crede fratele meu că mai vor să se ducă acolo? 

— Fără îndoială. Voiau să pună mâna pe bani ca să facă 
unele cumpărături pe undeva. Dar aceste cumpărături nu 
sunt neapărat necesare, de trăit pot trăi din vânat, arme au şi 
muniții, probabil, de asemenea. Şi chiar dac-ar duce lipsă de 
muniții, ei ştiu că pe drum or să găsească prilejul să-şi 
procure, pe cale cinstită sau necinstită. Sunt convins că se 
vor duce la Lacul de Argint. 

— Atunci să ne luăm totuşi, deocamdată, după urmele 
lor, ca să aflăm măcar unde s-au dus întâi. 

Într-adevăr, găsiră în curând urmele fugarului; ele 
duceau spre râu şi apoi de-a lungul malului, în susul apei. 

Nu departe de podul de la Eagle-tail tramp-ii se opriseră. 
Unul dintre ei, probabil „colonelul”, se urcase pe taluz până la 
şine şi ascuns sub arborii şi tufişurile de acolo, devenise, 
desigur, martorul ocular al prinderii întregii bande. După 
întoarcerea lui, plecaseră cu toţii luând-o spre Busgcreek, 
semn aproape sigur că aveau intenţia de a se îndrepta spre 
Colorado şi de acolo, probabil, spre Lacul de Argint. 

Între timp se întoarseră şi cei patru rafteri trimişi la 
Sheridan. Aduseseră cu ei pe Hartley şi pe inginerul Charoy, 
care voiau să se ducă şi ei la Fort Wallace, căci mărturia lor 
era importantă. Muncitorii se întoarseră pe jos la Sheridan; ca 
recompensă, luaseră toate armele confiscate de la tramp-i. 
Pentru transportul acestora erau vagoane mai mult decât 
suficiente. Le stătea la dispoziţie „trenul pentru construcţii” şi 
„trenul de bani”. După ce urcară prizonierii, se instalară şi 
ceilalţi în vagoane şi cele două trenuri se puseră în mişcare. 

lar dragonii se întoarseră călare la Fort Wallace. 

Acolo vestea se răspândise în zbor şi la sosirea trenurilor 
toată lumea se adună; tramp-ii fură primiţi într-un fel care le 
oferi o imagine anticipată a ce-i aştepta mai târziu, după 
condamnare. 

De altfel, suferiseră pierderi însemnate, căci aproape un 
sfert dintre ei fuseseră găsiţi morţi în tunel. Şi azi se mai 
povesteşte în regiunea aceea cum au fost afumaţi tramp-ii în 
tunelul de la Eagle-tail şi se mai vorbeşte despre lovitura 
grandioasă imaginată de Winnetou şi dusă la bun sfârşit de 
Old Firehand. 

11. La strâmtoare 


Dincolo de Cumison River, pe unde se ridică munţii Elk, 
patru bărbaţi mergeau călare pe un platou înalt, acoperit de 
iarbă măruntă; cât vedeai cu ochii, nu se zărea nici un arbore, 
nici un tufiş. Deşi în vestul îndepărtat toată lumea e obişnuită 
să vadă figuri ieşite din comun, aceşti patru călăreţi ar fi 
stârnit mirarea oricărui om care i-ar fi întâlnit. 

Unul dintre ei călărea pe un armăsar negru, superb, de 
felul celor crescuţi de anumite triburi apaşe. Statura lui nu era 
excesiv de mare, cu toate acestea dădea impresia unui om 
foarte puternic şi rezistent. Faţa sa arsă de soare era 
încadrată de o barbă de un blond închis. Purta legginşi de 
piele, o tunică de vânătoare tot de piele şi cizme înalte, trase 
până deasupra genunchilor. În cap purta o pălărie de fetru cu 
boruri late şi cu un şnur de care erau prinse, de jur împrejur, 
vârfuri de urechi de grizzly. Cingătoarea lată, făcută din 
curele împletite, părea să fie plină de cartuşe şi mai 
adăpostea, afară de acestea, două revolvere şi un cuţit de 
vânătoare. Mai erau agăţate de ea două perechi de potcoave 
de fixat cu şuruburi şi patru împletituri din papură sau paie în 
formă de disc, prevăzute cu cureluşe şi catarame; pesemne 
erau destinate să fie fixate peste copitele calului, spre a 
induce în eroare vreun urmăritor. De pe umărul stâng spre 
şoldul drept atârna în bandulieră un lasou încolăcit şi înnodat 
la capete, iar de un şnur de mătase petrecut pe după gât era 
agăţată pipa păcii, împodobită cu penaje de colibri. În mâna 
dreaptă ţinea o puşcă cu ţeava scurtă şi culasa de o 
construcţie cu totul specială, iar în spinare, atârnată de o 
curea lată, purta o puşcă foarte mare şi puternică, cu două 
tevi, de felul celor numite pe vremuri „armă de urs”, azi 
foarte rar întâlnite şi cu care se trăgeau doar gloanţe de 
calibru cel mai mare. Acest om era Old Shatterhand, vestitul 

vânător, supranumit astfel datorită faptului că-şi putea 
răpune duşmanul cu o singură lovitură de pumn. 

Lângă el călărea un omuleţ mic şi slab, fără barbă, 
îmbrăcat într-un frac albastru cu poalele lungi şi nasturi 
galbeni, bine lustruiţi. Pe cap purta o pălărie mare de damă, o 
aşa-zisă pălărie de amazoană, pe care se clătina o pană 
uriaşă. Pantalonii îi erau parcă scurţi, iar în picioarele fără 
ciorapi avea nişte ghete vechi şi grosolane, cu pinteni mari, 
mexicani. Acest călăreț avea un întreg arsenal asupra lui, 
arme agăţate de el în toate părţile, în totală nepotrivire cu 
figura lui blajină. Omuleţul acesta era Heliogabalus Morpheus 
Franke, supranumit de prietenii lui „Hobble-Frank”, pentru că 
şchiopăta din pricina unei răni căpătate cândva. 

În umbra acestor doi călăreţi venea un individ lung de 
peste şase picioare şi extrem de slab, călare pe un catâr 
scund şi bătrân care abia părea să aibă destulă putere ca să- 
şi poarte călăreţul. Acesta avea pantaloni de piele croiţi 
pesemne pentru o persoană mult mai scundă, dar mai plină. 
Şi el era încălţat peste picioarele goale cu ghete din piele de 
atâtea ori pingelite şi peticite, încât păreau alcătuite numai 
din bucățele şi petice; una singură cântarea fără îndoială vreo 
două kilograme şi jumătate, sau trei. Trupul acestui bărbat 
era acoperit de o tunică de vânătoare din piele, deschisă la 
piept, fiindcă nu avea nici nasturi, nici copci; mânecile abia 
ajungeau până peste cot. Îşi înfăşurase gâtul lung într-un şal 
de bumbac a cărui culoare de origine nu se mai putea 
distinge, în vârful capului ţuguiat purta o pălărie care, cu 
mulţi ani în urmă, fusese un joben cenuşiu. Poate că pe 
vremea aceea împodobise capul vreunui milionar, pe urmă 
însă decăzuse tot mai mult, pentru a ajunge, în sfârşit, în 
prerie şi-n mâinile posesorului ei actual. Acesta considerase 
că borurile sunt de prisos, le smulsese deci, lăsând doar o 
bucăţică în faţă, ca să se servească de ea apucând-o când 
voia să-şi scoată această podoabă a capului, indescriptibil de 

turtită şi boţită. O funie groasă îi servea drept cingătoare, în 
care ţinea două revolvere şi un cuţit de scalpat, apoi mai erau 
agăţate de ea câteva punguţe conţinând toate mărunţişurile 
de care un westman nu se prea poate lipsi. Mai purta o haină 
de cauciuc atârnata pe umeri, dar ce haină! De la prima 
ploaie acest exemplar de lux intrase la apă într-atât, încât nu 
mai putu îndeplini niciodată funcţia, pentru care fusese 
creată, trebuind să fie purtată de atunci încoace doar ca o 
mantă de husar. De-a curmezişul peste picioarele de o 
lungime nemaipomenită, se afla o carabină din acelea cu care 
un vânător exersat nu-şi ratează niciodată ţinta; cât era de 
bătrân, nu s-ar fi putut ghici, după cum nu se putea 
determina vârsta catârului său. Se putea cel mult presupune 
că amândoi se cunoşteau foarte bine şi că trecuseră 
împreună prin multe aventuri. 

Al patrulea călăreț şedea pe o mârţoagă foarte înaltă şi 
slabă. El însuşi era extrem de corpolent, dar scund de tot, aşa 
că picioarele-i scurte nu ajungeau să cuprindă coastele calului 
decât pe jumătate. Deşi soarele răspândea văpăi, purta o 
haină de blană care, ce-i drept, suferea în cel mai înalt grad 
de pierderea părului. Dac-ai fi încercat să strângi firele 
rămase, abia ai fi putut aduna destul ca să înzestrezi cu ele 
pielea unui şoarece. Pe cap purta o pălărie de panama mult 
prea mare, iar de sub blană se iveau două cizme uriaşe cu 
carâmbi răsfrânţi. 

Cum mânecile blănii erau mult prea lungi, în fond nu se 
zărea din tot omul decât faţa grasă, roşie şi cu o expresie de 
viclenie bonomă. Avea şi el o carabină lungă. Ce alte arme 
mai poseda nu se cunoştea deocamdată, deoarece blana 
acoperea tot. 

Aceşti doi bărbați erau David Kroners şi Jacob 
Pfefferkorn, cunoscuţi peste tot numai sub denumirea de 
„Davy-lunganul” şi „Jemmy-grăsanul”. Erau nedespărţiţi şi 
nimeni nu întâlnise pe unul dintre ei fără să fi fost şi celălalt 


299 


prezent, sau cel puţin prin apropiere. Jemmy era german, iar 
Davy yankeu; în cursul numeroşilor ani petrecuţi împreună, 
acesta din urmă învățase de la celălalt destul de bine 
germana pentru a se putea exprima binişor în această limbă. 
La fel de nedespărţite ca şi stăpânii lor erau şi cele două 
animale; stăteau mereu unul lângă altul, păşteau laolaltă şi 
dacă, în vreo tabără de noapte, erau obligate să sufere 
societatea altor animale de călărie, se izolau, stând ceva mai 
la o parte şi se înghesuiau cu atât mai abitir unul în celălalt şi 
se mângâiau reciproc fornăind, adulmecându-se şi lingându- 
se. 

Deşi nu trecuse cu mult de amiază, cei patru călăreţi 
trebuie să fi avut în urma lor o distanţă considerabilă 
parcursă în acea zi şi desigur că nu trecuseră numai peste 
pământ moale acoperit cu iarbă, căci toţi, precum şi 
animalele lor, erau acoperiţi de praf. Cu toate acestea nu 
păreau obosiţi nici caii, nici călăreţii. Cel mult tăcerea lor te-ar 
fi lăsat să presupui că erau osteniţi. Tăcerea fu întreruptă de 
Hobble-Frank, cel de lângă Old Shatterhand: 

— Vasăzică, rămânem peste noapte la Elk-fork? îl întrebă 
pe vecinul său în dialectul lui natural. Cât mai avem de fapt 
până acolo? 

— Vom ajunge la malul apei înspre seară — răspunse 
acesta. 

— Abia spre seară? Vai şi amar! Cum să mai rezistăm? 
Nu ne-am dat jos din şa de azi-dimineaţă. Odată şi odată tot 
trebuie să ne oprim, ca să răsufle barem caii. Nu eşti de 
părere? 

— Ba da. Să aşteptăm până trecem de prerie; urmează 
apoi o pădure pe unde găsim şi un pârâu. 

— Bun! Acolo o să adăpăm caii şi o să găsească şi iarbă. 
Dar noi ce găsim? leri am mâncat ultimele resturi de carne de 
bizon, iar azi-dimineaţă, oasele. De atunci nu s-a arătat nici 
măcar o vrabie, necum alt vânat în faţa puştilor noastre; mi-e 

foame şi trebuie să am ceva de ronţăit cât de curând, altfel 
mă prăpădesc. 

— Nu te îngrijora! Am să fac eu rost de o friptură! 

— Da, dar ce fel? Câmpia asta e atât de pustie! Cred că 
nici măcar o găză nu se plimbă pe-aici. Atunci de unde să 
scoată un brav westman flămând o friptură? 

— Am şi văzut-o. Ţine calul meu de frâu şi ia-o înainte cu 
ceilalţi, dar mai încetişor. 

— Serios? făcu Frank, uitându-se în jur şi clătinând din 
cap nedumerit. Ai şi văzut friptura? Dar eu nu adulmec nici 
urmă de aşa ceva! 

Luă în mână frâul calului lui Old Shatterhand şi-şi văzu 
de drum cu Davy şi Jemmy. Old Shatterhand însă coti spre 
stânga, unde se zăreau o mulţime de muşuroaie în iarbă. Era 
o colonie de „câini de prerie”, cum se numeau marmotele 
americane din pricina sunetelor pe care le scot, 
asemănătoare cu  lătratul. Animalele acestea sunt 
nevătămătoare, inofensive şi foarte curioase; în mod ciudat, 
le place să locuiască laolaltă cu şerpi cu clopoței şi cu bufniţe. 
Dacă se apropie cineva de ele, au obiceiul să se ridice în două 
picioare, să se uite la el, iar mişcările pe care le fac şi poziţiile 
pe care le iau cu acest prilej, sunt cu totul hazlii. Dacă li se 
pare ceva suspect, se vira iute ca fulgerul în galeriile lor 
subterane şi nu se mai arată. Vânătorul care poate face rost 
de un aliment mai suculent dispreţuieşte carnea acestor 
animale, nu pentru că n-ar fi comestibilă, ci dintr-o 
prejudecată. Dacă însă vrea totuşi să împuşte un câine de 
prerie, nu trebuie să încerce să se apropie de el pe furiş, căci 
aceste vietăţi sunt mult prea vigilente ca să izbutească. 
Trebuie să le trezească curiozitatea şi să o menţină vie până 
ajunge destul de aproape ca să poată ochi. Asta nu-i va reuşi 
însă decât dacă ei însuşi face gesturile şi mişcările cele mai 
caraghioase şi comice. Atunci câinele de prerie nu mai ştie ce 
se petrece şi ce să creadă despre cel care se apropie. De cum 

îl văzură animalele acestea care şedeau pe muşuroaiele lor, 
Old Shatterhand începu deci să salte în dreapta şi-n stânga, 
să se lase pe vine pentru a sări iar în sus, să se învârtească, 
să rotească braţele ca o moară de vânt, cu scopul de a se 
apropia mereu. 

Hobble-Frank, care călărea acum alături de Jemmy şi 
Davy, văzu aceste scălâmbăieli şi zise îngrijorat: 

— Doamne, ia te uită ce i-a venit! Nu cumva a căpiat? se 
agită de parcă ar fi băut zeamă de mătrăgună! Ascultaţi! 
Trage! 

Old Shatterhand trăsese acum două focuri de armă atât 
de repede unul după altul, încât se confundau aproape într-o 
singură pocnitură. Îl văzură alergând mai departe o bucată de 
drum şi aplecându-se de două ori ca să ridice ceva. Apoi se 
înapoie. Împuşcase doi câini de prerie; îi băgă în cobur şi 
încalecă. Hobble-Frank făcu o mutră cam sceptică şi zise în 
timp ce porniră mai departe: 

— Asta să fie friptura? Nu, mulţumesc frumos! Aşa ceva 
nu înghit câtu-i lumea! 

— Dai ai gustat-o vreodată? 

— Nu. Nici în vis nu m-am gândit! 

— Atunci nu poţi să judeci dacă un câine de prerie e 
comestibil sau nu. Ai mâncat oare vreodată ied? 

— led? zise Hobble-Frank plescăind din limbă. Cred şi eu, 
fireşte! Auzi, domnule, păi iedul e ceva delicios! 

— Zău? făcu Old Shatterhand zâmbind. Dar mii de 
oameni nu mănâncă ied. 

— Sunt mii de proşti. Îţi spun eu, noi, saşii, suntem 
deştepţi şi ne pricepem la plăcerile mesei ca nici o altă 
naţiune europeană. Un ieduţ la cuptor, cu un pic de usturoi şi 
câteva fire de măghiran, rumenit frumos, cu coajă, e un ospăț 
divin, făcut pentru domnii şi doamnele de pe Olimp. Pot să-ţi 
spun că mă pricep, fiindcă pe vremea Paştilor, când sunt iezi 
tineri la noi, la Moritzburg, se mănâncă în toate duminicile şi 

în zilele de sărbători numai friptură de ied. 

— Foarte bine. Dar spune-mi dacă ai mâncat vreodată 
lapin? 

— Lapeng? Ce-o mai fi şi aia? 

— lepure de casă, cum se spune pe la noi. 

— lepure de casă! A /a bonne heure! Şi asta e ceva 
colosal! La Moritzburg şi-n împrejurimi se gătea întotdeauna 
iepure de casă de hramul bisericii. Carnea e fragedă ca untul 
de ţi se topeşte-n gură. 

— Dar sunt mulţi care ar râde de tine auzindu-te! 

— Înseamnă că sunt cam scrântiţi la cap. Un iepuraş din 
ăsta, care nu mănâncă decât vârfurilor ierburilor fragede, are 
o carne delicioasă; asta se înţelege de la sine. Nu crezi şi 
dumneata? 

— Eu, da; dar cer în schimb să nu dispreţuieşti nici câinii 
mei de prerie. Ai să vezi că seamănă la gust cu iedul şi 
aproape şi cu iepurele de casă. Îţi spun că... stai, nu vezi nişte 
călăreţi acolo? 

Arătă spre sud-vest, unde se mişcau câteva puncte. Erau 
prea departe ca să poţi distinge dacă sunt animale, poate 
bizoni, sau călăreţi. Cei patru vânători înaintară mai încet, cu 
ochii îndreptaţi spre acel grup. După câtva timp văzură că 
poartă uniforme: erau soldaţi. 

Ostaşii călăreau înspre nord-vest. Dar îi observaseră şi ei 
pe cei patru şi schimbară direcţia, venind acum spre ei galop. 
Erau vreo doisprezece, conduşi de un locotenent. Se 
apropiară până la vreo treizeci de paşi şi se opriră; ofiţerul îi 
examina la început cu o privire scrutătoare şi sumbră; apoi 
dădu cu ochii de cele două puşti ale lui Old Shatterhand; faţa 
i se lumină şi, arătând spre puşca descrisă mai înainte, aceea 
cu culasa ciudată, sferică, exclamă: 

— Behold! Nu cumva e un automat Henry, sir? 

— Ba da — răspunse westman-ul. Cunoaşteţi acest tip de 
armă? 

— Nu am mai văzut nici una, dar mi-a fost descrisă în 
amănunţime. Inventatorul pare să fi fost un original, care n-a 
fabricat decât puţine exemplare, pentru că se temea de 
exterminarea rapidă a indienilor şi a bizonilor dacă această 
armă cu repetiţie s-ar răspândi. Se pare că acele câteva 
exemplare făcute de el s-au pierdut, afară de unul singur care 
se spune că aparţine lui Old Shatterhand. 

— Aşa e, sir. Din cele unsprezece sau douăsprezece 
automate Henry care au existat vreodată, nu mai există decât 
a mea; celelalte au dispărut o dată cu posesorii lor, în vestul 
sălbatic. 

— Atunci sunteți într-adevăr Old Shatterhand? Ce 
plăcere! Vreţi să aveţi bunătatea de a ne însoţi? Camarazii 
mei ar considera o onoare pentru ei dacă aţi accepta să fiţi 
oaspetele nostru. 

— Unde să vă însoțesc? 

— La Fort Mormon, acolo ne ducem. 

— Atunci, din păcate, nu pot accepta invitaţia 
dumneavoastră, căci trebuie s-o luăm în direcţie opusă, 
pentru a ne întâlni la o oră fixată cu nişte prieteni de-ai noştri. 

— Pot să aflu, sir, unde vreţi să vă duceţi? 

— Întâi în munţii Elk, cum v-am spus; de acolo vrem să 
trecem în munţii Book. 

— În cazul acesta, trebuie să vă previn: feriţi-vă de utahi, 
care au dezgropat de curând securea războiului; din pricina 
asta trebuie să patrulăm încontinuu în jurul forturilor Mormon 
şi Indian. lată ce s-a întâmplat: o ceată de căutători de aur 
albi au pătruns într-o tabără a utahilor ca să fure cai; era 
noapte; dar utahii s-au trezit şi s-au apărat, aşa că mulţi au 
pierit, răpuşi de albii mult mai bine înarmaţi. Aceştia au fugit 
cu caii şi cu alte lucruri luate cu ocazia asta. Dar indienii au 
pornit de cu ziuă să-i urmărească. l-au ajuns din urmă pe 
tâlhari. Şi s-a încins o luptă care a costat iarăşi multe vieţi 
omeneşti. Se pare că vreo şaizeci de indieni au fost 

împuşcaţi, dar n-au scăpat nici albii decât şase la număr. 
Acum utahii cutreieră regiunea ca să-i găsească pe aceşti 
şase şi în acelaşi timp au trimis o delegaţie la Fort Union spre 
a cere despăgubiri, un cal pentru fiecare cal furat, o sumă 
globală de o mie de dolari pentru obiectele luate şi pentru 
fiecare indian ucis, doi cai şi o puşcă. 

— Găsesc că nu sunt pretenţii exagerate. S-a promis să li 
se dea satisfacţie? 

— Nu. Albii nici nu se gândesc să admită că pieile-roşii au 
dreptul să pretindă ceva. Delegaţia s-a întors fără a fi obţinut 
nimic şi, drept urmare, indienii au pus mâna pe tomahawkuri. 
Utahii se ridică în masă şi cum pe teritoriul acesta nu avem, 
din păcate, trupe suficiente ca să-i putem zdrobi dintr-o dată, 
s-a ajuns la hotărârea să ne căutăm aliaţi. Câţiva ofiţeri au 
plecat la indienii navajo ca să-i câştige pentru o expediţie 
împotriva utahilor şi au reuşit. 

— Şi ce s-a promis navajoşilor pentru ajutorul acordat? 

— Toată pradă pe care or s-o captureze. 

Faţa lui Old Shatterhand se întunecă auzind acestea. 
Zise, clătinând din cap: 

— Vasăzică, întâi utahii au fost atacați, jecmăniţi şi mulţi 
dintre ei ucişi; când au cerut pedepsirea răufăcătorilor şi o 
despăgubire, au fost respinşi, iar acum, când ei înşişi încearcă 
să-şi facă dreptate, sunt aţâţaţi navajoşii împotriva lor şi li se 
plăteşte acestora cu pradă luată de la cei nedreptăţiţi! Mai e 
de mirare dacă se simt aduşi la limita răbdării? Amărăciunea 
şi revolta lor trebuie să fie mari şi fireşte că va fi vai de albul 
care cade acum în mâinile lor! 

— Eu trebuie să ascult de ordine şi n-am dreptul să 
judec. V-am comunicat acestea, sir, ca să vă previn. Nu am 
voie să am aceleaşi păreri ca dumneavoastră. 

— Înţeleg, primiţi mulţumirile mele pentru avertisment 
şi, dacă povestiţi întâlnirea cu noi la Fort, spuneţi, vă rog, că 
Old Shatterhand nu e un duşman al pieilor-roşii şi regretă 

nespus că un neam de oameni atât de înzestrați trebuie să 
piară, pentru că nu i se lasă răgazul necesar de a se dezvolta 
în mod firesc, conform legilor civilizaţiei umane, ci i se 
pretinde să se transforme de la o zi la alta dintr-un popor de 
vânători într-o comunitate statală modernă. Cu tot atâta 
îndreptăţire ai putea omori un elev de şcoală pentru că nu are 
capacitatea şi cunoştinţele necesare pentru a fi general sau 
profesor de astronomie. Good bye, sir! 

Întoarse calul şi, urmat de cei trei tovarăşi ai săi, plecă 
fără să mai arunce o privire asupra soldaţilor care priveau 
miraţi în urma lui şi apoi îşi văzură de drum. Numai mânia îl 
incitase să ţină această cuvântare cu totul fără rost, cum ştia 
prea bine; cu atât mai tăcut rămase apoi, în timp ce medita 
asupra încercării cu totul inutile de a-l convinge pe „fratele 
Jonathan” că n-are mai mult drept la viaţă decât indianul 
mânat din loc în loc, dintr-o regiune în alta, până ce-şi va 
încheia hărţuita sa existenţă, neplâns de nimeni. 

Trecu o jumătate de oră; abia atunci se trezi Old 
Shatterhand din trista sa meditaţie, spre a-şi îndrepta atenţia 
asupra orizontului, care acum se prezenta sub forma unei 
dungi întunecate, din ce în ce mai largi. Întinzând mâna 
înspre partea aceea, zise: 

— Acolo se întinde pădurea de care vorbeam. Daţi 
pinteni cailor; atunci ajungem în cinci minute. 

Porniră acum la galop şi în curând cei patru călăreţi 
ajunseră în faţa unei păduri dese de molifţi înalţi, care părea 
atât de deasă, încă de pe la margine, încât nu se putea 
pătrunde călare. Dar Old Shatterhand găsi soluţia. Se 
îndreptă fără ezitare spre un anumit loc, pătrunse cu calul 
prin desişul care nu era adânc şi se află îndată pe o aşa-zisă 
cărare de indieni, un drum croit de pieile-roşii care circulau 
uneori pe acolo, lat abia de vreo trei picioare. Atunci 
descăleca spre a căuta urme recente. Negăsind nici una, 
încalecă iar şi-i pofti pe tovarăşii săi să-l urmeze. 

Aici, în pădurea virgină, nu sufla nici cel mai uşor 
vânticel şi afară de paşii cailor nu se auzea nici cel mai uşor 
zgomot. Old Shatterhand îşi ţinea automatul pregătit în mâna 
dreaptă şi era cu privirea ageră aţintită înainte, pentru ca, la 
o eventuală întâlnire cu o fiinţă duşmănoasă, să fie primul 
care ţine arma îndreptată asupra adversarului. Dar era 
convins că nu există pentru moment un asemenea pericol. 
Dacă indienii străbăteau ţinutul călare, erau prea mulţi la 
număr pentru a umbla pe o asemenea potecă unde nu era 
nimic de descoperit şi unde pădurea deasă le îngreuna 
înaintarea. Erau prea puţine locuri pe această potecă în care 
un călăreț s-ar fi putut întoarce. 

După o bună bucată de vreme poteca se lărgi şi ieşiră 
într-un luminiş în mijlocul căruia se aflau mai multe blocuri 
mari de stâncă, aşezate unele peste altele. Erau acoperite de 
licheni şi câteva tufe găsiseră în crăpături hrană suficientă 
pentru rădăcinile lor. Un mic izvor curgea de sub stânci, 
şerpuind peste luminiş, pentru a se pierde apoi în pădure. În 
poiană, Old Shatterhand se opri şi zise: 

— Aici e locul unde putem să lăsăm caii să se odihnească 
şi să frigem între timp câinii de prerie. Descălecară toţi, 
scoaseră zăbalele cailor, ca să poată paşte şi se apucară să 
caute ramuri uscate pentru foc. Jemmy luă asupra-şi să 
jupoaie animalele şi să le scoată măruntaiele, iar Old 
Shatterhand se depărta să cerceteze dacă împrejurimile sunt 
sigure. Era o fâşie de pădure nu mai lată decât cale de trei 
sferturi de oră, poteca indiană o traversa de-a curmezişul, iar 
luminişul se afla cam la mijloc. 

Nu trecu mult şi carnea friptă peste flăcări începu să 
răspândească un miros îmbietor. Atunci Old Shatterhand se 
înapoie. Se dusese cu paşi repezi până la marginea cealaltă a 
pădurii, de unde puteai cuprinde cu privirea toată preria 
deschisă din faţă. Nu zărise nimic suspect, aşa că aduse 
celorlalţi vestea că n-au să se teamă de nici o surpriză. 

Peste o oră friptura fu gata. 

— Ei, drăcie! bombăni Hobble-Frank. Să mănânci friptură 
de câine! Dacă mi-ar fi prezis vreodată cineva-că o să consum 
pe cel mai bun prieten al omului, i-a. ş fi răspuns într-un chip 
de i s-ar fi făcut părul măciucă! Dar mi-e foame şi n-am 
încotro! 

— Dar nu e câine adevărat! observă Jemmy. Ai auzit doar 
că marmota asta a fost greşit denumită câine de prerie, 
numai din cauza sunetelor pe care le scoate! 

— Asta nu drege faptul; dimpotrivă, îl agravează! 
Friptură de marmotă! Închipuie-ţi dumneata! Ei, ia să vedem! 

Îşi luă o bucată de piept şi o gustă cu reticenţă; dar faţa i 
se lumină îndată; băgă în gură o bucată mai mare şi declară 
mestecând: 

— Zău că nu e rea, pe onoarea mea! Seamănă într- 
adevăr cu iepurele de casă, chiar dacă nu-i aşa de gustoasă 
ca friptura de ied. Băieți, am impresia că n-o să rămână mare 
lucru din câinii ăştia! 

— Trebuie să ne păstrăm ceva pentru diseară — obiectă 
Davy. Nu ştim dacă mai vânam ceva azi. 

— Nu-mi pasă de ce-o fi mai încolo. De câte ori sunt 
obosit şi pot să mă arunc în braţele lui Orfeu sunt perfect 
mulţumit. 

— Îi zice Morfeu — îl corectă Jemmy. 

— la mai taci! Nu cumva ai să pui un M înaintea lui Orfeu 
al meu! Că pe ăsta îl cunosc bine; în satul Klotsche de lângă 
Moritzburg există o asociaţie corală care se cheamă „Orfeu 
pe pământ”; coriştii ăia cântau atât de dulce, încât pe 
ascultători îi fură întotdeauna un somn cât se poate de 
plăcut; de aceea vorba cu Orfeu căruia îi cazi în braţe vine de 
acolo, adică de la Klotsche. Aşa că nu te mai certa cu mine, ci 
mănâncă-ţi câinele de prerie în tăcere şi cu chibzuinţă: atunci 
o să-ţi priască mai bine decât dacă te iei la harţă cu un bărbat 
cu atâta experienţă ca mine! 

Crezându-se în deplină siguranţă, cei patru bărbaţi se 
înşelau amarnic. Se apropia de ei o primejdie sub chipul a 
două cete de călăreţi care se îndreptau spre pădure. 

Unul din aceste grupuri era mic: se compunea numai din 
doi călăreţi venind dinspre nord. Întâlnind urmele lui Old 
Shatterhand şi ale tovarăşilor săi, cei doi se opriră şi 
descălecară ca să examineze urmele. Felul în care o făceau te 
lăsa să presupui că nu erau westman-i neexperimentați. Erau 
bine înarmaţi, în schimb îmbrăcămintea lor era cam jerpelită. 
Anumite semne indicau că în ultima vreme nu avuseseră zile 
bune. În ce priveşte caii lor, erau bine hrăniţi şi vioi, dar fără 
şa şi fără frâie, numai cu un căpăstru făcut dintr-o curea. În 
felul acesta obişnuiesc indienii să-şi lase caii când pasc în 
apropierea unei tabere. 

— Ce părere ai despre urmele astea, Knox? întrebă unul 
dintre ei. Nu cumva avem piei-roşii în faţa noastră? 

— Nu — răspunse celălalt cu certitudine. Caii erau 
potcoviţi şi oamenii călăreau alături, nu unul după altul, cum 
fac pieile-roşii. 

— Şi câţi erau? 

— Numai patru. N-avem deci de ce să ne temem, Hilton. 

— Afară de cazul că sunt soldaţi. 

— Pshaw! Nici atunci! Bineînţeles că nu ne putem arăta 
la un fort; acolo sunt atâţia ochi şi se pun atâtea întrebări, că 
ne-am trăda. Dar patru cavalerişti n-or să scoată nimic de la 
noi. Şi nu văd pe ce s-ar întemeia ca să tragă concluzia că 
facem parte dintre albii care au fost atacați de utahi! 

— Aşa mă gândesc şi eu, fireşte; dar adesea îşi vâra 
dracul coada când nici cu gândul nu gândeşti. Ne aflăm într-o 
situaţie mizerabilă. Hărţuiţi de indieni şi căutaţi de soldaţi, 
rătăcim încoace şi-ncolo pe teritoriul utahilor. A fost o prostie 
că ne-am încrezut în „colonelul” ăla roşcat care ne-a promis 
marea cu sarea. 

— O prostie? Ba, deloc. E un lucru tare frumos să te 

îmbogăţeşti repede şi n-am pierdut speranţa nici pe departe. 
În curând o să ne ajungă din urmă „colonelul” cu restul cetei 
şi atunci nu mai avem de ce să ne facem griji. Trebuie să 
încercăm să ieşim din situaţia asta nefericită. Gândindu-mă 
bine, nu văd decât o singură cale şi asta ni se deschide chiar 
acum. 

— Ce cale? 

— Să găsim nişte albi cărora să ne alăturăm. În 
societatea lor o să fim luaţi drept vânători şi nimănui n-o să-i 
vină în minte să facă legătura între noi şi cei care i-au silit pe 
utahi să dezgroape securea războiului. 

— Şi crezi că avem acum în faţa noastră asemenea 
oameni? 

— Aşa cred. Mai sunt încă în pădure. Hai să ne luăm 
după ei. 

„Colonelul”  roşcat  căutase să-şi mărească ceata 
compusă, cum se ştie, din cei douăzeci de tramp-i care 
scăpaseră la Eagle-tail. Ajunsese la concluzia că, în munţi, s- 
ar putea ca ceața să fie simţitor împuţinată de indieni şi că, 
deci, douăzeci erau mult prea puţini. De aceea, pe parcurs, 
trecând călare prin Colorado, atrăsese pe fiecare om întâlnit 
care se arăta dispus să-l urmeze. Toţi erau, fireşte, oameni cu 
o existenţă precară, a căror moralitate nu trebuie cercetată. 
Dintre ei făceau parte şi Knox şi cu Hilton, cei doi care acum 
se îndreptau spre pădure. Noua ceată a colonelului crescuse 
în curând într-atât, că nu mai putea trece neobservată, dar şi 
aprovizionarea devenea tot mai anevoioasă pe zi ce trecea. 
De aceea „colonelul” luă decizia să-şi împartă ceata în două. 
Cu o jumătate din ea avea de gând să traverseze Munţii 
Stâncoşi prin regiunea La Veta, iar cealaltă urma să o ia spre 
Marrison şi Georgetown, ca să treacă acolo peste munţi. Cum 
Knox şi Hilton erau oameni cu experienţă, fuseseră puşi să 
conducă a doua grupă. Ajunseseră cu bine dincolo de munţi şi 
poposiseră în ţinutul de pe la Breckenridge. Acolo, printr-o 

întâmplare nefericită, herghelia scăpată de pe o hacienda! 
trecu în goană pe lângă tabăra lor; atunci şi caii lor o luară 
razna, se smulseră şi fugiră cu herghelia. Ca să-şi procure alţi 
cai, atacaseră mai târziu tabăra utahilor, pentru a fi apoi 
urmăriţi de aceştia şi bătuţi. Scăpaseră numai şase. Dar 
indienii îi urmăriseră şi pe aceşti şase de aproape; patru 
dintre ei căzuseră cu o zi înainte, iar cei doi conducători, Knox 
şi Hilton, erau singurii care avuseseră norocul să scape de 
proiectilele răzbunătoare ale indienilor. 

Vorbeau despre aceste întâmplări în timp ce se apropiau 
de pădure. Sosiţi acolo, găsiră poteca şi o luară drept înainte 
pe ea. Ajunseră la luminiş tocmai în clipa în care micul duel 
de cuvinte dintre Jimmy şi Hobble-Frank luase sfârşit. 

— Deci suntem vânători, ai înţeles? şopti Knox către 
Hilton. Şi lasă-mă pe mine să vorbesc! 

Acum Old Shatterhand îi zări; puse mâna pe puşcă şi-i 
aşteptă cu o mină serioasă, examinându-i în timp ce se 
apropiau. 

— Good day, domnilor — salută Knox. Ne daţi voie poate 
să ne odihnim puţin pe-aici, lângă dumneavoastră? 

— Orice om cumsecade e binevenit — răspunse Old 
Shatterhand examinând cu ochi pătrunzători întâi călăreţii 
apoi caii. 

— Sper că n-aveţi impresia că nu suntem — zise Hilton, 
suportând, cu un calm aparent, privirea scrutătoare a 
vânătorului. 

— Nu-mi judec aproapele decât după ce l-am cunoscut. 

— Ei, atunci îngăduiţi-ne să vă dăm acest prilej! 

Cei doi descălecară şi se aşezară alături de ceilalţi, în 
jurul focului. Le era foame, pesemne, căci priveau cu jind spre 
friptură. Jemmy, bun la suflet, le oferi câteva bucăţi de carne, 
invitându-i să mănânce, iar ei nu se lăsară rugaţi. Acum 
politeţea interzicea să-i descoşi; aşa că până se saturau se 


1 Fermă în Mexic sau America de Sud. 

păstră tăcere. 

Cealaltă ceată care se apropia de pădure din partea 
opusă consta din vreo două sute de indieni. Old Shatterhand 
fusese, ce-i drept şi în partea aceea, dar în momentul în care 
scrutase cu privirea preria de acolo, nu putuse să vadă pe 
indienii ce se apropiau, fiindcă atunci se aflau pe după o 
ieşitură a pădurii care forma un cot. Cunoşteau şi ei, pesemne 
foarte bine regiunea, fiindcă se îndreptau direct spre potecă 
îngustă şi anume spre capătul ei opus celui prin care 
intraseră albii în pădure. 

Indienii se aflau „pe calea războiului”, cum arătau 
culorile ţipătoare cu care-şi vopsiseră obrajii. Majoritatea erau 
înarmaţi cu puşti, doar puţini aveau numai arcuri şi săgeți. În 
fruntea lor călărea un om uriaş, o căpetenie, căci purta o 
pană de vultur în păr. Vârsta nu i se putea determina, fiindcă 
şi el avea obrajii plini de dungi negre, galbene şi roşii. Sosind 
la capătul cărării, descăleca spre a cerceta solul. Primii 
războinici din şirul care-l urma se uitau cu atenţie la ce făcea. 
Unul dintre căi fornăi. Căpetenia ridică mâna în semn de 
avertisment, iar războinicul acoperi nările calului cu mâna. 
Dat fiind că şeful îi invitase prin gestul său să păstreze cea 
mai deplină linişte, era limpede că descoperise ceva suspect. 
Păşi încet de-a lungul urmelor, cu bustul adânc aplecat spre 
pământ, intrând astfel până la o oarecare distanţă în pădure. 
Când se întoarse, zise încet în limba utahilor, care face parte 
din subgrupa shoshonă a grupei de limbi sonora: 

— A fost pe aici o faţă-palidă cu atâta timp înaintea 
noastră, cât îi trebuie soarelui să facă un drum de o palmă. 
Războinicii utahi să se ascundă cu capii sub copaci. Ovuts- 
avaht se duce să caute faţa-palidă. 

Căpetenia, un om poate chiar mai înalt şi mai puternic 
decât Old Firehand, se numea deci Ovuts-avaht, ceea ce 
înseamnă „Marele-Lup”. Se furişă iar în pădure; când se 
întoarse, cam după o jumătate de oră, nu se vedea nici unul 

dintre ai săi. Fluieră încetişor şi pieile-roşii ieşiră îndată din 
ascunzişuri, lăsându-şi caii acolo. La un semn al căpeteniei, 
vreo cinci sau şase subcomandanţi se apropiară de şeful lor. 

— Şase feţe-palide îşi au tabără pe lângă stânci. Aceştia 
sunt, probabil, cei şase care ne-au scăpat ieri. Ei mănâncă, iar 
caii lor pasc. Fraţii mei să mă urmeze la capătul cărării; acolo 
să se despartă; jumătate din ceată o ia spre dreapta, cealaltă 
jumătate spre stânga, până am încercuit luminişul. Atunci am 
să dau semnalul şi războinicii roşii vor năvăli. Câinii de albi se 
vor speria atât de rău că nici n-or să se mai apere. O să-i 
prindem şi o să-i ducem în sat, ca să-l legăm de stâlpul 
torturii. Cinci oameni rămân aici să păzească caii. Howgh! 

Această exclamaţie e un cuvânt de întărire a celor spuse 
şi echivalează oarecum cu „amin” sau „basta” sau „s-a 
hotărât”. Când un indian îl pronunţă, consideră că subiectul e 
epuizat, că totul e stabilit şi că nu mai e nimic de adăugat. 

Cu căpetenia lor în frunte, pieile-roşii pătrunseră în 
pădure tiptil, atât de încet, încât nu se auzea nici cel mai uşor 
zgomot. Ajungând în locul unde cărarea intra în luminiş, se 
despărţiră înaintând pe cele două laturi ale luminişului, ca să-l 
încercuiască. Un călăreț n-ar fi putut pătrunde printre copaci; 
pe jos, însă, indienii, cu trupurile lui mlădioase, puteau trece. 

Albii tocmai îşi terminaseră masa. Hobble-Frank îşi băgă 
cuțitul de vânătoare în cingătoare şi zise, fireşte, în limba 
engleză, pentru a fi înţeles şi de cei doi noi sosiți. 

— Acum am mâncat, iar caii s-au odihnit; putem să 
pornim deci, ca să ajungem până la ţinta noastră de azi 
înainte de a se face noapte. 

— Da — încuviinţă Jemmy — dar întâi trebuie să facem 
cunoştinţă şi să ştim încotro vrea să meargă fiecare. 

— Aşa e — făcu Knox, dând din cap. Pot să aflu, prin 
urmare, până unde vreţi să ajungeţi încă astăzi? 

— Ne îndreptăm spre munţii Elk. 

— Şi noi la fel. Se nimereşte de minune. Atunci putem 

călători împreună. 

Old Shatterhand nu zise nimic, îi făcu un semn discret lui 
jJemmy să continue examinarea, căci el însuşi voia să 
vorbească abia când găsea că e momentul potrivit. 

— Eu sunt de acord — zise grăsanul. Dar unde vreţi să vă 
duceţi pe urmă? 

— Nu ne-am hotărât încă. Poate spre Green River, ca să 
căutăm castori. Pe acolo n-o să prea găsiţi. Cine vrea să 
prindă castori trebuie să se ducă mai înspre nord. 

— Aşadar, sunteţi puitori de capcane, vânători de 
castori? 

— Da. Numele meu e Knox, iar pe tovarăşul meu îl 
cheamă Hilton. 

— Dar unde vă sunt capcanele, master Knox, fără de 
care nu puteţi prinde nimic? 

— Ni le-au furat nişte hoţi, poate indieni, pe malul râului 
San Juan. Poate dăm peste o colonie unde se pot cumpăra. 
Sunteţi, deci, de părere că putem să vă întovărăşim 
deocamdată până la munţii Elk? 

— N-am nimic împotrivă, dacă tovarăşii mei n-au nimic 
de obiectat. 

— Bun, domnule! Atunci am putea să aflăm şi noi cum vă 
cheamă? 

— De ce nu? Mie-mi zice jJemmy-grăsanul; vecinul meu 
din dreapta e... 

— Probabil Davy-lunganul? 

— Aşa e. Se vede că aţi ghicit? 

— Bineînţeles! Că doar sunteţi cunoscuţi de-a lungul şi 
de-a latul ţării şi unde se află Jemmy-grăsanul, nu-i nevoie să 
cauţi mult până dai de Davy-lunganul. Dar micul domn la 
stânga dumneavoastră? 

— Lui îi zicem Hobbe-Frank, un tip grozav, o să vedeţi 
când o să-l cunoaşteţi mai bine. 

Frank îi aruncă o privire călduroasă, plină de 

recunoştinţă lui Jemmy, care continuă: 

— lar ultimul nume pe care am să vi-l comunic vă este în 
orice caz mult mai cunoscut decât al meu. Cred că aţi auzit 
de Old Shatterhand. 

— Old Shatterhand? strigă Knox surprins şi foarte 
bucuros. Zău? E adevărat, sir, că sunteţi Old Shatterhand? 
Atunci daţi-mi voie să vă spun că mă bucur nespus să fac 
cunoştinţă cu dumneavoastră, sir. 

Spunând aceste vorbe, întinse mâna spre vânător, 
aruncându-i totodată lui Hilton o privire prin care voia să-i dea 
de înţeles: „Mă, bucură-te, acum suntem în siguranţă!” 

Old Shatterhand se prefăcu însă că nu observă mâna 
întinsă spre el şi răspunse extrem de rece: 

— Vă bucurati într-adevăr? Atunci e păcat că nu vă pot 
împărtăşi bucuria. 

— De ce nu, sir? 

— Pentru că sunteţi nişte oameni de prezenţa cărora 
nimeni nu se poate bucura. 

— Ce vreţi să spuneţi? întrebă Knox, uimit de atâta 
sinceritate. Vreau să cred că glumiţi, sir? 

— Vorbesc serios. Sunteţi doi escroci sau poate chiar 
ceva şi mai rău. 

— Oho! Credeţi că ne lăsăm trataţi în felul acesta 
jignitor? 

— Cred, fireşte, căci nu vă rămâne altceva de făcut. 

— Ne cunoaşteţi, cumva? 

— Nu. N-ar fi spre onoarea mea. 

— Sir, deveniți din ce în ce mai lipsit de consideraţie! N- 
aveţi nici o dovadă că am fi escroci! 

— Cum să nu! răspunse Old Shatterhand cu nepăsare. 
Deci v-aţi întins capcanele pe la San Juan? Când a fost asta? 

— Acum patru zile. 

— Deci, veniţi direct de acolo? 

— Da. 

— Prin urmare, din sud, ceea ce e o minciună. Aţi sosit cu 
puţin timp în urma noastră şi ar fi trebuit să vă vedem pe 
preria deschisă. Spre nord, în schimb, pădurea se întinde mai 
largă, formând o ieşitură şi pe după această limbă de pădure 
v-aţi aflat când am inspectat terenul pentru ultima oară, 
înainte ca să intraţi în pădure pe potecă. Aţi venit dinspre 
nord. 

— Dar, sir, v-am spus adevărul. Nu ne-aţi văzut. 

— Eu? Să nu vă văd? Dacă aş avea vederea atât de 
slabă, aş fi pierit până acum de o mie de ori! Nu, pe mine nu 
mă duceţi de nas! Dar să continuăm! Unde vă sunt şeile şi 
frâiele? 

— Ni s-au furat. 

— Omule, mă iei drept un băieţandru prost! râse Old 
Shatterhand dispreţuitor. Se vede că aţi băgat şeile şi frâiele 
în apă, o dată cu capcanele pentru castori, de vi s-au furat 
toate deodată? Care vânător scoate frâiele calului său? Şi de 
unde aţi scos căpestrele astea indiene? 

— Le-am cumpărat de la un indian. 

— Poate şi caii? 

— Nu — răspunse Knox, dându-şi seama că e cu 
neputinţă să mai spună şi minciuna asta sfruntată. 

— Va să zică, indienii utahi fac comerţ cu căpestre! Asta 
n-am ştiut. Dar de unde provin caii? 

— Caii l-am cumpărat la Fort Dodge. 

— Atât ele departe de aici? Eu aş pune rămăşag că aceşti 
cai au stat în ultimul timp săptămâni de-a rândul la păşune. 
Un cal care a adus un călăreț de la Fort Dodge până aici arată 
cu totul altfel. Şi cum se face că nu sunt potcoviţi? 

— Asta trebuie să-l întrebaţi pe negustorul care ni i-a 
vândut. 

— Aiurea! Negustor! Sunt cai furaţi! 

— Sir! strigă Knox punând mâna pe cuţit. Şi Hilton se 
grăbi să ducă mâna spre brâu. 

— Lăsaţi cuţitele la locul lor, altfel vă dobor! îi ameninţă 
Old Shatterhand. Credeţi cumva că nu-mi dau seama că sunt 
nişte cai dresați în maniera indiană? 

— Cum puteţi să ştiţi aşa ceva, de vreme ce nici nu ne- 
aţi văzut călărind! Nu ne-aţi văzut călare decât bucăţica asta 
de drum, de la potecă şi până la pietroaiele astea. 

— Dar observ că evită să se amestece cu caii noştri şi 
rămân laolaltă. Aceşti cai au fost furaţi de la utahi, iar voi 
faceţi parte dintre oamenii care i-au atacat mişeleşte. 

Knox nu mai ştia ce să spună. Nu se putea măsura cu 
agerimea acestui om. Cum obişnuiesc în genere oamenii de 
teapa lui în asemenea cazuri, aşa făcu şi el: îşi căută ultimul 
argument în grosolănie: 

— Sir, am auzit multe despre dumneavoastră şi v-am 
considerat un om cu totul deosebit — zise el. Dar vorbiţi în 
dodii. Cine face asemenea afirmaţii trebuie să fie nebun de-a 
binelea. Caii noştri să aibă dresură indiană! Ar fi de râs, dacă 
n-ar fi supărător. Îmi dau seama că nu ne potrivim şi am să 
plec ca să nu fiu silit să mai ascult fantasmagporiile 
dumneavoastră! Drace, dar asta ce mai e? 

Pomenind de cai, aruncase o privire spre ei şi observase 
astfel ceva ce-l făcu să-şi concentreze toată atenţia. ŞI 
anume, stăteau cu nările în vânt, întorcându-se în toate 
direcţiile, inspirau aerul, apoi o porniră nechezând vioi spre 
marginea luminişului. 

— Da, ce-i asta? strigă şi Jemmy. Sunt piei-roşii în 
apropiere! 

Ochiul sigur al lui Old Shatterhand cuprinse dintr-o 
singură privire ageră toată primejdia. Spuse: 

— Suntem încercuiți probabil de utahi, a căror apropiere 
ne-a fost trădată de cai, aşa că se vor vedea siliţi acum să 
năvălească. 

— Ce facem acum? întrebă Davy. Ne apărăm? 

— În primul rând să le arătăm că n-avem nimic comun cu 

aceşti hoţi şi ucigaşi. Asta-i principalul. Deci, jos cu ei! 

Repezi pumnul strâns în tâmpla lui Knox, aşa încât cel 
lovit se prăbuşi ca un butuc, apoi Hilton încasă o lovitură 
identică înainte de a putea schiţa un gest de apărare. 

— Acum, repede pe stâncile astea! comandă Old 
Shatterhand. Acolo avem acoperire, pe când aici n-avem. Pe 
urmă trebuie să aşteptăm şi să vedem. 

Nu era uşor să te caţeri pe pietroaiele acelea enorme; 
dar în asemenea situaţii puterile omului se dublează; peste 
două, trei, patru secunde, cei patru vânători fură sus şi 
dispăruţi, pitiţi pe după colţuri, muchii şi tufe. De la 
nechezatul celor doi cai indieni, abia dacă trecuse un minut. 
Căpetenia avusese intenţia să dea numaidecât semnalul de 
atac, dar zăbovise, văzând că una dintre feţele-palide 
doboară cu pumnul alte două feţe-palide. Nu putea să-şi 
explice faptul şi şovăia, astfel cei patru câştigaseră timpul 
necesar de a se refugia în stâncărie. Acum erau sus, ascunşi 
printre pietroaie şi de neatins cu gloanţele şi săgețile; 
dimpotrivă, dominau tot spaţiul liber şi puteau să-şi trimită ei 
gloanţele în toate direcţiile. 

„Ce-i de făcut? era întrebarea pe care şi-o puse acum 
Marele-Lup. Indianul e curajos, viteaz, ba chiar temerar la 
nevoie; dar dacă-şi poate atinge țelul prin vicleşug şi fără 
pericol, nici nu se gândeşte să-şi pună viaţa în joc. Căpetenia 
îşi chemă deci subşefii printr-un şuierat, ca să se sfătuiască 
cu ei. 

Rezultatul acestei consfătuiri se putu vedea în curând 
sau, mai degrabă, auzi, căci de la marginea luminişului 
răsună o voce puternică. Cum spaţiul liber nu avea un 
diametru mai lung de cincizeci de paşi cel mult, iar distanţa 
dintre stânci şi locul de unde pornea vocea fiind cam pe 
jumătate atâta, adică de vreo douăzeci şi cinci de paşi, se 
putea auzi desluşit fiecare cuvânt. Căpetenia însăşi, rezemată 
de un copac, strigă: 

— Feţele-palide sunt încercuite de mulţi războinici roşii. 
să vină aici! 

Era atât de ridicolă această invitaţie, că nu urmă nici un 
răspuns. Indianul îşi repetă apelul încă de două ori şi, ne 
primind nici un răspuns, adăugă: 

— Dacă oamenii albi nu ne ascultă, o să-i omorâm! 

Acum Old Shatterhand răspunse: 

— Ce le-am făcut noi războinicilor roşii de ne-au încercuit 
şi vor să ne atace? 

— Sunteţi nişte câini care ne-aţi omorât oamenii şi ne-aţi 
furat caii! 

— Te înşeli! Aici nu sunt decât doi bandiți; au venit de 
curând la noi şi când am bănuit că sunt duşmanii utahilor i- 
am doborât. N-au murit; se vor trezi în curând. Dacă vreţi să-i 
faceţi prizonieri, luaţi-i! 

— Vrei să ne ademeneşti acolo ca să ne împuşti! 

— Nu! Cine eşti? Cum te cheamă? 

— Sunt Ovuts-avaht, căpetenia utahilor. 

— Te ştiu. Marele-Lup e puternic la trup şi la minte. El e 
comandantul suprem al utahilor-Yampa, care sunt viteji şi 
drepţi aşa că n-o să vrea ca nevinovaţii să plătească pentru 
păcatele vinovaţilor. 

— Vorbeşti ca o muiere! Te milogeşti ca să-ţi aperi viaţa. 
De frica morţii zici că eşti nevinovat. Te dispreţuiesc! Cum 
sună numele tău? O fi numele vreunui câine bătrân şi orb. 

— Nu cumva Marele-Lup e orb el însuşi? Mi se pare că nu 
vede caii noştri. Oare au aparţinut utahilor? E şi un catâr 
printre ei. Şi acesta le-a fost furat? Cum poate Marele-Lup să 
ne ia drept hoţi de cai? Să se uite niţel la armăsarul meu 
negru! Oare au posedat utahii vreodată un asemenea cal? E 
din soiul pur-sânge crescut numai pentru Winnetou, marea 
căpetenie a apaşilor şi pentru prietenii lui. Războinicii utahi să 
asculte dacă numele meu e al unui câine. Feţele-palide mă 
numesc Old Shatterhand; în limba utahilor însă mi se spune 

Pokai-mu, Mâna care ucide. 

Căpetenia nu răspunse îndată, iar tăcerea care se făcu 
dură câteva minute. Acest fapt era un semn sigur că numele 
vânătorului îi impresionase. Abia după ce se scurse un 
răstimp, Marele-Lup îşi ridică din nou vocea: 

— Faţa-palidă se dă drept Old Shatterhand; dar noi nu-l 
credem. Old Shatterhand nu cunoaşte frica; ţie însă frica ţi-a 
răpit îndrăzneala de a ni te arăta. 

— Dacă e aşa, atunci războinicilor utahi li-e şi mai frică 
decât mie; se ascund, împreună cu tine, de noi, care suntem 
numai patru oameni. Am să-ţi dovedesc că nu cunosc teama; 
o să mă vedeţi. 

leşi din ascunziş, se urcă pe vârful cel mai înalt al stâncii, 
privi încet în jur, stând atât de sigur şi de neîngrijorat acolo, 
de parcă n-ar fi existat nici o puşcă pe lume care să-l poată 
nimeni cu un glonţ. 

— Ing Pokai-mu, ing Pokai-mu, howgh! se auziră strigând 
mai multe voci; adică: «El e „Mâna care ucide”, el e „Mâna 
care ucide”, aşa e!» 

Rămânând locului, neînfricat, westman-ul strigă către 
căpetenie: 

— Ai auzit mărturia războinicilor tăi? Acuma crezi că sunt 
într-adevăr Old Shatterhand? 

— Cred. Îndrăzneala ta e mare. Puştile noastre bat mult, 
mult mai departe decât până la tine! Ce uşor ar putea scăpa 
un glonţ! 

— Asta nu se va întâmpla, căci războinicii utahi sunt 
viteji, nu ucigaşi. lar dacă m-aţi ucide, moartea mea ar fi 
crâncen răzbunată. 

— Noi nu ne temem de răzbunare! 

— Ea v-ar ajunge şi v-ar distruge fără să vă întrebe dacă 
vă temeţi de ea sau nu. Eu am îndeplinit dorinţa Marelui-Lup 
şi m-am arătat. El de ce mai stă ascuns? Îi e teamă, sau mă ia 
drept un asasin care vrea să-l ucidă? 

— Căpetenia utahilor nu-şi face nici o grijă. Ştie că Old 
Shatterhand nu pune mâna pe armă decât când e atacat, aşa 
că i se va arăta. 

leşi de sub copaci, ca să poată fi văzut în întregime. 

— Old Shatterhand e mulţumit acum? întrebă apoi. 

— Nu. Aş vrea să vorbesc cu tine de aproape, ca să aflu 
dorinţele voastre mai uşor. Apropie-te, deci, până la 
jumătatea distanţei de acum; am să cobor de pe stâncă şi am 
să vin în întâmpinarea ta. Apoi ne aşezăm, aşa cum se cuvine 
între războinici şi căpetenii de vază şi vom sta la sfat. 

— Nu vrei mai bine să vii la noi? 

— Nu; fiecare să-l cinstească pe celălalt prin faptul că se 
apropie amândoi la aceeaşi distanţă. 

— Ar urma să stau cu tine în luminiş, fiind expus 
gloanţelor oamenilor tăi. 

— Îţi dau cuvântul meu de onoare că nu ți se va întâmpla 
nimic. Or să tragă numai dacă războinicii tăi m-ar împuşca. 
Atunci desigur că ai fi pierdut. 

— Dacă Old Shatterhand îşi dă cuvântul, se cuvine să am 
toată încrederea. Cuvântul lui e la fel de sfânt pentru el ca şi 
cel mai solemn jurământ. Deci, am să vin. Cum va fi înarmat 
marele vânător alb? 

— Îmi voi lăsa toate armele aici; tu, însă, eşti liber să faci 
cum vrei. 

— Marele-Lup nu se va face de ruşine arătând mai puţin 
curaj şi mai puţină încredere. Coboară deci! 

Căpetenia îşi puse armele jos, în iarbă, acolo unde 
stătea, apoi îl aşteptă pe Old Shatterhand. 

— Riscaţi prea mult — îl avertiză Jemmy pe acesta. 
Sunteţi, într-adevăr, convins că nu iese prost? 

— Da. Dacă şeful indienilor s-ar fi retras întâi ca să se 
sfătuiască cu oamenii săi, sau ca să le dea un ordin, un semn, 
atunci aş fi intrat, fireşte, la bănuieli. Dar cum n-a făcut aşa, 
pot să am încredere în el. 

— Şi ce facem noi între timp? 

— Nimic. Puneţi însă arma la ochi, fără să se remarce de 
jos, şi-n cazul că m-ar ataca îl împuşcaţi imediat. 

Cobori şi apoi cei doi păşiră încet unul spre altul. Când se 
văzură faţă-n faţă, Old Shatterhand îi zise căpeteniei, 
întinzându-i mâna: 

— Nu l-am mai văzut pe Marele-Lup, dar am auzit adesea 
că e cel mai înţelept la sfat şi cel mai viteaz la luptă. Mă 
bucur să-l văd la faţă şi să-l pot saluta ca prieten. 

Indianul nu luă în seamă mâna albului, îi examina faţa şi 
statura cu o privire tăioasă şi zise, arătând spre pământ: 

— Să stăm jos! Războinicii utahi s-au văzut siliţi să 
dezgroape securea războiului împotriva feţelor-palide, deci nu 
există nici un om alb pe care să-l pot saluta ca pe un prieten. 

Se aşeză, iar Old Shatterhand se instala şi el pe jos, în 
faţa lui. Focul se stinsese; pe lângă cenuşă mai zăceau Knox 
şi Hilton, care pesemne erau cuprinşi de un leşin profund, de 
nu se mişcau încă. Mustangul lui Old Shatterhand adulmecase 
pe indieni încă înainte de a fi răsunat vecea căpeteniei şi se 
refugiase fornăind pe lângă stânci. Catârul bătrân al lui Davy 
avea un miros la fel de fin şi-i urmase exemplul. Caii lui Frank 
şi Jemmy se vede că trăseseră învăţătura necesară din 
comportarea lor, aşa că cele patru animale stăteau strâns 
lipite de stânci şi atitudinea lor vădea că-şi dădeau foarte 
bine seama de pericolul în care se aflau ei şi stăpânii lor. 

Nici unul dintre cei doi bărbaţi aşezaţi faţă-n faţă nu era 
dispus să înceapă discuţia. Old Shatterhand stătea cu 
privirea-n pământ, aşteptând cu atâta indiferenţă de parcă nu 
i s-ar fi putut întâmpla nimic. Indianul însă nu-şi putea lua 
ochii de la omul alb, şi-l scruta fără încetare. Vopseaua 
aplicată pe faţă din belşug nu permitea să i se desluşească 
expresia, dar buzele strânse cu colţurile gurii uşor trase în sus 
indicau că-şi făcuse despre vânătorul renumit o imagine care 
nu era confirmată de aspectul acestuia. Dovada o aduse 


322 


prima sa remarcă, făcută, în sfârşit, aproape cu ironie: 

— Renumele lui Old Shatterhand e mare; dar trupul său 
n-a crescut o dată cu el. 

Old Shatterhand era de o statură mai înaltă decât media, 
dar nu arăta de loc ca un uriaş. Probabil că indianul şi-l 
imaginase că pe un adevărat Goliat. Vânătorul răspunse 
zâmbind: 

— Ce are de-a face statura cu renumele? Să-i răspund 
cumva căpeteniei utahilor: statura Marelui-Lup e mare, dar 
renumele său, vitejia sa, nu au crescut o dată cu ea? 

— Asta ar fi o jignire — declară indianul cu ochii 
scânteind — după care te-aş părăsi îndată, ca să dau ordinul 
de a începe lupta. 

— Atunci de ce-ţi permiţi o asemenea observaţie despre 
statura mea? Deşi cuvintele tale nu-l pot jigni pe Old 
Shatterhand, ele conţin o desconsiderare pe care nu pot s-o 
tolerez. Sunt o căpetenie cel puţin la fel de mare ca tine; voi 
vorbi politicos cu tine şi pretind de la tine aceeaşi politeţe. 
Trebuie să-ţi spun asta până n-am început convorbirea 
noastră, căci altfel ea n-ar duce la un rezultat satisfăcător. 

Era dator fată de sine şi de tovarăşii săi să-l mustre pe 
indian în felul acesta. Cu cât se comporta mai demn, cu atât 
făcea o impresie mai impunătoare şi de impresia pe care o 
făcea depindea cum avea să se cristalizeze situaţia. 

— Nu există decât o singură ţintă: moartea voastră! 
declară Marele-Lup. 

— Ar fi o crimă, căci nu v-am făcut nimic. 

— Te afli în societatea ucigaşilor pe care-i urmărim. Ai 
făcut drumul cu ei. 

— Nu, nu-i adevărat! Trimite pe unul dintre oamenii tăi 
înapoi, să ne vadă urmele. Îşi va da seama numaidecât că 
aceşti doi oameni au venit după noi şi că au dat de urmele 
noastre. 

— Asta nu schimbă nimic. Feţele-palide ne-au atacat în 

plină pace, ne-au răpit caii şi au omorât o mulţime de 
războinici de-ai noştri. Mânia noastră a fost mare, dar 
cumpătarea noastră n-a fost mai mică. Am trimis o solie 
formată din bărbaţi înţelepţi, ca să ceară pedepsirea 
vinovaţilor şi despăgubiri pentru pierderile suferite. Au fost 
luaţi în derâdere şi respinşi. De aceea am dezgropat 
tomahawkurile şi am jurat că până ce ne vom fi răzbunat, 
fiecare alb care cade în mâinile noastre va trebui să moară. 
Acest jurământ îl vom ţine, iar tu eşti un alb. 

— Îmi pare rău de cele întâmplate. Marele-Lup va fi ştiind 
că sunt un prieten al oamenilor roşii. 

— Ştiu; şi totuşi va trebui să mori şi tu. Dacă fețele- 
palide nedrepte, care nu ţin seamă de cerinţele noastre, află 
că prin atitudinea lor au pricinuit moartea multor drepţi, 
printre care şi Old Shatterhand, le va fi spre învăţătură de 
minte şi vor proceda în viitor cu mai multă înţelepciune şi 
înţelegere. 

Argumentul părea primejdios. Indianul vorbea cu toată 
seriozitatea şi concluzia pe care o trăgea nu era de loc lipsită 
de logică. Cu toate acestea, Old Shatterhand răspunse: 

— Marele-Lup se gândeşte numai la jurământul său, dar 
nu şi la consecinţele lui. Dacă ne omorâţi, va răsuna un 
strigăt de indignare peste munţi şi prerii şi mii de feţe-palide 
se vor uni ca să se războiască cu voi şi să răzbune moartea 
noastră. Această răzbunare va fi nemiloasă, mai ales fiindcă 
noi am fost dintotdeauna prieteni ai indienilor. 

— Noi? Nu numai tu singur? Vorbeşti şi despre tovarăşii 
tăi? Cine sunt aceste feţe-palide? 

— Pe unul dintre ei îl cheamă Hobble-Frank, poate îl 
cunoşti; dar de ceilalţi doi ai auzit cu siguranţă adesea: sunt 
Jemmy-grăsanul şi Davy-lunganul. 

— Îi cunosc. Nu a fost văzut niciodată unul fără celălalt şi 
n-am auzit niciodată să fi fost duşmănoşi faţă de indieni. Dar 
tocmai de aceea moartea lor îi va învăţa pe conducătorii 

nedrepţi ai albilor cât de lipsiţi de înţelepciune au fost 
respingând pe delegaţii noştri. Soarta voastră e pecetluită, 
dar va fi onorabilă. Sunteţi bărbaţi viteji şi vestiți şi aveţi să 
muriţi în chinuri, de moartea cea mai cumplită din câte vă 
putem oferi. Veţi răbda schingiuirea fără să clipiţi măcar şi 
vestea se va răspândi în toate ţările. Astfel numele vostru va 
dobândi o strălucire şi mai mare decât avea până acum şi vă 
veţi bucura de mare vază pe veşnicele plaiuri ale vânătoarei. 
Nădăjduiesc că-ţi dai seama ce consideraţie înseamnă asta 
din partea noastră şi că ne eşti recunoscător. 

Old Shatterhand nu era tocmai încântat de avantajele ce 
i se ofereau. Dar nu arătă ce gândea, ci zise: 

— Intenţia ta e foarte bună şi trebuie să-ţi aduc laude; 
dar mulţimea celor care ne vor răzbuna nu-ţi va fi 
recunoscătoare! 

— Îmi bat joc de ei! N-au decât să vină! Ovuts-avaht nu 
are obiceiul să-şi numere duşmanii. Şi nu ştii ce numeroşi 
vom fi noi atunci! Se vor aduna războinicii din triburile 
Yamba, Uinta, Sampitici, Pah-vanti, Wiminutceşi, Elk, Capote, 
Weawer, Paiş, Tascheşi, Muatsheşi şi Tabequataheşi. Aceste 
popoare fac parte toate din familia utahilor; îi vor zdrobi pe 
războinicii albi! 

— la du-te în ţinuturile din est şi numără albii! Şi ce 
conducători vor avea! Se vor ivi răzbunători dintre care unul 
face cât mulţi, mulţi utahi! 

— Cine să fie aceştia? 

— Am să-ţi numesc doar unul: Old Firehand! 

— E un erou; el e printre feţele-palide ceea ce e ursul 
grizzly printre câinii de prerie — recunoscu căpetenia. Dar el 
ar fi şi singurul; nu poţi să-mi numeşti un al doilea răzbunător. 

— Ba aş putea să mai numesc o mulţime; dar vreau să 
mai pomenesc doar unul, pe Winnetou! 

— Să nu-mi vorbeşti de el! E căpetenia apaşilor! Albii se 
simt prea slabi singuri împotriva noastră; au trimis la navajoşi 


325 


şi i-au aţâţat împotriva noastră. 

— Ai şi aflat? 

— Ochii Marelui-Lup sunt ageri, iar urechilor sale nu le 
scapă nici un sunet. Şi navajoşii nu fac parte şi ei din triburile 
apaşe? Nu trebuie să-l considerăm deci pe Winnetou ca pe 
duşmanul nostru? Vai de el dacă ne cade în mână! 

— Şi vai de voi! Te previn! Aţi avea împotriva voastră nu 
numai pe războinicii albi, dar şi miile de luptători mescaleros, 
llaneros,  xicarillos,  taracones,  navajos,  cirigua-mis, 
pilanenjos, lipans, coppers, gilas şi mimbrenjos, care toţi fac 
parte din neamul apaşilor. Aceştia ar porni împotriva voastră, 
iar albii n-ar avea nimic alta de făcut decât să privească 
liniştiţi cum se măcelăresc utahii şi apaşii între ei. Vrei într- 
adevăr să le oferi duşmanilor voştri albi această bucurie? 

Căpetenia se uită câtva timp în pământ, apoi răspunse: 

— Ai spus adevărul; dar feţele-palide năvălesc din toate 
părţile asupra noastră, ne înăbuşe şi omul roşu e condamnat 
să moară de o moarte lentă, chinuitoare, prin sufocare. Nu e 
atunci mai bine pentru el să ducă lupta în aşa fel încât să 
moară mai repede, să fie distrus mai curând? Perspectiva de 
viitor pe care mi-o deschizi nu mă poate reţine, ba 
dimpotrivă, îmi măreşte hotărârea de a folosi securea 
războiului fără milă şi fără considerente. Nu-ţi mai da, prin 
urmare, osteneala de a mă convinge; rămâne aşa cum am 
spus. Sau crezi că ne vei scăpa? 

— Bineînţeles! 

— E cu neputinţă! Ştii câţi războinici am cu mine? Sunt 
două sute! 

— Numai? Poate că ţi s-a povestit că au fost cete şi mai 
mari care s-au ostenit în zadar să mă prindă şi să mă ţină 
prizonier. N-ai aflat încă ce arme posed? 

— Se pare că ai o puşcă cu care se poate trage mereu 
fără să trebuiască s-o încarci; dar asta nu se poate, nu cred. 

— Să ţi-o arăt? 

— Da, arată-mi-o! strigă căpetenia, cu totul entuziasmat 
de ideea că va vedea arma misterioasă de care se legau 
atâtea legende. 

— Am s-o aduc. 

Old Shatterhand se ridică şi se duse spre stâncă să 
aducă arma. Aşa cum stăteau lucrurile, trebuia, înainte de 
toate, să caute să-i intimideze pe indieni, cu toată 
superioritatea lor numerică şi să-i uimească; cel mai indicat 
lucru pentru acest scop era să manevreze cu această armă. 
Ştia câte legende circulau printre indieni pe seama ei. O 
credeau o puşcă vrăjită, dăruită vânătorului de Marele 
Manitu, spre a-l face de neînvins. Jemmy i-o întinse de pe 
stâncă; Old Shatterhand se întoarse cu ea la Marele-Lup şi i-o 
dădu, zicând: 

— lată puşca; ia-o şi uită-te la ea! 

Indianul întinsese mâna, dar o retrase repede şi întrebă: 

— Oare are voie s-o ia în mână altul decât tine? Dacă e 
într-adevăr puşca vrăjită, cred că primejduieşte pe oricine 
care o atinge, afară de proprietarul ei. 

— N-am dreptul să-ţi destăinui secretele ei. Dar ia-o şi 
încearc-o. 

Cu automatul în mâna dreaptă, apăsă cu degetul mare 
pe bila cu cartuşele, ca să-i imprime o mişcare foarte uşoară, 
imperceptibilă, învărtind-o niţel înainte, în aşa fel încât la cea 
mai uşoară atingere, arma trebuia să se descarce. Ochiul său 
ager zărise câţiva indieni care, de curiozitate, îşi părăsiseră 
adăposturile şi stăteau acum laolaltă pe marginea luminişului. 
Acest grup forma o ţintă atât de bună, încât şi un glonţ 
îndreptat vag în direcţia lui trebuia să nimerească pe careva. 

Dar oare căpetenia se va hotări să pună mâna pe armă? 
Acum totul depindea de asta. Pesemne, era mai puţin 
superstiţios decât ceilalţi indieni, totuşi nu se prea încredea. 
„S-O iau, să n-o iau?” Aceste întrebări se puteau citi în ochii 
săi aţintiţi cu jind asupra puştii. Atunci Old Shatterhand o 

apucă cu amândouă mâinile, apropiind-o de el în aşa fel ca 
țeava să fie îndreptată exact spre grupă, de războinici 
amintită. Curiozitatea căpeteniei era totuşi mai puternică 
decât teama; o apucă. Old Shatterhand îi strecură arma în 
mână în aşa fel încât aceasta să atingă culasa. În aceeaşi 
clipă se auzi un pocnet —iar de dincolo, unde stăteau 
indienii, un țipăt. Marele-Lup scăpă puşca, speriat. Unul dintre 
indieni strigă că e rănit. 

— Oare eu l-am rănit? întrebă căpetenia, uimită. 

— Cine altul? răspunse Old Shatterhand. Asta s-a 
întâmplat doar aşa, ca avertisment. La a doua atingere, însă, 
treaba va deveni serioasă. Îţi dau voie s-o iei din nou în mână, 
dar te previn: gloanţele ar... 

— Nu, nu! strigă indianul ridicând amândouă mâinile, 
într-un gest de apărare. E într-adevăr o puşcă vrăjită şi făcută 
numai pentru tine! 

— Procedezi foarte cuminte — zise Old Shatterhand cu 
toată seriozitatea. Ai primit o mică lecţie; data viitoare ar fi 
însă mai grav. la uită-te la arțarul acela subţirel de lângă 
pârâu. Trunchiul nu e mai lat de două degete, dar am să-i fac 
zece găuri în el, exact la un lat de deget una de alta. 

Ridică arma cu repetiţie, o puse la ochi, ţinti trunchiul 
arţarului şi apăsă pe trăgaci o dată, de două, de şapte, de 
zece ori. Apoi zise: 

— Du-te şi vezi! Aşa trage flinta vrăjită! 

Căpetenia se duse până la copăcel. 

Old Shatterhand văzu că măsoară distanţa dintre găuri 
cu degetul mare. Veniră mai mulţi indieni, mânaţi de 
curiozitate, ieşind din ascunzişuri ca să se apropie şi ei de 
căpetenia lor. Vânătorul profită de acest răgaz ca să bage 
repede alte cartuşe în încărcătorul automat, în formă de bilă. 

— Uf, uf, uf! îi auzi exclamând. 

Fusese un adevărat miracol pentru pieile-roşii că putuse 
trage de atâtea ori fără să încarce, dar acum erau şi mai 

miraţi văzând că nimeriseră cu toate gloanţele şi, ceea ce era 
chiar mai uimitor, că fiecare pătrunsese în trunchiul subţire 
exact cu un lat de policar deasupra celeilalte. Căpetenia se 
întoarse, se aşeză iar şi-l invită pe vânător, cu un gest, să 
facă la fel. Rămase o bucată de vreme cu privirea lăsată în 
jos, apoi zise: 

— Văd că eşti un favorit al Marelui Spirit. Am auzit de 
această armă, dar n-am vrut să cred că e aşa. Acuma ştiu că 
mi s-a spus adevărul. 

— Fii, deci, prudent şi cumpăneşte bine ce faci. Vrei să 
ne iei prizonieri şi să ne omori. Încearcă, n-am nimic 
împotrivă. Când veţi număra apoi războinicii, loviți de 
gloanţele mele, în satele voastre se vor ridica bocetele 
femeilor şi copiilor celor căzuţi, spre a-i jeli; iar pe mine nu 
mă vei putea învinovăţi de nimic. 

— Dar ce crezi, o să stăm să ne împuşti cu gloanţele 
tale? Trebuie să vă predaţi fără să fie nevoie de un singur foc 
de armă. Sunteţi încercuiți şi n-aveţi ce mânca. Vă asediem 
până ce foamea şi setea vă vor sili să vă predaţi. 

— Atunci poţi să aştepţi mult şi bine. Avem apă de băut 
şi carne destulă de mâncat. Uite acolo şi caii noştri, patru la 
număr, din carnea lor putem să ne hrănim, la nevoie, 
săptămâni de-a rândul. Dar n-o să ajungem până. Acolo, 
fiindcă vom străpunge încercuirea. Pornesc eu în frunte cu 
flinta vrăjită în mână, trăgând glonţ după glonţ, şi ce bine 
nimeresc ţinta ai văzut cu ochii tăi. 

— Vom rămâne după copaci. 

— Crezi că asta vă apără de flinta vrăjită? Bagă de 
seamă! Tu ai fi primul asupra căruia aş trage. Sunt un prieten 
al oamenilor roşii, aşa că mi-ar părea foarte rău să omor pe 
atâţia dintre voi. Aţi suferit şi aşa pierderi grele şi dacă începe 
lupta cu soldaţii albi şi cu navajoşii, vor mai cădea mulţi, mulţi 
dintre bărbaţii voştri. De aceea n-ar trebui să ne siliţi pe 
deasupra şi pe noi, prietenii voştri, să semănăm moartea 


329 


printre rândurile voastre. 

Aceste cuvinte grave îşi avură efectul dorit. Căpetenia 
rămase multă vreme pe gânduri, cu ochii ficşi, imobil ca o 
statuie. Apoi izbucni pe un ton în care se simţea părerea de 
rău: 

— Dacă n-am fi jurat să omorâm toate feţele-palide, v- 
am lăsa poate să plecaţi; dar un jurământ nu trebuie călcat. 

— Nu. Dar un jurământ poate fi retras. 

— Numai dacă te dezleagă marele sfat. Sunt singura 
căpetenie aici. Cu cine să mă sfătuiesc? 

Acum Old Shatterhand îl adusese pe indian la punctul la 
care voise să-l aducă. Faptul că vorbea acum de consfătuire 
însemna că pericolul cel mai mare trecuse. Vânătorul 
cunoştea bine felul de a fi al pieilor-roşii. De aceea tăcea şi 
aştepta să vadă ce va mai spune Marele-Lup. 

Acesta îşi plimbă privirea scrutătoare în jur, peste 
luminiş. Pesemne se gândea dacă nu cumva ar fi totuşi 
posibil să pună stăpânire pe cei patru albi în, pofida puştii 
fermecate. Oftând adânc, fiindcă se vedea silit să se arate 
conciliant, deşi erau două sute de oameni împotriva doar a 
patru, spuse în cele din urmă: 

— Eu singur nu pot să mă dezleg de jurământ; trebuie s- 
o facă adunarea bătrânilor. De aceea veţi veni cu noi, ca 
prizonierii noştri, ca să aflaţi ce hotărăşte marele sfat. 

— Prizonier nu poate fi decât acela care a fost prins. Vom 
pleca cu voi, dar nu ca prizonieri. 

— Dar ca ce? 

— Ca însoțitori. 

— Atunci nu vreţi să predaţi armele şi să ne lăsaţi să vă 
legăm? 

— Nu, în nici un caz! 

— Uf! Acum îţi spun ultimul meu cuvânt. Dacă nu accepti 
nici asta, vă asediem cu toate că ai flinta vrăjită. Porniţi acum 
cu noi spre satul nostru; vă păstraţi armele şi caii şi nu veţi fi 

legaţi. Vom face întocmai ca şi cum am trăi în bună pace cu 
voi; în schimb, juraţi că vă veţi supune fără rezistenţă 
hotărârii sfatului. Am zis. Howgh! 

Ultimul cuvânt dovedea că nu va mai ceda de acum 
înainte în nici un caz, dar Old Shatterhand era pe deplin 
mulţumit de rezultatul întrevederii. Dacă indienii i-ar fi atacat 
acum într-adevăr, ar fi fost cu totul imposibil să le scape 
nevătămaţi. De aceea răspunse: 

— Marele-Lup să-şi dea seama că sunt prietenul lui. Ne 
vom supune fără rezistenţă hotărârii. 

— Atunci ia-ţi calumetul şi jură că ai să faci aşa. 

Old Shatterhand desfăcu pipa de pe sfoară legată de gât, 
o umplu cu tutun şi o aprinse cu un „punk” (o brichetă de 
prerie). Apoi suflă fumul spre cer, spre pământ, spre cele 
patru puncte cardinale şi zise: 

— Făgăduiesc că nu vom încerca să ne apărăm. 

— Howgh! făcu căpetenia, dând din cap. Acum e bine. 

— Ba nu, fiindcă şi tu trebuie să făgăduieşti şi să-ţi 
întăreşti promisiunea cu pipa — zise Old Shatterhand 
întinzându-i-o. 

Căpetenia sperase în secret că va scăpa de partea asta a 
ceremoniei. În acest caz nu s-ar fi simţit legat prin promisiune 
şi ar fi procedat după bunul său plac în momentul în care albii 
coborau de pe stânca. Dar acceptă fără discuţii, luând pipa, 
suflând fumul ia fel în toate direcţiile şi spunând: 

— Nu le vom face nici un rău celor patru albi până ce 
sfatul bătrânilor va fi hotărât soarta lor. Howgh! 

Apoi restitui calumetul lui Old Shatterhand şi se duse la 
Knox şi Hilton, care zăceau în aceeaşi poziţie ca în clipa când 
fuseseră doborâţi. 

— Promisiunea mea nu-i include pe aceştia — zise. Ei fac 
parte dintre ucigaşi, căci am recunoscut caii pe care-i au; 
sunt ai noştri. Ferice de ei dacă mâna ta le-a luat sufletul! Au 
murit? 

— Nu — răspunse Old Shatterhand. Ochiului său ager nu- 
i scăpase că în cursul convorbirii cei doi ridicaseră o dată 
capul uşor, ca să privească în jur. Nu sunt morţi; ba nici chiar 
leşinaţi nu sunt; se prefac însă că au murit, fiindcă cred că-i 
vom lăsa aici. 

— Atunci să se ridice, câinii, altfel îi zdrobesc cu 
picioarele! strigă căpetenia, dând fiecăruia un picior cu atâta 
putere, încât cei doi renunţară să mai facă pe leşinaţii şi se 
ridicară. 

— Azi-dimineaţă aţi scăpat războinicilor mei — zise 
căpetenia cu mânie. Acum, însă, Marele Manitu v-a dat pe 
mâna mea; pentru crimele pe care le-aţi comis veţi fi legaţi 
de stâlpul schingiuirii şi veţi urla de vă vor auzi toate fețele- 
palide din munţi. 

Cei doi înţeleseră fiecare cuvânt spus de indian, căci 
vorbea destul de bine englezeşte. 

— Crime? întrebă Knox. Nu ştim de nici o crimă. Pe cine 
ziceţi c-am omorât? 

— Taci, câine! Vă cunoaştem şi aceste feţe-palide, care 
au căzut pe mâna noastră din cauza voastră, ştiu şi ele ce-aţi 
făcut. 

Knox era un individ şiret. Îl vedea pe Old Shatterhand 
stând nevătămat alături de indian. Pieile-roşii nu îndrăzniseră 
să-i facă vreun rău vestitului vânător. Îşi zise că cine se află 
sub protecţia lui era la fel de ferit de orice primejdie din 
partea lor ca şi el însuşi. Aşadar, individul avu o idee pe care 
o considera salvatoare. Old Shatterhand era un om alb; 
trebuia deci să ia partea albilor împotriva celor roşii. Cel puţin 
aşa credea Knox, de aceea răspunse: 

— Fireşte că trebuie să ştie ce am făcut, că doar am 
umblat împreună şi suntem cu ei de săptămâni în şir. 
Întreabă-l pe Old Shatterhand, o să-ţi explice şi o să-ți 
dovedească chiar că noi nu putem fi acei drept carne luaţi. 

— Nu vă faceţi iluzii! declară Old Shatterhand. N-am să 

spun nimănui ca să vă scap de pedeapsă binemeritată. Ştiţi 
bine ce gândesc despre voi; v-am spus-o şi nu mi-am 
schimbat părerea între timp. 

Le întoarse spatele. 

— Ei, drăcie! Dacă ne laşi aşa, apoi ştiu şi eu ce am de 
făcut! Dacă nu ne salvaţi, ei, atunci să pieriţi o dată cu noi! 

Întorcându-se apoi către căpetenia indienilor, continuă: 

— De ce nu-i faci prizonieri şi pe ăştia patru? Au luat şi ei 
parte la furtul cailor şi au tras şi ei în utahi; tocmai de 
gloanţele lor au căzut cei mai mulţi dintre ai voştri! 

Era o neruşinare fără pereche. Dar pedeapsa urmă 
îndată şi ce pedeapsă! Ochii căpeteniei scânteiau, aruncau 
adevărate fulgere, în timp ce striga către Knox cu voce 
tunătoare: 

— Laşule! N-ai curajul să iei vina asupra ta şi o dai pe 
alţii faţă de care eşti o broască râioasă! De aceea pedepsirea 
ta nu va începe abia la stâlpul torturii, ci acum, îndată. Am să- 
ţi iau scalpul, iar tu să trăieşti să-l vezi agăţat de brâul meu. 
Nani witch! Nani witch! 

Aceste două cuvinte din limba utah înseamnă: „Cuţitul 
meu! Cuţitul meu!” Ele se adresau indienilor de pe marginea 
luminişului. 

— Pentru Dumnezeu! strigă cel ameninţat. Să mă 
scalpezi de viu? Nu! Nu! 

Făcu un salt, încercând să fugă; dar căpetenia era cel 
puţin la fel de iute, se repezi după el şi-l apucă de gât: o 
strânsoare a mâinii sale puternice şi Knox deveni moale ca o 
cârpă. Un indian veni fugă să aducă cuțitul cerut de 
căpetenie. Marele-Lup îl luă, aruncă omul pe jumătate 
sugrumat pe jos, se aşeză cu genunchii pe el — trei tăieturi 
repezi, după care smulse părul, un țipăt groaznic al celui 
trântit, apoi căpetenia se ridică cu scalpul sângerând în mâna 
stângă. Knox nu se mai mişca, leşinase din nou; craniul său 
avea un aspect înfiorător. 

— Aşa trebuie să păţească un câine care sfâşie oameni 
roşii şi vrea apoi să nimicească nişte nevinovaţi! strigă 
Marele-Lup, legându-şi de brâu scalpul. 

Hilton asistase cu groază la cele pătimite de tovarăşul 
său. Spaima îl împietrise; se prăbuşi încet alături de cel 
scalpat şi rămase şezând acolo, fără a scoate un cuvânt. 
Căpetenia făcu un semn, la care indienii se apropiară; în 
curând luminişul mişuna de ei. Hilton şi Knox fură legaţi cu 
curele. 

În momentul în care Marele-Lup pomenise de scalpare, 
Old Shatterhand, ca să nu fie martorul scenei groaznice, se 
urcase pe stânca; acolo comunica tovarăşilor săi rezultatul 
întrevederii. 

— Stăm prost — fu de părere Jemmy. N-aţi izbutit să-l 
convingeţi să ne lase libertatea întreagă? Poate ar fi mai bine 
dac-aţi fi acceptat, să angajăm lupta! 

— Desigur că nu! Ne-ar fi costat viaţa! 

— Ba ne apăram noi! Dat fiind că le e aşa de frică de 
puşca automată, n-avem motiv de desperare. Cu siguranţă că 
n-ar fi îndrăznit să se apropie. 

— E probabil; dar ne-ar fi silit să capitulăm prin foame. 
Le-am spus, ce-i drept, că o să ne mâncăm caii, dar aş fi 
preferat să mor de foame decât să-mi omor armăsarul negru. 

— Indienii, n-or să stea, desigur, strânşi laolaltă. Când se 
făcea întuneric, ne strecuram de pe stânci, toţi patru spre 
acelaşi punct; două împuşcături sau două lovituri cu cuțitul şi 
străpungeam încercuirea. 

— Dar pe urmă? Indienii ar fi aprins focuri prin toate 
părţile şi ar fi remarcat imediat intenţia noastră de a. fugi. ŞI 
chiar dacă izbuteam să spargem o breşă în rândurile lor, tot 
nu ajungeam departe până să se ia după noi. Atunci eram 
siliţi să omorâm câţiva dintre ei şi nu mai puteam conta pe 
nici un fel de cruţare. 

— Aşa e — încuviinţă Hobble-Frank. Nu înţeleg de loc 

cum se încumetă un Jemmy Pfefferkon oarecare, gras cum e, 
să se pretindă mai deştept decât Old Shatterhand al nostru. 
Tu eşti mereu puiul care vrea să înveţe găina. Old 
Shatterhand a făcut tot posibilul, eu din partea mea îi dau 
calificativul cel mai bun, nota zece cu un plus şi sunt convins 
că Davy e exact de părerea mea. 

— Se înţelege de la sine — răspunse acesta. Lupta ar fi 
dus la pieirea noastră sigură. 

— Şi la ce duce faptul că plecăm cu ei? întrebă Jemmy. E 
de presupus că adunarea bătrânilor ne va trata ca pe nişte 
duşmani. 

— Nu i-aş sfătui să facă aşa — zise Frank pe un ton de 
ameninţare. Mai am şi eu un cuvinţel de spus în povestea 
asta. Pe mine nu mă pune nimeni aşa, cu una cu două, la 
stâlpul schingiuirii. Mă apăr cu ghearele şi cu dinţii. 

— Păi tocmai asta nu se poate! S-a depus jurământ. 
Trebuie deci să răbdăm liniştiţi, orice ne-ar face. 

— Cine zice aşa? Tu chiar nu-ţi dai seama, prostănac 
lamentabil ce eşti, că jurământul ăsta îşi are chichiţe şi 
tertipuri? Uite că vestitul nostru Old Shatterhand a lăsat 
deschisă o portiţă de scăpare de toată minunea. Nu scrie la 
carte nici în profeţiile lui Obadia că urmează să răbdăm orice 
ne-ar face. Se cheamă că n-o să ne gândim să ne opunem, ai 
auzit şi tu. Bun, asta o respectăm. Să hotărască ce-or vrea, n- 
o să intervenim cu macarale de fier de mii de tone; dar 
vicleşugul, vicleşugul, iată doftoria; asta nu e rezistenţă cu 
armele. Dacă sufletul ne şopteşte că trebuie să murim, 
dispărem de pe scenă prin vreo trapă şi reapărem pe după 
teatrul de gală cu brio şi grandiflorie. 

— Poate vrei să spui: cu grandeţe — îl corectă Jemmy. 

— De n-ai mai vorbi atâta! Oi fi ştiind şi eu cum trebuie 
să mă exprim după lexicon! „Gran” e o greutate cu care 
cântăresc farmaciştii, de vrea şase chile, iar „deţă”, ce-i aia 
„deţă”, nici nu există aşa ceva. Dar „grand” înseamnă mare, 

iar „floria” arată că eşti în floare, că-ţi merge înfloritor. Dacă 
spun deci că reapărem în grandiflorie, orice om cât de cât 
normal va şti ce am înţeles prin asta şi la ce m-am referit. Dar 
cu tine n-are rost să vorbească omul într-un limbaj înflorat; tu 
nu pricepi întorsăturile elegante şi tot ce ţinte de sfere mai 
înalte ţi-e perfect indiferent. Să te mai îndrepţi, Jemmy, cât 
mai e timp, să te îndrepţi! Îmi otrăveşti zilele! Odată, când o 
să închid ochii pe veci, dispărând din existenţa aceasta şi 
renunțând la o viaţă mai bună din cauza lipsei tale de 
consideraţie, ai să-ţi muşti degetele până la sânge de 
supărare şi mâhnire că aici, pe pământ, în formatul de 
existenţă terestră, m-ai contrazis atât de des şi de cronologic. 

Jemmy voia să dea o replică ironică la tirada caraghioasă 
a omuleţului ciudat, dar Old Shatterhand îi făcu semn să-l 
lase în apele lui şi zise: 

— Frank m-a înţeles. Am renunţat la orice apărare cu 
armele, dar nu la vicleşug. Desigur că mi-ar părea bine să nu 
fiu nevoit să recurg la o interpretare subtilă a promisiunii 
mele. Sper că vom avea la dispoziţie şi alte mijloace mai 
cinstite. Deocamdată, însă, trebuie să ne descurcăm în 
situaţia prezentă. 

— Şi întrebarea care se pune înainte de toate — interveni 
Davy — e dacă ne putem încrede în indieni. Oare Marele-Lup 
se va ţine de cuvânt? 

— N-am nici o îndoială în privinţa asta. Încă nu s-a văzut 
ca o căpetenie să-şi calce jurământul dat după ce a avut loc 
ceremonialul calumetului. Până se va ţine consfătuirea, 
putem să ne încredem în utahi cu ochii închişi. Hai să 
coborâm şi să ne ducem la cai. Indienii se pregătesc de 
plecare. 

Pe Knox şi pe Hilton indienii îi legaseră de caii lor. Cel 
dintâi, cuprins încă de un leşin adânc, era culcat de-a lungul 
pe spatele calului, cu mâinile petrecute pe după gâtul 
acestuia. Indienii dispărură unul după altul pe potecă îngustă. 

Căpetenia rămăsese să plece ultimul, ca să-i aştepte pe albi 
şi să călărească în societatea lor. Acesta era un semn bun. 
Vânătorii crezuseră că-i vor lua la mijloc şi-i vor păzi bine. 
Străbătură cu căpetenia potecă îngustă şi când ajunseră la 
marginea pădurii, indienii de acolo îşi scoaseră caii din desiş; 
acum încălecară şi ceata se puse în mişcare. Cei patru albi şi 
căpetenia călăreau în urmă, în timp ce Knox şi Hilton erau 
înconjurați de câţiva indieni care se aflau în frunte. Lui Old 
Shatterhand îi păru bine că se aflau acolo, căci indienii 
călăreau în şir, unul după altul, formând un lanţ foarte lung. 
Aşa că la coada lui nu se auzeau vaietele celui scalpat care-şi 
revenise din leşin. 

De pe preria largă se deschidea o perspectivă vastă până 
la munţii Elk, căci câmpia se întindea până la poalele acestui 
masiv. Old Shatterhand nu-l întrebă pe Marele-Lup unde se 
află ţinta spre care se îndreptau, dar îşi spuse singur că 
aceasta trebuie să fie în munţi. În general nu se prea vorbea. 
Şi albii păstrau între ei o tăcere adâncă, orice vorbă fiind de 
prisos. Nu le rămânea decât să aştepte până vor fi sosit în 
tabăra utahilor; abia atunci se putea lua o hotărâre, se putea 
născoci un plan de salvare. 

12. Pe viaţă şi pe moarte 


Pieile-roşii păreau foarte grăbite; călăreau aproape tot 
timpul ia trap, fără urmă de milă pentru cei doi prizonieri 
legaţi, dintre care unul avea o rană gravă ce putea fi mortală. 
Jupuirea pielii capului e o leziune serioasă, întâlneşti, ce-i 
drept, uneori câte un alb care a fost scalpat şi a scăpat, dar 
acestea sunt excepţii extrem de rare, fiindcă, abstracţie 
făcând de alte condiţii, e necesar să ai o constituţie deosebit 
de robustă pentru a supravieţui unei asemenea răni. 

Munţii păreau să se apropie din ce în ce; pe înserate 
ajunseră la primul şir de coline. Indienii cotiră într-o vale 
lungă şi strâmtă, cu povârnişuri împădurite de o parte şi de 
alta. Mai târziu, o luară prin alte văi laterale, urcând mereu, 
orientându-se, cu toate că se întunecase complet, la fel de 
bine ca şi ziua-n amiaza mare. Apoi răsări luna luminând 
coastele stâncoase şi totuşi acoperite cu arbori din belşug, 
între care călăreţii înaintau încet dar continuu. Abia spre 
miezul nopţii păreau să se apropie de țelul lor, căci căpetenia 
dădu ordin câtorva dintre oamenii săi s-o ia înainte ca să 
anunţe sosirea războinicilor. Trimişii porniră în tăcere să 
execute ordinul. 

Ajunseră apoi la o apă curgătoare destul de mare, cu 
maluri înalte, care, pe măsură ce călăreau de-a lungul lor, se 
lărgiră tot mai mult, până ce nu se mai distingeau, cu toate 
că luna lumina peisajul. Pădurea, care la început cobora până 
la maluri, se retrăgea şi ea în ambele părţi, spre a face loc 
unei savane largi, unde în depărtare se zăreau câteva focuri 
de tabără. 

— Uf! exclamă căpetenia, glăsuind pentru prima oară de 
când porniseră. lată corturile tribului meu, acolo ase va hotărî 
soarta voastră. 

— Încă azi? se informă Old Shatterhand.. 

— Nu. Războinicii mei au nevoie de odihnă, iar agonia 
voastră va dura mai mult şi ne va bucura mai tare dacă şi voi 
v-aţi întremat întâi prin somn. 

— Ştii că-mi place! Observă Jemmy în limba germană, 
pentru a nu fi înţeles de indieni. Agonia noastră! Vorbeşte de 
parcă nici nu s-ar pune întrebarea dacă scăpăm de stâlpul 
schingiuirii. Ce zici de asta, bătrâne prieten Frank? 

— Deocamdată nu zic nimic — răspunse micul saxon. De 
vorbit am să vorbesc mai târziu abia, când va fi venit vremea 
potrivită. Vreau să observ doar atât, că n-am nici un chef să 
mor. Să stăm deci şi să aşteptăm. Dar dacă ar fi cumva să fiu 
trimis cu de-a sila la strămoşi, atunci o să-mi apăr pielea şi 
ştiu bine că pe urmă, la piatra mea, funerară, or să bocească 
multe văduve şi mulţi orfani ai celor pe care i-am expediat 
întâi în Eliza. 

— Vrei să spui Elizeu? întrebă grăsunul. 

— Nu mai vorbi prostii! Doar vorbim nemţeşte acum, şi 
Eliza e un cuvânt curat german. Eu sunt un bun creştin, prin 
urmare nu vreau să am de-a face cu Elizeul romanilor antici. 
De ce fac mereu pe deştepţii tocmai cei care au mintea mai 
scurtă Sosise momentul primirii. Locuitorii satului porniseră în 
întâmpinarea războinicilor întorşi acasă. Venea o mulţime 
mare, bărbaţi şi băieţanari în frunte, în urma lor femeile şi 
fetele, toţi urlând şi zbierând din răsputeri, de parc-ar fi fost o 
haită de fiare. 

Old Shatterhand se aşteptase să găsească o aşezare 
obişnuită de corturi, fu însă silit, spre decepţia sa, să-şi 
recunoască eroarea. Numărul mare al focurilor de tabără 
dovedeau că se aflau prezenţi mult mai mulţi războinici decât 
puteau cuprinde corturile. Se adunaseră aici locuitorii multor 
alte sate de utahi pentru a lua parte la consfătuirea cu privire 
la expediţia de răzbunare împotriva albilor.. Solii trimişi 
înainte povestiseră că sosea căpetenia, aducând şase fețe- 
palide şi indienii îşi exprimau acum încântarea resimţită la 

această veste şi anume într-un fel în care numai triburile 
sălbatice sunt în stare s-o exprime. Îşi agitau armele şi strigau 
din răsputeri, proferând cele mai îngrozitoare ameninţări. 
Când ajunseră în tabără, Old Shatterhand văzu că e compusă 
din corturi făcute din piele de bizon şi din colibe construite în 
pripă, din crengi, toate formând un cerc mare, în mijlocul 
căruia convoiul se opri. Pe cei doi prizonieri îi dezlegară acum 
de cai şi-i aruncară pe jos. Gemetele îngrozitoare ale grav 
rănitului Knox erau complet acoperite de urletele pieilor-roşi. 
Apoi îi conduseră pe ceilalţi albi alături de cei doi. Războinicii 
formară un cerc larg în jurul lor, iar femeile şi fetele veniră în 
faţă, ca să-i înconjoare, jucând o horă şi scoțând ţipete 
stridente. 

Asta conta ca cea mai cumplită jignire din câte se puteau 
imagina. Echivalează cu a declara că prizonierii sunt lipsiţi de 
curaj şi de onoare, dacă se permite ca femeile să joace în 
jurul lor. Cine primea să fie tratat aşa, fără să se 
împotrivească, era disprețuit. Old Shatterhand strigă câteva 
cuvinte către tovarăşii săi, în urma cărora aceştia puseră 
armele la ochi, sprijinindu-se cu un genunchi în pământ. El 
însuşi slobozi un foc de armă din vestita sa „doborâtoare de 
urşi”, al cărei pocnet puternic se ridică peste vuietul de voci, 
apoi puse la ochi arma automată. Îndată se făcu o tăcere 
adâncă. 

— Ce înseamnă asta? strigă atât de tare încât să-l poată 
auzi toţi. Am fumat cu Marele-Lup pipa înţelegerii şi am fost 
de acord ca războinicii utahi să discute între ei spre a hotărî 
dacă vom fi trataţi ca prieteni sau ca duşmani. Dar chiar dacă 
am fi prizonieri, n-am îngădui ca femeile şi fetele să joace în 
jurul nostru de parc-am fi nişte coioţi fricoşi. Noi suntem 
numai patru războinici, iar bărbaţii utahi se numără cu sutele; 
cu toate acestea vă întreb, cine dintre voi are curajul să-l 
jignească pe Old Shatterhand? Să iasă din rânduri şi să lupte 
cu mine! Băgaţi de seamă! Aţi văzut puşca mea şi ştiţi cum 

trage. Dacă femeilor le mai dă în gând să-şi reînceapă jocul, 
armele noastre îşi vor spune cuvântul şi locul acesta se va 
roşi de sângele acelor atât de lipsiţi de credinţă încât să 
nesocotească sfânta pipă a sfatului! 

Cuvintele acestea făcură o impresie puternică. Indienilor 
le impunea că vestitul vânător avea îndrăzneala să le arunce 
în faţă ameninţări în pofida superiorității lor numerice atât de 
covârşitoare. Fără a mai aştepta vreun ordin, femeile şi fetele 
se retraseră. Bărbaţi îşi comunicau câte o părere în şoaptă, 
dar se distingeau cuvintele „Old Shatterhand” şi „puşca 
morţii” venind din toate părţile. Câţiva războinici purtând 
pene în păr se apropiară de Marele-Lup şi intrară în vorbă cu 
el; apoi acesta se apropie de cei patru vânători şi zise în 
limba utahilor, în care se exprimase şi Old Shatterhand: 

— Căpetenia utahilor-Yamba respectă pipa înţelegerii şi 
ştie ce a făgăduit. Mâine, de cu ziuă, se va hotărî soarta celor 
patru feţe-palide; până atunci să stea în cortul pe care am să- 
| pun la dispoziţia lor. Ceilalţi doi însă sunt nişte ucigaşi şi 
promisiunea mea nu are nici o legătură cu ei; vor muri aşa 
cum au trăit: înotând în sânge. Howgh! E de acord Old 
Shatterhand cu cele ce am spus? 

— Da — răspunse cel întrebat. Dar cer să se lase caii 
noştri în apropierea cortului în care vom sta. 

— Voi îngădui şi acest lucru, deşi nu văd din ce pricină 
exprimă Old Shatterhand această dorinţă. Se gândeşte oare 
să fugă? Îi aduc la cunoştinţă că mai multe cercuri de 
războinici îi vor înconjura cortul, aşa încât e cu neputinţă să 
scape. 

— Am promis să aştept rezultatul consfătuirii voastre; 
deci nu e nevoie să pui paznici. Dacă însă vrei totuşi s-o faci, 
n-am nimic împotrivă. 

— Atunci, hai să mergem! 

Când cei patru albi se îndepărtară urmând căpetenia, 
indienii se dădură la o parte formând un culoar de trecere 

printre rândurile lor şi examinându-i cu priviri sfioase, pline de 
respect. Cortul rezervat albilor eră unul dintre cele mai mari. 
La intrare, de ambele părţi, erau câteva lănci înfipte în 
pământ, iar cele trei pene de vultur care le împodobeau la 
vârf lăsau să presupui că era însuşi cortul Marelui-Lup. 

Drept uşă aveau o rogojină, acum ridicată într-o parte. La 
mai puţin de cinci paşi de intrare ardea un foc care lumină 
interiorul. Vânătorii intrară, îşi lăsară puştile jos şi se aşezară. 
Căpetenia plecă, iar în curând veniră câţiva indieni care se 
aşezară la o oarecare distanţă de cort, în aşa fel încât nici o 
latură a acestuia să nu rămână neobservată. 

După câteva minute intră o femeie tânără, cu două vase 
pe care le puse jos, în faţa albilor, apoi ieşi fără a spune un 
cuvânt. Vasele erau o oală veche cu apă şi o tigaie mare de 
fier cu câteva bucăţi mari de carne. 

— Aha! zise Hobble-Frank zâmbind. lată deci supeul 
nostru. O oală cu apă, asta e ceva distins! Tipii fac pe 
grozavii. Urmează să ne crucim de mirare că au asemenea 
vase de bucătărie. Şi carne de bizon, cel puţin patru 
kilograme! Nu cumva le-au sărat cu şoricioaică? 

— Şoricioaică?! exclamă grăsunul râzând. De unde să-şi 
procure utahii aşa ceva? De altfel, e carne de elan. Nu de 
bizon. 

— lar le ştii pe toate mai bine decât mine? Orice fac şi 
orice spun, tu te împotriveşti! Nu te mai cuminţeşti de loc! 
Dar astăzi nu vreau să mă cert cu tine, îţi arunc doar o privire 
nimicitoare, din care poţi să-ţi dai seamă la ce nivel superior 
se situează personalitatea mea faţă de făptura ta de pigment. 

— Făptura de pigmeu — îl corectă Jemmy. 

— N-ai vrea să taci măcar cât ţine o măsură de şase 
optimi?! se răsti mititelul. Nu mă face să-mi vărs fierea, ci 
acordă-mi mai degrabă consideraţia la care mă îndreptăţeşte 
biografia mea extraordinară! Fiindcă numai cu condiţia asta 
pot să-i aplic acestei fripturi binecuvântarea artei mele 

culinare de o măiestrie netăgăduită. 

— Da, da, apucă-te de gătit — zise Old Shatterhand, spre 
a-l împăca pe micul vânător. 

— E uşor de spus. Dar de unde scot ceapă şi foile de 
dafin? De altfel, nu ştiu încă dacă am voie să mă duc cu tigaia 
până la foc. 

— Încearcă şi vezi. 

— Da, să încerc! Dar dacă indivizii nu vor să mă lase şi- 
mi trimit un glonţ în regiunea stomacului, îmi e perfect 
indiferent dacă această carne s-a aflat cumva sub pielea unui 
bizon sau a unui elan... Ei, hai, mă duc. 

Duse tigaia cu carne la foc şi-şi văzu de treabă în chip de 
bucătar, fără ca paznicii să-l stingherească. Ceilalţi rămaseră 
în cort, observând prin rogojina ridicată viaţa animată a 
taberei. 

Luna răspândea acum o lumină aproape ca de zi. Razele 
ei luminau un masiv muntos apropiat, împădurit cu copaci 
sumbri, pe povârnişul căruia şerpuia un fir de apă, un pârâu 
mai mare sau un râuleţ, ca o panglică lată, argintie şi se 
vărsa în vale într-un bazin destul de mare, aproape cât un lac. 
Acesta se scurgea prin cursul de apă pe malul căruia veniseră 
până-n tabără. Nu păreau să existe în apropiere tufişuri sau 
arbori; împrejurimile bălții erau plate şi netede. 

La fiecare foc şedeau indieni care se uitau cum se 
îndeletniceau femeile cu friptul cărnii. Din când în când se 
scula câte unul pentru a trece încet în faţa cortului şi a arunca 
o privire asupra albilor. Knox şi Hilton nu se vedeau nicăieri, 
nici nu li se auzeau vocile, dar era de presupus că situaţia lor 
nu era tocmai roză. 

Trecu aproape o oră când, în sfârşit, se întoarse Hobble- 
Frank aducând tigaia aburindă; o puse în faţa tovarăşilor săi 
şi spuse, plin de sine, ca de obicei: 

— lacătă minunăţia! Sunt curios să văd cum o să vă 
lingeţi pe bot. E drept că n-am avut condimentele necesare, 

dar talentul meu înnăscut a găsit o soluţie. 

— Şi cum ai făcut? întrebă Jemmy, aplecându-se cu 
năsucul lui peste tigaie; carnea nu numai că mai sfârâia, dar 
fumega de-a binelea; în cele câteva clipe, cortul se umpluse 
de un miros iute, usturător. 

— Într-un fel atât de simplu, încât succesul e un adevărat 
miracol — răspunse mititelul. Am citit odată că se poate 
înlocui sarea care ne lipseşte aici cu cărbune de lemn, mai 
mult chiar, că scoate din carnea care posedă un înalt grad de 
parfumare, orice urmă de miros fezandat. Friptura noastră 
era înzestrată cu o anumită doză de miros stătut, aşa că am 
recurs la mijlocul amintit şi am fript-o în cenuşă de lemn, 
ceea ce nu era greu, de vreme ce aveam un foc de lemne. E 
adevărat că flacăra mi-a cam dat niţel în tigaie, dar tocmai 
asta va avea efectul s-o facă mai prăjită, mai bună de ronţăit, 
îmi zice mie geniala mea inteligenţă culinară. 

— Vai şi amar! Friptura de elan în cenuşă de lemne! Oare 
eşti întreg la minte? 

— la nu mai vorbi verzi şi uscate! Sunt foarte întreg la 
minte! Ar trebui să ştii! Cenuşa e antidotul chimic al oricărei 
impurități alchimice. Savurează deci acest elan cu inteligenţa 
omenească cuvenită, atunci o să-ţi priască foarte bine şi o să- 
ţi dea puterile fizice şi spirituale necesare ca să rămâi şi mai 
departe încăpățânat. 

— Bine. Dar spui tu singur că au dat flăcările în tigaie! 
zise Jemmy clătinând din cap. Carnea e arsă, nu mai e bună 
de nimic. 

— Mestecă în loc să mai vorbeşti! se repezi la el Frank. E 
absolut nesănătos să cânţi sau să vorbeşti la masă, pentru că 
în felul acesta se deschide beregata unde nu trebuie şi 
mâncarea ajunge în splină în loc să ajungă în stomac! 

— Să mestec? Dar cine poate mesteca aşa ceva? la uită- 
te şi tu! Asta mai e carne? 

Îşi înfipse cuțitul într-o bucată de carne, o ridică şi o vâri 

sub nasul mărunţelului. Carnea era complet arsă şi învelită 
într-un strat de cenuşă negricioasă şi grasă. 

— Fireşte că e carne! Ce alta să fie? răspunse Frank. 

— E neagră ca tuşul! 

— Dar muşcă o dată din ea! 

— Ai să vezi îndată că e o minune! 

— Curată minune! Şi câtă cenuşă! 

— Aia se curăţă şi se scoate. 

— la arată-mi tu întâi cum se face! 

— Cu o uşurinţă regească! 

Îşi scoase o bucată şi o frecă de peretele de piele al 
cortului până ce toată cenuşa rămase lipită de el. Aşa trebuie 
făcut — zise apoi. Ţie însă-ţi lipseşte îndemânarea şi prezenţa 
de spirit necesară. Şi acum să vezi ce gust delicios o să aibă 
bucăţica asta pe care o muşc aşa, de la un căpeţel, ţi se 
topeşte-n gură! la... 

Se întrerupse deodată. Muşcase în carne, apoi deschise 
larg fălcile, rămânând aşa, cu gura căscată şi privindu-şi 
tovarăşii rând pe rând, consternat. 

— Ei, hai — îl îndemnă Jemmy — hai, muşcă! 

— Ce să muşc? Mă, nu ştiu cum dracu', dar scârţâie şi 
scrâşneşte ca... exact ca... ei, ce să zic, ca o perie de frecat 
prăjită. Cine-ar fi crezut că aşa ceva e omeneşte posibil?! 

— Era de prevăzut. Cred că tigaia asta veche e mai 
moale decât carnea. Acuma poţi să consumi singur creaţia 
minţii tale! 

— Ei, poate că mai e o bucăţică pe-aici care n-a 
progresat până la o anumită tărie de caracter. Stai s-o caut! 

Din fericire, mai erau câteva bucăţi oarecum comestibile, 
îndeajuns pentru patru persoane; dar lui Frank i se luase 
piuitul. 

A doua zi Knox şi Hilton urmau să moară la stâlpul 
schingiuirii, iar pe albii ceilalţi îi aştepta poate aceeaşi soartă. 
Pentru indieni era un prilej de mare festivitate, care cerea 

pregătiri. De aceea se culcară îndată după cină. Şi aşa 
întârziată; focurile se stinseră, afară de două şi anume cel de 
la intrarea cortului în care se aflau Old Shatterhand cu 
tovarăşii săi şi cel alături de care zăceau Knox şi Hilton cu 
paznicii lor. În jurul celui dintâi se adunaseră o mulţime de 
indieni, într-un cerc triplu, iar la intrarea satului de corturi 
erau postate numeroase santinele. O încercare de evadare ar 
fi fost, dacă nu cu totul imposibilă, în orice caz foarte grea şi 
periculoasă. 

Ca să nu simtă toată noaptea privirile indienilor aţintite 
asupra sa, Old Shatterhand lăsase în jos rogojina de la 
intrare. Acum albii se odihneau în întuneric, dar îşi dădeau în 
zadar silinţa să adoarmă. 

— Oare ce se va fi ales de noi mâine, la ora asta? întrebă 
Davy. Poate că până atunci indienii ne vor fi expediat în 
veşnicele plaiuri ale vânătoarei. 

— Cel puţin pe unul, sau pe doi, sau pe trei dintre noi 
— răspunse Jemmy. Ce credeţi, domnule Shatterhand? 

— Deşi nu cred că ne vor dărui viaţa şi libertatea aşa, cu 
una cu două, sunt convins că ne vor permite să luptăm 
pentru ele. 

— Ei, drăcie! Asta ar fi minunat! Ar fi exact la fel de 
minunat ca şi când ne-ar omori fără fasoane, fiindcă ar pune 
asemenea condiţii, încât să mergem la pieire sigurii. 

— Fireşte că da. Totuşi, nu trebuie să ne pierdem curajul. 
Omul alb a învăţat de la cel roşu; e la fel de viclean şi de 
îndemânatic ca acesta, iar în privinţa rezistenţei îi e superior. 
Mândria de războinici o să-i oprească însă pe indieni să ne 
pună în faţa unor adversari superiori la număr. Dac-ar 
proceda totuşi aşa, i-am sili, prin batjocură, să-şi modifice 
condiţiile. 

— Oricum — zise Frank, care până acum tăcuse 
— perspectiva pe care ne-o deschideţi nu e făcută să ne 
fericească. Indivizii ăştia or să aibă grijă să facă treabă cât se 

poate de fistichie pentru noi. Da, dumneavoastră, cu forţa 
fizică şi puterea de elefant ce o aveţi, vă convine; daţi pumni, 
lovituri, ghionturi până scăpaţi; dar noi ăştia, trei ciupercuţe 
nenorocite, cred că am savurat azi ultimele plăceri ale vieţii. 

— Sub forma fripturii tale de elan, probabil? întrebă 
Jemmy. 

— lar începi să-l necăjeşti de moarte pe cel mai bun 
prieten şi tovarăş de arme al tău, chiar acum, cu puţin înainte 
de ultima lui urcare la cer? Nu-mi toca puterea de reflecţie! 
Trebuie să-mi concentrez toate gândurile asupra posibilităţii 
noastre de scăpare. 

Se culcă şi închise ochii. Dinspre Jemmy se auzea ceva 
ce semăna cu o chicoteală reţinută; dar n-o luă în seamă. Nici 
ceilalţi nu continuară conversaţia; se făcu o linişte adâncă, 
întreruptă doar din când în când de pârâitul focului. În cele 
din urmă, somnul se lăsă pe pleoapele lor obosite, care se 
deschiseră abia când afară răsunară strigăte puternice şi 
rogojina se ridică. Un indian aruncă o privire în cort şi zise: 

— Feţele-palide să se scoale şi să vină cu mine! 

Se ridicară, îşi luară armele şi-l urmară. Focurile se 
stinseseră. Soarele se ridica la orizont şi-şi arunca razele 
matinale asupra masivului muntos amintit, aşa încât şuvoiul 
de apă ce cobora de acolo la vale sclipea ca un aur lichid, iar 
suprafaţa lacului avea strălucirea unui disc de metal lustruit. 
Acum cuprindeai cu privirea un spaţiu mai larg decât în ajun. 
Câmpia, în a cărei parte vestică se afla lacul, era lungă de 
vreo două mile engleze şi lată cam pe jumătate cât lungimea; 
de jur împrejur era înconjurată de păduri. Înspre sud se afla 
tabăra alcătuită din vreo sută de corturi şi colibe. Pe malul 
lacului păşteau caii; numai cei patru aparţinând albilor erau în 
apropierea cortului lor. 

În faţa corturilor şi printre ele stăteau sau se mişcau 
indieni care-şi puseseră toate podoabele de război, fireşte, cu 
prilejul execuţiei celor doi ucigaşi prinşi. Când albii trecură pe 

lângă ei, se dădură la o parte politicoşi, privindu-i cu o 
expresie care s-ar fi putut numi mai degrabă cercetătoare şi 
scrutătoare decât duşmănoasă. 

— Ce au tipii ăştia? întreabă Frank. Se holbează la noi 
cum te uiţi la un cal când vrei să-l cumperi! 

— Ne examinează constituţia fizică — răspunse Old 
Shatterhand. E un semn că presupunerea mea a fost exactă. 
Ştiu, probabil, de pe acum ce soartă ne aşteaptă. Va trebui să 
luptăm pentru viaţa noastră. 

— Bun! Pe a mea n-or s-o aibă ieftin. Jemmy, ţi-e frică? 

Toată furia împotriva grăsanului i se evaporase; se 
cunoştea, după tonul lui, că se gândeşte mai mult la acesta 
decât la sine însuşi. 

— Frică, nu tocmai, dar sunt îngrijorat, asta se înţelege 
de la sine. Frica ne-ar fi doar dăunătoare. Acum e vorba să 
fim cât mai fermi şi calmi cu putinţă. 

La marginea taberei se aflau doi pari înfipţi în pământ; 
prin apropiere stăteau cinci războinici împodobiţi cu pene, 
printre ei şi Marele-Lup. Făcu câţiva paşi în întâmpinarea 
albilor şi declară: 

— Am trimis după feţele-palide ca să fie martori cum îşi 
pedepsesc bărbaţii roşii duşmanii. Ucigaşii vor fi aduşi îndată, 
ca să moară la stâlpul schingiuirii. 

— Noi nu dorim să vedem asta — zise Old Shatterhand. 

— Sunteţi nişte fricoşi, de vă îngroziţi la vederea 
sângelui? Atunci trebuie să vă tratăm ca atare şi nu mai 
suntem obligaţi să ţinem promisiunea pe care am dat-o. 

— Suntem creştini. Ne ucidem duşmanii, când suntem 
siliţi s-o facem, rapid, dar nu-i schingiuim. 

— Acum sunteţi la noi şi aveţi să vă conformaţi 
obiceiurilor noastre. Dacă nu vreţi, ne aduceţi o jignire şi asta 
se pedepseşte cu moartea. 

Old Shatterhand ştia că indianul nu glumeşte şi că se 
expune, împreună cu tovarăşii săi, celei mai mari primejdii 

dacă refuză să asiste la execuţie; de aceea, declară: 

— Vom rămâne aici. 

— Atunci aşezaţi-vă lângă noi. Dacă faceţi cum zicem, vi 
se sorteşte o moarte onorabilă. 

Se aşezară în iarbă, cu faţa spre pari. Căpeteniile 
celelalte făcură la fel, iar albii n-aveau încotro, trebuiau să se 
supună. Apoi Marele-Lup scoase un strigăt răsunător, la care i 
se răspunse cu un urlet general de triumf. Era semnul că 
groaznicul spectacol putea începe. 

Războinicii se apropiară, formând un semicerc în jurul 
parilor şi în mijlocul arcului de cerc şedeau căpeteniile şi albii. 
Apoi veniră şi femeile cu copiii şi se aşezară într-un arc în faţa 
bărbaţilor, închizând astfel cercul. 

Acum îi aduseră pe Knox şi pe Hilton, legaţi atât de 
strâns, încât abia puteau umbla, trebuind deci să fie purtaţi 
din când în când. Curelele le intrau în carne şi Hilton gemea. 
Knox tăcea; era cuprins de friguri din pricina rănii şi abia 
încetase să aiureze. Avea o înfăţişare groaznică. Amândoi 
fură legaţi de pari, în picioare şi încă cu curele ude care, 
uscându-se, aveau să se strângă, pricinuind victimelor acestei 
justiţii fioroase dureri îngrozitoare. 

Knox ţinea ochii închişi, capul îi atârna greu pe piept; era 
leşinat, aşa că nu ştia ce se petrece cu el. Hilton arunca priviri 
înfricoşate în jur. Zărindu-i pe cei patru vânători, le strigă: 

— Salvaţi-mă, salvaţi-mă, domnilor! Doar nu sunteţi 
păgâni! Aţi venit cumva ca să vedeţi cum murim de o moarte 
atât de înfiorătoare şi ca să vă bucuraţi de spectacolul 
chinurilor noastre? 

— Nu — răspunse Old Shatterhand. Ne aflăm aici siliţi 
fiind şi nu putem face nimic pentru voi. 

— Ba puteţi, puteţi, numai să vreţi! Indienii or să asculte 
de dumneavoastră! 

— Nu. Sunteţi singurii vinovaţi de soarta voastră. Cine 
are curajul să păcătuiască trebuie să aibă curajul să 

ispăşească. 

— Sunt nevinovat. Eu n-am împuşcat nici un indian! Knox 
a făcut-o! 

— Nu mai minţi! E o obrăznicie şi o laşitate să pui vina 
numai pe el. Mai bine căieşte-te de ce ai făcut, ca să găseşti 
iertare în lumea cealaltă! 

— Dar nu vreau să mor! Nu vreau să mor! Ajutor! Ajutor! 
Ajutor! 

Urla atât de tare, de-i răsunau strigătele peste toată 
câmpia şi în acelaşi timp încerca să-şi smulgă mâinile, 
trăgând de curele, care-i intrară în carne, încât sângele ţâşni. 
Atunci Marele-Lup se ridică şi făcu un semn cu mâna că vrea 
să vorbească. Toate privirile se îndreptară asupra lui. Povesti 
în felul concis, plastic şi avântat al oratorilor indieni tot ce se 
întâmplase, zugrăvi purtarea mişelească a feţelor-palide cu 
care trăiseră în pace; cuvintele sale îi impresionară pe indieni; 
îşi exprimau agitația începând să zăngăne din arme. Apoi 
Marele-Lup declară că cei doi ucigaşi sunt condamnaţi la 
moartea prin tortură şi că execuţia urmează să înceapă. Când 
isprăvi, Hilton mai ridică o dată glasul ca să ceară lui Old 
Shatterhand să intervină pentru el. 

— Ei bine, am să încerc — răspunse acesta. Dacă nu pot 
să te scap de moarte, voi obţine poate totuşi să fie rapidă şi 
nu aşa de fioroasă. 

Se întoarse spre căpetenie, dar nici nu deschisese bine 
gura, când Marele-Lup se răsti la el furios: 

— Ştii bine că vorbesc limba feţelor-palide şi că am 
înţeles deci ce i-ai promis acestui câine. N-am făcut destul 
oferindu-ţi condiţii atât de favorabile? Vrei să te declari 
împotriva sentinţei noastre şi astfel să-mi superi războinicii, 
aşa încât să nu-ţi mai pot lua apărarea faţă de ei? Taci, prin 
urmare, nu mai spune o vorbă! 

— Religia mea îmi ordonă să cer îndurare pentru ei. 
Aceasta era singura scuză pe care o putea invoca omul alb. 

— De ce lege trebuie să ascultăm noi, de a ta, sau de a 
noastră? Oare religia voastră le-a prescris acestor câini să ne 
atace în plină pace, să ne ia caii şi să ne ucidă războinicii? Nu! 
Deci religia voastră să nu aibă nici o influenţă nici asupra 
pedepsirii făptaşilor! 

Se întoarse cu spatele şi făcu un semn din mână, la, care 
ieşiră din rânduri vreo doisprezece războinici. Apoi se adresă 
din nou lui Old Shatterhand, explicându-i: 

— lată rudele celor care au fost ucişi. E dreptul lor să 
înceapă cu pedeapsa. Întâi se vor arunca cuțite asupra lor. 

Când indienii îşi omoară un duşman la stâlpul torturii, ei 
caută să prelungească pe cât posibil chinurile. Primele răni 
care i se fac condamnatului sunt uşoare, pentru a deveni apoi 
din ce în ce mai grele; De obicei, se începe cu aruncarea 
cuţitelor şi anume în felul următor: se indică diferite membre 
şi părţi ale corpului care urmează să fie nimerite, sau în care 
cuţitele să rămână înfipte. Ţintele se aleg astfel ca pierderea 
de sânge să nu fie prea mare dintr-o dată şi ca torturatul să 
nu moară prea repede prin hemoragie. 

— Degetul mare de la mâna dreaptă! comandă Marele- 
Lup. 

Braţele prizonierilor erau legate în aşa fel încât mâinile 
atârnau neacoperite de curele. Indienii ieşiţi din rânduri se 
împărţiră în două grupuri, unul pentru Knox, celălalt pentru 
Hilton. Măsurară o distanţă de doisprezece paşi de la 
condamnaţi şi se postară în şir unul în spatele celuilalt. Primul 
din faţă ridică mâna ţinând cuțitul cu trei degete, ochi, aruncă 
şi nimeri degetul mare. Hilton scoase un țipăt de durere. ŞI 
Knox fu nimerit, dar leşinul lui era atât de profund, încât nu se 
trezi. 

— Arătătorul! comandă căpetenia. 

În felul acesta indică pe rând degetele care urmau să fie 
nimerite şi, într-adevăr, indienii aruncau cuţitele cu o precizie 
uimitoare. Hilton, care scosese întâi câte un țipăt, urla acum 

neîncetat. Knox se trezi abia când începură să-l nimerească în 
mâna stângă. Se holbă, încă pe jumătate inconştient, apoi 
închise iar ochii injectaţi de sânge şi scoase un urlet cu totul 
neomenesc. Văzuse ce se întâmpla cu el; fu apucat din nou 
de febră şi ambele, delirul şi frica de moarte, îi smulgeau 
nişte sunete de care n-ai fi crezut în stare nici o voce 
omenească. 

Execuţia fu continuată în mijlocul urletelor neîntrerupte 
ale celor doi. Cuţitele se înfipseră în podul palmelor, în 
încheieturile mâinilor, în muşchii antebraţului şi braţului şi în 
aceeaşi ordine se procedă şi cu membrele inferioare. Toate 
acestea ţinură cam un sfert de oră, fiind doar începutul blând 
al  schingiuirii care urma să dureze ore întregi. Old 
Shatterhand şi tovarăşii săi întorseseră ochii în altă parte. Le 
era cu neputinţă să urmărească scena, dar n-aveau cum să-şi 
ferească urechile de urlete. 

Un indian e învăţat de mic copil să se exerseze în 
suportarea durerilor fizice. Astfel ajunge să rabde cele mai 
cumplite chinuri fără să clipească măcar. Poate că şi nervii 
pieilor roşii sunt mai puţin sensibili decât ai oamenilor albi. 
Dacă un indian cade prizonier şi moare la stâlpul schingiuirii, 
rabdă durerile cu zâmbetul pe buze, îşi cântă cu voce 
puternică cântul de moarte, întrerupându-se doar din când în 
când, pentru a arunca schingiuitorilor săi invective şi cuvinte 
de batjocură. Un om care se vaită la stâlpul schingiuirii e ceva 
de neconceput la indieni. Cine se plânge de dureri e disprețuit 
şi cu cât se lamentează mai tare, cu atât şi disprețul e mai 
mare. S-a întâmplat ca nişte albi să-şi recâştige libertatea 
pentru că-şi arătaseră nevrednicia prin văicărelile lor 
nebărbăteşti, dovedind că sunt nişte laşi de care nu te poţi 
teme şi a căror ucidere e o ruşine pentru orice războinic. 

Ne putem închipui deci ce impresie făceau lamentările lui 
Knox şi Hilton. Pieile-roşii le întoarseră spatele şi scoaseră 
exclamaţii de indignare şi de dispreţ. Când rudele celor căzuţi 

îşi obţinuseră satisfacția şi când alţii fură poftiţi să iasă din 
rânduri pentru a continua tortura prin alte mijloace, nici un 
războinic nu se arătă dispus s-o facă. Nimeni nu voia să se 
atingă de asemenea „câini, coioţi şi broaşte râioase”. Atunci 
se ridică una dintre căpetenii şi zise: 

— Aceşti oameni nu sunt demni de atenţia unui războinic 
viteaz; să-i dăm pe mâna muierilor. Cine moare de mâna unei 
femei trăieşte în veşnicele plaiuri ale vânătoarei în chip de 
femeie şi trebuie să muncească. În vecii vecilor! Am zis! 

Propunerea fu acceptată după o scurtă deliberare. Soţiile 
şi mamele celor ucişi fură chemate şi li se dădură cuțite ca să 
aplice condamnaților la moarte uşoare tăieturi, tot în ordinea 
indicată de Marele-Lup. 

Unui european civilizat îi vine greu să creadă că o femeie 
se poate deda la asemenea acte de cruzime. Dar pieile-roşii 
mu sunt popoare civilizate şi, apoi, în acest caz răzbunarea 
pentru multipla crimă excludea orice sentiment mai blând. 
Femeile, în majoritate bătrâne, se apucară de această treabă 
şi din nou răsunară urletele şi vaietele celor doi albi şi încă 
într-un mod insuportabil chiar şi pentru urechile indienilor. 
Marele-Lup ordonă să se înceteze, zicând: 

— Aceşti laşi nu merită să fie nici măcar femei după 
moarte. Trebuie să moară, dar trebuie să intre pe veşnicele 
plaiuri ale vânătoarei în chip de coioţi, mereu goniţi şi hăituiţi. 
Să fie daţi pe seama câinilor. Am zis! 

Începu o nouă deliberare, cu un rezultat pe care Old 
Shatterhand îl prevedea şi-l aştepta cu groază. Câţiva indieni 
plecară după câini. Căpetenia se adresă albilor: 

— Câinii utahilor sunt dresați să se dea la albi. Dar se 
năpustesc asupra lor numai dacă sunt asmuţiţi; atunci, însă, 
sfâşie orice om alb care se află în apropiere. Am să vă 
îndepărtez deci de aici şi am să trimit să vă conducă într-un 
cort unde să fiţi păziţi până ce câinii vor fi din nou legaţi. 

Aşa se făcu. Timp de vreo zece minute domni liniştea 

întreruptă doar din când în când de vaietele lui Hilton. Apoi se 
auzi un lătrat scurt, grăbit, care se transformă într-un urlet de 
fiară aţâţata, însetată de sânge; două voci omeneşti izbucniră 
în ţipete stridente de groază, apoi se făcu din nou linişte. 

— Ascultaţi! Aud oase ce se sfarmă; cred că-i lasă pe 
câini să-i mănânce! 

— Se poate, dar nu cred — răspunse Old Shatterhand. 
Zgomotul de oase sfărâmate există doar în închipuirea ta. Și 
a mea e cu totul surescitată. Bine de noi că n-am fost obligaţi 
să privim această scenă. 

Acum veniră câţiva indieni să-i scoată din cort şi să-i 
conducă din nou la locul judecății. Mai încolo, spre mijlocul 
taberei, văzură vreo patru-cinci indieni care duceau câinii la 
locul lor, ţinându-i de curele groase. Oare animalele 
adulmecaseră urma albilor? Unul dintre câini abia putea fi 
urnit din loc; se uita în urmă şi-i zări pe cei patru vânători; se 
smulse cu o mişcare violentă şi se năpusti. lzbucni un strigăt 
general de spaimă; câinele era atât de mare şi de puternic, 
încât părea imposibil ca un singur om să se măsoare cu el. Cu 
toate acestea nici un indian nu voia să tragă asupra 
animalului de preţ. Davy puse puşca la ochi. 

— Stai. Nu trage! ordonă Old Shatterhand. Indienii ar 
putea să ne ia în nume de rău uciderea acestui câine superb 
şi vreau să le arăt totodată de ce e în stare pumnul unui 
vânător alb. 

Aruncase vorbele acestea precipitat. În general, totul se 
petrecu mult mai repede decât se poate povesti şi descrie, 
căci câinele parcursese aproape toată distanţa, în adevărate 
salturi de panteră. Old Shatterhand făcu o mişcare rapidă în 
întâmpinarea lui fără să ridice mâinile. 

— Eşti pierdut! strigă Marele-Lup. 

— Aşteaptă să vezi! răspunse vânătorul. 

Acum câinele ajunse în faţa lui. Botul cu dinţii de oţel îi 
era larg deschis şi se aruncă asupra duşmanului cu un mâărâit 

de fiară. Old Shatterhand se uita drept în ochii animalului; 
când acesta se săltase şi se afla în aer, se aruncă cu braţele 
deschise înaintea lui — o ciocnire violentă între om şi câine, 
apoi Old Shatterhand strânse în braţe animalul care luase 
drept ţintă beregata sa, apăsându-i ceafă cu putere pe 
pieptul său, aşa încât nu mai putea să muşte. Apăsând şi mai 
tare, îl sufocă; picioarele care se agitau zgâriind, se întinseră 
moi. Cu o mişcare rapidă vânătorul îndepărtă fiară de corpul 
său cu mâna stângă — o lovitură cu dreapta pe bot, apoi o 
aruncă cât colo. 

— lacătă! strigă întorcându-se spre căpetenie. Pune să-l 
lege, ca să nu facă vreo pacoste când se trezeşte. 

— UI! Uf! Uf! Uf! făcură toţi indienii uimiţi. Nici unul 
dintre ei n-ar fi îndrăznit să facă una ca asta; nici n-ar fi 
crezut că aşa ceva e cu putinţă. Marele-Lup dădu ordin să ia 
animalul de acolo, se apropie de Old Shatterhand şi-i spuse 
cu tonul celei mai sincere admiraţii: 

— Fratele meu alb e un erou. Picioarele nici unui indian 
n-ar fi rămas pe loc atât de ferm şi pieptul nici unui alt om n- 
ar fi rezistat la o asemenea ciocnire. De ce n-a permis Old 
Shatterhand să se tragă? 

— Pentru că nu voiam să vă lipsesc de acest animal 
superb. 

Căpetenia îl privi cu o expresie plină de mirare şi de 
admiraţie, şi-l conduse mai la o parte, unde cei patru albi 
urmau să aştepte, în afara cercului format de indieni, ca să nu 
audă consfătuirea. Apoi se întoarse la locul său. 

Ochii vânătorilor se îndreptară, fireşte, spre cei doi pari. 
Trupurile şi membrele sfâşiate ale ucigaşilor atârnau acolo de 
curelele rupte în numeroase locuri de dinţii clinilor; o 
privelişte cu adevărat fioroasă. 

Acum începu şedinţa decisivă, condusă în maniera 
indienilor, întâi vorbi Marele-Lup multă vreme; apoi urmară 
căpeteniile celelalte, pe rând; apoi Lupul reîncepu; la fel şi 

ceilalţi; războinicii de rând n-aveau cuvântul; stăteau în jur, 
ascultând respectuos. Indianul e scump la vorbă, dar la sfat îi 
place să vorbească mult. Există indieni care au câştigat o 
mare reputaţie ca oratori. Sfatul ţinu poate vreo două ore, un 
timp tare îndelungat pentru cei a căror soartă depindea de 
ea. În cele din urmă, un howgh! strigat de toţi cu voce 
puternică anunţă sfârşitul deliberării. Albii fură chemaţi şi puşi 
să intre în mijlocul cercului format de indieni, ca să ia 
cunoştinţă de soarta ce-i aştepta. Marele-Lup se ridică spre a 
le anunţa hotărârea: 

— Cele patru feţe-palide ştiu de ce am dezgropat 
securea războiului. Am jurat să omorâm orice alb care va 
cădea în mână. Voi sunteţi prieteni ai oamenilor roşii, de 
aceea nu veţi împărtăşi soarta celorlalte feţe-palide pe care le 
prindem. Ceilalţi ajung numaidecât la stâlpul schingiuirii; 
vouă însă vi se îngăduie să luptaţi pentru viaţa voastră.. 

Făcu o pauză pe care Old Shatterhand o folosi spre a 
pune o întrebare: 

— Cu cine? Noi, patru persoane, împotriva voastră a 
tuturor? Bine, sunt de acord. Puşca morţii va trimite pe mulţi 
dintre voi pe veşnicele plaiuri ale vânătoarei. 

Ridică arma. Căpetenia nu-şi putu ascunde spaima în 
întregime; făcu o mişcare rapidă de refuz şi răspunse: 

— Old Shatterhand se înşeală; fiecare dintre voi va avea 
un adversar cu care să lupte, iar învingătorul va avea dreptul 
de a omori pe cel învins, primindu-i bunurile. 

— Şi cu asta sunt de acord. Dar cine are dreptul să-şi 
aleagă adversarul? Noi sau voi? 

— Noi. Am să lansez un apel la care se vor prezenta 
voluntari. 

— Şi cum, sau cu ce arme să ne luptăm? 

— Aşa cum hotărăşte acela dintre noi care se prezintă. 

— Asta nu e drept. 

— Ba e drept. V-am arătat atâta îngăduinţă până acum, 

că nu mai puteţi cere încă o favoare. 

— Bine; dar pretind condiţii cinstite. Spui că învingătorul 
va avea dreptul să-şi ucidă adversarul învins. Ce se întâmplă 
dacă, de pildă, înving şi omor un războinic de-al tău? Pot să 
părăsesc apoi acest loc în deplină libertate şi siguranţă? 

— Da, dar nu vei învinge. Nici unul dintre voi nu va 
învinge! 

— Te înţeleg. Veţi proceda în aşa fel la alegerea 
războirilor cu care să luptăm şi la stabilirea felului de luptă, 
încât să fim învinşi? Nu-ţi face iluzii! Se prea poate că 
lucrurile să se petreacă altfel decât crezi. Cer să vă daţi 
cuvântul că acela dintre noi care iese învingător în luptă să fie 
privit de voi ca un prieten. 

— Îţi promit. 

— Atunci, fie! Întreabă-ţi războinicii, cine vrea să se 
prezinte. 

Se produse acum o oarecare frământare printre indieni; 
umblau, întrebând şi strigând prin mulţimea care se unduia 
ca o mare agitată. Old Shatterhand zise către tovarăşii săi: 

— Din păcate, n-am putut să întind coarda mai tare, 
altfel plesnea. Nu sunt deloc mulţumit de condiţiile pe care le- 
am obţinut. 

— Trebuie să ne mulţumim cu ele, de vreme ce nu 
putem obţine altele mai bune — zise Davy-lunganul. 

— Mă tem pentru voi. În ce mă priveşte, nu-mi fac griji. 
Sunt curios dacă se va găsi un adversar pentru mine. 

— Cu siguranţă, însuşi Marele-Lup! De vreme ce nu seva 
prezenta altul, e obligat să salveze onoarea tribului. E un 
uriaş, un adevărat elefant. 

— Ah! Nu mi-e frică de el. Dar voi! O să aleagă pentru voi 
pe adversarii cei mai periculoşi şi vor hotărî pentru fiecare din 
noi un fel de luptă la care respectivul se presupune că nu se 
pricepe. De pildă, adversarul meu nu se va măsura cu mine 
cu pumnii... Dar pentru moment toate temerile şi grijile sunt 

de prisos. Să ne ţinem muşchii încordaţi şi ochii bine deschişi! 

— Şi mintea trează şi limpede! adăugă Hobble-Frank, în 
ce mă priveşte, sunt liniştit ca o bornă kilometrică în şanţ. 
Utahii ăştia or să facă cunoştinţă cu un saxon din Moritzburg! 
Am să lupt de o să le meargă fulgii până-n Groenlanda! 

Acum ordinea se restabili printre indieni. Cercul se formă 
din nou, iar Marele-Lup aduse trei războinici, prezentându-i ca 
pe cei care se anunţaseră de bună voie. 

— Atunci, hotărăşte acum perechile —îl invită Old 
Shatterhand. 

Căpetenia îl împinse pe primul spre Davy-lunganul, 
zicând: 

— Acesta e Pagu-angare (Peştele-Roşu), care vrea să 
lupte pe viaţă şi pe moarte cu această faţă-palidă, înotând. 

Fireşte că alegerea era favorabilă pentru indieni. Se 
cunoştea după statura lunganului de Davy, slab de i se 
puteau număra coastele, că nu prea îl purta apa. Indianul, în 
schimb, era un individ cu şolduri rotunde, cu un piept lat şi 
cărnos, cu muşchi puternici la braţe şi picioare. Desigur că 
era cel mai bun înotător al tribului. Dacă cumva nu ţi-o sugera 
însuşi numele pe care-l purta, ţi-ai fi putut de seamă numai 
după privirea dispreţuitoare pe care o aruncă asupra lui Davy. 

Apoi căpetenia aduse în faţa micului şi grasului Jemmy 
un om foarte mare şi lat în spate, cu muşchii ieşiţi în relief ca 
nişte umflături şi zise: 

— Acesta e Namboh-avahg (Picior-Mare) care se va 
măsura în luptă dreaptă cu faţa palidă grasă. Vor fi legaţi unul 
de altul spate în spate, fiecare primind un cuţit în mână şi cel 
care pune jos cel dinţii pe celălalt are dreptul să-l înjunghie. 

Picior-Mare îşi purta numele cu multă îndreptăţire. Avea 
picioare enorme, pe care se sprijinea pesemne atât de sigur, 
că micului şi grăsuţului Jemmy îi venea s-o rupă la fugă de 
frică. 

Acum era rândul celui de-al treilea, un tip osos, lung de 

aproape patru coţi, subţire, dar cu pieptul bombat şi cu 
picioare şi braţe lungi cât toate zilele. Căpetenia îl conduse în 
faţa lui Hobble-Frank, zicând: 

— Şi iată-l pe To-ok-tey (Cerbul-Săltăreţ) care e gata să 
se măsoare pe viaţă şi pe moarte cu faţa-palidă la alergat. 

Bietul Hobble-Frank! În timp ce acest „cerb-săltăreţ” cu 
picioarele lui de şapte leghe făcea doi paşi, el ar fi trebuit, cu 
ale lui, scurte, să facă vreo zece! Evident că indienii ţinuseră 
bine seama de avantajele lor. 

— Şi cine va lupta cu mine? întrebă Old Shatterhand. 

— Eu — răspunse Marele-Lup cu mândrie, îndreptându-se 
din şale pentru a pune în valoare statura sa de uriaş. Credeai 
că ne e frică; vreau să-ţi arăt că te-ai înşelat. 

— Îmi pare bine — răspunse Old Shatterhand pe un ton 
prietenos. Întotdeauna mi-am căutat adversarii numai printre 
căpetenii. 

— Vei fi învins! Cine s-ar putea lăuda că l-a învins pe 
Outs-avaht! 

— Să nu luptăm cu fraze, ci cu puşca! zise Old 
Shatterhand puţin ironic; ştia bine că Marele-Lup nu va 
accepta ideea. Şi, într-adevăr, acesta replică repede: 

— Nu vreau să am de-a face cu puşca morţii! Între noi 
doi să hotărască cuțitul şi tomahawkul. 

— Fie şi aşa! 

— În curând vei fi deci un cadavru, iar eu voi fi în posesia 
bunurilor tale şi a calului tău! 

— Cred că ai poftă să posezi calul meu, dar flinta 
fermecată e şi mai prețioasă. Ce-ai să te faci cu ea? 

— Nu-mi trebuie şi nici un alt războinic n-o doreşte. E 
prea periculoasă, căci cine se atinge de ea îşi nimereşte 
prietenii cei mai buni. O s-o îngropăm adânc în pământ, unde 
n-are decât să ruginească şi să putrezească. 

— Atunci cel care o va mânui între timp să fie foarte 
prudent, altfel va aduce o nenorocire mare peste tribul 

utahilor Yamba. Şi acum, spune-ne când şi în ce ordine o să 
aibă loc luptele? 

— Întâi vine înotul. Dar ştiu că creştinii au obiceiul să 
îndeplinească înainte de moarte nişte ritualuri misterioase. Vă 
acord pentru asta timpul pe care feţele-palide îl numesc o 
oră. 

Indienii închiseseră cercul pe care-l formau în jurul 
albilor, probabil mai mult ca să vadă cât mai bine ce speriaţi 
se vor arăta la vederea adversarilor desemnaţi. Dar nu 
remarcaseră nimic de felul acesta şi acum se răzleţeau din 
nou. Păreau să nu se sinchisească de loc de vânătorii albi; dar 
aceştia ştiau prea bine că sunt observați cu atenţie. Şezând 
laolaltă, începură să vorbească despre posibilităţile de 
salvare. Primejdia îl privea mai îndeaproape pe Davy-lunganul 
— dat fiind că era primul care urma să lupte. Faţa sa nu arăta 
disperare, deşi avea o expresie foarte serioasă. 

— Peştele-Roşu! bombăni. Bineînţeles că pramatia asta 
şi-a primit numele numai şi numai pentru motivul că e un 
înotător excelent. 

— Dar tu? întrebă Old Shatterhand. Eu te-am văzut 
înotând, ce-i drept, dar numai făcând baie de plăcere şi la 
trecerea râurilor. Cum stai cu îndemânarea la înot? 

— Nu prea bine. 

— Vai şi amar! Da, vai şi amar! 

— Nu sunt eu de vină dacă corpul meu se compune doar 
din oase grele. Cred chiar că oasele mele au o greutate mult 
mai mare decât ale altor fiinţe omeneşti. 

— Deci, cu iuţeala nu faci nimic. Dar rezişti multă vreme? 

— De rezistat? Ha! Cât vreţi! Am putere destulă; doar cu 
înaintarea nu prea stau bine. Probabil că va trebui să-mi 
cedez scalpul. 

— Asta nu s-ar putea afirma cu atâta siguranţă. Încă n- 
am pierdut nădejdea. Ştii să înoţi pe spate? 

— Da şi mi se pare chiar mai uşor. 

— Experienţa arată că adesea oamenii slabi şi neexersaţi 
înoată mai bine pe spate decât pe burtă. Culcă-te pe spate; 
lasă capul cât mai jos şi ridică picioarele cât mai sus; fă 
mişcări cât mai regulate şi puternice cu picioarele şi respiră 
de fiecare dată numai în timp ce dai cu braţele la spate. 

— Well! Dar asta nu prea foloseşte la mare lucru, fiindcă 
acest „Peşte-Roşu” tot o să mi-o ia înainte. 

— Poate că totuşi nu, dacă vicleşugul meu reuşeşte. 

— Cum adică? 

— Trebuie să facem în aşa fel ca tu să înoţi ajutat de 
curentul apei, iar el împotriva curentului. 

— Zău, crezi că s-ar putea? Dar oare există un curent? 

— Presupun. Dacă nu e, chiar că eşti pierdut! 

— Nici măcar nu ştim încă unde se va înota. 

— Fireşte că acolo, în lac; de fapt, nu e decât o baltă. E 
ovală, lungă de vreo cinci sute de paşi şi lată de vreo trei 
sute, pe cât se poate aprecia de aici. Pârâul de munte se 
varsă în ea cu mare repeziciune, povârnişul fiind tare înclinat 
şi anume, pe cât mi se pare, pe partea stângă. Prin urmare, 
rezultă un curent de-a lungul malului din partea aceea, 
înconjurând lacul cam pe trei sferturi, până unde lacul are o 
scurgere. Lasă-mă pe mine! Dacă e omeneşte posibil, am să 
fac în aşa fel ca să-ţi învingi adversarul cu ajutorul acestui 
curent. 

— Ar fi o plăcere, sir! Şi punând cazul că izbutesc, ce 
ziceţi să-l omor pe individ? 

— Ai poftă de aşa ceva? 

— El desigur că nu m-ar cruța, dacă n-ar fi decât pentru 
puţinele mele bunuri! 

— Ai dreptate. Dar lăsând la o parte faptul că suntem 
creştini, e spre folosul nostru, să ne arătăm îndurători. 

— Bun! Dar ce-o să faceţi dacă mă învinge el pe mine şi 
se repede cu cuțitul asupra mea? Că eu n-am dreptul să mă 
apăr! 

— În acest caz, o să obţin într-un fel să aştepte cu 
execuțiile până s-au dat toate luptele individuale. 

— Well! E o mângâiere, chiar pentru cazul cel mai rău, 
aşa că m-am mai liniştit. Dar tu, Jemmy, cum stai? 

— De loc mai bine decât tine — răspunse grăsanul. 
Adversarul meu se cheamă Picior-Mare. Ştii ce înseamnă 
asta? 

— Ei, ce? 

— Că stă atât de solid pe picioarele sale, încât nimeni nu- 
| poate urni din loc. Dar eu, care abia îi ajung până la piept, 
cum să-l dobor atunci? Şi are nişte muşchi, individul, cât un 
hipopotam! Ce e grăsimea mea, în comparaţie! 

— Nu te descuraja, dragă Jemmy —îl consolă Old 
Shatterhand. Sunt şi eu exact în aceeaşi situaţie. Căpetenia e 
un om mult mai înalt şi mai voinic decât mine, dar s-ar putea 
să fie mai puţin sprinten şi aş îndrăzni să susţin că am o mai 
mare putere a muşchilor decât el. 

— Păi, forţa dumitale e un fenomen, o excepţie! Dar eu, 
faţă de acest Picior-Mare! O să mă apăr cât o să pot, dar până 
la urmă tot o să mă învingă. Ei, dac-ar exista şi în treaba asta 
vreun curent de folosit, vreo şmecherie! 

— Tocmai că există! Se amestecă acum Hobble-Frank. 
Dac-ar fi să mă măsor eu cu nenicul, să ştiţi că nu mi-ar fi 
frică! 

— Tu? Păi tu eşti şi mai slab decât mine! 

— La trup, da, dar nu la minte. Omul trebuie să învingă 
cu mintea. Mă-nţelegi? 

— Ce fac eu cu mintea împotriva unui colos de muşchi? 

— Vezi, aşa eşti tu! Toate şi întotdeauna, mereu, mereu, 
le ştii mai bine decât mine! Dar când e vorba de viaţă şi de 
scalp, eşti tocmai ca o muscă în lapte. Dai din mâini şi din 
picioare şi tot nu poţi să ieşi. Ei hai, dă-i drumul, dacă ţi-a 
venit o idee bună! 

— Dacă mi-a venit o idee! Ce vorbe mai întrebuinţezi iar! 

N-am nevoie să-mi vină o idee! Sunt spiritual mereu şi fără 
să-mi vină vreo idee. la închipuie-ţi acuma situaţia bine, bine. 
Vă puneţi amândoi spate la spate şi vă leagă unul de altul 
peste burtă, întocmai cum sunt fraţii siamezi din frumoasa 
constelație a Gemenilor din Calea lactee. Fiecare capătă un 
cuţit şi apoi duelul de cavalerie începe. Care-l trânteşte pe 
adversar şi-l menţine jos a ieşit învingător. Dar cum poţi să 
pui jos adversarul într-o asemenea poziţie? Numai şi numai 
dacă-l faci să nu mai stea înfipt pe picioare, iar asta se poate 
obţine dacă-l loveşti zdravăn din spate în pulpe, sau dacă-cţi 
încolăceşti piciorul pe după piciorul lui şi cauţi să i-l smulgi 
din pământ. Am dreptate sau ba? 

— Da. Zii mai departe! 

— Uşurel! Toate astea trebuiesc făcute cu chibzuinţă şi 
fără grabă. Dacă experienţa reuşeşte, adversarul cade în nas 
şi ajungi să stai pe el, dar din păcate doar cu spatele pe 
spatele lui, lucru prin care tu însuţi poţi pierde uşor echilibrul 
european. În fond, ar trebui să vă lege stând faţă-n faţă. Oare 
indienii au de gând să umble cu nişte tertipuri care depind de 
inversarea asta a relaţiilor politice dintre voi? Asta nu pot să 
ştiu de pe acum; dar atâta ştiu sigur: că vicleşugul lor îţi va fi 
de folos fără doar şi poate. 

— Dar în ce fel? Ei hai, vorbeşte odată! insistă Jemmy. 

— Sfinte Sisoe! Doar vorbesc de vreun sfert de oră 
neîncetat! Ei, ascultă deci! Indianul te va călca din spate ca 
să-ţi ridice piciorul şi să te facă să pierzi echilibrul. Asta nu-ţi 
face nici un rău, fiindcă, având în vedere tăria neruşinată a 
muşchilor tăi, ai să-i simţi călcăturile abia după vreo 
paisprezece luni. După aceea, aştepţi un moment, până când 
îţi dă iar un picior în pulpă şi, prin urmare, stă doar într-un 
picior. Atunci te apleci înainte cu toată puterea, ridicându-l în 
spinare, tai repede cureaua sau funia cu care v-au legat şi-l 
repezi ca o basculantă peste capul tău, jos, la pământ. Dar 
apoi şo pe el instantaneu, ca să-l prinzi de beregată şi să-i pui 

cuțitul în piept. M-ai înţeles, bătrâne tăietor de frunze la 
câini? 

Old Shatterhand strânse mâna mititelului, spunându-i: 

— Frank, să ştii că eşti băiat isteţ! Ideea asta e minunată 
şi are să-l ducă la victorie. 

Faţa cinstită a lui Frank strălucea de încântare strângând 
mâna lui Old Shatterhand. 

— Ei lasă, lasă, dragă prim-maestre! Pentru un lucru ca 
ăsta, care se înţelege de la sine, n-am de ce să mă umflu în 
pene. Dar e totuşi o dovadă în plus că diamantul e luat 
adesea drept o simplă cărămidă de oameni fără minte. De 
aceea mă gândesc... 

— Drept o pietricică, nu o cărămidă —îl întrerupse 
Jemmy. Doamne, ce diamant ar fi ăla care ar fi cât o 
cărămidă! 

— Nu mai taci odată, cârcotaş bătrân şi fără leac ce eşti! 
Eu cu superioritatea mea spirituală îţi salvez viaţa, iar tu, în 
chip de mulţumire, îmi dai cu o cărămidă neşlefuită în cap! 
Dacă nu încetezi să te legi aşa de mine, mereu, lucrurile ar 
putea ajunge atât de departe încât să desfac contractul 
nostru de prietenie şi atunci să vedem cum te mai descurci în 
lume fără mine! Cred că a sosit timpul să devii, în sfârşit, om 
cu scaun la cap! 

— Ai perfectă dreptate — zise Jemmy împăciuitor. Şi ce- 
ai să te faci tu atunci, dragă Frank? 

— Dragă Frank! Îl îngână mititelul. Ce ton frumos, cu 
efect acustic. Ce-am să mă fac? Păi, am s-alerg, ce-mi 
rămâne alta de făcut? 

— Ştiu, ştiu, dar ai să rămâi în urmă! Trebuie să faci trei 
paşi până face el unul. 

— Da, din păcate! 

— Întrebarea este ce distanţă trebuie să parcurgeţi şi 
dacă rezişti până la capăt. Cum stai cu respiraţia? 

— Minunat. Am un plămân ca un bondar; zumzăie şi 

bâzâie toată ziua, fără să-mi pierd suflul. De alergat, ştiu să 
alerg. Asta am învăţat ca Ucenic forestier în pădurile regale 
saxone. 

— Dar nu poţi să te măsori cu un indian cu picioare atât 
de lungi! 

— Hm! Om vedea! Îi zice „Cerbul-Săltăreţ”. Deci iuţeala 
e însuşirea lui principală! 

— Cum îi zice, zău că nu-mi pasă, totul e să ajung eu 
întâi la ţintă. 

— Păi tocmai asta n-ai să poţi. la compară tu picioarele 
tale cu ale lui! 

— A, aşa? Picioarele? Va să zică, tu crezi că depinde de 
picioare? 

— Bineînţeles! De ce vrei să depindă o alergare în care e 
vorba de viaţă şi de moarte? 

— De picioare, da şi de ele, între altele, dar nu ele sunt 
lucrul esenţial. Mai mult capul decide. 

— Mi se pare că nu alergi cu capul! 

— Ba bine că nu! Sau eşti cumva de părere să-mi las 
picioarele să alerge singure şi să aştept cu restul corpului 
până se întorc? Ar fi o treabă cam primejdioasă. Dacă 
picioarele nu mai dau de mine, trebuie să aştept să-mi 
crească altele noi şi asta se pare că se întâmplă numai la răci. 
Nu, nu, capul trebuie să vină şi el, că el are de făcut partea 
principală din toată treaba. 

— Nu te înţeleg — interveni Old Shatterhand, foarte 
mirat de calmul mititelului. 

— Nici eu, cel puţin deocamdată. În această clipă ştiu 
doar atât, că o singură idee bună e mai bună decât o sută de 
paşi sau de salturi care nu duc la ţintă. 

— Atunci ai o idee? 

— Încă nu în întregime. Dar mă gândesc că dacă am ştiut 
să-i dau lui Jemmy un sfat bun, atunci n-o să mă las baltă pe 
mine însumi. Deocamdată nici nu ştiu măcar unde avem să 

alergăm. Când se va fi hotărât asta, oi vedea eu probabil 
unde şi cum vine băgat clenciul. Să nu vă faceţi sânge rău 
pentru mine! O voce interioară de tenor îmi spune să nu 
întorc încă spatele acestei lumi. Sunt menit să mai fac fapte 
măreţe şi personalităţile istorice nu mor niciodată înainte de 
a-şi fi împlinit misiunea şi nici în locuri atât de izolate de 
dulcile plăceri ale civilizaţiei. 

Acum Marele-Lup se întoarse cu celelalte căpetenii, 
pentru a invita albii să meargă cu ei până la lac. Malul mişuna 
de pe acum de oameni de toate vârstele şi de ambele sexe, 
căci acolo urma să se decidă întrecerea de înot. 

Când ajunseră la mal, Old Shatterhand văzu că nu se 
înşelase: exista un curent puternic. Lacul avea o formă 
aproape perfect eliptică. În sus, la unul din capetele înguste, 
se vărsa în el râul de munte, curgând apoi de-a lungul malului 
sting şi de-a lungul capătului îngust de jos, până la ieşirea 
care se afla pe malul drept, nu prea departe de vărsarea în 
lac. Curentul mergea deci pe lângă mal, făcând pe trei 
sferturi înconjurul. Dacă Davy reuşea să se folosească de el, 
era poate salvat. 

Femeile, fetele şi băieţii tineri se răspândiră până 
departe pe mal. Războinicii se aşezară pe la capătul de jos al 
lacului, căci acolo urma să înceapă lupta. Ochii tuturor erau 
aţintiţi asupra celor doi adversari. Peştele-Roşu îşi plimbă 
privirea peste apă cu mândrie şi încredere, ca un om sigur de 
el. Şi Davy părea calm, dar înghiţea în sec cam des; mărul lui 
Adam i se mişca încontinuu. Cine-l cunoştea ştia că era un 
semn de agitaţie interioară. 

Marele-Lup se adresă lui Old Shatterhand: 

— Da, dar nu cunoaştem încă mai îndeaproape condiţiile 
— răspunse acesta. 

— Le vei auzi îndată. Cei doi vor intra în apă aici, chiar în 
faţa noastră. Când dau semnalul bătând din palme, se 
avântă. Înotătorii vor face o dată înconjurul lacului, rămânând 

mereu la o distanţă de mal de un stat de om. Cine coteşte 
spre mijloc ca să scurteze distanţa e învins. Cel care soseşte 
până aici îl înjunghie pe celălalt. 

— Bine, dar în ce direcţie pornesc? Înspre dreapta sau 
înspre stânga? 

— Înspre stânga. Pe urmă se întorc de-a lungul malului 


drept. 

— Să înoate unul lângă altul? 

— Fireşte! 

— Deci tovarăşul meu în dreapta şi Peştele-Roşu în 
stânga? 

— Ba invers. 


— De ce? Fiindcă cel care înoată la stânga celuilalt e mai 
aproape de mal şi are de parcurs o distanţă mai mare. 

— Atunci e greşit şi nedrept să înoate amândoi în aceeaşi 
direcţie. Ţie nu-ţi place înşelăciunea şi ai să recunoşti că e 
mai just să pornească în direcţii deosebite. Unul înoată de aici 
de-a lungul malului drept, iar celălalt de-a lungul malului 
sting; la capăt se întâlnesc, apoi se întorc, fiecare de-a lungul 
celuilalt mal. 

— Ai dreptate — zise căpetenia. Dar care să pornească 
spre stânga şi care spre dreapta? 

— Ca să procedăm şi de astă dată după dreptate, să 
hotărască soarta. lată, rup două fire de iarbă şi cei doi 
înotători să aleagă. Cel care alege firul mai lung, înoată spre 
stânga, cel care trage pe cel scurt, o ia spre dreapta. 

— Bine, aşa să fie! Howgh! 

Ultimul cuvânt fu pronunţat spre norocul lui Davy, căci se 
vădi că hotărârea avea să rămână neclintită. Old Shatterhand 
rupsese două fire de iarbă, dar în aşa fel încât să fie de 
lungime perfect egală. Se apropie întâi de Peştele-Roşu şi-l 
lăsă să aleagă; apoi îi dădu şi lui Davy un fir de iarbă, dar în 
ultima clipă rupsese o bucăţică din el. Se trecu la compararea 
firelor; Davy îl avea pe cel mai scurt, urma deci s-o ia spre 

dreapta. Adversarul lui nu se arătă de loc supărat, nu părea 
să-şi dea de loc seama de dezavantajul care rezultă din asta 
pentru el. Cu atât mai tare se lumină faţa lui Davy. Examina 
suprafaţa apei şi murmură către Old Shatterhand: 

— Nu ştiu cărui fapt îi datorez firul mai scurt; dar mă 
salvează, fiindcă sper să ajung mai repede. Curentul e 
puternic şi o să-i dea de furcă. 

Îşi scoase hainele şi intră în apă mică de la mal. La fel 
făcu şi Peştele-Roşu. Acum căpetenia bătu din palme — un 
salt şi amândoi se aflau în apă adâncă, vâslind din braţe în 
direcţii opuse, indianul spre stânga şi albul spre dreapta, de-a 
lungul malului. 

— Davy, ţine-te bine! strigă Hobble-Frank după prietenul 
său. 

La început nu se cunoştea vreo diferenţă între cei doi. 
Indianul înainta cu mişcări lente, dar largi şi puternice, ca un 
om care se simte în elementul lui. Nu se uita decât drept 
înainte ferindu-se să se uite după adversar, fiindcă, întorcând 
capul, ar fi pierdut timp, fie şi numai o clipă. Davy înota mai 
neliniştit, mai inegal. Nu era un înotător exersat şi se străduia 
să obţină întâi de toate un ritm potrivit şi continuu. Cum nu 
reuşea cu una cu două, se culcă pe spate; acum mergea mai 
bine. Aici, spre capătul de jos, curentul nu mai era puternic, 
dar îl ajuta totuşi să înainteze atât cât să nu rămână în urmă 
faţă de indian. Se aflau acum amândoi pe lângă marginile 
laterale, lungi, ale lacului. 

Acum însă, indianul începu să-şi dea seama că nimerise 
în partea anevoioasă. Avea de parcurs toată distanţa până la 
vărsarea pârâului, adică toată lungimea lacului; simțind în 
fiecare mişcare că are de luptat cu un curent tot mai 
puternic. Câtva timp îşi economisi forţele, apoi însă începu să 
facă eforturi vizibile. Înainta dând cu atâta putere din mâini şi 
din picioare, încât după fiecare mişcare se ridica din apă până 
la jumătatea pieptului. 

Dincolo, în partea lui Davy, curentul devenea din ce în ce 
mai slab, dar avea o direcţie favorabilă pentru el. Se mai 
adăuga la asta faptul că Davy se obişnuise treptat cu 
mişcarea în ritm egal. Lucra mai cu regularitate şi pondere. 
Observă rezultatul fiecărei mişcări şi-şi dădu în curând seama 
care sunt cele nepotrivite. De aceea viteza lui se dublă în 
curând şi puţin după aceea îl depăşi pe indian, lucru care-l 
determină pe acesta să forţeze cât putu, în loc să se cruţe 
pentru a învinge greutăţile mai mari care urmau. 

Acum Davy se apropia de locul de scurgere. Curentul 
deveni mai puternic şi era cât pe-aci să-l smulgă din calea de 
urmat, aruncându-l afară din lac. Se zbătea din greu şi 
rămase iar în urma indianului. De aceste momente depindea 
totul. 

Tovarăşii săi stăteau la mal, urmărindu-i mişcările cu 
înfrigurare. 

— Indianul l-a ajuns iar din urmă — zise Jemmy cu glas 
temător. O să piardă! 

— Dacă se munceşte să ajungă numai cu vreo trei coţi 
mai încolo — zise Old Shatterhand — a ieşit din locul periculos 
şi e salvat. Da, da — încuviinţă Frank. Mi se pare că-şi dă 
seama. Uite cum dă din mâini şi din picioare! Ah, bravo, 
înaintează! A trecut dincolo! Slavă ţie, Doamne, vivat, 
trăiască! 

Lunganul reuşise într-adevăr să învingă forţa şuvoiului şi 
intră în ape calme. În curând, ajunse la capătul malului drept 
al lacului şi în timp ce indianul mai avea o bucată de înotat 
până acolo, coti pe latura îngustă, înspre vărsarea pârâului. 

Indianul îl văzu şi începu să se zbată nebuneşte, ca să-şi 
salveze viaţa, dar fiecare mişcare, chiar şi cea mai puternică, 
îl făcea să înainteze de-abia cu un cot, în timp ce Davy 
obținea un rezultat dublu. Acum acesta ajunse la vărsare. 
Apele pârâului îl luară şi-l repeziră înainte. Mai avea de 
parcurs o treime din distanţa totală, pe când indianul nu 

ajunsese nici la jumătate. Trecură unul lângă celălalt într-o 
clipită. 

Davy nu se putu abţine să nu strige „ura!” Indianul 
răspunse cu un urlet furios, ce se auzi până departe. 

Acum înotul nu mai reprezenta un efort pentru Davy, ci 
doar o plăcere. N-avea decât să vâslească din braţe domol, ca 
să rămână în direcţia prescrisă. După câtva timp, pe măsură 
ce curentul scădea, fu nevoit să depună din nou mai mult 
efort, dar nu-i veni greu, dimpotrivă, avea impresia că toată 
viaţa nu făcuse altceva decât să înoate. Ajunse în dreptul 
punctului stabilit şi ieşi la mal. Întorcându-se, văzu că indianul 
ajunsese tocmai la ieşirea apelor din lac şi avea din nou de 
luptat împotriva curentului. 

Indienii izbucniră într-un urlet scurt, dar înspăimântător, 
care exprima că Peştele-Roşu pierduse şi că e sortit pieirii. 
Davy însă se îmbrăcă repede, apoi alergă spre tovarăşii săi, 
spre a-i saluta ca un om redat vieții. 

— Cine-ar fi crezut! zise, strângând cu putere mâna lui 
Old Shatterhand. L-am învins pe cel mai bun înotător al 
utahilor! 

— Datorită unui fir de iarbă! răspunse vânătorul 
zâmbind. 

— Cum ai meşterit treaba asta? 

— Să lăsăm explicaţiile pentru mai târziu. A fost o mică 
şmecherie, care însă nu se poate numi înşelăciune, de vreme 
ce de ea depindea salvarea ta, fără ca indienii să păţească 
ceva. 

— Aşa e! încuviinţă Frank, nespus de fericit de victoria 
prietenului său. Viaţa ta stătea nu într-un fir de aţă, ci într-un 
fir de iarbă! Aşa e şi cu alergarea mea. Numai picioarele 
singure nu fac nici o treabă. Cine ştie ce fir de păi îmi aduce 
salvarea! Ei, da, trebuie să ai şi nişte picioare, dar unde nu e 
cap... vai de toate! la uitaţi-vă că vine nefericitul Peşte! 

Într-adevăr, sosea acum indianul dinspre partea dreaptă, 


370 


cu peste cinci minute mai târziu decât albul. leşi la mal şi se 
aşeză pe jos, cu faţa spre lac. Nici unul dintre pieile-roşii nu 
se uita la el; aşteptau ca Davy să-i dea învinsului lovitura de 
moarte. 

Atunci se apropie o squaw, ţinând de mână doi copii. Se 
duse până la el. Indianul strânse copiii la piept, unul de-o 
parte, altul de alta, apoi îi împinse încetişor mai încolo, dădu 
mâna soţiei sale şi-i făcu semn să se îndepărteze. Apoi îl 
căută din ochi pe Davy şi-i strigă: 

— Nani witch, ne pokai — ia-ţi cuțitul, omoară-mă! 
Bravului lungan aproape că-i dădură lacrimile. Se duse la 
nevasta indianului, o împinse împreună cu copiii spre el şi 
zise, într-o amestecătură de limbă utahă şi engleză: 

— No witch, not pokai! 

Apoi le întoarse spatele şi reveni lângă tovarăşii săi. 
Utahii fuseseră martorii scenei. Căpetenia întrebă: 

— De ce nu-l omori? 

— Pentru că sunt un creştin. Îi cruţ viaţa. 

— Dar dacă ar fi învins el, te-ar fi omorât! 

— Ei, uite, n-a învins şi n-a putut să mă omoare! Las' să 
trăiască! 

— Dar bunurile i le iei? Armele, caii, nevasta, copiii? 

— Nici nu mă gândesc! Doar nu sunt hoţ de drumul 
mare! Să păstreze ce are! 

— Uf! Nu te înţeleg! El ar fi fost mai deştept! 

Nici indienii ceilalţi nu păreau să-l înţeleagă. Privirile 
îndreptate asupra lui arătau limpede cât de uimiţi sunt de 
purtarea sa. Nici unul dintre ei n-ar fi renunţat la drepturile 
câştigate. Peştele-Roşu plecă furişându-se. Nici el nu pricepea 
de ce nu-l înjunghie şi nu-l scalpează acest alb. Îi era ruşine 
că fusese învins şi găsea cel mai nimerit să se facă nevăzut. 

Cineva totuşi să arătă recunoscător. Femeia se apropie 
de lungan şi-i întinse mâna; ridică şi mâinile copiilor spre el şi 
spuse cu jumătate de voce câteva cuvinte, al căror sens Davy 

îl ghici uşor, deşi nu le înţelegea. 

Acum  Namboh-avaht,  Picior-Mare, se apropie de 
căpetenie şi întrebă dacă poate începe lupta cu a doua față- 
palidă. Marele-Lup dădu din cap şi porunci să se pornească 
spre locul desemnat. Acesta se afla în apropierea stâlpilor 
schingiuirii. Acolo se formă, ca de obicei, un cerc mare şi 
căpetenia îl conduse pe Picior-Mare în mijlocul lui. Old 
Shatterhand, la rândul lui, îl însoţi pe Jemmy. O făcea pentru 
a veghea să nu se umble cu vicleşuguri în cazul rotofeiului. 

Cei doi luptători îşi dezveliră busturile şi se aşezară spate 
la spate. Capul lui Jemmy nu ajungea nici măcar până la 
umărul indianului. Căpetenia ţinea în mână un lasou cu care îi 
legă unul de altul. Cureaua era petrecută peste şoldurile 
indianului, iar lui Jemmy îi trecea peste piept. Din întâmplare 
şi spre avantajul lui Jemmy, capetele lasoului se nimeriră în 
aşa fel, încât căpetenia le înnodă pe pieptul grăsanului! 

— Acum nu mai trebuie să tai cureaua, n-ai decât să 
tragi de buclă — zise Old Shatterhand în limba germană. 

Fiecare primi un cuţit şi lupta putea începe. Căpetenia se 
dădu înapoi, la fel şi Old Shatterhand. 

— Ţine-te bine, Jemmy, să nu te laşi urnit din loc! îi strigă 
Frank. Ştii bine că dacă te înjunghie, rămân văduv şi orfan pe 
veci şi sper că nu vrei să-mi faci mie una ca asta! Lasă-l 
numai să-ţi tragă lovituri şi-apoi răstoarnă-l zdravăn! 

Şi indianului i se adresau din toate părţile îndemnuri şi 
încurajări. 

— Eu nu sunt Peştele-Roşu, ca să mă dau bătut 
— răspunse acesta. Am să-l strivesc şi am să-l zdrobesc în 
câteva minute pe broscoiul ăsta mic şi gras, agăţat de spatele 
meu. 

Jemmy nu zise nimic. Privea în jur tăcut şi serios, dar în 
fond era tare caraghios să-l vezi aşa, în spatele indianului 
vânjos. Stătea cu capul întors într-o parte, din prudenţă, spre 
a observa numaidecât mişcările făcute de indian cu 

picioarele. Nu intenţiona şi nici nu era spre avantajul său să 
înceapă lupta; lăsa asta în seamă indianului. 

Acesta rămase o bună bucată de vreme liniştit şi 
nemişcat; voia să-l surprindă pe adversar printr-un atac 
brusc; dar nu reuşi. În momentul în care îşi întinse piciorul 
înapoi — pe neaşteptate, credea el — ca să-i pună piedică lui 
Jemmy, acesta îl izbi aşa de zdravăn în pulpa cealaltă, a 
piciorului pe care se rezemă, încât era cât pe-aci să-şi piardă 
echilibrul. 

Acum însă urmă atac după atac. Indianul era mai tare, 
albul însă prudent şi mai chibzuit. Cel dintâi se înfurie pe 
măsură ce ostenelile sale rămâneau zadarnice; dar cu cât se 
dezlănţuia mai tare, dând cu picioarele lovituri la spate, cu 
atât celălalt rămânea mai calm. Lupta părea să se 
tărăgăneze; nu se putea înregistra vreun avantaj nici al 
unuia, nici al celuilalt. Dar sfârşitul urma să se producă rapid 
şi anume printr-un vicleşug al indianului. 

Comportarea lui de până acum avusese drept scop să-l 
întărească pe adversar în credinţa că merge la sigur; voia să-l 
facă să creadă că nu poate urma şi nu va urma nici o altă 
formă de atac. Acum, însă, indianul puse mâna pe lasou şi-l 
trase cu putere înainte, făcându-şi astfel loc în faţă pentru a 
se putea mişca şi se întoarse — dar nu complet. 

Dac-ar fi reuşit să se întoarcă de-a binelea, ar fi ajuns cu 
faţa spre adversar şi l-ar fi turtit pur şi simplu la pământ; dar 
Jemmy era un şmecher şi se păzea bine. Şi Hobble-Frank 
observase îndată intenţia vicleană a indianului şi strigă 
repede către Jemmy: 

— Dă-l jos! Se întoarce! 

— Ştiu — răspunse Jemmy. 

Şi în aceeaşi clipă în care scosese acest cuvânt şi când 
indianul se întorsese abia pe jumătate, nestând deci ferm pe 
picioare, Jemmy se aplecă brusc înainte, ridicându-l astfel pe 
adversar în aer şi trase capătul de curea cu buclă. Lasoul se 

desfăcu, indianul încercă să se prindă de ceva, nimerind în 
gol, apoi se dădu de-a berbeleacul peste capul lui Jemmy, 
scăpând cuțitul din mână. Ca fulgerul, rotofeiul se repezi 
asupra lui şi, apăsându-l cu genunchii, îl apucă de beregată 
şi-i puse vârful cuţitului în dreptul inimii. 

Poate că Picior-Mare avusese intenţia să nu se predea cu 
nici un preţ, ci să continue lupta, dar tumba prin aer îl 
zăpăcise cu totul şi ochii rotofeiului scânteiau atât de aproape 
de faţa sa, încât găsi mai nimerit să rămână nemişcat. Atunci 
Jemmy se uită spre căpetenie şi întrebă: 

— Recunoşti că e pierdut? 

— Nu — răspunse căpetenia apropiindu-se de luptători. 

— De ce nu? se amestecă îndată Old Shatterhand, 
apropiindu-se şi el. 

— Nu e învins! 

— Ba susţin contrariul: e învins! 

— Nu-i adevărat, fiindcă lasoul s-a desfăcut. 

— Asta-i vina lui Picior-Mare, el s-a întors şi atunci nodul 
a cedat. 

— Nimeni n-a văzut cum s-a petrecut asta. Dă-i drumul! 
Nu e învins şi lupta trebuie reluată. 

— Nu, Jemmy, nu-i da drumul! porunci vânătorul. În 
momentul în care dau eu comanda, sau în momentul în care 
îndrăzneşte să se mişte, îl înjunghii! 

Atunci căpetenia întrebă, ridicând capul cu mândrie: 

— Cine are de poruncit aici, eu sau tu? 

— Tu şi eu, amândoi. 

— Cine pretinde aşa? 

— Eu pretind. Tu eşti căpetenia alor tăi, iar eu sunt 
conducătorul tovarăşilor mei. Tu şi cu mine, amândoi, am 
încheiat o înţelegere asupra condiţiilor de luptă. Cine nu 
respectă aceste condiţii acela a călcat înţelegerea şi e un 
mincinos şi un sperjur. 

— Îndrăzneşti să vorbeşti cu mine astfel, în faţa atâtor 

războinici roşii? 

— Nu e nici o îndrăzneală. Spun doar adevărul şi cer 
bunăcredinţă şi cinste. Dacă nu mai am voie să vorbesc, ei 
bine, atunci să vorbească puşca morţii. Rezemase patul puştii 
pe jos; acum ridică arma ameninţător. Atunci spune ce 
doreşti — zise căpetenia mai domol. 

— Recunoşti că cei doi urmau să lupte stând spate la 
spate? 

— Da. 

— Picior-Mare a tras însă de lasou şi s-a întors. E 
adevărat? Trebuie să fi văzut şi tu! 

— Da — recunoscu căpetenia cu oarecare ezitare. 

— Apoi, urma să moară cel pe care celălalt l-a pus jos. Ţii 
minte că aşa ne-am înţeles? 

— Ştiu. 

— Ei, cine e pus jos? 

— Picior-Mare. 

— Cine a fost deci învins? 

— El... — răspunse căpetenia văzându-se silit, căci Old 
Shatterhand ţinea puşca în aşa fel încât gura ţevii îi atingea 
aproape pieptul. 

— Ai ceva de obiectat? Punând această întrebare, 
privirea vestitului vânător străfulgera căpetenia cu o putere 
covârşitoare, aşa că indianul, cu toată statura sa de uriaş, se 
simţea mic şi dădu răspunsul aşteptat: 

— Nu; viaţa învinsului îi aparţine învingătorului; spune-i 
că poate să-l înjunghie. 

— Nu-i nevoie să i-o mai spun, că o ştie, dar n-are s-o 
facă. 

— Oare vrea şi el să-l lase în viaţă? 

— Asta vom hotărî mai târziu. Deocamdată, Picior-Mare 
să fie legat cu acelaşi lasou de care a vrut să se desfacă. 

— De ce să-l legăm? N-o să fugă de voi. 

— Îmi eşti chezaş? 

— Da. 

— Asta ajunge. Să se ducă unde vrea, dar după 
terminarea celor două lupte care se vor mai da, să se 
întoarcă la învingătorul său. 

Atunci Jemmy se ridică şi-şi puse hainele. Şi Picior-Mare 
sări în picioare şi-şi croi drum printre indienii care nu ştiau 
dacă e cazul să-i arate dispreţ sau ba. 

Aceşti utahi desigur că nu mai pomeniseră ca un alb să-i 
trateze aşa cum îi trata Old Shatterhand pe ei şi pe căpetenia 
lor şi totuşi nu îndrăzneau să-i refuze ceea ce le cerea. 
Aceasta se datora personalităţii sale puternice şi nimbului cu 
care-l înconjurase faima faptelor sale şi legenda. 

Căpetenia era fără îndoială întărâtată că doi dintre 
războinicii săi cei mai buni fuseseră învinşi şi încă de nişte 
adversari care păruseră mult, mult inferiori. Acum privirea îi 
căzu pe Hobble-Frank şi îşi mai recâştiga încrederea. Era cu 
neputinţă ca acest om mărunţel să-l întreacă în fugă pe 
Cerbul-Săltăreţ. Cel puţin de astă dată victoria indienilor era 
asigurată. 

Îi făcu semn Cerbului-Săltăreţ să se apropie, îl conduse în 
faţa lui Old Shatterhand şi zise: 

— Acest războinic are iuţeala vântului şi n-a fost întrecut 
până acum de nici un alergător. Nu vrei să-l sfătuieşti pe 
tovarăşul tău să se predea mai bine fără luptă? 

— Nu. 

— Ar muri mai repede, fără să se fi făcut de ruşine. 

— Nu e oare cea mai mare ruşine să te predai fără luptă? 
Nu l-ai crezut de neînvins şi pe Peştele-Roşu şi n-a spus Picior- 
Mare că o să-şi turtească şi zdrobească adversarul, broasca 
râioasă, în câteva clipe? Crezi că Cerbul-Săltăreţ va fi mai 
norocos decât ei, care au pornit la luptă cu atâta îngâmfare şi 
au ieşit din ea atât de tăcuţi şi de modeşti, spre a se face 
nevăzuţi? 

— Uf! strigă Cerbul-Săltăreţ. Mă întrec cu căprioarele. 

Acum Old Shatterhand îl privi mai atent. Da, într-adevăr, 
avea constituţia unui bun alergător, picioarele îi erau făcute 
să parcurgă distanţe mari, fără să obosească Numai 
cantitatea sa de creier nu părea în proporţie cu lungimea 
pulpelor. Avea o adevărată figură de maimuţă, fără să 
vădească însă un semn din inteligenţa pe care o posedă 
aceste animale. 

Se apropie şi Hobble-Frank să-l privească pe Cerb. 

— Ce zici de el? îl întrebă Old Shatterhand. 

— E întruchiparea prostănacului de la Meissen, stând, 
cum se povesteşte, cu nasul în ochiurile de grăsime şi 
neputând găsi supa — răspunse mititelul. În privinţa 
picioarelor, face de trei ori cât mine, dar în ce priveşte capul, 
sper să nu fiu mai prejos decât el. Să încercăm să aflăm întâi 
pe ce distanţă o să alergăm. Poate că alerg eu cu capul mai 
bine şi mai repede decât el cu picioarele. 

Old Shatterhand se întoarse deci din nou spre căpetenie: 

— S-a hotărât unde să aibă loc cursa pe viaţă şi pe 
moarte? 

— Da. Vino să-ţi arăt. 

Old Shatterhand şi Hobble-Frank îl urmară, ieşind din 
cercul indienilor. Cerbul-Săltăreţ rămase pe loc. Lui i se 
spusese dinainte care va fi ţinta. Căpetenia arătă spre sud şi 
zise: 

— Vezi copacul acela, la jumătatea drumului de aici la 
pădure? 

— Da. 

— Până acolo trebuie să alerge. Cine-l înconjoară de trei 
ori şi se întoarce primul aici, acela va fi învingătorul. 

Hobble-Frank măsură distanţa din ochi, cercetând cu 
privirea toată regiunea situată dincolo de ţintă, mai înspre 
sud şi observă apoi în limba engleză, pe care de altfel, cum se 
ştie, o vorbea mult mai corect decât germana sa dialectală: 

— Dar sper că va domni cinstea între noi! 

— Vrei să spui că ne crezi în stare de necinste? întrebă 
căpetenia pe un ton înţepat. 

— Da. 

— Vrei să te dobor cu un pumn? 

— Încearcă! Glonţul revolverului meu ar fi mai rapid 
decât mâna ta. Oare Picior-Mare nu s-a întors adineauri, deşi 
era interzis? Asta numeşte purtare cinstită? 

— N-a fost ceva necinstit, ci doar o şiretenie. 

— A, aşa? Şi astfel de şiretenii să fie permise? 

Căpetenia rămase pe gânduri. Dacă spunea da, justifica 
purtarea lui Picior-Mare şi poate că şi Cerbul-Săltăreţ va avea 
vreun motiv să recurgă la un şiretlic. Albii ăştia făceau lucruri 
de care nu i-ai fi crezut în stare. Poate că acest om mărunt şi 
gras era şi el un bun alergător; în cazul acesta părea indicat 
să rezerve pentru indian o portiţă de scăpare. De aceea 
răspunse: 

— Şiretlicul nu e înşelăciune? De ce ar fi interzis? 

— Mă declar de acord şi sunt gata să încep alergarea. 
Din ce punct pornim? 

— Am să înfig o lance în pământ, de acolo se va porni şi 
acolo va fi punctul de-sosire al alergării. 

Se îndepărtă pentru câteva minute, aşa că albii rămaseră 
între ei. 

— Mi se pare că ţi-a venit o idee — zise Old Shatterhand. 

— Da. Se cunoaşte după mutra mea? 

— Bineînţeles, doar văd că râzi aşa, în tăcere. 

— Păi, chiar că e de râs. Căpetenia asta a vrut să-mi 
dăuneze cu şiretlicul lui şi, dimpotrivă, mi-a făcut cel mai 
mare serviciu. 

— Cum aşa? 

— Ai să afli îndată. Ce fel de arbore o fi ăla în jurul căruia 
trebuie să jucăm hora de trei ori? 

— Pare să fie un fag. 

— la priveşte şi niţel mai la stânga; şi acolo e un copac, 

dar aproape de două ori mai departe. Ce fel de copac e ăla? 

— Un molift. 

— Bun. Până la care urmează deci să fugim? 

— Până la fag. 

— Eu însă o să alerg până la molift. 

— Eşti nebun? 

— Nu. Uite ce e, eu alerg cu capul până la fag, dar cu 
picioarele până la molift, deşi până acolo distanţa e aproape 
dublă. 

— Dar cu ce scop oare? 

— Asta ai să vezi atunci şi ai să te bucuri. Cred că nu mă 
înşel în aşteptările mele. Când mă uit la garnitura de pe 
faţada acestui Cerb-Săltăreţ, nici o eroare nu mi se pare 
posibilă. 

— Fii prudent, Frank! E vorba de viaţă. 

— Ei, dac-ar fi vorba numai de viaţă, nici n-ar mai fi 
nevoie să-mi dau silinţa. Chiar dacă m-ar învinge, tot aş 
scăpa. Picior-Mare are de plătit cu viaţa, iar pe căpetenie o s- 
o trânteşti dumneata cu siguranţă; tot aş putea să fiu 
răscumpărat în schimbul ăstora. Deci nu mă tem de loc 
pentru viaţa mea; dar e vorba de onoare. Să se citească 
cândva în istoria celui de-al patrulea sfert al secolului al 
nouăsprezecelea că eu, Hobble-Frank din Moritzburg, am fost 
întrecut de o mutră ca asta de merinos indian? Nu voi îngădui 
să se povestească aşa ceva despre mine! 

— Dar explică-mi cel puţin ce ai de gând să faci. Poate că 
sunt în măsură să-ţi dau un sfat bun! 

— Mulţumesc din suflet! Sfatul mi l-am dat eu singur şi 
vreau să-mi exploatez singur invențiile. Numai un lucru să-mi 
spui: cum se zice molift în limba utahă? 

— Ovomb. 

— Ovomb! Curios cuvânt! Şi cum ar suna scurta 
propoziţie: „Spre acel molift”? 

— Inci ovomb. 

— Aşa e şi mai scurtă, doar două cuvinte. N-am să le uit. 

— Şi ce legătură e între acest inci ovomb şi planul tău? 

— E o stea călăuzitoare pentru cursa mea de fond. Dar 
să tăcem acum: vine căpetenia. 

Marele-Lup se întoarse. Înfipse o lance în solul moale, 
acoperit cu iarbă şi declară că alergarea morţii poate începe. 
Frank îşi scoase hainele afară din pantaloni; Cerbul-Săltăreţ n- 
avea pe el decât o fâşie de piele care-i înfăşură şoldurile. Se 
uita la adversarul său cu o mină care voia să exprime dispreţ, 
dar care era însăşi imaginea celei mai totale stupidităţi. 

— Frank, dă-ţi toată osteneala! îl îndemnă Jemmy. 
Gândeşte-te că Davy şi cu mine am învins! 

— Nu mai plânge! îl consolă mititelul. Dacă cumva nu ştii 
încă dacă am picioare sau nu, ai să le vezi acum fluturând. 

Atunci căpetenia bătu din palme. Cerbul-Săltăreţ scoase 
un strigăt strident şi se avânta înainte, micul Frank după el. 
Locuitorii întregii tabere se adunaseră din nou ca să privească 
alergarea. După părerea lor, era neîndoios încă de pe acum, 
după trei-patru secunde, cine avea să iasă învingător. Cerbul 
era de pe acum cu mult înaintea adversarului său şi distanţa 
dintre ei creştea cu fiecare pas. Indienii scoaseră chiote de 
bucurie. Ar fi fost o nebunie să susţii că albul l-ar fi putut 
ajunge din urmă sau chiar întrece pe indian. Era însă de-a 
dreptul minunat cum îşi zvârlea mititelul picioarele. Aproape 
că nu le vedeai, atât de repede se mişcau şi totuşi nu dădea 
impresia, cel puţin pentru observatorul atent, că se 
desfăşoară cât e în stare, ci dimpotrivă, că ar putea alerga şi 
mai repede dac-ar vrea. 

Indienii dădeau semne de nelinişte, se auzeau exclamaţii 
de batjocură, de bucurie răutăcioasă; râdeau crezând că au 
într-adevăr toate motivele s-o facă. lată explicaţia: fagul 
stătea în mijlocul câmpului din faţă, drept înainte, la vreo trei 
mii de picioare de tabără. La stânga fagului, dar la o 
depărtare cu cel puţin două mii de picioare mai mare, se afla 

moliftul amintit; acum, când cei doi alergători ajunseseră la o 
distanţă îndeajuns de mare, se vedea limpede că mititelul se 
îndrepta nu spre fag, ci spre molift. Fugea cât îl ţineau 
picioruşele în direcţia lui. Faptul era, fireşte, atât de 
caraghios, încât veselia indienilor era îndreptăţită. 

— Tovarăşul tău m-a înţeles greşit — zise căpetenia 
către Old Shatterhand. 

— Banu. 

— Păi cum nu, văd că aleargă spre molift! 

— Sigur! 

— Atunci Cerbul-Săltăreţ îl va învinge de două ori mai 
repede! 

— Banu. 

— Nu? întrebă mirat Marele-Lup. 

— E un şiretlic şi tu însuţi i-ai permis să se folosească de 
vicleşuguri. 

— Uf! Uf! Aşa e! 

„Uf! Uf! strigară şi indienii ceilalţi, când căpetenia lor le 
explică vorbele lui Old Shatterhand. Râsetele amuţiră, în 
schimb tensiunea crescu, se dublă, ba deveni de zece ori mai 
mare. 

Cerbul-Săltăreţ ajunse curând după aceea la fag. Urma 
să-l înconjoare de trei ori. De prima dată, privind înapoi, văzu 
că adversarul său se află într-o cu totul altă direcţie, deşi doar 
la vreo trei sute de paşi de el. Se opri uimit şi rămase cu ochii 
holbaţi la micul neamt de la Moritzburg. 

Atunci cei din tabără văzură că acesta întinde braţul spre 
moliftul îndepărtat; dar nu se auzea ce spunea. 

— Inci ovomb! Inci ovomb! acestea erau cuvintele pe 
care le striga către alergătorul roşu. 

Acesta rămase pe gânduri, meditând dacă înţelesese 
bine. Mintea lui nu era în stare să-i servească o altă explicaţie 
decât pe aceea că înţelesese greşit indicaţiile căpeteniei şi că 
prin urmare nu fagul, ci moliftul era ţinta alergării. Între timp, 

mititelul ajunsese departe, mult mai departe; nu era 
momentul să stai pe gânduri şi să şovăi; era vorba de viaţă şi 
de moarte! Indianul părăsi fagul şi fugi mai departe, înspre 
molift. Peste câteva clipe trecu ca o săgeată pe lângă 
adversar şi zbură, fără să se mai uite în urmă, spre a doua 
ţintă. 

Aceasta stârni o tulburare enormă în rândurile indienilor. 
Urlau şi făceau scandal, de parc-ar fi fost în joc viaţa tuturor. 
Cu atât mai mult se bucurau feţele-palide şi mai ales rotofeiul 
Jemmy, văzând lovitura de geniu a tovarăşului lor. 

În clipa când Cerbul-Săltăreţ îl întrecuse, Frank se 
întoarse şi se repezi spre fag. Sosit acolo, ocoli trunchiul de 
trei ori, de patru ori, de cinci ori, apoi se grăbi s-o ia înapoi 
spre tabără. Vreo patru cincimi ale drumului le făcu în fuga 
mare, apoi se opri ca să se uite înapoi, spre molift. Cerbul- 
Săltăreţ se afla acolo, stând nemişcat. Fireşte că nu se 
distingeau nici braţele, nici picioarele şi cu atât mai puţin 
expresia feţei, dar se vedea clar că stătea înlemnit ca o 
columnă. Era complet nedumerit şi mintea lui nu era destul 
de ascuţită ca să ghicească ce superb fusese dus de nas. 

Hobble-Frank era adânc satisfăcut şi străbătu distanţa 
rămasă mergând agale. Indienii îl primiră cu priviri sumbre. 
El, însă, se arătă nepăsător, se apropie da căpetenie, îl bătu 
pe umăr şi întrebă: 

— Ei, dragă prietene, cine a învins? 

— Cel care a îndeplinit condiţiile — răspunse indianul 
furios. 

— Acela sunt eu! 

— Tu? 

— Păi n-am fost pe la fag? 

— Da, te-am văzut. 

— Şi n-am fost primul întors? Ba da. 

— N-am ocolit trunchiul de cinci ori în loc de trei? 

— De ce de mai multe ori decât trebuia? 

— Din pură dragoste faţă de Cerbul-Săltăreţ. El, după 
primul ocol, a fugit, am făcut eu în locul lui ce mai rămăsese 
să facă, pentru ca fagul să nu se plângă de el. 

— De ce a părăsit fagul şi s-a îndreptat spre molift? 

— Am vrut să-l întreb şi eu, dar a trecut atât de repede 
pe lângă mine, că n-am avut timpul necesar. Când o să vină, 
o să ţi-o spună, poate. 

— Dar tu de ce ai alergat întâi spre molift? 

— Pentru că credeam că e un brad. Old Shatterhand 
spusese că e un molift, aşa că am vrut să văd cine are 
dreptate. 

— Atunci de ce nu te-ai dus până acolo, de ce te-ai întors 
din drum? 

— Pentru că se ducea Cerbul-Săltăreţ până acolo. De la 
el pot să aflu ulterior la fel de bine cine s-a înşelat, eu sau Old 
Shatterhand. 

Dădu toate explicaţiile acestea cu tonul cel mai calm şi 
firesc cu putinţă. Căpetenia clocotea. Vorbele îi ieşiră din gură 
aproape şuierate când întrebă: 

— Nu cumva l-ai înşelat pe Cerbul-Săltăreţ? 

— Să-l înşel? Vrei să te dobor cu un pumn? se răsti 
mititelul cu furie prefăcută, folosindu-se de exact aceleaşi 
cuvinte ca şi căpetenia adineauri. 

— Sau te-ai folosit de un şiretlic? 

— Un şiretlic? La ce mi-ar fi servit? 

— Ca să-l trimiţi pe Cerbul-Săltăreţ până la molift. 

— Ar fi fost un prost şiretlic, de care ar trebui să-mi fie 
ruşine. Un om care aleargă pe viaţă şi pe moarte nu se lasă 
expediat dincolo de ţintă, cu mult mai departe. Dacă s-ar 
lăsa, ar însemna că n-are minte, iar ai lui ar trebui să se 
ruşineze că nu l-au educat mai bine. Numai un prost ar 
permite ca un asemenea om să lupte cu un alb pe viaţă şi pe 
moarte. Nu pot să te pricep şi nu-ţi înţeleg bănuielile, fiindcă 
prin ele aduci o ocară onoarei tale. 

Mâna căpeteniei zvâcni spre brâu şi se încleşta pe 
mânerul cuţitului. Îi venea să-l înjunghie pe omuleţul pe cât 
de şiret pe atât de curajos; dar se văzu silit să înghită 
găluşca. 

Hobble-Frank se duse la prietenii săi, care-l primiră cu o 
bucurie calmă, dar cu atât mai sinceră. 

— Ei, am învins şi eu, eşti mulţumit de mine? îl întrebă 
Jemmy. 

— Bineînţeles! Ai ticluit treaba asta într-adevăr cu mare 
iscusinţă. E de-a dreptul o capodoperă! 

— Zău? Atunci fii bun şi bagă-ţi-o în memorie, la pagina o 
sută treizeci şi şase şi deschide cartea mereu la pagina asta 
când te apucă iar nu ştiu ce şi te îndoieşti de superioritatea 
mea. lată-l pe Cerbul-Săltăreţ care se apropie, dar nu în 
salturi, ci cam târâş. Pare să aibă conştiinţa încărcată şi se 
fereşte în lături de parc-ar urma să încaseze o bătaie. la 
uitaţi-vă ce mutră face! Şi cu acest Confuzius am fost pus să 
mă măsor eu! Ei da, nu picioarele contează, nici măcar la 
alergare, ci mai mult capul! 

Cerbul părea să dorească să se facă nevăzut, dar 
căpetenia îl chemă şi se răsti la el: 

— Cine-a învins? 

— Faţa-palidă — fu răspunsul timid. 

— De ce ai alergat până la molift? 

— Faţa-palidă m-a minţit. A spus că moliftul e ţinta. 

— Şi tu ai crezut? Doar îţi spusesem care e ţinta! 

Old Shatterhand îi traducea lui Hobble-Frank conversaţia, 
spunându-i că l-au făcut mincinos. Micul şmecher se adresă 
căpeteniei: 

— Zice că eu am minţit? Adică eu i-am spus Cerbului că 
ţinta lui e moliftul? Nu-i adevărat! L-am văzut stând lângă fag; 
se uita la mine mirat şi părea să se topească de frica şi grija 
mea, neştiind ce am de gând să fac. Atunci mi-a fost milă de 
el, săracul şi i-am strigat: „/nci ovomb!” l-am spus deci că mă 

duc spre molift. De ce s-a repezit pe urmă el acolo, în locul 
meu, nu pot să ghicesc. Poate că nu ştie nici el. Am zis. 
Howgh! 

Old Shatterhand simţea că-l pufneşte râsul auzind cum 
se foloseşte cu ironie drăcuşorul de om de felul de a se 
exprima al indienilor. Pe căpetenie, însă, lucrul acesta Îl 
înfurie şi mai tare. 

— Da, ai zis şi ai terminat! strigă. Dar eu n-am terminat 
încă cu tine şi am să-ţi mai zic şi eu câte ceva când o veni 
vremea. Dar trebuie să mă ţin de cuvânt. Viaţa, scalpul şi 
avutul Cerbului-Săltăreţ sunt ale tale. 

— Nu, nu! se apără omuleţul. N-am nevoie de ele! 
Păstraţi-l bine; o să mă aveţi nevoie de el, mai ales când o fi 
vorba iar de o alergare pe viaţă şi pe moarte. 

Printre indieni se auziră murmure furioase, iar căpetenia 
spuse, scrâşnind din dinţi: 

— Acum poţi să mai verşi cuvinte otrăvite; mai târziu o 
să implori îndurare de o să se audă până la cer. Fiecare 
bucăţică din trupul tău o să moară separat, iar sufletul o să-ţi 
iasă din trup încetul cu încetul, aşa încât moartea ta să ţină 
luni de zile. 

— Ce puteţi să-mi faceţi? Am învins şi sunt prin urmare 
liber. 

— Mai e unul care n-a învins şi acela e Old Shatterhand. 
Aşteaptă câteva minute şi o să zacă în faţa mea la pământ, 
rugându-se să-i cruţ viaţa. O să-i las viaţa în schimbul vieţii 
tale, atunci vei fi al meu. Veniţi cu mine, toţi; începem ultima 
luptă, cea mai mare şi decisivă! 

Indienii se luară după el, toată ceata de-a valma, albii îi 
urmară păşind mai încet. 

— Am mers oare prea departe? întrebă Hobble-Frank, 
îngrijorat. 

— Nu — răspunse Old Shatterhand. Nu strică de loc dacă 
îngâmfarea lor de războinici e înfrântă o dată. Dar se vede cât 

colo că nu ne putem încrede în indienii ăştia. Sunt convins că 
n-or să ne lase în nici un caz să plecăm în pace. S-au hotărât 
pentru luptele individuale, pentru că erau încredinţaţi că o să 
cădem cu toţii. Văzând că socoteala n-a fost bună, or să 
inventeze altceva. Mi se pare că vor să ne ţină aici ca ostatici, 
o intenţie pe care-trebuie s-o zădărnicim, fiindcă nici o clipă 
viaţa noastră n-ar fi în siguranţă. 

Ajunseseră în interiorul cercului format din corturi şi 
colibe. În centrul lui se făceau pregătiri pentru lupta în doi, 
care urmă acum. Dintr-un morman de pietroaie adunate, 
cântărind tone, se înălța un par gros, de care erau legate 
două lasouri. În jurul acestui loc se adunaseră toţi locuitorii 
taberei, bărbaţi şi femei, spre a fi martorii oculari ai 
spectacolului. Old Shatterhand păşi în mijlocul cercului, unde 
se afla şi căpetenia. Acesta avea o ţinută mândră, sigur de 
victorie. Arătând cele două lasouri, zise: 

— Vezi curelele astea? Un capăt al lasoului e legat de 
păr. Celălalt ni se leagă de mijloc. 

— Pentru ce? 

— Ca să ne mişcăm numai în acest cerc restrâns şi să nu 
putem fugi unul de altul. 

— Ghicesc motivul. Presupui că am mai multă 
repeziciune şi îndemânare decât forţă şi vrei să mă împiedici 
prin acest mijloc să mă folosesc de superioritatea mea. Fie şi 
aşa. Mi-e indiferent! Cu ce arme luptăm? 

— Fiecare va avea un cuţit în mâna stângă şi un 
tomahawk în mâna dreaptă. Cu astea luptăm până moare 
unul dintre noi. 

Era limpede că indianul alesese acest mod de luptă 
pentru că era încredinţat de superioritatea sa în mânuirea 
acestor arme. Dar omul alb declară calm: 

— Sunt de acord. 

— Vezi întâi ce puternic sunt! Se duse la mormanul de 
pietre, ridică una şi o aruncă. Avea o putere fizică enormă şi 

credea că albul n-ar fi în stare să facă şi el aşa. Se auzi în jur 
un „uf!” de satisfacţie. 

— Eşti un bărbat puternic — zise Old Shatterhand — şi 
sper că în această luptă te vei bizui numai pe tine însuţi. 

— Sigur că da. Cine să mă ajute? 

— Războinicii tăi. După cât mi se pare, ei nu exclud 
totuşi posibilitatea să fii învins de mine. De ce s-au înarmat 
de parc-ar pleca la bătălie? 

— Oare tovarăşii tăi sunt neînarmaţi? 

— Nu. Dar o să ne ducem toate armele în cortul nostru. 
Vrei să cred că eşti un om curajos? 

— Vrei să mă jigneşti! strigă căpetenia cu furie. N-am 
nevoie de ajutorul altora. Războinicii mei să-şi ducă armele în 
corturi, dacă şi oamenii tăi fac la fel. 

— Bine! Aşa vom face. Îmi păstrez numai cuțitul. 

Îşi înmână armele lui Hobble-Frank, iar Davy şi Jemmy îi 
urmară exemplul. Între timp îi zise omuleţului pe nemţeşte: 

— Te faci că le duci pe toate în cort, dar când nu te vede 
nimeni, le scoţi afară, trecându-le pe sub peretele din spate al 
cortului. Şi nu te întorci aici. Atenţia tuturor va fi concentrată 
asupra luptei şi n-o să ia nimeni în seamă că nu te întorci. Te 
strecori pe dedesubt, în spatele cortului şi ne pregăteşti caii 
de plecare; sunt pe-acolo. 

Hobble-Frank se îndepărtă. La porunca căpeteniei lor, 
toţi indienii depuseră armele şi le încredinţară femeilor la să 
le ducă în corturi. Căpetenia îşi dezveli bustul, spre a avea 
mişcările mai libere. Old Shatterhand însă nu-i urmă 
exemplul. Îmbrăcatul ar fi răpit un timp preţios, o pierdere 
care ar fi putut deveni fatală. Femeile se întoarseră în mare 
grabă, ca să nu scape nimic din spectacol. Ochii tuturor erau 
îndreptaţi spre interiorul cercului şi nimeni nu băgă de seamă 
că lipseşte micul saxon. 

— Acum s-a făcut cum ai vrut — zise căpetenia. Să 
începem? 

— Întâi încă o întrebare. Ce se va întâmpla cu tovarășii 
mei dacă mă omori? 

— Vor fi prizonierii noştri. 

— Bine, dar ei au luptat pentru libertatea lor şi se pot 
duce unde vor! 

— Aşa e. Dar înainte vor mai rămâne câtva timp ca 
ostatici. 

— Asta e în nepotrivire cu înţelegerea noastră. Găsesc 
însă că e inutil să mai pierd un cuvânt în legătură cu această 
chestiune. Ce se întâmplă, în schimb, dacă eu te omor pe 
tine? 

— Asta nu se va întâmpla! strigă indianul cu mândrie. 

— Trebuie, totuşi, să luăm în consideraţie şi această 
posibilitate. 

— Ei bine, dacă mă învingi, sunteţi liberi! 

— Şi n-o să ne reţineţi? 

— Nimeni nu vă va reţine! 

— Atunci sunt de acord; putem începe. 

— Da, hai să începem. Vino să ne lege. Uite aici un 
tomahawk. 

Lăsaseră acolo numai două tomahawkuri. Marele-Lup, 
care avea, fireşte şi el un cuţit, luă una dintre securi şi i-o 
întinse lui Old Shatterhand. Acesta o privi, apoi o aruncă 
departe, într-o traiectorie care trecea peste capetele celor 
adunaţi. 

— Ce faci? întrebă căpetenia mirată. 

— Arunc tomahawkul, fiindcă nu e bun de nimic. Al tău, 
după câte văd, e foarte bine lucrat; celălalt mi s-ar fi rupt în 
mână de la prima lovitură. 

În pofida vopselelor aplicate gros pe faţa indianului, se 
văzu că se strâmba batjocoritor, în timp ce spuse: 

— Erai liber să arunci tomahawkul, dar nu vei primi altul 
în loc. 

— Nici nu e nevoie; am să lupt numai cu cuțitul meu, 

despre care ştiu că mă pot bizui pe el. 

— Uf! Eşti nebun? Prima lovitură pe care o dau cu 
tomahawkul are să te omoare. Eu am şi tomahawk şi cuţit şi 
tu nu eşti la fel de puternic ca mine. 

Atunci Old Shatterhand se aplecă spre piatra pe care o 
ridicase adineauri Marele-Lup, o ridică întâi până-n dreptul 
centurii, o înălţă apoi deasupra capului, o ţinu acolo câtva 
timp şi o azvârli apoi cu putere, aşa încât piatra se opri la 
vreo nouă-zece paşi de el. 

— Fă şi tu aşa! strigă către căpetenie. 

— Uf! Uf! Uf! se auzi din toate părţile. 

Căpetenia nu răspunse îndată. Se uita de la vânător la 
piatră, apoi de la piatră la vânător; era surprins şi nu vorbi 
decât după un răstimp: 

— Crezi că mă faci să-mi fie frică? zise. Să nu-ţi închipui! 
Am să te omor şi am să-ţi iau scalpul, de-ar fi să ne luptăm 
până seara. Hai, legaţi-ne! 

Porunca se adresă celor doi indieni care stăteau alături în 
aşteptare; legară lasourile de mijlocul lui Old Shatterhand şi 
al căpeteniei, apoi se dădură înapoi. Prinşi astfel de păr, 
luptătorii se puteau mişca doar în interiorul unui cerc, a cărui 
rază era cât partea de lasou rămasă. Stăteau în aşa fel încât 
cele două lasouri formau o linie dreaptă, adică diametrul 
cercului; fiecare era cu faţa spre spatele celuilalt. Indianul 
ţinea tomahawkul în mâna dreaptă şi cuțitul în mâna stângă. 
lar Old Shatterhand numai cuțitul în pumnul drept. 

Pesemne că Marele-Lup imaginase lupta aşa, ca amândoi 
să se ia la goană în cerc, căutând să se apropie unul de 
celălalt, pentru a putea da o lovitură sigură. Fusese silit să-şi 
dea seama că nu e mai puternic decât adversarul său; dar 
armele erau inegale şi era absolut convins că va învinge, mai 
ales că, după părerea sa, albul apucase cuțitul cu totul greşit. 
Old Shatterhand ţinea cuțitul în aşa fel încât tăişul era 
îndreptat nu în jos, ci în sus; deşi n-ar fi putut să-l înfigă 

izbind cu el de sus în jos. Indianul râdea de el în sinea lui şi-l 
observă cu multă atenţie ca să hu-i scape nici o mişcare a 
adversarului. 

Şi albul avea privirea aţintită asupra lui. Nu voia să 
atace, ci să aştepte atacul şi voia ca prima ciocnire să fie 
decisivă, totul depindea de cum avea să mânuiască Marele- 
Lup tomahawkul. Dacă-l ţinea strâns, nu avea de ce se teme; 
dacă însă îl azvârlea asupra lui, era necesară o atenţie 
încordată şi o prudenţă foarte mare. Nu erau la o distanţă 
suficientă unul de altul ca să se poată da uşor în lături în faţa 
unui asemenea proiectil. 

Rămaseră aşa timp de cinci minute, zece minute şi nici 
unul nu făcea prima mişcare. Indienii începuseră să strige 
îndemnuri şi scoaseră chiar exclamaţii de dezaprobare. 
Marele-Lup îşi invită adversarul cu vorbe dispreţuitoare să 
înceapă; îi strigă şi injurii. Old Shatterhand rămase impasibil; 
răspunsul său consta în aceea că se aşeză jos, luând o 
atitudine atât de firească şi calmă, de parcă s-ar fi aflat în cea 
mai paşnică societate. Dar muşchii şi tendoanele îi erau gata 
să intre în activitatea cea mai intensă de la o clipă la alta. 

Căpetenia luă această purtare ca semn de 
desconsiderare, când, de fapt, nu era altceva decât o 
stratagemă menită să-l provoace pe adversar la o acţiune 
necugetată. De altfel, îşi ajunse scopul perfect. Indianul crezu 
că isprăveşte mai uşor cu un duşman aşezat pe jos şi că 
trebuie să profite cât mai repede de această împrejurare. 
Scoţând un strigăt de război, răsunător, se repezi spre Old 
Shatterhand cu tomahawkul ridicat pentru lovitura mortală. 
Indienilor li se păru că au şi văzut tomahawkul nimerindu-şi 
ţinta; buzele multora se şi întredeschiseră pentru izbucniri 
zgomotoase de bucurie, când albul sări sus şi în lături 
— cuțitul ţinut cu tăişul în sus îşi făcu datoria; lovitura nimeri 
alături, pumnul repezit în jos intră în lama ridicată iute ca 
fulgerul şi se deschise scăpând securea; o izbitură rapidă a lui 

Old Shatterhand în braţul stâng al indianului făcu să-i zboare 
şi cuțitul din mână, apoi, cu o mişcare atât de iute că abia se 
văzu, vânătorul îl lovi pe adversar cu capătul minerului în 
regiunea inimii, atât de tare, încât indianul căzu ca o 
buturugă şi rămase nemişcat. Old Shatterhand ridică cuțitul 
în aer şi strigă: 

— Cine e învingătorul? 

Nu-i răspunse nimeni. Chiar şi acei care crezuseră că e 
cu putinţă să fie învinsă căpetenia lor nu-şi închipuiseră că 
asta s-ar putea petrece atât de repede şi în modul acesta. 
Oamenii erau înmărmuriţi. 

— El însuşi a spus că scalpul învinsului să-i revină 
învingătorului — continuă Old Shatterhand. Scalpul lui e deci 
al meu; dar nu vreau să-l iau. Sunt creştin şi prieten al 
oamenilor roşii, şi-i dăruiesc viaţa. Poate că i-am rupt o 
coastă; dar nu e mort. Fraţii mei roşii să-l examineze; eu, 
însă, mă duc în cortul meu. 

Desfăcu lasoul cu care era legat şi plecă. Nimeni nu-l 
împiedică şi nimeni nu-i reţinu nici pe Davy şi Jemmy când îl 
urmară. Fiecare voia să se convingă întâi cum stau lucrurile 
cu Marele-Lup, aşa că toţi se înghesuiră în jurul lui. Vânătorii 
ajunseră aşadar la cort nebăgaţi în seamă. În spatele cortului 
se aflau armele lor şi acolo îi aştepta şi Frank cu caii. 
Încălecară în grabă şi porniră, întâi încet, pe după corturi şi 
colibe, căutând să se ascundă după ele. Apoi însă îi observară 
santinelele postate în jurul taberei. Acestea scoaseră urletul 
lor de război şi traseră după ei. Atunci albii dădură pinteni 
cailor, ca să treacă în galop. Uitându-se în urmă, văzură că 
strigătele şi împuşcăturile  paznicilor atrăseseră atenţia 
celorlalţi. Indienii ieşiră buluc pe după corturi, trimițând în 
urma fugarilor urlete satanice, repetate de ecoul multiplu 
produs de munţii din faţă. 

Vânătorii galopau drept înainte peste câmpie, înspre 
locul în care pârâul se vărsa în lac. Old Shatterhand cunoştea 

ţinutul îndeajuns pentru a şti că albia acestei ape de munte 
oferea cea mai rapidă cale de scăpare. Era convins că utahii 
vor porni îndată în urmărire, trebuia deci să se îndrepte spre 
o regiune în care indienilor să le fie cât se poate de greu să se 
ţină pe urmele lor. 

13. Hobble-Frank şi mătuşa Droll 


În aceeaşi dimineaţă, pe calea urmată cu o seară înainte 
de utahi cu prizonierii lor, adică de-a lungul pârâului, urca la 
deal o ceată de călăreţi. În frunte se aflau Old Firehand şi 
mătuşa Droll. După ei veneau Humply-Bill şi Gunstick-Uncle 
cu lordul; pe scurt, erau toţi albii care trăiseră aventură de la 
Eagle-tail povestită mai înainte şi care porniseră spre munţi 
ca să ajungă la Lacul de Argint. La Denver se întâlniseră cu 
inginerul Butler şi cu Ellen, fiica lui. Se dusese acolo direct de 
la ferma fratelui său. Soţia sa rămăsese la fermă, fiind puţin 
suferindă de când cu păţania cu pantera. Fata, care nu voise 
cu nici un chip să se despartă de tatăl ei, gata să străbată, de 
dragul lui, ţinuturi sălbatice, şedea într-un fel de lectică 
purtată de doi căluţi indieni, mici dar foarte rezistenți. 

Winnetou nu era cu ei pentru moment, fiindcă o luase 
înainte spre a cerceta ţinutul. Din întâmplare, Old Firehand îl 
condusese luând-o pe poteca din pădure şi peste luminişul 
unde Old Shatterhand şi tovarăşii săi se întâlniseră cu utahii. 
Vânătorii descifraseră urmele, dându-şi seama că nişte albi 
fuseseră făcuți prizonieri de indieni şi se arătaseră 
numaidecât gata să urmărească pârtia făcută, pentru a le 
aduce ajutor la nevoie. 

Nu bănuiau că utahii dezgropaseră securea războiului. 
Atât Winnetou cât şi Old Firehand se ştiau în cea mai deplină 
pace cu acest trib, amândoi erau deci convinşi că vor avea 
parte de o primire prietenoasă şi că vor putea pune o vorbă 
bună pentru prizonierii albi. 

Nu ştiau exact unde-şi instalaseră utahii tabăra; dar 
cunoşteau lacul şi cum împrejurimile lui erau foarte potrivite 
pentru a poposi, îşi închipuiau că o să-i găsească pe utahi 
acolo. În pofida atitudinii prietenoase la care se aşteptau, ar fi 
fost cu totul în dezacord cu obişnuinţele vestului îndepărtat 

dacă li s-ar fi arătat fără să-i observe întâi. De aceea 
Winnetou o luase înainte spre a iscodi. Tocmai când ceata 
ajunse în locul unde malurile înalte ale râului se lărgeau, 
apaşul se întorcea. Venea în galop, făcându-i să înţeleagă, 
încă de departe, să oprească. Nu era semn bun, aşa că Old 
Firehand îi strigă: 

— Fratele meu vrea să ne prevină. l-a văzut pe utahi? 

— l-am văzut şi am văzut şi tabăra lor. 

— Şi Winnetou a găsit că nu e bine să li se arate? 

— Nu, fiindcă au dezgropat securea războiului. 

— După ce ţi-ai dat seama? 

— După culorile cu care s-au vopsit şi din faptul că s-au 
adunat atâţia. Războinicii roşii se reunesc în număr atât de 
mare numai în caz de război şi pe vremea marilor vânători. 
Cum nu e anotimpul migraţiilor de bizoni, când se vânează în 
stil mare, numai în jurul securii războiului s-au putut aduna 
atâţia. 

— Cât de mare e numărul lor? 

— Winnetou n-a putut să vadă exact. Erau poate vreo 
trei sute pe malurile lacului şi în corturi probabil că mai erau 
alţii. 

— Pe malurile lacului? Atât de numeroşi? Dar ce s-o fi 
întâmplat acolo? Poate o expediţie mare de pescuit prin 
gonirea peştilor spre năvod? 

— Nu. Când se hăituiesc peştii, oamenii înaintează; însă 
stăteau pe loc şi se uitau spre apă. Winnetou crede că era 
vorba de o întrecere la înot pe viaţă şi pe moarte. 

— Ai vreun motiv să presupui asta? 

— Da. Utahii poartă culorile războiului şi-i consideră, prin 
urmare, pe albii care sunt la ei ca duşmani. Urmează să fie 
omorâţi. Dar oamenii roşii nu-şi ucid duşmanii repede; adesea 
îi lasă să lupte pe viaţă şi pe moarte cu un adversar superior. 
Vor fi pus pe unul dintre prizonieri să înoate, ca să-i 
prelungească agonia şi frica de moarte. 

— Sunt cu totul de părerea ta. Am numărat întâi urmele 
a patru albi, apoi a încă doi; asta face şase. Nu-i vor fi pus pe 
toţi să înoate; probabil că vor pune pe fiecare să lupte în alt 
mod pentru viaţa sa. Trebuie, să ne grăbim să-i scăpăm, altfel 
sunt pierduţi. 

Apaşul răspunse vesel, cu o expresie de viclenie pe chip: 

— Se află printre feţele-palide un bărbat care nu se lasă 
omorât cu una cu două şi nici pe ai săi nu-i lasă. 

— Cine? 

— Old Shatterhand. 

— Ce zici? sări Old Firehand. Old Shatterhand? Dar era 
vorba să-l întâlneşti abia la Lacul de Argint? Să fi sosit aici de 
pe acum? 

— Old Shatterhand e punctual ca soarele de pe cer. 

— L-ai văzut? 

— Nu. 

— Cum poţi să susţii atunci că e aici? 

— O ştiu încă de ieri. 

— Şi nu i-ai spus nimic? 

— Tăcerea e adesea mai bună decât vorba. Dacă 
spuneam ieri a cui e puşca ce şi-a zis cuvântul în luminişul 
acela, n-aţi fi stat liniştiţi, ci v-aţi fi grăbit să înaintați mai 
repede. 

— Puşca lui şi-a spus cuvântul? De unde ştii? 

— Când am cercetat ieri marginea luminişului şi iarba de 
pe el, am găsit un copăcel cu găuri făcute de gloanţe. 
Gloanţele proveneau din puşca-minune a lui Old Shatterhand; 
o ştiu precis. A vrut să-i sperie pe oamenii roşii şi acum se 
tem de puşca lui. 

— Vai, de ce nu mi-ai arătat copăcelul! Hm! Dacă Old 
Shatterhand se află printre albii aceia, atunci e drept că nu 
trebuie să ne mai temem atâta pentru ei. Ce să facem? 

— Prietenii mei mă vor urma acum călărind în şir, unul 
după altul, pentru ca utahii, dacă dau de urmele noastre, să 

nu poată număra câte persoane suntem. Howgh! 

Îşi întoarse calul spre dreapta şi porni, fără să se mai uite 
dacă ceilalţi îl urmează. 

Malurile înalte ale pârâului se lărgiseră, după cum am 
spus şi încadrau şesul din jurul lacului, la început în chip de 
coline joase, apoi sub forma unui lanţ muntos tot mai înalt. În 
şes nu erau arbori, în schimb culmile erau împădurite până în 
vale, unde pădurea era tivită de un şir de tufişuri. Căutând să 
rămână la adăpostul privirilor străine pe după aceste tufişuri 
şi pe sub copaci, Winnetou înainta de-a lungul culmilor din 
dreapta, care mărgineau partea de nord a şesului şi se 
întâlneau apoi la apus cu acel masiv muntos din care cobora 
pârâul ce alimenta lacul. 

În felul acesta ceata ocoli şesul de la est la vest, până ce 
ajunse la acel pârâu de munte, la vreo sută de paşi de la lac, 
de unde, rămânând tot pe sub copaci, se putea. Zări tabăra. 
Acolo descălecară şi se culcară în muşchiul moale. Locul era 
parcă făcut dinadins ca să observe tabăra pe ascuns şi totuşi 
în voie. 

Îi văzură pe utahi, stând adunaţi mai la sud de tabără. 
Apoi zăriră doi oameni ieşind din mulţime şi alergând din 
răsputeri spre sud. Old Firehand îşi puse binoclul la ochi, se 
uită prin el şi strigă: 

— E o întrecere între un om roşu şi unul alb. Roşul e de 
pe acum cu mult înaintea albului şi va ieşi învingător! Albul e 
un om scund. 

Trecu binoclul apaşului. Abia îl pusese acesta la punct 
prinzându-l pe albul scund în lentile, că exclamă: 

— Uf! E Hobble-Frank! Acest mic erou e pus să alerge 
pentru a-şi salva viaţa şi e imposibil să-l întreacă pe omul 
roşu. 

— E Hobble-Frank? întrebă Old Firehand. Nu putem sta 
cu braţele încrucişate; trebuie să luăm o hotărâre! 

— Încă nu! fu de părere apaşul. Încă nu e primejdie. Old 

Shatterhand e cu el! 

Copacii îi împiedicau să vadă alergarea pe tot parcursul 
ei. Ambii alergători dispăruseră spre dreapta; aşteptau 
întoarcerea lor, fiind convinşi, fireşte, că omul roşu va apărea 
primul. Şi care le fu însă mirarea văzând că în locul lui apare 
mititelul, umblând agale, ca şi cum ar face o plimbare. 

— Frank vine primul! strigă Old Firehand. Cum e cu 
putinţă? 

— Prin vreun vicleşug — răspunse Winnetou. A ieşit 
învingător şi vom afla şi noi cum a făcut. Auziţi cu ce furie 
urlă utahii? Se îndepărtează; se întorc în tabără. Şi uitaţi-vă! 
Acolo stau patru feţe-palide. Le cunosc. 

— Şi eu! strigă Droll. Old Shatterhand, Davy-lunganul, 
Jemmy-grăsanul şi micul Hobble-Frank.. 

Aceste nume produseră o vâlva nemaipomenită. Unii 
dintre ei cunoşteau personal pe unul sau pe mai mulţi dintre 
cei pomeniţi, ceilalţi auziseră de ei destul pentru a le acorda 
cea mai mare atenţie. Reflecţiile multiple zburau de la unul la 
altul, până ce Winnetou zise către Old Firehand: 

— Prietenii noştri şi-au păstrat încă armele; deci situaţia 
lor nu poate fi prea primejdioasă. Staţi aici, am să încerc să 
aflu ce se petrece. 

Dispăru printre copaci, luând binoclul cu el. Trecu o 
jumătate de oră care li se păru foarte lungă; atunci se 
întoarse şi raportă: 

— În mijlocul taberei se dă o luptă în doi. Utahii stau 
adunaţi grămadă, aşa că nu i-am putut distinge pe cei doi 
luptători; dar pe Hobble-Frank l-am văzut, a condus caii cu 
băgare de seamă, pe ascuns, după un cort şi le-a pus 
păturile. Albii se pregătesc de plecare. 

— Pe ascuns? Deci vor să fugă? întrebă Old Firehand. 
Atunci noi ne postăm aici în calea lor şi-i luăm cu noi, sau le 
ieşim în întâmpinare. 

— Nici una, nici alta — zise apaşul clătinând din cap. Old 

Firehand să se gândească: ce vor face indienii dacă albii fug? 

— Îi vor urmări. 

— Şi de câţi războinici ai nevoie dacă urmăreşti patru sau 
şase oameni? 

— Hai să zicem de douăzeci, cel mult de treizeci. 

— Bun! Pe aceştia îi vom învinge cu uşurinţă. Dacă însă 
ne arătăm utahilor, tot tribul se va pune în mişcare ca să se ia 
după noi şi atunci ar fi multă vărsare de sânge. 

— Ai dreptate, Winnetou. Dar războinicii roşii vor şti câţi 
suntem, după urme. 

— Ei se vor uita la urmele care sunt în faţa lor, dar nu la 
cele care vor fi în spatele lor. 

— A, te gândeşti să mergem în urma lor?... Ascultă, ce-i 
asta? 

Din tabără se ridică un urlet îngrozitor şi îndată după 
aceea văzură patru călăreţi plecând în galop. Erau albii. O 
luară spre capătul de sus al lacului, aveau deci intenţia să 
ajungă la pârâu şi să înainteze călare în albia lui. 

— Old Firehand să vină după mine — zise Winnetou. 
Fraţii mei albi ceilalţi trebuie însă să pătrundă mai adânc în 
pădure cu caii şi să aştepte acolo până ne întoarcem. Să ia şi 
caii noştri. 

Îl apucă pe Old Firehand de mână şi-l trase după el, 
mergând tot de-a lungul pârâului, pe malul râpos, sub copaci, 
până într-un loc din care se putea vedea tabăra, fără a fi 
văzuţi. Acolo se opriră. 

Old Shatterhand se apropia cu repeziciune. Înainta 
împreună cu tovarăşii săi, în imediata apropiere a pârâului, 
deci în vale, pe când apaşul şi cu Old Firehand stăteau sus, pe 
malul înalt. Sosind în dreptul lor, călăreţii auziră deodată o 
voce de sus: 

— Uf! Fraţii mei albi să oprească aici! 

Cei patru îşi opriră caii şi se uitară în sus. 

— Winnetou! Winnetou! strigară toţi odată. 

— Da, e Winnetou, căpetenia apaşilor! răspunse acesta. 
Şi aici mai e cineva care e prieten al fraţilor mei albi. îl 
împinse în faţă pe vânătorul uriaş. 

— Old Firehand! strigă Old Shatterhand. Tu, aici, tu? Ce 
bucurie! Sunteţi singuri? 

— Nu. Suntem vreo patruzeci de vânători şi rafteri. Ai să 
mai întâlneşti buni cunoscuţi printre noi. Acum nu e timp de 
povestit. Încotro voiai să te duci? 

— Spre Lacul de Argint...! 

— Şi noi. Acum vedeţi-vă de drum. Îndată ce au trecut 
urmăritorii voştri, venim şi noi şi-i luăm între două focuri! 

— Minunat! strigă Old Shatterhand. Ce noroc să vă 
întâlnim aici! De acolo, de sus, se poate vedea tabăra? 

— Da. 

— Atunci fiţi atenţi, să nu ne ia prin surprindere. Am să 
vă relatez pe scurt. 

Le povesti cât se poate de concis ce se întâmplase, după 
care luă cuvântul Winnetou: 

— Fratele meu alb cunoaşte râpa adâncă pe care fețele- 
palide o numesc Defileul Nopţii. De aici se poate ajunge acolo 
în cinci ore. La mijloc, defileul se lărgeşte formând ca o 
încăpere rotundă, ai cărei pereţi se înalţă parcă până la cer. 
Îşi aduce aminte Old Shatterhand de locul acela? 

— Sigur că da. 

— Până acolo să călărească fratele meu alb. După ce a 
trecut de acel loc rotund, să se oprească dincolo. Râpa este 
atât de îngustă, că dacă se întâlnesc doi călăreţi, abia pot 
trece. Acolo chiar singur fiind, fratele meu poate să ţină pe 
loc câteva sute de utahi cu flinta sa vrăjită. Dacă se duc până 
acolo, nu mai pot nici înainta, nici da înapoi, fiindcă noi vom 
ajunge repede în spatele lor. 

— Bine, vom urma acest sfat. Dar spuneţi-mi înainte 
toate încă un singur lucru: de ce vă duceţi împreună atâţia la 
Lacul de Argint? 

— Îți spun îndată — răspunse Old Firehand. Există acolo 
o mină de argint extrem de bogată, dar într-o regiune 
secetoasă, aşa încât exploatarea ei e imposibilă, dacă nu 
reuşim să facem rost de apă. Atunci mi-a venit ideea să trag 
o conductă de apă din Lacul de Argint. Dacă izbutim, putem 
scoate milioane din mină. Am cu mine un inginer care-şi va 
da părerea în privinţa posibilităţilor tehnice şi în cazul că va 
socoti planul realizabil, va executa lucrările. 

Un zâmbet fugar trecu peste faţa lui Old Shatterhand, 
timp ce întrebă: 

— O mină? Cine a descoperit-o? 

— Am fost şi eu de faţă când s-a descoperit. 

— Hm! Dacă drenezi apele lacului spre mină, faci o 
afacere dublă. Pe fundul lui zac bogății faţă de care mina ta 
de argint e o sărăcie. 

— A, te gândeşti la comoară din Lacul de Argint? Ce tu 
despre ea? 

— Mai mult decât îţi închipui. Ai să afli mai încolo. Dar 
văd că şi tu vorbeşti despre comoară. De la cine ai aflat de 
ea? 

— De la... Ei şi despre asta vom vorbi mai încolo. Văd 
indieni ieşind călare din tabără. 

— Câţi? 

— Cinci. 

— Pshaw! Nu sunt de temut. Asta-i avangarda, care are 
misiunea să nu ne scape din ochi; grosul cetei vine în curând. 
Deci, înainte! La revedere, în Defileul Nopţii! 

Îşi îmboldi calul cu călcâiele şi plecă în grabă cu tovarăşii 
săi. Old Firehand şi Winnetou se lăsară pe vine ca să observe 
pe cei cinci utahi. Se apropiară călări, cu privirile scrutătoare 
îndreptate înainte, spre pământ şi trecură. 

Atunci cei doi se întoarseră la tovarăşii lor. Aceştia se 
trăseseră sub copaci, până aproape de vărsarea pârâului în 
lac. Old Firehand voia să le comunice ce vorbise cu Old 

Shatterhand; tocmai atunci, însă, privirea i se opri asupra 
unor femei indiene care se apropiau pe malul lacului; 
aduceau undiţe şi tot ce e necesar pentru pescuit. Atrase 
atenţia lui Winnetou asupra lor zicând: 

— Dacă am asculta ce vorbesc aceste squaws, am afla 
câte ceva despre ce au de gând războinicii tribului. 

— Winnetou va încerca, dacă se apropie suficient 
— răspunse apaşul. 

Da, femeile veniră până-n apropiere. Voiau să pescuiască 
nu în lac, ci la gura pârâului. Se aşezară acolo, pe sub 
tufişurile de pe mal, una lângă alta, zvârliră undiţele şi se 
apucară de pălăvrăgit. Nu păreau să ţină seama de regulă că 
un pescar nu trebuie să vorbească. Winnetou se strecură ca 
un şarpe până-n spatele lor şi rămase culcat pe după tufişuri. 
Era nostim să le observi şi în acelaşi timp să-l observi şi pe el. 
Rămase acolo vreun sfert de oră, apoi se înapoie ca să le 
relateze: 

— Dacă aceste sguaws nu învaţă să tacă, n-or să prindă 
niciodată măcar un singur păstrăv. Mi-au spus tot ce voiam să 
ştiu. Cei cinci războinici care au trecut pe lângă noi au 
misiunea să facă mai vizibilă urma lăsată de Old Shatterhand 
şi în curând vor veni după ei alţi cincizeci, conduşi de Marele- 
Lup. 

— Vasăzică, nu e rănit? întrebă Old Firehand. 

— Loviturile lui Old Shatterhand i-au paralizat mâna 
dreaptă şi i-au tăiat respiraţia. Suflul şi l-a regăsit, iar mâna 
nu îl împiedică să conducă el însuşi expediţia de urmărire. 
Utahii se răzleţesc azi prin tot ţinutul ca să vâneze şi să facă 
provizii de carne, căci mâine urmează să ridice tabăra. 

— Unde vor s-o mute? 

— Femeile şi copiii pleacă în munţi, unde au rămas 
bătrânii şi unde sunt în siguranţă; iar războinicii pornesc în 
frunte cu Marele-Lup spre a se duce la locul de adunare al 
tuturor triburilor utah. 

— Unde se află acest loc? 

— Femeile nu păreau să ştie. N-am putut afla mai mult; 
dar pentru scopurile noastre e destul. 

— Atunci nu avem alta de făcut decât să aşteptăm până 
ce trece Marele-Lup cu trupa lui. 

Se aşezară la pândă până ce, cam peste o oră, Marele- 
Lup şi oamenii săi îşi făcură apariţia. Trecură călare fără să 
arunce o privire printre copaci. Aspectul lor era foarte belicos. 
Erau înarmaţi toţi, fără excepţie, cu arme de foc. Căpetenia 
îşi purta mâna dreaptă într-o eşarfă. Faţa îi era acoperită cu 
un strat şi mai gros de vopsea decât dimineaţa. Pe umeri 
purta mantia de război împodobită cu pene, care atârna până 
pe spatele calului; dar pe cap nu mai purta coroana de pene 
de vultur. Fusese învins şi făgăduise să nu poarte această 
distincţie până ce nu-şi va fi potolit setea de răzbunare. 

Peste zece minute, Winnetou plecă pe urma utahilor, iar 
peste alte zece minute porniră şi ceilalţi. 

Nu putea fi vorba, fireşte, de un drum în adevăratul 
înţeles al cuvântului. Călăreau mereu pe firul apei, la deal. Pe 
vremea puhoaielor, primăvara, apele roseseră malurile. Peste 
tot zăceau pietre desprinse şi trunchiuri smulse, aşa încât nu 
se putea înainta decât foarte încet, mai ales că lectica tinerei 
Ellen Butler era greu de trecut peste asemenea obstacole. 
După ce suiră prima pantă, înaintară mai uşor. Povârnişul nu 
mai era abrupt şi cu cât pârâul curgea mai domol pe un teren 
mai puţin înclinat, cu atât prăvălise pe jos mai puţine frânturi 
desprinse din maluri. 

Mergând în direcţia Defileului Nopţii, calea de urmat era 
de-a curmezişul munţilor Elk, în locul unde lanţul muntos e 
mai îngust. Odată ajunşi sus, părăsiră albia pârâului; trecură 
prin păduri virgine fără lăstăriş. Trunchiurile se înălţau la 
distanţe destul de mari unele de altele, iar coroanele lor se 
uneau formând o boltă deasă de frunziş, aşa că numai în 
unele locuri pătrundea câte o rază de soare. Solul era moale 

şi putred, urmele se imprimaseră deci adânc. 

Uneori se apropiau de apaşul din faţa lor şi vedeau că nu 
avea o atitudine de om îngrijorat. Ştia că utahii îşi îndreptau 
atenţia înainte. 

La plecarea lui Old Firehand şi a oamenilor săi de pe 
malul lacului, fusese ora zece. Până la ora unu drumul lor 
trecea aproape mereu prin pădure, apoi peste o întindere cu 
tufişuri, lucru binevenit pentru albi. Dac-ar fi fost o prerie 
deschisă, ar fi fost nevoiţi să păstreze distanţe mai mari faţă 
de indieni. Terenul acoperit cu iarbă se înclina adesea la vale, 
pentru a se ridica apoi din nou; pe urmă trecură iar printr-o 
pădure, dar nu multă vreme, căci după vreo câteva minute 
ajunseră la marginea ei. Acolo-i găsiră pe apaşi aşteptându-şi 
tovarăşii. 

O privelişte unică se desfăşura în faţa lor. Lăsaseră în 
urmă masivul munţilor Elk, iar înaintea lor se aflau munţii lui 
Grand River, cu defileurile sale. Din dreapta, stânga şi din 
partea în care stăteau călăreţii coborau una spre alta trei 
suprafeţe stâncoase, negre şi înclinate, ca trei uriaşe table de 
ardezie ce se întâlneau jos. Pantele erau atât de abrupte şi 
suprafeţele atât de netede, încât era cu neputinţă să rămâi în 
şa. Te apuca groaza, privind în jos. Din două părţi, acolo unde 
pereţii de ardezie se întâlneau ia muchii, curgea la vale câte o 
apă, fără a hrăni însă vreun arbore, vreo tufă, fie măcar şi un 
singur fir de iarbă. Pâraiele se împreunau în vale, spre a 
dispărea într-o crăpătură de stâncă ce părea să aibă lăţimea 
unei rigle. 

— lată Defileul Nopţii — zise Old Firehand, arătând spre 
acea crăpătură. | s-a dat acest nume pentru că e atât de 
adânc şi de strâmt, încât lumina soarelui nu pătrunde în el, 
aşa că şi ziua în amiaza-mare e întuneric pe fundul lui. Şi, ia 
uitaţi-vă acolo! 

Arăta în jos, spre locul în care apa dispărea în crăpătură. 
Se mişcau acolo câteva figuri; erau călăreţi, atât de mici, 

încât observatorul de sus ar fi zis că nu-i ajung nici până la 
genunchi. Erau utahii care tocmai intrau în defileu. 

Acesta era o spărtură verticală făcută într-un masiv de 
stânca uriaş, pe care se întindea un podiş imens, închis între 
culmi gigantice pierdute în negurile depărtărilor; aceştia erau 
munţii Book. Droll se uită în adâncuri, apoi zise către Tom-cel- 
Negru: 

— Aici să coborâm? Numai un meşter specializat în 
acoperişuri de ardezie ar fi în stare s-o facă! Curat risc al 
vieţii, dacă nu-i cu supărare! Dacă te aşezi aici, pe margine, 
şi-ţi dau un ghiont, ajungi jos ca la săniuş! 

— Şi totuşi trebuie să coborâm! zise Old Firehand. 
Descălecaţi şi luaţi-vă căii de frâie, dar de aproape. N-avem 
încotro. Trebuie să facem ca la săniuş la o astfel de coborâre. 
Cum nu avem nici săniuţe, nici frâne, nu putem frâna decât 
lunecând în jos în zigzag. Uite aşa, ba la stânga, ba la 
dreapta. 

Urmară acest sfat. Drept înainte, cu greu ar fi ajuns la 
vale fără diferite naufragii; coborâşul dură peste o jumătate 
de oră. În cele din urmă ajunseră în vale şi se orânduiră în 
vederea intrării în defileu, atât de îngust aici, încât, pe lângă 
apă, mai încăpeau abia doi călăreţi. În frunte călărea, fireşte, 
Winnetou, urmat de Old Firehand, lângă care se ţinea acum 
lordul. Apoi veneau vânătorii şi la urmă rafterii care luaseră 
în mijlocul lor pe inginer şi pe fiica sa. Ceata se mărise de la 
Eagle-tail încoace, căci i se  alăturaseră Watson, 
contramaistrul şi câţiva muncitori. 

N-aveau voie să vorbească, fiindcă fiecare sunet răsuna 
puternic în despicătura din stâncă, putând fi auzit de departe. 
Tropotul de copite i-ar fi putut trăda de asemenea, de aceea 
Winnetou descălecă şi, încredinţându-şi calul unui rafter, o 
luă înainte pe mocasinii lui moi. 

Era o călătorie prin lumea umbrelor. În faţă şi în spate 
crăpătura strâmtă în stâncărie, pe jos solul stâncos, semănat 

cu pietre şi apele sumbre, iar în dreapta şi-n stânga pereţii 
abrupți, înalţi de nu lăsau să se vadă cerul, părând să se 
atingă sus. Pe măsură ce pătrundeau mai adânc, aerul 
devenea tot mai rece şi mai umed, iar lumina de zi se 
transformă în amurg. 

Şi ce lung era defileul, nesfârşit! Din loc în loc se lărgea 
puţin, permiţând să treacă cinci-şase călăreţi unul ungă altul; 
apoi pereţii se apropiau iar, strângându-se laolaltă, încât 
aveai impresia că te strivea. Nici caii nu se simțeau la largul 
lor; fornăiau înfricoşaţi şi încercau să înainteze mai repede, ca 
să scape din strâmtoare. 

Trecu un sfert de oră, apoi încă unul; atunci — fără să 
vrea, opriră toţi — se auzi o detunătură, de parcă s-ar fi tras 
din zece tunuri deodată. 

— Pentru Dumnezeu, ce-a fost asta? întrebă Butler, 
inginerul. Oare se prăvale stânca? 

— Un foc de armă — răspunse Old Firehand. A venit 
momentul. Rămâne în urmă câte un om pentru câte trei căi; 
ceilalţi, înainte! Descălecarea! 

Într-o clipită, peste treizeci de bărbaţi erau gata să-l 
urmeze, cu puşca în mâini. După câţiva paşi, îl văzură pe 
Winnetou stând cu spatele spre ei, ţinând puşca de argint 
ridicată la ochi, gata să tragă. 

— Jos armele, altfel vorbeşte flinta mea vrăjită! răsună o 
voce tunătoare, nu se ştia de unde venea, de sus, de pe 
stâncă, sau de jos, din pământ. 

— Armele jos! tună vocea din nou, acum în limba utahilor 
şi între pereţii uriaşi ai defileului cele câteva silabe răsunau şi 
se amplificau ca un bubuit năprasnic de furtună dezlănţuită. 

Apoi urmară trei focuri de armă. Se auzea că proveneau 
din aceeaşi puşcă. Trebuie să fi fost automatul lui Old 
Shatterhand, care răsuna aici cu tăria unui tun. Îndată după 
aceea fulgeră şi puşca de argint a lui Winnetou. Cei nimeriţi 
ţipară, apoi urmă un urlet de parcă s-ar fi slobozit toate cetele 

infernului. 

Old Firehand ajunsese în dreptul apaşului şi văzu acum 
ce e în faţa lui şi cine. Aici defileul se lărgea pe o distanţă, 
formând un spaţiu ca o încăpere în stâncă. Era rotundă ca 
formă, iar ca mărime putea cuprinde vreo sută de călăreţi. 
Apa se prelingea pe latura din stânga. Şi aici domnea 
semiîntunericul, dar se putea zări ceata utahilor. 

Cei cinci războinici trimişi înainte făcuseră o mare 
greşeală. Se opriseră aici ca să-şi aştepte tovarăşii. Dacă n-ar 
fi procedat aşa, cei patru albi, care se opriseră la ieşire, ar fi 
fost nevoiţi să intre în vorbă cu ei, aşa că avangardă ar fi 
putut să fugă înapoi ca să-i avertizeze pe ceilalţi. Cum însă 
aşteptaseră până ce aceştia îi ajunseseră din urmă, erau 
acum cu toţii încercuiți. La ieşire stătea Old Shatterhand cu 
puşca sa automată ridicată, iar lângă Hobble-Frank, în 
genunchi, pentru ca Davy şi Jemmy să poată trage peste 
capul lui. Indienii nu depuseseră armele îndată după primul 
apel, de aceea se trăseseră focurile. La pământ zăceau cinci 
utahi morţi. Ceilalţi nu prea puteau să se gândească la 
rezistenţă: erau ocupați să-şi stăpânească caii, speriaţi de 
ecoul înfricoşat al pocnetelor de armă. 

— Aruncaţi armele, altfel trag din nou! răsună iarăşi 
vocea lui Old Shatterhand. 

— Aici e Old Firehand şi cu Winnetou, căpetenia apaşilor 
— se auzi acum şi din partea cealaltă. Predaţi-vă, dacă vreţi 
să vă salvaţi viaţa! 

Nici un singur utah nu îndrăzni să mai ridice arma. Se 
uitau ca împietriţi înainte şi în urmă şi nu ştiau ce Să facă. 
Atunci Droll se strecură pe lângă Winnetou, alergă tiptil până- 
n fata căpeteniei, îi puse puşca-n piept şi-i strigă: 

— Aruncă puşca, altfel trag! 

Marele-Lup se uita fix la omul scund şi ciudat, de parc-ar 
fi văzut o stafie; degetele i se desfăcură şi scăpă arma din 
mână. 

— Şi tomahawkul şi cuțitul! 

Căpetenia scoase ambele arme amintite din centură şi le 
aruncă. 

— Desfă-ţi lasoul! 

Marele-Lup ascultă şi de această poruncă. Droll luă lasoul 
şi legă cu el picioarele căpeteniei pe sub burta calului. Apoi 
apucă frâul şi conduse calul mai la o parte, spre Gunstick- 
Uncle care stătea în spatele lui Old Firehand: 

— Vino-ncoace, nene şi leagă-i mâinile! 

Nenea Vergea-de-puşcă se apropie ţeapăn şi demn, 
răspunzând: 

— Mâinile-i vor fi legate / de centură, pe la spate. 

Sări pe cal în spatele Marelui-Lup. Făcu aşa cum 
anunţase, apoi se dădu jos. Căpetenia avea aerul de a nu 
prea şti ce se petrece; parcă visa. Dar exemplul lui avu efect. 
Războinicii săi îşi acceptară soarta; fură dezarmaţi şi legaţi la 
fel ca şi el. Totul se petrecu extrem de repede. Era important 
să iasă cât mai degrabă din defileu. De aceea porniră înainte 
îndată ce ultimul indian fusese legat şi toate armele luate că 
pradă fuseseră strânse. În frunte călăreau vânătorii; apoi 
veneau indienii prizonieri, iar ariergarda o făceau rafteriii. 

Winnetou şi Old Firehand călăreau, împreună cu Old 
Shatterhand, în frunte. Dăduseră mâna cu el în tăcere, 
singura formă de salut potrivită pentru moment. Chiar în faţa 
prizonierilor călăreau doi oameni care aveau mai multe în 
comun decât s-ar fi crezut şi anume Droll şi cu Hobble-Frank. 
Nici unul nu scoase nici un cuvânt. După câtva timp, Droll îşi 
trase picioarele din scăriţe, încalecă din mers pe spinarea 
calului, apoi se aşeză de-a-ndoaselea în şa. 

— Heavens! Ce vrea să zică asta? întrebă Frank. Vreţi să 
jucaţi o comedie, sir? Poate aţi fost angajat într-un circ în chip 
de clovn? 

— Nu, stimabile — răspunse rotofeiul. Mă aşez invers, 
fiindcă altfel treburile noastre ar putea ieşi pe dos. Gândiţi-vă 

că după noi vin cincizeci de indieni; ce uşor se poate întâmpla 
ceva la care nu ne-am gândit! În poziţia asta, îi am la ochi şi 
am şi revolverul în mână, ca să le administrez o pilulă, dacă e 
nevoie! 

— Hm! E foarte just ce spuneţi. Am să mă întorc şi eu. 
Sper că n-o să mi-o ia în nume de rău calul! 

După câteva secunde stătea şi el întors în şa pentru a-i 
supraveghea pe indieni. Acum era firesc ca aceşti doi călăreţi 
comici să se privească reciproc mai des; cu timpul, privirile 
lor deveniră tot mai prietenoase. Se vede că se plăceau unul 
pe altul. Aşa merseră o vreme, fără să scoată un cuvânt, până 
ce Hobble-Frank nu mai putu să tacă şi începu: 

— Nu vă supăraţi dacă vă întreb cum vă cheamă. Aşa 
cum staţi acum aici, lângă mine, v-am mai văzut. 

— Cum aşa? Şi unde? 

— În închipuirea mea. 

— Ei, drăcie! Cine-ar fi putut bănui că eu sălăşluiesc în 
imaginaţia dumneavoastră! Câtă chirie am de plătit acolo şi 
cum stăm cu condiţiile de reziliere a contractului? 

— Cu totul după plac; dar azi s-a isprăvit cu imaginaţia, 
din moment ce vă văd în carne şi oase. Dacă sunteţi cine cred 
eu că sunteţi, să ştiţi că am auzit multe lucruri amuzante 
despre dumneavoastră. 

— Şi cine credeţi că sunt? 

— Mătuşa Droll. 

— Şi unde aţi auzit de această mătuşă? 

— În diverse locuri, în care am fost cu Old Shatterhand şi 
cu Winnetou: prin nord, pe la Parcul Naţional, apoi şi în Llano 
Estacado. 

— Aşa? Hm! Şi eu, la rândul meu, am auzit multe despre 
dumneavoastră, domnule Hobble-Frank. Winnetou a vorbit 
despre dumneavoastră şi chiar azi, când stăteam în 
apropierea taberei utahilor, a spus că sunteţi un mic erou. 

— Un... Mic... erou? repetă Frank, în timp ce faţa i se 

lumină într-un zâmbet de fericire. Un... mic... erou! Trebuie să 
mi-o notez. Aţi ghicit bine cine sunt: dar oare şi eu am ghicit 
bine? 

— Fireşte. Dar cum aţi ajuns la presupunerea că sunt 
mătuşa Droll? 

— După îmbrăcăminte, şi-apoi şi după comportare. Am 
auzit povestindu-se adesea că mătuşa Droll e o persoană de 
un curaj extraordinar şi adineauri, când am văzut cum l-aţi 
tratat pe şeful utahilor, mi-am zis: ăsta şi nimeni altul, e 
mătuşa Droll! 

— E foarte măgulitor pentru mine! Am auzit că sunteţi 
german? 

— Da. Chiar din mijlocul ţării. Sunt saxon. 

— Ei, drăcie! Din ce parte? Din fostul regat? Din 
Altenburg? Din Coburg-Gotha? Din Meinigen-Hildburghausen? 

— Din regatul Saxoniei. Dar ce bine cunoaşteţi aceste 
denumiri! Nu cumva sunteţi tot german? 

— Ba, cum să nu! Chiar din Saxonia şi anume din 
Sachsen-Altenburg. 

— Sfinte Dumnezeule! lote-te! începu atunci mititelul în 
dialectul său natal. Tot un saxon şi încă din Altenburg? Să fie 
cu putinţă? Din oraşul Altenburg, sau de la ţară, hai? 

— Nu din reşedinţă, ci din Langenleube. 

— Langen... leube...? întrebă Frank, rămânând cu gura 
deschisă. Langenleube-Niederhain? 

— Chiar aşa! Cunoşti localitatea? 

— Cum să n-o cunosc! Am chiar rude acolo, la care mă 
duceam când eram mic, de hramul bisericii. la ascultă, pe 
acolo, prin părţile Altenburgului, se ţin nişte chermese pe 
cinste; se coc cozonaci pentru două săptămâni! Şi când s-a 
isprăvit cu serbarea, începe alta în satul vecin. De aceea se 
vorbeşte pe acolo aşa, în general, despre ospăţul din 
regiunea Altenburg. 

— Exact! făcu Droll. De ce să nu-l facem, dacă ne dă 


409 


mâna? Dar dumneata ai rude pe la noi? Cum se cheamă şi de 
unde se trag? 

— Le zice Droll, întocmai cum îţi spune dumitale. Şi sunt 
rude chiar foarte apropiate. Uite cum vine asta. Tatăl meu a 
avut un naş, a cărui noră răposată s-a măritat la 
Langenleube. A murit pe urmă, dar feciorul ei vitreg are un 
cumnat şi asta e persoana la care mă refer. Era unul mititel, 
care făcea de toate. Ba era chelner, ba plutonier în garda 
civilă, ba vornicel la nunţi, ba... 

— Stai! îl întrerupse Droll apucându-l de braţ, peste 
spaţiul dintre căi. Avea copii? 

— O liotă. 

— Mai ştii cum îi chemă? 

— Nu, asta nu mai ştiu. Dar îmi aduc aminte de cel mai 
mare, că-mi plăcea de el. Îi zicea Bastel, de, la Sebastian, că 
pe acolo numele ăsta se pronunţă aşa. Cred că-i mai zicea şi 
Melchior, un nume destul de frecvent prin Altenburg. 

— Exact, cu totul exact! E tocmai pe tocmai cum spui. 
Sebastian Melchior Droll! Ştii ce s-a ales de el? 

— Nu, din păcate, nu ştiu. 

— Atunci uită-te niţel încoace, hai, uită-te la mine | Eu 
sunt ăla care s-a ales din el! 

— Dumneata? Dumneata? făcu mititelul. 

— Da, eu! Eu eram Bastel şi mai ţin minte foarte bine 
cine venea la noi la chermesă. Era vărul Frank din Moritzburg, 
care a devenit pe urmă ucenic forestier. 

— Acela sunt eu, eu personal! Vere, care va să zică aici 
ne-a fost dat să ne regăsim, în mijlocul vestului sălbatic, noi, 
rude apropiate! Vino, frăţiorule, trebuie să te strâng la piept! 

— Şi eu la fel! lacătă-mă! 

Se prinseră aşa, de pe un cai la altul. Stând amândoi pe 
dos în şa, îmbrăţişarea era legată de oarecari dificultăţi, pe 
care le învinseră însă de bine, de rău. Nu se sinchisiră de 
indienii cu feţele vopsite şi cu privirile sumbre; îşi văzură de 

drum ţinându-se de mână, tot cu spatele în direcţia de mers 
vorbind despre vremurile fericite ale tinereţii. Probabil că ar 
mai fi continuat încă mult timp, dacă nu s-ar fi produs o 
stagnare a convoiului: ajunseseră la capătul cheilor strâmte, 
de unde se intra într-un defileu mult mai larg. 

Deşi soarele era spre scăpătat şi razele lui nu mai 
pătrundeau până la sol, era lumină pe aici şi un aer curat, 
primenit. Când ieşiră mai în larg, călăreţii respirară uşuraţi. 
Aici, defileul avea o lăţime de vreo două sute de paşi şi pe 
fundul văii curgea un pârâiaş uşor de trecut cu piciorul. Pe 
lângă apă creşteau iarbă şi tufe, chiar şi câţiva arbuşti. 

Dezlegară prizonierii de pe cai, apoi îi aşezară pe jos, cu 
picioarele legate din nou. Abia acum venise momentul ca 
prietenii să-şi exprime bucuria revederii şi profitară din plin 
de acest răgaz. 

Ceata lui Old Firehand avea merinde destule; aşa că în 
primul rând se apucară de mâncat. Apoi urmă să se decidă 
soarta indienilor. Winnetou, Old Firehand şi Old Shatterhand 
se arătau dispuşi să le dea drumul; ceilalţi însă cereau să fie 
aspru pedepsiţi. Lordul zise: 

— Până-n clipa în care s-au dat luptele individuale, nu 
găsesc că s-au făcut vinovaţi de ceva; dar după aceea trebuia 
să vă redea libertatea. Ei, în schimb, v-au urmărit ca să vă 
ucidă. Această intenţie merită o pedeapsă. 

— Cum vreţi să pedepsiţi o intenţie? Doar nu cu 
moartea? 

— Nu! 

— Atunci cu arestare, închisoare, puşcărie? 

— Pshaw! Trageţi-le o sfântă de bătaie! 

— Asta ar mai lipsi! Nu există o jignire mai mare pentru 
un indian decât bătaia. Ne-ar urmări peste întregul continent. 
— Atunci puneţi-i la amendă! Luaţi-le căii şi armele! 

— Ar fi prea crunt. Fără cai şi arme ar muri de foame, 
sau ar cădea în mâinile duşmanilor lor. 

— Nu vă înţeleg, sir! Tocmai dumneavoastră n-ar trebui 
să fiţi dispus să-i iertaţi, de vreme ce tocmai faţă de 
dumneavoastră s-au făcut vinovaţi. 

— Păi tocmai pentru că şi-au făcut păcate cu noi, cu, 
Frank, Davy, Jemmy şi cu mine, ar trebui ca noi patru să 
decidem de soarta lor. 

— Faceţi cum vreţi! zise lordul, întorcându-se cu spatele, 
supărat. Dar în clipa următoare se întoarse iarăşi spre ei şi 
întrebă: Vreţi să punem pariu? 

— În ce chestiune? 

— Pun pariu că indivizii ăştia or să vă răsplătească urât 
dacă-i trataţi frumos. 

— Nu pariez. 

Din ce în ce, Old Shatterhand câştiga mai mulţi de partea 
sa, adică în favoarea propunerii sale de a încheia o înţelegere 
cu indienii. Pentru asta nu era de ajuns să se ducă tratative 
cu căpetenia; şi supuşii lui trebuiau să audă ce spunea şi ce 
promitea. Atunci poate avea să se ţină de cuvânt, din 
consideraţie pentru bunul lui renume. 

Se aşezară deci într-un cerc mare, format din toţi albii şi 
indienii deopotrivă. Doi rafter-i fură trimişi de pază la intrările 
defileului, cu misiunea de a anunţa imediat venirea vreunui 
duşman. Căpetenia şedea în faţa lui Winnetou şi Old 
Shatterhand. Nu se uita la ei, poate de ruşine, poate fiindcă 
era înrăit. 

— Cum îşi închipuie Marele-Lup întorsătura pe care o va 
lua soarta să? întrebă Old Shatterhand în limba utahilor. 

Cel întrebat nu răspunse. 

— Căpetenia utahilor se teme; de aceea nu răspunde. 
Atunci ridică privirea, uitându-se cu o expresie cruntă în ochii 
vânătorului şi răspunse: 

— Faţa-palidă e un mincinos dacă pretinde că mi-e frică. 

— Atunci răspunde! De altfel, n-ai voie să-i faci pe alţii 
mincinoşi, fiindcă tu ai minţit. 

— Nu-i adevărat! 

— Ba e adevărat. Când mai eram în tabăra voastră, te- 
am întrebat dacă vom fi liberi după ce voi fi ieşit învingător. 
Ce ai răspuns? 

— Că veţi putea pleca. 

— Nu era o minciună? 

— Nu, fiindcă aţi plecat. 

— Dar ne-aţi urmărit! Vrei să negi? 

— Sigur c-o neg. N-am vrut să vă urmărim, ci să ne 
ducem la locul de adunare al utahilor. 

— Atunci de ce ai trimis cinci călăreţi pe urmele noastre? 

— Nu i-am trimis pe urmele voastre. Am dezgropat 
securea războiului şi când lucrurile stau aşa, oricine trebuie 
să fie prudent. Voiam să-vă lăsăm să plecaţi şi ne-am ţinut de 
cuvânt. Voi, însă ne-aţi atacat prin surprindere, ne-aţi luat tot 
şi aţi omorât cinci războinici de-ai noştri. 

— De ce au tras paznicii asupra noastră când am pornit? 

— Ei nu ştiau ce-ţi promisesem. 

— Şi de ce au izbucnit toţi în urletul de război? Ceilalţi 
ştiau bine ce ai promis. 

— Strigătele nu erau pentru voi, ci pentru paznici, ca să 
nu mai tragă. Tocmai ce-am făcut cu bună-credinţă, tu o 
interpretezi într-un sens prost pentru noi. 

— Te pricepi să te aperi cu multă agerime; dar am o 
dovadă de nezdruncinat a vinovâăţiei tale. Ne-am furişat pe 
după tabăra ta şi am ascultat ce vorbeau oamenii tăi. Ştiam 
că voiaţi să ne omorâţi. Ce pedeapsă o să vă dăm pentru 
asta? 

Indianul nu răspunse. 

— Noi nu v-am făcut nimic, iar voi doreaţi să ne omorâţi. 
Meritaţi moartea. Dar noi suntem creştini, vrem să vă iertăm. 
Vrem să vă redăm armele şi libertatea, pentru asta trebuie să 
ne făgăduiţi însă că niciodată n-o să vă mai atingeţi de nici 
unul dintre cei de faţă. 

— Aşa vorbeşte limba ta sau inima ta? întrebă căpetenia, 
aruncând o privire neîncrezătoare, tăioasă şi scrutătoare 
asupra lui Old Shatterhand. 

— Limba mea nu vorbeşte niciodată cu alte vorbe decât 
inima mea. Eşti dispus să ne dai această promisiune? 

— Sunt dispus. 

— Şi eşti gata să depui jurământ, pecetluit cu pipa păcii? 

— Sunt gata s-o fac. 

Răspunse îndată şi fără ezitare; din asta se putea deduce 
că-şi lua promisiunea în serios. Expresia feţei sale nu se putea 
distinge bine din pricina stratului gros de vopsea. 

— Atunci pipa să facă ocolul cercului nostru — continuă 
Old Shatterhand. Am să-ţi spun cuvintele pe care urmează, să 
le repeţi. 

— Spune-le, am să le repet! 

Această promptitudine, în acceptare părea să fie un 
semn bun şi vânătorul bine intenţionat se bucura din inimă, 
dar nu se putu abţine de a mai exprima un avertisment: 

— Sper că de astă dată eşti sincer. Am fost întotdeauna 
prietenul oamenilor roşii; ţin socoteală de faptul că utahii au 
fost atacați. Dacă lucrurile n-ar sta aşa, n-aţi scăpa aşa de 
ieftin. 

Căpetenia se uita în pământ, fără să ridice ochii asupra 
vorbitorului. Acesta îşi luă calumetul de la gât, îl umplu şi-l 
aprinse. După aceea dezlegă căpetenia. Acesta trebuia să se 
ridice în picioare, să sufle fumul în cele şase direcţii ştiute şi 
să spună: 

— Sunt Marele-Lup, căpetenia utahilor-Yamba. Vorbesc 
în numele meu şi al războinicilor mei. Vorbesc către fețele- 
palide pe care le am în faţa mea, către Old Firehand, Old 
Shatterhand şi toţi ceilalţi şi către Winnetou, vestita 
căpetenie a apaşilor. Toţi aceşti războinici şi bărbaţi albi sunt 
prietenii şi fraţii noştri. N-are să li se tragă niciodată vreun 
rău din vina noastră, vom muri mai degrabă decât să le dăm 

prilej să ne considere ca duşmanii lor. Acesta mi-e 
jurământul. Am zis. Howgh! 

Se aşeză după acestea. Acum li se dezlegară şi celorlalţi 
mâinile şi picioarele şi pipa trecu din gură în gură, până ce 
fumară cu toţii. Chiar şi tânăra Ellen Butler trebui să tragă 
cele şase fumuri. Tocmai în interesul ei nu era bine să se facă 
o excepţie. Apoi indienii îşi primiră armele înapoi, ceea ce nu 
era o faptă nesocotită, dacă se putea pune temei pe 
jurământul lor. Cu toate acestea, albii rămaseră prudenţi, 
pregătiţi să pună mâna pe revolvere. Căpetenia îşi luă calul şi 
spuse apoi către Old Shatterhand: 

— Ne întoarcem în tabără. 

— A? Parcă voiaţi să vă duceţi în locul de adunare al 
utahilor? Recunoşti acum totuşi că aţi pornit după noi? 

— Nu. Dar ne-aţi răpit din timp, aşa că am sosit prea 
târziu. Ne întoarcem. 

— Prin defileu? 

— Da. Rămâi cu bine! 

Îi dădu mâna şi încalecă. Apoi intră în defileu îngust, fără 
a mai întoarce capul după cineva. Oamenii săi îl urmară, după 
ce fiecare salutase prietenos. 

— Şi totuşi, individul e o pramatie — zise bătrânul 
Blenter. Dacă n-ar avea faţa acoperită cu vopsele, i s-ar 
vedea ipocrizia înscrisă pe ea. Un glonţ în cap ar fi fost cel 
mai bun lucru. 

Winnetou auzi aceste cuvinte şi răspunse: 

— S-ar putea ca fratele meu să aibă dreptate; dar e mai 
înţelept să faci un bine decât un rău. Rămânem aici peste 
noapte, iar eu mă iau acum după utahi ca să-i iscodesc. 

Dispăru în crăpătura din stâncă. 

În fond, toţi se simțeau acum mai mulţumiţi, cu inima 
mai împăcată decât înainte. Ce trebuia să le fi făcut utahilor? 
Să-i fi omorât? Cu neputinţă! Să-i fi târât după ei ca 
prizonieri? Nici asta nu se putea. Aşa îi obligaseră să încheie 

pace şi prietenie şi scăpaseră de ei. Era soluţia cea mai bună. 

Ziua se apropia de sfârşit, mai ales că aici, în defileu, se 
lăsa întunericul mai devreme. Câţiva dintre ei se duseră să 
caute lemne pentru focul de tabără. Old Firehand şi Old 
Shatterhand plecară călare, unul spre sud, la vale, altul 
urcând spre nord, ca să cerceteze împrejurimile. Prudenţa era 
indicată. Amândoi străbătură o distanţă bună, apoi se 
întoarseră fără să fi observat ceva deosebit, pentru a 
consuma, împreună cu ceilalţi, cina cam frugală din seara 
aceea. Mai târziu apăru şi Winnetou. Se orientase perfect, 
deşi în strunga îngustă se făcuse între timp beznă. Povesti că 
utahii au ridicat cele cinci leşuri rămase în defileu şi şi-au 
văzut de drum. Se ţinuse după ei până după ieşirea dintre 
stânci, şi-i văzuse bine urcând călare panta abruptă şi 
dispărând apoi sus, în pădure. 

Cu toate acestea se trimise un paznic într-un post destul 
de înaintat, în strungă, spre a nu fi expuşi unui atac 
neaşteptat. Alţi doi paznici aveau să stea de veghe în defileul 
principal, în susul şi în josul taberei, fiecare la o depărtare de 
o sută de paşi. În felul acesta se puteau socoti în deplină 
siguranţă. 

Fireşte că aveau să-şi povestească multe şi se făcu 
târziu, după miezul-nopţii, când, în sfârşit, se culcară. Old 
Firehand dădu întâi o raită pe la posturile de pază, ca să se 
convingă că santinelele sunt vigilente şi stabili ordinea în care 
să fie schimbate. Apoi stinseră focurile şi se făcu linişte şi 
întuneric în defileu. 

Winnetou văzuse bine: utahii dispăruseră sus, în pădure; 
dar... n-o străbătură, ci se opriră. N-aveau greutăţi cu 
transportul morţilor, dat fiind că primiseră înapoi şi caii celor 
ucişi. Acum, căpetenia îşi puse oamenii să dea jos leşurile. Se 
duse la marginea pădurii, privi jos, spre defileu şi zise: 

— Desigur că ne-au iscodit. Acolo jos se află cu siguranţă 
unul dintre câinii ăştia albi care vor să vadă dacă ne 

întoarcem într-adevăr în tabăra noastră. 

— Şi nu ne întoarcem? întrebă un subcomandant. 

— Ai doar atâta minte cât un şacal de prerie? se răsti la 
el Marele-Lup. Ne vom răzbuna pe broscoii albi! 

— Dar acum sunt prietenii şi fraţii noştri! Am fumat doar 
pipa păcii cu ei! 

— A cui era pipa? 

— A lui Old Shatterhand. 

— Ei, atunci jurământul îl leagă numai pe el, nu şi pe noi. 
De ce a fost aşa de prost să nu se folosească de pipa mea? 
Nu-ţi dai seama şi tu? 

— Marele-Lup are întotdeauna dreptate — zise omul, de 
acord cu sofisticăria căpeteniei sale. 

— Mâine dimineaţă, sufletele feţelor-palide vor fi pe 
veşnicele plaiuri ale vânătoarei, spre a ne sluji mai târziu 
— continuă căpetenia. 

— Vrei să-i ataci? Pentru asta nu suntem destul de 
numeroşi şi nici nu ne putem întoarce prin strungă, fiindcă va 
fi păzită. 

— O luăm deci pe altă cale şi aducem atâţia războinici 
câţi avem nevoie. Nu sunt destui dincolo, în tabăra din P'a- 
mow (Pădurea apei)? Şi nu trece de-a curmezişul-defileului o 
cărare pe care feţele-palide nu par s-o ştie? Morţii şi caii lor 
rămân aici, cu doi oameni de pază. Noi ceilalţi o luăm spre 
miazănoapte. 

Aşa făcură. Pădurea era îngustă dar lungă, formând o 
fâşie de-a lungul căreia utahii trecură în galop ore întregi, 
până-n locul unde povârnişul se înclina treptat înspre o râpă 
transversală. Prin această râpă, Marele-Lup şi ai săi ajunseră 
în defileul în care se aflau albii. E drept că râpa dădea în 
defileu la vreo trei mile engleze mai sus de tabăra albilor. Pe 
partea opusă, râpa se continua printr-o strungă strâmtă, ce 
dădea de asemenea în defileu, dar nu chiar atât de îngustă ca 
cea în care se petrecuse în ajun întâlnirea dintre cele două 

cete. Într-acolo se îndrepta Marele-Lup cu războinicii săi. 
Părea să cunoască foarte bine drumul, căci în pofida 
întunericului, nu şovăi nici măcar o dată. 

Această strungă, în care nu curgea nici o apă, ducea la 
deal. În curând indienii ajunseră pe coama cea mai înaltă a 
podişului larg, brăzdat până-n adânc de reţeaua foarte 
ramificată a defileului. Acolo era lumină; lună strălucea pe 
cer. Trecură în galop peste întinderea plată şi peste o 
jumătate de oră coborâră pe firul unei văi largi şi domoale. În 
dreapta şi în stânga, pereţii stâncoși se înălţau ca nişte ziduri 
de apărare, tot mai sus, pe măsură ce valea se adâncea, 
apoi, se iviră în faţă copaci cu frunzişul bogat, sub care 
ardeau mai multe focuri. Era o pădure, o adevărată pădure. În 
mijlocul şesului măturat de furtuni şi pustiit de văpaia 
soarelui, această pădure îşi datora existenţa numai unei 
adânciri a terenului. Vijeliile treceau peste ea fără s-o atingă, 
iar precipitaţiile atmosferice aveau unde să se adune, 
formând un fel de baltă, care scălda solul şi-l făcea fertil 
pentru rădăcinile copacilor. Acesta era P'a-mow, „Pădurea 
apei”, unde voise să ajungă Marele-Lup. Acum s-ar fi putut 
orienta şi fără lună, fiindcă ardeau numeroase focuri. Se 
ducea aici o viaţă de tabără, animată şi anume de tabără de 
război. Nu se zăreau nicăieri corturi sau colibe. Mulțimea de 
războinici indieni stăteau pe lângă focuri, întinşi pe pături sau 
pe pământul gol; printre ei păşteau caii. Acesta era locul 
stabilit pentru adunarea tuturor triburilor de utahi în vederea 
expediției războinice. 

Ajungând în dreptul primului foc, Marele-Lup opri, 
descălecă, făcu semn oamenilor săi să-l aştepte acolo şi 
strigă spre cei de lângă foc: Wanap-neav. Aceste cuvinte 
înseamnă  „Bătrâna-Căpetenie”. Se vede că aşa-i zicea 
căpeteniei supreme a tuturor triburilor de utahi. Unul dintre 
cei de lângă-foc se ridică şi-l conduse pe Marele-Lup la malul 
bălții, unde ardea un foc mare, mai izolat decât celelalte. 

Acolo şedeau patru indieni, toţi purtând pe cap pene de 
vultur. Unul dintre aceştia era făcut să atragă îndeosebi 
atenţia. Faţa să nu era vopsită, în schimb era brăzdată de 
nenumărate cute adânci. Părul lung, alb-coliliu, îi atârna pe 
spate. Omul acesta avea, desigur, cel puţin optzeci de ani şi 
totuşi şedea drept, mândru şi viguros de parc-ar fi avut cu 
vreo cincizeci de ani mai puţin, îşi aţinti ochii pătrunzători 
asupra noului sosit, fără însă a spune un cuvânt, o vorbă de 
salut. Şi ceilalţi tăceau. Marele-Lup se aşeză la fel de tăcut şi 
rămase cu privirea în pământ. Trecu aşa o bucată bună de 
vreme; în cele din urmă bătrânul îşi ridică glasul: 

— Arborele îşi leapădă frunzele toamna; dacă le pierde 
mai devreme, nu mai e bun de nimic şi e bine să fie tăiat. 
Acum trei zile le mai purta. Unde au dispărut? 

Întrebarea se referea la penele de vultur pe care Marele- 
Lup nu le mai purta; ea conţinea o mustrare nimicitoare 
pentru orice războinic viteaz. 

— Mâine podoaba va fi iar falnică la locul ei; iar la brâu 
se vor vedea scalpurile a zece sau douăzeci de feţe-palide 
— răspunse Marele-Lup. 

— Marele-Lup a fost oare învins de feţe-palide, de nu-i 
mai e îngăduit să poarte semnele vitejiei şi ale demnităţii 
sale? 

— Numai de o singură faţă-palidă, dar de acela al cărui 
pumn e mai greu decât pumnii multora la un loc. 

— Acela nu poate fi decât Old Shatterhand. 

— El este. E prin apropiere. Şi cu el mai sunt mulţi. Old 
Firehand, Winnetou, vânătorul lungan şi grăsan, o ceată de 
vreo cinci ori câte zece capete. Am venit ca să vă aduc 
scalpurile lor. 

— Uf! strigă bătrânul şi „uf” făcură şi ceilalţi. Chipul de 
moşneag al lui Nanap-neav luă o expresie de asemenea 
încordare, încât parcă nu se mai cunoştea nici o cută pe ea. 
Marele-Lup să povestească — îl îndemnă bătrânul. 

Acesta făcu ce i se ceruse, având grijă să pună persoana 
să şi faptele sale într-o lumină cât mai favorabilă. Ceilalţi 
şedeau nemişcaţi, ascultându-l cu cea mai mare atenţie. Îşi 
încheie raportul cu cuvintele: 

— Nanap-neav îmi va da încă cincizeci de războinici ca să 
îi atac prin surprindere pe aceşti câini. Scalpurile lor trebuie 
să fie prinse de brâiele noastre încă înainte de mijirea zorilor. 

Cutele bătrânului se adânciră iarăşi; îşi încruntă 
sprâncenele şi nasul său acvilin părea mult mai subţire şi mai 
proeminent. 

— Încă înainte de zori? întrebă. Astea sunt cuvintele unui 
războinic? Feţele-palide vor pieirea noastră şi acum Marele 
Duh i-a dat pe mâna noastră pe cei mai renumiţi şi mai nobili 
dintre ei, să moară repede şi fără dureri, cum moare un copil 
în braţele mamei sale. Ce spun fraţii mei de aceste cuvinte 
ale Marelui-Lup? 

— Albii trebuie să moară la stâlpul schingiuirii 
— răspunse una dintre căpetenii. 

— Trebuie să-i prindem de vii — zise o altă căpetenie. 

— Cu cât sunt mai renumiţi, cu atât să le fie chinurile mai 
cumplite — adaugă al treilea. 

— Fraţii mei au vorbit bine — îi lăudă bătrânul. Vom 
prinde câinii de vii. 

— Bătrâna-Căpetenie să se gândească ce bărbaţi se află 
printre ei! îi preveni Marele-Lup. Toate duhurile rele s-au 
vârât în armele lor şi... 

— Ajunge! îl întrerupse bătrânul mânios. Ştiu ce forţe şi 
ce îndemânare le-au fost date acestor oameni, dar avem 
destui războinici ca să-i strivim. Îţi dau trei sute de războinici 
şi ai să-mi aduci câteva feţe-palide în viaţă. Ai cu tine 
cincizeci de bărbaţi, cu cei de aici veţi fi şapte bărbaţi roşii 
pentru un alb. Trebuie să reuşiţi să-i prindeţi şi să-i legaţi 
până nici nu s-au trezit bine. Luaţi curele multe cu voi! Vino 
acum. Am să aleg oamenii care să te însoţească. 

Se ridicară şi trecură de la un foc la altul. În curând, cei 
trei sute de războinici erau adunaţi şi mai aleseră cincizeci 
pentru paza cailor, căci nu se puteau duce călare chiar până 
la tabăra albilor. Marele-Lup le explică războinicilor ce aveau 
de făcut, le descrise situaţia exact şi, în cele din urmă, le 
comunică planul de atac. Apoi indienii încălecară. 

Porniră pe acelaşi drum pe care venise Marele-Lup, dar 
numai până la defileul principal. Acolo descălecară spre a lăsa 
caii în urmă, sub paza celor cincizeci de oameni. Dată fiind 
superioritatea numerică pe care o aveau, se putea spune că 
expediţia era cu totul lipsită de primejdie; totuşi, exista 
primejdia ca apropiindu-se tiptil de albi, caii acestora să-i 
adulmece şi să le trădeze prezenţa, fornăind şi agitându-se. 
Ce se putea face spre a evita asta? Căpetenia puse 
întrebarea cu voce tare, ca să-l audă toţi, în jur. Atunci unul 
dintre războinici se aplecă şi smulse o plantă pe care i-o 
arătă, spunând: 

— lată un mijloc sigur să le zăpăcim mirosul. 

Căpetenia recunoscu planta după miros. Era salvie. 
Există în vestul îndepărtat regiuni vaste, suprafeţe de 
kilometri pătraţi, acoperite cu salvie. Şi în partea asta a 
defileului în care soarele pătrundea, această buruiană creştea 
din belşug. Ideea era bună şi o puseră numaidecât în 
practică. Indienii îşi frecară mâinile şi hainele cu salvie. 
Parfumul era puternic, aşa că aveau toate şansele să înşele 
mirosul cailor. Afară de asta, Marele-Lup mai observă că 
slabul curent de aer ce se putea constata venea din faţă, 
urcând pe firul văii, fiind astfel favorabil indienilor. 

Acum porniră mai departe pe jos, cale de vreo trei mile 
engleze. Întâi se putea înainta lungind pasul în voie, după 
vreo două mile însă se impunea să păşească prudent, 
înaintară mereu, încet, ca nişte şerpi. Şase sute de picioare 
călcau fără să se audă cel mai uşor zgomot; nici o pietricică 
nu fu urnită din loc, nici o ramură nu fu ruptă. Deodată, 


421 


Marele-Lup, care mergea în frunte, se opri. Văzu focul de 
pază. Tocmai în acel moment, Old Firehand inspecta 
posturile. Căpetenia văzuse încă la lumina zilei că se 
puseseră santinele în josul şi-n susul taberei. În primul rând, 
trebuiau scoşi din luptă aceşti paznici... 

Comandă oprirea cu voce înceată şi spuse către doi 
războinici să-l urmeze. Se culcară la pământ şi înaintară 
târându-se. În curând ajunseră la postul de pază din partea 
superioară a văii. Straja se uita după Old Firehand, care 
tocmai pleca şi stătea astfel cu spatele către indieni. 
Deodată, simţi două mâini prinzându-l de gât, alte două 
perechi de mâini îl prinseră de braţe şi de picioare; nu mai 
putea respira; îşi pierdu cunoştinţa şi când îşi reveni, era 
legat fedeleş şi avea un căluş în gură. Lângă el şedea un 
indian care-şi ţinea cuțitul cu vârful pe pieptul lui. 

Între timp, stinseseră focul şi căpetenia luase din nou doi 
războinici cu el. Acum urma paznicul din josul văii. Trebuia 
deci să treacă pe lângă tabără. De aceea cei trei indieni 
merseră prin apă, pentru că dincolo, pe unde nu mai era 
nimeni, să înainteze iarăşi târându-se. Era de presupus că 
cele două străji se postaseră la distanţe egale de tabără, 
astfel nu era greu să calculezi cât era de mers până ia a caua. 
Apa avea un luciu fosforescent şi clipocitul putea de 
asemenea să-i trădeze; de aceea, indienii mai înaintară târâş 
o bucată de drum pe malul celălalt, apoi traversară apa, din 
nou, revenind pe partea de dincoace şi continuând în patru 
labe. Nu peste mult timp zăriră strajă; stătea la vreo şase paşi 
de ei, uitându-se în lături. Peste o clipă urmă un salt, un 
tropăit de picioare înăbuşit, care nu dură mult. Astfel că şi 
acest paznic era redus la tăcere. Cei doi războinici rămaseră 
cu el, iar Marele-Lup se întoarse singur prin apă ca să dea 
lovitura principală. 

Caii stăteau în două grupuri între tabără şi cele două 
posturi de pază. Până acum rămăseseră liniştiţi; dar dacă 

indienii treceau în imediata lor apropiere, nu se putea să nu-i 
simtă, în pofida mirosului de salvie. De aceea Marele-Lup găsi 
nimerit să-şi conducă oamenii tot prin apă. Asta se petrecu 
într-o linişte perfectă. Ajungi dincolo, toţi se culcară la 
pământ, pentru a parcurge târâş distanţa rămasă, de vreo 
sută de paşi, până-n dreptul taberei. Cea mai mare greutate 
consta în faptul că un număr aşa de mare de oameni trebuia 
să se mişte înghesuiți într-un spaţiu atât de restrâns şi încă 
fără nici cel mai uşor zgomot, în timp ce stăteau culcaţi pe 
jos, adunaţi laolaltă în dreptul albilor şi al căilor, aceştia 
începură să dea totuşi semne de nelinişte. Acum trebuia 
acţionat, repede. 

— Înainte! comandă Marele-Lup cu voce scăzută. 

Săriră repede peste pârâu. Nici unul dintre albi nu era 
treaz; adormiseră de curând, dormind deci adânc şi se 
strânseseră laolaltă, aşa încât cei trei sute de indieni abia 
aveau loc să se mişte. Câte cinci-şase sau şi mai mulţi se 
aruncau asupra câte unui alb, îl ridicau şi-l împingeau în 
braţele celor care veneau după ei, pentru a se apuca îndată 
de prinderea unui al doilea, unui al treilea şi aşa mai departe. 
Aşa de repede se petrecură toate, încât albii se aflau în 
mâinile indienilor înainte de a se fi trezit bine din somn. Şi 
contrar obiceiului indian de a însoţi orice atac cu urlete de 
război, aceşti utahi lucrau aproape fără să se audă cel mai 
uşor zgomot; abia când albii izbucniră în exclamaţii, scoaseră 
nişte ţipete stridente ce răsunau prin noapte până departe, 
răsfrânte într-un ecou multiplu de pereţii defileului. 

Se făcuse o învălmăşeală de trupuri, braţe şi picioare ce 
nu se puteau distinge unele de altele prin întuneric. Numai 
Old Firehand, Old Shatterhand, Winnetou şi încă vreo câţiva 
apucaseră să sară în picioare şi să-şi asigure o acoperire din 
spate pe lângă peretele de stâncă. Acum se apărau cu 
cuţitele şi revolverele împotriva duşmanilor mult superiori ca 
număr, care însă nu foloseau armele, pentru că voiau să-i 

prindă pe albi de vii... În cele din urmă, cei câţiva fură atât de 
înghesuiți, că nu-şi mai puteau mişca braţele ca să se apere. 
Îi turtiră şi-i legară ca şi pe tovarăşii lor. Un urlet general ce te 
zguduia până-n măduvă anunţă că atacul se terminase cu 
victoria indienilor. 

După aceea, Marele-Lup porunci să se aprindă focul. La 
lumina flăcărilor se văzu că erau peste douăzeci de indieni 
răniţi, sau poate chiar morţi. 

— O să mi-o plătească aceşti câini prin chinuri înzecite! 
scrâşni căpetenia. O să le tăiem pielea în fâşii de pe trup! Toţi 
or să moară de o moarte cumplită! Luaţi morţii, luaţi caii şi 
armele feţelor-palide. Trebuie să ne întoarcem. 

— Cine să se atingă de flinta fermecată a vânătorului 
alb? întrebă unul. E primejdioasă pentru cel ce pune mâna pe 
ea. 

— O lăsăm unde e şi ridicăm un morman de pietre 
deasupra, ca să nu se atingă de ea nici un războinic roşu. 
Unde e? 

Se apucară s-o caute cu făclii, dar n-o găsiră; dispăruse. 
Adineauri, când Old Shatterhand se trezise în plină zarvă a 
bătăliei şi sărise în picioare, cineva i-o smulsese din mână şi o 
aruncase; dar el refuză să-l lămurească pe Marele-Lup. Utahii 
îl văzuseră în ajun cu arma în mână şi nu puteau pricepe cum 
de dispăruse. Câtă vreme zăboveau pe aici, flinta vrăjită 
putea să-şi manifeste cumva puterile misterioase, de aceea 
Marele-Lup, cuprins de o vagă teamă, porunci: 

— Legati prizonierii de caii lor şi apoi să plecăm! Puşca a 
fost făcută de un duh rău. Nu trebuie să rămânem aici până 
ne umple cu gloanţe. 

Ascultară numaidecât de această poruncă, aşa că 
trecuse doar cu puţin mai mult de o oră când indienii 
superstiţioşi porniră. 

Marele-Lup nu ştia că Old Firehand pusese un al treilea 
paznic! Acesta avea ordin să vegheze în strunga îngustă; şi 

cine era? Tocmai Droll, care aştepta să fie schimbat abia 
peste două ore. Hobble-Frank se dusese de bună voie cu el, 
ca să mai stea de vorbă cu vărul său despre patria iubită. 
Şedeau în beznă, se întreţineau cu voce scăzută şi din când în 
când trăgeau cu urechea spre interiorul defileului, ca să-şi 
dea seama dacă se aude ceva. 

Deodată auziră un zgomot suspect dinspre ieşirea din 
strungă. 

— Ascultă! şopti Frank către vărul său. Ai auzit ceva? 

— Da, am auzit — răspunse acesta la fel de şuşotit. Ce-a 
fost? 

— Trebuie să se fi sculat mai mulţi dintre ai noştri. 

— Nu, nu-i asta. Trebuie să fie mulţi, mulţi oameni. E un 
tropăit de cel puţin două sute de perechi de picioare... 

Se întrerupse speriat, căci acum cei atacați se treziseră 
şi ridicaseră vocea. 

— Dumnezeii ei de treabă! Asta-i o luptă! sări Hobble- 
Frank. Mi se pare că am cam fost atacați! 

— D-apoi sigur că am fost atacați! încuviinţă Droll. 
Trebuie să fie nişte pramatii de indieni, dacă nu-i cu supărare! 

Şi îndată după aceea răsună sfâşietorul strigăt de război 
al indienilor. 

— Doamne păzeşte şi ne apără! Ei sunt! strigă Frank. 
Hai, şo pe ei! Haide, repede! 

Îl apucă pe Droll de braţ ca să-l tragă după el; dar 
vânătorul, cunoscut pentru viclenia sa, îl reţinu, zicând: 

— Stai aici! Nu te grăbi să ieşi! Dacă indienii întreprind 
acum, la vreme de noapte, un atac, apoi să ştii că sunt mulţi 
laolaltă, aşa că nu poţi fi destul de prudent. Să vedem întâi 
cum stau lucrurile. la hai să ne culcăm pe jos şi să ne 
apropiem târâş. 

Se strecurară în patru labe până la ieşirea din strungă. 
De acolo văzură cu tot întunericul că tovarăşii lor erau 
pierduţi. Prea era mare superioritatea numerică a indienilor. 

La stânga lor se dădea o luptă. Se auziră pocnetele armelor 
lui Old Firehand, Old Shatterhand şi Winnetou, dar nu multă 
vreme, apoi strigătul de victorie al indienilor din sute de guri. 
Tocmai în faţa ieşirii din strungă, locul era liber. 

— Vino repede după mine şi peste apă! îi şopti Droll lui 
Frank. 

Se furişă cât putu de repede şi de prudent, în patru labe; 
Frank după el. Înaintând aşa; acesta dădu cu mâna peste un 
obiect tare şi lunguieţ: o armă cu culasa sferică. „Puşca 
automată a lui Old Shatterhand” —îi trecu prin minte 
fulgerător. Luă puşca cu el. 

Amândoi ajunseră cu bine la apă şi apoi la malul celălalt. 
Acolo Droll îl luă pe Hobble-Frank de mână şi-l trase după el, 
la vale, înspre sud. Fuga lor izbuti pentru că era întuneric 
beznă şi pentru că paşii lor nu se auzeau în mijlocul urletelor 
de victorie. În curând spaţiul dintre apă şi peretele stâncos se 
îngustă atât de mult, încât Droll zise: 

— Trebuie să trecem iar pe malul sting. Pe acolo o fi fiind 
un loc de trecere. 

Trecură iar pârâul. Spre norocul lor, se aflau acum cu 
mult în josul locului unde stătuse de veghe omul de pază. 
Alergară mai departe, lovindu-se ba de peretele stâncă, ba de 
pietroaiele de pe jos, până ce nu mai auziră vocile indienilor. 
Atunci Hobble-Frank îl opri pe vărul său şi-i spuse pe un ton 
de reproş: 

— Acum opreşte-te odată, mă, fir-ai al naibii! În fond, de 
ce ai rupt-o la fugă şi m-ai ademenit şi pe mine în mod 
ruşinos să fug cu tine? Tu n-ai nici o urmă simţ al onoarei în 
sinea ta? 

— Simt al onoarei? răspunse Droll, suflând din greu, 
voluminos cum era. L-oi fi având în sinea mea, dar cine vrea 
să păstreze simţul ăsta trebuie să se păstreze întâi pe sine. 
De-aia am fugit. 

— Dar, de fapt, e ceva nepermis! 

— Aşa? De ce să fie nepermis, la o adică? 

— Pentru că era de datoria noastră să ne salvăm 
prietenii. 

— Aşa! Şi în ce chip ai fi vrut tu să-i salvezi? 

— Ar fi trebuit să ne năpustim asupra indienilor, să-i 
cotonogim şi să-i înjunghierii! 

— Hi-hi-hi! Să-i cotonogim şi să-i înjunghiem! râse Droll 
în felul lui caracteristic. Cu asta nu reuşeam decât ne facă şi 
pe noi prizonieri. 

— Prizonieri? Crezi cumva că tovarăşii noştri au fost doar 
prinşi, nu şi împuşcaţi, înjunghiaţi şi zdrobiţi? 

— Nu, nu i-au trimis pe lumea ailaltă, asta-i precis. Ai 
auzit împuşcăturile? 

— Da. 

— Şi cine a tras, mă rog? Poate indienii? 

— Ba nu, că ce am auzit erau focuri de revolver. 

— Indienii nici nu şi-au întrebuințat puştile; intenţia or a 
fost să-i prindă pe albi de vii, ca să-i poată schingiui cât mai 
bine pe urmă. De-aia am plecat. Acuma suntem salvaţi barem 
noi doi şi putem să facem mai mult pentru prietenii noştri 
decât dacă ne prindeau şi pe noi. 

— Aici ai dreptate, vere, ai dreptate! Mi-ai luat un pietroi 
de pe inimă. N-ai vrea cumva să se cheme că Hobble-Frank 
cel cu renume mondial a şters putina în timp ce tovarăşii săi 
erau în primejdie de moarte! Ferească sfântul! Mai bine mă 
arunc în toiul luptei. Povestea asta m-a întors pe dos! 

— Şi eu sunt complet zdruncinat şi speriat; dar chiar să 
mă aiurească, asta nu! Să stăm şi să vedem! 

— E uşor de spus. Ce fel de indieni or fi fost? 

— Mai întrebi? Utahi, fireşte. Marele-Lup nu s-a întors în 
tabăra lor, a ştiut pesemne că mai sunt alţi utahi în apropiere 
şi i-a adus pe alt drum. Cum nu ştim în ce direcţie pleacă 
acum, nu putem rămâne aici; trebuie să mergem mai 
departe, până găsim un loc unde putem să ne ascundem 

bine. 

— Şi pe urmă? 

— Pe urmă? Păi, stai să se facă ziuă, atunci examinăm 
urmele şi alergăm după indieni atâta vreme până aflăm ce 
putem face pentru prietenii noştri. Hai! 

Îl luă pe Frank din nou de braţ, atingând astfel puşca 
automată. 

— Ce-i asta? Zise. Ai două puşti? 

— Da, când ne duceam târâş spre apă, am găsit arma 
automată a lui Old Shatterhand. 

— Ce bine! E minunat! Ne poate fi de mare folos. Dar te 
pricepi să umbli cu ea? 

— Bineînţeles! Sunt de atâta vreme cu Old Shatterhand, 
că-i cunosc armă destul de bine. Vai de indieni şi vai de tot 
vestul sălbatic dacă le smulge prietenilor noştri măcar şi un 
singur fir de păr fals! Sunt un om bun; sunt, ca să zic aşa, o 
podoabă de om. Dar când mă supăr, fac praf toată istoria 
omenirii! 

Strânse pumnul şi-l scutură ameninţător în direcţia 
indienilor. 

Înaintau în grabă, mereu spre sud, între apă din dreapta 
lor şi peretele de stânca din stânga, până ce, cam după o oră, 
ajunseră la o cotitură a defileului, înspre est. Peste unghiul 
format astfel, se ivi pe cer, la dreapta lor, luna, care de aici se 
vedea, fiindcă în partea asta peretele era despicat de altă 
strungă transversală, ce se deschidea din defileul principal. 
Droll se opri şi zise: 

— Stai! Aici trebuie să chibzuim bine încotro o luăm, hăis 
sau cea. 

— Nu încape nici o discuţie — fu de părere Hobble-Frank. 
Trebuie să trecem prin strunga laterală, fiindcă e de presupus 
că indienii vor să rămână în defileul principal. Dacă ne 
ascundem în ulicioara asta, o să treacă prin faţa noastră şi 
mâine dimineaţă putem să ne luăm după ei. Ce zici? 

— Hm, ideea nu e proastă, mai ales că luna stă tocmai 
peste strunga asta şi ne serveşte de felinar. 

— Da, doamna lună-mi picură în suflet mângâiere şi mă 
sărută sorbind torentele de lacrimi spumegânde de pe inima 
mea secătuită de mânie. Să-i urmăm dulcile raze! Poate că 
blânda lumină ne conduce spre un loc unde ne putem 
ascunde bine, şi asta-i principalul. 

Săriră peste pârâu şi pătrunseră în valea laterală, unde 
nu curgea pentru moment nici o apă, dar se cunoştea că în 
alt anotimp tot fundul văii acesteia înguste era albia unui 
torent. Direcţia în care mergeau acum era drept spre apus. 
Merseseră poate vreo jumătate de oră, când, deodată, se 
opriră, foarte plăcut surprinşi. Peretele stâncos din dreapta se 
isprăvea brusc, formând un unghi ascuţit cu un alt perete de 
stânca venind dinspre nord. Şi în faţa lor nu se află cumva o 
câmpie, ci o pădure, pădure adevărată, cum nici un străin, 
necunoscător al acestor locuri, n-ar fi putut-o bănui pe aici. 
Deasupra unui lăstăriş nu prea bogat, se bolteau crengi cu 
frunzişul des, aşa încât razele lunii nu pătrundeau decât prin 
unele locuri. Era „Pădurea-apei”, unde utahii îşi aşezaseră 
tabăra de război. 

Depresiunea de teren pe care o acoperea se întindea 
drept dinspre nord către sud, paralel cu defileul principal, 
situat nu mai departe de o jumătate de ceas de mers. Între 
ele existau cărări de trecere şi anume două văi transversale, 
una mai înspre nord, pe unde trecuse Marele-Lup şi alta mai 
la sud, prin care veniseră Droll şi cu Frank. Aceste două văi 
transversale situate în direcţia est-vest formau cu defileul şi 
cu pădurea un dreptunghi, a cărui faţă interioară era 
căptuşită cu acele blocuri de stâncă de-a lungul cărora 
mergeai ore-n şir, şi-n care torenţii îşi săpaseră aproape 
vertical drumul lung de sute de picioare. 

— O pădure, un codru cu arbori şi copaci veritabili! strigă 
Frank. Nici nu puteam nimeri mai bine, că aici găsim un 

ascunziş cum scrie la carte. Nu-i aşa? 

— Nu — zise mătuşa Droll. Pădurea asta mi se pare 
suspectă. Ba chiar de temut. Cine ştie mai bine că aici se află 
o pădure, noi oare, sau indienii? 

— Ei, indivizii roşii! 

— Vezi? Şi vor fi ştiind la fel de bine ca noi să te poţi 
ascunde într-o pădure. Nu ţi-am mai explicat o dată că 
trebuie să fie şi alţi indieni prin apropiere? 

— Da, că de la ei şi-a luat Marele-Lup trupă de ajutor. 

— Şi unde crezi că vor fi stând oamenii ăştia? În defileul 
pustiu şi stâncos, sau în pădurea plăcută? Sunt convins că 
avem toate motivele să fim foarte prudenţi. Hai să trecem 
repede până la tufişuri, şi-apoi ne vârâm pe sub ele şi 
ascultăm dacă se mişcă ceva. 

Se repeziră peste partea descoperită, luminată de lună. 
Ajunşi sub copaci, se lăsară pe vine, stând pe loc ca să tragă 
cu urechea. Nu se auzea nimic. Nici măcar o frunză nu se 
mişca. Dar Droll trase aerul pe nas şi întrebă încet: 

— Frank, ia adulmecă şi tu: parcă miroase a fum, nu ţi se 
pare? 

— Ba da — răspunse acesta — dar abia se simte. E o 
jumătate de idee dintr-un sfert de urmă de miros. 

— Fiindcă vine de departe. Trebuie să cercetăm 
chestiunea, deci să ne mai apropiem. 

Păşiră înainte încet, tiptil, ţinându-se de mână. Era 
întuneric sub acoperişul de frunze şi fură nevoiţi să se bizuie 
mai mult pe pipăit. Pe măsură ce înaintau, mirosul de fum 
devenea tot mai simţitor. Se furişară mai departe, până ce 
zăriră o vagă lumină ce provenea de la un foc. Acum se 
auzeau, din depărtare, sunetele nelămurite ale unor voci 
omeneşti. Pădurea părea să se lărgească mai spre dreapta. 
Se îndreptară într-acolo şi în curând văzură câteva focuri. 

— O tabără mare, mare — şopti Droll. Trebuie să fie a 
războinicilor utahi, care se adună pentru campania împotriva 

indienilor navajo. În orice caz, sunt câteva sute. 

— Nu-i nimic. Trebuie să ne apropiem. Vreau să ştiu ce 
se întâmplă cu Old Shatterhand şi cu ceilalţi. Trebuie să... 

Fu întrerupt deodată de nişte urlete de triumf scoase de 
multe, multe guri. 

— Ah! Se vede c-au adus prizonierii — zise Droll. 

Marele-Lup a venit dinspre nord, iar noi dinspre sud. 
Acum trebuie să aflăm ce au de gând să le facă. 

Până aici înaintaseră în picioare; dar acum trebuia să se 
apropie târâş. Se lăsară deci pe pământ şi înaintară mai 
departe târându-se. După câtva timp dădură de peretele de 
stâncă ce părea să se înalțe până la cer şi care mărginea 
pădurea în partea dinspre est. Continuară să înainteze de-a 
lungul lui, rămânând unul lângă altul. Aveau acum focurile în 
stânga lor şi în curând zăriră capătul dinspre miazăzi al 
micului lac, pe al cărui mal vestic ardea focul căpeteniilor. Se 
târâră în direcţia aceea, până ce ajunseră la un copac înalt, 
care-şi avea primele ramuri destul de jos ca să le poţi apuca. 
În clipa aceea se aruncau lemne în focul amintit; flăcările 
ţâşniră mai sus şi luminară feţele-palide care tocmai soseau. 

— Acuma trebuie să fim foarte atenţi — zise Droll. Ştii să 
te caţeri, vere? 

— Ca o veveriţă! 

— Atunci, haidem, în pom! De sus o să avem o privelişte 
mult mai vastă şi mai frumoasă decât de-aici: 

Se urcară în copac şi se instalară printre crengi, bine 
ascunşi. 

Prizonierii veniseră pe jos, deci nu aveau picioarele 
legate. Fură conduşi la focul la care se aşezaseră din nou 
căpeteniile, printre ele, fireşte şi Marele-Lup. Acesta scosese 
penele de vultur pe care le ascunsese în brâu şi le pusese iar 
în cap. Era învingător şi câştigase dreptul de a purta din nou 
semnele distinctive ale rangului său. Ochii îi erau îndreptaţi 
asupra albilor, aruncându-le priviri de panteră flămândă, dar 

nu spunea încă nimic, având în vedere că era dreptul 
căpeteniei celei mai bătrâne să ia întâi cuvântul. 

Nanap-neav, bătrânul, îşi plimbă privirea de la un 
prizonier la altul, până se opriră asupra lui Winnetou. 

— Cine eşti tu? îl întrebă. Ai vreun nume şi cum îl 
cheamă pe câinele râios care ţi-a fost tată? 

Se aşteptase, probabil, ca apaşul, mândru, să nu-i 
răspundă de loc; dar Winnetou zise liniştit: 

— Cine nu mă cunoaşte e un vierme orb care se 
hrăneşte, din gunoaie. Sunt Winnetou, căpetenia apaşilor. 

— Tu nu eşti o căpetenie, nu eşti un războinic, ci un hoit 
de şobolan! îl batjocori bătrânul. Aceste feţe-palide or să 
moară toate de moartea cea mai onorabilă, la stâlpul 
schingiuirii; pe tine, însă, o să te aruncăm în apa asta, să te 
mănânce peştii şi racii. 

— Nanap-neav e un om bătrân; a văzut multe veri şi 
multe ierni şi a adunat multă experienţă. Şi, totuşi, nu pare să 
fi aflat că Winnetou nu se lasă batjocorit fără să se răzbune. 
Căpetenia apaşilor e gata să sufere toate chinurile, dar nu 
permite să fie jignit de un utah! 

— Ce vrei să-mi faci? zise bătrânul râzând. Mâinile îţi 
sunt legate. 

— Nanap-neav să se gândească ce uşor e pentru un om 
liber şi înarmat să fie grosolan cu un prizonier legat de mâini! 
Dar demn nu este! Un războinic mândru refuză cu dispreţ să 
spună astfel de vorbe şi dacă Nanap-neav nu vrea să ţină 
seama de asta, n-are decât să suporte urmările! 

— Ce urmări? Nasul tău a mirosit vreodată un şacal 
puturos de care se fereşte chiar şi vulturul negru care se 
hrăneşte cu hoituri? Un astfel de şacal eşti tu! Duhoarea pe 
care o răspândeşti... 

Nu putu continua. Un țipăt de spaimă scăpă din gâtlejul 
utahilor din apropiere. Winnetou făcuse un salt mare, 
năpustindu-se asupra bătrânului, îl răsturnase astfel, apoi îl 

lovi cu picioarele de câteva ori în piept şi în cap şi se întoarse 
la locul lui. 

După strigătul de spaimă, urmă o linişte adâncă, aşa că 
se auziră limpede cuvintele apaşului: 

— Winnetou l-a prevenit. Nanap-neav nu voia să audă şi 
acum n-o să mai jignească niciodată vreun apaş. 

Celelalte căpetenii săriseră în picioare ca să-l examineze 
pe bătrân. Avea ţeasta spartă într-o parte, la fel coşul 
pieptului. Era mort. Războinicii roşii se înghesuiră în jurul lui, 
cu cuţitele în mână, aruncând priviri însetate de sânge asupra 
lui Winnetou. S-ar crede că fapta apaşului i-ar fi aţâţat pe 
utahi să-şi manifeste furia urlând; dar nu era aşa. Mânia lor 
rămase mută, mai ales că Marele-Lup ridică mâna şi porunci: 

— Înapoi! Apaşul l-a omorât pe Bătrâna-Căpetenie ca să 
moară repede şi fără chinuri. S-a gândit că o să vă repeziţi să- 
| omorâţi îndată. Dar s-a înşelat. Va muri de o moarte cum n-a 
mai avut-o nici un alt om. Vom sta la sfat ca să hotărâm în ce 
fel. Duceţi-l pe bătrân de-aici, învelit în pătura sa, ca să nu se 
bucure aceşti câini albi de priveliştea leşului său. Vor fi 
sacrificați cu toţii la mormântul lui. Howgh! 

Prizonierii fură transportaţi într-un luminiş mai mic, unde 
ardea un singur foc. Acum le legară şi picioarele şi-i culcară. 
Şase războinici înarmaţi se aşezară de jur împrejur sub 
copaci, ca să-i păzească. Evadarea părea absolut imposibilă. 

De pe locurile lor înălțate, Droll şi Frank văzuseră foarte 
bine toată scena. Copacul pe care se urcaseră era la vreo 
sută de paşi de focul căpeteniilor, aşa că auziră majoritatea 
cuvintelor rostite. Acum totul era să găsească locul unde 
fuseseră duşi prizonierii. 

Tocmai când coborâră din copac, se aduseră armele şi 
celelalte obiecte luate că pradă şi fură depuse lângă 
căpetenii. Pe urmă nu mai rămaseră la focul de pe mal decât 
căpeteniile. Trebuia să existe un motiv ca ceilalţi să nu fie 
atraşi de pradă: ceva îi atrăgea în altă parte. Deodată se 

auziră nişte sunete ciudate, tânguitoare. Câtva timp doar, o 
singură voce se înălța astfel, apoi îi urmă un cor întreg. Asta 
fără întrerupere, când mai slab, când mai tare. 

— Ştii ce-i asta? îl întrebă Droll pe vărul său din 
Moritzburg. 

— O fi cântecul morţii pentru Bătrâna-Căpetenie? 

— Aşa e. 

— Foarte important lucru pentru noi, fiindcă cu bocetele 
astea o să le vină greu să ne audă. Trebuie să le facem 
neapărat o vizită prietenilor noştri. Principalul e să le 
desfacem sau să le tăiem legăturile. Dacă locul în care se află 
nu e prea departe de focul căpeteniilor, atunci am câştigat 
partida. Mare noroc că aici, pe sub copaci, e aşa de întuneric. 
Focurile nu ne stingheresc, dimpotrivă, fiindcă putem distinge 
pe unde sunt indienii şi ne putem feri de ei. 

— Bine zici. Dar hai iar târâş şi pe-aci ţi-e drumul! O iau 
înainte. 

— Dar de ce tu? 

— Pentru că sunt de mai multă vreme în vest decât tine 
şi mă pricep la iscoditul pe brânci mai bine decât tine. 

— la nu mai vorbi aşa! Nu mai fi atât de încrezut: Dar 
pentru că eşti vărul meu iubit, îţi acord întâietatea. Dacă pe 
acolo, în faţă, vine vreunul şi vrea să te înjunghie, să zici 
numai cârc, şi-ţi vin eu din urmă în ajutor. 

Se furişară trecând cam la cincizeci de paşi de căpetenii 
şi ajunseră neobservaţi în apropierea focului unde zăceau 
prizonierii. Fireşte că li se întâmpla de mai multe ori să treacă 
vreun indian foarte aproape de ei. O dată Frank se văzu silit 
să se arunce iute ca fulgerul într-o parte, ca să nu-l atingă cu 
piciorul un indian care trecea în grabă. Mai încolo însă, acest 
du-te-vino încetă. Cei care luaseră asupra lor jelitul stăteau în 
jurul mortului, iar ceilalţi se culcaseră să doarmă măcar o oră. 

Aşa ajunseră cei doi până-n spatele paznicilor postați în 
jurul luminişului cu prizonierii. Droll era culcat după un copac, 

iar Frank după cel vecin. Focul scăzuse şi flăcările abia mai 
luminau. Cu greu se mai distingeau figurile prizonierilor. Droll 
se târî câţiva metri mai în dreapta, apoi câţiva metri mai în 
stânga, fără să zărească un paznic. Revenind apoi lângă 
Frank, îi şopti: 

— Momentul mi se pare prielnic. Îl vezi pe Old 
Shatterhand? 

— Da. E primul din partea asta. 

— Du-te târâş până la el şi rămâi acolo, ţeapăn, de parc- 
ai fi şi tu legat. 

— Dar tu? 

— Eu mă duc pe la Old Firehand şi Winnetou, care stau 
dincolo. 

— Asta-i primejdios! 

— Nu-i mai mare primejdie decât pe aici. Ce-o să se mai 
bucure Old Shatterhand când o să-şi recapete puşca 
automată! Hai, grăbeşte-te! 

Flacăra scăzu şi mai mult, aşa încât focul părea să se 
stingă; se făcu întuneric de nu se mai puteau distinge 
prizonierii. Unul dintre paznici se apropie de foc ca să mai 
pună un lemn, dar până să se aprindă, Droll şi Frank 
profitaseră de întunecime; amândoi ajunseseră unde trebuia. 

Frank se întinsese lângă Old Shatterhand. Cu picioarele 
ţepene, de parc-ar fi fost legate, împinse arma automată spre 
vecinul său, apoi îşi strânse braţele de-a lungul trupului, ca să 
creadă paznicii că e legat fedeleş. 

— Tu eşti, Frank? întrebă Old Shatterhand. Unde e Droll? 

— E dincolo, lângă Old Firehand şi Winnetou. 

— Har Domnului că aţi găsit urmele şi că aţi putut veni 
încă înainte de mijitul zorilor! 

— Va să zică, ştiaţi că o să venim? 

— Bineînţeles! Când indienii au aprins focul, am văzut că 
nu sunteţi printre cei prinşi. Indienii mi-au căutat arma. Mi-era 
teamă că or să vă găsească. Dar s-au întors fără voi şi 

dispăruse şi puşca mea; asta m-a lămurit. 

— Ei da, fără noi vă duceaţi pe copcă. 

— Ei, nu tocmai. la uită-te aici! 

Frank se uită spre el şi văzu că vânătorul îşi arată mâna 
dreaptă liberă. 

— Mâna asta am şi  slobozit-o — continuă Old 
Shatterhand. Pe cealaltă o desfăceam peste vreun sfert de 
oră. Am un briceag în buzunărelul meu secret şi acest briceag 
ar fi trecut de la unul la altul, aşa că în puţin timp eram toţi cu 
legăturile tăiate. Apoi săream în picioare şi alergam la arme, 
că sunt adunate dincolo, la căpetenii. Dar mai bine că ne-aţi 
găsit. V-aţi luat după indieni? 

— Ba nu. Am dat bir cu fugiţii, alergând mereu în josul 
defileului, până am ajuns la o strungă laterală unde am putut 
să ne pitim. Aveam intenţia să căutăm urmele indienilor mai 
târziu, la lumina zilei, ca să vedem ce putem face pentru voi. 

— Aşa că, în fond, nu e meritul vostru că aţi găsit 
pădurea asta? 

— Nu, pădurea n-am câştigat-o prin merite; dar cum 
întâmplarea ne-a adus-o în cale, sper că n-o să ne luaţi în 
nume de rău că ne-am permis să vă facem vizita de rigoare 
cuvenită de Anul nou. 

— Te asigur că apreciez din plin, dragă Frank! Dar trage- 
ţi arma mai aproape, s-ar putea s-o vadă. Şi dă-mi cuțitul tău 
ca să tai legăturile vecinului meu; el o să-l dea apoi mai 
departe. 

— Şi pe urmă, când toţi vor fi scăpaţi de curele, sărim 
întâi la arme, apoi alergăm la cai şi p-aci ţi-e drumul! 

— Ba nu, stăm pe loc. Dacă sărim întâi la arme, pe urmă 
la cai, s-ar produce o învălmăşeală cumplită. Nimeni nu şi-ar 
găsi destul de repede puşca şi cuțitul şi restul lucrurilor. 
Indienii s-ar năpusti asupra noastră, anume după căpetenii. 

— Asta-i o idee straşnică! 

— Punem mâna pe căpetenii şi suntem asiguraţi că nu ni 

se întâmpla nimic. Acum, tăcere. Focul iar a scăzut, aşa că 
poate n-or să vadă paznicii că mişcăm braţele. 

Îşi tăie legăturile, apoi pe ale vecinului său. Acesta dădu 
cuțitul mai departe, apoi circulă de la unul la altul şi trecu din 
gură în gură indicaţia lui Old Shatterhand, să se grăbească 
spre căpetenii îndată ce focul va fi stins. 

— Când va fi stins focul? bombăni Frank. Şi cum vrei să 
faci asta? 

— Ai să vezi. Dar de stins, trebuie stins, altfel ne 
nimeresc gloanţele paznicilor. 

Acum toţi erau pregătiţi. Old Shatterhand aşteptă până 
ce omul de lângă foc era ocupat să pună din nou lemne pe 
jar, aşa că flăcările erau înăbuşite pentru câteva minute. 
Atunci sări în picioare, se repezi la el, îi dădu cu pumnul în 
cap şi-l aruncă peste foc. Rostogolindu-l de vreo trei-patru ori, 
stinse focul. Asta se petrecu atât de repede, că se făcu 
întuneric beznă înainte ca paznicii ceilalţi să-şi dea seama de 
cele petrecute. Scoaseră strigătele de avertisment prea 
târziu, căci prizonierii pătrunseră în pădure şi erau în drum 
spre lac. 

Marele-Lup se dusese tocmai pe la războinicii săi; 
celelalte trei căpetenii mai şedeau încă la sfat în jurul focului. 
Deodată, auziră apelul paznicilor, dar în acelaşi timp văzură 
prizonierii liberaţi venind spre ei — peste câteva secunde 
erau dezarmaţi şi legaţi. Când apărură şi paznicii la marginea 
luminişului, îşi văzură conducătorii culcaţi la pământ şi câţiva 
albi ţinându-i, cu genunchii pe ei şi cu cuţitele ridicate. În 
spatele acestui grup stăteau ceilalţi, cu armele la ochi. 
Indienii dădură înapoi speriaţi, scoțând urlete de furie care îi 
atraseră şi pe ceilalţi. Ei se aflau sub protecţia copacilor; albii, 
în schimb, stăteau în lumina focului, dar era neîndoielnic că la 
prima împuşcătură ar înfige cuţitele în inimile căpeteniilor. 

Old Shatterhand, care prinsese căpetenia cea mai 
vârstnică. | se adresă pe un ton poruncitor, întrebând cum îl 

cheamă. 

— Kunpui (Inimă-de-Foc) mă cheamă — răspunse acesta. 
Redă-mi libertatea şi o să tratăm cu voi. 

— Vei fi liber abia atunci când veţi fi de acord cu ce 
pretindem. 

— Ce pretindeţi? Libertatea? 

— De ce s-o pretindem când o avem? Pretindem... — fu 
întrerupt. 

În timp ce fusese ocupat cu doborârea şi legarea 
căpeteniei, lăsase arma automată jos pentru moment; o 
ridicase tocmai acum. Dincolo, printre indieni, stând cuminte 
pe după un copac, se afla şi Marele-Lup; văzând arma în 
mâna lui Old Shatterhand, strigă îngrozit: 

— Puşca vrăjită! Puşca vrăjită! A venit din nou! Duhurile 
i-au adus-o prin aer! 

— Puşca vrăjită! Puşca vrăjită! se auziră, dinspre copaci 
vocile mai multor utahi speriaţi. 

Old Shatterhand se adresă iar lui Inimă-de-Foc: 

— Cerem să ne lăsaţi să plecăm nestingheriţi. Pornim în 
zori şi vă luăm cu noi ca ostatici. Când o să ne convingem că 
nu ne mai ameninţă nici o primejdie din partea voastră, o să 
vă dăm drumul. 

— Ce ruşine, ce mare ruşine! gemu lnimă-de-Foc. V-aţi 
aflat în mâinile noastre, urma să pregătim stâlpii schingiuirii 
de cu ziuă şi acum suntem noi cei legaţi, iar voi ne comandaţi 
ce avem de făcut! 

— Şi crezi că situaţia voastră se îmbunătăţeşte dacă 
refuzaţi să faceţi ce vă cerem? Gândeşte-te la puşca mea 
fermecată! 

Mai ales avertismentul de la urmă părea să aibă un efect 
deosebit, căci Inimă-de-Foc întrebă: 

— Şi unde vreţi să ne duceţi? Înspre ce regiune pornim? 

— AŞ putea să te mint, din precauţie, dar refuz cu dispreţ 
s-o fac — răspunse Old Shatterhand. Ne ducem în Book 

Mountains, până sus, la Lacul de Argint. Dacă vedem că 
sunteţi cinstiţi, o să vă rețin numai o zi cu noi. Acum vă dau 
un sfert de ceas să vă sfătuiţi. Dacă refuzaţi, vor vorbi armele 
noastre şi anume din clipa în care s-a scurs timpul stabilit. Am 
zis! 

Inimă-de-Foc înclină capul. Atunci atenția îi fu atrasă spre 
copacii din faţă, căci acolo cineva spuse cu voce înceată: 

— Mai ive! 

Aceste cuvinte înseamnă: „Uită-te aici!”. Nu fuseseră 
strigăte, ci spuse destul de încet; puteau să fia adresate 
oricui mai degrabă decât căpeteniei, puteau să fi fost spuse 
doar din întâmplare. Shatterhand, Firehand şi cu Winnetou se 
uitară îndată, dar pe neobservate, înspre acel loc. Ceea ce 
văzură era ciudat. Doi indieni ţineau o pătură de două capete, 
lăsând-o să atârne între ei ca o perdea. Mişcau această 
pătură în intervale de timp bine determinate, ridicând-o şi 
lăsând-o în jos; în spatele ei se ivea şi dispărea un foc. Cei doi 
indieni vorbeau pe această cale cu Inimă-de-Foc. 

Se ştie că indienii au un limbaj de semne, care diferă de 
la trib la trib. Noaptea se folosesc de săgeți incandescente cu 
care aprind şomoioage de fân aruncate în aer. Ziua aprind un 
foc şi ţin deasupra lui pături sau piei care împiedică fumul să 
se ridice; de câte ori aceste pături sau piei se înlătură, de 
atâtea ori se ridică un nor de fum, care constituie un semn. E 
un fel de telegrafie, cu totul asemănătoare cu a noastră, 
întrucât pauzele dintre ivirea norilor de fum au o semnificaţie 
precisă, cum au la noi punctele şi liniuţele. Dar să nu se 
creadă că un trib rămâne mereu la aceleaşi semne; 
dimpotrivă, ele se schimbă destul de des, pentru că străinii şi 
duşmanii să le poată descifra cât mai greu limbajul. 

Îndată ce indienii din copac începuseră să mişte pătura, 
Winnetou făcu câţiva paşi ca să stea în spatele lui Inimă-de- 
Foc, căruia îi erau destinate semnele. Telegrafiatul acesta 
dură cam cinci minute şi în acest răstimp Inimă-de-Foc nu-şi 

luă ochii de la locul unde se agita pătura. Apoi cei doi se 
despărţiră. Mesajul lor luase sfârşit şi nu se gândeau, desigur, 
că fusese surprins de adversari. Inimă-de-Foc abia acum văzu 
că Winnetou stă în spatele lui. | se păru curios şi se întoarse 
repede, îngrijorat, spre a Vedea în ce direcţie se uită apaşul. 
Acesta îşi luă aerul de a privi cu toată atenţia suprafaţa 
lacului ce strălucea sub razele lunii. Inimă-de-Foc se linişti. 
Winnetou însă se apropie încetişor de Old Firehand şi Old 
Shatterhand. Toţi trei se mai îndepărtară cu câţiva paşi şi Old 
Firehand îl întrebă încet: 

— Războinicii roşii au vorbit cu căpetenia lor. A văzut 
fratele meu cuvintele lor şi le-a înţeles? 

— Le-am văzut bine, dar nu le-am înţeles pe toate 
— răspunse acesta. Totuşi, sensul lor e limpede. Cei doi 
indieni sunt fruntaşi tineri ai tribului Sampice-Utah, care se 
află şi ei printre ceilalţi. L-au invitat pe Inimă-de-Foc să plece 
liniştit cu noi. Dacă vrem să mergem la Lacul de Argint, 
drumul nostru trece de aici peste Gran River şi prin Tehwipah 
(Valea-Cerbilor). Acolo îşi au tabăra mulţi războinici utahi din 
triburile Taş, Capote şi Wihminuce, adunaţi ca să se 
pregătească pentru războiul cu navajoşii şi ca să-i aştepte pe 
utahii de aici. Urmează să dăm peste ei, iar ei, aşa cred cei de 
aici, ne vor învinge şi-i vor elibera pe ostateci. Se trimit chiar 
acum nişte soli ca să-i înştiinţeze. Şi ca să nu ne scape în nici 
un caz, utahii de aici vor părăsi tabăra asta din pădure îndată 
după plecarea noastră şi se vor lua după noi, ca să ne prindă 
între două cete de utahi şi să nu putem scăpa nicidecum. 

— Mii de draci! Planul nu e prost. Ce zice fratele meu 
roşu? 

— Şi eu sunt de părere că e bine ticluit; are însă un mare 
cusur. 

— Ce cusur? 

— Acela că l-am dibuit. Îl cunoaştem şi ştim acum ce 
avem de făcut. 

— Dar trebuie să trecem totuşi prin Valea-Cerbilor dacă 
nu vrem să facem un ocol de cel puţin patru zile. 

— N-o să facem nici un ocol şi totuşi nu vom cădea în 
mâinile utahilor. Întreabă-l pe fratele meu Old Shatterhand. 
Am fost cu el prin Valea-Cerbilor. Ne-a hăituit o ceată mare 
de Elk-utahi nomazi. Le-am scăpat, fiindcă am găsit o cărare 
prin stânci pe care n-a umblat poate nici un om înaintea 
noastră. 

— Bine, s-o luăm pe acest drum. lar ostaticilor nu le dăm 
drumul până n-am trecut de primejdioasă Vale a Cerbilor. 

Trecuse între timp sfertul de oră şi Old Shatterhand se 
adresă lui Inimă-de-Foc: 

— A trecut timpul. Ce a hotărât căpetenia utahilor? 

— Înainte de a-ţi răspunde, trebuie să ştiu cât de departe 
vreţi să duceţi ostaticii cu voi? 

— Au să ne însoţească până-n Valea-Cerbilor. Dacă până 
acolo nu ni s-a întâmplat nimic, vom considera că v-aţi ţinut 
de cuvânt şi le redăm libertatea. 

— Vreţi să întăriţi asta fumând pipă păcii cu noi? 

— Numai cu tine; ajunge, fiindcă vorbeşti şi fumezi în 
numele tuturor. 

— Atunci ia-ţi calumetul şi aprinde-l. 

— la-l mai bine pe al tău. 

— De ce? Oare pipa ta nu e la fel de bună ca a mea? Sau 
poate a ta scoate numai nori de minciună? 

— Calumetul meu spune întotdeauna adevărul. Pipa 
Marelui-Lup ne-a minţit însă şi tu te-ai făcut vinovat de 
aceeaşi perfidie dându-i războinici ca să ne atace. Nu, nu, se 
va fuma numai din pipa ta. Dacă nu vrei, ne convingi că nu 
eşti hotărât să fii cinstit. Hotărăşte-te repede! 

— Atunci dezlegaţi-mă, ca să mă pot folosi de pipă. 

— Nu e nevoie. Eşti ostatic şi trebuie să rămâi legat, 
până ce-ţi dăm drumul în Valea-Cerbilor. Eu însumi îţi voi 
umple pipa şi ţi-o voi da în gură. 

lnimă-de-Foc preferă să nu mai răspundă. Old 
Shatterhand îi luă pipa atârnată de gât, o umplu şi o aprinse. 
Apoi suflă fumul în sus, în jos şi spre cele patru puncte 
cardinale, declarând pe urmă, în câteva cuvinte că va ţine 
promisiunea dată lui Inimă-de-Foc, dacă utahii renunţă la 
orice acţiune duşmănoasă. Îl puseră pe Inimă-de-Foc în 
picioare şi-l întoarseră pe rând în direcţiile punctelor 
cardinale. Între timp se văzu silit să tragă cele şase fumuri şi 
să promită în numele lui şi alor săi respectarea condiţiilor 
stabilite. 

Acum se aduseră caii albilor şi ai ostaticilor. Tocmai 
mijea de ziuă. Albii găsiră indicat să-şi grăbească plecarea pe 
cât posibil. Căpeteniile fură legate de caii lor, apoi fiecare fu 
încadrat de câte doi albi de o parte şi de alta. Ceata se puse 
în mişcare, spre defileul lateral, din care se furişaseră. În 
tabără Droll şi Frank. Indienii păstrară liniştea; numai privirile 
sumbre cu care se uitau după feţele-palide arătau 
sentimentele de care erau animați. 

14. O bătălie de piei-roşii 


Nimeni nu era mai mândru de fericită încheiere a acestei 
aventuri decât Droll şi cu Hobble-Frank. Părăsind tabăra 
utahilor, Droll zise chicotind în felul lui caracteristic: 

— Hi-hi-hi! Ce bucurie pentru sufleţelul meu bătrân! Ce-o 
să se mai otrăvească indienii că au fost siliţi să ne lase să 
plecăm! Ce zici, vere? 

— Te cred — încuviinţă acesta. lar fără noi, ceilalţi ar mai 
sta şi acum în lanţuri, întocmai ca Prometeu care n-are voie 
să mănânce altceva decât mereu, mereu numai ficat de 
vultur. 

— Ei, nu, Frank, mă gândesc că tot ar fi scos-o la cale 
cumva şi fără noi. 

— Aşa cred şi eu, e drept, dar le-ar fi venit greu. Nu că aş 
fi mândru de ce am făcut, dar oricum, e o simţire înălţătoare 
sentimentul pe care-l resimt. Când o să mă retrag şi eu odată 
din viaţa activă şi o să fiu în fonduri pentru cerneală, o să-mi 
scriu „memorandele”, aşa cum fac toţi oamenii iluştri. 

Convoiul ajunse acum în defileul lateral. Nu coti spre 
defileul mare, ci spre dreapta, ca să continue drumul prin cel 
lateral. Winnetou, care cunoştea cel mai bine calea de urmat, 
călărea, ca de obicei, în frunte. În urma lui veneau vânătorii, 
apoi rafter-ii, în mijlocul cărora se aflau prizonierii. Apoi venea 
lectica cu Ellen Butler, tatăl ei călărea alături şi la coadă, ca 
ariergardă, câţiva rafteri. 

Ellen se ţinuse bine de tot în cursul zilei de ieri; spre 
norocul ei, indienii o trataseră mai puţin aspru decât pe 
ceilalţi adulţi şi bărbaţi. În clipa în care prizonierii îşi tăiaseră 
legăturile şi alergaseră spre căpetenii, fetiţa curajoasă 
alergase cu dânşii, însoţită de tatăl ei şi de Tom-cel-Negru. 

Râpa îngustă urca destul de abrupt, aşa că peste vreo 
oră ieşiră pe al doilea platou larg şi stâncos, care părea 

mărginit de masele sumbre ale Munţilor Stâncoşi. Aici dădură 
pinteni cailor, înaintând cu cea mai mare iuţeală posibilă, 
ţinând socoteală de transportul lecticii. Mai târziu se pierdu 
ceva vreme printr-o împrejurare foarte îmbucurătoare pentru 
vânători. Zăriră un cârd de antilope de prerie şi reuşiră să 
izoleze două şi să le-mpuşte. Aşa că aveau provizii pentru 
ziua aceea. 

Munţii se apropiau tot mai mult. Platoul părea să se 
întindă până la poalele lor; dar era doar o iluzie optică, fiindcă 
între ele se găsea valea lui Gran River. Spre amiază, când 
razele fierbinţi ale soarelui deveniră obositoare pentru 
oameni şi animale, ajunseră la o scobitură a podişului 
stâncos, care se înclina uşor la vale. 

— Aici e începutul unei râpe adânci care ne va conduce 
în valea fluviului — explică Winnetou, angajându-se pe pantă. 

Era ca şi cum un uriaş ar fi tras cu rindeaua ca să taie o 
pârtie din ce în ce mai adâncă în piatră. În dreapta şi-n stânga 
se înălţau doi pereţi, întâi aproape neobservaţi, apoi de un 
stat de om, apoi cât o casă, pentru a creşte treptat, până ce 
păreau să se atingă sus. Pe măsură ce coborau, se făcea tot 
mai răcoare şi mai întuneric. Din pereţi se scurgeau firişoare 
de apă care se adunau în fundul râpei, formând o gârlă 
adâncă de un picior, aşa încât caii însetaţi putură să se 
adape. Ciudat lucru, această râpă nu prezenta nici cea mai 
uşoară cotitură. Era săpată în stânca în linie absolut dreaptă, 
aşa că mult înainte de a ajunge în vale se zărea la capătul ei 
o dungă de lumină, care se lărgea treptat, pe măsură ce se 
apropiau de ea. Era ieşirea din brăzdătura adâncă de câteva 
sute de picioare. 

Când ajunseră acolo, călăreţii avură în faţa lor o 
privelişte copleşitoare. Se aflau în valea lui Gran River. Era 
largă de vreo jumătate de milă engleză, prin mijlocul ei 
curgea fluviul, lăsând în ambele părţi o fâşie lată de pământ 
acoperit cu iarbă, mărginită de pereţii verticali ai defileului. 

Valea se întindea de la nord spre sud, trasă parcă cu rigla, iar 
cei doi pereţi de stânca nu prezentau nici cea mai mică 
crăpătură sau ieşitură. 

Nici o crăpătură? 

Şi, totuşi, chiar în faţa călăreţilor se vedea pe malul drept 
al fluviului o despicătură destul de adâncă din care cobora la 
vale un pârâu mărişor. Winnetou arătă înspre acel loc, 
spunând: 

— Trebuie s-o luăm pe albia acelui pârâu în sus; ne 
conduce spre Valea-Cerbilor. 

— Dar cum traversăm fluviul? întrebă Butler, îngrijorat 
pentru fiica sa. Nu pare să aibă un curent puternic, dar cred 
că e adânc. 

— În susul apei, după vărsarea pârâului, există un văd, 
unde în anotimpul acesta apa e aşa de mică încât n-o să 
ajungă la lectică. Fraţii mei să mă urmeze. 

Trecură de-a  curmezişul peste fâşia cu iarbă, 
îndreptându-se direct înspre văd. Acesta era situat în aşa fel 
încât odată ajunşi pe malul celălalt, trebuia să treacă şi peste 
pârâu, ca să ajungă pe malul drept al acestuia, mai lat şi deci 
mai uşor de umblat. Winnetou îşi îmboldi calul ca să intre în 
apă şi ceilalţi îl urmară. Sosit în apropierea malului din faţă, 
opri deodată şi exclamă cu voce reţinută, arătând spre el: 

— Uf! Pe-acolo au trecut nişte călăreţi. 

Old Firehand şi Old Shatterhand mai înaintară câţiva paşi 
şi văzură acum şi ei urma. Era lată, făcută de mai mulţi 
călăreţi; iarba călcată nu se ridicase încă. Cei trei ieşiră la 
mal, descălecară şi se apucară să cerceteze urmele. 

— Erau feţe-palide — zise Winnetou. 

— Da — încuviinţă Old Shatterhand. Dacă erau indieni, 
călăreau unul după altul în şir şi nu lăsau o urmă atât de lată 
şi de bătătoare la ochi. Socotesc că au fost aproximativ 
treizeci până la patruzeci de persoane. 

— Hm — mormăi Old Firehand. Cred că pot ghici pe cine 

avem înaintea noastră: pe „colonelul” roşcat cu banda lui. 

— Ei drăcie! Să ştii că s-ar putea. După calculele mele, e 
posibil să fi ajuns până aici. Asta se potriveşte şi cu ce am 
aflat de la Knox şi Hilton. Dar unde s-au dus? Uite, acolo au 
cotit spre dreapta, deci n-au luat-o în valea lui Gran River, ci 
de-a lungul pârâului, spre Valea-Cerbilor. Or să nimerească 
drept în braţele utahilor. Asta le e soarta, şi-au pregătit-o 
singuri. Nu putem să le-o schimbăm. 

— Oho! strigă Old Firehand. În cazul ăsta pierdem 
desenul furat de „colonel”. Dacă nu punem mâna pe desen, 
nu aflăm niciodată unde zac comorile din Lacul de Argint. 

— Dar gândeşte-te ce avans au faţă de noi! 

Old Firehand se aplecă să mai cerceteze o dată iarba, 
apoi spuse dezamăgit: 

— Din păcate, aşa e. Au trecut pe aici acum cinci ore. Se 
vor afla în mâinile pieilor-roşii înainte ca noi să fim la 
jumătatea drumului. Dar ce-o fi oare cu solii pe care utahii- 
Yamba urmau să-i trimită acolo? Au plecat, desigur, înaintea 
noastră şi totuşi n-am dat încă de urmele lor. 

— Trimişii probabil că n-au călărit, ci au umblat pe jos 
— explică Winnetou. Cu piciorul drumul e mai scurt, fiindcă cu 
mocasini poţi trece prin locuri în care un cal şi un călăreț şi-ar 
frânge gâtul. Fraţii mei să nu se gândească la „colonel”, ci 
numai la un lucru: că trebuie să ştergem aceste urme. 

— De ce? 

— Ştim că utahii-Yamba vin după noi. E bine să ia urmele 
„colonelului”, care duc spre Valea-Cerbilor, drept ale noastre; 
atunci or să se ia după urme şi n-o să le dea în minte că noi 
am putut s-o luăm pe altă cale şi că am scăpat de ei. De 
aceea, nu trebuie să vadă urmele astea, ca să nu afle că au 
trecut alţi călăreţi pe-aici înaintea noastră. Fraţii mei albi să 
şteargă urmele începând de aici şi până unde se vede cu 
ochii. Astfel, când vor sosi utahii, iarba se va fi îndreptat şi 
numai pe unde am mers noi va fi călcată de copite. 

Planul era excelent. Vânătorii o luară pe urmele 
„colonelului” în direcţia inversă, stropind iarbă cu apă şi 
ajutând-o să se ridice; mergeau de-a-ndoaselea, târându-şi 
păturile după ei spre a mătura iarba. Restul îl făcea soarele; 
cine trecea pe aici mai târziu nu putea să-şi dea seama că are 
şi alte urme în faţa lui decât ale cetei lui Old Firehand şi ale 
tovarăşilor săi. 

Pieile-roşii prizonieri priviseră în tăcere. De la plecare nici 
unul nu scosese o vorbă. Ce vedeau acum li se păru suspect. 
Începură să-şi dea seama că perfidia lor fusese demascată şi 
lăsară capul în jos. 

De-acum încolo înaintară pe urmele „colonelului” şi ale 
oamenilor săi. Pârâul făcea o mulţime de meandre. Pe 
măsură ce înaintau de-a lungul lor, valea se făcea mai largă, 
iar mai la deal creşteau multe tufişuri şi arbori, în cele din 
urmă se ramifica în mai multe văi laterale; din ele coborau la 
vale pârâiaşele ce alimentau pârâul, unindu-se aici, prin 
apropierea izvoarelor. Winnetou o luă pe lângă pârâiaşul mai 
mare, care curgea timp de vreun sfert de oră printr-o vâlcea 
destul de largă, gâtuită brusc de o strânsoare de stânci, 
dincolo valea se lărgea iar, formând o poiană cu iarbă verde 
şi bogată. Îndată ce trecuseră de strâmtoare, Winnetou opri 
calul şi zise: 

— Aici e un loc minunat de poposit. Caii sunt obosiţi şi 
flămânzi, dar şi noi avem nevoie de puţină odihnă. Fraţii mei 
să descalece şi să frigă antilopele. 

— Dar atunci ne ajung utahii din urmă! Observă Old 
Firehand. 

— Cât e lumină, n-or să se apropie în nici un caz. De 
altfel, nu ne pot face nimic, căci dacă punem un singur om să 
păzească, printre stânci, îi vede venind de departe şi ne 
avertizează. 

Toţi îi dădură dreptate. Se puseră oameni de pază. 
Prizonierii fură legaţi de copaci, iar caii lăsaţi liberi, ca să 

pască. În curând ardeau două focuri şi se frigeau antilopele. 
Peste puţin timp se înfruptară din ele. Şi indienii primiră o 
porţie şi apoi li se dădu apă dintr-un păhărel pe care lordul îl 
avea asupra lui. 

Acesta era extrem de bine dispus. Scosese carnetul ca să 
adune sumele ce le datora lui Bill şi lui Uncle pentru fiecare 
aventură în parte. 

— Vrei să punem pariu? îl întrebă pe Gunstick-Uncle. 

— În ce chestiune? întrebă acesta. 

— Că vă datorez de pe acum peste o mie de dolari. 

— Nu pariez. 

— Ce păcat! Pariul ăsta îl câştigam! 

— Îmi pare bine. De altfel, azi o să înregistraţi probabil 
încă ceva, sir, căci în curând se îngroaşă iar gluma. 

Peste puţin, se pregătiră iar de plecare. Porniră la deal, 
traversând poiana, urcând pe povârnişul din faţă şi ajunseră 
într-un labirint de văi şi prăpăstii aşezate în diverse sensuri, 
dar convergând toate spre un punct şi anume spre intrarea 
într-o râpă largă, pustie, lungă de câteva ore de mers, unde 
nici măcar un fir de iarbă nu părea să găsească umezeală 
suficientă. Peste tot zăceau pietroaie de toate formele şi de 
toate mărimile, răzlețe şi sparte, sau adunate în morman. 
Dădea impresia că în vremuri străvechi se surpase pe aici un 
tunel natural. 

În mijlocul acestor pietroaie era greu să găseşti o urmă 
continuă. Numai din loc în loc, câte o piatră deplasată sau 
zgâriată de o copită arăta că pe-aici trecuseră trampiii. 
Winnetou arătă cu mâna înainte şi zise: 

— Peste două ore ajungem acolo unde bolovâănişul ăsta 
duce în jos, spre Valea-Cerbilor, întinsă şi verde. Noi însă 
cotim spre stânga. Old Shatterhand şi Old Firehand să 
descalece, să-şi dea caii în seama altora şi să rămână la urmă 
ca să şteargă eventuale urme lăsate de noi; aşa utahii n-or să 
observe că am luat-o în altă direcţie. 

O porni spre stânga, printre bolovani. Cei doi vânători 
făcură cum le spusese şi nu încălecară decât după ce toată 
ceata se depărtase destul de mult de drumul direct. Apaşul 
dovedi că avea o memorie neasemuită a locurilor. Părea să 
cunoască fiecare bolovan, fiecare stânca, fiecare pantă şi 
cotitură în acest labirint în care mai fusese o singură dată cu 
ani în urmă. 

Urcuşul era greu, pe un povârniş abrupt, până ce 
ajunseră pe un platou sterp şi larg. Peste acesta trecură în 
galop. Soarele scăpătase în spatele Munţilor Stâncoşi când 
ajunseră la marginea platoului. Apaşul opri ceata, arătă 
înainte şi zise: 

— La vreo cinci sute de paşi de aici e o prăpastie cu un 
perete de stânca drept, ce cade în jos vertical ca o picătură 
de apă; în partea din faţă e la fel; dar între ele se află Valea- 
Cerbilor, cu apă bună şi păduri bogate. Nu are decât o singură 
intrare cunoscută, aceea la care am renunţat şi de asemenea 
o singură ieşire, care duce în sus, spre Lacul de Argint. Old 
Shatterhand şi cu mine am găsit însă din întâmplare o altă 
cale de acces. Am să v-o arăt. 

Se apropie de marginea prăpastiei. Acolo zăceau bucăți 
de-stânca aşezate parcă anume ca un parapet, ca să nu cazi 
în adâncurile înfricoşătoare. Dispăru printre două din aceste 
stânci prăbuşite, iar ceilalţi îl urmară unul câte unul. 

Curios lucru, aici se deschidea o potecă. În dreapta 
prăpastia căscată, în care voiau să coboare; poteca însă 
ducea la stânga, în mijlocul stâncăriei şi atât de iute cobora, 
încât era preferabil să se dea jos de pe cai şi să-i conducă. 
lmensitatea aceasta de stânca era crăpată şi această 
crăpătură de sus în jos mergea în zigzaguri. Bolovani şi 
grohotiş curseseră la vale în urma cataclismului ce avusese 
loc cândva, umplând fundul crăpăturii în aşa fel, încât există 
un sol ferm pe care se putea păşi fără frică. 

Deşi drumul era atât de abrupt, nici caii nu riscau să 

alunece, fiindcă nu se umbla pe pietre netede, ci mai mult pe 
grohotiş stabil. Pe măsură ce coborau, se făcea tot mai 
întuneric. Old Firehand o aşezase pe Ellen Butler pe calul lui şi 
mergea alături, ţinând-o şi sprijinind-o. Li se părea că tot 
coboară de ore întregi, când în cele din urmă panta se curmă 
dintr-o dată, solul deveni neted şi crăpătura în stâncă se lărgi, 
formând ca o sală fără acoperiş. Aici Winnetou se opri şi zise: 

— Am ajuns aproape în vale. Rămânem aici până ne va 
permite întunericul să trecem pe lângă utahi. Duceţi caii mai 
încolo, unde au apă şi puneţi căluşuri prizonierilor, ca să nu 
strige cumva. 

Winnetou luă câţiva vânători cu el ca să le arate locurile, 
în faţă, unde încăperea aproape se închidea, se afla o ieşire 
îngustă ce permitea să treacă abia doi oameni unul lângă 
altul. Acest coridor cobora iarăşi, dar nu până departe. După 
câteva cotituri, se pomeniră în faţa unei perdele dese, 
naturale, făcută din plante agăţătoare. Winnetou dădu 
această perdea puţin în lături şi atunci văzură în imediata lor 
apropiere, pădurea, copac lângă copac, toţi înalţi, cu 
trunchiuri groase, cu frunziş atât de bogat, încât lumina 
amurgului nu mai pătrundea prin el. 

Winnetou intră în pădure să iscodească. Întorcându-se, îi 
anunţă: 

— Puțin mai la dreapta, spre nord, ard mai multe focuri 
printre copaci; acolo poposesc deci utahii. Înspre vale e 
întuneric. Trebuie să mergem într-acolo. Poate că n-au pus 
străji în partea aceea. Sau cel mult doi-trei oameni de pază, la 
intrarea Văii-Cerbilor. Pe aceştia îi facem inofensivi cu 
uşurinţă, deci am putea părăsi valea fără primejdie dacă n-ar 
fi „colonelul” roşcat pe acolo. Trebuie să aflăm neapărat ce e 
cu el. De aceea am să mă furişez cu Old Shatterhand şi Old 
Firehand pe la focuri, îndată ce va fi complet întuneric. 

Peste două ore, cei trei porniră în recunoaştere. Să 
furişară cu prudenţă prin pădure. Nu se auzea nimic, nu se 

vedea nimic. Focurile ardeau destul de departe; erau foarte 
multe; din numărul lor mare se putea trage concluzia că se 
află o mulţime cu totul neobişnuită de utahi în tabără. 

Cei trei înaintară mereu, de la copac la copac; Winnetou 
mergea în frunte. Pe măsură ce se apropiau de focuri, le 
venea tot mai uşor să-şi îndeplinească misiunea, căci, 
uitându-se spre flăcări, putea zări tot ce se mişca sau stătea 
neclintit în faţa lor. Mergeau pe marginea din dreapta a văii. 
Focurile se aflau mai spre mijlocul ei. Se vede că pieile-roşii 
nu se încredeau în soliditatea blocului de stâncă. Dovadă că 
se desprindeau uneori bucăţi din el, era că în jur zăceau o 
mulţime de bolovani care căzuseră, doborând copacii în calea 
lor şi înfigându-se adânc în pământ. Cei trei bărbaţi înaintau 
repede. În curând se aflau în dreptul primelor focuri. Mai spre 
stânga ardea, cu flăcări mari, un alt foc, izolat de celelalte. 
Acolo şedeau cinci căpetenii, fiecare având pene de vultur în 
păr. 

Unul dintre ei tocmai se ridica. Scosese tunica de război 
Şi i se vedea bustul gol, care, la fel ca şi obrajii şi braţele, era 
acoperit de vărgături groase de vopsea de un galben ţipător. 

— T'ab-waghare  (Soare-Galben) — şopti Winnetou. E 
căpetenia utahilor-Capote şi are o putere de urs. Uitaţi-vă la 
corpul lui! Ce muşchi mari şi puternici şi ce piept lat! 

Căpetenia făcu semn unui alt conducător utah, care se 
sculă de asemenea. Acesta era mai înalt decât primul şi 
probabil nu mai puţin puternic. 

— Asta e  Tsu-în-kuts  (Patru-Bizoni) — spuse Old 
Shatterhand. Poartă acest nume fiindcă a omorât pe vremuri 
patru bizoni cu patru săgeți. 

Cele două căpetenii schimbară câteva cuvinte, apoi se 
îndepărtară din preajma focului. Poate că se duceau să 
controleze strajă. Ocolind focurile celelalte, se apropiară mai 
mult de peretele de stâncă. 

— Ah! făcu Old Firehand. Trec foarte aproape de noi. Ce 

zici, Shatterhand, să-i răpim? 

— De vii? 

— Fireşte! 

— Asta ar fi o lovitură! Repede, la pământ; tu îl iei pe 
primul, iar eu pe al doilea. 

Cei doi utahi se apropiau. Mergeau unul după altul. 
Atunci, deodată, se iviră în spatele lor doi oameni — urmară 
două lovituri ca de măciucă, date cu pumnii şi indienii căzură 
doborâţi la pământ. 

— Bravo! şopti Old Firehand. Pe ăştia i-am prins. Acum 
hai cu ei repede în ascunzişul nostru. 

Fiecare îl luă în spinare pe cel pe care-l doborâse. 
Winnetou urma să-i aştepte, apoi cei doi se duseră în grabă 
spre încăperea ascunsă printre stânci. Acolo lăsară prizonierii 
în seama celorlalţi, ca să-i lege şi să le pună căluşuri şi se 
întoarseră la Winnetou. Îl găsiră în acelaşi loc. Nu era atât de 
important acum să asculte ce vorbesc cele trei căpetenii 
rămase, ci mai degrabă să descopere unde se afla „colonelul” 
roşcat cu banda lui. De aceea trebuia cercetată toată valea. 
Cei trei bărbaţi cutezători păşiră deci înainte, tot de-a lungul 
peretelui de stâncă, lăsând în stânga lor focurile. 

Înspre partea unde ardeau focurile vedeau bine, dar în 
faţa lor era întuneric; se impunea deci să fie cât mai prudenti. 
Când nu ajungeau ochii, se foloseau de mâini, înaintând cu 
ajutorul pipăitului. Ca de obicei, Winnetou se furişa în fruntea 
lor. Deodată se opri şi scoase un „uf” abia auzit, dar speriat. 
Se opriră şi ceilalţi, trăgând cu urechea. Cum nu se auzea 
nimic, Old Firehand întrebă în şoaptă: 

— Ce e? 

— Un om — răspunse apaşul. 

— Unde? 

— Aici, în faţa mea, în mâna mea. 

— Ţine-l bine! Să nu-l laşi să strige! 

— Nu mai poate striga, e mort. 

— L-ai strâns de gât? 

— Era mort; e legat de un stâlp. 

— Dumnezeule! De stâlpul schingiuirii? 

— Da. Îi lipseşte scalpul; trupul îi e plin de răni... E rece şi 
mâinile mele sunt pline de sânge. 

— Atunci albii au murit, iar aici e locul schingiuirii. Hai să 
căutăm prin jur! 

Cercetară locul orbecăind şi pipăind cu mâinile şi găsiră 
în mai puţin de zece minute vreo douăzeci de cadavre 
groaznic mutilate, legate de trunchi de copac şi de pari. 

— Înfiorător! gemu Old Shatterhand. Credeam că-i mai 
pot salva pe oamenii ăştia, cel puţin de asemenea chinuri. De 
obicei indienii aşteaptă până a doua zi; da astă dată n-au mai 
zăbovit. 

— Şi planul, desenul! zise Old Firehand. Acum s-a 
pierdut! 

— Încă nu. Avem în mână căpeteniile prinse. Poate că 
reuşim să facem un schimb: desenul pentru eliberarea lor. 

— Dacă mai există şi nu a fost cumva distrus. 

— Distrus? Nu prea cred. Pieile-roşii s-au învăţat să-şi 
dea seama de importanţa unor asemenea hârtii. Nu fi deci 
îngrijorat deocamdată. De altfel, ştiu acum de ce i-au omorât 
pe albii ăştia în grabă. 

— Ei, de ce? 

— Ca să facă loc pentru noi. Sosirea noastră a fost 
anunţată. Prin urmare, se aşteaptă să venim sigur mâine 
dimineaţă şi dacă nu venim atunci, or să trimită iscoade după 
noi. 

— Solii trimişi ca să anunţe sosirea noastră vor fi fiind 
aici — zise Winnetou — dar utahii-Yamba încă nu. 

— Nu, ei n-au sosit încă. Probabil că a durat câteva ore 
până să îndrăznească să treacă de locul unde am poposit să 
se angajeze în strâmtoare. Poate că vin abia mâine 
dimineaţă, de vreme ce ultima parte a drumului e greu de 

făcut, mai ales noaptea... Ascultaţi! Vin într-adevăr! Ei sunt! 

Mai în sus de locul în care stăteau, se auziră strigăte 
voioase în gura mare, la care răspunseră alte strigăte dinspre 
vale. Utahii-Yamba veniseră în pofida drumului greu şi al 
întunericului. Cei din tabără scoaseră crengi aprinse din foc şi 
alergară înaintea noilor veniţi. Pădurea se umplu de lumini şi 
de agitaţie, aşa că cei trei erau expuşi primejdiei de a fi 
observați. 

— Trebuie să plecăm — zise Old Firehand. Dar pe unde 
să trecem? Mişună peste tot. 

— Ne suim în copaci — răspunse Old Shatterhand. În 
frunziş putem să aşteptăm până s-o potoli agitația. 

— Bine, deci, hai sus! A, Winnetou s-a şi suit! 

Într-adevăr, apaşul nu stătuse să mai întrebe: se 
prinsese de o cracă, se săltase şi acum se ascundea în 
frunziş. Ceilalţi îi urmară exemplul, cățărându-se în copacii 
vecini. 

La lumina focurilor şi torţelor îi văzură acum venind pe 
utahii Yamba. Aflând că peste douăzeci de albi fuseseră 
schingiuiţi de moarte, aceştia crezură că sunt cei căutaţi de ei 
şi cerură să-i vadă. Fură conduşi cu făclii în locul schingiuirii şi 
acum celor trei ascunşi în copaci li se înfăţişă o privelişte 
îngrozitoare, ca o viziune de coşmar şi mai fantastică în 
lumina incertă şi pâlpâitoare a flăcărilor. Utahii-Yamba 
constatară că nu erau cadavrele celor pe care ar fi vrut să-i 
găsească şi, de furie, se înverşunară asupra lor într-un fel de 
nedescris. Noroc că scena nu dură mult: ea luă sfârşit într-un 
mod neprevăzut. 

Din capătul de jos al văii răsună un țipăt prelung, un 
țipăt care nu se poate uita dacă l-ai auzit vreodată; era 
vaietul de moarte al unui om. 

— Uf! strigă, speriată, una dintre căpetenii care stătea 
sub copacii în care erau ascunşi. Ce-a fost asta? Soarele- 
Galben şi Patru-Bizoni sunt pe-acolo! 

Se mai auzi un țipăt asemănător, apoi răsunară mai 
multe focuri de armă. 

— Navajoşii!  Navajoşii! strigă căpetenia. Winnetou, 
Shatterhand şi Firehand i-au ademenit încoace ca să se 
răzbune! Sus, voi, războinicilor! Aruncaţi-vă asupra clinilor! 
Nimiciţi-i! Lăsaţi caii aici şi luptaţi pe jos, printre copaci! 

Timp de câteva clipe se făcu o mare învălmăşeală; toţi 
alergau să-şi ia armele; aruncară în grabă lemne pe focuri, ca 
să lupte la lumină; toţi strigau şi zbierau; pădurea răsuna de 
urlete de război. Focuri de armă pocneau tot mai aproape. 
Războinicii străini se furişau de la un copac la altul, fulgerând 
din ţevile de puşcă. 

Utahii ripostară, întâi câte unul, pe ici pe colo, apoi uniţi 
în grupuri, spre a fi în stare să reziste. Nu se formă un câmp 
de bătălie propriu-zis şi general, afară de cazul că am vrea să 
denumim aşa toată valea; ci se încinse o bătălie năprasnică în 
jurul fiecărui foc. 

Erau într-adevăr navajoşii. Voiseră să-i atace pe utahi 
prin surprindere, dar nu se pricepuseră să-i scoată din luptă 
pe paznicii de la intrarea văii fără ca aceştia să poată striga. 
Ţipătul lor de moarte dăduse alarma şi acum aveau de luptat 
corp la corp, aşa că nu avantajul obţinut prin surprindere 
avea să mai fie decisiv, ci vitejia şi numărul războinicilor. 

Se vădi în curând că utahii aveau superioritatea 
numerică. Pe lângă asta, cunoşteau mai bine regiunea decât 
duşmanii lor, aşa că, deşi aceştia se ţineau tare, îi. Siliră, cu 
încetul, să dea înapoi tot mai mult. Se duceau lupte de la 
distanţă şi corp la corp, cu armele de foc, cu cuţitele şi cu 
tomahawkurile. Pentru cei trei privitori ascunşi, era un 
spectacol extrem de fascinant: să vezi nişte sălbatici luptând 
cu sălbatici, pe viaţă şi pe moarte! Într-un loc se încăierau doi 
urlând fioros; dincolo se măcelăreau alţii într-o tăcere 
diabolică; cum cădea unul, învingătorul se aruncă pe el ca să- 
i ia scalpul, pentru a şi-l pierde poate pe-al său în clipa 

următoare. 

Din cele trei căpetenii care mai rămăseseră în jurul 
focului, două luptau în rând cu ceilalţi, pentru a-şi îmboldi 
războinicii prin pilda lor. A treia căpetenie stătea cu spatele 
rezemat de un copac, în apropierea focului, urmărea lupta cu 
ochi ageri şi dădea ordine în dreapta şi-n stânga, urlându-le 
din răsputeri. Era comandantul suprem, în mâinile căruia se 
uneau firele acţiunii de apărare. Chiar şi când navajoşii erau 
siliţi să tot bată în retragere, el rămase în continuare la locul 
lui. 

Bătălia se îndepărta tot mai mult. Acum era momentul 
pentru cei trei martori involuntari să se pună la adăpost sigur. 
Calea spre ascunzişul lor era liberă. Coborâră din copaci. 
Căpetenia utahilor tot mai stătea pe-acolo. Zarva bătăliei 
venea din depărtare. 

— Acum, hai înapoi! zise Winnetou. Mai târziu or să 
aprindă focuri de triumf, atunci va fi prea târziu. 

— Luăm căpetenia asta cu noi? întrebă Old Shatterhand. 

— Da. Am să mă... 

Se întrerupse uluit. Căci din întuneric ieşi iute ca fulgerul 
un omuleţ slăbuţ, care mergea şontăc-şontăc, ridică puşca 
deasupra capului şi, dintr-o singură lovitură dată cu patul 
puştii bine dirijată, dobori căpetenia. Apoi îl apucă pe indian 
de ceafă şi-l târî după el, dispărând în întuneric. Între timp se 
auziră din gura lui, nu prea tare, dar aşa că se înțelegeau, 
următoarele cuvinte: 

— Ce poate un Old Shatterhand şi un Old Firehand, 
putem şi noi, saxonii, în mare parte! 

— Hobble-Frank! zise Old Firehand. Omuleţul e nebun! 
Trebuie să ne luăm repede după el, să nu facă vreo prostie! 

— Nebun? Dar de loc! replică Old Shatterhand. E hazliu 
de tot, mititelul; dar are o inimă vitează şi nu e de loc 
uşuratic. M-am apucat să-l formez ca westman şi pot să spun 
că-mi dă cea mai vie satisfacţie. 

Se luară în grabă după omuleţul îndrăzneţ, prin întuneric. 
Ajunseră aproape de intrarea ascunzişului, când, drept în faţa 
lor, răsună un foc de armă. Îndată după aceea, se auzi râsul 
mititelului: 

— Cap sec ce eşti! Uită-te şi tu încotro tragi! Dacă vrei să 
mă nimereşti, de ce tragi spre lună? Ţine-ţi ce ţi se cuvine şi 
noapte bună! 

Un pocnet ca de lovitură puternică, apoi se făcu linişte. 
Cei trei înaintară şi dădură peste Frank. 

— Înapoi! strigă acesta. Aici se trage şi se înjunghie! 

— Stai, nu trage, noi suntem! îl preveni Old Shatterhand. 

— Să-i mulţumiţi lui Dumnezeu că v-a pus să deschideţi 
gura! Dacă nu vă recunoşteam după voce, zău că vă făceam 
ciur! 

— De ce ai ieşit din ascunziş? întrebă Old Shatterhand. 

— Numai grijă de dumneavoastră m-a făcut să-mi pun 
zalele. Abia plecaserăţi, că s-a iscat un scandal de parc-ar fi 
nimerit cimbrii drept printre teutoni. După aia au dat drumul 
la pocnete de puşcă şi mi s-a făcut tare frică pentru 
dumneavoastră. Aşa că am luat puşca şi m-am strecurat pe 
afară, fără ca ceilalţi să observe ceva pe întunecimea asta din 
Egipet. Se trăgea prin partea stângă; dumneavoastră voiaţi 
să vă duceţi înspre dreapta; am luat-o prin urmare şi eu spre 
dreapta. Pe acolo stătea căpetenia aia rezemată de copac ca 
un buştean pus la murat. Asta m-a înfuriat, aşa că i-am tras 
una verticală, de s-a întins pe jos orizontal. Bineînţeles că 
voiam să-l pun repede la adăpost şi l-am târât după mine, dar 
era totuşi cam greu, aşa că m-am aşezat oleacă pe corpusul 
lui să mă odihnesc. Atunci s-a apropiat tiptil un franctiror din 
ăştia roşii şi a pus arma la ochi; am dat-o la o parte şi glonţul 
a zburat spre Calea lactee; eu însă l-am culcat cu ajutorul 
patului de puşcă lângă căpetenie. Ce să facem acum cu tipii? 
Eu singur nu pot să-i car. 

— Las' că te ajutăm noi. Hai repede, să intrăm! Nu se 

mai aud împuşcături în vale şi ne putem aştepta ca utahii să 
se întoarcă. 

Cei doi indieni fără cunoştinţă fură transportaţi în 
ascunziş: apoi fură legaţi şi prevăzuţi cu căluşuri, ca şi ceilalţi. 

Da, utahii se întorceau victorioşi. Aprinseră o sumedenie 
de focuri şi cu ajutorul crengilor aprinse cercetară toată 
pădurea, căutându-şi morţii şi răniții. Navajoşii îi luaseră pe ai 
lor, aşa cum e obiceiul la indieni. La fiecare mort pe care-l 
găseau, izbucneau în bocete şi urlete de furie. Adunară 
trupurile la un loc, spre a le face o înmormântare cu onorurile 
cuvenite. Lipseau cele trei căpetenii şi se presupunea că 
fuseseră făcute prizonieri de navajoşi. Descoperirea aceasta 
provocă alte urlete de furie care umplură pădurea de vuietul 
lor. Cele două căpetenii rămase chemară războinicii de vază 
la o consfătuire, în cursul căreia se ţinură discursuri 
mânioase, în gura mare. 

Auzind acestea, Winnetou avu ideea să se mai furişeze o 
dată afară, spre a afla ce aveau să hotărască utahii. Nu era 
greu. Indienii erau convinşi că sunt singurii oameni prezenţi, 
aşa că nu li se părea necesară prudenţa. Navajoşii n-aveau să 
se întoarcă după atacul respins, iar pentru cazul că s-ar fi 
întors totuşi, erau postate străji la intrarea de jos a văii. Că în 
mijlocul ei se aflau şi alţi duşmani, încă mult mai primejdioşi 
decât navajoşii, nici nu bănuiau. Astfel, Winnetou auzi tot ce 
aveau să întreprindă. 

Voiau să-şi îngroape morţii încă în aceeaşi noapte; 
cântecele de jale puteau fi amânate pentru altă dată. Acum 
totul era să elibereze înainte de toate căpeteniile prinse. Asta 
era chiar şi mai important decât să aştepte până mâine 
sosirea lui Winnetou şi a tovarăşilor săi... Cum aceştia voiau 
să se ducă la Lacul de Argint, trebuiau să cadă neapărat în 
mâinile utahilor. De aceea urma să se facă toate pregătirile 
necesare pentru a porni în zori în expediţia de urmărire. 

După ce auzise acestea, Winnetou se retrase încet şi cu 

prudenţă. Sosind în apropierea ascunzişului, văzu câţiva cai 
stând prin apropiere. Aceştia se speriaseră în timpul luptei şi 
o luaseră razna. Atunci apaşul îşi aminti că noii prizonieri, trei 
căpetenii şi un războinic, trebuiau transportaţi şi ei. Deci 
aveau nevoie de cai. Nu se afla nimeni în apropiere. Caii nu 
se speriau de el, fiindcă era indian. Luă pe unul de frâu şi-l 
conduse în ascunziş. Old Firehand, care şedea după perdeaua 
de plante agăţătoare, îl luă în primire. În felul acesta mai 
aduse încă trei; caii fornăiau încetişor, dar Winnetou îi linişti 
cu uşurinţă. 

În ascunziş, nimeni nu se plictisea. Erau atâtea de 
povestit şi de ascultat! Hobble-Frank se aşezase, fireşte, în 
bezna cea mai adâncă, lângă vărul şi prietenul său înainte nu 
se mişca de lângă grăsanul Jemmy şi, în pofida tuturor 
dezbinărilor aparente, fusese trup şi suflet cu el. De când îl 
regăsise însă pe vărul său de la Altenburg, lucrurile se 
schimbaseră. Droll nu ţinea să pară mai învăţat decât Frank 
şi-l lăsa să vorbească fără a-i corecta vreodată spusele; acest 
lucru îl apropie şi mai mult de el. Tot lângă Frank, pe partea 
cealaltă, şedea lordul, care-l întrebă, entuziasmat de fapta lui 
vitejească: 

— Nu mi-aţi lua-o în nume de rău dacă v-aş oferi o mică 
amintire? 

Îi puse în mână una dintre puştile lui de lux. Frank i-o 
dădu înapoi, zicând: 

— la ascultați, my lord, să lăsăm glumele! Vreţi într- 
adevăr să  concediaţi această puşcă din serviciul 
dumneavoastră? 

— Da — răspunse englezul. 

— Şi să mi-o daţi mie? 

— Da, da! 

— Atunci daţi-o încoace, repede, daţi-o încoace, până nu 
regretaţi! Amăgirea e scurtă ca Jemmy, dar regretul e lung ca 
Davy, cum cântă poetul Freiligrath. Această puşcă e 

proprietatea mea, proprietatea mea inalterabilă! E ca şi cum 
ar fi venit astăzi moş Crăciun! Sunt nebun de bucurie! Sunt 
copleşit! My /ord, dacă o să aveţi nevoie cândva de un prieten 
bun, care să treacă prin foc şi sabie pentru dumneavoastră, 
n-aveţi decât să fluieraţi, mă voi prezenta în aceeaşi clipă. 
Cum să vă mulţumesc? Vreţi o strângere de mână, o sărutare 
sau o îmbrăţişare? 

— O strângere de mână ajunge. 

— Bine. Tu /a vulu:, Anton! Poftim mâna mea! Vă rog s-o 
strângeţi şi strângeţi-o mereu, cât poftiţi şi cât vă place. V-o 
pun la dispoziţie de acum înainte zilnic, de câte ori n-am eu 
însumi nevoie de ea, căci recunoştinţa e o podoabă şi nu sunt 
lipsit de această podoabă. Droll, vere din Altenburg, ai auzit 
ce mi-a hărăzit norocul cu toată stima pe ziua de azi? 

— Da — răspunse Droll. Dacă tu n-ai fi tu, te-aş invidia, 
dar pentru că eşti prietenul şi vărul meu, mă bucur din inimă 
pentru tine. Felicitări! 

Cum pentru ziua următoare se aşteptau la eforturi 
deosebite, traseră la sorţi ordinea străjilor şi apoi încercară să 
adoarmă, dar multă vreme nu prea reuşiră. Abia după miezul 
nopţii îi toropi somnul, dar se sculară cum miji de ziuă, fiindcă 
plecarea indienilor se petrecu cu mare zarvă. În curând nu se 
mai afla nici un utah în vale. Puteau părăsi ascunzişul. 

În primul rând, postară străji la intrarea şi ieşirea văii, 
pentru a fi în siguranţă în timp ce o cercetau cu de- 
amănuntul. Găsiră un mormânt colectiv, făcut doar din 
bolovani adunaţi grămadă peste cadavre. Mai găsiră şi câţiva 
cai morţi, loviți de gloanţe rătăcite. Drumul spre Lacul de 
Argint trecea peste regiuni pustii, dacă voiau să evite 
întâlnirea cu utahii. Pentru acele zile, caii împuşcaţi erau 
bineveniţi. Westman-ul nu e mofturos; se satură şi cu carne 
de cal când nu are altceva mai bun. De altfel, când e 


1 E vorba de celebrul citat din Molière: „Tu l'as voulu, Georges Dandin!”, 
(tu ai vrut-o). 

oaspetele indienilor, i se serveşte adesea friptură de câine 
îngrăşat, ca ospăț de gală. Luară deci părţile cele mai bune 
de mâncat, le împărţiră şi aprinseră câteva focuri pentru ca 
fiecare să-şi frigă partea sa şi s-o ducă cu el astfel 
conservată. 

După plecarea utahilor, li se luaseră prizonierilor 
căluşurile din gură. Când însă cerură să fie repuşi în libertate, 
li se spuse scurt că limbajul de semne din „Pădurea apei” 
fusese descifrat şi că, prin urmare, nu vor fi încă eliberaţi. 
Atunci tăcură. 

Ce mai rămăsese de făcut era să examineze albii ucişi. 
Muriseră în chinuri groaznice. Bărbaţii care priveau cadavrele 
văzuseră şi trecuseră prin multe, dar se înfiorară totuşi 
văzând trupurile pline de răni şi membrele sfârtecate ale 
morţilor. Tramp-ii culeseseră ceea ce semănaseră. Cea mai 
cumplită soartă o avusese „colonelul”: era legat de par cu 
capul în jos. Ca şi tovarăşii lui, era complet dezbrăcat; indienii 
îşi împărţiseră hainele între ei, căci nu rămăsese pe aici nici 
un fel de îmbrăcăminte. Desenul furat dispăruse; dacă nu 
reuşeau să-l ia înapoi de la utahi, mai rămânea o speranţă 
foarte slabă, aceea că cei doi „urşi” vor fi dispuşi să 
destăinuiască secretul. 

Luară cadavrele de pe pari, le culcară unul lângă altul şi 
le acoperiră cu pietre. Apoi porniră, conduşi de Winnetou, pe 
o cale ocolită, spre Lacul de Argint. 

15. Lacul de Argint 


Peste câteva zile, pe când se apropiau de telul 
obositoarei lor expediţii călare, li se oferi privirilor o privelişte 
impunătoare. Călăreau printr-un defileu ce urca domol, 
mărginit de o parte şi de alta de blocuri de stâncă imense, ce 
se înălţau, sclipind în toate culorile, luându-ţi aproape 
vederea. Piramide colosale de gresie se ridicau spre cer, 
alăturate sau stând una în faţa şi în spatele celeilalte ca nişte 
culise şi prezentând stratificaţii şi etaje felurit colorate. Uneori 
coloşii formau ziduri întregi, verticale şi netede; alteori 
semănau prin multiplele lor muchii, vârfuri şi colţuri ieşite în 
afară şi cu mulţimea lor de pilaştri, cu nişte cetăţi. Soarele 
era sus pe cer, trimiţându-şi razele oblic peste aceste formaţii 
geologice măreţe şi dând o strălucire de nedescris bogăției 
lor de culori. Unele stânci aveau un luciu mat, albastru ca 
cerul, altele erau de un roşu-auriu; printre ele se aflau straturi 
galbene, măslinii şi roşietice ca arama, în timp ce brăzdăturile 
adumbrite erau de un vânăt intens. Dar tot fastul acesta, ce 
putea impresiona privitorul până la lacrimi, era mort; îi lipsea 
viaţa, mişcarea. Nici o picătură de apă nu curgea printre 
stânci; nici un fir de iarbă nu găsea hrană pe acest sol şi pe 
pereţii de stânca pustii nu se zărea nici o ramură înverzită, 
nici o singură frunză, care să-ţi odihnească ochiul cu verdele 
său. 

Dar că uneori era apă pe aici şi chiar în cantităţi 
impresionante, o dovedeau urmele ei săpate în piatră, uşor 
de recunoscut pe ambele laturi. În acele anotimpuri, tot 
defileul, acum secetos, era albia unui curs de apă care-şi 
vărsa puhoaiele spumegând în Colorado. Atunci defileul era 
închis săptămâni de-a rândul pentru orice picior de om şi nici 
cel mai îndrăzneţ westman sau indian n-ar fi cutezat să se 
încredinţeze valurilor într-un canoe fără stabilitate şi fragilă. 

Fundul defileului consta prin urmare dintr-un strat gros 
de pietre rotunjite de frecuş, iar spaţiul dintre ele era umplut 
cu nisip. Aşadar, era un drum anevoios, căci pietrele rotunde 
alunecau la fiecare pas pe sub copitele cailor, obosind 
animalele aşa de tare, încât călăreţii se vedeau siliţi să 
oprească din când în când, ca să le lase să se odihnească. 

Old Firehand, Old Shatterhand şi Winnetou călăreau în 
frunte. Cel dintâi examina regiunea cu o atenţie cu totul 
deosebită. Într-un loc unde doi pilaştri colosali de stâncă se 
sprijineau unul de altul la o anumită înălţime în sus, lăsând 
între ei mai jos un spaţiu liber, larg de cel mult zece picioare, 
dar care se îngusta încă înspre interior, îşi opri calul şi 
contemplă locul acela cu priviri scrutătoare, apoi zise: 

— Mi se pare că prin locul ăsta am ieşit atunci, după ce 
am descoperit vina. Dar să vedem, s-ar putea să mă înşel. 

Voia să descalece ca să cerceteze; dar apaşul o luă 
călare spre strunga dintre stânci, spunând în felul său calm şi 
hotărât: 

— Fraţii mei să vină după mine, căci de aici porneşte o 
cărare care ne scurtează calea cu mult. E şi mai uşoară 
pentru căi decât grohotişul de defileu. 

— Cunoşti  despicătura asta? întrebă Old Firehand 
surprins. 

— Da. Se mai îngustează, dar pe urmă se lărgeşte mult, 
aşa că nu dăm într-o strungă, ci ajungem pe un bloc de 
stânca neted, ca o tăblie uriaşă, uşor înclinată, care urcă 
domol. 

— Exact, exact! Prin urmare, ăsta e locul pe care-l ştiu. 
Tăblia asta se ridică mereu, cam la câteva sute de picioare. Şi 
ce urmează după aceea? Ştii cumva? 

— De la muchia de sus a tăbliei se lasă brusc la vale, 
într-o prăpastie adâncă, al cărei fund e ca o căldare mare şi 
rotundă, iar de acolo porneşte un defileu îngust şi 
întortocheat care duce până sus, în valea largă şi frumoasă a 

Lacului de Argint. 

— Şi asta corespunde întocmai. Ai găsit cumva în 
această căldare ceva curios? 

— Nu, nu e nimic de găsit acolo, nici apă, nici iarbă, nici 
animale. Nici măcar o găză sau o furnică nu trece peste piatra 
veşnic uscată. 

— Ei, atunci am să-ţi arăt că se găseşte totuşi ceva, ceva 
mult mai preţios decât iarba şi apa. 

— Te gândeşti la filonul de argint pe care l-ai descoperit? 

— Da. Din pricina acestei căldări stâncoase am întreprins 
acest lung drum călare. Să mergem deci, să cotim pe-aici. 

Intrară printre stânci unul câte unul, căci nu încăpeau doi 
deodată. În curând, însă pereţii de stâncă se deschideau tot 
mai mult; pilaştrii uriaşi se dădeau în lături şi apoi avură în 
faţa lor un imens triunghi neted de piatră, aşezat ca un vârf 
spre defileu şi ridicându-se domol, ca un acoperiş uşor 
înclinat, printre pereţi de stânca tot mai îndepărtați, până la 
muchia de sus care forma o linie perfect dreaptă, puternic 
profilată pe cerul albastru. 

Urmau să urce călare până acolo. Era ca şi cum caii ar fi 
trebuit să se suie pe un acoperiş imens, dar panta nu era 
prea înclinată, aşa că nu oferea greutăţi de neînvins. Trecu 
totuşi cam o oră până să ajungă sus şi acum se aşternea în 
faţa călăreţilor, spre vest, o vastă întindere stâncoasă, al 
cărei prim-plan îl forma căldarea adâncă despre care 
vorbiseră Old Firehand şi Winnetou. Din căldare pornea înspre 
sud o linie întunecată; aşa se vedea de sus. Erau cheile prin 
care se ajungea din căldare la Lacul de Argint. 

Acum urma coborâşul. Panta era foarte abruptă, 
descălecară deci. Unele locuri erau chiar periculoase. 
Prizonierii fuseseră bineînţeles dezlegaţi la picioare ca să 
umble şi ei pe jos. Când ajunseră în vale şi toţi încălecară, li 
se legară din nou picioarele. 

Old Firehand dorea să arate tovarăşilor săi filonul găsit. 

Dar utahii nu trebuiau să afle de existenţa lui. De aceea Îi 
duseră o bucată de drum înainte, în defileu, lăsându-i cu 
câţiva rafteri care să-i păzească. Ceilalţi nici nu mai 
încălecaseră. Vestea că se aflau în locul de mult dorit produse 
o mare agitaţie printre ei. 

Căldarea avea un diametru de cel puţin o milă engleză. 
Fundul ei era nisipos, presărat cu pietre tocite, de mărimea 
cel mult a unui pumn de bărbat. Inginerul Butler îşi plimbă 
privirea cercetătoare în jur, apoi zise: 

— E posibil să dăm aici peste zăcăminte bogate. Dacă 
există într-adevăr un metal preţios pe-aici, atunci e de 
presupus că se află în cantităţi importante. Această 
adâncitură imensă s-a format prin acţiunea apelor, timp de 
secole. Coborând prin cheile acelea dinspre sud, apele au 
format un vârtej, neputându-se scurge nicăieri şi acesta a ros 
din stânca şi a smuls bolovani, pe care i-a tocit până s-au 
făcut pietriş şi nisip. Pământul pe care stăm s-a format apoi 
prin sedimentări succesive şi trebuie să conţină metale 
spălate din roci, care fiind mai grele, s-au aşezat mai la fund, 
aşa că se află pe sub nisip. Dacă săpăm până la o adâncime 
de câţiva coţi, se va vădi dacă expediţia noastră e încoronată 
de succes sau nu. 

— Nu e nevoie să săpăm. E destul să constatăm că 
malurile acestui fost ochi de apă conţin metalul căutat 
— răspunse Old Firehand. 

— E adevărat. Dacă există argint în povârnişuri, atunci şi 
fundul căldării e înţesat de argint. 

— Atunci veniţi! Am să vă aduc dovada. 

Old Firehand se duse drept spre un anumit loc. Ceilalţi îl 
urmară, într-o aşteptare febrilă. 

— Vere, am bătăi de inimă — îi mărturisi Hobble-Frank lui 
Droll. Dacă găsim argint pe-aici, îmi umplu buzunarele şi mă- 
ntorc apoi acasă, în Saxonia. Acolo îmi clădesc o aşa-zisă vilă 
pe malul drăgălaş al Elbei şi scot capul pe fereastră de 

dimineaţă până seara, ca să arăt oamenilor ce tip distins şi 
formidabil am devenit. 

— lar eu — răspunse Droll — îmi cumpăr o fermă cu 
douăzeci de cai şi optzeci de vaci şi nu mai fac altceva decât 
brânză de vaci şi de capră. Că asta se caută mai ales prin 
regiunea Altenburgului. 

Old Firehand ajunsese lângă peretele de stâncă, aici ros 
de ape şi fărâmiţat pe alocurea. Scoase o piatră care se 
desprinse uşor, încă una şi apoi mai multe. Se ivi o 
deschizătură care fusese astupată cu acele pietre. Această 
adâncitură se făcuse pe cale naturală, dar fusese lărgită de 
mâna omului, lucru ce se cunoştea limpede Old Firehand 
băgă mâna înăuntru, spunând: 

— Din ce am găsit aici am dus o mostră pentru analiză. 
Vreau să văd dacă Butler confirmă rezultatul analizei. 

Scoase din adâncitura ceva ce semăna cu o sârmă albă, 
încolăcită, acoperită cu un strat subţire, cafeniu şi întinse 
obiectul pe palmă deschisă spre inginer. Îndată ce-l luase şi 
aruncase o privire asupra lui, acesta strigă: 

— Dumnezeule! E argint curat! Asta a zăcut aici de la 
început, în această crăpătură? 

— Da, toată crăpătura e plină de aşa ceva. E adâncă, 
pare să pătrundă până-n inima rocii şi să conţină foarte mult 
metal. 

— Atunci pot să vă asigur că ne vom alege cu un rod 
deosebit de bogat. Cu siguranţă că mai există şi alte râpe şi 
crăpături care conţin metal. 

Old Firehand scoase zâmbind un al doilea obiect, mai 
mare. Era o bucată de minereu cât doi pumni şi mai bine. 
Butler o examină cu atenţie, apoi strigă: 

— Desigur că analiza chimică e mult mai precisă; dar aş 
jura că avem aici clorură de argint, deci minereul care se 
cheamă cerargirit! 

— Exact! Analiza chimică a arătat că e cerargirit. 

— De cât la sută? 

— Şaptezeci la sută argint curat. 

— Ce descoperire! E adevărat că în regiunea Utah se 
găseşte mai ales cerargirit. Unde e filonul în chestiune? 

— Mai încolo, în partea cealaltă a căldării. L-am acoperit 
cu mult grohotiş. 

— Old Firehand, aici zac milioane şi descoperitorul e un 
om bogat, putred de bogat! strigă Watson, fostul 
contramaistru. 

— Numai descoperitorul? Toţi veţi fi părtaşi. Eu sunt 
descoperitorul, Butler e inginerul, iar ceilalţi ajută la 
exploatare. În acest scop v-am adus. Condiţiile muncii noastre 
în comun şi partea care va reveni fiecăruia, despre asta vom 
mai discuta. 

Cuvintele lui treziră un entuziasm care se manifestă 
zgomotos şi nu mai înceta. Majoritatea erau dispuşi să se 
apuce numaidecât de cercetarea mai amănunţită a tocului. 
Old Shatterhand însă îi opri, avertizându-i: 

— Nu vă grăbiţi aşa, domnilor! Deocamdată mai avem să 
ne gândim şi la altele! Doar nu suntem singurii prezenţi prin 
părţile astea. 

— Dar le-am luat-o înainte indienilor — observă lordul, 
care, deşi nu avea nici o pretenţie asupra minei de argint, se 
bucură la fel de mult ca ceilalţi. 

— Le-am luat-o înainte, da, dar nu prea mult. Navajoşii 
vor sosi pe malul lacului doar cu câteva ore mai târziu decât 
noi, iar după ei, după un interval probabil foarte scurt, vor 
veni utahii. Deci n-avem vreme da pierdut, trebuie să fim 
pregătiţi. 

— E adevărat — încuviinţă Old Firehand. Totuşi, aş vrea 
să mai ştiu dacă exploatarea se va lovi de dificultăţi. Domnul 
Butler va putea să ne-o spună, desigur, în câteva minute. 

Inginerul examina împrejurimile, privindu-le îndelung, 
apoi întrebă: 

— La ce distanţă se află Lacul de Argint? 

— De aici, e o cale de două ore. 

— E situat la mai mare altitudine decât locul acesta? 

— Cu mult mai mare. 

— Deci, am avea înclinarea necesară. Dar avem nevoie 
de conducte, chiar dacă la început numai din lemn. Există 
copaci prin apropiere? 

— În masă. Lacul de Argint e înconjurat de păduri. 

— Minunat! Poate că nu va trebui să punem conducte pe 
toată distanţa. Putem să construim un rezervor ceva mai sus. 
De la lac până la acel rezervor apa poate curge liber. De la 
rezervor, însă, trebuie condusă prin ţevi, ca să avem 
presiunea necesară. 

— Ah, pentru furtunuri? 

— Da. Vom evita, fireşte să răscolim roca cu târnăcopul 
şi sapă. Se va stropi cu furtunul şi acolo unde jetul de apă nu 
pătrunde, ne folosim de dinamită. Şi solul de aici va fi tratat 
cu apă. 

— Dar apă trebuie să aibă o scurgere pe undeva, astfel 
umple căldarea şi nu mai putem lucra. 

— Da, scurgerea! Trebuie s-o asigurăm printr-o 
construcţie. Mă gândesc că la început va ajunge un sistem de 
pompe şi scripeţi, prin care să ridicăm apa pe culmea peste 
care am trecut. De acolo, curge singură la vale, trecând apoi 
prin crăpătura dintre stânci peste chei. Bineînţeles, avem 
nevoie de maşini; dar asta nu e o problemă. Un singur lucru 
îmi dă de gândit: cine e proprietarul terenului? 

— Timbabatcii. Winnetou are influenţă asupra lor şi-i va 
putea convinge să ni-l vândă, iar eu înregistrez cumpărarea la 
Oficiul de stat. 

— Atunci m-am liniştit. Principalul e să existe 
posibilitatea de a aduce apele lacului aici; şi în privinţa asta 
voi căuta să mă lămuresc în cursul drumului. Hai să mergem! 

Astupară mica spărtură deschisă de Old Firehand şi 

acoperiră şi galeria de minereu, apoi toţi încălecară ca să-şi 
continue drumul întrerupt. 

Strunga în care aşteptaseră prizonierii cu paznicii avea 
fundul scobit în formă de canal, ca un jgheab săpat în piatră 
de apă, în decursul vremurilor, lat de cel puţin zece picioare şi 
cel mult de douăzeci, care ducea la deal, făcând multiple 
cotituri. Nici aici nu creştea nici o plantă. Gârla de odinioară 
secase complet; probabil că numai primăvara curgea pe aici 
un Mic şuvoi, care nu ajungea să hrănească vreo vegetaţie. 

Înainte de a ajunge la Lacul de Argint, fosta albie de 
pârâu se lărgi deodată, formând o întindere înconjurată ide 
stânci, în mijlocul căreia se afla o baltă mică. În sfârşit, după 
lungul drum călare prin regiuni aride dădură de iarbă. Caii 
suferiseră mult din pricina căldurii, a lipsei de apă şi a 
drumului anevoios. Nu mai voiau să asculte de frâu, ci doar să 
mănânce. Călăreţii descălecară deci, ca să le facă pe voie. Se 
aşezară în diferite grupuri, stând de vorbă despre bogăţiile pe 
care aveau să le posede în viitor. 

Inginerul acordase toată atenţia regiunii prin care 
trecuseră. Acum îşi comunică observaţiile: 

— Până aici sunt extrem de mulţumit. Jgheabul e potrivit 
nu numai pentru a servi drept conductă de apă, dar şi pentru 
transportul oricărui obiect de care vom avea nevoie. Trebuie 
să recunoaştem că natura ni se arată cât se poate de 
favorabilă, înlesnindu-ne lucrările. 

— Mă — zise Hobble-Frank către vărul din Altenburg, 
dându-i un ghiont în coaste — ai auzit? Mi se pare că vila mea 
are mari şanse de a fi construită. 

— La fel şi ferma mea! Bucură-te, Altenburgule, că cel 
mai vestit dintre fiii tăi se va întoarce cu un sac de bani, lung 
de douăzeci de coţi! Hai, vere, să te sărut! 

— Încă nu — se apără Frank. Sunt... 

Fu întrerupt, căci inginerul strigă îngrijorat: 

— Ellen! Unde-i Ellen? N-o văd pe-aici! 

Fata, care nu văzuse de două zile nici un fir de iarbă, 
necum flori, zărise acum câteva şi, cum fac fetele, se grăbise 
să le culeagă. Umezeala bălții pătrundea în pământ până 
departe, udând vegetaţia, tot mai bogată pe măsură ce te 
apropiai de baltă, dar existentă încă din jgheab, în partea lui 
superioară. Ellen se dusese pe ici, pe colo, culegând flori, 
înaintând în jgheab până la o cotitură, de unde tocmai voia să 
se întoarcă, dar în clipa aceea se iviră de după cotitură trei 
bărbaţi, trei indieni, trei indieni înarmaţi. Fata se opri 
înlemnită de spaimă, voia să strige după ajutor, dar nu putu 
să scoată un sunet. Indianului i se dezvoltă prin educaţie 
prezenţa de spirit; el acţionează în orice situaţie rapid şi cu 
hotărâre. În clipa în care cei trei indieni zăriră fata, doi se şi 
repeziră s-o prindă. Unul îi astupă gura cu palma, celălalt îi 
puse cuțitul în piept şi o ameninţă, într-o englezească 
stricată: 

— Taci, sau mort! 

Al treilea păşi înainte, în vârful picioarelor, ca să vadă cu 
cine era fata albă, căci se înţelegea de la sine că nu era 
singură. După nici două minute, se întoarse şi le spuse încet 
tovarăşilor săi câteva cuvinte, pe care Ellen nu le înţelese. 
Apoi o duseră cu ei, fără ca ea să îndrăznească să 
crâcnească. 

După puţin timp ajunseră la capătul jgheabului; acesta 
clădea pe un povârniş nu prea înalt, tivit în partea de jos cu 
un şir de tufişuri, o margine a pădurii ce se întindea mai sus. 
Ellen fu târâtă printre tufişuri, apoi în pădure, unde poposeau 
o mulţime de indieni. Îşi puseseră armele pe jos, lângă ei, dar 
le luară îndată sărind în picioare, când îi văzură pe tovarăşii 
lor venind cu fata. Ellen văzu numai priviri amenințătoare 
îndreptate asupra ei şi se credea, prin urmare, în cel mai 
mare pericol. Atunci îşi aminti de totemul pe care i-l dăduse 
Ursul-cel-Mic pe vapor. Îi spusese că inscripţia o va apăra de 
orice duşman. „Umbra lui e umbra mea, iar sângele lui e 

sângele meu; e fratele meu mai mare”, aşa suna inscripţia. 
Trase şnurul de care agăţase totemul, îl desfăcu şi-l dădu 
indianului pe care-l credea mai periculos pentru că avea 
înfăţişarea cea mai fioroasă. 

Indianul despături bucata de piele, privi semnele, scoase 
un strigăt de surprindere şi dădu totemul celui de lângă el. 
Circulă astfel din mână-n mână. Expresia feţelor deveni mai 
prietenoasă şi cel care i se mai adresase lui Ellen o întrebă: 

— Cine... dat... la tine? 

— Nintropan-homoş — răspunse fata. 

— Căpetenia tânără? 

— Da — făcu ea, dând din cap. 

— Unde? 

— Pe vapor. 

— Pe Arkansas mare canoe cu foc? 

— Da. 

— Aşa bine. Nintropan-homoş fost pe Arkansas. Cine... 
bărbaţii acolo? 

— Winnetou, Old Firehand, Old Shatterhand. 

— Uf! făcu indianul şi „uf!” făcură şi ceilalţi. Voia să mai 
continue cu întrebările, dar în clipa aceea se auzi un foşnet în 
tufişuri şi, în frunte cu cei trei care fuseseră pomeniţi, ieşiră o 
mulţime de albi, care formară îndată un cerc în jurul 
indienilor. Iscoada nu-l observase adineauri pe Winnetou, abia 
acum îi recunoscu. 

— Marea căpetenie a apaşilor! exclamă. Fata asta albă 
posedă totemul Ursului-Mic şi e deci prietena noastră. Am 
luat-o cu noi fiindcă nu ştiam dacă bărbaţii de care ţine sunt 
prieteni sau duşmani. 

Indienii erau vopsiți pe faţă cu galben şi albastru, de 
aceea Winnetou întrebă: 

— Sunteţi războinici timbabatci? 

— Da. 

— Ce căpetenie vă conduce? 

— Ciia-niţas. 

Acest nume înseamnă „Ureche-Lungă”. Pesemne că 
omul era vestit pentru auzul său fin. 

— Unde e? Mai întreabă Winnetou. 

— La malul lacului. 

— Câţi sunteţi aici? 

— O sută de războinici. 

— S-au mai adunat aici şi războinici din alte triburi? 

— Nu. Dar trebuie să mai vină două sute de navajoşi. Cu 
ei împreună vrem să mergem spre nord, ca să luăm scalpurile 
utahilor. 

— Băgaţi de seamă să nu vi le ia ei pe ale voastre. Aţi 
pus oameni de strajă? 

— La ce bun? Nu ne aşteptăm la venirea nici unui 
duşman. 

— Vin mai mulţi decât o să vă fie pe plac. E şi Ursul-cel- 
Mare la malul lacului? 

— Da, împreună cu Ursul-cel-Mic. 

— Conduceţi-ne la ei! 

Tocmai veneau câţiva rafter-i aducând caii şi prizonierii, 
căci primii sosiți veniseră fireşte pe jos, ca s-o caute pe Ellen. 
Încălecară şi timbabatcii se puseră în fruntea cetei ca s-o 
conducă. Urcară coasta printre copaci şi mai înaintară câtva 
timp pe culme, apoi ieşiră pe panta cealaltă şi în curând 
văzură sclipind o întindere de apă. Ajunseseră la Lacul de 
Argint! 

Valea era împrejmuită de bastioane de stânca înalte cât 
nişte turnuri, jucând în toate culorile curcubeului ca şi cele din 
defileu, iar spaţiul dintre ele era lung cale de vreo două ore şi 
lat cam pe jumătate atât. În spatele acelor fortărețe se 
ridicau alţi şi alţi uriaşi de piatră, avântându-se spre cer 
fiecare peste capul celuilalt. Dar aceşti munţi, deşi stâncoși, 
nu erau pustii. În numeroasele râpe care-i brăzdau, creşteau 
arbori şi tufişuri; pădurea era tot mai deasă pe măsură ce se 

întindea la vale, unde ajungea până aproape de maluri, 
lăsând între ea şi acestea doar o fâşie îngustă de pământ 
acoperit cu iarbă. 

În mijlocul lacului era o insulă cu multă verdeață şi cu o 
curioasă construcţie de cărămidă ridicată pe pilaştri. Părea să 
dateze din vremurile când indienii de acum nu luaseră încă 
locul băştinaşilor de odinioară. Pe fâşia de iarbă se aflau 
câteva colibe şi în apropierea lor câteva canoe legate de 
țărm. Insulă era perfect rotundă, având un diametru de vreo 
sută de paşi. Clădirea străveche era acoperită toată cu plante 
agăţătoare; tot restul spaţiului era o grădină cultivată, plină 
de flori şi de tufe. 

Vârfurile copacilor se oglindeau în lac, iar culmile uriaşe 
îşi aruncau umbră peste apă. Cu toate acestea, ea nu era nici 
verde, nici albastră sau de vreo culoare întunecată, ci avea 
sclipiri cenuşii-argintate. Nici o adiere nu-i încreţea suprafaţa. 
Lacul dădea impresia unui bazin plin de argint-viu. 

În colibe şi în jurul lor se aflau indieni, anume cei o sută 
de timbabatci. Se produse o oarecare agitaţie printre ei când 
văzură venind ceata de albi; cum însă în fruntea acestora se 
aflau tovarăşii lor, se liniştiră repede, încă nu ajunseseră 
lângă apă, când dintr-o colibă de pe insulă ieşiră doi bărbaţi. 
Apaşul îşi puse mâna pâlnie la gură şi strigă peste apă: 

— Nintropan-hauey! Aici e Winnetou! 

Un strigăt îi răspunse; apoi cei doi luară o canoe de pe 
insulă şi vâsliră spre mal. Erau cei doi „urşi”, tatăl şi fiul. 
Desigur că erau foarte surprinşi văzând chipurile cunoscute, 
dar nici o tresărire a feţei lor nu le trăda mirarea. leşind la 
mal, Ursul-cel-Mare dând mâna cu Winnetou, spunând: 

— Marea căpetenie a apaşilor e pretutindeni şi pe unde 
apare, aduce bucurie în inima oamenilor. Îl salut şi pe Old 
Shatterhand pe care-l cunosc şi pe Old Firehand, cu care am 
fost pe vapor. 

Zărindu-l pe Droll, faţa i se lumină de un zâmbet fugar: 

îşi aduse aminte de ultima lui întâlnire cu omuleţul hazliu şi-i 
spuse, strângându-i mâna: 

— Fratele meu alb e un om viteaz; a răpus pantera; îi 
urez bun venit. 

Trecu aşa de la unul la altul, dând mâna cu fiecare. Fiul 
său se apropie de Ellen, care se dăduse jos din lectică. Se 
înclină şi spuse, într-o engleză nesigură: 

— Ursul-cel-Mic n-a crezut cu putinţă să o revadă pe 
mica domnişoară. Încotro călătoriţi? 

— Nu vrem să ne ducem mai departe, am venit la Lacul 
de Argint. 

Tânărul se îmbujora de bucurie şi nu putu să-şi mai 
ascundă mirarea: 

— Prin urmare, domnişoara vă sta pe-aici câtva timp? 
întrebă. 

— Chiar mai mult timp — răspunse Ellen. 

— Atunci am rugăminte, să pot sta mereu cu dânsa. Am 
s-o învăţ să cunoască arborii, plantele şi florile. O să pescuim 
pe lac şi o să vânăm prin pădure; dar trebuie să fiu mereu 
prin apropierea ei, fiindcă există animale sălbatice şi oameni 
duşmănoşi. O să-mi dea voie? 

— Cu plăcere. Mă bucur foarte mult că eşti aici. 

Îi întinse mâna, iar el, ca un adevărat gentleman, i-o 
sărută. 

Timbabatcii conduseră caii noilor sosiți în pădure, unde 
se găseau şi ai lor. Căpetenia, care, din mândrie, stătuse 
până acum retras în coliba sa, ieşi cu greu la iveală, destul de 
posomorât fiindcă nu i se dăduse mai multă atenţie. Era un 
tip sumbru, cu braţele şi picioarele lungi, ceea ce îi dădea 
puţin înfăţişarea unui urangutan. Se opri la oarecare distanţă 
de străini şi se uită în depărtare, spre munţi, cu aerul de a nu 
avea nimic de-a face cu ei. Dar se înşelase în socoteli, căci 
mătuşa Droll se apropie de el şi zise: 

— De ce nu se apropie Ureche-Lungă? Nu vrea să 

întâmpine războinicii vestiți ale feţelor-palide? 

Căpetenia mormăi ceva de neînțeles, mai ales că vorbea 
în limba lui, dar cu Droll nu-i mergea aşa, căci acesta îl bătu 
pe umăr ca pe o veche şi bună cunoştinţă, strigând: 

— Vorbeşte englezeşte, băiete dragă! N-am învăţat 
graiul tău. 

Indianul mormăi iarăşi ceva într-o engleză stricată, aşa 
că Droll continuă: 

— la nu te mai preface! Ştiu că vorbeşti destul de bine 
englezeşte! 

— No! Tăgădui indianul. 

— Nu? Dar mă cunoşti? 

— NO! 

— Nu m-ai văzut niciodată? 

— NO! 

— Ei, adu-ţi aminte! Trebuie să-ţi aminteşti de mine! 

— NO! 

— Ne-am văzut mai în sud, pe la Fort Defiance. 

— NO! 

— Eram trei albi şi unsprezece roşii. Am făcut câteva 
partide de cărţi şi am băut niţeluş. Dar indienii au băut mai 
mult încă decât albii şi-n cele din urmă nu mai ştiau nici cum 
îi cheamă, nici unde se află. Apoi au dormit toată după- 
amiaza şi toată noaptea. Acum ţii minte, măi prietene? 

— NO! 

— Nu? Bun! Şi noi, albii, ne-am culcat în barca de lemn, 
laolaltă cu indienii, că alt loc nici nu era. Când ne-am trezit, 
indienii plecaseră. Ştii unde? 

— No! 

— Dar cu ei plecase şi puşca mea şi muniţiile. Aveam un 
M. D., mătuşa Droll, crestat în ţeava. În mod ciudat, aceste 
litere se află aici, pe ţeava puştii tale. Ştii cumva cum au 
ajuns acolo? 

— NO! 

— lar punga pentru gloanţe era cusută cu perle şi purta 
şi ea monograma M. D. O purtam legată de centură, tocmai 
cum o porţi tu pe a ta. Şi, cum observ, spre marea mea 
bucurie şi punga asta e împodobită cu aceleaşi litere. Ştii 
cumva cum au ajuns inițialele mele pe punga ta? 

— No! 

— În schimb, ştiu eu prea bine cum a ajuns puşca mea în 
mâna ta şi punga mea de gloanţe să fie agăţată de brâul tău. 
Am să te scap de ele.. 

Într-o clipită, îi smulse indianului puşca din mână şi 
punga de la brâu şi-i întoarse spatele. Dar tot într-o clipită 
indianul se luase după el şi-i strigă într-o engleză destul de 
curgătoare: 

— Dă-o încoace! 

— No! răspunse acum Droll. 

— Puşca asta ea mea! 

— No! 

— Şi punga la fel! 

— No! 

— Eşti un hoţ! 

— No! 

— Dă-le-ncoace, sau te silesc să mi le dai! 

— No! 

Atunci indianul scoase cuțitul. Droll izbucni într-un râs 
vesel şi strigă: 

— Eşti Ureche-Lungă, te cunosc. Dar mult mai lungi 
decât urechile îţi sunt braţele şi degetele. la hai, recunoaşte 
adevărul şi îţi las lucrurile astea pentru totdeauna. Deci, 
spune sincer: Mă cunoşti? 

— Yes — răspunse indianul, împotriva tuturor 
aşteptărilor. 

— Ai fost pe la Fort Defiance? 

— Yes! 

— Te-ai îmbătat? 

— Yes! 

— Pe urmă ai dispărut cu puşca mea şi cu punga mea? 

— Yes! 

— Bun, să fie ale tale; ţine-le! Ţine şi mâna mea! Hai să 
fim prieteni; dar trebuie să vorbeşti englezeşte şi n-ai voie să 
şterpeleşti. Ne-am înţeles? 

Apucă mâna indianului, o strânse şi-i dădu înapoi 
obiectele furate. Indianul le luă fără să clipească măcar, dar 
spuse pe tonul cel mai prietenos: 

— Fratele meu alb mi-e prieten. Ştie ce-i bine şi drept, 
căci a găsit aceste obiecte asupra mea şi mi le dă înapoi. El e 
un prieten al oamenilor roşii şi-l iubesc. 

— Bine, frăţiorule şi eu te iubesc. Ai să-ţi dai seama în 
curând. Căci, dacă nu veneam, e foarte probabil că vă 
pierdeaţi scalpurile printre utahi. 

— AŞ, nu vin: au fost bătuţi de navajoşi, iar noi o să 
pornim în curând să-i întâlnim, ca să ne luăm şi noi multe 
scalpuri de utahi. 

— Te înşeli. 

— Păi doar vedem căpetenii şi războinicii utahi care sunt 
prizonierii voştri. Deci, trebuie să fi fost învinşi. 

— Pe ăştia i-am prins noi, pe contul nostru. În schimb 
navajoşii au fost bătuţi crâncen şi au fagii; utahii îi urmăresc 
călare şi-şi vor face apariţia aici, la Lacul de Argint, poate 
chiar astăzi. 

— Uf! strigă Ureche-Lungă, rămânând cu gura căscată de 
mirare. 

— Să fie cu putinţă? întrebă Ursul-cel-Mare. Oare mătuşa 
albă spune adevărul? 

— Da — răspunse Old Firehand. O să vă povestim totul 
dar numai după ce ne-am convins că nu putem fi atacați pe 
neaşteptate de duşmani. Ar putea să apară în orice clipă. Să 
coboare îndată cincizeci de războinici timbabatci călare până- 
n defileu. Franc, Droll, Davy, Jemmy, Bill şi Uncle, plecaţi şi 

voi cu ei. Coborâţi până-n locul unde se îngustează defileul şi 
vă postați acolo pe după stânci. Sunt destule ieşituri şi 
adâncituri unde vă puteţi pune la adăpost. Utahii se vor fi luat 
după navajoşi în mare grabă, ca să ajungă o dată cu ei la 
Lacul de Argint. Să săriţi în ajutorul prietenilor şi îndată ce 
vedeţi duşmanii, să ne daţi de veste printr-un sol. Întâi 
adăpaţi-vă caii, apoi luaţi şi voi, fiindcă jos nu găsiţi apă, iar 
Ursul-cel-Mare o să vă dea şi merinde. 

Carne era destulă. Era agăţată la uscat de curele întinse 
între copaci. Apă de băut era din belşug. Din munţi curgeau la 
vale mai multe pâraie care alimentau lacul. Caii se duseseră 
la unul dintre ele, ca să se adape şi în curând, cei cincizeci de 
indieni şi cei şase albi erau gata de drum; îi conducea Ursul- 
cel-Mare. 

Valea Lacului de Argint se întindea de la nord la sud, 
inaccesibilă dinspre est şi vest din cele două părţi laterale, 
oferind un acces doar dinspre nord, prin defileul şi crăpătura 
dintre stânci pe unde veniseră albii, pe când la sud, lacul îşi 
vărsa apele într-o râpă, prin care de asemenea se putea 
trece. Din sud, nu era de aşteptat nici un duşman; dimpotrivă, 
de acolo urmau să sosească navajoşii prieteni. 

Cine se apuca să cerceteze împrejurimile Lacului de 
Argint trebuia să ajungă în curând la concluzia că odinioară 
lacul se scurgea înspre nord, prin defileu, nu înspre sud. 
Acum însă, între lac şi defileu se ridica o masă de pământ 
asemănătoare cu un dig, care nu existase pe vremuri. Nu se 
făcuse de la sine, aşadar, se impunea presupunerea că fusese 
construită dinadins. Dar mâinile care făcuseră această lucrare 
deveniseră de mult praf şi pulbere, căci pe dig crescuseră 
copaci a căror vârsta nu era desigur mai mică de o sută 
cincizeci de ani. În ce scop fusese ridicat digul? Oare mai 
există acum vreun om care să poată răspunde la această 
întrebare? 

Ceata de călăreţi trimisă de Old Firehand trecu acest dig, 

după care începea defileul. Aici era îngust, de vreo zece coţi 
cel mult, la început plat, apoi afundându-se din ce în ce mai 
adânc în sol. Cu cât era mai scobit, cu atât se şi lărgea. Pe 
după dig nu mai creşteau copaci şi tufişuri, iar ceva mai jos 
nu se zărea nici măcar un fir de iarbă. 

Nu trecuseră bine zece minute de când porniseră, că se 
şi aflau printre zidurile defileului, înalte de peste o sută de 
picioare; după încă un sfert de oră de drum, ele păreau să 
atingă cerul. Aici începea grohotişul acela de pietre rotunjite 
prin frecare, care îngreunau aşa de mult călăritul. După al 
treilea sfert de ceas, defileul se lărgea brusc, atingând dublul 
lăţimii de până acolo. Pereţii de stâncă erau plini de crăpături, 
nu numai pe sus, dar chiar de la pământ. [i se părea că 
stâncile stau pe coloane, care formau galerii prin care te 
puteai ascunde. 

— Aici să ne oprim — zise Ursul-cel-Mic, care călărea în 
frunte cu cei şase albi. Există pe-aici destule adâncituri şi 
văgăuni în care să ne adăpostim. 

— lar caii îi ducem o bucată de drum înapoi — zise Droll 
— ca să nu fie văzuţi de aici, unde s-ar putea isca o luptă. 

Această măsură de precauţie fu adoptată. Cei cincizeci şi 
şapte de oameni se ascunseră în adânciturile din ambele 
laturi. Nu aşteptau de mult, când auziră zgomotul de copite al 
unui cal poticnindu-se de oboseală, prin pietriş. În curând 
apăru un indian singuratic, un navajo, al cărui cal abia se mai 
ţinea pe picioare. Omul părea rănit, căci hainele sale erau 
pătate de sânge. Cu toate acestea dădea mereu ba cu 
mâinile, ba cu picioarele în cal, pentru a-i da ghes. 

Ursul-cel-Mic îşi părăsi ascunzişul şi i se arătă. Cum îl 
zări, indianul navajo îşi opri calul şi strigă: 

— Uf! Fratele meu tânăr! Au venit războinicii navajoşi 
aşteptaţi? 

— Încă nu. 

— Atunci sunt pierduţi! Marele Manitu ne-a părăsit şi şi-a 

întors faţa spre câinii de utahi. l-am atacat în Valea-Cerbilor, 
dar am fost respinşi. Am bătut în retragere, iar utahii ne-au 
urmărit şi azi-dimineaţă s-au mai unit cu o altă ceată mare, 
acum sunt de patru ori mai mulţi ca noi şi ne hărţuiesc din 
urmă. 

— Uf! Atunci sunteţi distruşi? 

— Aproape. Mai la vale de aici, ca la zece ori bătaia 
puştii, se dă o luptă. Am fost trimis să aduc ajutor de la lac, 
fiindcă ne-am gândit că războinicii aşteptaţi trebuie să fi sosit. 
Acum oamenii noştri sunt pierduţi! 

— Încă nu. Descălecă şi odihneşte-te aici. O să primiţi 
ajutor. 

Totul era să se vină urgent în ajutorul navajoşilor, spre a 
le face posibilă retragerea. Trimiseră un sol la Lacul de Argint, 
lăsară pe indian cu caii, iar ei se îndreptară în grabă spre 
câmpul de bătălie. 

Într-adevăr, situaţia navajoşilor era cât se poate de 
proastă, majoritatea cailor lor fuseseră împuşcaţi; singurul loc 
unde se găsea un adăpost pentru ei era pe după cadavrele 
cailor, căci aici pereţii defileului erau netezi şi fără colţuri 
după care să te poţi ascunde. Nici săgeți nu prea mai păreau 
să aibă, judecând după faptul că trăgeau numai când erau 
siguri că-şi nimeresc ţinta. Câţiva dintre cei mai temerari 
alergau să adune de pe jos săgețile trase de utahi. Aceştia 
erau foarte numeroşi, astupând defileul complet şi mai având 
în spate multe rânduri de războinici. Luptau pedestru, se vede 
că-şi lăsaseră caii în urmă, ca să nu-i expună primejdiilor. 

Acum, urletele de luptă încetară pentru câtva timp: 
zăriseră venind ajutoare. Îndată ce albii ajunseră la distanţa 
de la care îi ştiau pe utahi în bătaia puştilor lor se opriră în 
mijlocului defileului, fără nici un adăpost, ochiră şi traseră. 
Urletele din partea utahilor dovedeau că gloanţele nimeriseră 
din plin. Încă şase focuri de armă şi din nou urlete. 
Timbabatcii înaintară târâş, ca să se ferească din drumul 

gloanţelor şi ca să ajungă şi ei să tragă. 

Humply-Bill era de părere că nu e bine să tragă toţi şase 
deodată, fiindcă în acest caz se produce o pauză prea lungă 
pentru reîncărcatul armelor. Să se procedeze aşa: doi să 
tragă, doi să încarce şi aşa în continuare, idee cu care ceilalţi 
fură de acord. În curând se constată de ce sunt în stare şase 
trăgători straşnici, cu puşti de calitate Fiecare glonţ îşi 
nimerea omul. Utahii bătură în retragere. Rămaseră locului 
numai acei dintre ei care posedau arme de foc; dar acestea 
nu băteau la fel de depărta ca ale albilor; pe de altă parte, 
indienii nu îndrăzneau să se apropie mai mult. Atunci Hobble- 
Frank strigă către Ursul-cel-Mic: 

— Noi şase rămânem aici să-i ţinem pe loc. Navajoşii să 
se retragă în spatele nostru. Spune-le! 

Fiul căpeteniei ascultă de acest îndemn, iar indienii 
auzindu-l, săriră în picioare şi alergară în urmă ca să ia poziţii 
ferme în spatele albilor. Abia acum se văzu câte pierderi 
suferiseră; mai erau cel mult şaizeci de oameni şi nici 
jumătate din ei nu-şi păstraseră caii. Spre norocul lor, putură 
să se retragă nestingheriţi, căci timbabatcii rămaseră locului 
culcaţi, ţinându-i şi ei în şah pe utahi. 

Încetul cu încetul însă şi salvatorii navajoşilor îşi începură 
retragerea. Utahii înaintau în acelaşi ritm, pas cu pas. Îşi 
economiseau săgețile, continuând lupta doar cu puştile. Aşa 
cei dintâi se tot dădeau înapoi, în timp ce ceilalţi înaintau, 
până când ajunseră în apropierea locului unde se 
ascunseseră mai înainte. Albii dădură indicaţia să se facă toţi 
nevăzuţi prin scobituri şi adâncituri. Ursul cel Mic făcu pe 
interpretul, urmă o retragere generală bruscă şi deodată cei 
atât de încolţiţi până acum dispărură. Se găseau în siguranţă, 
căci aici erau la adăpost de orice proiectil, pe când utahii n- 
aveau pe unde să se ascundă. Dacă ajutorul aşteptat nu 
întârzia mult, aveau toate motivele să privească cu încredere 
desfăşurarea bătăliei de acum încolo. 

Acest ajutor se apropia. Old Firehand îi relatase Ursului- 
cel-Mare pe scurt ce se întâmplase. Acesta zise cu o expresie 
de îngrijorare: 

— l-am prevenit pe navajoşi. l-am sfătuit să aştepte până 
s-au adunat toţi războinicii lor. Dar ei credeau că nici utahii nu 
se adunaseră încă şi voiau să nimicească cetele răzlețe una 
câte una. Acum au avut soarta pe care o pregăteau pentru 
duşmanii lor. Şi chiar dacă izbutesc să fugă în munţi, numărul 
urmăritorilor va creşte din loc în loc şi se prea poate, să ne 
pomenim cu o mie de utahi aici, pe la Lacul de Argint. 

— Şi tu cum stai cu ei? Utahii te vor considera duşman? 

— Da. 

— Atunci te afli în mare primejdie. 

— Nu. 

— Te gândeşti că-i ai cu tine pe timbabatci şi mai aştepţi 
venirea unor navajoşi? 

— Ba mă bizui numai pe mine însumi. 

— Atunci nu te înţeleg. 

— Nu mă tem de o mie de utahi. N-am decât să ridic 
mâna şi sunt pierduţi. Într-o singură clipită ar pieri toţi. 

— Ei, toţi? 

— Nu mă crezi? Da, desigur, nu poţi pricepe aşa ceva. 
Voi, feţele-palide, sunteţi oameni foarte deştepţi, dar nici 
unuia dintre voi nu i-ar veni o asemenea idee. 

Spuse cuvintele acestea cu mândrie. Old Firehand dădu 
din umeri. Old Shatterhand îşi plimbă privirea peste lac, pe 
povârnişurile munţilor, apoi spuse în timp ce-i flutura pe buze 
un uşor zâmbet: 

— Dar nici tu nu eşti cel căruia i-a venit această idee. 

— Nu sunt, dar cine ţi-a spus? 

— Eu mi-am spus-o. Noi, albii, nu putem concepe o 
asemenea idee, pentru că suntem creştini şi ne e groază de o 
ucidere în masă; dar avem totuşi destulă inteligenţă ca să 
gândim ce gândiţi. 

— Crezi că ştii de ce nu mă tem nici de o mie de 
duşmani? 

— Da. 

— Spune! 

— Bine. Omori o mie de utahi în câteva clipite? 

— Da. 

— Dacă se află în defileu? 

— Da. 

— Asta nu se poate face cu cuțite, puşti sau alte arme, ci 
doar printr-o forţă a naturii. Prin aer, adică furtună? Nu. Prin 
foc? Nici asta! Deci prin apă. 

— Cugetările tale sunt juste şi înțelepte, dar mai departe 
nu ajungi cu ele. 

— Să vedem! Unde ai destulă apă ca să omori atâţia 
oameni? În lac. O să se ducă oamenii aceştia în lac? Nu. Deci 
trebuie să meargă lacul la ei; trebuie să-şi verse apele 
deodată în defileu. Cum să fie cu putinţă aşa ceva? Doar se 
află între lac şi defileu un dig înalt şi solid! Ei, acest dig n-a 
existat dintotdeauna; el a fost construit, la construcţia lui s-a 
amenajat un mecanism prin care să se deschidă brusc, aşa 
încât defileul secetos să se transforme pe loc în albia unui 
puhoi năvalnic. Am ghicit bine? 

Deşi un indian trebuie să-şi păstreze calmul în orice 
împrejurare, Ursul-cel-Mare sări în picioare, exclamând: 

— Eşti atotştiutor? 

— Asta nu, dar reflectez. 

— Ai ghicit bine; într-adevăr, ai ghicit bine! Dar cum am 
ajuns eu să posed acest secret? 

— Prin moştenire. 

— Şi cum se deschide digul? 

— Dacă-mi permiteţi să cercetez, am să-ţi răspund pe 
urmă la întrebare. 

— Nu, asta nu-mi e îngăduit. Dar poţi să ghiceşti şi de ce 
a fost construit acest dig? 

— Din două motive. Întâi pentru apărare. Cuceritorii 
ținuturilor dinspre miazăzi veneau toţi din miazănoapte. Acest 
defileu era o trecătoare preferată a cuceritorilor. S-a construit 
digul spre a închide trecătoarea şi pentru a putea da deodată 
drumul la apă. 

— Şi al doilea motiv? 

— Comoara. 

— Comoara? întrebă căpetenia dându-se înapoi cu un 
pas. Ce ştii de ea? 

— Nimic; dar ghicesc multe. Văd lacul, îi văd țărmurile, 
împrejurimile şi stau să mă gândesc. Înainte de a exista digul, 
nu exista nici lacul, ci o vale adâncă, aşa că pâraiele care se 
varsă azi în lac curgeau prin defileul pe care şi l-au săpat ca 
albie. Trăia pe aici un neam bogat; acesta dusese lupte 
îndelungate cu năvălitorii; apoi şi-a dat seama că e silit să 
cedeze, să fugă, poate numai pentru câtva timp. Şi-a îngropat 
avuţiile preţioase, vasele sfinte, aici, în această vale şi a 
ridicat un dig, ca să se formeze un lac mare, care să fie 
paznicul mut şi de neînvins al comorii. 

— Taci! Taci! strigă Ursul-cel-Mare speriat. Să nu vorbim 
de comoară, ci doar despre dig. Da, ştiu să-l deschid; pot să 
înec o mie de utahi şi mai mulţi, dacă se află în defileu. S-o 
fac când vor veni? 

— Pentru numele lui Dumnezeu, nu! Mai sunt şi alte 
mijloace ca să-i învingem. 

— Care? Armele? 

— Da şi apoi ostaticii, care zac acolo, în iarbă. Sunt 
căpeteniile cele mai vestite ale utahilor. Ca să-şi salvele 
conducătorii, or să accepte multe din condiţiile pe care le 
vom pune. De aceea am prins căpeteniile şi le-am adus aici. 

— Atunci trebuie să punem prizonierii în siguranţă. 

— Ai un loc potrivit? 

— Da; să le dăm de mâncare şi de băut, apoi să-i ducem 
de aici. 

Dezlegară mâinile prizonierilor, le dădură carne şi apă, 
pe urmă îi legară din nou. Cu ajutorul câtorva timbabatci, fură 
apoi urcați în bărcile de pe mal şi duşi pe insulă. Old Firehand, 
Old Shatterhand şi cu Winnetou îi urmară, fiind dornici să 
vadă interiorul clădirii. 

Aceasta era o construcţie fără etaj, cu două încăperi 
despărțite de un zid. Într-una din ele se afla vatră, cealaltă 
era o odaie de locuit, mobilată cu totul sărăcăcios. Un hamac 
şi un aşternut primitiv, asta era totul. 

— Aici să stea prizonierii? întrebă Old Firehand. 

— Nu, fiindcă aici nu-i auzim dacă întreprind ceva. Există 
un loc mult mai sigur. 

Dădu la o parte patul. Acesta consta dintr-un schelet de 
lemn cu scânduri transversale peste care erau aşternute 
rogojini de papură şi pături. Sub pat era o deschizătură 
pătrată, prin care cobora un trunchi de copac crestat în chip 
de scară, Căpetenia cobori; Old Shatterhand îl urmă, iar 
ceilalţi aveau să-i dea jos pe prizonieri, unui câte unul. 

Prin deschizătură nu pătrundea decât puţină lumină în 
această încăpere în genul unei pivnițe. Era mai mare decât 
odaia de locuit; prelungirea era practicată în pământ, pe 
partea dinspre grădină. Latura opusă era zidită toată cu 
cărămizi nearse, un perete fără nici o uşă sau vreo altă 
deschizătură. Ciocănindu-l, vânătorul constată că sună a gol 
şi că era subţire. Deci pe după perete mai era o a doua 
pivniţă, situată sub odaia cu vatră. Şi totuşi acolo nu se zărea 
nici un acces înspre încăperea subterană. 

Utahii fură coborâţi şi culcaţi unul lângă altul. Old 
Shatterhand se temea că ar putea să ducă lipsă de aer. 
Făcând o remarcă în acest sens, primi de la Ursul-cel-Mare 
următorul răspuns: 

— Pot să respire în voie. Aici, în tavan, sunt găuri care 
comunică cu exteriorul prin zid; acesta are cărămizi cu goluri, 
aşezate cap la cap; vechii locuitori ai acestei regiuni ştiau 

bine ce făceau. 

Old Shatterhand bătu din picior de câteva ori, ca şi cum 
ar fi păşit mai tare fără să vrea. Şi duşumeaua pivniţei suna a 
gol. Probabil că insula fusese construită înainte de formarea 
lacului ca o clădire goală pe dinăuntru şi apoi înconjurată cu 
un strat de pământ şi de pietre impermeabil. Oare acolo jos, 
în fundul insulei, se afla la adăpost comoara? 

Nu era timp pentru alte cercetări mai amănunțite, care 
n-ar fi rămas de altfel neobservate, căci se adusese şi ultimul 
prizonier şi căpetenia se urcă pe scară. Old Shatterhand fu 
nevoit să-l urmeze. Sub acoperişul casei atârnau, agăţate de 
stinghii, bucăţi mari de carne uscată şi de carne afumată. 
Luară din aceste provizii şi le puseră în bărci, ca să le 
transporte la mal, unde urmau să le mănânce. Tocmai când 
bărcile traseră la mal, sosi pe un cal spumegând solul trimis 
după ajutor. Toţi îşi luară armele şi alergară la cai. 

Ellen trebuia să rămână bineînţeles aici, iar tatăl ei de 
asemenea, spre a o ocroti. Ursul-cel-Mare îl sfătui să treacă 
cu fata pe insulă, fiindcă acolo era locul cel mai sigur. Aşa că 
se aşezară într-o canoe şi se depărtară de țărm în acelaşi 
timp în care ceilalţi plecară călare. 

Din prudenţă se aşezase un post de pază puternic şi la 
trecătoarea strâmtă dintre stânci, prin care veniseră 
dimineaţa albii; acest post ajungea din plin să interzică oricui 
accesul spre lac. 

Ceilalţi plecaseră îmboldindu-şi caii mult mai tare decât 
prima ceată trimisă. Treceau în galop peste toate obstacolele 
şi într-un sfert de oră parcurseseră distanţa pentru care 
celorlalţi le trebuiseră trei sferturi. Atunci dădură peste caii 
acestora. În faţă se auzeau împuşcături. Descălecară, îşi 
lăsară şi ei caii aici, se împărţiră la repezeală în două grupe, 
înaintând fiecare pe o latură a defileului şi ajunseră, 
neobservaţi de utahi, în porțiunile cu crăpături şi văgăuni în 
care se adăpostiseră prietenii lor. 

Utahii credeau că mai au de-a face tot cu cei de până 
acum. Păreau să-şi dea seama că înaintând rapid, ar fi putut 
pune capăt de mult bătăliei, iar acum voiau să dreagă ce 
greşiseră. Deodată se ridică un urlet de parcă s-ar fi slobozit 
ostile infernului şi utahii năvăliră înainte. Dar numai timp de 
două minute, în care răsunară pocnetele de puşcă ale noilor 
sosiți, apoi bătură în retragere, lăsând în urmă o sumedenie 
de morţi şi de răniţi. 

Old Shatterhand stătuse pe după un pilastru de stâncă şi 
trăsese mai multe focuri, dar ţintise în aşa fel încât să nu-i 
ucidă pe cei nimeriţi, ci doar să-i rănească, scoţându-i din 
luptă. Văzu acum că timbabatcii se repezeau afară din 
ascunzişuri, pentru a scalpa pe cei căzuţi; căpetenia lor era 
printre ei. 

— Stai! strigă vânătorul cu voce tunătoare. Lăsaţi, 
oamenii ăştia în pace! 

— De ce? Scalpurile lor ne aparţin — răspunse Ureche- 
Lungă. 

Strigând aceste cuvinte, scoase cuțitul şi se aplecă să 
taie scalpul unui rănit. În clipa următoare Old Shatterhand era 
lângă el, îi puse revolverul în piept şi-l ameninţă: 

— Dacă-i faci o singură tăietură, te-mpuşc! 

— Dar ce ai împotrivă? întrebă Ureche-Lungă cu glas 
blajin, îndreptându-se din şale şi încercând să argumenteze: 
Şi utahii ne-ar scalpa dacă ar putea. 

— Dac-aş fi cu ei, n-ar face-o. Eu nu îngădui un 
asemenea lucru, cel puţin nu la cei vii. 

— Atunci să-şi păstreze scalpurile; dar am să le iau pe 
ale morţilor. 

— Cu ce drept? 

— Nu te înţeleg! zise indianul mirat. Un duşman doborât 
doar trebuie scalpat! 

— Au fost doborâţi mulţi. Tu i-ai învins pe toţi? 

— Nu. Am nimerit pe unul. 


487 


— Pe care? 

— Nu ştiu. 

— E mort? 

— Nici asta nu ştiu. A mai alergat după aceea. 

— Atunci să-mi arăţi un mort care are un glonţ de-al tău 
în trup. Pe acela ai dreptul să-l scalpezi; dar pe altul, nu. 

Căpetenia se retrase în ascunziş bombănind şi oamenii 
săi făcură la fel. Atunci se auzi dinspre partea utahilor un 
vuiet de voci. Cum vânătorul stătuse în mijlocul timbabatcilor, 
nu-l văzuseră bine până acum; când rămase însă singur, îl 
recunoscură. 

— Old Shatterhand! Old Shatterhand! Puşca vrăjită! 
Puşca vrăjită! strigau toţi de-a valma. 

Old Shatterhand înainta agale spre ei şi când ajunse la o 
distanţă de la care putea fi auzit limpede, le strigă: 

— Luaţi-vă morţii şi răniții! Vi-i dăruim! 

O căpetenie se desprinse din ceată şi spuse: 

— O să trageţi asupra noastră! 

— Nu — răspunse el scurt, le întoarse spatele şi se 
înapoie în, ascunziş. 

Oricât ar fi fost de lipsiţi de cuvânt, indienii nu-l credeau 
în stare pe acest om de nici o trădare, de nici o călcare a 
promisiunii date. La asta se adăuga că printre indieni se 
socoteşte că e foarte ruşinos să-ţi abandonezi morţii şi răniții. 
De aceea utahii trimiseră întâi doi oameni, deocamdată cu 
titlu de încercare; se apropiară încet, ridicară un rănit şi-l 
duseră cu ei. Reveniră şi luară şi un al doilea. Văzând că nici 
acum nu se întreprindea vreun act duşmănos, prinseră 
încredere şi veniră mai mulţi. Old Shatterhand ieşi din nou şi 
le strigă: 

— Staţi! Nu vi se întâmpla nimic! 

Se opriră şovăind. El se apropie de ei şi întrebă: 

— Câte căpetenii aveţi cu voi acum? 

— Patru. 

— Care e cel mai vestit dintre ei? 

— Kai-Unure (Tunetul-Bubuitor). 

— Spuneţi-i că vreau să-i vorbesc. Să vină până la 
jumătatea drumului, iar eu vin tot până la jumătatea 
drumului, ne întâlnim la mijloc. Lăsăm armele, venim fără ele. 

Oamenii plecară, ducând vorba şi reveniră apoi cu 
răspunsul: 

— Va veni şi va aduce şi celelalte trei căpetenii. 

— Eu aduc numai doi tovarăşi de-ai mei. Îndată ce aţi 
isprăvit aici, să vină căpeteniile. 

În curând cele patru căpetenii se apropiară. lar din 
partea cealaltă veniră Old Shatterhand, Old Firehand şi cu 
Winnetou. Se întâlniră la mijloc, se salutară întâi înclinând 
grav capul şi apoi se aşezară pe jos, faţă-n faţă. Mândria 
interzicea indienilor să vorbească îndată. Trăsăturile nu li se 
cunoşteau bine din pricina vopselelor aplicate în straturi 
groase; numai la Marele-Lup se cunoştea că nu se prea simte 
bine în pielea lui. Rămaseră aşa, privindu-se reciproc, o 
bucată de vreme, până ce indianul cel mai vârstnic, Tunetul- 
Bubuitor, pierdu răbdarea şi se hotărî să vorbească. Se ridică, 
luă o atitudine demnă şi începu: 

— Când pământul întins mai aparţinea încă fiilor Marelui 
Manitu şi nu existau feţe-palide pe la noi, pe atunci... 

— ... pe atunci puteaţi să ţineţi discursuri cât vă poftea 
inima — îl întrerupse Old Shatterhand. Dar feţelor-palide le 
place să vorbească concis şi aşa vrem să facem şi acum. 

Indianul, când se porneşte într-o cuvântare, nu mai 
isprăveşte. Întrevederea de acum ar fi durat poate ore întregi 
dacă Old Shatterhand nu i-ar fi tăiat scurt introducerea. 
Indianul îi aruncă o privire pe jumătate mirată, pe jumătate 
mânioasă, dar se aşeză la loc, spunând: 

— Tunetul-Bubuitor e o căpetenie vestită. Numără cu 
mult mai mulţi ani decât Old Shatterhand şi nu e obişnuit să 
fie întrerupt de tineri. Am zis. Howgh! 

— Un om poate număra, mulţi ani şi să aibă totuşi mai 
puţină experienţă decât altul mai tânăr. Voiai să vorbeşti 
despre vremurile în care nu existau încă feţe-palide; noi însă 
avem intenţia să vorbim despre ziua de azi. Şi dacă eu am 
fost cel care te-am chemat, atunci tot eu va trebui să fiu cel 
care vorbeşte întâi, ca să-ţi spun ce vreau de la tine. Şi eu am 
zis. Howgh! 

Era o mustrare aspră. Indienii tăcură, iar el continuă: 

— Mi-ai spus pe nume, deci mă cunoşti. Îi cunoşti şi pe 
cei doi războinici care stau lângă mine? 

— Da. Sunt Old Firehand şi Winnetou, căpetenia apaşilor. 

— Atunci vei fi ştiind că am fost întotdeauna prieteni ai 
oamenilor roşii. De ce ne urmăriţi? 

— Pentru că sunteţi prietenii duşmanilor noştri. 

— Nu e adevărat. Marele-Lup ne-a luat prizonieri, fără ca 
noi să fi făcut o singură faptă duşmănoasă faţă de el. A 
trebuit să ne apărăm de utahi ca să scăpăm cu viaţă. 

— N-aţi ucis Bătrâna-Căpetenie în Pădurea Apei şi n-aţi 
luat prizonieri alte căpetenii? 

— larăşi numai ca să ne salvăm. 

— lar acum vă aflaţi pe la navajoşi şi timbabatci, care 
sunt duşmanii noştri. 

— Din întâmplare. Voiam să ne ducem la Lacul de Argint 
şi i-am găsit acolo. Am auzit că se va da o bătălie între voi şi 
ei şi ne-am grăbit să mijlocim pacea. 

— Noi vrem răzbunare, nu pace! 

— Voi aţi fost grav nedreptăţiţi; ştim că este aşa; dar nu 
e drept din partea voastră să vă răzbunaţi asupra unor 
nevinovaţi. Dacă depindea numai de voi, de mult am fi murit 
la stâlpul schingiuirii, ca şi feţele-palide din Valea-Cerbilor. 

— Ce ştiţi de asta? 

— Tot. Am îngropat morţii. 

— Deci ai fost pe-acolo? 

— Da. Eram chiar în mijlocul vostru. Am auzit ce vorbeau 

utahii şi am văzut ce făceau. Eram toţi printre copaci când au 
venit navajoşii şi am văzut cum i-aţi pus pe fugă. 

— E cu neputinţă! Nu e adevărat! 

— Şti, bine că nu mint. Întreabă-i pe conducătorii utahi 
care au fost de faţă. 

— Cum să-i întreb? Au dispărut! Marele Duh i-a luat la el. 

— Da' de unde! Marele Duh nu vrea să aibă de-a face cu 
nişte ticăloşi de sperjuri! l-a dat pe mâna noastră. 

— Ai o limbă mincinoasă; vorbeşti aşa, ca să ne sileşti să 
facem pace. 

— Da, vreau să vă silesc să faceţi pace şi am să reuşesc. 
Dar spun adevărul. În seara aceea în Valea-Cerbilor, când am 
fost pe la voi, i-am luat prizonieri pe cei trei conducători. Am 
să-ţi dovedesc că e adevărat. Ce-i asta? 

Scoase din buzunar o cureluşă cusută cu nasturi cilindrici 
făcuţi din valve de scoica Venerei şi i-o puse sub nas. 

— Uf! strigă bătrânul, speriat. Wampumul: Soarelui- 
Galben! 

— Dar ăsta? întrebă, scoțând o altă curea din buzunar. 

— Wampumul căpeteniei Patru-Bizoni! 

— Şi acest al treilea wampum? 

Când mai arătă şi a treia curea, bătrânului i se opriră 
vorbele în gâtlej. Făcu un gest de groază şi apoi izbuti să 
rostească sacadat, cu întreruperi: 

— Nici un războinic nu-şi dă wampumul: îi e mai sfânt că 
orice. Cine poartă wampumul altuia l-a omorât sau l-a făcut 
prizonier. Mai trăiesc cele trei căpetenii? 

— Da, sunt în mâna noastră. 

— Ce vreţi să faceţi cu ei? 

— Viaţă pentru viaţă, sânge pentru sânge! Faceţi pace 
cu navajoşii şi timbabatcii, atunci vi-i restituim. 


1 Wampumul, executat ca un mozaic din bucăţile de scoică, de obicei sub 
formă de centură, era un semn distinctiv al pieilor-roşii de vază, putând fi 
utilizat, dacă purta figuri, ca mijloc de a transmite veşti. 

— Şi noi am făcut prizonieri. Să facem schimb cu ei, om 
pentru om. 

— Mă iei drept un băieţandru de crezi că nu ştiu că o 
căpetenie se dă în schimbul a cel puţin treizeci de războinici? 
Îţi spun că dacă nu faci pace cu noi, foarte puţini dintre voi îşi 
vor revedea wigwamurile. 

Tunetul-Bubuitor privea în pământ, sumbru şi pierdut în 
gânduri. Atunci se ridică Old Firehand, întinzându-şi plictisit 
trupul de uriaş şi zise: 

— Pshaw! De ce atâtea cuvinte când avem arme! 
Tunetul-Bubuitor să spună repede dacă vrea război sau pace. 
Atunci o să ştim cum stăm şi o să-i dăm ce i se cuvine: viaţă 
sau moarte. 

— Nu putem să ne hotărâm aşa de repede! 

— De ce nu? Sunteţi bărbaţi sau nişte squaws? 

— Nu suntem muieri, ci războinici. Şi nu-i stă bine 
bărbatului să cugete cu sângele înfierbântat. O să ne 
retragem şi o să reflectăm ce avem de făcut. 

— Dar gândiţi-vă că peste o jumătate de oră se lasă 
noaptea. 

— Putem să vă spunem şi noaptea ce am hotărî: Cine 
doreşte să vorbească, voi ori noi, să tragă un foc de aromă şi 
apoi să strige tare. O să i se răspundă. Am zis. Howgh! 

Se ridică, înclină uşor capul şi se îndepărtă. Ceilalţi 
făcură la fel. 

— Ne-a lămurit buştean! exclamă Old Firehand mânios. 

— Fratele meu a vorbit cu prea multă mânie — zise 
Winnetou, cu blândeţea şi calmul lui de totdeauna. Ar fi 
trebuit să-l lase pe Old Shatterhand să continue. Tunetul- 
Bubuitor căzuse pe gânduri şi era cât p-aci să devină 
înţelegător. 

Firehand părea să recunoască ce îndreptăţit era acest 
reproş, căci nu răspunse nimic. Întorcându-se la tovarăşii lor, 
fură primiţi de Ureche-Lungă cu întrebarea: 

— Erau patru utahi. De ce v-aţi dus numai trei? 

— Eram destui bărbaţi — răspunse Old Firehand răstit. 

— Mai sunt şi alţi bărbaţi. Sunt şi eu căpetenie; locul meu 
era la sfat, întocmai ca al vostru. 

— S-a pălăvrăgit destul şi aşa; nu mai era nevoie de un 
al patrulea. 

Ureche-Lungă tăcu; dar dacă n-ar fi avut faţa mânjită cu 
vopsea, s-ar fi văzut cât era de furios. În general, era prost 
dispus. Droll îl făcuse de râs, fără ca el să-şi poată exterioriza 
mânia. Apoi Old Shatterhand îl jignise adânc în faţa oamenilor 
săi, prin interzicerea scalpării. Căpetenia era cam laşă, nu 
avea curajul să se împotrivească făţiş, dar furia pe care n-o 
manifestă îl făcea să fiarbă cu atât mai abitir în sinea şa. 

Se lăsă amurgul, apoi se făcu noapte. Deşi nu era de 
aşteptat ca utahii să întreprindă ceva riscat, trebuiau totuşi 
luate măsuri preventive, spre a zădărnici un eventual atac. 
Trebuiau puşi oameni de strajă. Ureche-Lungă se oferi 
voluntar cu câţiva oameni de-ai săi şi nu putea fi refuzat. 

Împreună cu căpetenia, erau cinci care se postară într-un 
şir, de-a latul defileului. Ureche-Lungă stătea la capătul din 
dreapta al şirului. Mânia reţinută îl rodea mereu. Dorea să 
arate acestor albi că e persoană importantă pe care nu ai 
voie s-o sfidezi. Ce-ar fi dacă utahii pregăteau vreo lovitură, 
iar el ar izbuti să iscodească şi să asculte ce vorbesc? Ideea 
asta nu-i dădea pace şi în cele din urmă se hotărî s-o pună în 
practică. Se târî înainte, tot mai departe. Dar nu era atât de 
uşor cum îşi închipuise, căci grohotişul nu era stabil; se urnea 
din loc sub picioarele şi braţele sale lungi. De aceea era silit 
să-şi îndrepte atenţia mai mult în jos decât înainte. lar se mai 
rostogoli o piatră pe sub el, se ivi o umbră întunecată alături, 
două mâini puternice îl prinseră de gât ca nişte crampoane de 
fier, alte două mâini îi ţinură braţele lipite de corp, i se opri 
respiraţia şi-şi pierdu cunoştinţa. 

Când îşi reveni, zăcea între doi bărbaţi care-şi ţineau 

cuţitele cu vârful pe pieptul său dezvelit. Membrele îi erau 
legate şi avea un căluş în gură. Făcu o mişcare; aceasta fu 
observată de un al treilea, care stătea în dreptul capului lui. 
Acesta îi spuse încet, punându-i mâna pe cap: 

— L-am recunoscut pe Ureche-Lungă. Eu sunt Tunetul- 
Bubuitor. Dacă Ureche-Lungă e înţelept, n-o să se întâmple 
nimic. Dar dacă e nerod, o să simtă cuţitele de pe piept 
înfigându-se în carne. Să-mi dea să înţeleg cu un semn din 
cap că a auzit ce i-am spus. 

Căpetenia captivă dădu semnul cerut. Avea de ales între 
viaţă şi moarte şi era firesc să aleagă viaţa. 

— Ureche-Lungă să-mi dea de înţeles acum dacă o 
dispus să vorbească foarte încet, şi-i scot căluşul din gură 
— urmă celălalt. 

Prizonierul dădu iar din cap şi căluşul fu scos 
numaidecât, dar Tunetul-Bubuitor îl preveni: 

— Dacă spui o vorbă mai tare, eşti un om mort. Dar dacă 
eşti hotărât să te aliezi cu mine, o să ai parte de pradă. 
Răspunde! 

Pradă! Auzind acest cuvânt, timbabatciul avu o 
inspiraţie, o idee măreaţă, strălucită. Trăsese cu urechea o 
dată când Ursul-cel-Mare şi Ursul-cel-Mic stăteau de vorbă şi 
convorbirea aceasta parcă-i mai răsuna şi acum în urechi. 
Pradă! Da, o să existe o pradă, una cum nu mai fusese 
împărţită după nici o bătălie! Din această clipă era cu trup şi 
cu suflet devotat cauzei utahilor. 

— Îi urăsc şi-i dispreţuiesc pe albi — răspunse. Dacă mă 
ajuţi, o să-i nimicim. 

— Dar şi pe Urşi? 

— Da. Numai războinicii mei să nu păţească nimic! 

— Îţi făgăduiesc! Dar atunci de ce ai fost întâi duşmanul 
meu? 

— Pentru că nu ştiam încă ceea ce ştiu astăzi. Feţele- 
palide m-au jignit atât de rău că trebuie s-o plătească cu 

sânge. 

— Vei avea prilejul să te răzbuni. Am să văd în curând 
dacă eşti sincer cu mine sau dacă vrei să mă înşeli. 

— Îți sunt credincios şi am să ţi-o dovedesc. 

— Atunci spune-mi, în primul rând, dacă e adevărat că 
feţele-palide i-au luat prizonieri pe conducătorii noştri. 

— E adevărat. l-am văzut. 

— Asta înseamnă că aceşti câini sunt aliaţi cu duhul rău, 
altfel n-ar fi izbutit un lucru ce nu izbuteşte nici un alt om. 
Unde se găsesc căpeteniile utahilor? 

— În casa de pe insulă. 

— Cine-i păzeşte? 

— O singură faţă-palidă şi o fată, care e fiica lui. 

— Să fie adevărat? Un singur om şi o fată să păzească 
atâţia războinici viteji şi vestiți! Minţi! 

— Ba spun adevărat. Trebuie să ţii seamă că prizonierii 
sunt legaţi. 

— Atunci hai să te cred. Deci aşa stăm cu insula. Dar la 
malul lacului câţi războinici sunt? 

— Numai câţiva albi. Aceştia păzesc intrarea cealaltă 
spre Lacul de Argint. 

— Uf! Deci drumul ăsta prin defileu nu e singurul? Mai e 
şi altul? 

— Da. Dacă vrei, am să te conduc pe acolo. 

— Unde e poteca? 

— Mai la vale, prin defileu, este o crăpătură printre două 
stânci, prin care ajungi pe o culme şi de acolo, printr-un fel de 
jgheab, cobori până la lac. Am trecut pe acolo călare cu Ursul- 
cel-Mare. 

— Cât timp îţi trebuie ca să ajungi de aici la lac pe calea 
asta? 

— Trei ore. 

— Asta-i mult, foarte mult! 

— Dar răsplata e mare; toţi duşmanii cad în mâinile tale; 

îţi liberezi căpeteniile şi războinicii şi... — Se întrerupse, 
şovăind. 

— Ei?... Hai, continuă! 

— Şi afară de asta mai găseşti şi o pradă cum n-a mai 
fost. 

— O pradă? De la navajoşi? Te gândeşti la armele şi caii 
lor? 

— Nu vorbesc de navajoşi, ci de cei doi Urşi şi de Lacul 
de Argint, în fundul căruia stau cufundate bogății uriaşe, aur, 
argint şi pietre scumpe în cantităţi nemaipomenite. 

— Cine ţi-a băgat în cap minciuna asta? 

— Nimeni. l-am auzit pe cei doi Urşi vorbind despre asta. 
Eram întins într-o seară pe sub copaci. S-au apropiat şi s-au 
oprit prin apropiere, fără să ştie că sunt acolo. Atunci au 
vorbit despre aceste comori extraordinare. 

— Cum au ajuns în lac? 

— Un popor care trăia pe aici în vremurile străvechi şi 
care a fost pus sub jug străin, le-a ascuns acolo. 

— Cum să ajungi însă la ele, dacă zac pe fundul lacului?! 
Ar trebui să-l secăm! 

— Nu e nevoie. Acolo unde se află acum lacul a fost pe 
vremuri o vale seacă. Poporul acela a clădit un turn, al cărui 
vârf e acum insula. Din acest turn s-a săpat o galerie solidă, 
care trecea prin vale, ieşind acolo unde începe azi defileul. 
Apoi au ridicat un dig masiv şi lat, pentru ca apa să nu se mai 
scurgă spre nord. Valea s-a umplut cu apă şi a devenit un lac, 
din care numai vârful turnului iese la suprafaţă în chip de 
insulă. După ce s-a umplut cu apă, a început să se scurgă 
înspre sud. Capătul galeriei a fost acoperit cu pietre. 

— Să fie adevărate toate astea? 

— Totul e purul adevăr. M-am convins, am îndepărtat 
pietrele pe ascuns şi am găsit galeria. Pe la începutul ei sunt 
nişte făclii de care ai nevoie ca să treci prin galerie. Ea duce 
pe sub fundul lacului până la insulă, adică la turnul în pivniţa 

căruia se află comoara. Galeria mai poate servi şi ca să dai 
drumul apei pe acolo şi să îneci niscaiva duşmani care s-ar 
afla în defileu. Deschizi un anumit loc al galeriei: apa 
pătrunde şi se varsă în trecătoare şi tot ce se află pe acolo e 
dus de puhoi. 

— Uf! Asta ar fi ceva pentru noi! De-am putea să înecăm 
feţele-palide! 

— Asta nu pot să admit, pentru că şi războinicii mei s-ar 
îneca cu ei. 

— E adevărat. Dar dacă totul e într-adevăr aşa cum spui, 
atunci albii sunt pierduţi şi aşa. O să vedem dacă eşti sincer. 
Vrei să ne conduci acum la lac? 

— Da, sunt gata cu plăcere. Dar ce parte dintre bogății o 
să-mi revină mie? 

— Asta voi hotări îndată ce mă voi convinge că mi-ai 
spus adevărul. Am să te dezleg acum şi am să pun să-ţi dea 
un cal. Dar la cea mai slabă încercare de fugă eşti pierdut. 

Căpetenia dădu câteva porunci cu vocea scăzută. În 
curând utahii erau încălecaţi şi porniră la vale, prin defileu, 
întâi, fireşte, cu cea mai mare prudenţă, ca să nu se audă nici 
cel mai uşor zgomot. Ajunseră la locul în care albii cotiseră 
din defileu spre căldarea înconjurată de stânci şi o luară în 
aceeaşi direcţie. 

Acum, noaptea, era şi mai greu să călăreşti pe aici decât 
ziua. Indienii aveau însă ochi ca pisicile, dar şi caii lor se 
orientau cu uşurinţă. Urcară panta netedă, coborâră în 
căldare şi intrară prin crăpătura dintre stând exact aşa cum 
făcuseră şi albii. Ultima parte a drumului le fu uşurată de 
răsăritul lunii. 

Trecuseră exact trei ore, când utahii sosiră în locul unde 
începea vegetaţia mai bogată. Aici, Ureche-Lungă îi opri şi 
zise: 

— Trecătoarea spre vale e aşa îngustă încât paznicii ar 
putea s-o apere cu uşurinţă împotriva voastră; dar o să-i 


497 


surprindeţi pe la spate. 

— Cum e cu putinţă să facem aşa? 

— Prin galeria de care am vorbit. Intrarea ei e numai la 
câţiva paşi de aici. O deschidem îndepărtând pietrele şi 
intrăm. Aprindem făcliile, aşa că nu va fi greu să pătrundem 
mai departe şi ajungem în turn; ne urcăm în el şi ne aflăm pe 
insulă. Acolo se află mereu câteva bărci şi vâslim la mal. În 
felul acesta suntem în spatele duşmanilor şi-i învingem cu 
uşurinţă, mai ales că războinicii mei vor trece de partea 
voastră îndată ce le voi da ordin s-o facă. 

— Bun! Jumătate din războinicii utahi rămân aici, cealaltă 
jumătate vine cu noi prin galerie. Arată-ne calea! 

Utahii descălecaseră. Ureche-Lungă îi conduse mai la o 
parte, la locul unde se vedeau o grămadă de pietre rezemate 
de stâncă. 

— Trebuie îndepărtate aceste pietre — zise timbabatciul 
— atunci veţi vedea intrarea galeriei. 

Scoaseră grămada de pietre şi se văzu o gaură 
întunecată, largă de cinci coţi şi înaltă de trei. Căpeteniile se 
strecurară înăuntru şi găsiră, pipăind în jur, o provizie 
întreagă de făclii, făcute din seu de cerb şi de bizon. 
Aprinseră una cu ajutorul unor „punka”, apoi împărţiră făclii la 
toţi, le aprinseră şi pătrunseră în galerie. 

Aerul era închis, dar nu prea umed. Se vede că fusese 
căptuşită cu ziduri foarte groase şi apoi acoperită cu un strat 
gros de pământ bine bătătorit, de rezistase atâta vreme 
presiunii apelor din lac. 

Ca să nu stea prea mult în acest aer, viciat şi mai mult 
de fumul făcliilor, grăbiră pasul pe cât se putea, până ce, 
după un timp, ce li se păru infinit, sosiră într-o încăpere largă, 
în care, de jur împrejur, de-a lungul pereţilor, se găseau stive 
de pachete învelite în rogojini. 

— Ăsta trebuie să fie catul cel mai de jos al turnului, deci 
al insulei — zise Ureche-Lungă. Poate că în aceste pachete se 

găsesc comorile de care v-am vorbit. Vreţi să ne uităm? 

— Da — răspunse Tunetul-Bubuitor. Dar să nu zăbovim 
prea mult pe-aici, trebuie să ajungem pe insulă cât mai 
repede. Pe urmă vom avea mai mult răgaz. 

Îndepărtară învelişul unuia din suluri şi văzură la lumina 
făcliilor o statuie, un idol sclipind auriu. Numai această statuie 
singură reprezenta o întreagă avere. Un alb ar fi jubilat poate 
de încântare; aceşti indieni însă rămaseră reci. Înveliră din 
nou statuia în rogojină şi porniră ca să urce în turn. 

Existau nişte trepte înguste de zidărie, chiar dacă nu 
tocmai în forma scărilor noastre; ele permiteau să treacă doar 
câte o singură persoană; aşa că indienii urcară în şir, unul 
după altul. 

Ureche-Lungă urcă primul, cu făclia în mână. Nu 
ajunsese încă pe ultima treaptă, când auzi un țipăt în spatele 
său, urmat de alte ţipete de spaimă. Se opri şi se uită înapoi. 
Ceea ce văzu era într-adevăr de natură să-l îngrozească. Din 
galeria în care se mai aflau mulţi utahi, pătrundea — pe toată 
lărgimea şi înălţimea ei — apa. Făciliile îşi aruncau razele de 
lumină asupra puhoiului negru care venea gâlgâind şi care se 
ridicase de pe acum până la talia celor din încăpere, urcând 
cu o repeziciune înspăimântătoare. Cei aflaţi încă în galerie 
erau pierduţi; se înecaseră. Dar şi cei care se mai aflau pe 
trepte erau pierduţi; se împingeau înainte; fiecare voia să 
scape ieşind pe sus; se înghionteau şi se dădeau jos unul pe 
altul. Aruncară făcliile, ca să se poată apăra cu amândouă 
mâinile. Aşa se întâmpla că nici unul nu reuşi să urce treptele. 
lar nivelul apei se ridica atât de repede, încât un minut după 
ce fusese scos primul țipăt, le ajungea până la gât. Apa îi 
ridica şi începură să înoate; luptau cu moartea şi luptau unii 
cu alţii, dar în zadar. 

Numai şase se aflaseră destul de sus pe trepte ca să 
poată scăpa. Tunetul-Bubuitor şi Marele-Lup se aflau printre 
aceştia. Nu aveau decât o singură făclie, pe care o ţinea 

Ureche-Lungă, cel din fruntea lor. O deschizătură strâmtă 
ducea prin tavan în catul superior, de unde alte trepte duceau 
şi mai sus. 

— Dă-mi lumina şi lasă-mă să trec înainte! porunci 
Tunetul-Bubuitor timbabatciului. Apucă făclia, dar acesta 
refuză să i-o dea. Se produse o luptă de câteva clipe, destul 
pentru ca apa să se urce până la ei. Începea să pătrundă, prin 
deschizătură, în încăperea de la etajul al doilea. Aceasta era 
strâmtă, mult mai strâmtă decât cea de jos, aşa că apa se 
urcă pe pereţi cu o viteză înzecită. 

Ureche-Lungă era mai tânăr şi mai puternic decât 
Tunetul-Bubuitor. Se smulse din strânsoarea lui şi-l trânti jos, 
îmbrâncindu-l cu putere. Atunci utahii ceilalţi se aruncară 
asupra lui. N-avea nici o armă şi numai o mână îi era liberă ca 
să se apere de Marele-Lup care ridica tocmai pumnalul ca să-l 
doboare, când Ureche-Lungă strigă: 

— Stai! Altfel arunc lumina în apă şi sunteţi pierduţi! 
Atunci nu mai vedeţi pe unde să urcați şi vă ajunge apa din 
urmă. 

Asta-l salvă. Îşi dădură seama că nu pot scăpa de acolo 
fără lumină. Apa le ajunsese între timp la şolduri. 

— Atunci ţine făclia şi mergi înainte, câine! răspunse 
Tunetul-Bubuitor. Dar ai să ne-o plăteşti! 

Timbabatciul stătea acum pe trepte şi se grăbea să urce. 
Ajunse iarăşi, printr-o deschizătură strâmtă, în etajul următor. 
Amenințarea bătrânului era serioasă. Ureche-Lungă o ştia 
prea bine. De aceea se opri după ce urcase prin deschizătură 
şi privi înapoi. În urma sa apăru capul lui Tunet-Bubuitor. 

— M-ai făcut câine şi vrei să te răzbuni asupra mea! îi 
strigă. Câine eşti tu, şi ai să mori ca un câine! Du-te înapoi, în 
apă. 

Îi dădu un picior în plin obraz, încât bătrânul se prăbuşi şi 
dispăru pe sub deschizătură. O clipă mai târziu apăru capul 
utahului următor; şi acesta fu primit cu un picior şi căzu; la fel 

şi al treilea. Ureche-Lungă gâfâia de sforţare şi de frică. Dar în 
acelaşi timp, izbânda îi dădea o bucurie sălbatică. 

Atunci se ivi prin deschizătura întunecată un braţ 
puternic şi o mână de fier îl apucă de un picior. Simţea cu 
groază că se clatină. În acelaşi moment, apăru figura 
schimonosită de furie a Marelui-Lup. 

Disperarea îi dădu forţe uriaşe lui Ureche-Lungă. Izbind 
cu putere, îi vâri adversarului făclia aprinsă în ochi. Marele- 
Lup scoase un urlet şi duse amândouă mâinile la cap. Atunci îl 
şi arse a doua împunsătură necruțătoare cu făclia aprinsă. Se 
clătină şi căzu înapoi în puhoiul care gâlgâia şi care trecu 
peste el cu o iuţeală înfricoşătoare, pătrunzând în etajul 
superior. 

Ureche-Lungă rămăsese singur. Numai el mai era în viaţă 
dintre toţi cei care intraseră în galerie. 

Urca mereu, trecând prin mai multe etaje, şi apa îl 
urmărea cu aceeaşi iuţeală. Deodată simţi că aerul e mai 
proaspăt. Locul de trecere era strâmt de tot pe aici şi nu mai 
existau trepte, ci doar un par cu crestături, sprijinit de zid, ca 
o scară. Pusese piciorul într-o crestătură ca să se urce, când 
auzi o voce de sus: 

— Stai! Rămâi jos, altfel trag! Utahii au vrut să ne răpună 
şi acum sunt pierduţi cu toţii, iar tu ai să mori ultimul dintre 
ei. 

Era vocea Ursului-cel-Mare. Timbabatciul o recunoscu: 

— Nu sunt un utah! Nu trage! strigă cuprins de spaimă. 

— Dar cine eşti? 

— Sunt prietenul tău, căpetenia timbabatcilor. 

— A, Ureche-Lungă! Atunci chiar că ţi-ai meritat moartea, 
renegatule, trădătorule! 

— Nu! Nu! Te înşeli! 

— Nu mă înşel! Ai descoperit într-un fel oarecare taina şi 
ai împărtăşit-o utahilor. Acum ai să te îneci aşa cum s-au 
înecat şi ei. 

— N-am trădat! îl asigură Ureche-Lungă înfricoşat, căci 
apa i se urcase până la genunchi. 

— Nu mai minţi! 

— Lasă-mă să urc! Gândeşte-te că am fost întotdeauna 
prietenul tău! 

— Nu, ai să rămâi jos! 

Atunci se auzi vocea lui Old Firehand: 

— Lasă-l să urce. S-au întâmplat destule grozăvii O să-şi 
mărturisească vina. 

— Da, mărturisesc; am să vă spun tot, tot promitea 
Ureche-Lungă, căci apa îi ajunsese până la şold. 

— Bine, am să te cruţ şi sper că ai să te arăţi 
recunoscător! 

— Recunoştinţa mea va fi fără margini! 

— O să te oblig să te ţii de cuvânt. Hai sus! 

Indianul aruncă făclia în apă ca să se poată prinde cu 
amândouă mâinile şi se urcă. Ajungând sus, se văzu în 
încăperea cu vatră a clădirii de pe insulă. În faţa uşi; deschise 
ardea un foc şi la lumina flăcărilor îi văzu pe Ursul-cel-Mare, 
pe Old Firehand şi pe Old Shatterhand. Se prăbuşi de 
oboseală, secătuit de groaza de moarte prin care trecuse, îşi 
adună însă repede puterile şi sări pe uşă, strigând: 

— Repede, repede afară, că vine apa şi nu mai scăpăm! 

— Stai aici! răspunse Ursul-cel-Mare. Nu mai ai de ce să 
te temi de apă, fiindcă nu se poate urca mai sus pe insulă 
decât la nivelul lacului. Ai scăpat şi acum ai să povesteşti cum 
ai plecat de la postul tău şi cum ai ajuns aici. 

Trecuse cam o oră de când santinelele îşi ocupaseră 
posturile când Old Firehand se gândi să le mai controleze o 
dată. Se furişă afară din ascunziş, spre locul unde trebuia să 
se afle Ureche-Lungă. Locul era părăsit. Se duse la 
timbabatciul cel mai apropiat, îl întrebă unde e căpetenia sa 
şi află astfel că acesta plecase. 

— Unde? 

— La utahi. Nu s-a întors încă. 

— De când a plecat? 

— Aproape de o oră. 

— Trebuie să i se fi întâmplat ceva. Mă duc să mă uit. 

Vânătorul se culcă pe burtă şi înainta târându-se până 
unde văzuse înainte străjile duşmanului; plecaseră. Se târî 
mai departe. În locul în care utahii ocupaseră toată lăţimea 
defileului, nu mai era nimeni. Old Firehand cercetă mai 
departe cu mare prudenţă. Nu văzu nici urmă de utahi, dar nu 
găsi nici căpetenia. Faptul era îngrijorător, înainta o bucată 
bună în interiorul defileului, fără să dea de duşmani şi se 
întoarse cu vestea că utahii au dispărut. Faptul acesta n-ar fi 
fost în sine ceva de neînțeles sau prea înfricoşător, dacă n-ar 
fi dispărut şi Ureche-Lungă o dată cu ei. 

— L-au prins — fu de părere Ursul-cel-Mare. A fost prea 
temerar. Acum i-au făcut seama. 

— Şi probabil că şi noi suntem pierduţi — zise Old 
Firehand. 

— Cum aşa? 

— Mie mi se pare curios că au plecat. Lucrul acesta 
trebuie să aibă o explicaţie. Faptul că au pus mâna pe 
căpetenie nu poate să fie un motiv de retragere subită; 
trebuie să existe un alt motiv, cu totul diferit, dar care e în 
legătură cu căpetenia. 

— Ce motiv ar putea avea? 

— Hm! Eu n-am încredere în Ureche-Lungă. Mie nu mi-a 
plăcut niciodată. 

— Nu ştiu de ce l-am bănuit. Nu s-a arătat niciodată 
duşmănos faţă de mine. 

— Se poate; totuşi nu e omul pe care m-aş bizui în 
întregime. Cunoaşte bine regiunea asta? 

— Da. 

— Cunoaşte şi drumul care duce peste căldarea din 
stânci spre lac? 

— ÎI cunoaşte, a umblat cu mine pe acolo. 

— Atunci ştiu destul. Trebuie să pornim numaidecât ca 
să ajungem la lac. 

— De ce? 

— Pentru că le-a arătat probabil utahilor acest drum. Că 
mă înşel sau ba, că a pălăvrăgit silit fiind sau de bună voie, 
asta nu contează, dar sunt convins că utahii au plecat de o 
oră şi că peste alte două ore îşi vor face apariţia la lac. 

— Şi eu cred aşa — încuviinţă Old Shatterhand. 

— Ureche-Lungă n-are un chip care să trezească 
încrederea — zise Winnetou. Fraţii mei să vină repede spre 
lac, altfel utahii ajung acolo înaintea noastră şi pun mâna pe 
Butler şi pe fiica lui. 

Încălecară şi urcară drumul prin defileu, pe cât puteau de 
repede noaptea. Trecu poate o oră până să ajungă la gura 
văii. Ocupară accesul şi anume lăsând acolo un grup făcut 
numai din albi, căci de când lipsea căpetenia nu se mai 
puteau încrede cu totul în timbabatci. 

Butler nu se mai găsea pe insulă. Stătuse în clădire cu 
fiica sa, iar în încăperea de dedesubt zăceau utahii prizonieri 
care vorbeau între ei. Vocile lor răsunau sus ca din mormânt; 
era lugubru, parc-ar fi umblat stafii şi micuţei Ellen i se făcuse 
frică, aşa că îl rugase pe tatăl ei să plece cu ea de pe insulă. 
Ascultase de rugămintea ei şi vâslise la mal. Când se făcuse 
întuneric, aprinsese un foc, dar avusese prudenţa să nu se 
aşeze în bătaia luminii, stând, împreună cu Ellen, în umbră, 
de unde putea supraveghea cu privirea toată întinderea din 
jur fără să fie ei înşişi văzuţi. Le era urât să stea aşa, singuri, 
în locul acesta părăsit şi primejduit; de aceea se bucurau 
acum văzându-şi prietenii întorcându-se cu timbabatcii. 

Albii se aşezară în jurul focului, cu excepţia celor care 
păzeau accesele văii. Timbabatcii aprinseră un alt foc şi se 
aşezară în jurul lui ca să discute despre dispariţia căpeteniei 
lor. Bănuiala că ar fi trădat albii avuseseră înţelepciunea să 

le-o tăinuiască. 

De când sosiseră la lac, Watson, fostul contramaistru, nu 
avusese prilejul să stea de vorbă cu Ursul-cel-Mare. Acum, 
însă, stând alături în jurul focului, zise către indian: 

— Fratele meu roşu n-a vorbit încă cu mine. Eu sunt una 
din cele două feţe-palide care au petrecut aici o iarnă 
întreagă. Pe atunci mai trăia lkhatci-tatli, bunicul tău şi era 
bolnav; noi l-am îngrijit până a murit. 

— Îți mulţumesc — zise Ursul-cel-Mare cu simplitate. 

— Da, l-am îngrijit şi ne-a făcut un dar. Era un secret, pe 
care ni l-a încredinţat, un secret despre o comoară ascunsă 
pe aici... 

— Bunicul a făcut foarte rău că v-a vorbit de acest 
secret. Era bătrân şi slăbit, iar recunoştinţa îi împiedica să 
ţină minte jurământul că va păstra taina în veci. N-avea 
dreptul să vorbească despre această taină care se 
moşteneşte din tată în fiu, decât cu fiul său. 

— Atunci eşti de părere că n-am dreptul să vorbesc 
despre acest lucru? 

— Nu pot să ţi-o interzic. Dar trebuie să renunţi să faci uz 
de acel secret. Orice altă dorinţă însă ţi-o voi împlini cu 
bucurie. 

— Vorbeşti serios? întrebă repede Old Firehand. Atunci 
aş exprima eu o dorinţă în locul tovarăşului meu. 

— Spune! Dacă e în puterea mea, am s-o împlinesc cu 
plăcere. 

— Cui îi aparţine teritoriul pe care ne aflăm? 

— Mie. Îl voi lăsa cândva moştenire fiului meu, Ursului- 
cel-Mic. 

— Poţi să-ţi dovedeşti dreptul de proprietate? 

— Da. La oamenii roşii ajunge cuvântul; oamenii albi cer 
însă o hârtie cu litere negre. Am pus să mi se întocmească o 
astfel de hârtie, iscălită de căpetenii albe. Are şi o pecete 

mare. Pentru asta am umblat în oraşul părintelui alb.-. 
Pământul din împrejurimile Lacului de Argint e proprietatea 
mea, până unde e împrejmuit de munţi. Pot să fac cu el ce-mi 
place. 

— Şi cum îi aparţine căldarea dinspre stânci, prin care 
am trecut azi? 

— Timbabatcilor. Căpeteniile albe au măsurat toată 
regiunea şi au desenat-o. Apoi marele părinte din Washington 
a iscălit că ţinutul e al timbabatcilor. 

— Ei pot să vândă din pământ, să-l dea cu arendă sau să- 
| dăruiască, după plac? 

— Da. 

— Atunci uite ce aveam să-ţi spun: vreau să cumpăr de 
la ei porţiunea cu căldarea. 

— Nu pot să le interzic să ţi-o vândă şi nici ţie s-o 
cumperi. 

— Nu e vorba de asta, se pune întrebarea dacă-ţi e pe 
plac sau dacă ţi-e neplăcut să ne ai ca vecini? 

Figura Ursului-cel-Mare luă o expresie mucalită şi 
întrebă: 

— De ce vreţi să locuiţi tocmai într-un loc lipsit de apă, 
unde nu creşte nici măcar un fir de iarbă? Omul alb cumpără 
pământ numai când aduce foloase mari. Ghicesc la ce vă 
gândiţi. Piatra, stânca au valoare pentru voi. 

— Aşa e. Dar îşi capătă valoare numai dacă putem să 
aducem apă. 

— Luaţi-o din lac! 

— Tocmai asta voiam să-ţi cer! 

— Poţi să-ţi iei câtă îţi trebuie. 

— Îmi dai voie să construiesc o conductă? 

— Da. 

— Îmi vinzi dreptul acesta şi eu ţi-l plătesc? 

— Dacă e necesară cumpărarea, n-am nimic împotrivă. 

Poţi să stabileşti preţul, dar eu ţi-l dăruiesc. Mi-aţi făcut un 
serviciu nepreţuit. Fără voi, cădeam în mâinile utahilor. 
Pentru asta am să vă ajut să exploataţi bogăţiile din căldarea 
dintre stânci. 

— Asta-mi place! şopti Hobble-Frank către vărul său. Apa 
o avem va să zică de pe acum; dacă şi aurul va curge tot aşa 
din plin, atunci ne putem juca în curând de-a Crasuşii. 

— Vrei să spui poate de-a Cresuşii? Cresus a fost, mi se 
pare, regele acela putred de bogat? 

— la nu mai începe şi tu ca grăsanul de Jemmy! Dacă 
vrei să rămâi prietenul şi vărul meu, atunci să... ia ascultă! 

Dinspre gura văii se auzi o şuierătură. Era semnalul 
stabilit cu rafterii. Albii săriră în picioare şi se grăbiră spre 
postul de pază. Sosiţi acolo, aflară că se auziseră, dinspre 
trecătoare, nişte zgomote ca de copite pe piatră. Se luară la 
repezeală măsurile necesare. Albii se ascunseră pe după 
copaci şi aşteptară cu încordare să vadă ce va urma. Dar 
trecu o bucată bună de vreme fără să se mai audă sau să se 
vadă ceva. De aceea Winnetou plecă să iscodească în direcţia 
aceea. După un sfert de oră se întoarse la locul unde stătuse 
cu Old Shatterhand, Old Firehand şi Ursul-cel-Mare şi le 
raportă: 

— Războinicii utahi s-au împărţit în două cete: una din 
ele stă cu toţi caii spre stânga, acolo unde drumul iese din 
căldare; jumătatea cealaltă sunt în dreapta, la începutul 
defileului; au deschis o gaură în stâncă şi dispar prin ea. 

— O gaură? întrebă Ursul-cel-Mare speriat. Atunci cunosc 
galeria subterană şi secretul meu a fost trădat. Asta numai 
Ureche-Lungă a putut s-o facă. Dar cum a aflat? Vino cu 
mine! Trebuie să mă conving că e aşa. 

Plecă în grabă, spre culmea digului şi toţi trei îl urmară. 
În curând erau pe sub copacii de pe dig şi din umbră vedeau 
începutul defileului în plină lumină. Grămada de pietre fusese 
îndepărtată şi razele lunii luminau îndeajuns ca să se vadă 

cum dispar utahii în galerie. 

— Da, îmi cunosc secretul! zise Ursul-cel-Mare. Vor să 
ajungă pe insulă, ca să ne atace de la spate; vor să pună 
mâna pe comorile mele. Dar n-o să reuşească! Trebuie să mă 
duc repede pe insulă. Old Firehand şi Old Shatterhand să mă 
însoţească. Dar Winnetou să rămână aici, vreau să-i arăt 
ceva. 

Îl conduse pe apaş câţiva paşi mai încolo, într-un loc 
unde digul se lăsa vertical în lac. Acolo zăcea o stâncă mare, 
grea de câteva tone, aşezată pe un morman de pietre mai 
mici, orânduite într-un fel anume. Ursul-cel-Mare arătă una 
din aceste pietre, zicând: 

— În clipa în care Winnetou va vedea de aici că aprind un 
foc pe insulă, să împingă piatra asta şi atunci stânca va cădea 
în lac. Dar fratele meu roşu să sară repede în lături şi să nu se 
sperie dacă aude un trosnet uriaş. 

Plecă în goană şi cei doi vânători după el. Ajuns la foc, 
scoase din el o creangă aprinsă şi sări într-un canoe în timp 
ce-şi dădea osteneala să ţină creanga în aşa fel încât să nu se 
stingă, Firehand şi Shatterhand vâsliră pre insulă. Acolo Ursul- 
cel-Mare intră în grabă în casă. În vatră erau crengi uscate; le 
scoase afară şi le aprinse. 

— Fraţii mei să asculte — zise, arătând cu mâna spre 
locul unde-l lăsaseră pe Winnetou. 

Se auzi de acolo ca un scurt bubuit de tunet, apa ţâşni în 
sus şuierând, lovită de stâncă ce căzuse în ac. Şi apoi urmă 
un trosnet şi un vuiet, de parcă s-ar fi prăbuşit o casă mare. 

— Am reuşit! strigă Ursul-cel-Mare respirând uşurat 
Intrarea e închisă. Utahii sunt pierduţi. Veniţi cu mine: 

Intră din nou în clădire, în încăperea cu vatră. Aceasta 
era aşezată, cum văzură acum vânătorii pe un suport mobil; 
indianul o dădu la o parte fără nici o sforţare. Se ivi o 
deschizătură şi Ursul-cel-Mare trase cu urechea în jos. 

— Sunt înăuntru, sunt jos, îi aud venind! zise. Acum, 

repede, să dăm drumul la apă! 

leşi fuga şi se duse în spatele clădirii; cei doi nu văzură 
ce făcea acolo, dar când se întoarse, arătă spre un punct 
apropiat de pe suprafaţa lacului şi explică: 

— Vedeţi cum se agită apă acolo? Se formează un vârtej, 
o pâlnie, fiindcă e trasă în jos, căci intră într-o galerie pe care 
am deschis-o. 

— Doamne! Atunci utahii se îneacă, nenorociţii! strigă 
Old Shatterhand. 

— Da, toţi, toţi! Nu scapă nici unul! 

— Îngrozitor! Nu se putea evita asta? 

— Nu. Nu trebuie să scape nici unul ca să nu poată 
povesti ce a văzut acolo, sub pământ. 

— Dar ţi-ai distrus propria ta construcţie? 

— Da, e distrusă şi nu poate fi refăcută niciodată. 
Comorile sunt pierdute pentru oameni, nici un muritor nu le 
va mai putea scoate vreodată, căci insula se va umple de apă 
până sus. Hai să intrăm. 

Pe cei doi albi îi trecură fiori de groază. Apa ce se ridica 
pe dedesubt împingea în sus aerul stătut şi mucegăit din 
galerie; se simţea cum ieşea prin deschizătura din podea. 
Asta însemna moartea a peste o sută de oameni. 

— Dar prizonierii noştri, care se află în încăperea de 
alături? întrebă Old Shatterhand. Se îneacă şi ei! 

— Nu. Zidul rezistă câtva timp. Pe urmă va trebui, 
desigur, să-i scoatem. Ascultaţi! 

Se auzea un zgomot de jos, din apropiere, apoi se ivi un 
indian purtând o făclie. Era Ureche-Lungă. Ursul-cel-Mare voia 
să-l lase şi pe el să se înece, dar, la intervenţia lui Old 
Firehand, renunţă la acest act de cruzime. Curând după ce 
căpetenia timbabatcilor era în siguranţă, apa ajunsese pe 
insulă la acelaşi nivel cu lăcul şi vârtejul în formă de pâlnie pe 
care-l observară adineauri dispăruse. 

Ureche-Lungă se aşezase lângă foc. Nu se mai putea ţine 

pe picioare. Ursul-cel-Mare se aşeză în faţa lui. Scoase un 
revolver de la brâu şi, ameninţându-l cu acesta, îi spuse: 

— Acum căpetenia timbabatcilor să ne spună cum a 
ajuns în galerie cu utahii. Dacă mă minte, îi zbor creierii. Ştia 
secretul insulei? 

— Da — mărturisi cel interogat. 

— Cine ţi l-a destăinuit? 

— Chiar tu. 

— Asta nu-i adevărat! 

— Ba da. Şedeam acolo, sub stejarul acela, când ai venit 
în partea aceea cu fiul tău. V-aţi oprit în apropierea mea şi aţi 
vorbit despre insulă, despre comorile ei şi despre galeria prin 
care se poate da drumul apei în defileu. Îţi aduci aminte? 

— Da. 

— Am înţeles din vorbele voastre că galeria începe acolo 
unde se află grămada de pietre. A doua zi dimineaţă aţi 
plecat să vânaţi un cerb, iar eu m-am folosit de prilejul acesta 
ca să îndepărtez grămada de pietre Am intrat în galerie şi am 
văzut făcliile. Acum ştiam destul şi am aşezat pietrele la loc. 

— Şi azi te-ai dus la utahi ca să trădezi secretul! 

— Ba nu. Am vrut să aud ce vorbesc, dar m-au prins. 
Numai ca să scap cu viaţă am vorbit despre galerie şi despre 
insulă. 

— Ce laşitate! Dacă Old Shatterhand nu observa că 
lipseşti, trădarea ar fi izbutit şi sufletele noastre s-ar fi aflat 
mâine în veşnicele plaiuri ale vânătoarei. Aţi văzut ce se află 
în fundul turnului? 


— Da. 
— Şi aţi desfăcut sulurile? 
— Numai unul. 


— Şi ce era în el? 

— Un zeu făcut din aur masiv. 

— Nici un ochi omenesc nu-l va mai vedea vreodată, nici 
ochii tăi. Oare ce crezi tu că ai merita? 

Timbabatciul tăcea. 

— Moartea, de zece ori moartea! Dar ai fost prietenul şi 
tovarăşul meu şi aceste feţe-palide nu doresc să te omor. Ai 
să rămâi deci în viaţă, dar numai dacă faci ce-ţi voi cere. 

— Ce-mi ceri? 

— Să faci cum doreşte Old Firehand. Vrea să intre în 
stăpânirea căldării dintre stânci şi să vă cumpere acel teren. 
Ai să-i vinzi terenul şi în plus drumul care duce de acolo la 
Lacul de Argint. 

— N-avem nevoie de căldarea aceea, că nu serveşte la 
nimic. Nu e păşune acolo nici măcar pentru un singur cal. 

— Cât ceri în schimb? 

— Ar trebui să mă sfătuiesc întâi cu timbabatcii ceilalţi. 

— Am să-ţi spun eu ce pretenţii poţi să ai. Old Firehand 
îţi va da douăzeci de puşti şi douăzeci de livre de praf de 
puşcă, zece pături, cincizeci de cuțite şi treizeci de livre de 
tutun. Nu e prea puţin. Ai să primeşti? 

— Primesc şi am să vorbesc în aşa fel ca să primească şi 
ceilalţi. 

— Va trebui să te duci cu Old Firehand şi cu câţiva 
martori la cel mai apropiat conducător al albilor, pentru ca să 
fie valabile vânzarea şi cumpărarea. Pentru asta vei mai primi 
un dar în plus, mare sau mic, mult sau puţin, aşa cum meriţi 
şi cum va hotărât Old Firehand. Vezi bine că-ţi apăr 
interesele. Dar sper că ai să mă faci să-ţi uit trădarea. Acum 
du-te şi cheamă câţiva dintre oamenii tăi, să-i aducă pe utahii 
prizonieri, ca să nu se înece şi ei. 

Ureche-Lungă ascultă de acest ordin; era şi timpul că 
prizonierii să fie puşi în siguranţă. Curând după ce ultimul 
dintre ei fusese scos din clădire şi întins în faţa ei, se auzi un 
răpăit şi un gâlgâit: apa dărâmase zidul subţire şi pătrunsese 
în partea aceea a pivniţei. 

Prizonierii fură aşezaţi în bărci, transportaţi la țărm şi 
încredinţaţi pazei timbabatcilor. Însă Ep acestora nu fu 

lăsată cu ei, căci nu i se putea acorda încrederea lui Ureche- 
Lungă, aşa cu una cu două. Îl luară cu ei spre gura văii, unde 
albii mai stăteau de strajă cu multă atenţie, fiindcă aveau în 
faţa lor cealaltă jumătate a cetei de utahi, care nu se 
retrăsese încă. 

Aceştia nu ştiau cum stau lucrurile. Majoritatea celor 
care urmau să descindă pe insulă pătrunseseră în galerie 
când aceasta se prăbuşi sub presiunea unei mase uriaşe de 
piatră şi pământ. Aşa fură striviţi o mulţime dintre cei care 
intraseră; iar galeria se astupă complet; astfel apa din lac nu 
mai putea ieşi de acolo. Asta fusese în intenţia Ursului-cel- 
Mare, căci nu voise ca apa să se scurgă în defileu, ci să 
pătrundă în interiorul insulei. 

Utahii, care nu fuseseră striviţi, se dăduseră înapoi 
speriaţi şi fugiseră la  detaşamentul celălalt, ca să 
povestească ce se întâmplase. Nu se ştia dacă toţi cei aflaţi în 
galerie erau pierduţi, sau dacă cei care nu fuseseră chiar 
striviţi la intrare reuşiseră să ajungă până-n insulă. În cazul 
acesta din urmă, războinicii urmau să-i atace pe albi pe la 
spate. Aşteptară din clipă în clipă să se întâmple aşa, dar 
timpul trecea fără că speranţa asta să se împlinească. Acum 
erau siguri că toţi pieriseră în urma catastrofei. 

Se făcu ziuă şi utahii tot mai stăteau cu caii lor în acelaşi 
loc. Spre a nu fi surprinşi de feţele-palide, puseseră străji pe 
posturi înaintate. Deodată îl văzură apărând pe Old 
Shatterhand printre copaci. Le strigă că vrea să vorbească cu 
conducătorul lor. Când se întâlniră, Old Shatterhand îi spuse: 

— Ştii că mai multe căpetenii de-ale voastre se află în 
mâinile noastre, ca ostatici? 

— Ştiu — răspunse sumbru cel întrebat. 

— Şi ştii ce s-a întâmplat cu războinicii voştri care au 
pătruns în galerie? 

— Nu ştiu. 

— Galeria s-a surpat şi apa a intrat în ea: s-au înecat cu 

toţii. Numai Ureche-Lungă a scăpat. Adineauri au sosit cei 
două sute de navajoşi aşteptaţi. Suntem mult mai tari decât 
voi, dar nu vrem sângele vostru, vrem să vă aducem pace. Fii 
înţelept şi vino acum cu mine. Am să te conduc la căpeteniile 
voastre. Vorbiţi, înţelegeţi-vă. Apoi poţi să te întorci aici. 

Omul rămase câtva timp cu privirea în pământ. Apoi 
spuse: 

— Ai să te ţii de cuvânt şi ai să mă laşi să mă-ntorc. Am 
încredere în tine şi vin cu tine. 

Îi înştiinţa pe oamenii lui de ce avea de gând să facă. Îşi 
depuse armele şi plecă cu vânătorul spre lac. Acolo domnea o 
mare zarvă, căci navajoşii sosiseră într-adevăr. Ardeau de 
dorinţa să se răzbune asupra utahilor pentru înfrângerea 
suferită de ceata lor de războinici şi ar fi fost necesar ceva 
mai mult decât darul de a-i convinge pentru a-i face să se 
încline spre pace. 

Ostaticii fuseseră dezlegaţi; şedeau laolaltă, 
supravegheați de aproape, când sosi Old Shatterhand 
aducându-l pe tovarăşul lor. Acesta se aşeză lângă ei, apoi fu 
trimis Ureche-Lungă ca să le explice cum se petrecuse 
catastrofă, întrevederea lor dură mult; apoi Ureche-Lungă 
veni să raporteze că luaseră hotărârea de a accepta 
propunerea de pace. Prin urmare, avu loc un sfat solemn, la 
care luară parte cei mai de vază dintre albi şi roşii. Sfatul dură 
ore întregi şi se ţinură discursuri multe până ce, în cele din 
urmă, pipa păcii făcu ocolul adunării. Rezultatul era o pace 
„Veşnică” între toţi participanţii. Nu se cerea nici o 
despăgubire din nici o parte; prizonierilor li se reda libertatea 
şi toţi, utahii, navajoşii, timbabatcii, se legară prin promisiune 
solemnă să se arate prietenoşi faţă de feţele-palide care 
voiau să se instaleze ei să muncească în căldarea dintre 
stânci şi să le dea tot ajutorul. 

Desenul pe care-l luase „colonelul” roşcat rămase 
dispărut; acum nici n-ar mai fi avut vreun rost. 

După aceea, se organiză o vânătoare mare, care dură 
până seara, când se întoarseră cu pradă bogată. A doua zi de 
dimineaţă, sună ora despărțirii. Utahii porniră spre nord, iar 
navajoşii spre sud. Şi timbabatcii se întoarseră la wgiwamurile 
lor. Ureche-Lungă făgădui că se va sfătui cu ai săi cu privire la 
vânzarea căldării stâncoase şi le va comunica rezultatul. Se 
întoarse chiar a treia zi şi spuse că adunarea se arătase de 
acord, primind şi preţurile stabilite de Ursul-cel-Mare. Mai 
rămase acum să se înregistreze vânzarea-cumpărarea la 
autorităţile competente. 

În urma acestor veşti, toţi se apucară să făurească 
planuri şi proiecte care mai de care mai fantastice, de care 
numai un singur om nu era încântat: lordul. Se înţelesese cu 
Humply-Bill şi cu Gunstick-Uncle să-l însoţească până la 
Frisco; dar aceştia nici nu se mai gândeau în împrejurările 
actuale, să plece mai departe, iar lordul era destul de 
înţelegător ca să nu le-o ia în nume de rău. De altfel, munca 
din căldarea stâncoasă nu putea fi încă începută nici măcar 
pe departe. Aşa că mai rămase destul timp pentru ca lordul 
că hoinărească prin munţi cu cei doi ghizi ai săi, în căutarea 
de aventuri. 

Deocamdată, Old Firehand plecă cu Ursul-cel-Mare şi cu 
Ureche-Lungă la Filmore City, unde urmau să întocmească 
actele. Oraşul era şi locul potrivit pentru procurarea maşinilor 
şi uneltelor trebuincioase. Mătuşa Droll îi însoţise spre a 
dovedi cu martori în faţa notarului că „colonelul” roşcat 
murise, după care i se înmâna prima. 

După aproape două luni, maşinile sosiră la Lacul de 
Argint şi inginerul îşi începu activitatea. Conducta de apă fu 
instalată şi se începu înainte de toate exploatarea căldării. 
Locul era într-adevăr bogat în minereu şi profitul se mărea pe 
zi ce trecea. În fiecare seară se cântăreau şi se evaluau 
cantităţile scoase şi când rezultatul era îmbucurător, Droll îi 
şoptea voios vărului său: 


514 


— Dacă merge aşa în continuare, o să pot cumpăra în 
curând ferma. Afacerea e strălucită! 

lar Hobble-Frank răspundea mereu: 

— lar vila mea e ca şi gata, cel puţin în capul meu. O să 
fie o clădire măreaţă pe frumosul mal al Elbei şi numele pe 
care am să i-l dau o să fie şi mai măreț. Am zis. Howgh! 


Sfârşit 

OPERE 
COMOARA DIN LACUL DE ARGINT 


Carte de prim rang în creaţia lui Karl May și 
totodată capodoperă a literaturii universale 
de aventuri, romanul apare. în forma lui 

autentică, integrală. Nemuritorii 

OLD SHATTERHAND, WINNETOU și 

OLD FIREHAND 

se află în centrul acţiunii, contracarând, în 
Vestul Sălbatic, banda "Colonelului Roșu”. 


Sub tipar: 


SLUJITORII MORȚII, cu un subiect palpitant, 
inspirat din viața traficanţilor de carne vie; 


SATAN ȘI ISCARIOTUL, trilogie fascinantă, 
având ca eroi pe Old Shatterhand și 
Winnetou; 


LEUL RĂZBUNĂRII, LA RUINELE 
BABILONULUI, IN ÎMPĂRĂȚIA LEULUI 
DE ARGINT și RUGĂ ÎMPIETRITĂ, 
ciclu de romane cu îndrăgiţii protagoniști 

Kara Ben Nemsi și Hagi Halef. 


